
FRANC1SC1  PETItAItC.-K 
DE  REBUS  FAMILIARIBUS 
LIBE  It  NONUS. 


EPISTOLA  I. 

FIJANCISCUS  PETRARCA  MANFREDO  PIO  DOMINO  CARPI 
S.  P.  D. 

Gaudet  non  prius  de  aegritudine  quam  de  eius  valetudine  ferine  redin- 
tegrata sibi  nuncialum  esse  et  constantiam  animi  in  adversis 
suadet. 


(•£  Roma„ 

V<3&,0.E* 


Crebros  insultus  atque  impetus  fortunae,  nec  minus 
crebros  famae  volatilis  his  temporibus  patior.  Venenatis 
illa  animum  spiculis,  haec  aures  ferit,  et  simul  hinc 
utraque  percutit,  hinc  minatur.  Solebant  laeta  tristibus 
amaris  dulcia  misceri.  Nunc,  heu,  tristia  et  amara  omnia. 
Illa  mellis  inscia  duris  animam  figit  aculeis;  haec  ignara 
laetitiae  meros  loquitur  moerores.  Et  contra  fortunam 
quidem  scimus  unicum  clypeum  esse  virtutis,  cuius 
quoniam  sim  inops,  saepe  per  hoc  tempus  lethalibus 
plagis  experior.  Famam  vero  quibus  armis  sine  alis 
evaderem?  volucre  monstrum  est:  hoc  remedium  ele- 
gi: de  re  nulla  unquam  ac  de  nullo  hominum  perconta- 
ri. Sed  id  rursum  inutile:  etsi  enim  linguam  frenas- 
sem, aures  non  obstruxeram : ita  nihil  interrogans  audivi 
multa  quae  nolui , et  morbos  et  funera  et  graves  ami- 
corum casus,  quorum  vel  meminisse  supplicium  est. 
ii.  i 

Importuna  tamen  haec  nuncia  in  hoc  uno  mihi  se  prae- 
buit mitiorem,  quod  non  prius  aegritudinis  quam  conva- 
lescentiae tuae  notitiam  ingessit.  Surrexisse  didici  quem 
cecidisse  nesciveram.  Ita  de  praesenti  laetus,  de  praete- 
rito iam  securus  (nullus  est  enim  metus,  nulla  sollici- 
tudo praeteriti),  stupens  tamen  et  veluti  qui  praeruptas 
angustias  incautus  evaserit,  attonitus  haereo,  ct  consi- 
deratione vitati  discriminis  gaudens,  tremo.  Illi  gratias, 
qui  et  sospitalem  tuam  passus  est  tcntari,  nec  est  pas- 
sus obrui,  ne  gravi  nos  opprimeret  moerore,  sed  ut  gau- 
dium cumulans  periculo,  et  nos  posthac  tui  semper 
avidiores,  et  te  nobis  efficeret  cariorem.  Nostras  sane 
Picrides,  si  fieri  possit,  optaverim  tantisper  herbarum 
notitia  permutasse,  quo  tibi  aliquid  in  hoc  statu  salu- 
tiferae opis  impertirer.  Caelorum,  quod  ego  posse  cuperem 
is  qui  ad  te  mittitur  insignis  physicus,  Deo  aspirante, 
praestabit,  et,  quoti  hoc  quoque  in  remediis  non  ulti- 
mum ponis,  ego  ipse,  cum  primum  dabitur,  sequar.  Uni- 
cum interim  antidotum,  quod  apud  medicos  nostros  in- 
venio, his  litteris  inserendum  duxi,  quod  si  bona  fide 
hauseris,  sanius  a quoquam  Hippocrate  consilium  ne 
speres.  Est  autem  ex  his  ferme  confectum  rebus:  ut  in 
primis  te  ipsum  et  res  tuas  divino  volens  committas  ar- 
bitrio: animum  ad  coelum  erigas,  et  in  illo  figas  spei 
ancoram  a quo  uno  non  solum  accipere  potes  ut  sis 
salvus,  sed  ut  esses  aliquid  accepisti;  neque  diffidas 
extrema  tua  magnifice  curaturum,  qui  tantam  de  pri- 
mordiis curam  gessit;  simulque  ut  intelligas  decere 
virum  fortem  et  fortunae  praeliis  assuefactum,  morbos 
ac  mortem  et  mortalia  cuncta  despicere,  supra  huma- 
nos sese  casus  animi  alis  attollentem,  qui  saepe,  aegro 

atque  affecto  licet  in  corpore,  sanus  apparuit,  intraque 
dolorum  morsus  et  in  ipsa  morte,  clarum  dedit  experi- 
mentum posse  felicitatem  in  his  ipsis  qua?  miseriae  vo- 
cantur existere,  veramque  animi  virtutem  corporeis 
passionibus  inconcussam.  Ad  extremum  memineris  ani- 
mi habitum  ad  utramque  partem  corpori  plurimum 
conferre  solitum,  et  esse  qui,  suum  cor  clanculum  exe- 
dentes, aetatis  iustae  tempus  abrumpant,  qua  nulla  maior 
insania  fingi  queat;  esse  qui  honesto  gaudio  florentes 
annos  prorogent,  mortem  ac  senium  differentes,  illa 
quoque,  cum  naturae  lege  pervenerint,  forti  animo  laturi. 
Horum  consilio  ut  accedas  velim;  depone  inutilem  do- 
lorem, pelle  curas  supervacuas,  discute  damnosas  ani- 
mi nebulas.  Et  ad  summam,  quidquid  premit  aut  tran- 
quillitatem turbat  abiicito,  utile  homini  inter  vitae  huius 
procellas  et  in  hoc  exilio  saepe  famosissimum  virgilia- 
num  illud  exclamans: 

Durate  et  vosmet  rebus  servate  secundis. 

Vive  et  vale,  nostri  memor. 

ili  Kal.  Augusti. 


EPISTOLA  11. 

FRANCISCUS  PETRARCA  SOCRATI  SUO  S.  P.  D. 

De  plurium  amicorum  suorum  morte  conqueritur : et  Socratem, 
de  cuius  origine  et  moribus  multa  commemorat,  in  Italiam 
arcessit. 


Te  compressis  aliquando  gemitibus  sedatisque 
suspiriis  atque  animi  turbinibus,  infracta  voce  siccis- 
que oculis  alloquor.  Sic  me  audies  quasi  hominem  nau- 

fragio  elapsum,  fessuiuque  querimoniis,  sedentem  in 
litore,  incestum  quidem,  sed  iam  fletu  abstinentem,  et 
parvas  magnae  fortunae  reliquias  recensentem.  Mitto 
illas  amoenissimas  atque  amplissimas  amicitiae  opes, 
quibus  abundantissimus,  regibus  ipsis  ac  terrarum 
dominis  mihi  ditior  videbar,  quarum  repente  pauperri- 
mus factus  sum;  non  est  ferendus  qui  imminutas  deli- 
cias suas  luget.  Ad  necessaria  vitae  praesidia,  quae  no- 
stra videbantur,  sed  non  erant,  transeo.  Duos  mihi 
fratres  genitrix  mea,  plures  amicitia  pepererat.  Primum 
quidem  fratrum  naturalium  mors  infantem  tulit.  Secun- 
dum mihi  Cartusia,  iam  virum,  abstulit,  immo  vero  non 
mihi,  sed  mundo  ablatum  Deo  reddidit,  Gerardum  no- 
strum, nulla  in  re  aut  germano  tibi  unico  secundum, 
aut  mihi  quam  tibi  ullis  affectibus  vinetiorem.  At  in 
reliquis,  ut  sileam  duos,  recentium  mihi  fletuum  mate- 
ria, quorum  alterum  Apenninus  extinctum  habet,  alte- 
rum terror  vagus,  ita  ut  illius  certa  mors,  huius  incer- 
ta sit;  quatuorque  alios  non  omittam,  Thomam  scilicet 
ac  Barbatum , et  Laelium  et  Guidonem  nostrum,  quorum 
primum  Messana  Siciliae,  secundum  Sulmo  Brutiorum, 
tertium  Roma,  quartum  Ianuensis  ora  donaverat;  sed 
primum  mihi  mors  tenerum,  secundum  tenax  nodus,  ter- 
tium cura  reipublicae,  quartum  vero  curialis  occupatio 
habendique  studium  eripuit;  duo  praeter  hos  alii  contige- 
rant, nulli  vel  ingenio  vel  amicitiae  gloria  cessuri:  Fran- 
ciscus  et  loannes,  conterranei  mei  ambo,  par  homi- 
num ad  unguem  doctrina  et  morum  elegantia  perpoli- 
tum. IIos  mihi  patria  quae  dedit,  ipsa  eripit.  Ita  enim 
affixi,  et  nativae  zonae  dulcedine,  compediti  sunt,  ut,  cum 
amoris  illorum  pignora  multa  quidem  et  magna  possi- 

deam,  convictus  nulla  prorsus  extra  muros  patrios  spes 
sit.  Ita,  quoniam  de  amicis  paribus  sermo  est,  quorum 
facilior  suaviorque  usus,  vides,  nisi  fallor,  ut  ad  te 
unum  vere  tota  res  redit.  Te  autem,  mi  Socrates,  te 
unum  mihi,  quod  mirentur  posteri,  non  tellus  Ausonia, 
ut  reliquos,  dedit,  sed  Cereri  et  Baccho  et  Minervae 
sterilis,  at  virorum  fertilis  Annea  Campiniae:  neve 
forsitan  rudis  lector  Campaniam  dici  putet,  Campiniam 
dico,  inferioris  Alemanniae,  ut  nunc  vulgo  fertur,  vel 
aliter  extremam  Galliae  Belgicae  particulam,  quae  inter 
laevum  Rheni  latus  et  Ilollandiam  et  Brabantiam  iaeet, 
ut  inops  patria  divite  gloriaretur  ingenio,  et  natura 
suum  ius  teneret,  e limo  quolibet,  et  quocumque  sub 
aero  magnos  spiritus  procreandi.  Haec  te  mihi  igitur 
talem  virum  genuit,  atque  in  lucem  misit  illo  ipso  tem- 
pore quo  ego  procul,  alio  terrarum  orbe,  nascebar; 
quamvis  quem  origo  fecit  alienigenam  mansuetudo  ani- 
mi ct  conversatio  longior,  atque  in  primis  amor  mei, 
magna  Italum  te  ex  parte  fecerit.  Mirum  in  tam  longe 
natis  quanta  vicinitas  animarum,  quanta  sit  coniunctio 
voluntatum,  viginti  iam  nunc  annorum  testimonio  pro- 
bata. Nomen  tibi  a gravitate  morum  ac  iucunditate  in- 
dictum, cumque  ars  musica  in  qua  regnas  Aristoxenum 
dici  vellet,  vicit  iudicium  amicorum  ut  noster  Socrates 
dicereris.  Haec  non  tibi  sed  mihimet  atque  aliis  me- 
morasse gratum  fuit.  Nunc  te  mihi  unicum  ferme  iam 
laboriosae  vitae  solamen  ac  levamen  invida  sors,  inter- 
iectis  Alpibus,  tendit  eripere;  quod  si  peragit,  solus 
sum.  Id  ne  pati  velis,  per  omnes  te  coelicolas  obtestor, 
mihique  hoc  totum  animi  tui  acumen  ut  expendas 
quaeso.  Nimis  equidem,  seu  locorum,  seu  temporum 

intervallis  abstrahimur,  unumque  prosperitatis  exi- 
mium fructum  atque  adversitatum  remedium  amitti- 
mus, simul  vivere.  De  hoc  multa  Olympio  pridem  no- 
stro, sed,  ut  vereor,  frustra,  multa  etiam  tibi  sa?pe  et 
dixi  et  scripsi,  quae  quoniam  memoriae  affixa  confido, 
illa  nunc  paucis  excitasse  ac  refricuisse  suffecerit.  Te 
ergo,  quem  cum  aliis  in  consilium  mittere  solebam,  iam 
solum  hortor  ut  consulas,  tu  orator  confutatorque,  tu 
iudex  electorquc  sententiae ; et  ego  libens  obsequor. 
Scis  geminam  nobis  in  Italia  sedem  esse:  si  neutra 
placet,  tu  delibera,  modo  ne  iudicium  affectus  impediat, 
ubinam  commodius  futuri  simus.  Nusquam  adeo  ra- 
dicatus sum,  quin  blando  pollice  fidi  amoris  avelli  pos- 
sim; quo  tibi,  ni  fallor,  scrupulosius  trutinanda  res  est. 
Vide  si  qua  est  via  quae  sparsos  recolligat  amicos;  quod 
si  nulla  est,  me,  oro,  iam  tandem,  tcque  ipsum  hoc 
expedias  labore;  et  quod  nullo  sidere  prohibemur,  tuis 
in  litteris  ut  te  videam  praestes;  nam  tu  in  meis  me 
tam  crebro  vides,  ut,  nisi  charitas  superet,  iam  possim 
tibi  esse  fastidio.  Vale. 

IV  Id.  Marlias,  Verona:. 


EPISTOLA  111. 

FRAFICISCUS  PETRARCA  AMICIS  SUIS  S.  P.  D. 

Undique  se  periculis  circumventum  et  in  lubrico  positum 
lamentatur,  caque  de  causa  abeundi  voluntatem  prodit. 


Reliquias  nos  malorum  veterum  exercent;  honesta- 
tem profiteri  volumus,  nec  valemus.  Nulla  nobis  de 

praesenti  fides,  praeteriti  teuiporis  opinione  laborantibus. 
Importune  fores  obsidet  amica:  et  saepius  pulsa  rever- 
titur, atque  insidiis  pernox  latet:  iures  caelibem  te  agere 
vitam  velle;  praelatam  sibi  alteram  credet,  ut  cui  et 
incognitus  caelibatus,  et  persuasum  sit  te  vita  simul  et 
feminae  consortio  cariturum.  Comites  antiqui  limen 
assuetum  agmine  facto  circumstant,  evocant,  interpel- 
lant, diem  festum  et  conventum  nobilium  matronarum 
alacri  clamore  denunciant.  Respondes  te  talia  non  ama- 
re? Primum  attoniti  mirantur,  mox  irrident,  et  iniecta 
manu  protrahunt  quo  nolis,  ut  qui  mutatos  affectus  et 
proximam  senectutem,  quam  in  se  iuvenilibus  adhuc 
animis  non  advertunt,  nec  in  coaetaneis  suspicantur.  Pro- 
curatores et  rei  domesticae  ministri  damnis  hinc  instan- 
tibus accurrendum,  hinc  praeteritis  succurrendum  con- 
sulunt. Ingererem  illud  Anaxagoroe:  Non  essem  ego  sal- 
vus, nisi  ista  periissent;  aut  simulatorem  aut  insanum 
putant.  Amici  partim  residem  sollicitant  et  mille  vias 
ambitionis  atque  avaritiae  ostendunt:  utendum  tempore* 
et  occasionem  fortunae  impigre  rapiendam.  Testantem 
superos  bonis  propriis  contentum  esse,  pars  vecordem 
nihilique  hominem  fastidit,  pars  fronte  consilium  oc- 
cultare ne  quis  sibi  pectus  monstranti  quaestus  partem 
eripiat,  arbitrantur.  Quid  maioribus  insisto,  cum  mini- 
morum indignatio  non  desit?  Sartori  sutorique  meo 
persuadere  non  possum  ullis  artibus,  me  laxiorem  ve- 
stem et  calceum  velle  quam  soleo.  Putant  me  fingere 
modestiae  causam,  et  cum  multa  promiserunt,  non 
petitioni  meae,  sed  opinioni  suae  obsequuntur.  Sic  iam 
senes  adolesccntum  malis  premimur;  versantique  ani- 
mo quid  hic  remedii  esse  possit,  una  tantum  ad  salu- 

tem  ostenditur  via.  Aliquo  terrarum  fugiamus,  ubi  nos 
sanam  mentem  attulisse  non  sit  incredibile,  ubi  possi- 
mus tandem  esse  quod  sumus,  nec  cogamur  esse  quod 
fuimus.  Saepe  fessis  motum  latus,  et  mutatus  aer  aegris 
profuit.  Mansuescunt  arbores  insitae,  et  translata  olera 
convalescunt.  Quod  ad  me  attinet,  amici,  id  mihi  nunc 
in  animo  est.  Quamvis  enim  contra  multorum  senten- 
tiam sit,  sentio  saepe  alibi  tranquillius  senectutem  agi, 
quam  ubi  adolescentia  acta  est. 

Avenione,  VII  Kal.  Octobris. 


EPISTOLA  I. 

FRANCISCUS  PETRARCA  AD  IGNOTUM. 

Plura  de  adulteriis  perversitate  morum  increbrescentibus : quorum 
pericula  illustri  exemplo  demonstrat,  et  amicum  monet  ut 
caveat. 


Verba  mihi  nunc  metus  ac  dolor  eliciunt.  Alterum 
sine  altero  forsan  tacitus  tulissem.  Scio  quidem,  scio 
quid  est  quod  te  et  hunc  in  te  deditum  attonitos  habet, 
relictoque  calle  planissimo,  per  abrupta  falsis  opinionibus 
cxcaecatos  et  consuetudine  vinctos  trahit.  Sordet  omne 
parabile,  difficilia  delectant,  eoque  magis  quo  ad  im- 
possibilitatem propius  videntur  accedere.  Aperta  con- 
temnitis, obserata  tentatis.  Sicubi  vir  zelotypus  aut 
mater  anxia  paterque  sollicitus  insignem  noscitur  adhi- 
buisse custodiam,  sicubi  pudor  ipse  femineus  imper- 
via sepe  vallatus  est,  hanc  vel  muneribus  blanditiisque 
perstringere,  vel  aliquo  novo  genere  fraudis  transilire 

dulcissimum,  praeclara  inter  iuventae  facinora  nume- 
randum. Quibusdam  venatoribus  mos  est  sopitum  cer- 
vum aut  iacentem  inter  vepres  leporem  non  tangere; 
praedae  fuga  studium  insequentum  excitat.  Sic  vester 
amor,  eleganter  ait  Flaccus, 

Transvolat  in  medio  posita  et  fugientia  captat. 

Coniuges  ve?tras  abiicitis,  alienas  appetitis,  cum  illis 
interim  sui  et  compti  et  vigiles  proci  sint.  Sic  undique 
adimpletum  videas  illud  Ieremiae:  equi,  inquit,  amatores 
in  feminas  et  emissarii  facti  sunt.  Unusquisque  ad  uxorem 
proximi  sui  hinniebat.  Vere  binnitus  et  bestialitas  et  li- 
bido vaga  et  infrenis.  Descriptum  perproprie  a pro- 
pheta nostrae  negotium  iuventutis  cui  alius  frustra 
canit:  Nolite  peri  sicut  equus  et  mulus,  quibus  non  est  in- 
tellectus. Amare  nempe  hoc  et  cum  stomacho  dicam, 
habuisse  plus  interdum  freni  plusque,  si  dici  liceat, 
pudoris  equinam  libidinem  quam  humanam.  Siquidem 
et  sororibus  mixtos  et  infeliciuin  matrum  gremiis  re- 
fusos multos  legimus,  quorum  commemoratio  iniucun- 
da  est.  Qua  in  parte  Semiramidis  facinus  notissimum, 
quam  constat,  aetate  iam  provecta,  concubitum  filii  pe- 
tentem ab  eodem  pudica  saevitia  interemptam.  Et  nuper 
fuit,  nescio  an  homiuem  appellem,  vultu  mihi  notus  ac 
nomine,  sed  ex  omni  hominum  notitia  secludendus,  qui 
filiam  nuptam  et  iam  matrem  incestare  aggressus,  quod 
illa  vim  turpem  atque  impiam  repulisset,  usque  ad  mor- 
tem dentibus  atque  unguibus  laceravit;  cum  contra  apud 
scriptores  clarissimos  lectum  sit,  equum  astutia  armen- 
tarii velatis  oculis,  matris  ad  coitum  impulsum,  tandem 
dimoto  velamine,  matre  agnita,  illico  quasi  adversatum 

scelus,  sese  praecipitem  dedisse  nocentcmque  spiritum 
exalasse.  Equum  alium  inter  res  rusticas  Varronis  cer- 
nimus pari  fraude  deceptum,  nec  in  se  ipsum,  immo  in 
illum  qui  fefellerat  ulciscentem;  in  quem  confestim,  velo 
amoto,  ut  ipse  ait,  fecit  impetum,  atque  illum  mordicans 
interfecit.  Quanto  dignius  haec  facta  hominum  diceren- 
tur, superiora  autem  belluarum.  Ita  autem  se  res  habet, 
ut  nullum  animal  homine  nobilius  dum  se  hominem 
meminit,  sic,  dum  oblivisci  coeperit,  nullum  vilius,  nul- 
lumque deiectius,  nullum  peius,  quem  naturae  stimuli 
impellant,  nec  frena  contineant  rationis.  Sed  omittamus 
haec  auditu  gravia;  ad  iuvenum  gloriam  studiumque 
sermo  redeat:  adulterium  dico,  quod  amoris  velo  te- 
gitur, et  pulcherrimo  nomine  turpissimum  scelus  obnu- 
bitur; quod  non  solum  nostra  aetate  omnium  abundan- 
lissima  malorum,  sed  multis  ante  nos  saeculis  tam  com- 
mune erat,  ut  de  eo  et  non  improprie  scriptum  esset: 
hoc  est  quod  nec  permitti  nec  prohiberi  potest ; et  An- 
naeus Seneca  iam  tunc  inter  aetatis  suae  notas  diceret: 
Si  quis  nulla  se  amica  fecit  insignem,  nec  alience  uxori 
anulum  pnestat,  hunc  matrona;  humilem  et  sordida;  libi- 
dinis ancillarium  vocant.  Quae  tunc  pestis  incipiens  nunc 
adeo  certa  est,  ut  adolescens  cui  non  feliciter  adulterium 
successerit,  quamvis  dives,  quamvis  formosus  ac  no- 
bilis, coaevorum  iudicio  inter  miseros  habeatur,  quasi 
abiectus  ac  repulsus  non  pudicitia  sed  contemptu;  et 
quasi  dilectio  castitatis  convicium  sit  amantis.  Hinc  ille 
iuvenum  fervor  et  sollicitudo  improba,  tamquam  non  de 
libidine  sed  de  gloria  sit  certamen:  hinc  labores,  hinc 
suspiria,  hinc  repentinae  repulsae  amarissimae:  smpe 
tamen  successus  amarior.  Nam  secunda  ut  Venere  pro- 

pitiaque  cupidine  eant,  quis  ille  est  tamen  zeli  ardor, 
qui  suspicionum  aculei,  quae  in  dies  et  in  horas  inquie- 
tudo animi,  et  in  regno  amoris  pacis  ac  belli  vicissi- 
tudo creberrima?  Quae  quoniam  usu  pessimo  iam  inter 
nobilium  delicias  numerantur,  quaenam  demum  illa  sup- 
plicia quae  dissimulari  utique  nequeunt  , nunc  a publicis 
iudieiis,  nunc  a privatis  furoribus  maritorum?  Quam 
multis  enim  sperata  illa  nox  insperato  fuit  ultima!  Quo- 
tiens audivimus  aut  vidimus  heu  nimio  constare  lasci- 
viam, ac  dulces  amplexus  amaris  vulneribus  resolutos! 
Cuius  rei  exempla  si  colligere  velim,  omnes  mihi  non 
historiae  tantum  sed  et  vici  et  domus  ambiendi  erunt. 
Unum  omnium  tam  recens  et  tam  clarum  esse  doleo, 
quod  abunde,  quamvis  et  vetera  et  nova  cessarent,  in- 
signis gravissimo  viri  casu  omnes  eo  calle  gradientes 
terruisse  debuerit:  quo  eventu  et  eius  qui  nos  dilexerat 
miseram  atque  indignam  sortem,  inustamque  militiae 
hanc  maculam,  et  irreparabile  damnum  amicorum  lu- 
geo; super  omnia  tamen  indelebilem  et  aeternam  infa- 
miam viri  talis,  qui  non  modo  avide  et  ardenter,  quod 
commune  est  omnium  amantium , sed  caece  prorsus  et 
amenter,  homo  alioquin  non  imprudens,  ad  nutum  fe- 
minae, et,  quod  magis  indignor,  eius  feminae  cuius  non 
sibi  proprium  esset  obsequium,  sed  commune  cum  plu- 
ribus, nec  amor  novus  esset,  sed  antiquum  iam  ei  pa- 
reret ex  societate  fastidium,  infelix  vento  levior,  et  non 
saltem  venti  memor,  qui  nec  intrare  quidem  solitus 
fertur,  unde  non  possit  exire;  in  eas  sese  angustias 
intruscrit,  ubi  nec  defensionis  copia,  nec  libertas  fugae, 
nec  decor*  tandem  mortis  ulla  esset  occasio.  Itaque  non 
inermis  modo,  sed  nudus,  irae  coniugis  victima  ingens 

fuit,  nobis  omnibus  pudor  ac  dolor  ingentior.  Desidero 
illum  ego  quem  perdidimus,  nec  minus  providentiam 
desidero,  quam  perdiderat  ille,  dum  se  perdidit.  Quod- 
que oliin  in  Claudio  Marcello  flevit  populus  Romanus, 
id  in  hoc  flendum  censeo,  non  mortem,  quae  omnibus 
aequa  est,  non  gladios,  quos  multi  saepe  magna  cum 
gloria  pertulerunt,  sed  errorem  tantum  ea  aetate  quae 
praecipites  adolescendae  motus  transisse  debuerat,  ado- 
lescentiamque  ipsam  diu  ante  transierat.  Nescio  quaenam 
infernalis  Alecto  mcestis  facibus  iam  frigescens  pectus 
accendit,  seu  quaenam  Dirae  tartareae  stridentibus  alis 
circum  lumina  volitantes  vicinae  mortis  eripuere  con- 
spectum. Verum  haec  calamitas  ex  illarum  genere  est 
quas  flere  licitum,  non  mutare.  Ad  te  vertor,  quo  irre- 
mediabili dolore  seposito,  metum  cui  occurri  potest  at- 
tingam brevibus.  Multa  enim  de  amore  tecum  agere 
supervacuae  ostentationis  fuerit,  quem  experientia  et  ars 
Nasonem  nostri  temporis  aut  Catullum  aut  Propertium 
aut  Tibullum  fecit.  Ingere  tibi  nunc  quid  hi  quidve  alii 
dixerint,  et  praesertim  Flaccus  in  sermone  illo  de  fugi- 
tandis amoribus  matronarum.  Plus  quam  nota  referre 
nil  est  aliud  quam  pleno  pectori  nauseam  peperisse. 
Unum,  quod  nescio  an  adhuc  legeris,  inseram,  ut  intelli- 
gas  antiquissimam  passionem  quam  quotidie  mortalis 
insania  novam  facit.  Plautus  in  ea  quae  Cistellaria  dici- 
tur duas  mulierculas  colloquentes  ponit,  rudem  alteram 
atque  amoris  inexpertam,  alleram  vero  doctissimam. 
Prioris  percontatio  ad  hunc  se  habet  modum  : 1 

An  amare  occipere  amarum  est  obsecro. 


1 Plaul.  Cistellar. , act.  I , sc.  I . 

respondet  altera : 

Namque  ecastor  amor  et  meile  et  felle  est  fcecundissimus: 
Gustu'  dat  dulce,  amarum  ad  satietatem  usque  oggerit. 

Sed  fortasse  dicat  aliquis  hoc  sexui  tributum  cui  impar 
cum  passionibus  animi  lucta  est.  Audi  ergo  quid  ibidem 
paucis  inleriectis  validior  sexus  dicat:  Credo  ego,  inquit,' 

Credo  ego  amorem  primum  apud  homines  carnificinam  commentum : 
Hanc  ego  de  me  coniecturam  domi  facio,  ne  foris  qumram, 

Qui  omnes  homines  supero  atque  antideo  cruciabilitatibus  animi, 
lactor,  crucior,  agitor,  stimulor,  versor  in  amoris  rota  miser, 
Exanimor,  feror,  differor,  distrahor,  diripior,  ita  nubilant  mentem 
Animi  habeo:  ubi  sum  ibi  non  sum,  ubi  non  sum  ibi  est  animus. 

Ita  me  amor  lassum  animi  ludificat,  fugat,  agit , appetit. 

Raptat,  retinet,  iactat,  largitur,  quod  dat  non  dat,  deludit. 

Modo  quod  suasit  dissuadet,  quod  dissuasit  id  ostentat. 

Et  haec  quidem  ille.  Quid  autem?  haecne  tibi  verba 
tranquilli  animi  videntur?  Crede  mihi,  qui  sic  loquitur 
male  iacet.  Sed  hoc  fictum  a jioeta  dicat  aliquis.  Quis 
hoc  nescit?  At  nihil  nisi  naturae  consentaneum  lex  poe- 
tica fingi  sivit:  et  hoc  ergo  iterum  crede  experto,  nihil 
fingi  naturalius,  nihil  hoc  verius  dici  posse.  Itaque  quo- 
niam, ut  verum  fatear,  inescatos  hamos  gutturi,  ac 
suaves  auribus  Sirenum  cantus  et  perplexos  tuis  pe- 
dibus laqueos  permetuo,  quaeso  te,  obtestorque  per  sa- 
lutem tuam  ut  ipse  tibi  consulas,  deque  aliena  perni- 
eje,  quae  cum  nostra  moestitia  iuncta  est,  propriam  tibi 
conficias  cautionem,  magno  e malo  hoc  saltem  boni  eli- 
ciens, exemplum,  quo  ut  nullum  tristius,  sic  nullum  po- 
terat esse  conspectius.  Ardentibus  vicini  aedibus,  aquam 
tuis  iniectare  ne  differas;  lubrica  flamma  est;  facile 
serpit  incendium,  ubi  maxime  venti  flant,  quod  in  te 

1 Art.  II.  Sc  i 


Digitized  by  Google 


II 


DE  RE11US  FAMILIARIBUS 


mine  facere  palam  est.  Et  haec  hactenus,  quamvis  multa 
de  his  coram  loqui  halicam,  quae  calamus  reformidat. 
Comoediae  dictum  inferam  alterius,  desinanique  cum 
Plauto: ' 

Nemo  (inquit)  ire  quemquam  publica  prohibet  via. 

Dum  ne  per  fundum  septum  facias  semitam , 

et  quae  in  hanc  tibi  sententiam  sequuntur.  Locum  quae- 
ris? Curculio  fabulae  nomen  est.  Denique  hoc  tibi  suadeo 
quod  mihi  videor  persuasisse:  veteris  flammae  aut  si 
quid  favillae  tepentis  superfuerat,  cogitatio  oppressit , 
tempus  lenivit,  novissime  mors  extinxit.  Quod  ad  hoc 
humanm  vita1  bellum  attinet,  receptui  cecinisse  me  no- 
veris. Non  sum  tibi  nunc  aliud  scripturus,  qui  et  ubi 
sim  nosti,  quid  te  moneam  intelligis,  quid  de  te  me- 
tuam vides.  Vale,  cave,  circumspice. 


EPISTOLA  V. 

FRANCISCUS  PETRARCA  HUGOLINO  EP.  PARMENSI  S.  P.  D. 

Multis  rationum  momentis  suadere  nititur,  se  non  animo  cuiquam 
nocendi,  multoque  minus  Episcopo,  in  Curia  adhuc  morari , 
idque  prater  suam  voluntatem  accidere. 


Etsi  saepe  lireviloquus  dolor,  nonnunquam  etiam 
mutus  sit,  ubi  gravi  obice  vocis  iter  obstruit  moestae 
torpidaque  mentis  anxietas;  ubi  tamen  congelati  moe- 
roris obstaculum  laesi  animi  calore  resolvitur,  verba  iter 
inveniunt,  et  sa?pe  loquacissimus  dolor  est.  Utriusque 

1 Plaut. , Curculio,  act.,  1,  sc  I 


Digitized  by  Google 


LIUER  NONUS.  — EPISTOLA  V. 


15 


rei  argumentum  ego  sum,  qui  diu  nimio  tacitus  dolo- 
re, nunc,  ut  vides,  sermone  multiplici  triste  hoc  et  per- 
gravatum  pectus  exonero.  Qua  enim  patientia  dissimu- 
lare queam  quod,  cum  in  hoc  vere  totum  vita?  tempus 
expenderim,  ut  si,  quod  maxime  vellem,  multis  utilis 
esse  non  possem,  at  saltem  nulli  nocivus,  nulli  suspe- 
ctus fierem;  tu,  non  tuo  quidem  iudicio,  pater,  cui  na- 
tura mitem  spiritum  et  simplex  ingenium  largita  est, 
sed  nescio  quibus  serpenlum  sibilis  afflatus,  quonam 
insanabili  perfusus  aspidum  veneno,  de  me,  ni  respuis, 
tuo,  suspicionem  supervacuam  et  prorsus  immeritam 
concepisti?  Disceptare  tecum  de  iustitia  est  animus.  De- 
cember adhuc  equidem  mensis  est,  quando  vel  servis 
aere  quaesitis  loquendi  quidquid  libuisset  adversus  do- 
minos dedit  antiquitas  libertatem.  Si  placuerint  quae  le- 
gis, epistolam  hanc  nudam  nullis  verborum  fucis  illitam 
affectus  mei  pignus  atque  obsidem  habebis,  e serena 
quidem  et  pura,  sed,  ut  verum  fatear,  minime  tranquil- 
la, quin  magis  obtrectatorum  exagitata  turbinibus,  pec- 
toris parte  profectam : alioquin  et  dolori  meo  parces  et 
tempori.  Neve  te  longius  traham,  dic  age:  unde  tibi  de 
me  talis  opinio?  Quando  hoc  prius  de  te  merui,  ut  ubi 
fraudis  pes  non  fuit,  illic  vestigia  suspicionis  existerent? 
Quid  feci  unquam,  quid  in  me  vidisti  quod  oculos  tuos 
offenderet?  quid  ex  me  audisti  seu  durius  quam  reve- 
rentiam tuam,  seu  mollius  quam  conscientiam  meam 
decet?  Quid  audisti,  quaeso,  unquam  ex  meo  ore  su- 
spectum? Nam  ex  illorum  ore,  qui  assidue  tibi  latus  u- 
trumque  circumstrepunt,  et  abunde  mendaciorum  atque 
blanditiarum  immurmurant,  multa  de  me  et  varia  in 
dies  audire  non  dubito.  Verum  si  sapientia  tua  tecum 

est,  et  non  impuris  adulatorum  flatibus  evanuit,  facta 
mea  cum  illorum  verbis  conferre  debueras.  Si  nullius 
facti  aut  dicti  mei  asperitas  appareat,  nulla  frontis  ne- 
bula turbati  animi  signum  proferat,  quid  ita  vaticinari 
delectat  cuius  contrarii  cernuntur  effectus?  me  scilicet 
hostem  libi  cui  amicus  esse  velim,  et,  si  unus  amor 
amicitiam  perficiat,  sim  amicus?  Omnia  peiorem  in  par- 
tem malus  trahit  interpres.  Tu  autem  talis  vir,  hac  sa- 
pientia, hac  aetate,  cur  alteri  potius  quam  tibi  de  me 
credis?  Claude,  precor,  aurem  susurronibus,  animum- 
que tuum  in  silentio  de  rebus  meis  interroga.  Is  me 
hostem  tuum  negabit  , amicumque  fatebitur,  illos  autem 
veros  hostes,  qui  virus  absconditum  et  fel  meile  per- 
mixtum sub  labiis  gerunt,  quo  modo  generosam  ani- 
mam latenter  inficiant  et  praeclaram  famam  infami  ver- 
borum veneficio  decolorent,  non  sine  amicitiarum  iactu- 
ra,  qua  vix  alia  nobilibus  animis  maior  sit.  Sed  cum 
illis  mihi  nihil  negotii  esse  potest,  quorum  aeque  cogi- 
tatus actusque  et  verba  despicio.  Tecum,  pater,  ut  dixi, 
tccum  litigo,  certe  sub  indice  non  suspecto,  qnantum- 
libet  ipse  suspectus  sim.  Unum  te  reum,  testem,  iudi- 
cemque  constituo;  contra  quoque  me  reum,  te  eodem 
teste,  te  iudice.  Sic  actione  reciproca  nec  mutato  iudice 
res  agetur.  Et  ego  quidem,  ut  iam  hinc  expediar,  ad- 
versus te  nihil  habeo,  praeter  suspicionis  iniuriam,  qua 
innocentiam  meam  premis.  Tu  adversus  me  multa  for- 
san et  gravia,  si  stipatoribus  tuis  credis.  At  si  tibi  cre- 
dideris, nihil  prorsus,  ut  puto.  Si  absolvis  igitur,  habeo 
quod  petebam;  si  ore  autem  me  condemnas,  conscien- 
tiam appello:  illa  procul  dubio  me  absolvet.  Ego  ad 
romanam  curiam  tibi  nocendi  animo  venisse  arguor , 

eodemqu8  proposito  versari,  ut  aliquid  tibi  calumniae 
latentis  infligam  suo  tempore,  ut  aiunt,  in  lucem  eru- 
ptura?. 0 stupendam  impudentiam,  o novum  crimen  et 
meis  alienum  moribus,  o caecam  semper  invidiam,  o 
rem  ineptissime  conGctam  et  a reliquis  vita;  mea;  con- 
siliis abhorrentem!  Et  quoniam,  ut  puer  in  scholis  ci- 
vilibus audiebam  (hodie  enim  me  studia  illa  non  tan- 
gunt), primum  in  iudicio  de  persona  quaeritur,  tamquam 
de  ipsius  indicii  fundamento;  operae  pretium  reor  quis 
ego  sim  hoc  loco  lecura,  pater,  excutere:  non  quidem 
totus,  sed  ea  tantum  parte  qua  ferior;  quam  scilicet 
nocere  solitus,  quam  cupidus  nocendi.  Quaero  igitur  ex 
te,  cum  multa  oiim  a prima  aetate  aspera  et  indigna 
sim  passus,  quodque  iniuriac  modum  auget,  ab  iis  unde 
nec  merebar  tale  aliquid,  nec  verebar;  cui  unquam  vi- 
cem mali,  cui  fraudem  innexui,  cui  insidias  tetendi, 
cuius  usquam  patrimonium  aut  corpus  violentiis  appe- 
tii? Quilibet  sollicitus  scrutator  accesserit,  puto  nihil 
quod  hoc  nomine  carpi  possit  inveniet,  praeter  simpli- 
cem querelam,  quam  vel  ovis  vel  columba  etiam  offensa 
non  continet,  ego  saepe  continui;  dumque  licitum  esset 
effundere,  saepe  usque  ad  ignaviae  nolam  dolorem  meum 
tranquillus  absorbui,  et  praeter  paucas  epistolas  in  qui- 
bus obtrectatorum  meorum  vocibus  sine  nominum 
expressione  respondeo,  no  cuiusque  famae  mei  dentis 
haereat  cicatrix;  exemplum  ultionis  aliud  non  erit,  quo 
dolores  meos  atque  iniurias  prosequendo,  vel  humani- 
tatis oblitus  videar  vel  decoris.  Illi  gratias  qui  hanc 
mihi  de  conscientiae  sinceritate  fiduciam  dedit,  ut  non 
tantum  verbo  volatili,  sed  scripto  stabili,  et  fortassis 
in  manus  hostium  venturo,  innocentiae  meae  testimonium 

II.  2 

sine  ulla  prorsus  h*sitatione  committerem,  haud  igno- 
rans quod  qui  me  aperio  mendacio  lacerare  non  desi- 
nunt, si  quam  vero  ansulam  invenerint,  qua  in  verbo 
capi  possim,  ambabus  illam  manibus  ardenter  arripient. 
Facient  id  sane,  me  favente:  siquidem  ego,  cum  saepe 
potuerim,  de  tam  mullis  iniuriis  aemulorum  gravius 
ultus  non  sum  vivens,  quam  patriae  iniuriam  moriens 
Africanus.  Nempe  quod  a multis  appetitur,  nihil  pen- 
dere studui,  ut  qui  a Satyrico  didicissem  quod  et  mi- 
nuti et  infirmi  et  exigui  et  muliebris  animi  semper  est 
ultio.  Et  si  quando  forsitan  offensae  dolor  descendisset 
altius,  solabar  mc  cum  illa  promissione  dominica:  mihi 
vindictam  el  ego  retribuam  et  supervacuum  arbitrabar 
ab  homine  tentari  quod  facturum  se  vindex  aethercus 
spopondisset.  Anne  igitur  nunc,  ut  mitis  hostibus,  sic 
amicis  infestus,  et  agnus  inter  lupos,  inter  agnos  lupus 
dicor?  Quid  vero  mihi  profuit  negotiorum  atque  urbium 
fuga,  quid  solitudinis  atque  otii  studium,  quid  amor 
quietis  ac  silentii,  si  nunc  etiam  inter  artifices  scelerum 
reputandus  sum?  heu  quam  verum  experior  quod  a 
doctissimis  viris  acceperam,  omnium  difficillimam  esse 
artem  vivendi.  Sic  est  hercle,  nil  est  verius.  Quidnam 
agimus  mortales  ut  volumus?  Ingenia  nostra  rerum  con- 
trariarum vicinitate  falluntur.  In  damnum  saepe  labor 
vertitur.  Raro  exitus  propositumque  conveniunt.  Ecce 
ego  unde  nomen  innocenti*  qumsiisse  debueram,  quid 
qumsivi?  nempe  novarum  rerum  malefic*que  callidi- 
tatis adversus  optimum  quemque  suspicionem,  et  for- 
tasse, quod  nescio  qualiter  venit  ad  aures  meas,  inter 
magnos  s*pe  iactatum,  sed  fortuna  magnos  non  inge- 
nio, fortasse  inquam  multis  iam  necromanticus  ac  ma- 

gas  appareo,  quia  sa?pe  scilicet  solus  sum  et,  quod 
bilem  risu  iuste  moverit,  quia  Virgilii  libros  lego,  ut 
isti  peritissimi  viri  dicunt;  et  ego  non  inficior,  legi.  En 
suspicionis  causam.  En  infamiam  studiorum.  Minus  mi- 
ror Apuleio  Madaurcnsi  crimen  magiae  obiectum,  quod 
ille  quidem  elegantissimo  volumine  diluit.  Mihi  tam 
operosa  defensione  non  est  opus.  Nondum  trahor  ad 
iudicium:  tenui  murmure  fuscis  carpor  in  angulis.  Et 
ludum  putas  facilem  fama?  cymbam  his  ignorantiae  sco- 
pulis frequenter  illidi?  Id  est:  exerce  ingenium,  age 
noctes  insomnes,  scribe  aliquid  quod  mox  inter  censo- 
rias cadat  manus,  unde  magi  cognomen  mereare , si 
quidquam  omnino  dixeris  quod  non  intelligant  qui  nihil 
intelligunt.  Quamquam  est  id  quidem  levius.  Magus  ego 
diei  malim  quam  maledicus,  quamque  maleficus.  Et  si 
seponantur  haec,  animo  maior  est  voluntatis  quam  in- 
tellectus exportatio,  morumque  quam  studiorum  gravior 
infamia:  mihi  quod  nesciebam  ulraquc  parta  est.  Ita 
dico,  si  quis  potest  ab  infamibus  infamari.  Salisne,  oro, 
igitur  digne  breve  illud  ct  hispidum  poema  non  aliun- 
de quam  ab  exclamationibus  orsus  est  Persius: 

0 curas  hominum,  o quantum  est  in  rebus  inane! 

Immo  vero  quam  nil  solidi,  nihil  certi:  quoniam  foveam 
quam  semper  fugi  in  eam  maxime  inadvertens  incidi, 
nulloque  studio  contigit  caninum  dentem  mordacissimi 
detractoris  evadere.  Fugi  enim,  silui,  latui:  sed  olfa- 
ciens gressus  meos,  in  ipsas  intimas  ac  silentes  latebras 
irrupit  invidia.  Satis  multa  de  persona,  veniamus  ad 
rem  ipsam.  Et  quoniam  mihi  comperti  nihil  obiicitur, 
ut  audio,  sed  ex  suspicionibus  agitur,  et  in  ea  quam 

coniecturalem  vocant  causarum  constitutione  versamur, 
in  primis  exquirendum  reor  quid  me  ad  nocendum  tibi 
possit  impellere:  quod  si  nihil  esse  constiterit,  nec  no- 
cuisse me  constet,  nec  nocere  voluisse,  nec  volendi 
causam  habuisse.  Sane,  nisi  fallor,  omnia  quae  in  alienam 
perniciem  moliuntur  homines  vel  ex  odio  praeconcepto, 
vel  ex  repentina  ira,  vel  ex  invidia,  vel  ex  spe,  vel  ex 
metu  aliquo  procedunt.  Praeter  haec  quid  causae  reperiri 
possit  ad  nocendum  non  inteliigo,  nisi  forte  cruenta 
quaedam  et  inhumana  atque  miserrima  delinquendi  vo- 
luptas, quam  suspicari  in  homine  sanae  mentis  iniurium. 
lias  quinque  causas  si  libet  attingamus  breviter.  Odium, 
pater,  adversus  te  unde  mihi  quaeso,  seu  quibus  a ra-  - 
dicibus  exortum?  Quid  tu  mihi  dignum  odio  fecisti? 
Nempe  prius  multo  quam  primum  post  te  locum  in  ec- 
clesia tenerem,  ultimo  forsan  indignus,  tu  me  non  modo 
nulla  offensa,  quae  odii  mater  est,  sed  multo  semper 
honore  prosecutus,  multis  saepe  maioribus  et  in  altiore 
dignitatis  gradu  positis  praetulisti.  Hanc  igitur  odii  cau- 
sam afferre  ridiculum.  Atqui  alia,  quam  ego  quidem  no- 
verim, nulla  est.  Nam  de  ira  quid  attinet  loqui,  cum  et  de 
odio  dictum  sit,  quod  occultius  est  malum,  et  conver- 
satio rarior,  et  post  longum  laeti  semper  serenique  con- 
gressus nullum  irae  locum  fecerint?  De  invidia  quid 
dicam,  nisi  quod  fidentissime  verissimeque  possum  nulli 
me  unquam  hominum  invidisse?  Aiquc  utinam  con- 
temptoris ut  invidi  infamia  liber  essem ! Quod  si  de 
annis  calidioribus  verum  est,  ubi  innumerabiles  aemu- 
lationum causae  emergunt,  quid  nunc  putas  quando,  su- 
peratis procellis  iuvenilium  passionum , prope,  ut  ait 
comicus,  in  portum  navigo?  Iterum  dico,  et  Deum  et 


Digitized  by  Google 


LIBER  NONUS.  — EPISTOLA  V. 


21 


conscientiam  meam  testor  me  neminem  fallere,  nulli 
hominum  invideo,  prae  omnibus  notis  meis  sorte  pro- 
pria contentus,  et  id  potius  vereor  ne  hostis  mihi  quam 
ne  hospes  sit  invidia,  hoc  est,  invidiosus  magis  esse  quam 
invidus.  Tibi  autem,  pater,  non  modo  non  invideo,  sed 
ut  dicam  quod  sentio,  filiali  etiam  devotione  compatior: 
neque  tibi  tantum,  sed  omnibus  *quos  par  pastoralis 
cura  premit  officii:  tibi  autem  aliquanto  vehementius, 
cui  super  ecclesiasticae  sollicitudinis  communem  sarci- 
nam, tuorum  quoque  civium  et,  quibus  illa  civitas  mise- 
rabilibus modis  scatet,  civilium  simultatum  pondus  ac- 
cedit, familiaris  pestis  patria  urbe  regnantium.  Restat 
ut  iam  hinc  de  spe  metuque  disseram.  Primum  quidem 
de  tua  ruina  nulla  mihi  spes  adseensus.  Pace  tua  dici 
credas  velim:  nunquam  mihi  venit  in  animum,  nunquam 
veniet  ut  otium  meum  cum  tuis  negotiis,  quietem  meam 
cum  tuis  laboribus,  paupertatem  meam  cum  tuis  opibus 
commutasse  cupiam.  Neve  me  fortunam  tuam  fastidire 
aestimes»  Nemo  usquam  vivit  tuae  sortis  cuius  solio  se- 
dere vellem,  immo  vero  non  pertinacissime  recusarem, 
si  ultro  etiam  offerretur.  Si  mentior  fulmine  ictus  inte- 
ream. Mirabitur  fortasse  aliquis:  tu  procul  dubio  non 
miraris,  qui  tuae  sedis  duritiem  non  ignoras.  Neque  ego 
tam  constanter  haec  dicerem,  nisi  romanae  sedis  Antisti- 
tem et  hos  romano  cardine  fulgidos,  atque  alios  urbium 
praelatos  familiariter  novissem;  quae  familiaritas  in  il- 
lorum adumbratae  felicitatis  iudicio  me  non  sinit  errare. 
Dictum  interseram  Hadriani  Papae.  Nam  dictum  illud  re- 
gis omnibus  est  notum,  qui  traditum  sibi  diadema,  ut 
Valerius  ait,  prius  quam  capiti  imponeret,  retentum  diu 
considerans,  dixit:  0 nobilem  magis  quam  felicem  pan- 

num,  quem,  si  quis  penitus  agnoscat  quam  multis  pe- 
riculis sit  refertus,  ne  humi  quidem  iacenlem  tollere 
vellet.  Sed  hoc  Hadriani  Quarti  dictum  minus  vulgatum 
est,  quod  inter  sophicas  nugas  legi.  Is  ergo  dicere  so- 
lebat quod  romano  Pontifice  nemo  miserabilior  est,  con- 
ditione eius  nulla  miserior,  et  si  nihil  aliud  laedat,  ne- 
cesse  est  ut  citissime  vel  solo  labore  deficiat.  Fatebatur 
enim  in  ea  sede  tantas  se  miserias  invenisse,  ut  facta 
collatione  principii,  tota  sibi  praecedens  amaritudo  iu- 
cunditas  et  vita  felicissima  videretur.  Spinosam  dicebat 
cathedram  rornani  Pontificis,  et  mantum  acutissimis 
usquequaque  consertum  aculeis,  tanUequo  molis,  ut 
robustissimos  terat,  premat  et  concurvet  humeros;  co- 
ronam et  frigium  clara  merito  videri,  quoniam  ignea 
sunt.  Illud  saepissime  adiiciens  quod,  cum  de  gradu  in 
gradum  a claustrali  clerico  per  omnia  officia  in  summum 
Pontificem  adseendisset,  nihil  unquam  felicitatis  auttran- 
quillae, quietis  vitae  priori  adiectum  esset  ex  adseensu: 
« in  incude,  aiebat,  et  malleo  semper  dilatavit  me  do- 
» minus,  sed  nunc  oneri  quod  infirmitati  mere  imposuit, 
» si  placet,  supponat  dexteram,  quoniam  mihi  imporla- 
» bile  est.  » Haec  eisdem  paene  verbis  ad  contextum  re- 
tuli quibus  ab  illo  scripta  sunt  qui  ex  ore  loquentis  au- 
dierat. Quid  dicam,  nisi  acerrimum  atque  gravissimum 
proprii  status  restimatorem  dignumque  qui  velociter  ad 
aeternas  sedes,  gravi  illo  fasce  deposito,  transferretur? 
Sed  ut  ad  te  redeam,  da  veniam  familiariter  glorianti. 
Si  status  tui  desiderio  tangerer,  quid  nunc  possem  ne- 
scio: sed  saepe  per  hos  annos  potui  non  modo  tuae  pa- 
rem, sed  opulentiorem  sedem  scandere;  quem  adseen- 
sum  semper  non  dicam  sprevi,  sed  exhorrui:  cuius  rei 

nunquam  me  poenituit,  sed  splendidae  servituti  liberta- 
tem humilem  praetuli.  Quod  ipsum  forsitan  siluissem, 
nisi  superesset  adhuc  qui  me  illa  sede  dignum  credi- 
dit, neve  ipse  me  indignum  crederem  clementissime 
deprecatus  est,  non  rogare  solitus,  sed  rogari  ab  ipsis 
etiam  regibus  affusis  humililerque  supplicibus.  Sic,  ubi 
mentiar, ipso  possum  teste  redargui. Quid  dc  meludicam, 
cum  potius  de  te  sperem?  Ingrati  est  metuere  quem 
benevolum  sis  expertus,  dum  nihil  tibi  sis  conscius 
mutandique  animi  ratio  nulla  sit.  Amo  ego  te,  vene- 
rorque,  et,  si  ita  vis,  vereor,  non  timeo,  nisi  quantum 
amor  sine  timore  non  habitat:  quippe  et  id  semper  te 
optare  perpendi,  neque  tam  timeri  velle  quam  diligi;  et 
mihi  insitum  est  neminem  magnopere  formidare,  nedum 
quem  amare  decreverim.  Quamobrcm  ista  sic  leges, 
pater,  ut  noveris  neque  tibi,  neque  romano  Pontifici, 
neque  cuiquam  prorsus  hominum  me  scripturum  haec, 
nisi  intus  in  animo  legerem  quae  scribo. 

Unum  praetermisisse  dicar  ab  iis  qui,  ut  in  epi- 
stola quadam  ait  Iulius  Caesar,  tibi  et  mihi  fuerant 
inimicissimi,  quorum  artificiis  effectum  est,  non  dico 
quod  ille  dixit,  ut  res  publica,  sed  ut  familiaritas  atque 
amicitia  nostra  in  hunc  statum  perveniret.  Obiieient 
enim  me  tibi  olirn  in  curia  adversatum,  dum,  quod 
vere  perpetuum  vicinitas  malum  habet,  domui  de  Cor- 
rigia magna  lis  tecum  esset : nec  mentientur  hoc  unum, 
Sed  memoriam  tuam  testem  invoco : praesens  enim 
omnibus  intereras.  Numquid  tunc  ex  ore  meo  aliquod 
mordacius  et  irreverentius  verbum  excidit?  quod  si 
unquam  excidere  debuisset,  fatebor,  sive  ea  magnitudo 
animi  sive  temeritas  est,  multo  facilius  induci  poteram 

ut  prae  ..i  maledicerem  ijuam  absenti.  Defendi  ego 
causam,  nisi  me  fallit  amor,  iustam;  sed  si  esset  iniu- 
sta,  ut  omnis  amans  caecus,  iniustitiam  non  agnovi. 
Defendi  certe  causam  amicissimae  mihi  carissimaeque 
familiae,  cuius  primum  ductu  atque  auspiciis  in  eas 
paries  veni ; cuius  amore,  ut  vides,  alienam  patriam 
meam  feci,  si  qua  non  sua  patria  viro  est:  quam  inler 
Alpes  et  Apenninum  ulla  in  re  nulli  secundam  facio,  et 
a qua  nulli  secunda  fit  ut  arbitror  fides  mea.  Ex  qui- 
bus nemo  me,  credo,  iure  arguet,  praecipue  tu  quem  in 
primis  fida  delectat  amicitia.  Vide  quam  de  tuis  mori- 
bus opinionem  habeam  : pluris  puto  me  facias  adver- 
sarium tibi,  sed  fidelem  quibus  debeo,  quam  tibi  dedi- 
tum, infidelem  illis.  Defendi  autem  causam  ipsam  non 
patroni  oflicio  sed  amici : idque  non  argutiis,  neque 
conviciis,  aut  ullis  omnino  salibus  famaeque  morsibus, 
sed  assertione  rerum  simplici  ac  modesta,  ut,  quod  ra- 
rum in  causis,  neque  summo  Pontifici  neque  Collegio, 
coram  quibus  ea  lis  erat,  ulla  prorsus  in  tuum  nomen 
novae  suspicionis  occasio  panderetur:  et  defendi  adver- 
sus te,  sed  praesentem,  et  mihi  ea  incognitum  tempe- 
state, et  qui,  quamquam  esses  Episcopus,  mihi  tunc 
Episcopus  nondum  cras.  Postea  vero,  neglectis  maiori- 
bus quae  ultro  saepe  mihi  obtulit  superna  largitas,  ar- 
chidiaconus  tuus  esse  volui.  Habes  vel  hoc  unum,  nisi 
fallor,  idoneum  non  alienae  mentis  iudicium.  Nam  qui 
ipsum  litis  nomen  horreo,  qua  dementia  et  perpetuam 
litem  volens,  et  gravem  adversarium  elegissem  ? Nun- 
quam, si  te  mihi  hostem  crederem,  praetulissem  omnibus 
hunc  locum,  ubi  ego  novus  advena,  tu  praeter  pontifi- 
cium, antiquissimus  et  potentissimus  civis  esses.  Cre- 

derem  autem  profecto  te  hostem  mihi,  si  me  tibi  hostem 
scirem.  Stultum  est  enim  cui  odium  praestes  ab  eo  be- 
nevolentiam expeclare.  Veni  ego  ad  ecclesiam  et  ad  te 
quiescendi  non  litigandi  aemulandiquc  animo.  Placebant 
mores,  delectabat  humanitas  tua,  quae  semper  utinam 
consultores  sui  similes  habuisset;  nihil  in  te  displicebat 
aut  displicet,  nisi  forte  nimia  credulitas  facilitasque 
animi,  quae,  si  culpa  est,  minime  gravis  est,  nisi  fero- 
cioribus consiliis  ingravescat.  Nam  si  bonis  suasoribus 
obsequitur,  saepe  salubris  est  et  nimia  esse  non  potest. 
Veni  igitur  non  ignarus,  sed  de  humanitate  certus,  de 
sapientia  tua  sperans,  neque  ut  ad  iratum  hostem  sed  ut 
ad  propitium  patrem  veni,  quem  putabam  tanti  aesti- 
mare virtutem,  ut  nullo  alio  merito  meo  carus,  ob  id 
certe  carissimus  essem  tibi,  quod  tantorum  tamque  in- 
signium amicorum  causam,  licet  adversus  te,  feliciter 
defendissem.  Neque  ine  fefellit  spes : patrem  reperii, 
patrem  colui,  colamquc,  nisi  prohibeor  in  finem.  Quae 
cum  ita  sint,  depone  precor  hunc  animum,  noli  quaeso 
suspicari  ut  quod  nunquam  antea  cogitavi  nunc  aggre- 
diar, et  quia  olim,  nondum  notus  tibi,  reverentissimus 
defensor  amicorum  fuerim,  idcirco  nunc  morum  pe- 
nitus immemor  meorum,  fallacissimus  accusator  tui 
sim,  ex  quo  notus  et  carus  et  honorificentissime  habi- 
tus, denique  ex  quo,  ut  aiunt,  tuus  oculus  sum.  Sani 
proprium  est  oculi  sui  capitis  periculum  non  equidem 
arcessere,  sed  providere  jiotius,  ac  vitandum  caven- 
dumque  monstrare:  sani  quoque  capitis  est  suum  ocu- 
lum non  odisse,  sed  inter  omnes  corporeas  quidem  do- 
tes exquisita  quadam  singulari  diligentia  praeservare. 

Restat  illorum  calumniae  respondere  qui  certi  nihil 

habentes  iudicii,  no  otiosi  sint,  vel  solam  moram  meam 
in  curia  criminantur,  quod  nonnisi  in  damnum  et  per- 
niciem tuam  sit  quae  tuum  potius  ad  obsequium  esset, 
si  qua  afforet,  facultas,  et  iure  tuo  uti  velles  in  me. 
Audio  enim  apud  vos  esse  nonnullos,  hominum  genus 
alieni  sollicitum,  pigrum  sui,  qui  se  invicem  de  rebus 
interrogent  vicissimque  respondeant,  quasi  in  corde 
meo  sint  eorum  oculi.  Interrogatio  ad  hunc  modum  se 
habet:  Quid  archidiaconus  tam  diu  abest,  quidvc  agit 
in  curia?  Responsio:  Haud  dubie  mali  aliquid  machi- 
natur Episcopo.  Possem  nunc,  si  mihi  ad  poetam  sermo 
esset,  imprecationes  adhibere  poeticas;  sed  Episcopum 
alloquor,  agendum  mitius.  Itaque  adversus  horum  lin- 
guas, quibus  dolose  agunt,  adversus  cor  eorum  in  quo 
non  est  veritas,  quod  maledictione  plenum  est  et  ama- 
ritudine et  dolo,  et  sub  lingua  eius  labor  et  dolor,  quod 
aliud  remedii  genus  inveniam,  nisi  illud  Psalmista?,  cum 
tribularetur  ad  Dominum  clamantis  « Domine,  libera 
animam  meam  a labiis  iniquis  et  a lingua  dolosa?  » et  illud 
eiusdem,  quod  nunquam  sine  novo  mentis  impulsu  ad 
os  meum  per  singulos  dies  redit  et  sa?pe  supplices  ma- 
nus cogit  ad  coelum  tollere  « Redime  me  a calumniis 
hominum  ut  custodiam  mandata  tua?  » Haec  et  his  similia 
dicam,  semper  etiam  dum  videbor  tacitus,  nec  precari 
desinam,  donec  vel  ad  cor  rediens  iniquitas  oppilet  os 
suum , vel  aliquo  Dei  iudicio  obstructum  sit  os  loquen- 
dum iniqua. 

Hactenus  adversus  illos,  concitatior  quam  volui  et 
fortasse  quam  debui:  sed  rerum  indignitas  me  coegit. 
At  deinceps,  quia  cum  iis  esse  mihi  rem  video  qui  ani- 
mum in  labiis  habent,  ego  meum  animum  in  auribus 

habebo,  interdum  etiam  et  in  lingua,  et  gratuito  laces- 
sentes pari  mucrone  repercutiam;  eoque  validiori  quo 
facile  obtusumquc  mendacium  est,  peracuta  veritas 
adamantina  acie:  meque  ipsum  solabor,  cogitans  id  mihi 
nequaquam  eventurum,  nisi  plusculum  fortasse  aliquid 
quam  sum,  seu  certe  quam  me  esse  cupiunt,  lippis  et 
obliquis  oculis  viderer.  Extrema  sors  est  quam  invidia 
non  attingit.  Platonem  ferunt,  cum  ei  a coaetaneis  invi- 
deretur, Socratem  interrogasse,  quibus  artibus  ab  invi- 
dia tutus  esset.  Cui  Socrates:  Vive,  inquit,  ut  Thersites. 
Elegans  plane  responsio  laeti  doclique  hominis  ad  id 
quod  discipulus  quaerebat.  Vere  autem  satius  multo  est 
Achillis  cum  invidia  virtutem,  quam  absque  invidia 
Thersitis  ignaviam  imitari.  At  qui  procul  ab  invidia 
vitam  agere  instituit,  ei  sola  ut  arbitror  via  est  ut  a 
studio  virtutis  abscedat;  sed  dum  eo  calle  fugit  invi- 
diam, necesse  est  incidat  in  contemptum.  Ita  vere  vita 
homini  est,  ut  alterutro  laborandum  sit.  Proinde  ut  ne- 
cessarii huius  magis  quam  iucundi  colloquii  finis  sit, 
horum  ego  quaestionem  rideo,  responsionem  abominor: 
neque  immerito;  stulta  enim  quaestio,  responsio  vene- 
nosa est.  Tuam  vero  quaestionem,  si  fortassis  eam  fa- 
cis, reverenter  accipio,  et  tibi  notissima  veritate  respon- 
deo. Quid  facis  in  curia?  langueo,  crucior,  affligor,  in- 
dignor, et  qua  nulla  iactura  gravior,  hic  tam  nulla 
comminuor,  tempus  perdo,  cuius  parcissimus  esse  de- 
creveram.* Sed  tanti  est  amicorum  volis  ac  precibus 
non  deesse.  Denique  si  quid  faciam  roges,  non  tam 
facile  possim  respondere  quid  faciam  quam  quid  non 
faciam.  Profecto  ego  nulli  noceo,  nisi  mihi : nulli  no- 
cere meditor;  tibi  autem  non  modo  non  nocere,  sed 

prodesse,  si  possim.  Sic  affectum  suspicari  error  est, 
odisse  crudelitas.  Ego  vero  ex.  te  odium  noh  timeo, 
modo  suspicio  evanescat.  Illam,  abiice,  per  omnes  te 
coelicolas  precor:  pondus  infaustum  jiestilensque.  Evolve, 
si  vacat,  exempla  maiorum  : videbis  quot  quantaeque 
miseriae  e suspicionibus  ortae  sint.  Ego  enim  tempus 
nunc  ad  ista  non  habeo:  dicam  quantum  nuda  raptim 
sine  libris  suppetet  memoria  ne  res  carcat  exemplo. 
Hippolytum  castissimum  adolescentem  incestus  falsa  no- 
verc;e  delatione  suspectum  infelix  pater  occidit.  Pro- 
cris uxor  amanlissima  vanis  suspicionibus  ob  accensum 
zelum  inscii  mariti  telis  occubuit.  Et  ut  rccenliora  ac 
certiora  recenseam,  Tarquinium  Collatinum  optimum 
civem  et  propugnatorem  egregium  libertatis  ob  solius 
nominis  suspicionem  levissimam  modo  liberati  cives  in 
exilium  pepulere.  Ob  levem  quoque  suspicionem  fidis- 
simum gubernatorem  suum  obtruncavit  Hannibal:  testis 
facinoris  mons  Siculus  humati  appellatione  percelebris.1 
Demetrium  Philippi  Macedoniae  regis  filium  praeclara 
indole  hostibus  etiam  suis  carum  victus  nati  alterius 
susurris  incredulus  pater  mori  iussit.  Dies  me  deficiet 
vetera  prosequentem.  Et  habet  nostra  aetas  exempla 
praesentia,  quibus  constet  quam  sit  semper  in  amicitiis 
periculosa  suspicio.  Tu  me  igitur,  si  fieri  prodest,  quod 
pridem  ego  factum  opinabar,  inter  amicos  amplectere; 
side  fide  dubitas,  ut  libet,  experire;  si  indignum  censes 
leniter  exclude.  Noli  cx  amicis  pulsum  in  hostium  ca- 
tervas cogere,  non  quidem  mei  qum  non  magna  est, 
sed,  quae  ingens,  tuas  famae  fugiens  iacturam:  tibi  enim 

1 Valcr.  Max.,  lib.  IX,  cap.  8. 

superbi®  dabitur,  si,  qui  amicus  esse  cupiat,  hostem 
facis. 

V Kal.  Januarii,  qua;  Innocentium  dies  est. 


EPISTOLA  VI. 


FRANCISCUS  TETRAUCA  LUCvE  PRESBYTERO  PLACENTINO 
S.  P.  D. 

/Egre  se  in  curia  moras  nectere : eumque  rogat  ut  litteras 
superiores  Episcopo  tradat. 


Iueund®  mihi  semper  litterae  sunt  tu®,  pr®cipue 
dum  vclut  a superis  profeci®  solantur  apud  inferos 
constitutum.  Peccatorum  fateor  meorum  uncis  hic  te- 
neor, nec  absolvi  ullis  artibus  possum.  Res  haud  mira, 
quamvis  misera,  laqueorum  curialium  non  ignaro.  Sed 
quo  tristius  hic  sum  eo  gravius  indignor  ac  doleo  tan- 
tum licere  perfidi®,  ut  suadere  audeat  et  persuadere 
possit  cuiquam  sano,  me  non  tantum  sponte  mea  mo- 
ras trahere,  sed  iam  curi®  venenis  infectura  alienam 
famam  insectari  : quodque  ego  nunquam  in  otio  cogi- 
tavi, cl  in  ea  tranquillitate  temporum  unde  nefarii  pul- 
lulant appetitus,  id  nunc  in  hac  tempestate  negotiorum, 
qu®  mihi  vix  respirandi  spatium  prmslat,  mutatis  re- 
pente iudiciis,  studiis  ac  moribus,  incepisse.  Audio  enim 
a multis  reverendum  patrem  ac  pontificem  nostrum 
secus  quam  mereor  et  quam  vellem  de  me  sentire : 
quod  non  culp®  su®  tribuo,  sed  fortun®  me®  atque 
alien®  nequiti®.  Tu  mihi  ante  alios  testis  es,  cum  quo 
s®pe  familiaribus  sermonibus  diem  traho,  quid  mihi 

semper  de  illius  animo  ac  moribus  visum  sit,  si  sum- 
motis  assentatoribus,  communi  pontificum  principum- 
que  pernicie,  ipse  sibi  et  naturm  propriae  relinquatur. 
Ideo  libi  potissimum  hoc  onus  quod  fideliter  subibis 
imposui,  ut  ingentem,  quam  ira  ac  dolore  dictantibus 
scripsi,  epistolam  repraesentes:  quaesi  generi,  si  statui 
atque  aetati  debitum  animum  legentis  invenerit,  et  suspi- 
cionem male  radicatam  exlirpabit,  et  ne  unquam  rena- 
scatur efficiet.  Hanc  tu,  quaeso,  vivae  vocis  ope  prose- 
quere : et  vale. 


EPISTOLA  VII. 

FRANCISCUS  PETRARCA  LIC.«  PRESBYTERO  PLACENTINO 
S.  P.  D. 

Fabellam  narrat  de  suspicione : rogat  ut  mentem  Episcopi 
exploret  et  sibi  pandat. 


Quam  ex  te  olim  didici  fabellam  accipe.  Ignis, 
ventus,  aqua,  suspicio  simul  agebant  iter.  Cum  ad  qua- 
drivium pervenissent,  et  suum  quisque  callem  vellet  ar- 
ripere, en  digredimur,  inquiunt:  sed  ut  congredi  iterum 
possimus  signum  aliquod  statuamus.  Tum  ignis : ubi 
ait  fumus  apparuerit,  ibi  me  qumrite.  At  ventus:  ubi 
frondes  quali,  stipulasque  vel  pulverem  agi  videritis, 
illic  sum.  Et  aqua:  ubi  iuncum  inquit  aspexeritis,  non 
procul  inde  abero.  Ad  ha?c  suspicio : me  quidem  ait 
reperire  perfacile  est.  Vos  enim  in  continuo  motu  estis: 
ego  non  moveor  : ubi  semel  ingredior,  ibi  habito. 

Intelligis  me,  amice : fabulam  tibi  tuam  post  tot 


Digitized  by  Google 


LIBER  NONUS.  — EPISTOLA  VII. 


31 


annos  ingero,  cuius  ultima  pars,  si  absque  exceptione 
vera  est,  nequidquam  multa  verba  perfuderim.  In  hoc 
igitur  acumen  tuum  ut  exerceas  velim.  Ille  quid  ad 
litferas  meas  respondeat,  audiemus.  Non  omnia  tamen 
expediet  lingua  vel  calamus : multa  enim  oris  habitus 
fronsque  ipsa,  gestus,  color,  accentus,  pes,  manus,  ocu- 
li, supercilium  loquentur:  sed  absenti  nihil.  Hic  tu  ani- 
mum adverte,  qui  prapsens  es,  neu  me  sinas  errare. 
Certe  ego,  quod  meum  fuit  praestitisse  videor.  Amici- 
tiae venenum  suspicio  est : hanc  extirpare  radicitus  ve- 
ritatis digito  nisus  sum.  An  ipse  autem  vero  aurem 
pandat,  an  obstruat,  suum  erit:  tuum  vero  idem  unum, 
ut  acriter  quam  in  partem  vergat,  inspicias,  meque  sui 
consilii  certiorem  facias.  Mea  sane  non  multum  inter- 
fuerit quid  de  me  homines  existiment  aut  loquantur, 
modo  conscientiae  meae  non  premar  aculeis.  Quamdiu 
cum  illa  pacem  habebo,  externa  bella  non  metuam. 
Coepi  ego  per  litteras  obliquam  eius  opinionem  ad 
rectum  vocare.  Si  flectitur,  insistam  ; sin  obduruit,  de- 
sistam : frustra  enim  retentabitur.  Nemo  facile  cogitur 
ad  credendum,  et  saepe  crescit  excusatione  suspicio. 
Vale. 

Id.  Ianuarii,  Avcnione. 


EPISTOLA  VIII. 

FRANCISCUS  PETRARCA  IOANNI  DE  ARIMINO  CAUSIDICO  S.  P.  D. 

Gaudet  sibi  de  eo  nunciatum  quod  bene  sit , de  quo  viginti 
amplius  annis  nihil  resciverat. 

Etsi  ab  adolescentia  usque  ad  hanc  aetatem  faciem 
mihi  tuam  inviderit  fortuna,  mihi  tamen  semper  prae- 

scns  animo  fuisti,  ct  ul  communis  olim  studii  verbis 
utar , civiliter  te  possedi  : quod  mihi  nec  locorum 
tractus,  nec  temporum  cursus  quivit  eripere,  nec,  ut 
arbitror,  quibit  mors.  Idcirco  cum  primaeva  illa  nostra 
familiaritate  te  alloquor,  et  longo,  ut  aiunt,  postliminio 
revertor  ad  calamum.  Nam  ut  cernis  quatuor,  vel  eo 
amplius,  lustra  tacuimus,  tempus,  vilm  ne  dicam,  si- 
lentio longum  satis  : cujus  quidem  mihine  an  libi  an 
utrique  potius  culpam  dem,  an  in  unam  crimen  omne 
retorqueam  fortunam,  nescio : qum  transversis  adeo 
tamque  adversis  diu  nos  tramitibus  egerit,  ut  alter  al- 
terius, ne  dicam  conspectum,  sed  ne  indicium  reperiret. 
Nunc  quod  statui  gratularis  meo,  fraterne  agis  ut  reli- 
qua. Cactorum,  amice,  status  meus,  si  a stando  dicitur, 
nullus  est ; sed  lapsus  potius  ac  ruina : non  mea  uia- 
gis  quam  omnium,  qui  nascimur  aequa  sors  atque  in- 
victa necessitas.  Truditur  dies  die,  ait  Flaccus,  et  nos 
cum  tempore  rapimur,  nec  sentimus.  Sane  si  quid  boni 
est  quo  mihi  amicorum  gratulatio  debeatur,  te  ex  ani- 
mo gaudere  non  dubitem.  Sed  quantum  ego  vice  versa 
tibi  gratuler?  sic  milii  parcissimis  te  verbis  felicissi- 
mum descripsisti.  Sanum  scilicet  atque  hilarem  et  pau- 
perem : animo  divitem.  Quamvis  enim  et  dives  animus 
laudetur,  unde  poeticum:  Regum  aequabit  oi>cs  animo; 
ct  beatos  pauperes  spiritu  viva  veritas  asserit,  quid 
multa?  felix  es  et  bene  tibi  est,  si  huc  animum  coegisti. 
Vale. 

EPISTOLA  IX. 

FRANCISCUS  PETRARCA  SOCRATI  SUO  S.  P.  D. 

Amicitias  esse  communicandas,  quarum  pretium  effert, 
dum  Socratem  in  unius  partem  vocat. 


Non  sum  amicus,  nisi  pretiosissima  quaeque  le- 
cum  partior.  Nihil  autem  pretiosius  amico.  Non  sum 
amicus  ergo,  nisi  partior  amicum.  Vetus  est  verbum : 
amicorum  communia  esse  omnia.  Quantula  autem  sunt, 
quae  videntur  maxima,  quibus  vulgus  inhiat,  aurum , 
argentum,  monilia,  anuli,  armillae,  signa,  toreumata, 
vasa  corinthia,  fulgentes  gemmae,  rotundissimae  marga- 
ritae, marmor  niveum,  sculptum  ebur,  vivae  ac  spiran- 
tes statuae,  radiantes  purpurae,  caeteraque  id  genus, 
foex  ac  purgamenta  terrarum,  vel  fuliginosorum  decus 
artificum.  Amicus  singulare  quoddam  et  inaestimabile 
bonum  est,  quod  non  ferant  venti,  non  urant  pruinae, 
non  frangant  procellae,  sed,  ut  purum  aurum,  flammae 
probent  persecutionum  ac  laborum.  Bonum  quod  non 
superficie  tenus  delectet,  ut  plurima,  sed  in  ipsum  ani- 
mum dulcedine  sua  penetret,  et  quodam  modo  nostri 
pars  fiat.  Quod  intendens  Flaccus,  animae  suae  dimidium 
Virgilium  dixit.  Et  apud  Lucanum  uxorius  ille  dux  di- 
lectam coniugem  partem  sui  optimam  appellare  non 
erubuit,  etsi  mollius  fortasse  quam  tantum  decuit 
virum. 

Ad  amicum  redeo,  cuius  si  idem  velle  atque  idem 
nolle  requiritur,  ut  sit  amicitiae  verum  nomen,  quis  du- 
bitet e duobus  unum  fieri,  tanta  concordia  voluntatum, 

II.  3 

quanta  vix  in  uno  eodcmque  animo  sit?  Rarum  genus 
non  inficior:  sed  sic  est  non  in  hoc  solum,  sed  in  omnibus 
ferme  quae  sub  coelo  sunt,  ut  pretia  rerum  frequentia 
ac  raritas  alternent.  Itaque,  ut  prope  nil  rarius  amicitia 
vera,  ita  quoque  nil  carius:  quae  ubi  coelesti  munere 
contigit,  una  procellosae  vitae  ancora,  una  requies  est 
laborum,  qua  et  laeta  dulcius  et  tristia  fortius  feruntur. 
Et  ad  summam,  amicus  est  alter  idem,  status  nostri 
basis,  animi  lux,  consilii  dux,  studii  fax,  dissidentium 
pax,  curarum,  negotiorum  particeps,  peregrinationum 
comes,  refrigerium  domesticum;  neque  domi  tantum, 
sed  ruri  militiaeque  assiduus,  et  terris  et  pelago;  neque 
solum  spatio  vitae  par,  sed  post  busta  vivax  atque  im- 
mortale solatium;  usque  adeo,  utqui  superstitibus  obeunt 
amicis,  tum  maxime  vivere  videantur,  cum  abierint. 
Quae  cum  ita  sint,  quantalibet  fingatur  amici  liberalitas 
ac  largitas,  si  tamen  rari  huius  boni  tenax  est,  si  illi 
similis  qui  seu  proprio,  seu,  quod  ait  satvricus,  gentis 
vitio  nunquam  partitur  amicum,  et  sibi  solus  habet,  ple- 
nam amicitiae  gloriam  non  usurpet.  Id  nunc  ergo  repu- 
tans, amicum,  quem  non  mihi  meum  meritum  sed  sua 
fecit  virtus,  partiri  tecum,  optime  frater,  institui.  Is  est, 
ut  tibi  illum  breviter  explicem,  Petrus  nomine,  patria 
Alvernus,  religione  monachus,  officio  abbas,  habitu  ni- 
ger, animo  candidus,  ingenio  velox,  eloquio  dulcis, 
scientia  doctus,  iudicio  circumspectus,  convictu  affabi- 
lis, aetate  iuvenis,  gravitate  senex,  honestate  venerabi- 
lis. Adi  eum,  quaeso,  duce  hoc,  quem  ob  id  ipsum 
maxime  ad  te  misi.  Agnoscet  ille  illico  Socratem  meum, 
de  quo  multa  saepe  secum.  Tu  gaudebis  hominem  in- 
venisse qualem  frustra  diu  quaesivi,  et  mihi  gratiam 

habebis,  qui  consortem  te  tantae  rei  fecerim  ; etsi  plane 
videam  quam  incautus  sim,  qui  duos  tales  viros  uniam, 
quorum  conversatio  et  mutua  virtutis  admiratio  utrius- 
que  de  me  iudicium  fortassis  imminuat.  Sed  modo  ne 
amor  detrimentum  sentiat,  cuius  magis  augmentum 
spero,  dc  iudicio  ut  libet.  Tanti  est  fides.  Vale. 

Mantuae,  DII  Kal.  Julii. 


EPISTOLA  X. 

FRANCISCUS  PETRARCA  L.ELIO  SUO  S.  P.  D. 
Singularia  quaedam  de  caena  sibi  parata ; et  amici  commendatio. 


Laeli  carissime,  si  scires  quando  et  ubi  haec  scri- 
bo, ipsa  temporis  ac  loci  facies  calamum  excusaret,  et 
tibi  mei  semper  voti  sponte  oblivioso  calcar  adderet. 
Intempesta  nox  est,  ego  autem  Luciariae  sum,  quo  ad 
vesperam  veni  Mantua  digressus  vergente  iam  ad  oc- 
casum die.  Aistas  anni  est ; et  leoni  cancer  pharetra- 
tum hospitem  mittere  cogitat.  Tum  quod  miraberis, 
flante  per  hos  dies  austro,  solutisque  nivibus  Alpium 
tumentis  parumper  Padi  vicinia  paene  nobis  inaccessi- 
bilis locus  fuit.  Omnia  circum  limo  obsita : quando  su- 
specta etiam  scatebris  via  est,  inde  vix  equos  avulsi- 
mus. Hic  vero  supra  quam  fieri  posse  videatur,  iucun- 
dissime  excipior.  Nuncius  dominorum  me  praevenerat, 
quorum  saepe  magnificentiae  ipsa  rerum  natura  succu- 
buit. Apparata  opipare  coena  erat.  Externa  vina,  pere- 
grinae epulae,  obsequiosi  hospites,  laeti  vultus,  denique 
urbana  omnia  praeter  locum,  qui  qualis  hyeme  sit, 

aestas  indicio  est.  Nunc  quidem  muscarum  domus  ac 
culicum,  quorum  murmur  admonuit  maturius  e convi- 
vio fugiendum  ; et  ranarum  exercitus  accesserat,  quas 
inter  ccenam  e caveis  ingressas  et  per  coenaculura 
nundinantes  cerneres.  Evasi  in  cubiculum  non  quidem 
solis  fabulis,  ut  apud  Milonem  Hypate  olim  Apuleius,  sed 
lautissimis  coenatus  cibis;  et  quamquam  somnum  nox 
brevissima  suaderet,  egit  tamen  viri  huius  amor,  ut 
graves  oculos  ac  defessos  digitos  ad  haec  scribenda 
compellerem.  Est  hic  enim  mihi  carissimus,  ut  nosti, 
tui  quoque  avidus  miratorque,  qui  ad  te  tamen  prome- 
rendum se  amicitiae  nostrae  viribus  adiutum  putet;  hinc 
de  te  sperans,  et  tui  nunc  indigus  favoris,  fac  oro,  mi 
Laeli,  ut  quod  ominatur  sciat,  quod  sperat  inveniat, 
quod  petit  accipiat,  quo  indiget  perfruatur,  et  vale 
nostri  memor. 

Luciarix,  Illi  Kal.  Julias,  noclc  media. 


EPISTOLA  XI. 

FRANCISCUS  PETRARCA  NICOLOSIO  BARTHOLOMiEI  S.  P.  D. 

Se  illum  facie  ignotum  ob  virtutis  laudem  et  famam  amare, 
et  epistolam  ex  nutu  communis  amici  ad  illum  mittere. 

Tuus  hic  et  bonorum  omnium  amicus,  atque 
honestarum  amicitiarum  diligentissimus  proxeneta,  sum- 
mo studio  institit,  ut  tibi  aliquid  scriberem.  Quod  cum 
aliquamdiu  recusarem,  ignarus  unde  inciperem,  aut 
quibus  verbis  hominem  solius  famae  testimonio  cogni- 
tum alloquerer,  evicit  tandem,  ut  calamum  arriperem, 

scripturus  quidquid  occurreret.  Quod  cum  fecissem, 
laetus  et  voti  compos  abscessit:  mihi  autem  in  silentio 
cogitanti  quonam  artificio  familiaris  epistola  de  nihilo 
texeretur,  mirantique  et  mihi  requirenti  quid  mihi 
tecum  rei  esset,  quasve  scribendi  materia,  nihil  prius 
in  animum  venit,  quam  Ciceronis  illa  vulgata  quidem, 
sed  praeclara  sententia : Virtute  nihil  amabilius , nihil- 
que  quod  magis  alliciat;  lantamque  eius  esse  vim,  ut 
eos  quoque,  quos  nunquam  vidimus,  diligamus.  Itaque 
confestim  veluti  percussa  valido  aquilone  nubecula,  et 
cunctatio,  et  admiratio  omnis  evanuit.  Iam  latum  scri- 
bendi campum  video,  iamque  nihil  miror,  talem  animo 
meo  virum  esse  carissimum,  quamquam  facies  eius, 
mihi  hactenus  quidem  nec  visa  sit.  Si  enim,  nisi  quod 
oculis  vidimus,  amare  non  possumus,  primus  et  maxi- 
mus amandi  gradus  evertitur : semetipsum  nullus 
amabit;  nemo  namque  suum  animum,  nemo  faciem 
suam  Vidit.  Hoc  nimirum  interest,  quoniam  ut  nos  ipsos, 
quos  nunquam  vidimus,  amemus,  natura  est;  ut  vero 
alios,  virtus  efficit,  et  fama  virtutis  nuntia.  Haec  est 
quae  praeclarissimum  regem  Masinissam,  oblitum  pa- 
triae ac  pignorum  tantorum,  Africani  mei  congressum 
coegit  expetere,  ac  praesentia  tanti  ducis  attonitum , e 
Carthaginiensium  castris  ad  Romana  signa  perduxit;  et, 
quod  instar  monstri  facit  morum  animorumque  diver- 
sitas, eiusdem  ducis  et  rei  causam  sui  quidem  hostis, 
sed  virtutum  amici  honorificentissimo  decreto , et  sup- 
plici ac  venerabunda  praedonum  acie  absentis  honesta- 
vit exilium : * denique  divinae  eius  originis  in  pecto- 
ribus hominum  opinionem  genuit , et  nedum  veris 

1 Tit.  Liv.  Lib.  XXXIX,  Valcr.  Max.  Lib.  II.  c.  5. 

laudibus,  sed  etiam  fabulis  locum  fecit.  Haec  est  quae 
bene  meritos  et  viventes  in  terris  celebrat,  et  exlinctos 
ad  coelum  effert,  tuneque  aeternitate  victuros  elicit  e 
sepulcris.  Credibiliora  recenseo.  Quantum  sane  quam- 
que accensum  studium,  quanta  inter  legentes  audien- 
tesque heroum  solet  esse  contentio,  amante  ac  vene- 
rante quolibet  non  quem  vidit,  sed  quem  famae  credidit? 
Magnum  hoc : quod  sequitur  maius ; quoniam  non 
modo  quos  non  vidimus,  seu  quos  videre  nequivimus, 
sed  etiam  quos  odimus,  mediatrix  illa  conciliat,  quod 
et  breviter  attigi,  et  dicendum  est  latius.  Haec  est  enim 
quae,  odiis  in  amorem  versis,  praevalidas  munitissimas- 
que  urbes  expugnavit,  quae  gravissima  saepe  bella  con- 
fecit, et  Camillo  quidem  ferreas  Faliscorum  portas  ape- 
ruit, Pyrrhum  regem  ductoresque  Romuleos,  Curium 
rigidumque  Fabrilium,  quanta  esse  potuit,  familiaritate 
devinxit:  Porsennam  superbum  illum  Hetruriae  regna- 
torem, ab  obstinata  raptim  obsidione  distraxit.  Haec 
tantum  virorum,  et  tam  multos  orientis  populos,  unius 
viduae  subiecit  arbitrio;  haec  ad  genua  Caesaris  Iulii, 
adhuc  forsan  grande  aliquid  ausuros,  Gallorum  regulos 
inclinavit;  haec  Magnum  Pompeium  ad  Posidonii  fores, 
haec  Alexandrum  Macedonem  ad  Diogenis  dolium  duxit; 
haec  Tito  Imperatori  humani  generis  assensu  gloriosis- 
simum cognomen  tribuit,  dilatumque  Germanico  in  per- 
sonam licet  immerentis  filii  restituit  principatum.  Atque 
ut  aliquid  de  Hebraeorum  historiis  attingam,  hinc  quo- 
que miratrix  illa  Salomonis  regina  de  tam  longinquo 
llierosolymam  venit,  visura  quod  audierat.  Et  legatio 
Machabaei  maria  transivit,  amicitiam  expetens  Roma- 
norum. 

Innumerabilia  huius  generis  exempla  se  ingerunt; 
sed  ut  iam  longiusculam  epistolam  brevi  fine  conclu- 
dam, quid  hic  miri  est,  si  virtus  tua,  et  fama  virtutis 
comes  individua,  multorum  atque  in  primis  latoris 
praesentium  fidei  credita,  me  in  amicitiam  tuam  dulce- 
dine captum  trahit?  Praesertim  cum  nihil  impediat,  non 
aetas,  non  patria,  non  imparitas  studiorum?  Confabulari 
tecum  hactenus  iucundum  animo  meo  fuit,  hinc  iam 
mihi  manum  solitae  occupationes  iniiciunt.  Tu  vero  va- 
le, et  quotiens  amicos  tuos  numerabis,  cave,  quaeso,  ne 
meum  sileas  nomen.  Patavii,  VI.  Idus  Ian.  sub  intem- 
pestae noctis  silentio. 


EPISTOLA  XII. 

FRANCISCUS  PETRARCA  AD  IGNOTUM. 

Se  morem  ei  gerere  negat,  dum  rogatur  ut  litteras  ad  ignotum 
hominem  mittat. 

Mirarer  quod  ita  te  amor  meis  fallit  in  rebus,  nisi 
saepe  doctissimos  fefellisset  vicissetque  fortissimos,  et 
altissimos  inclinasset.  Extorsisti  ut  ignoto  scriberem, 
successitque  feliciter.  Amicum  bonum  in  longum  aevum 
quaesisse  videor  scripto  brevi.  Orta  fiducia  ex  eventu, 
quod  in  rebus  ferme  omnibus  accidit,  instas  ut  scribam 
alteri,  ingenti  quidem  ut  ais  viro,  quem  nec  viderim 
tamen,  nec  audierim,  nec  omnino  noverim,  quasi  certum 
habeas  sic  illum  deme  iudicaturum , ut  tu  dictitas ; nec 
advertis,  seu  quod  plus  intelligat,  seu  quod  amet  minus, 
posse  illi  aliud  esse  iudicium.  Ita  famam,  quam  inter 

amantes  mei  nominis  utcumque  custodio,  ad  incogniti 
iudicis  tribunal  invitam  trahis.  Nam  quod  argumentum 
habes  eius  cui  nuper  hortatu  tuo  scripserim,  ut  ut  caetera 
cuncta  similia  sint  eis  quae  dissimilia  esse  possunt,  vel 
origo  sola  reddit  invalidum.  Is  enim,  ad  quem  scripsi 
Italus,  hic,  ad  quem  scribi  iubes,  est  Dalmata,  ut  coelo 
sic  stilo  alteri  assuefactus.  Unum  mare  est  nobis,  sed 
non  unum  litus,  non  unus  animus,  non  unum  ingenium, 
non  unus  denique  seu  vivendi  seu  loquendi  mos.  Utque 
nos  a Gallis  ac  Germanis  Alpes  aeriae,  ab  Afris  aestuo- 
sissimum Tyrrhenum  mare,  sic  a Dalmatis  atque  Pan- 
noniis sinus  seiungit  Adriacus,  quem  inquietum  merito 
eius  accola  Flaccus  ait.  Vides  oculis  quanta  diversitas, 
atque  ut  alteri  exigua  scribendi  causa  fuit,  sic  huic  pe- 
nitus nullam  esse.  Notis  quidem  ac  familiaribus  amicis 
interdum  scribere,  saepius  vero  rescribere  soleo,  non 
tam  cupidine  laudis,  quam  spe  veniae  et  colloquendi 
quadam  non  parva  dulcedine.  Ignotis  et  praecipue  tali- 
bus, qualem  tu  hunc  facis,  ingerere  nostra  haec  nuda 
atque  incompta  non  soleo.  Parce  igitur,  amice,  parce,  oro, 
famam,  cuius  inter  cultores,  scio,  non  ultimum  locum 
tenes,  nimis  amando  urgere  et  in  discrimen  trudere.  Si 
te  error  de  me  tuus  iuvat,  sine  consorte  utere.  Si  nihil 
sine  socio  delectat,  veteribus,  si  qui  sunt,  contentus,  noli 
novos  quaerere,  et  felix  errore  tuo,  ut  ait  ille,  noli  alios 
in  errorem  cogere,  illos  praesertim  qui  et  cogi  nequeunt 
et  maiorem  rigido  ex  vero,  quam  ex  blando  errore,  per- 
cipiunt voluptatem.  Noli  quoque  committere  ut  curiosi- 
tate nimia  delectatio  tua  pereat,  cum  casu  aliquo  per- 
veneris quo  non  vis,  ubi  scilicet  amici  ignorantia,  quam 
tibi  amor  gratis  fucis  illinit  et  placito  velamine  palliat, 

severiore  iudicio  retegatur,  simulque  mihi  velum  quo 
sub  oculis  tuis  lateo,  tibi  tuus  ille,  quo  gaudes,  error 
excidat.  Proinde  quid  libet  de  me  credere,  crede  libere, 
crede  pacifice,  neve  ultro  arcessas  qui  te  opinionum 
veterum  consuetudine  spoliatum  povas  induat,  teque, 
quasi  advenam  licet  et  invitum  colonum  finibus  tuis 
pulsum,  suis  inferat,  etsi  fortasse  sermonibus  non  tam 
animo  tuo  gratis.  Non  est  sani  gustus  appetere  quod 
offendat. 


EPISTOLA  XIII. 

FRANCISCUS  PETRARCA  PHILIPPO  DE  VITRIACO  S.  P.  D. 

Graviter  obiurgal  quod  Guidonem  Cardinalem  Episcopum  Portuensem 
in  Italiam  Legati  munere  missum  quasi  exilio  laborantem  fue- 
rit miseratus. 


Amicas  aures  amicus  sermo  pulsabit,  non  tam 
blandus  quam  verax,  neque  tam  compositus  quant 
fidelis.  Quid  enim  loqui  verear  de  longinquo,  qui  co- 
ram positus  non  verear?  Magna  est  amicitiae  libertas, 
magna  securitas.  Qui  multum  diligit  nihil  timet,  immo 
vero  timet  omnia,  et  omnia  circumspicit  magnus  amor, 
illa,  inquam,  omnia  quibus  amatum  suspicatur  offendi. 
De  amico  quidem  suo  Seneca  viderit,  de  quo  ait : Non 
amo  illum,  nisi  offendero;  ego  nihil  minus  velim,  quam 
te  offendere.  Sed  absit,  ut  offendi  vero  possis,  veri  sem- 
per  acutissimus  et  ardentissimus  inquisitor.  Delectare 
potius  spero,  et  imbecillitati  animi  virtutis  ope  succur- 
rere, ut  tantus  aetatis  nostrae  philosophus,  abiectis 
vulgi  delirantis  ineptiis,  iam  non  modo  viriliter  sed 

philosophice  sentias  el  loquaris.  Quid  enim,  quaeso  te, 
ne  dicam  aeternum  sed  vel  diurnum  restat  homini,  si 
in  animum  quoque  senectus  admittitur?  Ego  quidem 
et  ratione  ingenita  et  experientia  magistra  et  illustri 
etiam  historico  attestante  didiceram , orta  omnia  occi- 
dere, el  aucta  senescere : sed  ab  hac  iueluctabili  sorte 
mortalium  exemptum  animum  arbitrabar,  quippe  qui, 
non  terrestris  sed  aethereae  substantiae,  sese  in  altum 
vi  propria  et  quibusdam,  ut  ita  dixerim,  naturae  suae 
alis  attolleret,  mortemque  despiceret;  quodque  de  qui- 
busdam vetustissimis  Italiae  populis  apud  Poetam  le- 
geram, quod  scilicet  nec  tarda  senectus  debilitat  vires 
animi,  latius  extendens  ad  omne  genus  hominum  refe- 
rebam. Cogis  me,  in  hac  dubium  opinione  subsistere ; 
videris  enim  mihi,  et  eloquar  aperte  quod  sentio,  vi- 
deris, inquam,  mihi,  vir  egregie,  non  tam  corpore  quam 
animo  senuisse.  Quod  si  accidere  tibi  potuit,  in  tanta 
bonarum  artium  copia,  tantaque  virtutum  supellectili, 
quid  eventurum  credimus  his  nudis  et  enervibus,  nul- 
lum virtutis  solamen  habentibus,  nullum  praesidium 
litterarum?  His  dico,  qui  passim  in  triviis  oberrant,  cu- 
ris inanibus  circumacti,  ad  nil  aliud  quam  ad  explen- 
dum turbae  numerum  idonei,  et  fruges  consumere  nati  ? 
ut  eleganter  ait  Flaccus.  Atqui  hoc  mihi  non  negave- 
ris, si  senescere  animus  potest,  posse  etiam  interire , 
cum  haud  dubie  ultima  vitae  pars,  et  quasi  quidam 
descensus  ad  interitum  sit  senectus ; quod  ubi  conces- 
seris, vide  quid  sequitur.  Dulcedo  enim  vitae  intercidit; 
spe  immortalitatis  erepta,  quae  una  praestabat,  ut  me 
hominem  non  dolerem,  ex  parte  altera  morti  tempora- 
liter obnoxium,  nobiliori  interim,  et,  quod  naturae  fides 

addiderat,  utraque  tandem  parte  victurum.  Nec  sum 
nescius  mirari  te,  quorsum  tam  longis  anfractibus  mea 
pergat  oratio  ;immo  vero,  si  ingenium  tuum  novi,  iam  iam 
conscientia  vellicante,  quid  dicam  et  quid  sim  dicturus 
intelligis.  Est  hic,  ut  nosti,  praeclarissimus  pater  et  com- 
munis amborum  dominus  Guido  Bononiensis  Cardina- 
lis et  Apostolieae  Sedis  Legatus.  Iam  faciem  tuam  in- 
tueri videor ; modestam  illam  rubor  invasit.  Non  prae- 
sagiebas me  de  manibus  suis  tuas  litteras  inspectu- 
rum ; quod  si  eventurum  cogitasses,  nunquam  pro- 
fecto tam  molliter,  tam  demisse,  nunquam,  da  ve- 
niam veris  nominibus,  tam  muliebriter  loquereris;  et 
si  non  mihi,  at  saltem  Musis  hospitibus  meis  parceres, 
quae  ne  modo  adversus  te  numeris  suis  armentur,  non 
illarum  patientia,  sed  temporis  brevitas  causa  est. 
Quid  enim  ais?  oro  te:  cognosce  mecura,  verborum 
tuorum  formulam  : consignatis,  ut  dici  solet,  tecum  agi- 
tur tabellis.  Hunc  ipsum  dominum  nostrum  arguis, 
pungis,  increpitas,  et  nimis  intoleranda  mollitie  non 
absentiam,  sed,  ut  tu  vocas,  exilium  eius  defles,  pere- 
grinationemque sanctissimam  et  qua  gloriosior  nulla 
esse  potest,  exilii  cognomine  decoloras.  Haec  nimi- 
rum est  illa  senectus  animi  quam  in  te  lugeo,  amice. 
Nunquam  quo  primum  mihi  tempore  notus  esse  coepe- 
ras ista  dixisses.  Deferbuit  sanguis  et  ille  ardor  egre- 
gius, quo  nulli  secundus  videbaris,  abdita  quaelibet  et 
incognita  perscrutandi.  Itane  inter  curiositatem  anxiam 
ultimamque  segnitiem  nihil  est  medium?  Parum  tibi 
distans  India  videbatur.  Iam  Taprobanen  et  si  quid 
orientalis  oceanus  habet  occultius  cupido  metiebaris 
ingenio  : iam  ad  extremam  Thulen  ignotis  litoribus  la- 

tilantem  suspirabas,  quoniam  Orcades  et  Ilvbernia,  et 
quidquid  terrarum  noster  fluctus  alluit,  ipsa  in  civitate 
sordebant.  Quid  autem  miri  si  angusta  animo  literatis- 
simi  hominis  terra  erat,  in  hunc  assiduum  coeli  verti- 
cem, qui  supra  nos  stabili  temone  convertitur,  inque 
illum  alium  quem,  si  qui  sunt,  Antipodes  suspiciunt,  in 
obliquum  denique  solis  callem,  inque  fixas  et  errantes 
stellas  infatigabili  studio  conscendenti?  Nam  quid  non 
dies  longior  evertit?  Esse  in  Italia  miserum  exilium 
reris,  extra  quam  esse,  nisi  quia  omne  solum  forti  pa- 
tria est,  potius  videri  posset  exilium?  Pace  tua  dixe- 
rim ; nimis  tibi  parvus  pons  parisiensis  impressit  testu- 
dinei sui  arcus  effigiem,  nimis  aures  tuas  subterlaben- 
tis  Sequanae  murmur  oblectat;  postremo  nihil  calceo  luo 
nisi  gallicus  pulvis  insedit.  Oblitus  mihi  videris  illius 
qui,  interrogatus  cuias  esset,  Mundanum  se  esse  respon- 
dit. Tu  usque  adeo  Gallus  es,  ut  Galliae  fines  excedere 
quamlibet  ob  causam  exilium  voces?  Est  quidem, 
non  inficior,  natalis  patriae  dulcedo  nobis  insita ; scio 
praeclarissimos  viros  nequaquam  huius  affectus  exper- 
tes ; audio  apud  Livium  restitutorem  Urbis  et  Imperii 
Camillum,  quibuslibet  summis  ducibus  parem,  sese  in 
exilio  ardeatino  fractum  fuisse,  coeli  patrii  memoria  ; 
confitentem  audio  Diomedem,  apud  Virgilium,  suum  Ca- 
lydona  Deorum  invidiae  ascribentem ; audio  Nasonem 
suam  absentiam  non  paucis  verbis,  sed  integro  volu- 
mine deplorantem.  Cum  hoc  autem  et  illud  scio  pusilli 
et  invalidi  animi  esse,  ubi  honestae  vacant  causae, 
abiectis  his  compedibus  non  posse  consurgere.  Ingens 
est  Romanorum  et  externorum  ducum,  ingens  quoque 
philosophorum  copia,  qui  vel  ut  bellicam,  vel  ut  inge- 

nii  gloriam  cumularent,  vitam  in  perpetuis  peregrina- 
tionibus exegerunt.  Sed  quia  libentius  professioni 
nostrae  viciniora  commemoro,  philosophorum  aliquos 
attingam.  Plato,  relictis  Athenis,  ubi,  si  dici  fas  est,  pro 
terrestri  quodam  numine  colebatur,  zEgyptum  primo, 
deinde  Italiam  circumivit.  At  quantus  labor  homini  se- 
dere solito?  Sed  per  omnes  viarum  difficultates,  discendi 
cupiditate  pro  vehiculo  utebatur.  Est  et  peregrinatio 
famosa  Democriti,  famosiorque  Pythagorae,  qui  semel 
domo  egressus,  nunquam  rediit,  veri  flagrantior  amo- 
re, quam  patri®,  lustravitque  vEgyptum,  ut  ait  Cicero, 
Persarum  Magos  adiit,  tantas  regiones  Barbarorum  pe- 
dibus obivit,  tot  maria  transmisit ; cuius  peregrinatio- 
nis extremum  si  quaeritur,  in  Italiam  ipsam  venit,  ibi- 
que  reliquum  vitae  egit,  et  quatuor  ibi  lustra  consum- 
psit, ubi  tu  nunc  annuam  Domini  nostri  moram,  velut 
flebile  exilium  et  prorsus  perditum  tempus,  doles. 
Expergiscere,  obsecro,  et  ingenium  tuum  excita,  vir 
insignis,  atque  inclinatum  animum  attolle.  Videbis  quanta 
opinionum  nube  vulgarium  tenearis,  dum  ili®  tibi  vo- 
ces exciderint,  quas  utinam  non  legissem ! Non  est  exi- 
lium quod  tu  putas,  sed  brevi  labore  fam®  materia 
sempitern®.  IIoc  tibi  persuadere  nunc  difficile  est,  qui, 
ut  video,  nihil  extra  Parisios  magnificum  aut  delecta- 
bile suspicaris,  et  extremas  illas  agelli  tui  glebulas, 
quibus  animum  addidisti.  Cum  vero  ad  te  ipse  redie- 
ris, et  profanis  vulgi  rumoribus  exclusis , te  unum 
percontari,  tibi  credere  malueris,  bene  de  te  sperare 
non  desinam.  Redde  mihi  collocutorem  meum,  redde 
mihi  pristinum  Philippum;  me  quidem  tacente,  veritas 
perorabit.  At  modo  non  tecum,  sed  cum  altero  nescio 

quo  Philippi  illius  hoste,  conllictatio  mihi  ista  suscepta 
est.  Quamobrem  si  quid  forte  liberius  dictum  legis , 
quam  blanditiarum  nostri  aevi  mos  habet,  ignoscito. 
Iuvat  enim  magnifice  loqui,  et  certe  decet,  ut  quadam 
ad  Ciceronem  epistola  Brutus  ait,  adversus  ignorantes 
quid  pro  quoque  timendum  sit.  Ut  enim  ad  exulem 
tuum  revertamur,  videres  hunc  vultu  augustiorem  so- 
lito et  fronte  siderea  per  urbes  italicas  incedentem.  Vi- 
deres populorum  ac  principum  concursus,  summo  illum 
honore  prosequendum  ; audires  plaudentium  atque  fa- 
ventium voces;  enervati  puderet  eloquii,  neque  iam 
exulem,  sed  pacis  et  quietis  auctorem,  atque  sospita- 
torem Reipublicae  nuncupares  veriore  vocabulo.  Cum 
enim  inter  Hungariae  et  Sicili®  regna  profundis  odiorum 
fontibus  scatentes  bellorum  causa;  magnam  Europae 
partem  in  discrimen  traherent,  tanlo  par  oneri  nemo 
alter  inventus  est.  Hoc  Romani  Pontificis  iudicium , 
hunc  sacri  collegii  consensum,  si  tu  sibi  miserum  aut 
poenitendum  censes,  quod  felix  fauslumque  dicturus 
sis  nescio.  Sed  adiuro  te  per  illam,  quae  praeesse  de- 
bet affectibus,  rationem  ; quod  tu  mihi  otium  cum  hoc 
negotio,  quas  mihi  delicias  cum  his  curis,  quam  mihi 
requiem  cum  his  laboribus  comparabis?  Viderit  Epicu- 
reum vulgus  quid  pronuntiet.  Ego  tam  generosum  exer- 
citium omnibus  deliciis  omnibusque  voluptatibus  prae_ 
tulerim  , quas  somnus  aut  venter  aut  ambitio  praestare 
potest.  Omnis  enim  virtus,  omnis  gloria,  omnis  honesta 
delectatio  in  arduo  sita  est.  Ad  obscoena  descendimus, 
conscendimus  ad  honesta.  Noli  igitur  Homini  nostri 
deplorare  fortunam : exulem  te  potius  credito,  et  exilium 
tuum  geme,  qui  tam  procul  a contemplanda  illius  gio- 

ria  recessisti.  Dolerem  et  ego  nunc  pariter  vicem  tuam, 
nisi  tu  iter  eius  miseratus,  tacite  quidem  te  felicem 
absentia  iudicares.  Gaudenti  autem  compati,  non  pie- 
tatis, sed  dementiae  opus  est,  nisi  forte  miserari  falso 
gaudio  gaudentem,  ea  demum  misericordia  summa  est. 
Caeterum  etsi  tu  ante  tempus  immobilis  factus  es,  pa- 
tere tamen  aequo  animo  hunc,  quem  lota  mente  dili- 
gere certe  scio,  inertes  moras  itineri  posthabuisse 
magnifico.  Virens  enim  aetas  est,  corpus  validum, 
praeclarus  sanguis,  altum  ingenium,  ardens  noscendi 
cupiditas;  hi  sunt  stimuli,  quibus  impulsus  et  Sequa- 
nam et  Rhodanum  amittere  ausus  est.  Neve  solos  phi- 
losophos peregrinatos,  atque  hoc  obtentu  hunc  regia 
prosapia  ortum  ab  illorum  humanitate  segregandum 
putes,  illustrioribus  exemplis  agam.  Quatuor  et  viginti 
annos  natus  erat  Scipio,  cum  adversus  quatuor  vali- 
dissimos Carthaginiensium  exercitus,  totidemque  claris- 
simos duces  in  Hispanias  profectus  est,  inde  innumera- 
bilibus victoriis  ornatus  rediens : cum  parta  laude 
contentus  domi  manere  posset,  tonante  per  Italiam 
Hannibale,  in  Africam  transire  maluit,  et  se  inter 
asperrima  vocantem  maioris  spem  glori®  secutus  est, 
non  inde  divitias  relaturus,  sed  salutem  patri®,  agno- 
menque sibi ; qui  enim  Cornelius  iverat,  rediit  Africa- 
nus. Ivit  ad  Troiam  Neoptolemus,  contemptis  avi  pre- 
cibus ac  lacrimis.  Ivit  Ulysses  per  omnes  terras  ac 
maria,  et  erat  illi  domi  decrepitus  pater,  infans  filius, 
coniux  adolescens  et  procis  obsessa,  cum  ipse  interea 
Circ®is  poculis,  Sirenum  cantibus,  Cvclopum  violentia, 
pelagi  monstris  ac  tempestatibus  decertaret,  vir  erro- 
ribus suis  clarus,  calcatis  affectibus,  neglecto  regni  so- 

lio  et  tot  pignoribus  spretis,  inter  Scyllam  et  Charybdim, 
inter  nigrantes  Averni  vortices  senescere  maluit,  quam 
domi,  nullam  aliam  ob  causam,  quam  ut  aliquando  se- 
nex , doctior  in  patriam  remearet.  Et  revera  si  expe- 
rientia artem  facit,  quid  artificiosum  quidve  alta  laude 
dignum  sperare  relinquitur  illi  qui  paternae  domus  per- 
petuus custos  fuit?  Boni  villici  est  in  avito  rure  consi- 
stere, telluris  suae  vim  bonumque  cognoscere ; contra 
nobilis  et  in  altum  nitentis  ingenii  est,  multas  terras 
et  mullorum  mores  hominum  vidisse,  verissimumque 
est  quod  apud  Apuleium  legisti.  Non  immerito  enim, 
inquit,  priscae  poeticae  divinus  auctor,  apud  Graios 
summae  prudentiae  virum  monstrare  cupiens,  multarum 
civitatum  obitu  et  variorum  populorum  cognitu  sum- 
mas adeptum  virtutes  cecinit ; quod  poeta  quidem 
noster  imitatus,  suum  dsneam  nosti,  quot  urbibus  ac 
litoribus  circumducit.  Tu  domino  nostro  compateris, 
quod  aliquid  praeter  Parisios  vidit?  Nec  intelligis  quam 
gratum  spectaculum  illi  fuit  ingenio,  oculis  cernere, 
quod  cogitatione  praeviderat.  Etenim  si  in  Tusculano 
disputans  Cicero  ait : Aliquid  assequi  se  putant  qui 
ostium  Ponti  viderunt  et  eas  angustias  per  quas  pene- 
travit ea,  quae  est  nominata  Argos,  quum  Argivi  in 
eadem  lecti  viri  vecti  petebant  pellem  auratam  arietis  , 
aut  ii  qui  Oceani  freta  illa  viderunt, 

Europam  Libyamquc  rapax  ubi  dividit  unda; 

quid  se  hic  adeptum  putare  potest,  qui  fractas  punico 
aceto  italicas  Alpes  vidit , et  Cisalpinae  Galli*  lae- 
tissimos atque  latissimos  campos  libero  permensus 
intuitu,  Mediolanum  urbem  egregiamet  a maioribus  ve- 

siris  conditam,  Brixiamque  et  Veronam  ab  eisdem 
vestris  maioribus  possessa  loca  prospexit?  Inde  pe- 
tens Patavium  troici  opus  Antenoris,  hinc  Venetia- 
rum  inter  cunctas  litoreas  mirabilem  alquc  perinaxi- 
mam  urbem,  mox  cinctum  fluminibus  et  aestivis 
deliciis  amoenum  parvumque  Tarvisium,  quam  sibi  se- 
dem delegit,  delectationi  non  tam  propriae  quam  undi- 
que convenientium  commoditati  prospiciens  ; inde  ad 
compescendos  Arctoos  motus,  Aquileiam  praetervectus, 
Alpesquc  Noricas  transgressus,  longe  lateque  Germa- 
niam peragravit,  et  illum  olim  imperii  limitem  Danu- 
bium, Nilo  parem,  mille  superbum  fontibus  et  horrificis 
gurgitibus  aestuantem  attigit;  inde  nuper  multa  rever- 
sus cura  laude,  hodie  minoris  corpus  Antonii  ingenti 
populi  devotione  transvexit,  quae  una  sihi  apud  Pata- 
vium longiusculae  morae  causa  fuit,  cui  translationi  ego 
interfui,  gravitatis  eximiae  ac  caeremoniarum  mirator 
unus  ex  plurimis.  Crastino  iter  interceptum  aget,  ut 
sicut  Adriatici  fremitum  maris  vidit,  sic  Tyrrhenas 
aspiciat  tempestates.  Et  primo  quidem  fluviorum  regem 
transibit  Eridanum  et  antiquissimam  civitatum  Raven- 
nam, post  Ariminum,  mox  Fanum,  inde  Perusium 
praevalidam  urbem,  atque  interiacentes  alias,  tandem 
rerum  caput  et  dominam  Romam  petet,  quam  quicum- 
que non  viderit  temere  alias  admiratur,  cuius  urbis 
aspectus,  ut  interdum  speciosior  foret  populo  roinano 
fortuna  praestabat,  ut  vero  nunquam  salutarior  iubi- 
laeus  annus  efficiet.  Voces  licet  exulem,  ille  mihi  vide- 
bitur felicissimus  peregrinus.  Ibi  Apostolorum  limina 
et  terram  calcabit  sacro  martyrum  purpuream  cruorc, 
videbit  vel  muliebri  linteo  vel  in  cunctarum  Ecclesia- 

rum  matris  parietibus  extantem  Domini  vultus  effigiem; 
videbit  ubi  profugo  Petro  Christus  occurrit,  et  super 
praeduram  silicem  aeternum  gentibus  adoranda  vesti- 
gia; ingredietur  in  sancta  Sanctorum,  locellum  coelestis 
gratiae  plenum;  Vaticanum  lustrabit  et  beatis  ossibus 
cxtructum  Callisti  specus;  incunabula  et  circumcisionem 
Salvatoris  aspiciet,  et  virginei  lactis  vasculum  candore 
mirabili;  videbit  Agnctis  anulum,  et  divinitus  exlinctae 
libidinis  miraculum  recognoscet;  contemplabitur  trun- 
cum Baptistae  caput  et  Laurentii  craticulam,  cl  advectum 
aliunde  Stephanum,  unoque  duos  contentos  hospitio; 
videbit  ubi  Pauli  fuso  sanguine  dulces  aquae  fontes 
eruperint,  unde  nato  Domino  fons  olei  descendit  in  Ti- 
berim, ubi  templi  pulcherrimi  fundamenta  aestivae  ni- 
vis  indicio  iacta  sunt,  et  ubi  partu  Virginis  templa  for- 
tissima corruerunt;  cernet  lapidem  infando  Simonis 
cerebro  maculatum;  monstrabitur  ibi  Sylvestri  latibu- 
lum et  visio  Constantini,  et  dicta  coelitus  insanabilis 
morbi  cura.  Innumerabilia  quoque  alia,  quorum  partem 
idem  ego  ad  Clementem  VI  scribens  loquaci  quondam 
sum  complexus  epistola.  Siquando  vero  a coelestibus 
ad  terrena  descendere  libuerit , cernet  romanorum 
principum  stupenda  licet  collapsa  palatia;  Scipionum, 
Caesarum  et  Fabiorum  domos;  videbit  septem  colles, 
unius  muri  ambitu  circumclusos  ; mirabitur  latas  vias, 
captivorum  contra  agminibus  angustas,  et  triumphales 
arcus  subactorum  quondam  regum  ac  populorum  spo- 
liis onustos;  Capitolium  ascendet  omnium  caput  arcem- 
que terrarum,  ubi  olim  cella  Iovis  fuerat,  nunc  est  Ara 
Coeli,  unde  Augusto  Caesari  puer  Christus  ostensus  est. 
Haec  ille.  Tu  vero  quotiens  prata  Germani  et  Genovefae 

collem  conlemplabere,  ortum  solis  tibi  lustrasse  vide- 
beris, ct  occasum,  opinione  tua  felix,  si  tamen  ulla  est  in 
errore  felicitas.  Roma  autem  digressus  ille,  ne  quam 
nesciat  per  Italiam  Italiae  regionem,  Helruscorum  urbes 
invisere  in  animo  habet,  gelidis  ac  tepentibus  cir-cum- 
fluum  fontibus  Viterbium  et  Urbemveterem  praerupti 
saxi  in  vertice  sedentem.  Senas  praeterea  et  lupa  al- 
trice et  septem  collibus  Romae  aemulam  civitatem,  ro- 
manorum  opus  ducum  Florentiam,  de  qua  nihil  ad 
praesens,  ne  qui  te  mihi,  me  tibi  suspectum  faciat  amor 
patriae.  Inde  superato  rursus  Apennino  per  studiosam 
transire  Bononiam,  atque  huc  iterum  reverti  cogitat, 
omnium  hic  legationis  suae  praelatorum  solemne  conci- 
lium acturus  ; atque  ita  tum  demum  Mediolanum  repe- 
tet, et  ad  laevam  flectens,  tertio  transiliet  Apenninum 
visurus  et  Ianuam : nec  immerito.  Nulla  enim  animo- 
sior, nulla  hodie  verius  regum  civitas  dici  posset,  si 
civilis  inde  concordia  ifon  abesset.  Ita  per  Ligusticum 
sinum,  quo  nullus  amcenipp,  per  cedrinos  ac  palmiferos 
saltus,  per  odoriferum  atque  undisonum  litus,  ad  Ita- 
liae finem  veniet,  in  Gallias  reversurus.  Non  haec  pro- 
perantis taedio  affecti  animi  signa  sunt.  Yides  ut  Maean- 
drio more  circumflectitur  quo  et  a pluribus  locis 
adventus  sui  jucunditas  sentiatur,  et  generosa  mens 
pluriformium  rerum  recreetur  aspectibus.  Habet  igitur 
herus  tuus  magnam  gaudendi  materiam,  multa  et  ma- 
gna, et  memorabilia  vidisse,  et  ibi  praeclarissimum  no- 
men suum  illa,  quae  minuere  famam  solet,  auxisse 
praesentia ; habet  et  quo  laetetur  Italia,  quae  inter  prae- 
sentis aevi  nubila  hoc  velut  benigno  quodam  sidere 
serenata  est;  et  quae  ab  initio  rerum,  ut  ipse  non  igno- 

ras,  omnium  auctorum  testimonio  laudatissima  terrarum 
omnium  semper  fuit,  tantum  praeconem  nostra  aetate, 
unde  non  sperabat  invenit.  Crede  enim  mihi,  mirabere, 
cubi  um  reducem  audies  de  rebus  italicis  praedicantem. 
Itaque,  ut  iain  tandem  aliquando  concludam,  si  deside- 
rium tanti  patris  aegre  fers,  si  solitudinem  tuam  et  situ 
nimio  contractam  animi  rubiginem  lamentaris,  possum 
humanis  passionibus  veniam  dare.  Si  vero  vel  nos  illi 
vel  illum  nobis  invides,  prorsus  satvrico  dente  mor- 
dendus es,  quem  torqueat  aliena  lietitia.  Proinde  quid- 
quid est,  breve  est.  jEstas  te  proxima  victorem  faciet, 
redditura  tibi  quem  nobis  eripiet:  imaginem  tamen  il- 
lius nulla  dies  de  nostris  praecordiis  extirpabit.  Et 
quanto  putas  alacrior,  quantoque  rerum  experientior 
redibit,  quanto  non  solum  ceteris,  sed  etiam  semetipso 
sublimior,  qui  tam  multa  oculis  suis  viderit,  et  urbani- 
tatem gallicam  italica  condiverit  gravitate?  In  plausus 
illud  tuum  omnipotens  vertes  eloquium,  pudebitque 
inutilium  querelarum,  quarum  nulla  quidem  erat  excu- 
satio, nisi  quia  vulgari  sermone  conscripta?  sunt;  ut 
intelligi  detur  non  te  in  illis  tuam,  sed  vulgi  secutum 
esse  sententiam,  cuius  caecum  reprehensumque  iu- 
dicium  semper  fuit.  Tu  vive  et  vale  nostri  memor.  Sa- 
lutat te  Marcus  Medicus  compatriota  Virgilii. 

Patavii,  XV.  Calendas  Martias. 

EPISTOLA  XIV. 

FRANCISCUS  PETRAHCA  LUC.-E  PRESBYTERO  PLACENTINO  S.  P.  I). 

Laudat  solitudinis  appetentem  et  stimulos  addit. 

Sentio  angores  tuos,  non  magis  quos  loqueris  quam 
quos  taces.  Scio : multi  te  quidem  propter  me  per- 
sequuntur, me  autem  cur?  Hoc  profiteor  me  nesci- 
re, nisi  quia  nomine  forsan  offenduntur  meo,  quod 
parvum  licet  et  obscurum,  maius  tamen  illis  et  cla- 
rius videtur  quam  lippa  ferre  possit  invidia.  Iam  mi- 
rari desino.  Ut  magna  maria,  sic  quae  sunt  vel  quae  vi- 
dentur magna  nomina,  perpetuis  fluctibus  aestuant.  Ce- 
demus tempestatibus  non  metu  aliquo,  sed  contemptu, 
qui,  ubi  nimis  excreverit,  nauseam  paril.  Ibimus  et  la- 
tebimus non  sine  gloria,  nomenque  nostrum,  nisi  fallor 
augurio,  e latebris  quam  ex  urbibus  clarius  audiet  un- 
decumque torturum  invidos.  Ne  dubites : recondet  nos 
Deus  in  portu  optimo,  et  redimet  nos  a calumniis  ho- 
minum,' ut  custodiamus  mandata  sua.  In  hoc  totum  ani- 
mum intendi.  In  hoc  diebus  ac  noctibus  laboro  : pium 
votum  Deus  non  frustrabitur.  Verum  tota  res  fiet  ala- 
crius, si  consensus  tuus,  ut  incipere  videtur,  accesserit. 
Ita  enim , amice , mihi  persuasum  scito , esse  te  vi- 
rum bonum : alioquin  nec  amicitiam  tuam  com- 
plexus essem,  et  si  in  eam  casu  aliquo  incidissem 
ignorans,  vel  renunciassem  ei  more  maiorum,  vel  Ca- 
tonis consilio  dissuissem,  non  discidissem.  Hoc  funda- 
mento iacto,  quidquid  agis,  aut  loqueris,  placet.  Sed  sic 
habeto : nihil  te  unquam  dixisse  quod  tantum  mihi 
placeat,  quantum  quod  dixisti  nuper,  quando  efficacissi- 

me  et  quantum  inlelligere  potui  totis  animi  nervis  ac 
viribus  me  teque  ipsum  ad  solitudinis  studium  cohor- 
tatus es.  Bene  loqueris,  amice,  prudenter,  fideliter,  gra- 
viter, salubriter.  Ita  enim  sentio,  non  quidem  in  uni- 
verso aliquid  diffiniens,  sed  de  nobis  loquens,  vix  extra 
solitudinem  posse  nos  bene  vivere,  bene  mori,  nec  certe 
minus  iam  de  morte  quam  de  vita,  nec  minus  de  ter- 
mino quam  de  stadio  cogitandum.  Natura  dux  nostra 
nos  solitarios  fecit.  Quid  tergiversamur  et  obliquas  se- 
quimur vias?  Non  nos  fallat  longioris  vitae  spes,  aut 
illud  Davidicum  quod  innumerabiles  iam  fefellit,  de 
annis  septuaginta,  vel  in  potentatibus  octoginta.  Non 
obluctor  prophetae : vera  sunt  omnia,  sed  maior  homi- 
num pars  quinquagesimum  non  attingit.  Quot  millia 
occupationum,  quot  coeptorum  pompas  illa  prophetica 
interrupit  auctoritas:  dum  quod  ille  extremum  posuit, 
nos  quasi  medium  ponimus,  et  quod  ille  paucis  atque 
vivacibus,  nos  omnibus  pollicemur.  Cessent  spes  ina- 
nes: nemo  nos  fallat:  immo  vero  nosmetipsos  non  fal- 
lamus, neque  nobis  accidat  Ciceronianum  illud  ubi  ait: 
Metelli  sperat  sibi  quisque  fortunam.  Potens  est  quidem 
Deus  omnia  singularia  atque  magnifica  nobis  dare:  no- 
bis tamen  et  pro  nostra  modestia  et  pro  communi  sorte 
hominum  de  communibus  cogitandum  est.  Sed  esto  : sit 
vita  longissima.  Quantum  tamen  ab  extremo  absimus 
facile  perpendes,  si  oculos  in  terga  reflexeris,  et  ven- 
turum tempus  metiri  coeperis  mstimatione  praeteriti. 
Quod  autem  ad  hoc,  quasi  non  leve  praesidium,  vitae 
solitariae  librum  petis,  ne  dici  quidem  opus  erat.  Quid- 
quid ex  hoc  ingenio  depromptum  et  tibi  promptissimum 
erit,  etsi  in  publicum  nondum  illud  exierit,  ut  sileam 

veterum  ingenia,  quorum  nobis  copia  magna  est.  Proinde 
quia  de  hoc  in  praesens  loqui  amplius  non  vacat,  hoc 
tibi  in  animum  dimitte,  mirum  in  modum  auxisse  te 
amicitiam  quam  mecum  habes,  per  id  quod  de  solitu- 
dine tam  efficaciter  scripsisti ; modo  mihi  perseveran- 
ter et  fortiter  in  opinione  perstiteris.  Vale. 


EPISTOLA  XV. 

FRANCISCUS  PETRARCA  CULIELMO  DE  PASTRENGO  S.  P.  D. 

Librum  sibi  mitti  rogat  ct  dc  accepto  consilio  gratias  agit. 

Gratiam  tibi  habeo,  vir  optime,  quod  te  mihi  adeo 
morigerum  praebes.  Ego  enim  multo  malim  studiis  meis 
quam  voluptatibus  opem  ferri,  quamvis  et  studia  suas 
voluptates  habeant  immarcescibiles,  honestasque,  quas 
nulli  hominum  notiores  arbitror  esse  quam  tibi.  Libro 
illo  valde  egeo  in  Virorum  illustrium  congerie,  cui  hos 
humeros  qualescumque  subieci.  Oro  ergo,  festina,  scis 
quam  carum  est  tempus,  horas  et  momenta  librantibus. 
Insuper  et  pro  eo  nominatim  gratias  ago,  quod  me  tam 
debiti  admones  officii : tentavi  ut  suadebas,  quod  per 
me  ipsum  fecissem,  ct  iam  coeperam,  sed  tarditatem 
meam  nosti  et  contemptum  rerum  : ita  enim  mihi  con- 
tingat mori,  ne  totus  moriar,  ut  multa  versanti  ineptis- 
sima fabula  et  prorsus  inane  somnium  videtur  fere 
quidquid  in  terris  agitur.  Stimulis  ergo  opus  erat;  hos 
mihi  morum  meorum  conscia  tua  fides  adhibuit : dc 
eventu  viderit  fortuna:  sed  quid  loquor?  Nihil  illam  esse 
didici  praeter  nudum  nomen,  et  praevaluit  apud  ine  Graii 
vatis  auctoritas.  Viderit  ergo  Deus  omnipotens,  cui  Da- 

vidicum  illud  dixi: In  manibus  tuis  sortes  mea>.  Pium  certe 
consilium  esse  inefficax  non  debebit.  Tu  vale,  Raynaldum 
nostrum,  ut  salvere  iubeas  precor. 

Mcdiolnni,  VII.  Cui.  Augusti,  propere. 


EPISTOLA  XVI. 

FRANCISCUS  PETRARCA  GULIELMO  VERONENSI  ORATORI  S.  P.  D. 

Spe , quam  animo  conceperat , malis  artibus  inimicorum 
se  occidisse  conqueritur. 


Fefellit  opinio,  spes  illusit,  pestis  quotidiana  mor- 
talium. Res  nulla  mendacior:  nulli  tamen  magis  credi- 
tur. Miraris?  immo  vero  nihil  minus.  Rem  notissimam 
atque  vulgatam  loquor : sed  si  mali  huius  causam 
quaeris,  adstipulatrix  spei  est  humana  cupiditas.  Nihil 
non  credere  iuberis,  dum  omnia  concupiscis.  Itaque  illa 
fallax,  haec  credula  nos  decipit.  Caeterum  quod  in  te 
erat  praestitisti ; sed  consilium  fidemque  tuam  et  pie- 
tatem illam,  qua  me  patrio  more  complecteris,  aliena  te- 
meritas atque  iniquitas  crudelitasque  vicerunt.  Trigemi- 
norum acies : notum  certamen  : indigna  victoria.  Sed 
cedamus,  ne  per  impatientiam  exacerbemus  iniuriam. 
Nihil  est  reliquum  nisi  quod  sapiens  quidam  vir  dixisse 
fertur:  ut  humanis  deficientibus  divinum  auxilium 
expectemus.  Vale  nostri  memor. 

LIBER  DECIMUS. 


EPISTOLA  I. 

FRANCISCUS  PETRARCA  CA^OLO  IV  AUGUSTO  IMPERATOR! 
ROMANORUM  S.  P.  D. 

Enixe  hortatur  ut  Italiam  adventet  Romani  Imperii 
• gloriam  restituturus. 

Praecipitium  horret  epistola,  serenissime  Caesar, 
auctoris  sibi  conscia,  dum  cogitat  unde  digrediens,  quo 
ventura  sit.  In  tenebris  enim  orta  quid  mirum  si  in 
clarissimi  tui  nominis  splendore  confunditur?  Sed  quo- 
niam omnem  pavorem  amor  excutit,  in  lucem  veniet, 
et  si  nihil  aliud,  at  saltem  Gdelis  affectus  mei  nuncia. 
Perlege,  oro,  decus  nostrum,  perlege;  neu  quas  odio- 
sas tibi  ac  molestas  adeo  ex  me  blanditias  verearis, 
publicam  regum  pestem.  Ars  ea  procul  a moribus  meis 
abest ; lamentis  potius  aurem  para ; non  tam  blanda 
quam  querula  oratione  pulsaberis.  Quid  enim  nostri,  et 
si  dici  fas  est,  immo  tui  ipsius  immemor  factus  es?  quo- 
nam abiit  Italiae  tuae  cura?  Nos  equidem  sperabamus 
te,  ccelitus  nobis  missum,  libertatis  nostrae  promptissi- 
mum assertorem.  Tu  refugis,  et  ubi  factis  opus  est,  lon- 
gissimis consultationibus  tempus  trahis.  Vide,  Caesar, 

quam  fiducialiter  tecurn  ago  homo  pusillus  et  incogni- 
tus. Tu,  quaeso,  ne  libertati  meae  succenseas,  sed  natu- 
rae moribusque  tuis  gratulare,  qui  hanc  mihi  fiduciam 
subministrant.  Quid  enim,  ut  coeptum  sequar,  quasi 
venturi  certus,  tempus  in  consiliis  expendis?  nescis  in 
quam  brevi  spatio  maximarum  rerum  momenta  versen- 
tur? Quae  mullis  elaborata  sunt  saeculis  saepe  dies  unus 
conficit.  Crede  mihi,  si  famam  propriam,  si  Reipublicae 
statum  cernis , videbis  tuas  itidem  res  ac  nostras  dila- 
tionibus non  egere.  Quid  quod  ambigua  et  fugacissima 
vita  est,  et  quamvis  integerrima  aetas  tua  sit,  est  tamen 
instabilis,  assidueque  volat  ac  rapitur?  Itaque  non  sen- 
tientem omnis  te  in  senium  dies  trudit ; dum  circum- 
spicis, dum  cunctaris,  improvisa  furtim  aderit  canities. 
An  forte  dubitas,  ne  ante  tempus  inceperis,  ad  quod 
peragendum  vix  humanae  vitae  longissimum  tempus 
inlelligis  suffecturum  ? neque  enim  vulgaris  aut  medio- 
cris negotii  tibi  cura  est.  Romanum  Imperium,  multis 
diu  iactatum  tempestatibus  saepe  delusam  et  paene  iam 
proieclam  spem  salutis  in  tua  tandem  virtute  reponit, 
et  per  innumeros  casus,  sub  umbraculo  tui  nominis 
utcumque  respirat ; sed  sola  iam  spe  diutius  pasci  ne- 
quit. Sentis  quantam  et  quam  piam  curarum  sarcinam 
suscepisti;  perfer  ad  exitum,  precamur,  idque  quam 
primum  facito.  Pretiosissima  immo  vero  inaestimabilis 
res  est  tempus,  et  cuius  solius  avaritiam  doctorum 
omnium  commendat  auctoritas.  Pelle  moras  igitur,  et 
quod  grande  aliquid  aggressis  ultimum  est,  singulos 
dies  magni  aestima : ea  te  cogitatio  parcum  temporis 
efficiet,  ea  te  coget  ut  venias,  et  inter  adversitatum 
nubila  desideratum  nobis  augustissimae,  tuae  frontis  lu- 

mcn  ostendas.  Non  te  transalpinarum  sollicitudo  rerum, 
non  te  natalis  soli  dulcedo  detineat.  Quotiens  in  Ger- 
maniam inspexeris,  Italiam  cogito  ; illic  natus,  hic  nu- 
tritus, illic  regnum,  hic  et  regnum  habes  et  imperium, 
et  quod  nationum  ac  terrarum  omnium  pace  dixerim, 
cum  ubique  membra,  hic  ipsum  caput  invenies  Monar- 
chiae. Nullus  igitur  ignaviae  locus  est.  Ut  ad  nutum 
cuncta  succedant,  magnum  fuerit  tantarum  rerum 
fragmenta  colligere.  Sentio  quidem  novitatem  rerum 
omnium  esse  suspectam ; sed  ad  nova  non  traheris,* 
neque  tibi  aliter  Italia  quam  Germania  nota  est.  Ab 
infantia  enim  tua  nobis  divinitate  propitia  repromissus, 
altum  inclyti  patris  iter  mira  indole  prosecutus,  sub  eo 
et  ilalicas  urbes,  et  mores  hominum,  et  terrarum  situs, 
et  gloriosa  rudimenta  didicisti.  Quin  etiam  adhuc  puer, 
quod  plusquam  humanae  virtutis  fuit,  praeclaras  hic 
saepe  victorias  meruisti,  sub  quibus,  etsi  magna  erant 
quae  gerebas,  maiora  tamen  puerilis  expeditionis  mi- 
nisterio velabantur,  ne  scilicet  eam  patriam  vir  time- 
res, quae  tibi  puero  tantarum  victoriarum  materiam 
praebuisset,  et  quid  hic  sperare  debeas  Imperator,  pri- 
maevi tirocinii  auspicio  provideres.  Adde  quod  nun- 
quam ullius  externi  principis  adventum  laetius  expecta- 
vil  Italia,  utque  nec  aliunde  remedium  vulneribus  suis 
sperat,  nec  luurn  tamquam  alienigenae  iugum  timet.  IIoc 
singulare,  si  nescis,  habet  apud  nos  maiestas  tua;  quid 
enim  verear  loqui  quod  sentio,  et  quod  te  iudice  pro- 
bari confido?  miro  quidem  Dei  favore  nunc  primum  in 
te  nobis  post  tot  saecula  mos  patrius  et  Augustus  noster 
est  redditus. Te  enim,  utlibet,  sibi  Germani  viudicent;nos 
te  ilalicum  arbitramur.  Propera  igitur,  quod  saepe  iam 

dixi,  ct  saepius  est  dicendum,  propera.  Scio  actus  libi 
placere  caesareos ; nec  immerito : Caesar  es.  Atqui  pri- 
mus opifex  Imperii  tantae  celeritatis  fuisse  dicitur,  ut 
ipse  saepe  adventus  sui  nuncios  praeveniret.  Idem  fac 
et  quem  titulis  aequasti,  rebus  aequare  satage.  Noli  am- 
plius benemeritam  Italiam  tui  desiderio  fatigari  ; noli 
ardorem  nostrorum  nunciis  et  expectatione  restringere. 
Te  unum  poscimus;  tui  siderei  vultus  intuitum  postula- 
mus. Si  virtutis  amicus  es,  si  gloriae  studiosus,  cuius 
(sic  ego  Carolum  nostrum  alloquar,  sicut  lulium  Caesa- 
rem Marcus  Tullius  alloquitur)  avidissimum  te,  quam- 
vis sis  sapiens,  non  negabis,  noli,  obsecro,  laborem  fu- 
gere ; nam  qui  laborem  fugit,  et  gloriam  et  virtutem 
fugit,  ad  quas  nunquam  nisi  arduo  et  laborioso  calle 
pertingitur.  Tu  vero,  quem  et  honesti  laboris  et  verae 
laudis  appetentissimum  scimus,  surge  age  et  aequus 
magnorum  ponderum  distributor,  graviora  quaelibet 
aetati  praevalidae  et  fortioribus  humeris  impone.  Iuven- 
tus  labori  apta,  otio  senectus ; profecto  autem  ex  omni- 
bus optimis  ac  sanctissimis  curis  tuis  nulla  gravior 
quam  ut  ilalicum  orbem,  tranquilla  pace  componas.  Ea 
sarcina  huius  aevi  par  est,  caetera  leviora  quam  ut  tan- 
tum et  tam  generosum  animum  occupare  queant.  Hoc  igi- 
tur primum  fac,  reliqua  suum  tempus  invenient,  quam- 
quam placata  ad  plenum  et  composita  Italia,  nihil  aut 
modicum  putem  negotii  supererit.  Finge  nunc  animo, 
almam  te  Romanae  urbis  effigiem  videre  ; cogita  matro- 
nam aevo  gravem,  sparsa  canitie,  amictu  lacero,  pallore 
miserabili,  sed  infracto  animo,  et  excelsae  pristinae  haud 
immemorem  maiestatis,  ita  tecum  loqui:  « Ego  Caesar, 
» ne  despexeris  iratus  me,  multa  olim  potui,  multa 

» gessi ; ego  leges  condidi,  ego  annum  partita  sum,  ego 
» docui  militiae  disciplinam,  ego  quingentis  annis  in 
» Italia  consumptis,  ducentis  ordine  sequentibus, 
» cuius  rei  fide  dignissimi  testes  sunt,  Asiam,  Afri- 
» cam,  Europam,  totum  denique  orbem  terrarum,  bellis 
» et  victoriis  peragravi  multo  sudore,  multo  sanguine 
» multoque  consilio,  surgentis  Imperii  fundamenta  com- 
» muniens.  Ego  primum  libertatis  auctorem  Brutum, 
» dum  milii  obsequitur,  interfectis  filiis  superbo  hosti, 
# mutuis  commorientem  vulneribus  adspexi.  Ego  na- 
» tantes  virum  armatum  et  inermem  puellam  stupui ; 
b ego  pium  Camilli  exilium,  et  Cursoris  laboriosam  mi- 
» litiam,  et  incomptum  Curii  caput,  et  electum  ab  ara- 
» tro  consulem , et  ruricolam  dictatorem,  et  regiam 
» Fabrilii  paupertatem,  et  Publicola?  elatum  funus,  et 
» insolitam  viventis  Curtii  sepulturam,  et  gloriosum 
» carcerem  Attilii,  et  insigni  devotionis  habitu  procum- 
» bentes  Decios,  et  Corvini  spectabile  duellum,  et  mi- 
» tem  patri,  durum  filio  Torquatum,  et  profusum  una 
» Fabiorum  sanguinem,  et  attonitum  Porsennam,  et  fu- 
» mantem  generosam  Mucii  dexteram  vidi.  Ego  Seno- 
» num  flammas,  et  Pyrrhi  elephantes,  et  opes  Anlio- 
n chi,  et  pertinaciam  Mithridatis,  et  Syphacis  amentiam, 
» et  Ligurum  difficultates,  et  bella  Samnitica,  et  Cim- 
» brorum  motus , et  Macedonum  minas,  et  Punicas 
» fraudes  pertuli.  Ego  Carrhas,  Aigyptum,  Persidem, 
» Arabiam,  Pontum,  et  utramque  Armeniam,  et  Gala- 
» tiam,  Cappadociam,  Thraciam,  et  Pharium  litus,  et 
» Aithiopicas  arenas ; ego  Libyae  campos,  et  Hispaniae, 
» ego  aquas  Sextias,  Ticinum,  Trebiam,  Thrasymenum, 
» Cannas  et  Ocriculanas  profuso  cruore  Thermopylas  ; 

» ego  Danubium  et  Rhenum,  Indum  et  Hydaspem, 
» Rhodanum  et  Iberum,  Euphratem,  Tigrim,  Gangem, 
» Halvin  et  Hebrum,  Tanaim  et  Araxen  ; ego  Taurum 
» et  Olympum;  ego  Caucasum  et  Atlanta  ; ego  Ionium 
» et  yEgeum,  Scythium  atque  Carpathium  mare;  ego 
» Hellesponticum  sinum  et  Euboicas  arenas;  ego  Adria- 
» ticum  et  Tyrrhenum , denique  perdomitum  nostris 
» classibus  Oceanum,  hostium  simul  et  natorum  san- 
» guinc  cruentavi , ut  tantum  scilicet  bellorum  semen 
» pax  aeterna  sequeretur,  et  per  multorum  manus  ad 
» te  venturum  stabiliretur  imperium.  Nec  mea  me  fe- 
» fellit  intentio ; voti  compos  omnia  sub  pedibus  meis 
» vidi.  Inde  sensim  nescio  quonam  modo,  nisi  quia 
» mortalium  opera  non  decet  esse  immortalia,  in  laborem 
» meum  irrepsit  segnities,  et  ne  lacrimabilem  ordiar 
» historiam,  quorsum  se  res  redegerit,  vides.  Tu  mihi 
» prope  iam  desperanti  divinitus  destinatus,  quid  ces- 
» sas?  quid  cogitas?  quid  expectas?  sane  nunquam 
» aut  ego  egentior,  aut  tu  ad  opem  ferendam  aptior , 
» aut  Romanus  Pontifex  dementior,  aut  favor  Dei  et 
» hominum  propensior,  aut  illustrior  res  agenda.  Differs? 
» inimica  semper  magnis  mora  principiis.  Moveant,  mo- 
» veant  animum  tuum  exempla  clarissima  eorum,  qui 
» nihil  in  senium  differentes  oblatam  semel  occasionem 
» impigerrime  rapuerunt.  Alexander  Macedo  ea  aetate 
n qua  nunc  es  Oriente  pererrato,  Indorum  regna  pulsa- 
» bat,  aliena  rapturus.  Tu  tuum  repetens,  devotarn 
» libi  non  intrabis  Italiam  ? eadem  hac  aetate  tua  Scipio 
» Africanus  in  Africam  transgressus,  senum  quam- 
» vis  retrahente  sententia,  nutanti  iam  et  ruinam  mi- 
» nanti  imperio  pias  adhibuit  manus.  Itaque  incredi- 

» bili  virtute  impendens  mihi  iugum  Carthaginiense 
» discussit.  Magna  res  in  primis  et  periculi  novitate 
» memorabilis,  nostris  ardentibus,  hostium  fines  inva- 
» dere,  et  Hannibalem  Itali®  tunc  Galliarumque  et 
» Hispani®  victorem,  ac  iam  lotius  orbis  imperium  li- 
» menda  mente  versantem,  hinc  vi  deiectum,  illic  ar- 
» mis  vincere.  Tibi  nulla  quidem  transeunda  sunt  ma- 
» ria,  nullus  Hannibal  vincendus;  pronum  iter,  plana  et 
» aperta  sunt  omnia;  qu®  enim  obturata  quidam  putant, 
» pr®senti®  tu  ®tonitrui  patescent.  Ingens,  nisi  respuis, 
» nov®  tibi  glori®  campus  ostenditur.  Ingredere  forti- 
» ter,  intrepide.  Iustorum  comes  et  adiutor  principum 
» Deus  aderit,  aderunt  armat®  bonorum  acies,  duce 
» te,  libertatem  perditam  reposcentes.  Possem  te  nunc 
» exemplis  sollicitare  contrariis,  eorum  qui  gloriosa 
» primordia  seu  mortis  seu  insignis  cuiuspiam  impedi- 
» menti  obice  nequaquam  ad  exitum  perduxerunt.  Sed 
» ubi  domestica  suppetunt,  externa  non  qumrimus: 
» unde  tibi  non  procul,  non  ex  annalibus  qu®rendus 
» unus  tibi  pro  omnibus  salis  erit  Henricus  VII,  ®ter- 
» n®  memori®  serenissimus  avus  tuus,  cui  si  ad  ex- 
» plenda  qu®  sacra  mente  conceperat  vit®  spatium 
* suffecisset,  versa  rerum  sorte,  et  afflictos  hostes,  et 
» me  regnantem  et  liberrimos  Itali®  populos  ac  feli- 
» cissimos  reliquisset.  Expcctat  nunc  ille  coelorum 
« perpetuus  incola,  et  ab  alto  considerat  gressus  tuos: 
» dies  computat,  horasque  dinumerat,  teque  mecum 
» increpitans  alloquitur. 

» Nepos  amantissime,  quo  superstito,  nec 
» bonorum  spes,  nec  ego  totus  interii,  Romam 
» nostram  atque  illius  lacrimas  preccsque  dignissi- 

» mas  amplectere,  rcformandicquc  Reipublicae  pro- 
» positum,  quod  mea  mors  mundo  quam  mihi  da- 
» mnosior  praevertit,  et  inefficacem  animi  mei  zelum 
» pari  ardore  prosequere ; sed  felicius,  sed  laetius.  In- 
» cipc,  ne  moriaris,  et  nostri  memor,  scito  te  esse  mor- 
» talem.  I celer  et  gaudentium  Alpium  claustra  transcen- 
» de.  Roma  sponsum,  sospitatorem  suum  vocat  Ita- 
» lia,  et  tuis  pedibus  tangi  cupit.  Expectant  te  laeti 
» colles  ac  flumina,  expectant  urbes  et  oppida,  expe- 
« clant  bonorum  agmina:  et  si  te  nil  aliud  urgeret,  nisi 
» quod  malis  nunquam  satis  distulisse,  bonis  nunquam 
» nimis  festinasse  videberis,  sat  causae  est,  ut  his  gau- 
« dium,  illis  poenam  vel,  si  resipiscere  maluerint,  ve- 
» niara  laturus  acceleres.  Solus  es  cui  Deus  Omnipo- 
» tens  interrupti  cousilii  mei  dilatam  gloriam  reser- 
» vavit.  n 


EPISTOLA  n. 

FIUNCISCUS  PETRARCA  SOCRATI  SUO  S.  P.  D. 

JSgro  se  ferre  quod  nullam  de  valetudine  eius  notitiam  habeat  ita  ut 
et  de  cius  vita  dubitaro  cogatur.  Mittit  ad  eum  litteras  Gerardo 
fratri  reddendas. 

Amicorum  pavida  semper  absentia  est:  fastidiosa 
praesensio:  levibus  offendimur,  levissima  formidamus; 
atque  ulinam  ego  nunc  non  levia,  sed  falsa  formidem. 
Fateor  enim  me  de  vita  tua  in  caeteris  opinionibus 
fluctuantem  peiorem  in  partem  reclinare  : quamquam 
quid  melius  et  quid  peius  homini  Deus  solus  novit,  et 
nullus  omnino  hominum  mortalium,  qui  peiorem  par- 

tem  vocant  quam  vitare  non  possunt:  cum  tamen,  ut 
sapientioribus  placet,  nil  morte  melius,  nil  sequius 
quam  his  compedibus  absolutos  in  aeternam  libertatem 
asseri.  Verum  quia  res  ambigua  est  valde,  et  soli,  ut 
arbitror,  Deo  nota,  etsi  in  communibus  disputationibus 
de  animae  statu  non  vereamur  afferre  quod  ratio  colo- 
rata suggesserit,  ubi  certitudo  tamen  quaeritur,  tutius 
reor  suspendisse  sententiam.  Huius  ergo  difficultatis 
scopulum  praetervectus  procedo.  Nec  longo  sermone 
opus  est.  Persuadere  mihi  nequeo,  te  ullo  modo  tot 
litteris  meis  nil  responsurum  esse,  si  viveres.  Occurrit 
autem  illud,  non  potuisse  mihi  tanti  amici  mortem,  si 
vera  esset,  diutius  occultari,  quibusdam  adhuc  ex 
his,  quibus  cari  sumus,  superstitibus.  Sed  eam  spem 
novus  iterum  terror  eliminat.  Est  enim  quorumdam 
mollis  et  effeminata  clementia,  qui  amicis  molesta  non 
nunciaot,  trahuntque  ac  dissimulant,  ne  videantur  au- 
ctores esse  miseriae,  quasi  miserius  quidquam  sit  quam 
esse  miserum,  nec  sentire.  In  hoc  trivio  positus,  quo- 
nam flectar  incertus  sum.  Sicut  enim  quid  cupiam  scio, 
sic  nescio  quid  sperem;  quo  iit  ut  mira  mihi  in  animo 
rebellantium  cogitationum  turba  consurgat.  Ad  omnem 
enim  vitae  meae  modum  non  leve  momentum  mors  aut 
vita  tua  est.  Et  vitae  quidem  tuae  spem  mihi  praestat 
aetas,  modestia,  valetudo ; terrent  morbi  contagia  rena- 
scentis,  et  coelum  apud  vos,  ut  memorant,  rursus  infame. 
Hinc,  mi  frater,  quaeso  ut  quamprimum  litteris  luis  ex- 
pedias si  vivis:  alioquin,  si  quid  amicitiae  vel  fidei 
usquam  est,  quisquis  amicorum  hoc  legis,  his  me  tam 
moestis  ambagibus,  per  omnes  coelicolas  oro  te,  liliera, 
et  quidquid  est  aperte  rescribito  assueto  iam  tristibus, 

et  nil  iucundius  expeclanti.  Cacterum  hic  nunc  animi 
labor,  ct  vehemens  non  magis  meorum  quain  mundi 
malorum  recordatio,  ante  oculos  mihi  constituit  Gerar- 
dum,  Charlusiensem  monachum,  germanum  meum  uni- 
cum, virumque,  me  iudice,  felicissimum,  et  has  omnes, 
quibus  assidue  quatimur,  miserias  supergressum,  mihi 
quoque  sempiternum  improperium,  qui,  me  in  fluctibus 
laborante,  portum  teneat,  et  humanas  ab  alto  despiciat 
tempestates.  Illi  ergo  scribere  visum  est:  litterae  suae 
ut  ad  cum  perveniant,  curabis.  Vale. 

Carpi,  VII  Kal.  Octobris. 


EPISTOLA  III. 

FRANCISCUS  PETRARCA  GERARDO  FRATRI  SUO  MONACHO 
CARTIIUSIANO  S.  P.  D. 

Gratulatur  sanctimoniam  vita»,  quam  inter  Chartusianos  agit, 
ct  inulta  commemorat  de  sua  eiusque  adolescentia. 

Subit  animum,  luce  mihi  carior  germane,  longaevo 
silentio  finem  ponere:  quod  si  forsan  obliviosi  animi 
indicium  arbitraris,  falleris.  Non  prius  te  quam  me 
ipsum  obliviscar.  Timui  hactenus  tirocinii  tui  quietem 
interrumpere;  fugere  te  strepitum,  amare  silentium  scie- 
bam, me  vero,  si  semel  inciperem,  haud  facile  desitu- 
rum; is  amor  tui  est,  ea  rerum  tuarum  admiratio. 
E duobus  igitur  extremis  non  quidem  mihi  gratius  sed 
libi  tranquillius  eligebam.  Nunc,  ut  verum  fatear,  non 
tam  tibi  quam  mihi  consulturus,  ad  scribendum  venio. 
Quid  enim  tu  sermunculis  meis  eges,  qui  coeleste  iter 

ingressus,  angelicis  assidue  colloquiis  recrearis?  felix 
animi  forlunalusquc  propositi,  qui  mundum  tam  maxime 
blandientem  medio  aetatis  flore  sic  spernere  potuisti, 
intorque  Sirenum  voces  obstructa  lutus  aure  transire. 
Dum  ego  te  alloquor,  ipse  res  ineas  ago,  si  forte  vel 
sic  sacro  ardori  luo,  admodum  torpens  et  longo  gela- 
tura situ  pectusculum  meum  incalesceret.  Tibi  autem 
clamor  meus,  ut  minime  utilis,  sic  minime  importunus 
esse  debebit.  Neque  enim  tiro,  ut  olim,  sed  Christi  iam 
miles  es,  longa  militia  probatus.  Gratias  illi,  qui  tanto 
honore  dignatus,  et,  ut  sappe  alias,  ex  agmine  medio 
adversarum  partium  insignem  transfugam  ad  sua  signa 
convertit.  Prius  ergo  verebar  intempestivas  tibi  voces 
ingerere,  deinceps  securus  te  securum  ipse  compello. 
Incipientibus  formidolosa  sunt  omnia:  qua;  timuimus 
pueri,  adolescentes  risimus.  Militem  inexpertum  stre- 
pitus omnis  exanimat;  duratus  bellis  nullo  fragore  con- 
cutitur: rudis  nauta  primo  ventorum  murmure  terretur; 
gubernator  antiquus,  qui  totiens  fatiscentem  et  exar- 
matam puppim  perduxit  in  portum,  ex  alto  despicit 
iratum  mare.  Spero  autem  in  illo,  qui  te  ab  utero  ma- 
tris tuae,  ad  hoc  laboriosum  certe  sed  gloriosum  iter 
assumpsit,  ut  per  varias  difficultates  tutus  in  patriam 
pervenires:  quod  nulla  te  amplius  rerum  facies  movebit, 
non  luctus,  non  curae,  non  morbi,  non  senectus,  non 
metus,  non  fames,  non  egestas, 

Terribiles  visu  forma;,  lelhumquc  laborque; 


postremo  non  ingens 


ianitor  Orci 

Ossa  super  recubans  antro  semesa  cruento; 

cl  quidquid  aliud  ad  exterrenda  corda  mortalium  f>oe- 
tarum  ingeniis  cogitatum  est.  Neque  pl|is  constanti® 
tribuerit  adversus  omne  terrificum  Herculi  suo  Iupiter 
adulterio  pater,  quam  tibi  natus  Virgine,  pater  omnium 
aeternus,  qui  rectas  in  se  sperantium  respicit  et  adiu- 
vat  voluntates.  Quae  cum  ita  sint,  sine  metu  iam  tuorum 
voces  audire,  et  si  quid  vacui  temporis  inter  occupa- 
tiones optimas  affulserit,  et  respondere  breve  aliquid 
potes.  Patere  autem  me  saecularibus  tecum  uti  testi- 
moniis, quibus  non  solum  Ambrosius  et  Augustinus 
noster  ac  Hieronymus  abundant,  sed  et  Apostolus  uti 
interdum  non  erubuit:  neque  cellulae  tu®  aditu  prohi- 
beas qu®  et  ore  meo  digna  sunt  et  tuis  auribus  non 
indigna.  Pythagoras  peracuti  vir  ingenii,  fuit,  sed  eius 
acumen,  longe  relicta  veritate,  s®pe  usque  ad  aniles 
ineptias  penetravit.  Hinc  illa  ridicula  et  per  multa  varia 
corpora  volutatio  animarum,  et  renascens  de  bellatore 
philosophus  iliaci  belli  testis  Euphorbus,  denique  fa- 
mosa /iiTomui*  quam  miror  sequi  vel  Platonem  vel  Ari- 
stotelem potuisse,  sed  magis  miror  Origenem,  qui  eam- 
dem  complecti  visus  insaniam,  ab  ipso  miratore  suo 
et  laudatore  Hieronymo  et  a reliquis  veri  sectatoribus 
meruit  in  finem  damnari.  Verum  ne  Pythagor®  occur- 
sus me  deviare  coegerit,  vir  ille  cuiuscumque  ingenii, 
morum  illa  aetate  gravissimorum  fuit,  clarissim®que 
modesti®,  unde  et  viventi  summus  honor  impensus, 
et  ipse,  post  mortem,  Deorum  consilio  adseriptus  est,  et 
domus  eius  apud  posteros  pro  templo  habita.  Huius 
ergo  prima  institutio  qu®nam  fuit?  Nempe  ut  discipuli 
sui  quinquennio  silerent.  Pr®clarc.  Stultum  est  enim 
prius  velle  loqui  quam  discas.  C®terum  ad  amoven- 

dum  ori,  non  dico  custodiam  quas  amovenda  nunquam 
est,  sed  repagulum,  quinque  tempus  annorum  sufficiens 
aestimavit.  Tu  vero,  si  rite  computo,  in  servitio  Iesu 
Christi  et  in  schola  eius  iam  septimum  annum  siles. 
Tempus  est  ut  loqui  posse  aliquid  incipias;  vel,  si  prae 
omnibus  silentium  dulce  est,  mihi  vel  in  silentio  re- 
spondeas: meministi,  frater,  qualis  olim  rerum  nostra- 
rum status  erat,  et  animos  nostros  quam  laboriosa 
dulcedo  et  quantis  amaritudinibus  conspersa  torque- 
bat: meministi,  puto,  ut  nunc  et  libertati  tuae  congaudeas 
et  fraternae  condoleas  servituti,  quae  me  adhuc  solitis 
compedibus  arctatum  tenens,  iam  cultrum  lateri,  iam 
laqueum  collo  parat,  peregissetque  iam  pridem,  ni  libe- 
ratoris dextera,  quae  te  servitio  exemit,  me  ab  interitu 
defendisset.  Orabis,  frater,  ut  me  quoque  iam  tandem 
libertati  restituat,  et  uno  ventre  progressos  pari  fine 
felicitet  et  si  praeire  debueram,  non  pudebit  sequi. 
Meministi,  inquam,  quis  ille  et  quam  supervacuus  exqui- 
sitissimae vestis  nitor,  qui  me  hactenus,  fateor,  sed  in 
dies  solito  minus,  attonitum  habet;  quod  illud  induendi 
exuendique  fastidium,  et  mane  ac  vespere  repetitus 
labor;  quis  ille  metus,  ne  dato  ordine  capillus  efflue- 
ret, ne  complicitos  comarum  globos  levis  aura  confun- 
deret; quae  illa  contra  retroque  venientium  fuga  qua- 
drupedum, ne  quid  adventiciae  sordis  redolens  ac 
fulgida  toga  susciperet,  neu  impressas  rugas  collisa 
remitteret.  Vere  inanes  hominum,  sed  praecipue  ado- 
lescentium curas!  Quorsum  enim  ca  mentis  anxie- 
tas? Ut  placeremus  scilicet  oculis  alienis.  Iit  quorum 
oculis,  quaeso?  Profecto  multorum  qui  nostris  oculis 
displicebant.  Seneca  in  quadam  ad  Lucilium  epistola, 

quis  cana,  inquit,  quam  nulli  ostenderet,  induit  purpu- 
ram? Mira  quidem  dementia  statum  nostrum  non  animi 
ratione,  sed  vulgi  furore  moderari,  et  in  consilium  vitae 
nostrae  illos  admittere,  quorum  nobis  vita  contemptui 
est.  Nemo  cicatricosum  tergo  ducem,  nemo  gubernato- 
rem naufragiis  insignem  eligit:  illos  legimus,  quos  mi- 
ramur, illis  solemus  nostra  committere,  quos  rerum 
suarum  administratio  claros  facit.  Itaque  vulgus  insa- 
num, cuius  mores  rideas,  cuius  omnem  opinionem 
vitamque  despicias,  in  moribus  tuis  sequi,  plusquam 
vulgariter  insanientis  est.  Ut  enim  coeptum  sequar  vces- 
set  ambitio,  et  vulgus  procul  exulet),  quanto  virilior 
atque  ad  omnes  opportunitates  aptior,  quanloquc 
tractabilior  est  vestis  plebeia,  quam  regia?  Nobis  ta- 
men eo  tempore  longe  aliter  videbatur,  quorum  studii 
laborisque  pretium  erat  conspici,  et,  ut  ait  ille, 

digito  monstrari  et  dicier,  hic  est. 

Quam  Hortensius  orator  fuit  clarus?  sed  dilicatior  quam 
deceat  virum,  et  forinrn  non  minus  quam  eloquenti® 
studiosus?  Nunquam  speculo  inconsulto  in  publicum 
processit:  in  illo  se  comere,  in  illo  se  mirari,  in  illo 
vultum  togamque  componere  consueverat.  Multa  sunt 
eius  viri  muliebria,  sed  illud  in  primis:  collegam  suum, 
quod  is  casu  obvius  arcto  quodam  loco  se  in  eum  impe- 
gisset, et  artificiosum  ex  humero  toga;  sinum  turbasset 
collisione  fortuita,  iniuriarum  accusare  sustinuit,  pror- 
sus feminea  vanitate:  quasi  capitale  crimen  esset  tam 
compositi  habitus,  quam  hominis  offensio.  Nos,  frater, 
etsi  nulli  diem  diximus  ob  eiusmodi  iniuriam,  animo 
tamen  haud  absimiles  fuimus.  Sed  tc  de  tantis  errorum 

tenebris  eduxit  repentina  mutatione  dextera  Excelsi. Ego 
sensim  multisque  laboribus  assurgo,  credo  ut  intelligi 
detur,  nullum  hic  adminiculum  litterarum,  nullum  opus 
ingenii,  sed  totum  Dei  munus  esse,  qui  forte  mihi  ma- 
num porriget,  imbecillitatem  meam  ingenue  confitenti. 
Id  sane  si  ratio  non  persuaserit,  senectus  coget,  quam 
magis  magisque  in  dies  adventare  et  iam  finibus  meis 
obequitare  sentio.  Quid  de  calceis  loquar?  Pedes,  quos 
protegere  videbantur,  quam  gravi  et  quam  continuo  bello 
premebant!  Meos,  fateor,  inutiles  reddidissent,  nisi 
extremis  necessitatibus  admonitus,  offendere  paululum 
aliorum  lumina,  quam  nervos  et  articulos  meos  conte- 
rere maluissem.  Quid  de  calamistris  et  comae  studio 
dixerim?  quotiens  somnum,  quem  labor  ille  distulerat, 
labor  ille  abrupit?  quis  piraticus  tortor  crudelius  arctas- 
set,  quam  propriis  ipsi  manibus  arctabamur?  quos 
mane  nocturnos  sulcos  in  speculo  vidimus  rubenti 
fronte  transversos,  ut  qui  capillum  ostentare  volebamus, 
faciem  tegere  cogeremur?  Dulcia  sunt  haec  patientibus, 
passis  vel  memoratu  horrida,  incredibilia  inexpertis. 
Quantum  vero  te  nunc  illa  praeterita  memorantem, 
praesentia  ista  delectant!  calceus  laxus  pedis  non  vin- 
culum, sed  munimen;  coma  alte  resecata,  et  capillorum 
sepes  non  iam  auribus  importuna  nec  oculis;  toga  sim- 
plicior, et  quaesitu  et  custodia  facilis,  nec  egressu  labo- 
riosior quam  ingressu,  tamque  animum  ab  insania  defen- 
dens, quam  corpus  defendit  a frigore.  0 te  felicem!  qui 
ut  haec  dulcius  saperent,  illas  amaritudines  praegusta- 
sti. Et,  ut  haec  leviora  praeteream,  recordare  etiam,  quo 
promptius  e tanta  charybdi  liberatus  dignas  Deo  gratias 
agas,  quanta  nobis  fuerat  cura,  quaulaeque  vigiliae,  ut 

furor  noster  late  notus,  et  nos  essemus  populorum  fabula. 
Quotiens  syllabas  contorsimus?  quotiens  verba  trans- 
tulimus? denique  quid  nou  fecimus,  ut  amor  ille,  quem  si 
extinguere  non  erat,  at  saltem  tegi  verecundia  iubebat, 
plausibiliter  caneretur?  Laudabamur  in  studiis  nostris, 
et  capita  delirantium  peccatoris  oleum  impinguabat. 
Sed  ineffabilis  Dei  pietas  gressus  tuos  interea  pedeten- 
lim  revocabat  ad  rectum  iter,  et  satietate  rerum  per- 
euntium praeceps  illud  desiderium  castigabat,  ut  scilicet 
diversis  aetatibus  utrobique  incola,  quid  interesset  inter 
Babylonem  atque  lerusalem  expertus  agnosceres. 
0 misericors  Deus,  quam  tacite  consulis,  quam  occulte 
subvenis,  quam  insensibiliter  mederis ! Quid  enim  tantis 
laboribus,  bone  Iesu,  quid  aliud  nisi  amorem  mortalem, 
immo  vero  mortiferum  petebamus?  cuius  nos  fallacem 
et  multis  sentibus  obsitam  suavitatem  attingere  sum- 
motenus permisisti,  ne  grande  aliquid  inexpertis  vide- 
retur: et  ne  tanta  esset  ut  opprimeret,  misericorditer 
providisti,  deliciis  nostris  e medio  sublatis,  cum  quibus 
dextera  tua  spes  nostras  e terra  paene  radicitus  extirpavit. 
Iuvenili  aetate  revocasti  eas,  morte  quidem  ut  spero  illis 
utili,  nobis  necessaria.  Et  abstulisti  a nobis  animarum  no- 
strarum vincula.  Et  tamen,  o coecamens  mortalium!  quo- 
tiens questi  sumus  quasi  ante  tempus  accidisset  quod 
cum  summo  vitae  nostrae  discrimine  trahebatur,  aut  quasi 
salutare  aliquid  intempestivum  sit!  Quot  suspiria,  quot 
lamenta,  quot  lacrimas  in  ventos  effudimus,  et  more 
phreneticorum  medico  nostro  iusultantes,  manum  tuam 
repulimus,  lenimen  optimum  nostris  vulneribns  adbi- 
bentem! Nunc  ergo,  dic  mihi,  vir  Deo  ex  hoste  familia- 
ris, ex  adversario  civis,  dic  mihi,  quoniam  et  ista  per- 

tractas,  et  illa  retractas,  quid  similis  sint  cantiunculae 
inanes,  falsis  et  obscoenis  muliercularum  laudibus  re- 
fertae, turpi  et  aperta  cum  confessione  consilii  quid 
simile  habent  divinis  laudibus  et  sacris  excubiis,  in 
quibus  modo  per  moenia  et  propugnacula  civitatis  Dei 
mira  ordinatione  dispositi  Christi  vigiles,  adversus  an- 
tiquas hominis  insidias  intentissime  pernoctatis?  Felix 
et  invidiosa  militia,  magnusque,  fateor,  et  durus  labor: 
sed  brevis  et  aeterno  pensandus  praemio.  Mihi  autem 
adhuc  restat,  de  quo  lecum,  si  pateris,  Deus  meus, 
disceptare  velim.  Quid  est  enim,  responde  mihi,  quod 
cum  ego  et  frater  meus  gemino  laqueo  teneremur, 
utrumque  conteruit  manus  tua,  sed  non  ambo  pariter 
liberati  sumus?  Ille  quidem  evolavit ; ego  nullo  iaiu  la- 
queo tentus,  sed  visco  consuetudinis  pessimae  delinitus, 
alas  explicare  nequeo,  et  ubi  vinctus  fueram,  solutus 
haereo.  Quid  causae  est,  nisi  quod,  contritis  pari  ratione 
laqueis,  nequaquam  quod  sequitur  par  fuit,  adiulorium 
nostrum  in  nomine  Domini?  Cur  autem  hanc  Davidicam 
cantilenam,  tanto  concentu  coeptam,  tam  dissona  voce 
complevimus?  Nulla  Dei  voluntas  sine  causa  est.  Quippe 
omnes  inde  dependent  et  illa  sit  omnium  fons  causa- 
rum. Frater  ergo  rite  cecinit,  erecto  ad  coelum  animo; 
ego  terrena  cogitans  et  curvatus  in  terram ; forte 
liberatricem  dexteram  non  agnovi,  forte  de  propriis 
viribus  speravi;  aut  hoc  aut  illud  causae  fuit  cur,  effracto 
laqueo,  non  sum  liber.  Misereberis,  Domine,  ut  dignus 
sim  cui  amplius  miserearis.  Sine  enim  gratuita  mise- 
ricordia tua,  nullatenus  potest  humana  miseria  mise- 
ricordiam promereri.  Nunc  ad  te,  frater,  redeo,  et 
sensim  ad  graviora  conscendo,  ut  gradatim  te  tibi 

felicissimum  ostendam.  Recordare  quis  ille  hominum 
concursus,  quaenam  praelia  salutantium,  quanta  con- 
cursantium offensio,  quantumve  sudoris  ac  laborum,  ut 
compti  et  elaborati  nunc  hic  nunc  illic  in  publico  cer- 
neremur. Et,  Deus  optime,  qui  ccecos  illuminas,  claudos 
erigis,  mortuos  suscitas,  qualis  illa  iactatio  est? Postquam 
enim  omnibus  vicis  omnibusque  scenis  circumacti  omni- 
bus noti  erimus,  restat  iter  patrum  nostrorum  agere, 
et  formidatum  sepulcri  limen  irredituro  pede  transcen- 
dere. Adde  nunc  conviviorum  gloriosa  fastidia,  quae 
sine  magno,  ut  aiunt,  famae  discrimine  non  vitantur,  et 
epularum  variam  procellam  concusso  stomachulo  fluctu- 
antem. Quae  si  ab  amicis  patimur  incommoda,  quid 
oxpectes  ab  hostibus?  quorum  multa  sunt  genera:  do- 
mestici, externi;  horumque  alii  clandestini,  alii  expro- 
fesso  inimicitias  agunt,  et  rursum  alii  lingua,  alii  frau- 
dibus, alii  gladio  decertant.  Brevius  loquor  omne  genus 
experto.  Ad  haec  quid,  quaeso,  non  iniuriarum  a servis 
contumeliarumque  perpetimur?  Excusat  eos  Seneca  mul- 
tis quidem  verbis  et  omnem  culpam  reflectit  in  domi- 
nos, Luciliumque  suum  laudat  servis  familiariter  convi- 
ventem. Quid  dicam?  Vereor  tanti  viri  vilitare  senten- 
tiam, et  tamen  quod  perhibet  longe  mihi  aliter  videtur. 
Potuit  illis  forte  vel  prudentia  ut  bonos  servos  face- 
rent, vel  fortuna  ut  invenirent,  praestitisse:  mihi  fateor 
neutrum  fuit,  cum  ulriusque  studium  semper fuerit.  Itaque 
de  se  alii  videant:  ego,  quod  nescio,  laudare  non  possum. 
Apud  me  et  iniquissimum  est  servorum  genus,  et  pro- 
verbium illud  vetus  a Seneca  reprehensum,  veri  locum 
habet : totidem  hostes  esse  quot  servos.  At  de  bonis 
servis  epistola  illa  est:  mali  enim,  eodem  auctore,  ado- 

lilinorum  consortio  excluduntur.  Credo:  sic  enim  so- 
nant verba,  et  bonorum  exempla  de  libris  non  pauca 
colligimus;  nec  id  quidem  ignoro,  neque  scriptoribus 
fidem  nego;  sed,  sive  temporum  mutatio,  sive  sors,  sive 
impatientia  mea  est,  ego  bonum  servum  nunquam  vidi. 
Quaero  tamen,  et  si  forte  obvius  fuerit,  velut  occursu 
bicipitis  bominis  obstupescam.  At  ne  quis  hoc  vel  sae- 
vitiae vel  desidiae  meae  imputet,  omnia  tenta  vi,  neque 
minus  ego  quam  Lucilius  familiariter  cum  servis  meis 
vixi,  et  ad  consilium  et  ad  confabulationem,  et  ad  coc- 
nam  illos  admisi,  mcque  ipsum  et  res  meas  illorum 
fidei  commisi,  fidelesque  ut  facerem,  credidi:  nec  cre- 
dendo profeci ; quin  potius  ars  omnis  in  contrarium 
versa  est.  Servorum  enim  a colloquio  meo  nemo  non 
procacior  discessit,  nemo  non  contumacior  a eoena  sur- 
rexit,  et  ut  familiaritas  insolentes,  sic  fiducia  fures  esse 
docuit.  Ut  ergo  Senecae  de  suis,  sic  mihi  de  meis  et 
cunctorum  servis,  omnes  enim  fere,  nescio  quomodo, 
pares  sunt,  vera  loqui  liceat.  Ego  quidem  fateor  ser- 
vili pervicacia  nil  molestius  patior  in  vita.  Caetera  enim 
bella  inducias  habent:  cum  domesticis  hostibus  sine 
intermissione  pugnamus ; quamvis  non  sim  nescius 
«equo  animo  ferendum  esse  quod  maximis  viris  accidisse 
video.  Nempe  et  Ulysscm  illa  prima  aetate  quam  heroi- 
cam vocant,  inter  multos  quos  sustinuit  labores,  ser- 
vorum et  ancillarum  quoque  contumeliis  affectum, 
clarissimi  loquuntur  auctores : et  hoc  reccntiori  aevo 
Fridericus  romanus  imperator  de  servorum  iniuriis,  ut 
fama  fert,  vivens  moriensque  conquestus  est.  Caelo- 
rum haec  servorum  incidens  querela  hoc  agit,  ut  te  feli- 
cem scias,  qui  servili  tyrannide  liberatus,  levissimo  ac 

suavissimo  Christi  iugo  colla  subieoeris.  Quid  de  aliis 
dicam?  quod  illud  adulationis  latens  inter  dulcia  vene- 
num, coram  arridentium  retroque  mordentium?  quae 
illa  de  transverso  fama?  vulnera,  incertis  auctoribus,  et 
e media  vulgi  acie  clam  iaculala  convicia?  quae  illa  ava- 
ritiae rabies,  animos  efferantis,  omnisque  divini  et  hu- 
mani iuris  oblivionem  pestiferam  afferentis?  Haec  de  cu- 
ratoribus praedones  efficit:  extremum  autem  mali  genus 
est,  dum  remediis  aconita  miscentur.  Eligis  hominem 
cuius  fide  inter  hominum  fallacias  sis  tutus;  ille  te  pri- 
mum fallit.  Quid  huic  consilii  capias?  et,  ut  Salyricus 
ait, 

quis  custodiet  ipsos  custodes? 

Haec  nos  pestis  ab  infantia  persequitur.  Seu  fortuna  seu 
simplicitas  nostra  est,  adolescentes  soli,  incuriosi  et  apti 
iniuria?  visi  sumus.  Tritum  assiduitate  proverbium  est: 
Occasio  facit  furem.  Haec  nos  frater,  ut  semel  expediam, 
de  divitibus  inopes  fecit,  immo  certe,  quod  divini  mune- 
ris recognoscimus,  de  occupatissimis  otiosos,  de  impe- 
ditissimis expeditos.  Accessit  quod  omnes  qui  se  spo- 
liis nostris  oneraverunt,  brevi  quidem  ipsius  fortuna? 
manibus  excussos,  vel  gravi  morbo  consumptos,  vel 
misera  senectute  languentes  vidimus.  Nec  parvum 
iniuria?  solamen  ultio  est,  Deo  praesertim  auctore,  con- 
tingens. Quid  dicam  de  fori  ac  lilium  tempestate,  qua? 
mihi  non  curiam  modo  sed  terrarum  orbem  odiosum 
facere  potens  est?  Quid  de  aliis,  quae  praeter  mortem 
gravissima  iudicantur,  captivitatis  insidiarumque  peri- 
culis, qualia  multa  olim  terra  pelagoque  pertulimus  ? 
Quorum  commemoratio  stuporem  mihi  renovat  et  hor- 

rorem.  Sed  evasimus.  Non  id  nostrae  naturae  privilegio 
accidit;  sed  divina  clementia  evasimus.  Sed  perire  po- 
tuimus, et  certe  debuimus,  nisi  nos  misericors  Paler 
vivificis  oculis  aspexisset.  Evasimus,  sed  eisdem  pe- 
riculorum generibus  noti  et  socii  periere,  incendio,  gla- 
dio, carcere,  naufragio,  aliisque  innumerabilibus  modis, 
quorum  propter  duros  et  recentes  amicorum  casus 
tristis  et  acerba  narratio  est.  Inter  hos  laqueos  ambu- 
lavimus, atque  inter  hos  scopulos  navigavimus,  frater. 
Quid  loquor?  Quasi  aequa  conditio  sit  amborum  ? Ego 
miser  inter  eosdem  versor  assidue;  tu  iam,  Deo  gratias, 
portum  tenes.  Felix  hora  qua  natus  es,  felix  omne  pe- 
riculum quod  te  per  multa  experimenta  formidabilium 
rerum,  ad  amorem  securitatis  adduxit.  Confer,  oro,  nunc 
ista  cum  illis,  cum  turbulentis  opibus  quietissimam  pau- 
pertatem, cum  amaris  negotiis  dulce  otium,  cum  ini- 
quis hostibus  optimos  fratres,  denique  cum  litibus  si- 
lentium, cum  turbis  solitudinem,  cum  urbibus  silvas, 
cum  comissationibus  ieiunia,  cum  diuturnis  choreis 
nocturnos  choros,  postremo  cum  Avenione  Chartusiam, 
cum  terrenis  periculis  coelestem  pacem,  cum  servitute 
Diaboli  amicitiam  Dei,  cum  morte  perpetua  sempiter- 
nam vitam.  Necessc  erit,  te  felicissimum  fateare.  Urge 
propositum,  preme  quod  coepisti.  Non  te  labor  terreat, 
non  frangat  asperitas.  Flacci  verbum  est: 

Nil  sine  magno 
Vita  labore  dedit  mortalibus. 

Quod  si  in  hac  vita,  de  qua  ille  loquebatur,  minima 
etiam  magno  constant,  quod  totiens  incassum  aucu- 

pando  probavimus,  quis  labor  magnus  videri  debet, 
quo  ad  aeternam  bcatitudinem  pervenitur?  Absit  segni- 
ties, languor  abscedat.  Dum  matutino  tempore  excita- 
ris, ad  divinum  te  colloquium  evocari  credito.  Et  heu 
quotiens  nos  mortalis  domini  iussus  excivit,  quotiens 
periculis  ac  laboribus  obiecit:  et  quis,  oro  te,  fructus? 
nempe  nonnisi  amicitia  humana,  anceps,  periculosa,  dif- 
ficilis. Tibi  amicitia  divina  proponitur  certa,  secura,  pa- 
rabilis. Crede  mihi:  cadet  ex  animo  taedium,  somnus  ex 
oculis,  cum  tibi  proposueris  vocantem  Deum,  et  optime 
tecum  agi  senties,  quod  vigilare,  vulgo  circum  stertente, 
iubearis.  Mos  imperatorum  est  probatis  militibus  difficilia 
committere:  dum  coqui  piscatoresque  et,  ut  Horatiano 
sermone  utar,  ambubaiarum  collegia  circa  forum  Cupe- 
dinarium  oberrant;  illi  inter  gladios  ac  tela  versantur, 
et  periculum  ingens  tenui  gloria  consolantur.  Cum  au- 
tem orando  colloqui  coeperis,  gaudium  cum  reverentia 
certabit,  ut  insomnem  te  atque  impigrum  sub  tanto 
praebeas  spectatore.  Audisti  ex  historiis,  Marci  Catonis 
milites,  illo  praesente,  et  sitim  et  pulverem  et  aestum  et 
serpentum  morsus  tolerare  solitos,  et  sub  illo  teste  sino 
gemitu  ac  lamentis  occumbere.  Audisti  Scaevam  illum 
fortem  potius  quam  iustum  virum,  sub  oculis  sui  ducis 
non  modo  pugnare  sed  mori  etiam  exoptautem.  Quod 
si  mortalis  domini  veneratio  praestare  potuit,  quid 
Christi  praesentia  posse  debet?  Is  equidem  non  cx- 
pectandus  ut  veniat,  sicut  Caesarem  suum  infelix  ille 
bellator  expectat,  sed  suscipiendus  colendusque  omni- 
bus locis  omnibusque  temporibus  : praesens  est,  videt 
actus  nostros,  cogitationes  introspicit,  ingens  calcar 
animo,  nisi  funestae  consuetudinis  torpor  obsistat.  Epi- 

curi  doctrina  est,  imaginarium  vitae  testem  quaerere. 
Amico  scribens,  sic,  inquit,  fac  omnia,  tamquam  spectet 
Epicurus.  Seneca  vero,  ut  illustrioris  viri  praesentia 
Lucilii  sui  vitam  formet,  monet  ut  Catonem  eligat,  Sci- 
pionem, Laelium  vel  alium  quemlibet  spectatae  virum 
famae.  Non  potest  non  placere  sententia  a magnis  viris 
laudata.  Nam  et  Marco  Tullio  placuisse  eam  video,  quam 
Quinto  Ciceroni  fratri  suo  scribens,  licet  aliis  verbis, 
inseruit:  placet  ergo  consilium  Epicuri  inter  illos  a qui- 
bus scriptum  atque  probatum  est.  Nobis  hac  arte  nil 
est  opus.  Testem  fictum  non  quaerimus,  cum  vivum 
atque  verum  praesentemque  semper  Christum  habea- 
mus. Nam  et  si  adseendero  in  ccelum,  illic  est,  et  si 
descendero  in  infernum,  adest.  Omnia  igitur  coram  illo 
non  quasi  spectante,  sed  vere  spectante  faciamus.  Pu- 
debit non  modo  actuum  sed  arcanarum  etiam  volunta- 
tum, quas  non  tantum  fictus,  sed  etiam  vere  praesens 
Epicurus  testis,  non  posset  agnoscere.  Novit  autem  eas 
ille  cuius  oculis  nihil  est  impervium.  Putemus  illum 
ante  oculos  nostros  positum  clamare : Quid  agitis,  o 
caeci  et  ingrati?  Ego  pro  vobis  mortem  sponte  susti- 
nui, vos  mihi  laborem  exiguum  negatis?  haec  vestra 
pietas?  haec  accepti  beneficii  memoria  est?  Qui  nutu 
coelum  terrasque  et  maria  guberno,  qui  fulmina  de  nu- 
bibus iacio,  qui  alternis  vicibus  tempestates  ac  sere- 
num reveho,  qui  diem  noctemque  suis  luminibus  exor- 
no, et  vario  horarum  numero  tenebras  lucemque  dime- 
tior, qui  perpetuum  solis  obsequium  duodeno  stellarum 
ordine  ad  quaternas  temporum  varietates  adhibeo,  et 
fastidio  consulens,  grata  rerum  et  incessabili  novitate, 
anni  circulum  circumvolvo,  qui  non  modo  calcabilem 

icrram,  labilem  aquam,  atque  auram  spirabilem,  sed  in- 
numerabilium rerum  vobis  praesidia  et  oblectationes  et 
ornamenta  congessi;  denique  qui  ad  imaginem  meam, 
quamvis  stulti  obstrepent,  de  nihilo  vos  creavi,  et  quo 
me  quaeri  vellem,  iter  vobis  ostendi;  ipse  ego,  in- 
quam, ut  post  tot  beneficia  rebellantes  ac  devios  revo- 
carem, inter  vos  ex  alto  sub  servili  habitu  dissimulata 
maiestate  descendens,  pro  salute  vestra  paupertatem, 
labores,  insidias,  convicia,  contumelias,  carcerem,  ver- 
bera, flagella,  mortem  crucemque  non  timui.  Yos  mihi 
quid  redditis?  non  dico  par  tantis  meritis,  quod  nec 
cogitare  sufficitis  ; sed  quod  omnino  signum  ostenditis 
animi  grati  ? Quid  ad  haec,  Frater,  responsuri  sumus? 
An  hic  quidquam  ambigui  est  ? Profecto  si  haec  intus  in 
anima  loquentem  Dominum  audire  voluerimus,  surge- 
rnus  nocte  alacres  (hoc  enim  agere  coeperam),  ut  eo 
tempore  devotius  Christo  laudes  canamus,  quo  illum 
pro  nobis  opprobria  et  iniurias  passum  esse  memineri- 
mus. Sed  quia  diu  te  iam,  Frater,  ab  altitudine  contem- 
plationum tuarum  distraxisse  vereor,  haec  summa  est. 
Christus  libi  totius  vitae  testis  adsislat.  Illum  igitur  in- 
tuere, si  vis  in  illo  labore  nullis  omnino  vigiliis  fati- 
gari. Ad  hoc  enim  inaccessibili  et  inenarrabili  Trinita- 
tis consilio  effectum  est,  ut  aeternus  et  immortalis  omni- 
potens Dei  filius  vestem  nostrae  mortalitatis  indue- 
ret, ut  scilicet,  quoniam  inter  Deum  et  hominem  nulla 
proportio  erat,  ipse  Dei  et  hominum  mediator  utram- 
que perfectissime  in  se  uniens  naturam,  et  ad  Deum 
homines  attolleret,  et  Deum  ad  homines  inclinaret,  pos- 
sctque  mortalis  acies  in  Deum  figi  mortali  carne  vesti- 
tum. Quod  si,  immortalitate  recepta,  in  gloriam  suaedi- 

vinitatis  adscendentem  sequi  oculis  et  mente  difficile 
est,  et  puri  hominis  testimonio  delectaris,  elige  tibi 
aliquos  de  professionis  tuae  ducibus,  loannem  Baptistam, 
Antonium,  Macharium,  vel,  si  rigidiores  hi  videntur, 
elige  Benedictum,  elige  ab  erroribus  saeculi  redeuntes 
Augustinum  et  Arsenium,  quos  multum  semper  pla- 
cuisse tibi  scio.  Habes  Patrum  vitas,  illas  perlege  ut 
facis,  ubi  amicum  invenies,  quem  testem  secretis  con- 
siliis non  recuses,  quo  scio,  te  ipsum  vitamque  mode- 
reris tuam,  sine  quo  denique  nil  agas,  nihil  cogites. 
Lege  Gregorii  dialogum,  Augustini  soliloquia,  et  sca- 
tentes lacrimis  confessionum  libros,  de  quibus  quidam 
ridiculi  homines  ridere  solent,  tu  in  eis  solamen  ac  re- 
fugium non  mediocre  reperies.  De  psalterio  enim  non 
dubito  te  Hieronymi  consilium  sequi,  ut  e manibus 
tuis  nunquam  excidat,  de  quo  more  meo  poeticum  nescio 
quid  pridem  scripsi,  quod,  quoniam  placere  tibi  ani- 
madverti, ne  modo  graveris,  secuturo  reservatum  nun- 
cio  excipies.  Tu  vero,  ut  Onem  faciam,  vitam  omnem 
inter  contemplationem  ac  psalmodiam  et  orationem 
lectionemque  partire.  Corpori  tuo,  tamquam  rebellaturo, 
si  possit,  et  contumaci  mancipio  nihil  tribuas,  nisi  quod 
negare  non  potes;  in  vinculis  habe;  serviliter  tractari 
debet,  ut  intelligat  unde  sit.  Suspectam  pacem  facit 
hostis  inBdus.  Nosti  quorum  insidias  in  saeculo  pertu- 
leris; ab  iis  in  perpetuum  cave.  Cum  fidefragis  inimi- 
cis, non  tuto  reditur  in  gratiam.  Haec  inter,  gaude,  spe- 
ra, suspira,  serviens  Domino  in  timore,  et  exultans  ei 
cum  tremore,  ac  gratias  agens  quod  tibi  pennas  dedit 
tamquam  columbae,  ut  volares  et  requiesceres,  quibus 
non  segniter  usus  es,  sed  elongasti  fugiens,  ut  in  soli- 

ludi  ne  constitutus  innumerabilia  mundi  mala  de  caetero 
non  sentires;  qua?  ego  miser  sentio,  quibus  et  obsideor 
ac  circumspiciens  contremisco.  Nec  addo:  dum  adhuc 
de  Babylone  patet  exitus,  effugio.  Noli  tamen  desperare, 
obsecro  te;  ora  potius,  ut  aliquando  consurgam.  Mul- 
tum est,  fateor,  peccati  mei  pondus,  sed  finitum  tamen; 
at  eius  unde  auxilium  expecto,  infinita  clementia  est. 
Haec  tibi,  Germane  unice,  non  meo  sed  peregrino  stilo 
ac  prope  monastico  dictavi,  te  potius  quam  me  ipsum 
cogitans.  Leges  dum  ex  commodo  licebit,  et  si  hinc 
perfectioni  tuae  nihil  accesserit,  scito,  me  mihi  saltem 
profuisse  dum  scriberem,  quoniam  mea  me  pericula  me- 
ditantem  status  tui  felix  interim  torsit  invidia.  Vale 
memor  mei. 

VII  Cal.  Octobris,  ex  oppido  Carpensi. 


EPISTOLA  IV. 

FRANCISCUS  PETRARCA  CERARDO  FRATRI  SUO 
MONACHO  CART1IUSIAN0  S.  r.  D. 

Poetarum  lectionem  religiosis  viris  atque  theologis  haud  improban- 
dam esse  demonstrat : et  Eclogae  su;e , cui  titulus  Parthenias, 
arcanam  aperit  significationem. 


Si  fervorem  animi  tui  novi,  iunctum  huic  epistola? 
carmen  horrueris,  quasi  professioni  tua?  dissonum  ad- 
versumque  proposito.  Noli  aliquid  temere  diffinire.  Quid 
enim  stultius  quam  iudicare  de  incognitis?  Theologia? 
quidem  minime  adversa  poetica  est.  Miraris?  Parum 
abest  quin  dicam,  theologiam  poeticam  esse  do  Deo. 
Christum  modo  leonem,  modo  agnum,  modo  vermem 

dici,  quid  nisi  poeticum  est?  Mille  talia  in  Scripturis 
sacris  invenies,  quae  persequi  longum  est.  Quid  vero 
aliud  parabolae  Salvatoris  in  Evangelio  sonant,  nisi  ser- 
monem a sensibus  alienum,  sive,  ut  uno  verbo  expri- 
mam, alieniloquium,  quam  allegoriam  usitatiori  vocabulo 
nuncupamus?  Atqui  ex  liuiusce  sermonis  genere  poe- 
tica omnis  intexta  est.  Sed  subiectum  aliud.  Quis  ne- 
gat? Illic  de  Deo  atque  divinis,  hic  de  diis  hominibus- 
que tractatur;  unde  et  apud  Aristotelem  primos  theolo- 
gizantes  poetas  legimus.  Quod  ita  esse  ipsum  nomen 
indicio  est.  Quaesitum  enim  est  unde  poetae  nomen  de- 
scendat : et  quamquam  varia  ferantur,  illa  tamen  clarior 
sententia  est,  quod  cum  olim  rudes  homines  sed  noscendi 
veri  praecipueque  vestigandae  divinitatis  studio,  quod 
naturaliter  inest  homini,  flagrantes,  cogitare  coepissent 
esse  superiorem  aliquam  potestatem  per  quam  morta- 
lia regerentur;  dignum  rati  sunt,  illam  omni  plusquain 
humano  obsequio  et  cultu  augustiore  venerari  Itaque 
ut  aedes  amplissimas  meditati  sunt,  quas  templa  dixe- 
runt, et  ministros  sacros  quos  sacerdotes  dici  placuit,  et 
magnificas  statuas  et  vasa  aurea  et  marmoreas  mensas  et 
purpureos  amictus;  sic,  ne  mutus  honos  fieret,  visum  est 
et  verbis  altisonis  divinitatem  placare,  et  procul  ab 
omni  plebcio  ac  publico  loquendi  stilo  sacras  superis 
inferre  blanditias,  numeris  insuper  adhibitis,  quibus  et 
amoenitas  inesset  et  taedia  pellerentur.  Id  sane  non 
vulgari  forma  sed  artificiosa  quadam  et  exquisita  et 
nova  fieri  oportuit:  quae  quoniam  graeco  sermone  poetices 
dicta  est,  eos  quoque  qui  hac  utebantur,  poetas  dixe- 
runt. Quisnam,  inquies,  horum  est  auctor?  Poteras , fra- 
ter, absque  fidejussoribus  fidei  meae  stare.  Merui  forte 

ut  vera  et  veri  frontem  habentia  referenti  sine  testibus 
crederetur.  Sed  si  cautius  agere  mens  est,  locupletissi- 
mos fideiussores  ac  fide  dignissimos  testes  dabo.  Pri- 
mus est  Marcus  Varro  doctissimus  Romanorum,  proxi- 
musTranquillus  rerum  curiosissimus  indagator.  Tertium 
non  adderem,  nisi  quia  is,  ut  reor,  familiarior  est  tibi. 
Horum  igitur  et  Isidorus,  breviter  licet,  et  ipso  teste 
Tranquillo,  meminit  etymologiarum  libro  octavo.  Sed 
occurres,  et  possum,  dices,  sancto  saltem  doctori  cre- 
dere : tamen  meo  rigori  carminis  tui  dulcedo  non  conve- 
nit. Noli  hoc,  frater,  opinari.  Et  veteris  Testamenti  Patres 
heroico  atque  aliis  carminum  gradibus  usi  sunt.  Moyses, 
Iob,  David,  Salomon,  leremias,  psalterium  ipsum  Davi- 
dicum,  quod  diu  noctuque  canitis,  apud  Hebraeos  metro 
constat,  ut  non  immerito  neque  ineleganter  hunc 
Christianorum  poetam  nuncupare  ausim  : quippe  quod 
et  res  ipsa  suggerit : et  si  nihil  hodie  mihi  sine  teste 
crediturus  es,  idem  video  sensisse  Hieronymum;  quam- 
vis sacrum  illud  poema  quod  beatum  virum , scilicet 
Christum,  canit  nascentem , morientem  , descendentem 
ad  inferos,  resurgentem,  ascendentem,  reversurum,  in 
aliam  linguam  simul  sententia  numerisque  servatis 
transire  nequiverit.  Itaque  sententiae  inservitum  est.  Et 
tamen  adhuc  nescio  quid  metricae  legis  inest,  et  psal- 
morum particulas  sic  ut  sunt  versus  vulgo  dicimus.  Et 
de  antiquis  hactenus.  Novi  autem  Testamenti  duces 
Ambrosium,  Augustinum,  Hieronymum  carminibus  ac 
rhythmis  usos  ostendere,  non  operosus  labor  est:  ut  Pru- 
dentium, Prosperum  atque  Sedulium  et  caeteros  praeter- 
mittam, quorum  soluta  oratione  nihil  omnino,  metrica 
vero  passim  cernuntur  opuscula.  Noli  itaque,  frater, 

horrere  quod  Chrislo  amicissimis  ac  sanctissimis  viris 
placuisse  cognoscis.  Sensibus  intende,  qui  si  veri  salu- 
bresque  sunt,  quolibet  stilo  illos  amplectere.  Laudare 
dapem  fictilibus  appositam,  camdem  in  auro  fastidire 
aut  dementis  aut  hypocritae  est.  Avari  est,  aurum 
sitire:  non  posse  pati,  pusilli  animi  est.  Non  fit 

auro  melior  cibus  certe  nec  deterior.  Profecto  autem, 
sicut  aurum,  sic  carmen  in  suo  genere  nobilius  non 
nego,  quanto  scilicet  rectiora  sunt  quae  ad  regulam  fiunt, 
quam  quae  temere.  Nec  ideo  quod  carmen,  expetendum 
censeam,  nec  spernendum  quidem.  Haec  pro  stili  excu- 
satione praemissa  sunt.  Nunc  ad  propositum  sermo  ver- 
tendus est.  Tertia  retro  aestas  me  tunc  in  Galliis  agen- 
tem ad  fontem  Sorgiae  compulerat,  quam  sedem  vitae 
nostrae  quondam  delegimus,  ut  nosti.  Sed  tibi  divino 
munere  sedes  tutior  tranquilliorque  parabatur,  mihi  ne 
illa  uti  quidem  licuit,  raptante  me  altius  fortuna  quam 
sat  est.  Illic  ergo  tunc  eram  eo  animo  qui,  sicut  sub 
tanta  rerum  mole  magnum  aliquid  aggredi  non  aude- 
ret, sic  omnino  nihil  agere  nesciret,  ab  infantia  mea, 
bono  utinam,  sed  certe  in  actu  perpetuo  enutritus.  Me- 
dia via  igitur  electa  est,  ut,  maioribus  dilatis,  aliquid 
pro  solatio  illius  temporis  meditarer.  Ipse  autem  loci 
habitus  et  recessus  nemorum,  quo  me  saepe  curis  gra- 
vidum lux  oriens  urgebat,  et  unde  me  sola  nox  re- 
diens pellebat,  ut  silvestre  aliquid  canerem,  suasere. 
Quod  ergo  pridem  in  animo  habueram  bucolicum  car- 
men XII  eclogis  distinctum  scribere  orsus,  incredi- 
bile est  quam  paucis  diebus  absolverim:  tantum  inge- 
nio locus  calcar  addiderat.  Certum  quia  prius  in  animo 
erat,  eclogarum  prima  de  nobis  ambobus  scripta  est: 

idcoque  potissimum  ut  tibi  mitteretur,  obtinuit:  nescio 
quidem  an  pro  solatio,  an  pro  impedimento  solatii  tui 
dicam.  Sed  quoniam  id  genus  est  quod,  nisi  ex  ipso 
qui  condidit  auditum,  intelligi  non  possit,  ne  te  inutili- 
ter fatiges,  primo  quid  dicam,  deinde  quid  intendam, 
brevibus  explicabo. 

Duo  pastores  inducuntur,  pastorius  enim  est  sti- 
lus; ideo  pastoribus  dantur  nomina  pastorum  Silvius  ac 
Monicus.  Silvius  ergo  Monicum  solum  et  invidioso  otio 
felicem  videns,  sub  antro  quodam  quiescentem  alloquitur 
quasi  fortunam  illius  admirans  et  suam  deflens,  quod 
ille  grege  ac  rure  posthabito  requiem  invenerit,  ipse 
vero  asperos  colles  mullo  cum  labore  circumeat;  quo 
eo  magis  miratur  tantam  esse  diversitatem  fortunae, 
quoniam,  ut  dicit,  una  eademque  fuerat  amborum  mater, 
ut  detur  intelligi  germanos  esse  pastores.  Monicus  ad 
haec,  totam  fraterni  laboris  culpam  in  eumdem  retor- 
quet, nulla  vi  coactum  dicens,  sponte  sua  errare  per 
devia  silvarum  montiumque  cacumina.  Cui  respondet 
Silvius  errorum  causam  esse  amorem , et  amorem 
musae,  non  alium;  quod  ut  pateat  longiusculam  incipit 
fabellam,  duorum  scilicet  pastorum  perdulciter  canen- 
tium, quorum  alterum  in  pueritia  audisse  se  memorat, 
alterum  postea,  eorumque  se  captum  illecebris  caetera 
omnia  negligere:  quos  dum  per  montes  avidissime  se- 
quitur, iam  canere  didicisse  ita  ut  laudetur  ab  aliis,  licet 
ipse  sibi  nondum  placeat.  Itaque  propositum  sibi  esse 
ad  summum  niti,  et  vel  pervenire,  vel  inter  nitendum 
mori.  Contra  Monicus,  ut  antrum  suum  Silvius  ingre- 
diatur suadere  incipit,  dulciorem  ibi  cantum  auditurus; 
mox  coeptum  sermonem  inexpletum  linquit,  quasi  signa 

turbati  animi  in  ore  Silvii  agnoscens.  Ille  autem  se 
excusat.  Itaque  Monicus  orationem  peragit,  qua  audita, 
mirabundus  Silvius  percontatur  quis  ille  pastor  tam 
dulciter  canens,  cuius  nunc  noviter  mentionem  audit. 
Ad  quod  Monicus,  quasi  pastoria  ruditate,  non  nomen 
reddit,  sed  describit  patriam,  et  more  ruralium  saepe 
in  verbis  errantium,  duorum  fluminum  mentionem  facit 
uno  fonte  nascentium;  ac  slatim  velut  errore  recognito, 
verba  praevertit,  et  quod  de  duobus  inceperat,  de  uno 
flumine  duobus  ex  fontibus  descendente  prosequitur, 
litrumque  sane  in  Asia  est.  Silvius  autem  se  flumen 
nosse  commemorat,  signum  afferens  quod  in  eo  quidam 
puer  hispidus  lavit  Appollinem.  Inde,  refert  Monicus, 
oriundum  esse  cantorem.  Quod  audiens  Silvius  mox 
hominem  recognoscit,  et  vocem  modumque  canendi  de- 
primit, attollens  suos.  Ex  adverso  Monicus  suum  me- 
ritis laudibus  accumulat.  Itaque  tandem  Silvius  velut 
adquiescens,  se  in  tempore  rediturum  et  quam  dulciter 
ille  canat  probaturum  ait,  nunc  autem  festinare.  Quod 
admirans  Monicus  festinationis  causam  quaerit,  et  audit 
Silvium,  intentum  cantilenae,  quam  de  quodam  egregio 
iuvene,  cuius  acta  multa  brevitate  perstringit,  componere 
erepit,  non  posse  nunc  aliis  vacare.  Quamobrem  Mo- 
nicus colloquium  hoc  concludit,  valedicens  Silvio,  et  in 
finem  hortatur  ut  dilationis  pericula  casusque  consi- 
deret. Haec  summa  rerum.  Intentionis  autem  meae  sen- 
sus hic  est.  Pastores  colloquentcs  nos  sumus:  ego 
Silvius,  tu  Monicus.  Nominum  ratio  haec  est:  primi 
quidem  tum  quia  in  silvis  res  acta  est,  tum  propter 
insitum  ab  ineunte  aetate  urbis  odium  amoremque  sil- 
varum, propter  quem  multi  ex  nostris  in  omni  sermone 


Digitized  by  Googte 


88 


DE  H EDUS  FAMILIARIBUS 


saepius  me  Silvanum  quam  Franciscum  vocant;  se- 
cundi autem  quia,  cum  unum  ex  cyclopibus  Monicum 
dicant  quasi  monoculum,  id  quodam  respectu  proprie 
tibi  convenire  visum  est,  qui  e duobus  oculis  quibus 
omnes  communiter  utimur  mortales,  quorum  altero 
scilicet  coelestia,  altero  terrena  respicimus,  tu  terrena 
cernentem  abiecisti,  oculo  meliore  contentus.  Antrum, 
ubi  solitarie  degit  Monicus,  Mons  Rivi  est  ubi  tu  nunc 
monasticam  vitam  agis  inter  speluncas  et  nemora,  vel 
ipsum  antrum  in  quo  Maria  Magdalena  poenitentiam 
egit,  quod  monasterio  tuo  vicinum  est.  Ibi  enim  in  hoc 
sancto  proposito,  de  quo  multa  mecura  prius  agitaveras, 
Deo  cor  lubricum  sublevante,  firmatus  es.  Rus  ac  gre- 
gem, quorum  sprevisse  curam  dicitur,  pro  civitate  et 
hominibus  intellige,  quos  in  solitudinem  fugiens  reliqui- 
sti. Unam  fuisse  genitricem  amborum,  quin  utrumque 
insuper  parentem,  non  allegoria  sed  veritas  nuda  est. 
Pro  sepulcro  ultima  sedes  intelligitur:  te  enim  coelum, 
me,  nisi  misericordia  subvenerit,  tartarus  manet.  Vel 
simpliciter  quod  verbum  sonat  intelligi  potest:  tibi  enim 
iam  certa  sedes,  eoque  certior  spes  sepulcri:  mihi 
autem  adhuc  vagus  error  et  incerta  omnia.  Inaccessum 
cacumen,  ad  quod  multo  sudore  Silvium  anhelare  Mo- 
nicus exprobrando  obiicit,  famae  rarioris,  et  ad  quam 
pauci  perveniunt,  altitudo  est.  Deserta  quibus  vagari 
Silvius  dicitur,  sunt  studia;  haec  vere  deserta  hodie  et 
vel  lucri  cupidine  relicta  vel  ingeniorum  desperata  se- 
gnitie. Muscosi  scopuli  sunt  potentes  et  divites,  patri- 
monio velut  musco  obsiti.  Fontes  sonantes  litterati  et 
eloquentes  homines  dici  possunt : quorum  ex  ingenii 
scatebris  disciplinarum  rivuli  prodeunt  cum  sonitu 

quodam  delectabili.  Quod  per  Palem  iurat  Silvius,  pa- 
storale iuramentum  est:  Pales  enim  est  pastorum  dea; 
posset  apud  nos  intelligi  Maria,  non  dea,  sed  Dei  ma- 
ter. Parthenias  ipse  est  Virgilius,  non  a me  modo 
fictum  nomen;  in  vita  enim  eius  legimus  quod  Parthe- 
nias, quasi  omni  vita  probatus,  dici  meruit.  Quod  ut 
per  se  ipsum  lector  intelligeret,  locus  est  additus,  ubi 
videlicet  lacus  Cisalpinae  Galliae  Benacus  valde  sibi  si- 
milem filium  ex  se  gignit.  Filius  autem  hic  Mincius 
est,  Mantuae  fluvius,  quae  Virgilii  patria  est.  Caeterum 
aliunde  advectus  pastor  nobilis  Homerum  significat;  in 
quo  singula  fere  verba  aliquid  important,  nam  et  'inde 
hoc  est  deinde,  non  sine  mysterio  dictum  est:  quia  Vir- 
gilium  puer  iam,  idest  non  iam  infans,  deinde  autem 
aetate  provectior  Homerum  attigi.  Is  enim  qui  Homerus 
vulgo  dicitur,  alterius  nescio  cuius  opusculum  scias, 
licet  ab  homerica  italicus,  nec  oratio  lingua  particeps  lati- 
nw  (sic).  Unde  nec  nostro  murmure  canere  eum  dixi,  ut 
qui  graeee  canat.  Generosi  sane  pastoris  epithetum  iure 
occupat:  quid  enim  vel  lingua  vel  ingenio  generosius 
Homeri?  Nescio  autem  <jua  de  valle  ideo  est  additum, 
quia  de  loco  originis  eius  opiniones  variae  sunt,  quas 
locus  iste  non  capit.  Postremo  de  fonte  homerico  bibere 
Virgilium,  omnibus  est  notum  qui  in  poeticis  exercen- 
tur. Amica  qua  ulerque  dignus  dicitur,  fama  est, 
propter  quam  poetae  sunt:  propter  amicas  enim  suas 
amatores  canunt.  Silva  horrida  et  aerii  montes,  quos 
miratur  Silvius  non  sequi  dulcedinem  canentium,  vul- 
gus incultum  est  et  principes  eminentes.  Descensus  e 
montis  vertice  ad  imas  valles,  et  ab  imis  vallibus 
adseensus  in  montes , quem  de  se  ipso  loquons  Silvius 

refert,  est  al»  altitudine  theoricae  ad  praticae  exercitium, 
et  e converso  pro  varietate  affectuum  alterna  digressio. 
Fons  qui  canenti  plaudit,  est  studiosorum  chorus.  Aren- 
tes caules,  idiotae,  in  quibus,  quasi  Echo  in  caulibus, 
nudae  vocis  est  usus  et  consonans  sine  discretione  re- 
sponsio. Nimphiv  deae  fontium,  sunt  divina  studioso- 
rum hominum  ingenia.  Limen  intra  quod  Silvium  Mo- 
nicus  invitat,  Carthusiensium  ordo  est,  quem  nemo 
certe  deceptus,  ut  multi  ex  aliis  ordinibus,  nemo  in- 
trat invitus.  Pastor  cuius  cantum  Monicus  praefert  Ho- 
mero Virgilioque,  est  ipse  David,  cui  proprie  convenit 
verbum  psallere  propter  psalmos,  suum  opus.  Media  au- 
tem nocte,  propter  matutinam  psalmodiam,  quae  illo 
praesertim  tempore  in  ecclesiis  vestris  auditur.  Fluvii 
duo  uno  de  fonte,  quorum  primo  quidem  Monicus  er- 
rore decipitur,  sunt  Tigris  et  Euphrates,  noti  amnes 
Armeniae.  Fluvius  autem  unus  gemino  de  fonte,  Iorda- 
nes est  Iudaeae:  quod  multi  dicunt  auctores,  inter  quos 
Hieronymus  illarum  partium  sedulus  et  diuturnus  in- 
cola. Nomina  fontium  Ior  et  Dan,  e quibus  Iordanis  ut 
flumen  sic  ipsum  nomen  efficitur,  qui  quidem  in  mare 
Sodomorum  fertur  descendere,  ubi  cinereos  campos 
propter  incendia  civitatum  esse  narratur.  In  boc  amne 
Christus  a Iohanne  per  baptismum  lotus  memoratur  ; 
puer  enim  ille  hispidus  est  Iohannes  Baptista,  puer,  in- 
quam, virgo,  purus,  innocens,  hispidus,  incultus,  hirci 
tegmine,  impexo  capillo , facie  solibus  adusta.  Apollo 
autem  filius  lovis  dicitur  ingenii  deus,  per  quem  Ie- 
sum  Christum  accipio,  Deum  verum  Dei  filium,  deum, 
inquam,  ingenii  ac  sapientiae.  Quoniam,  ut  apud  theo- 
logos notum  est,  inter  attributa  personarum  summae  et 

individuae  Trinitatis,  sapientia  Filio  attribuitur,  et  ipse 
sapientia  Patris  est.  Vox  autem  rauca  David,  et  lacri- 
marum assiduitas,  et  repetitum  saepe  nomen  Hierosoli- 
mae  obiicitur,  propter  asperum  prima  facie  et  flebilem 
stilum,  et  quia  revera  in  psalmis  crebro  illius  urbis 
vel  historica  vel  allegorica  mentio  est.  Hoc  autem  loco 
summatim  inseritur,  de  quibus  poetae,  quos  Silvius 
praeferre  nititur,  canant,  quod  exponere  longum  est, 
sed  in  eo  studio  provectis  omnia  clara  et  aperta  sunt. 
Monicus  contradicit  excusans  Davidicam  raucitatem  et 
pari  breviloquio  percurrens  de  quibus  apud  illum  agi- 
tur. luvenis  de  quo  cantilenam  texere  Silvius  coepit, 
Africanus  Scipio  est,  qui  in  litore  afro  Polyphemum  stra- 
vit, hoc  est  Hannibalem  Poenorum  ducem.  Sicut  enim 
Polyphemus,  sic  et  Hannibal  monoculus  fuit  post  oculum 
in  Italia  amissum.  Libyci  Icones,  quibus  abundare  Afri- 
cam constat,  reliqui  Carthaginiensium  duces  sunt,  quos 
idem  victor  ab  imperio  deiecil.  Lustra  incensa  sunt 
combustae  naves,  in  quibus  omnis  Carthaginiensium  spes 
fuerat,  e quibus  quingentas  sub  oculis  eorum  combus- 
sisse illum  romaua  narrat  historia.  Et  hic  quidem  inve- 
nis sidereus  dicitur,  sive  propter  heroicam  virtutem  qua 
maxime  viguit,  quae  ardens  a Virgilio,  a Lucano  ignea 
virtus  dicitur,  sive  propter  opinionem  codestis  originis, 
quae  admiratione  viri  illius  tunc  apud  Romanos  erat. 
Hunc  Itali  laudant  de  litore  adverso;  est  enim  africano 
litori  adversum  litus  italicum,  neque  animorum  modo 
discordia,  sed  terrarum  situ;  directe  autem  opponitur 
Roma  Carthagini.  Sed  de  hoc  tam  laudato  iuvene  nemo 
canit;  quod  ideo  dictum  est,  quoniam,  etsi  omnis  histo- 
ria laudibus  et  rebus  eius  plena  sit,  et  Ennium  de  eo 

multa  scripsisse  non  sit  dubium  rudi  et  impolito,  ut 
Valerius  ait,  stilo,  cultior  tamen  de  illius  rebus  liber 
metricus  non  apparet.  De  hoc  igitur  utcumque  canere 
institui,  quia  scilicet  de  eo  liber  meus  est  qui  inscribi- 
tur Africa,  utinam  tam  felici  exitu  claudendus  seni,  quam 
magno  animo  coeptus  est  iuvenil  Quantum  sane  peri- 
culum semper  fuerit  in  dilatione  consilii  salutaris,  et 
quam  varii  atque  inopinabiles  praesentis  vitae  casus , 
quos  circumspicere  suprema  Monici  iubet  allocutio,  dici 
quidem  non  expedit.  Reliqua  cogitatione  percipies.  Vale. 

Patavii,  IIII  Non.  decembris  ad  vesperam. 


EPISTOLA  V. 

FRANCISCUS  PETRARCA  CERARDO  FRATRI  SUO 
MONACHO  CARTHUSIANO  S.  P.  D. 

Eius  de  aflecluum  humanorum  repugnantia  sententias  laudat  et  fir- 
mat: doctrinam  et  sanctitatem  vitas  miratur,  seque  de  emenda- 
tione viUe  sua;  solicitum  ostendit. 


Geminum  otii  tui  munus,  amantissime  frater,  bu- 
xeam pyxidem  torno  volubili  perpolitam,  opus  manuum 
tuarum,  et  fructuosam  simul  epistolam,  multis  patrum 
refectam  compactamque  sententiis,  sacri  ingenii  tui  te- 
stem, heri  ad  vesperam  magno  cum  gaudio  recepi;  sed 
inter  legendum,  fateor,  tam  varie  affectus,  ut  me  hinc 
ardor  generosi  impetus,  hinc  gelidi  metus  torpor  inva- 
deret. Adeo  mihi  magnifice  visus  es  et  melioris  status 
desiderium  ac  stimulos  incutere,  et  praesentis  lapsus 
frena  obstringere,  ut  luce  clarius  videam  ubi  sim  , 

quove  ire  sit  neccssc,  quantoque,  miser,  absim  intervallo 
ab  alia  patria  nostra  Ierusalem  , ad  quam,  nisi  nos  no- 
stri immemores  fuscus  et  luteus  carcer  facit,  semper  in 
hoc  exilio  suspiramus.  Quid  nunc  dicam?  Gratulor  tibi 
et  mihi  gratulor:  tibi  talem  animum,  mihi  talem  esse 
germanum.  Unum  inter  duas  gratulationes  est  quod  do- 
leam  , quod  lugeam,  quod  querar,  eosdem  parentes, 
non  idem  sidus  fuisse  nascentibus.  Nimis  dissimiles 
sumus,  frater,  nimis  impares  partus  eadem  alvus  effu- 
dit; ut  intelligi  possit,  non  mortalium  parentum,  sed 
Aiterni  Patris  munus  esse,  quod  sumus.  Quid  enim  pa- 
ter, nisi  vile  semen  ? Quid  nisi  foedum  mater  habitacu- 
lum? Deus  animam,  Deus  vitam  , Deus  intellectum, 
Deus  appetitum  boni,  Deus  arbitrii  libertatem  dedit. 
Quidquid  sanctum,  quidquid  religiosum,  quidquid  pium, 
quidquid  excellens  habet  humana  natura,  totum  ab  illo 
est.  Epistolae  quidem  tuae,  quae  mihi  simul  et  solamen 
attulit  et  pudorem,  in  qua  te  cernens  gaudeo,  me  cogi- 
tans erubesco,  quid  respondeam  non  habeo,  nisi  optima 
et  saluberrima  esse  quae  dicis ; et  quamquam  magnis 
probata  testibus,  esse  tamen  vel  sine  teste  verissima. 
Quid  enim,  caelera  ut  omittam,  illa  certius  sententia,  cui 
adstipulator  quaeritur  Augustinus,  discordare  secum 
studia  hominum  et  affectus?  Qua  in  re  patere,  oro,  me 
paulo  liberius  evagari,  et,  priusquam  ad  Augustinum 
veniam,  de  meo  aliquid  loqui,  quod  et  mihi  delectabile 
et  tibi  forte  non  molestum  fuerit.  Discordant  otia  cum 
omnium,  cum  etiam  singulorum  hominum.  Fateor , et 
negare  non  possum;  scio  alios  et  me  ipsum  scio.  Con- 
templor catervatim,  et  singulatim  contemplor  humanum 
genus.  Quid  vero  de  omnibus  dicam,  aut,  quis  fando 

enumeret  diversitates  innumeras  quibus  inter  se  dissi- 
dent mortales,  ut  nec  una  species  certe,  nec  unum  ge- 
nus horno  cum  homine  videatur?  Omissis  ergo  quae 
perstringi  nequeunt,  totam  rem  tres  in  partes,  et  unam- 
quamque rursus  in  multas  inimicitias  secuere  philosophi, 
unde  et  sectae  nomen  creditur  derivatum.  Videmus  alios 
voluptatibus  addictos,  quae  ingens  et  inaestimabilis 
turba  est:  in  quibus,  Deus  bone!  quanta  varietas,  quot 
artes,  quam  non  idem  gustus,  non  una  sententia.  Huic 
displicet  quod  placet  illi,  hic  miserum  putat  quod  ille 
felicissimum  arbitratur.  Multos  actuosae  vitae  studiis 
intentos  cernimus,  opes  potentiamque  sectantes;  ho- 
rumque  alios  bello,  pace  alios,  hos  terris,  hos  pelago, 
quosdam  manu,  nonnullos  autem  ingenio  fretos  ad 
optatum  niti.  Et  hic  quoque  quis  multarum  labor  artium, 
quae  variae  rerum  formae,  quae  distincta  sedulitas!  In 
his  duobus  vivendi  generibus  versantur  illae  omnes 
quas  mechanicas  dicunt,  corporeis  necessitatibus  ser- 
vientes, qua?  vix  tandem  inter  artes  caeteras  admissae, 
locum  philosophice  ' novissimum  quorumdam  iudicio  me- 
ruerunt. De  quo  nunc  accuratius  tractandi  non  est  lo- 
cus. Itaque  varietatem  humanorum  actuum  persequa- 
mur. Paucos  quidem  sapientiae  et  contemplationi  dedi- 
tos audimus  saepius  quam  videmus.  zEtas  nostra  supe- 
rioribus duabus  graditur  viis,  ac  tertia  nullus,  aut  tam 
pauci,  ut  prope  iam  nullo  recenti  vestigio  signata  sit.  Et 
quamvis  veram  sapientiam  unam  esse  non  sit  dubium, 
Deum  noscere  et  colere,  propter  quod  scriptum  est  : 
pietas  est  sapientia;  ad  quam  omnium  nobilissimum  ac 
sacratissimum  studium  hominibus  datum  erat,  nisi  il- 

1 In  Cod.  Parisicnsi  VI1IMDI.IX  logilur:  lorum  EPIPHANIAE  novissimum. 

lud  vanitas  nostra  corrumpens,  iam  de  Theologia  Dia- 
lecticam offecisset;  tamen  de  hac  agendum  est,  quae 
vulgo  sapientia  dicitur,  quam  rectius  scientiam  dixerim. 
In  hac  ergo  quanta  quoque  discordia  est!  Alii  verbo- 
rum regulas  texunt,  flosculis  alii  coloribusque  inhiant: 
alii  conclusiunculas  meditantur.  Et  rursus  alii  nume- 
rant: numeros  alii  sonis  iungunt:  terram  alii  metiun- 
tur, alii  nonnisi  coelum  atque  astra  suspiciunt;  felices  si 
coeli  potius  intuerentur  auctorem.  Hae  sunt  quas  libe- 
rales vocant.  Accedunt  aliae.  Est  enim  et  quae  naturas 
rerum  omnium  inquirat;  meditatio  pulcherrima,  nisi  na- 
turae Dominum  obliviscatur,  quod  iam  paene  perpetuum 
illi  est:  et  quae,  ut  medicinam  corporum,  sic  ipsam  sa- 
lutem spondeat  aegrotantium  animorum:  artium  utilissi- 
ma , si  ad  praestandum  quod  promisit  e coelo  speret 
auxilium,  sine  quo  posse  se  nihil  intelligat;  quod  om- 
nium, sed  in  primis  harum  duarum  debet  esse  commune. 
Etsi  enim  aegro  corpori  prosit  vis  in  terra  nascentium 
herbarum,  etsi  animo  affecto  et  languido  multi  verbo- 
rum medicamenta  confecerint  atque  conscripserint , 
utriusque  tamen  hominis  vera  salus  a Deo  est.  Horum 
sane  qui  animis  quidam  unius  hominis,  quidam  fami- 
liae, quidam  rcipublicae  curam  gerunt.  Primum  quidem 
Ethicae  opus  est,  OEconomicae  secundum;  tertio  Politi- 
cae magistri  et  legum  latores  invigilant,  lnque  his  om- 
nibus viae  tertiae  tramitibus  sunt  qui  palam,  sunt  qui 
clam  pergant,  et  vclut  apertum  evitantes,  umbris  gau- 
deant, neque  se  profanari  et  nimia  familiaritate  con- 
temni, sed  videri  a paucis  et  studio  quaeri  velint.  Hi 
sunt  poetae,  nostra  praesertim  aetate  rarum  genus:  in 
quibus  ipsis  non  omnibus  idem  finis,  non  eadem  via , 

ut  non  immerito,  cum  virile  hoc  ct  magnificum  vatum 
genus  magno  semper  in  pretio  fuerit,  illud  humilius 
stiloque  mollius  severis  iudicibus  infamia:  habeatur. 
Habes,  frater,  quantum  in  tam  brevi  temporis  spatio, 
tamque  arcto  verborum  ambitu  licuit,  tres  illas  vias  fa- 
mosissimas, per  quas  humana  curiositas  aliter  atque 
aliter  multumque  diversis  passibus  incedit,  in  quibus 
omnibus  studiorum  eminet  infinita  dissensio.  Has  au- 
tem vias,  quarum  et  Aristoteles  et  philosophorum  plu- 
res  meminere,  nec  poetis  ignotas  noveris,  etsi  in  eis 
designandis  more  suo  exerceantur  occultius.  Hoc  equi- 
dem importari  voluit  per  certamen  illud  trium  dearum, 
in  quo  voluptuosus  arbiter  electus  falso  penitus  sed 
vulgari  iudicio  Venerem  Iunoni  praetulit  ac  Minervae,  et 
pretium  iudicc  dignum  fuit  voluptas  blanda  sed  bre- 
vis; dulce  principium,  amari  exitus.  Et  de  primis  qui- 
dem duabus  viis  nihil  est  quod  mirer.  De  tertia  non 
mirari  nequeo  inter  eos  ipsos,  qui  unam  tenent  viam, 
eamque  tam  certam  (et  in  ea  ipsa  uno  nomine  glorian- 
tur, dicunturque  philosophi)  esse  innumerabiles  paene 
sectas  dissidentium,  quas  sciens  praetereo:  quod  et  ni- 
miae nimis  sunt,  et  a Marco  Varrone,  ac  post  eum  ab 
Augustino  curiosissime  recollectae.  Illud  vero  non  prae- 
tereo, in  his  ipsis  tantis  ingeniis  virisque  tam  gravibus 
tantam  esse  discordiam,  ut  alter  alterum  spernat  ac  ri- 
deat, quod  cum  multis  possit,  uno  monstrabitur  exem- 
plo. Socrates  ille  quem  primum  omnium  ferunt  philo- 
sophiam vclul  e coelo  in  terras  traxisse,  et  a sideribus 
abductam  inter  homines  habitare,  deque  hominum  mori- 
bus ac  rebus  disserere  coegisse,  ab  Aristotele  irridetur, 
qui  eum  quasi  vilis  negotii  exercitorem  ac  mcrcena- 

rium  circa  moralia  negotiantem  dicit,  et  de  natura  nihil. 
Ac  ne  dubites  de  contemptu,  Cicero  in  Officiis  sic  ait: 
Eodemque  modo  de  Aristotele  et  Socrate  iudico,  quorum 
uterque  suo  studio  delectatus,  contempsit  alterum.  Hoc  est 
igitur  quo  non  modicum  me  mirari  fateor.  Sed  illud 
multo  vehementius  quod  unius  eiusdemque  hominis 
vota  discordant.  Quis  nostrum,  quaeso  enim,  idem  vult 
senex  quod  voluit  iuvenis?  Minus  dico.  Quis  nostrum 
idem  vult  hyeme  quod  aestate?  Nondum  quod  in  animo 
est  dixi.  Quis  nostrum  idem  vult  hodie  quod  heri? 
idem  sero  quod  mane  voluerat?  Ipsum  diem  in  horas, 
horam  in  momenta  partire;  plures  unius  hominis  vo- 
luntates invenies  quam  momenta:  hoc  est  quod  singu- 
lariter miror;  quod  non  mirari  omnes  homines  magis 
miror.  Sed  iam  satis  evagatus  sum:  ad  te,  frater,  Au- 
gustinumque  tuum  redeo.  Illud  ergo  supra  fidem  stu- 
peo, quod,  illo  teste,  non  his  quidem  verbis  sed  hac 
plane  sententia  dixisti:  Unum  hominem  secum  circa 
unam  eamdemque  rem  et  eodem  momento  temporis 
dissentire:  vulgata  dementia,  et  ambulare  velle  nos 
semper,  nunquam  pervenire;  quod  nihil  est  aliud  quam 
ire  velle  simul  et  consistere,  id  est  enim  velle  vivere, 
nolle  mori;  cum  in  psalmo  scriptum  est:  Quis  est  homo 
qui  vivet  et  non  videbit  mortem ? Et  tamen  ita  se  res 
habet:  hoc  volumus,  hoc  animo  sumus,  tanta  caecitas 
est,  tanta  perversitas,  tantus  furor:  vitam  hanc  opta- 
mus, mortem  huius  vitae  terminum  exeeramur.  En  stu- 
dia vere  contraria;  en  penitus  vota  pugnantia,  non 
solum  quia  necessario  hanc  illa  sequitur,  sed  etiam  quia, 
ut  ait  Cicero,  cui  nescio  quomodo  in  hac  re  prope  plus- 
quam  catholicis  testibus  apud  me  fidei  est,  hwc  nostra 

quw,  dicitur  vita,  mors  est:  unde  fit  ut  mortem  prae 
omnibus  et  oderimus  et  amemus,  conveniatque  nobis 
illud  comicum:  Volo  nolo,  nolo  volo.  Caeterum  ut 
haec  philosophica  in  tempus  omittam,  importuna  for- 
tasse sed  vera  loquar  hominum  more  vulgarium.  Ut 
sit  haec  vita,  quae  vulgo  vita  dicitur,  tantaque  diligen- 
tia servatur,  quanta  tamen,  oro,  est,  etsi  hodie  inci- 
piat? Facile  id  quidem  intelliget  quisquis  praeteritos  vitae 
annos  cogitatione  percurrens,  eadem  scilicet  mensura, 
qua  illos  lapsos  meminit,  venturos  metiens,  usque,  si  li- 
bet, ad  centesimum  annum  spes  curasque  porrexerit. 
Nunc  vero  longius  iam  provectis  quantulum,  quaeso,  est 
reliqui?  Profecto  enim  quidquid  a tergo  est,  certa  mors 
abstulit:  quod  ante  est,  vita  promittit  brevis,  volatilis, 
et  incerta:  quae,  ut  impleat  quod  spopondit,  constat  ta- 
men, etsi  totidem  sint,  nescio  quomodo,  breviores  se- 
num annos  esse  quam  iuvenum.  Iam  quis  dubitet 
illud  sic  esse  per  omnia,  ut  dicis:  hic  nos  assidue 
summoque  studio  dies  bonos  et  felicitatem  quae- 
rere, ubi  neque  dies  usquam  boni,  neque  felicitas, 
neque  quies,  neque  salus,  neque  vita,  neque  omnino 
quidquam  est  aliud  quam  durum  iter  ac  difficile 
ad  aeternam,  ubi  respicimus,  vitam,  vel,  si  negligi- 
mus,  ad  aeternam  mortem?  illic  vero  dies  bonos  quaeri 
oportere,  dum  tempus  est,  ubi  optima  ac  perfecta  sunt 
omnia?  Caetera  eisdem  in  litteris  tuis  elegantissime 
tractata  praetereo,  quod  et  absoluta  res  est,  et  in  ore 
peccatoris  hominis  devota  parum  auctoritatis  habet 
oratio,  in  silentio  admirans  et  animi  tui  constantiam,  et 
stili  robur,  quo  satis  admoneor  alium  quemdam  ha- 
buisse te  in  monasterio  praeceptorem  quam  in  saeculo 

habuisti;  nimirum  ille  te  loqui  docuit,  qui  docuit  ope- 
rari, qui  docuit  velle;  persimilis  animo  atque  actibus 
sermo  est;  multum  intus  et  extra  brevi  tempore  mu- 
tatus es.  Mirarer  autem  magis,  nisi  didicissem  quid 
animi  mutationi  dextera  possit  Excelsi,  cui  perfacile 
non  solum  unus  animus,  sed  totum  genus  humanum , 
totus  terrarum  orbis,  tota  denique  rerum  natura  ver- 
satilis est.  Ita  mihi  copiose  sanctorum  patrum  dicta 
conquiris,  tantoque  convertis  artificio,  ut  paulo  minus 
iuncturam  cogar  quam  sententiam  laudare;  et  certe  so- 
lers  iunctura  saepe  quod  alienum  fuerat  nostrum  facit: 
cuius  quanta  vis  sit  inter  artis  praecepta  poeticae,  non 
extremum  legimus.  Unum  ut  indulgeas  velim  : mode- 
stissimae verecundiae  tuae,  verecundissimaeque  mode- 
stiae laxes  frena  parumper,  et  maiorum  te  agminibus 
non  verearis  inserere,  neque  diffidas,  eodem  spiritu 
dictante  qui  disertos  illos  fecit,  de  quo  scriptum  est: 
non  enim  vos  estis  qui  loquimini,  sed  spiritus  Patris  mei 
est  qui  loquitur  in  vobis,  posse  etiam  te  de  tuo  aliquid 
dicere,  imo  vera  permulta  et  tibi  et  aliis  profutura.  Po- 
stremo de  me,  cuius  vicem  valde  germanitas  tua  perti- 
mescit, nec  immerito,  tot  in  circuitu  frementibus  pro- 
cellis, non  dico  securitatem  sed  spera  bonam  habeas. 
Scito,  me  consiliorum  quae  mihi  supremo  digreSsu  de- 
deras, non  oblitum.  Asserere  non  ausim  adhuc  me  in 
portum  confugisse;  feci  autem  quod  nautae  solent  quos 
in  alto  tempestas  invasit;  insulae,  ut  ita  dixerim,  cuius- 
piam unum  latus  ventis  ac  fluctibus  obieci:  illic,  donec 
tutior  portus  appareat,  delitesco.  Et  quem,  inquies,  in 
modum?  Si  quidem,  Iesu  Christo  auspice,  tria  illa  ut- 
cumque me  implesse  noveris  quae  mandasti,  et  ut  con- 

summatius  impleam  summis  in  dies  viribus  eniti,  quod 
non  ad  gloriam  meam,  qui  adhuc  multis  in  malis  ac 
miseriis  versor,  cui  multus  et  de  praeterito  dolor  et 
de  praesenti  labor,  et  de  futuro  metus  est,  sed  ad 
gaudii  tui  primitias  narro;  simul  ut,  quo  melius  de  me 
sperare  coeperis  eo  ferventius  pro  me  incipias  orare. 
Sunt  autem  tria  haec  in  quibus  tibi  parui.  Nam  et  in 
primis  abditas  scelerum  meorum  sordes,  quae  funesta 
segnitie  longoquc  silentio  putruerant,  in  apertum  mani- 
bus salutiferae  confessionis  elicui:  idque  saepius  facere, 
atque  ita  omnipotenti  medico  caecum  animi  mei  vulnus 
ostendere,  in  consuetudinem  adduxi.  Deinde  non  diur- 
nas modo  sed  nocturnas  ad  laudes  Christo  dicendas 
adeo  impiger,  eodem  solicitante,  factus  sum,  ut  his 
etiam  brevissimis  noctibus,  quantalibet  serotina  fatiga- 
tum vigilia,  nunquam  me  vel  sopitum  vel  tacitum  au- 
rora reperiat.  Ita  mihi  placuit  illud  Psalmistae:  Septies 
in  die  laudem  dixi  tibi,  ut  ex  quo  semel  hunc  morem 
sum  amplexus,  nulla  me  vel  semel  ab  incepto  occu- 
patio diurna  distraxerit;  et  illud  eiusdem:  Media  nocte 
surgebam  ad  confitendum  tibi,  ut  quotidie  illa  hora  ne- 
scio quem  ad  excitandum  me  venire  sentiam,  qui 
gravi  licet  somno  pressum  dormire  prohibeat.  Tertium 
est  quod  consortium  feminae,  sine  quo  interdum  aesti- 
maveram non  posse  vivere,  morte  nunc  gravius  perti- 
mesco: et  quamquam  saepe  tentationibus  turber  acerri- 
mis, tamen,  dum  in  animum  redit  quid  est  femina, 
omnis  tentatio  confestim  avolat,  et  ego  ad  libertatem 
et  ad  pacem  meam  redeo.  Quibus  in  rebus  amantissime 
tuis  me  precibus  adiutum  esse  credo,  et  adiutum  iri 
spero  atque  obsecro  per  misericordiam  Illius  qui  te  in 

regione  dissimilitudinis  (sic)  ob  errantem  de  tenebris  tuis 
ad  lucem  suam  revocare  dignatus  est.  In  qua  vere  felix 
et  falsae  ac  periturae  felicitatis  constantissimus  spretor, 
nostrique  non  immemor  in  orationibus  tuis,  vive  dul- 
cissime frater,  et  vale. 

III  Idus  Iunias  in  solitudine. 


EPISTOLA  VI. 

FRANCISCUS  PETRARCA  IOHANNl  EriSCOPO  NEUBURGENSI  S.  P.  D. 

De  laudibus  sibi  immerito  tributis  maximas  grates  agit : eiusque 
eloquentiam  et  elegantiam  scribendi  effuse  commendat. 


Et  quanto  putas  gaudio  evectus  sim  litteras  tuas 
legens,  quantumque  praeter  solitum  mihi  ipse  placuerim? 
Sensi  enim  quantulumcumque  meum  nomen  iam  nim- 
bosae Alpis  transcendisse  cacumina,  et  per  ora  doctis- 
simorum hominum  coeloque  volitare  germanico.  Non 
merui,  fateor,  sed  in  utramque  partem  multa,  licet  im- 
meritis, eveniunt.  Quamvis  autem  inane  quoddam  ven- 
toque simillimum  sit  gloria,  dulce  tamen  nescio  quid 
inest,  quod  magnos  etiam  animos  possit  allicere.  Am- 
plector igitur  sortem  meam,  et  oblatam  mihi  benevolen- 
tiam tanti  viri  gloriabundus  excipio.  Tu  quidem,  etsi 
procul  ab  orbe  romano  genitus,  romano  autem  innu- 
tritus eloquio,  latin®  mihi  clarissimum  iubar  vocis  et 
pervalidos  nervos  refers,  quanloque  tibi  videris  infe- 
rior, tanto  superior  appares  oculis  recta  cernentibus. 
Facis  ut  quod  de  Italia  dictum  est,  iam  plane  de  Ger- 

mania  dici  queat:  non  illam  virtute  et  armis  potentio- 
rem  futuram  esse  quam  lingua,  si  studii  labor  non  of- 
fendat ingenia.  Magnus  mihi  transalpinae  facundiae  te- 
stis est  calamus  tuus.  De  his  modo  nil  amplius,  ne 
mearum  laudum,  in  quibus,  eloquentissime  vir,  exquisite 
admodum  et  tam  vere  utinam  quam  diserte  versatus 
es,  rependisse  me  tibi  hodie  vicem  putes : ex  quibus 
quidem  pudorem  mixtum  cum  voluptate  percipio.  lu- 
vat  enim  tibi  aliquid  videri:  pudet  non  esse  quod  vi- 
deor. Sentio  autem:  ille  vir  optimus  te  fefellit,  cui  dein- 
ceps in  omnibus,  praeter  quam  in  rebus  meis,  habendam 
fidem  scito.  Amat  enim:  iam  intelligis  iudicii  caecita- 
tem: talem  ille  me  praedicat,  qualem  cupit.  Vive  felici- 
ter et  vale. 

EPISTOLA  I. 

FRANCISCUS  PETRARCA  IOHANNI  DE  CERTALDO  S.  P.  D. 

Ictum  calce  equi  prope  Vulsinium  crus  sibi  paene  fractum  fuisse 
narrat,  neque  adhuc  Ilomae  convaluisse. 

Sperabam  loci  atque  animi  mutatione  mutari  posse 
fortunam,  sed  fallebar,  ut  video:  quocumque  fugio,  illa 
me  sequitur.  Seu  me  curru  volubili,  seu  frementi  cor- 
nipede, seu  volanti  navigio,  seu  denique  dedalicis  alis 
abstulero,  profugum  torva  praeveniet.  Nequidquam  ta- 
men: vellicare  enim  potest  et  impellere;  prosternere, 
iam  Deo  gressus  meos  sustentante,  non  potest,  lam 
cum  Demetrio  didici  et  mandare  laqueum  minaci  et 
medium  unguem  indignanter  ostendere.  Retentat  illa 
me  tamen  artibus  suis,  et  a quo  saepe  sub  annis  tene- 
rioribus victa  est,  eum  vincere  meditatur  aetate  iam  so- 
lida et  tranquilla,  quasi  facilius  sit  cum  seniore  certa- 
men, atque,  ut  corporis  vigor,  sic  animi  vires  vivendo 
decreverint;  quae  nisi  crevissent,  frustra  me  vixisse  qui- 
dem arbitrarer.  Perinde  quos  illa  mihi  nuper  laqueos  te- 
tenderit, ne  mea  te  in  admirationem  mora  longior  trahat, 
dicam.  Romam  ego,  ut  scis,  salutato  quidem  te,  pete- 
bam, quo  annus  hic,  quem  votis  optavimus  peccatores, 

fere  Christianum  genus  omne  contraxit.  At  ne  taedio 
solus  peregrinus  allicerer,  aliquot  mihi  me  comites  ele- 
geram, quorum  natu  grandior  religiosae  senectutis  ob- 
tentu, alter  scientia  facundiaeque  vehiculo,  caeteri  expe- 
rientia agibilium  et  fideli  obsequio  lenituri  omne  iter, 
licet  asperrimum,  videbantur.  Sic  mihi  provideram  ma- 
turo magis,  ut  eventus  docuit,  quam  felici  consilio.  Et 
ibam  ferventi  animo  positurus  iam  tandem  piaculis  meis 
finem.  Nec  enim,  ut  ait  Flaccus, 

....  lusisse  pudet,  sed  non  incidere  ludum: 

quod  profecto  propositum,  ut  spero,  nihil  potuit  aut 
poterit  immutare  fortuna:  allidat  scopulis  quamquam  et 
cruento  cerebro  saxa  respergens,  laceret  hoc  infesta 
corpusculum,  sui  quidem  ac  suarum  rerum  spiritum 
contemptorem  eruet  fortasse,  non  opprimet;  et  languere 
artus  saepicule,  animum  aegrotare  nunquam  coget.  Non 
modicum  sane  nuper , ne  amplius  expectatione  fatige- 
ris, in  corpus  meum  illi  licuit.  Siquidem  Vulsino  egres- 
sus, quod  nunc  parvum  et  ignobile  oppidum,  olim  inter 
Etruriae  capita  numeratum  est,  sacram  urbem  quinto 
visurus  alacriter  festinabam.  Unum  hoc  identidem  cum 
animo  meo  tractans:  ecce  ut  aetas  nostra  sensim  labi- 
tur:  ecce  ut  res  et  consilia  hominum  mutantur:  ecce 
quam  verum  est  quod  in  bucolicis  meis  scripsi: 

Studium  iuvenile  senecta) 

Displicet,  et  variant  cura)  variante  capillo. 

Quarius  decimus  annus  est  ex  quo  Romam  miracula 
rerum  dumtaxat  videndi  desiderio  primum  veni.  Se- 
cundo me  huc,  aliquot  annis  interiectis,  nescio  an  im- 

matura,  sed  dulcis  Laurea)  cupiditas  attraxit.  Tertii  ac 
quarti  itineris  causa  fuit  illustrium  amicorum  miseratio, 
quorum  tunc  deiectis  miserabilibusque  fortunis,  impares 
licet,  humeros  admovere  non  timui.  Haec  mihi  nunc 
quinta , quis  scit  an  et  novissima,  peregrinatio  romana 
est;  tanto  caeleris  felicior,  quanto  generosior  est  animae 
cura  quam  corporis,  quantoque  optabilior  aeterna  sa- 
lus quam  mortalis  gloria.  Talia  cogitantem,  et,  quamvis 
in  silentio,  Deo  gratias  agentem,  religiosi  illius  cuius 
supra  mentionem  feci  et  grandaevi  abbatis  equus , qui 
mihi  loco  quidem  sinister  ibat,  sed  multo  sinistrior 
eventu,  equum  meum,  ut  aiunt,  ferire  volens,  me  qua 
tibiae  poples  iungitur,  tanta  vi  percussit,  ut  ingens  ve- 
lut  fractorum  sonus  ossium  multos  etiam,  qui  aberant, 
ad  spectaculum  evocaret.  Dolore  tactus  incredibili  sub- 
sistere primo  meditatus  sum:  ipse  me  locus  exterruit: 
necessitate  igitur  in  virtutem  versa,  sero  Viterbium,  at- 
que inde  vix  die  tertio  Romam  attigi.  Illic,  medicis  ac- 
citis, os  detectum  atque  horrifice  albicans  dubium  an  et 
fractum;  vestigia  quoque  clarissima  ferrati  calcis  exta- 
bant.  Odor  neglecti  vulneris  tam  molestus,  ut  me  ipsum 
supra  fidem  impatientia  sui  saepe  violenter  averteret : 
et  quamvis  cum  corpore  nostro  quaedam  nobis  innata 
familiaritas  sit,  per  quam  multa  in  suo  corpore  fert 
quisque  suaviter  quod  in  altero  fastidiret,  ego  tamen 
raro  unquam  in  alieno  cadavere,  ut  nunc  in  carne  pro- 
pria, cognovi  quam  nihil,  imo  vero  quam  miserum  et 
vile  animal  est  homo,  nisi  ignobilitatem  corporis  animi 
nobilitate  redemerit.  Quid  multa?  inter  manus  medi- 
corum intraque  metum  et  spem  salutis  dubius  iam 
quartum  decimum  diem  Romae  iaceo,  qui  dierum  nu- 

morus,  si  cum  annis  totidem  conferatur,  iudicc  me,  lon- 
gior atque  molestior  sit.  Hic  enim  status  cum  ubique 
mihi  gravis  et  importunus  futurus  esset,  eo  quod,  prae- 
ter naturam  plurimorum  quanlulacumque  vis  ingenii 
mei  situ  et  quiete  corporis  torpet,  motu  sobrio  vege- 
tatur, (ut  non  immerito  quamquam  Stoicorum  senten- 
tias anteponens,  Peripateticum  tamen  ambulandi  mo- 
rem semper  et  verbis  et  rebus  ipsis  approbare  so- 
leam ) tum  hic  praesertim  importunissimus  atque 
gravissimus  est  propter  animum  inexplebilem  reginae 
urbis  aspectibus,  quam  quo  magis  intueor,  magis  ma- 
gisque ad  credendum  cogor  quidquid  de  hac  scriptum 
legimus.  Casum  tamen  ipse  meum  doloremque  conso- 
lor, quasi  hoc  coelitus  actum  sit,  ut,  quoniam  in  me 
confessor  meus  fuisse  levior  videbatur',  quod  ab  illo 
praetermissum  fuerat  alter  impleret;  et  interdum,  fateor, 
putavi  iudicium  Dei  esse  volentis,  ut  cuius  animum  diu- 
tissime claudicantem  ipse  manibus  suis  erexerat,  eius 
corpus  de  caetero  claudicaret.  Quae  rite  libranti  minime 
tristis  aut  misera  censenda  erat  alternatio.  Gratias  ei 
qui  mihi  spem  restituit,  te  in  proximo  recto  simul  animo 
ac  corpore  revidendi.  — Caeterum  hmc  tibi,  amice, 
adhuc,  quod  ipsa  litterarum  facies  indicat,  in  grabatulo 
meo  iapens  scribo,  non  ut  doleas  haec  nobis  accidisse, 
sed  ut  gaudeas  me  et  haec  aequo  tulisse  animo  et  multo 
graviora  laturum  es^o,  si  ingruerint.  Tu  vive  feliciter,  et 
vale  nostri  memor. 

Romx , IIII  Nonas  Novembris,  silentio  noctis  intempesta». 

EPISTOLA  II. 

FRANCISCUS  PETRARCA  IOHANNI  DE  CERTALDO  S.  P.  D. 

Quasdam  carmina  ei  mittit : adversam  fortunam 
et  csedem  Jacobi  II  Carraricnsis  lamentatur. 


Magnum  tempus  effluxit  ex  quo  carmen  tuum  onu- 
stum querimoniis  ad  me  venit.  Cuius,  quantum  memi- 
nisse valeo,  summa  erat,  quod,  cum  inter  vulgares  etiam 
profanosque  crebra  otii  mei  vulgarentur  opuscula,  tu 
unus,  quo  nemo  rerum  mearum  appetenlior,  nemo  ex 
eis  solamen  gratius  percepturus,  expers  talium  habere- 
ris. Cui  tunc  aliquot  versiculos  reddidi,  festinante  qui- 
dem calamo,  non  aliam  ob  causam  nisi  ne  lamentum 
tuum  neglexisse  me  crederes,  eosdemque  vix  ad  exi- 
tum perductos  inter  confusos  scripturarum  cumulos 
perdidi:  qui,  licet  saepe  non  segni  studio  quaesiti,  nun- 
quam postea  sub  oculos  meos  redierunt , nunc  tamen 
subito  praeter  spem  sese  agenti  aliud  ingesserunt.  In- 
tempestivum primo  visum  est  eos  ad  te  mittere.  Sed 
quoniam,  ut  ego  sentio,  et  ipsi  etiam  in  fine  testantur, 
nostra  tibi  omnia  placitura  confidimus,  mutare  consilium 
libuit,  simul  ut  me  pridem  tibi,  dum  perditos  nunciavi, 
non  ficta  locutum  intelligeres.  Unum  tanto  temporis  in- 
tervallo nominatim  addidisse,  ne  qua  ex  parte  te  lateam, 
prope  necessarium  duxerim.  Si  quidem  carmen  illud 
meum  olim  tibi  scriptum,  nunc  demum  ad  te  veniens, 
me  cum  fortuna  paeue  aequis  viribus  congressum  et  ve- 
lut  in  acie  laborantem  tibi  offeret,  non  tamen  sine  spe 
magna  victoriae.  lam  me  haud  dubie  victorem,  nisi  fal- 
lor, dies  longior  fecit.  Vivendo  didici  vitae  bella  tracta- 

rc.  Iam  fortunae  ictibus  non  lamenta,  non  gemitus,  ut 
quondam,  sed  callum  durati  animi  obiicio,  et  titubare 
solitus,  immobilis  iam  consisto.  Itaque  indignans  illa  me 
tanta  telorum  nube  non  ruere,  et  immitioribus  parum 
fidens,  novissime  pectus  meum  ingenti  falarica  percus- 
sit. Post  nudatum  nempe  tantorum  mortibus  amicorum 
latus  et  erepta  tot  vitae  praesidia,  optimum  mihi  nuper 
omniumque  carissimum  atque  dulcissimum  solamen  ac 
decus  meum  subita  et  horrenda  ac  prorsus  indigna 
morte  praeripuit;  virum  omni  laude  sed  praecipua  qua- 
dam et  angelica  morum  suavitate  conspicuum , quem 
tibi  ac  posteris  notum  esse  cupio,  Iacobum  de  Carraria 
scilicet,  secundum  nascendi  ordine,  at  virtutibus  et 
gloria  longe  primum,  Patavii  dominum,  imo  patriae  pa- 
trem, qui  unus,  quem  ego  nossem  post  Siculi  regis  obi- 
tum, toto  orbe  supererat  amantissimus  studiorum  et  in- 
geniorum cultor  aestimatorque  iustissimus.  Sed  mihi 
de  illius  viri  laudibus  dulce  erit  loqui  et  meminisse,  dum 
vixero.  Quod  ad  inceptum  attinet,  ille  fuit,  fateor,  cui 
omnia  debebam,  cui  totus  incubueram:  illum  mihi  abs- 
tulit fortuna;  heu!  quam  ferociter!  quam  repente!  ut, 
subducto  scilicet  fundamento  unico  spei  meae,  quod  si- 
millimum veri  erat,  me  simul  everteret.  Steti  tamen 
moestus  quidem,  non  inficior,  sed  erectus,  sed  interri- 
tus, eoque  securior,  quod  vix  ullum  iam  tale  vulnus 
expecto.  Deinceps  monstrum  illud  horrificum  odero 
semper  exeeraborque,  nec  timebo.  Vale. 

Patavii,  VII  Idus  Ianuarii.  Ilaptiin,  stimulante  nuncio. 

EPISTOLA  III. 

FR  ANCISCUS  PETRARCA  IOHANNI  ARETINO  S.  P.  D. 


Iacobi  II  Carraricnsis  c;cdcm  narrat , et  titulum  sepulcro  eius 
inscribendum  mittit. 


Rogas,  immo  vero  debiti  mei  admones,  ut  huius 
iunioris  Iacobi  de  Carraria  viri  optimi  optimeque  de  no- 
bis meriti,  qui  nuper  Patavii  dominus  dictus  est,  re  autem 
ipsa  nihil  minus  quam  dominus  nec  magis  quam  veris- 
simus Patri®  Pater  fuit,  laudes  atque  fortunam  stilo 
amplexus,  hinc  aliquid  ad  te  scribam,  amoris  scilicet 
moerorisque  participem.  Parva  quidem  res,  si  superfi- 
cie tenus  metiare,  sin  altius  foder»s,  operosior  forte  quam 
putas.  Quoniam  et  panegyricum  viri  virtus,  et  mors 
exigit  tragoediam:  prmclarissima  duo  poetici  laboris 
opera.  Latam  igitur  atque  uberem  dicendi  materiam 
affers,  sed  in  qua  disertum  fieri  rerum  potius  quam  in- 
genii laus  sit.  Quid  enim  illi  defuit , quod  claro  pr®- 
conio  dignum  esset?  Quid  dolori  aut  desiderio  nostro 
deest?  et  natura  facundus  est  dolor,  et  desiderium  vi 
rnutu®  relationis  accenditur.  Pronum  opus  et  de  illo  ad 
te  scribere,  et  e duabus  vitandis  stili  metis  alteram 
non  timere,  ne  quid  nimis:  quin  etiam,  plaudente  Italia, 
concordi  testimonio  bonorum,  ne  obstrepentibus  qui- 
dem malis,  apud  amicas  aures  laudare  quem  diligas. 
Accedit  indign®  atque  insolitae  genus  mortis,  et  in  qua 
fides  apertissima  vulgato  illi  proverbio  qu®reretur: 
alien®  dominum  fieri  quemlibet  vit®  propri®  contempto- 
rem. Tam  repente  enim,  mediis  licet  in  penetralibus 

augustissima)  domus  sua),  ingenti  procerum  ac  nobi- 
lium, amicorum  cuslodumque  $ui  corporis  circumvalla- 
tus agmine,  luce  media,  die  festo  securus  et  incautus 
in  obscoeni  ac  desperati  canis  et,  ne  quid  immanitatis 
abforet,  eius  canis  quem  ad  mensam  suam  illo  die 
paverat  assidueque  pascebat,  rabiem  cruentosque  nisus 
incidit,  ut  nullo  unquam  indigniori  spectaculo  oculos 
hominum  pollutos  rear.  Cum  enim  ipsi  qui  scelus  audi- 
vimus sic  affecti  sumus,  quam  miseri  sunt  quibus  vi- 
dere contigit  mitissimum  atque  alio  fine  dignissimum 
illum  virum  belluamque  infamem  ac  pestiferam  uno  mo- 
mento temporis  unoque  velut  turbine  corruentes?  Tam 
praeceps  enim  inopinumque  malum  fuit,  tamque  incredi- 
bilis adstantium  stupor,  ut  fidissima  pectora  pro  dilecti 
capitis  salute  mortem  «equo  animo  subitura,  nihil  illi 
pereunti  tempestiva)  opis  afferre  potuerint,  nisi  ut  pars 
expirantem  attolleret,  pars  infandum  carnificem,  excar- 
nificatum mille  vulneribus  conficeret.  Heu  impar  sce- 
leri vindicta,  heu  nimium  par  exitus  imparium  spirituum 
et  in  diversa  pergentium.  Qua)  cum  ita  sint,  precibus 
tamen  hactenus  obluctor  tuis,  non  laborum  fuga,  non 
occupationum  mole,  quamvis  illa  sa)pe  adsit,  haec  au- 
tem nunquam  desit,  demum  non  aliam  ob  causam,  nisi 
ne  semel  absumpto  doloris  impetu,  frigescat  fortasse 
animus,  qui  tanti  amici  memoria,  et  indeficienti  lacry- 
marum  materia  delectatur,  exhaurire  oculos  metuit,  quo- 
lidieque  sibi  aliquid  reservat  (o  flebilem  parsimoniam!) 
quod  de  illo  loquatur,  quod  meminerit,  quod  deploret; 
postremo  cui  propositum  est  illius  viri  faciem  ac  mo- 
res, illius  virtutem  ac  fortunam  semper  ante  oculos 
habere,  et  cum  cuncta  suspiciat,  nihil  praeter  exitum 

lamentari.  Quamquam  hoc  ipsum  humani  potius  affectus, 
quam  philosophici  profectus  esse  non  negem.  Quotiens 
enim  rationis  passibus  ad  altissimam  illam  arcem  aethe- 
re® mentis  adsccndo,  unde  non  minus  quam  e summis 
Olympi  iugis  nubes  sub  pedibus  cernuntur,  video  qua 
hic  rerum  caligine,  qua  errorum  nube  circumdati, 
quantis  in  tenebris  ambulemus;  video  nihil  esse,  quo 
passim  gaudemus  aut  dolemus  in  hac  vita;  nihil,  quod 
tantopere  vel  cupimus  vel  horremus:  nugas  meras  qui- 
bus angimur,  larvas  quas  pueri  senes  expavescimus  , 
auramque  lenissimam  qua  deiicimur  aut  levamur  pror- 
sus arundinea  levitate.  Video  eam  ipsam,  qu®  morta- 
lium felicitas  dicitur,  pr®ter  virtutem,  solidi  nihil  esse; 
eam  solam  beatos  facere  quos  amplectitur,  miserosque 
quos  deserit,  et  pedibus,  ut  aiunt,  in  hanc  Stoicorum 
sententiam  totus  eo.  Ita  quidem  ut  definitionem  illam 
omnium  philosophorum  definitionibus  anteponam,  qu® 
virtutem  esse  ait  recte  sentire  de  Deo,  et  recte  inter 
homines  agere.  Profecto  autem,  cui  talis  animus  conti- 
gerit, nulla  unquam  lamentabilis  poterit  esse  fortuna , 
sed  optanda  potius  et  invidiosa  felicitas.  Sane  nos  im- 
becille caducumque  genus  homines,  imis  in  vallibus  ha- 
bitantes, gravi  premente  sarcina,  ratione  quidem  ad 
excelsa  conscendimus,  ideoque  vulgo,  quam  vero  pro- 
ximiora sentimus  ac  loquimur.  Hinc  me®  multorumque 
queriinoni®  de  rebus  interdum  frivolis,  interdum  nul- 
lis, nonnunquam  vero  felicibus.  Tanta  votorum  perver- 
sitas, tanta  est  c®citas  animorum.  Sed  ccce  iam  sen- 
sim aberravimus  ab  incepto.  Ad  primordium  reverta- 
mur. Nondum  itaque  de  oblata  mihi  materia  texere 
continuum  aliquid  ausus  sum,  et  causam  audisti.  C®- 

terum  omnis  dies  homini,  etiam  nunc  morbis  obnoxio, 
novum  aliquod  de  ipsius  morte  suspirium  parit , ut,  si 
cuncta  litteris  mandare  velim,  nil  fere  aliud  acturus 
sim,  ideoque  ventis  mandare  consultius  sit:  interdum 
tamen  et  litteris,  quale  est  illud  quod  cum  nudius  ter- 
tius digressurus  Patavio,  ad  memoriam  revocassem 
rogatum  me,  ut,  quod  sine  precibus  debeo,  illi  caro  et 
amato  cineri  aliquod  epigramma  subscriberem,  sed  diem 
de  die  trahentem  neglexisse,  dolui  mecum  et  erubui, 
quidquam  omnino  tam  pio  et  tam  debito  obsequio  prae- 
latum. Cumque  iam  frequentes  afforent  qui  me  prose- 
querentur, et  in  primis  promissa  reposcerent,  quae  nec 
negari  pudor  sineret,  nec  tempus  impleri,  quid  facerem? 
Coepi  impetu  si  quo  modo  possem  addere  calcar  inge- 
nio; profectusque  cum  paucis  ad  sepulcri  locum,  quasi 
licentiam  quam  a vivente  consueveram,  ab  exanimi 
percepturus.  Intempestiva  hora  diei  erat,  obseratisque 
templi  foribus  et  meridiantibus  aedituis,  vix  admissus, 
iussis  expectare  comitibus,  accessi  solus  ad  tumulum, 
sedique  iuxla,  et  non  responsuris  ossibus  verba  dedi. 
Illic  ergo  pro  tempore  brevissimam  moram  trahens,  non 
sine  lacrymis  sexdecim  elegos  dictavi  ardore  magis 
animi,  quam  studio  aut  ratione  artis  adiutus,  tradidi- 
que  expectantibus  amicis  vix  ad  exitum  perductos , 
atque  abii,  hortatus  ut  si  nihil  aut  illis  aut  mihi  inie- 
rim melius  occurrisset,  ex  his  si  quid  placeret  eligerent, 
arbitratu  suo,  incidendum  marmori,  ad  quod  polien- 
dum insignis  nunc  artificum  desudat  industria.  Vale. 

EPISTOLA  IV. 

KHA.NCISCCS  PETRARCA  IMIILIITO  EPISCOPO  CAVALLICEXSI 
S.  P.  D. 

Mittit  epigramma  de  Valle  Clausa,  ex  quo  patet  eam  ipsum 

sibi  sedem  delegisse. 


Multa  iam  tibi  pridem  satagit  mens  anxia,  et  col- 
loquendi avida:  sed  inter  angustias  temporis  atque 
animi  festinare  cogor  ad  finem,  qui,  ut  philosophis  pla- 
cet, cogitanti  primus  est,  ultimus  operanti.  Hunc  qua- 
lem mihi  animo  proponam  ac  vehementer  cupiam,  vi- 
debis, omissis  omnibus  quibus  ad  illum  pervenitur; 
qme  amplecti  locus,  tempus,  ardor  nuncii,  et  comitatus 
fragor  vetat.  Atque  hunc  ipsum  non  sermone  libero 
explicui,  sed  amicum  brevitati  carmen  sciens,  octo  tan- 
tum versiculis  coarctavi,  quales  occupato  ingenio  sors 
obtulit  inter  urbanas  curas  et  virgulta  silvestria.  Ex 
quibus  tamen  si  legens  scribentem  ante  oculos  habue- 
ris, spero  fore  ut  votum  atque  habitum  fatigatae  admo- 
dum et  graviter  atfectae  mentis  inlelligas.  Vale. 

Valle  locus  Clausa  toto  mihi  nullus  in  orbo 
Gratior  aut  studiis  aptior  ora  meis. 

Valle  puer  Clausa  fueram,  iuvenemque  reversum 
Fovit  in  aprico  vallis  amoena  situ. 

Valle  vir  in  Clausa  meliores  dulciter  annos 
Exegi,  et  vitae  candida  fila  meae. 

Valle  senex  Clausa  supremum  ducere  tempus 
Et  clausa  cupio,  te  duce,  valle  mori. 

EPISTOLA  V. 

FRANCISCUS  1‘F.TRARCA  PRIORIBUS  ARTIUM,  VEXILLIFERO 
IUSTITIE , POPULOQUE  FLORENTINO  S.  P.  D. 

Se  ab  exitio  honorificenlissimis  litteris  revocatum , maximopore 
gaudet,  ct  debitas  pro  tanto  beneficio  gratias  agit. 


Jam  satis  me  vixisse  arbitror,  optimi  cives , et 
illam  sapientis  amici  vocem  audire  videor:  morere  dum 
krtus  cs:  ner/uc  enim  ex  in  caelum  adseensurus.  Prae- 
clarissime. Quo  enim  insatiabilis  ista  cupiditas  viven- 
di? Virtute,  non  annorum  numero,  metienda  felicitas,  et 
cum  perveneris  quo  tendebas,  desinendum  est.  Audebo 
quidem  apud  vos  familiarius  gloriari,  eoque  fidentius 
quod,  quantulacumque  vel  esse  vel  fingi  potest  mea 
gloria,  ingentis  gloriae  vestrae  perexigua  quaedam  erit 
accessio.  Nunquam  opes  aut  potentiam  optavi,  ad  quas 
etsi  non  forte  pertingere,  at  saltem  suspirare  permis- 
sum erat,  ab  annis  teneris  parva  ducens  quae  multis 
maxima  videbantur.  Id,  unde  mihi  quidem  nescio;  sed 
me  vera  loqui  testis  est  vita,  testis  oratio,  testis  est 
animus  meus.  lJuc  omnes  curas,  omnes  vigilias  meas 
verti,  si  quo  studio  datum  esset,  ut  bonus  fierem,  aut 
bonorum  benevolentia  non  indignus.  Quorum  primum 
nondum  contigisse  mihi  doleo;  secundum  vero  vestro 
munere  quam  cumulate,  quamque  supra  spem  succes- 
serit, suavissimus  litterarum  vestrarum  tenor  indicat : 
ex  quibus,  fateor,  non  minus  me  stuporis  percepisse 
quam  gaudii.  Gaudeo  enim  atque,  ut  Traianum  princi- 
pem Plutarchus  alloquitur,  et  virtuti  vestrae  gratu- 

lor  el  fortunae  meae,  sed  supra  fidem  stu|)eo,  aetate 
hac,  quam  omnis  boni  tam  sterilem  putabamus;  et,  quod 
miraculum  coacervat,  in  tot  animis,  tantum  popularis, 
ut  sic  dixerim,  ac  publicae  libertatis  existere:  ex  quo 
intelligi  potest,  quanta  in  dato  beneficio  sit  laus,  ut 
ait  Cicero,  cum  in  accepto  sit  tanta  gloria.  Quid  enim, 
quaeso,  praeclarius,  quid  maius  vel  precari  praesens  po- 
teram vel  optare,  quam  quod  vos  absenti  mihi  nuper 
ac  tacito,  viri  illustres  et  magnifici,  contulistis?  Cuius 
unquam  patriae  erga  benemeritum  civem  tanta  liberali- 
tas,  tanta  dignatio?  Excutiatur  antiquitas,  proferantur 
historiae.  Revocavit  ab  exilio  Ciceronem  suum  Roma, 
revocavit  et  Rutilium  et  Metellum,  sed  ab  eo  exilio 
quod  ipsa  mandaverat;  revocavit  et  Camillum,  sed  ex- 
tremae fortunae  casibus  admonita:  et  sicut  horum  om- 
nium iniusta  relegatio,  sic  omnium  iusla;  Camilli  vero 
necessaria  et  prope  violenta  revocatio.  Revocarunt  Al- 
cibiadem Athenae,  sed  conditione  non  absimili  et  neces- 
sitate publica  prope  pari.  Quo  unquam  plebiscito  quove 
senatusconsulto  sponte  absens  civis,  nullo  patriae  pe- 
riculo revocatus  est?  Virgilio  Augustus  Caesar  agrum 
reddiderit,  sed  quem  ipse  praeripuerat.  Cui  unquam 
filio  culpa  patris  ager  perditus,  publico  consilio  resti- 
tutus est?  Inaudita  sunt  haec  pietatis  et  liberalitatis  in- 
dicia: et  cum  fere  raritatem  claritas  sequatur,  quantus 
exemplo  carentis  vestrae  benevolentiae  fulgor  erit?  Ad- 
vocor, sed  quantis,  oro,  sed  quibus  el  quam  validis 
precibus?  quam  imperiosis  blanditiis?  Quanta  spe  ager 
avitus  de  publico  redemptus  restituitur?  At  quonam 
sarculo  cultus  eloquenti*?  quibus  verborum  floribus 
ornatus?  quibus  laudibus  nostris  fragrans?  quanta  no- 

strae  virtutis  messe  laetissimus?  Cui  unquam  tam  ferti- 
lis et  jam  felix  fronduit  agellus?  Adeo  quippe  nativam 
soli  duritiem  vestra  vicit  industria,  ut  nec  Afris  ego 
iam  nec  Siculis  frugibus  invideam,  et  Campanum,  Li- 
beri Cererisquc  certamen,  ex  uberrima  ac  jucundissima 
ruris  mei  statione  despiciam,  quamlibet  regis  opulen- 
tiam animo  supergressus.  Ita  enim  mihi  contingat  hunc 
tantum  Reipublicae  favorem,  qui  nunc  vestrae  liberali- 
tatis  est  proprius,  aliquando  et  meriti  mei  esse,  ut  ego 
multo  pluris  facio  vestrum  hoc  de  me  tale  iudicium  et 
honorificentissimum  illud  elogium  muneri  vestro  ad- 
ditum, quam  non  modo  restitutum  seu  verius  donatum 
agrum,  sed  quidquid  insuper  seritur  vel  aratur  in  cir- 
cuitu: quod  haud  difficile  mo  persuasurum  reor  iis, 
quibus  ulla  rerum  mearum  fuerit  ex  conversatione  no- 
titia. Quid  enim  mihi  praestare  potest  haec  infinita  divi- 
tiarum sitis,  atque  anxia  finium  et  operosa  propagatio? 
Certe  quo  ulterius  metam  fixero,  longiusque  processero, 
eo  magis  intelligam  quantum  restet,  et  clarius  nequid- 
quam  laxati  ruris  angustias,  mcque  inopem  recogno- 
scam. O supervacuos  labores,  cum  nihil  avaritiae  suffi- 
ciat! Quanti  est  quod  naturae  sufficit,  quantum  quod 
sepulcro?  Regnorum  finibus  non  contentos  brevis  urna 
concludit,  sine  qua  tamen  et  tene  vivere  et  feliciter  mori 
licet.  Equidem,  gloriosissimi  cives,  indulgentia  vestra 
haec  ut  vobis' sempiternam  laudem,  sic  mihi  solatiuni 
non  mediocre  peperit,  dulcem  ac  praedilcctam  in  sedem 
restituto,  in  qua  pater,  avus,  ac  proavus  meus,  vir,  ut 
litterarum  inops,  sic  praedives  ingenii,  in  qua  denique 
maiores  mei  reliqui,  non  tam  fumosis  imaginibus  «piam 
clara  fide  conspicui,  longa  serie  senuerunt.  Ego  autem, 

seu  natura  mihi  conflante  alas,  seu  fortuna-,  \olarelon- 
gi us  edidici.  Nunc,  vobis  auctoribus,  primaevus  mihi  tan- 
dem nidus  panditur  quo  revolare  queam,  longis  iam  fes- 
sus erroribus.  Magna  haec  esse  non  inficior,  sed  illa  per- 
maxima.quod  donum  publicum  tanto  mei  nominis,  digno 
utinam,  praeconio,  tanta  precum  instantia,  tanta  verborum 
suavitateconditum  est,  ut,  nisi  sim  saxeus, aeternum  mihi 
hoc  vestio  beneficio  et  lumen  ad  gloriam  et  calcar  ac- 
cesserit ad  virtutem.  Quibus  rebus  si  impares  grates 
agam,  non  meae  mentis  ingratitudo  fuerit,  sed  vestra? 
munificentia}  magnitudo.  Ago  tamen  quas  possum,  sed, 
ut  ait  Cicero,  maiores  habeo,  quibus  exprimendis  et 
accuratiori  stilo  et  feliciori  opus  esset  eloquio.  Ita  me 
vestris  beneficiis  obrutum  ac  circumclusum  sentio,  ut 
minus  sit  omne  quod  dixero,  quam  quod  dicere  voluis- 
sem. Unum  hoc  in  finem  non  omiserim,  quod  anno  al- 
tero, Roma  reducem,  inter  clarissimos  illos  viros  qui 
tum  frena  Reipublieae  gubernabant,  dixisse  me  recolo. 
Siquidem  eo  usque  patriae  meae  me  attollit  humanitas, 
ut  illud  quondam  pro  parti  tituli  gaudio  imperatoris 
Augusti  responsum  cum  lacrimis  redditum  Senatui , 
mihi  nunc  tantillus  homuncio,  apud  vos,  pro  tantis  re- 
rum ac  verborum  honoribus,  usurpare  non  verear. 
Compos  enim  factus  votorum  meorum,  Patres  Conscripti, 
quid  luibco  aliud  Deum  immortalem  precari , quam  ut  hunc 
consensum  vestrum  ad  ultimum  vitee  finem  mihi  perferre 
liceat?  Proinde  quid  animi  habeam  ad  reditum,  si  Deus 
faverit,  quanlumve  mandatis  vestris  obtemperare  cu- 
piam, ne  omnia  scripto,  sed  aliquid  vivis  legati  vestri  vo- 
cibus committam , vir  egregius  Iohannes  Roccatii,  per 
quem  litteras  et  monitus  vestros  ac  iussa  percepi,  prae- 

sens  peraget,  qui,  ut  hanc  epistolam  fida  manu,  ad  vos 
ore  disertissimo  perferet  affectus  meos,  quemve  cum 
audieritis,  illius  ore  me  locutum  credite.  Cupio  vos  flo- 
rentissima  semper  in  Republica  valere  feliciter. 

Patavii,  VIII.  Idus  Aprilis. 


EPISTOLA  VI. 

FRANCISCUS  TETRARCA  IOHANM  DE  CERTALDO  S.  P.  D. 

Quae  sibi  tantas  moras  nectendi  caussa  fuerit,  quidve  se 
in  posterum  facturum  sibi  proposuerit. 

Iam  vero  proximiora  dixerim  quae  leguntur  in  fa- 
bulis, amatam  Phoebo  virginem  obriguisse  cursu  medio, 
et  dum  pedibus  tangere  terram  putat,  subitis  radicibus 
inhaesisse.  Cerle  et  ego,  quod  nesciebam,  pro  mobilium 
obsequio  pedum,  tenacissimas  interdum  radices  habeo. 
Promiseram  tibi  me  Patavio  digressurum  ad  XIV  kal. 
maias : vix  V nonas  inde  digressus,  loquor  impro- 
prie, immo  vero  divulsus  sum.  Veronae  biduum  aut  tri- 
duum agere  decreveram:  hic  quoque  iam  procrastinando 
prope  circumactus  est  mensis,  et,  quamvis  hac  praeser- 
tim  parte  anni  peramoena  civitas  sit,  non  sine  taedio. 
Non  hapemihi  requies  fuit,  ad  alia  festinanti:  sed  indul- 
gentissimi  amici  blandis  precum  compedibus  explicari 
hactenus  non  potui:  qui  mihi  paene  quotidianus  estcar- 
cer.  Etsi  enim  amicorum  nihil  affectu  et  pietate  dulcius 
habeam  aut  sperem,  saepe  tamen  arctius  me  diligi 
quam  otio  meo  expediat,  questus  sum  querarque,  si  vi- 
xero. llinc  discedens  hoc  ipso  die  Mantuam  poto , fa- 

iliosam  Virgilii  nostri  matrem.  Ibi  me  similis  laqueus 
alter  manet,  sed,  ni  fallor,  facilius  dissolvendus.  Parmae 
superioris  amici  frena  non  habebo:  tanta  brevis  re- 
rum mutatio  incessit.  In  caeleris  inde  lotius  viae  urbi- 
bus atque  oppidis,  negotii  nihil.  Itaque  confestim  , si 
vita  comes  fuerit,  e transalpino  rure  nostro  ad  te  ite- 
rum scribam,  neque  deince,ps  alias  prius  ex  me  litteras 
expectes,  quam  quae  pervenisse  me  nunejent.  Illic  sane 
quamdiu  ipsa , quae  res  et  consilia  nostra  rotat,  modum 
statuet  fortuna,  ego  quidem,  quod  non  tibi  tantum  tali 
amico,  sed  vulgo  etiam  notum  reor,  excussis  iibratisque 
omnibus,  si  ex  alto  datum  esset,  optarem  in  eo  rure 
quidquid  est  vitae  quod  restat  exigere.  Etsi  enim  loco 
illi  mulla  desint  quibus  voluptas  eget  urbsque  affluit , 
illa  tamen  adsunt  quibus  urbs  caret  quibusque  ego  ma- 
xime delector,  libertas,  otium,  silentium,  solitudo.  Duo 
ibi  sunt,  fateor,  adversa  animo;  et  quod  ab  Italia  lo- 
cus abest,  ad  quam  me  naturalis  motus  attrahit , et 
quod  vicina  est  nimis  Babylon  haec  occidentalis,  rerum 
pessima  Ereboque  simillima,  unde  me  natura  itidem 
dehortatur  ac  retrahit  mea:  ferrem  tamen  utrumque 
amara  dulcibus  leniens.  Sed  alia  quaedam  sunt  qu* 
refugiunt  stilum,  ex  quibus  mihi  illic  moram  profecto 
brevissimam  auguror,  nisi  quid  novi  forsan  inciderit: 
quod  ipsum  quale  suspicer  ignoro.  Id  scio,  nihil  omnino 
non  posse  homini  contingere,  animali  caduco  prorsus 
ac  mortali,  licet  inter  miserias  insolenti.  Latet  ergo  re- 
rum exitus:  praesens  propositum  animi  non  latet,  quod 
et  tibi  et  nostris  non  ignotum  velim.  Romanum  nempe 
Pontificem,  quem  ad  ripam  Tiberis  quaerere  consueve- 
rant patres  nostri,  nos  ad  ripam  Rhodani  quaerimus: 

quaerent  nepotes  forsitan  ad  ripam  Tagi,  ut  pateat 
nihil  esse  quod  non  confundat  ac  transferat  longa  dies, 
et  ad  occasum  omnia  properare.  I)c  hoc  tamen  sanctus 
ille  rigidusque  piscator  viderit,  qui  cum  Rhodanum 
sciret,  nec  Tagum  certe  nec  Sequanam  ignoraret,  na- 
viculam tamen  ac  retia  Tiberino  fixit  in  gurgite:  ille, 
inquam,  viderit  cuius  cymba  nunc  procellis  agitur,  cuius 
navalia  deseruntur:  viderint  qui  ad  gubernaculum  se- 
dent. Nos  vectores  sumus,  aestu  rapimur,  fortunae  par- 
ticipes non  culpae.  Illum  ergo  nunc,  quia  ubi  vellem  ne- 
queo, ubi  possum  quaerere  est  animus,  simul  ac  sparsas 
dulcium  reliquias  amicorum;  cumque  omnibus  supre- 
mum vale  dixero,  crudeles  terras  et  avarum  vere  litus 
effugere,  atque  in  praefato  rure  nostro,  quod  procul 
inde  quindecim  passuum  millibus  ad  praeclarum  ac  so- 
norum Sorgiae  fontem  latet,  inter  silvas  ac  flumina  in- 
torque libellos  varios,  qui  ibidem  sub  rustico  custode 
vincli  et  taciti  iam  me  quadriennium  expectarunt,  quod 
superfuerit  aestatis  solitaria  quiete  transigere;  ne,  si 
mox  vestigia  nota  relegero,  corpusculum  boc,  continuis 
licet  ab  infantia  laboribus  exercitum,  nimio  forsan  ar- 
dore conficiam;  cui  parco  non  ob  aliud  nisi  quo  diutius 
torqueam  ac  fatigem.  Autumnus  me  revehet,  ut  spero, 
simul  et  libellos  illos,  bibliothecae  italae  quos  inferre  di- 
sposui. Habes  et  de  praeterito  tarditatis  meae  causas,  et 
de  futuro  propositi  mei  summam,  ne  quid  vel  admira- 
tionis vel  ambiguitatis  obrepat.  Reliquum  est  ut  Sena- 
tui nostro,  cui  quid  debeam  nosti,  nomen  meum  sedula 
devotione  commendes:  ad  haec  et  tres  compatriotas 
nostros,  optimos  illos  quidem  ac  probatissimos  amicos, 
quorum,  quocumque  ierim,  vultus  ac  verba  circumfero, 

quosque  consentientes  in  peregrinationes  longissimas 
mecum  duco,  salvere  iubeas  ore  tuo,  meis  vocibus. 
Vale. 

Kulondis  Iunii,  Verona.1. 


EPISTOLA  VU. 

FRANCISCUS  PETRARCA  SOCRATI  SUO  S.  P.  D. 

Deflet  aetatis  su;e  calamitates  insignes,  quibus  terra:  motus  in  Urbe 
accesserunt,  maiores  aerumnas  reipubliea:  portendentes. 


Quid  primum?  querar  aut  timeam  ? Undique  dolo- 
rum causae,  nec  ullum  praesens  malum  non  futuri  gra- 
vioris mali  signum  praefert.  Quamquam  quid  iam  gra- 
vius expectari  queat  vix  intelligam.  Mundus  hinc  ho- 
minum rabie,  hinc  manu  Dei  ultrice  consumptus  et 
exhaustus  est,  coque  miseriae  processum,  ut  nulla  iam 
cogitantibus  nova  malorum  facies  occurrat.  Ut  profecto 
quisquis  hunc  statum  rerum  humanarum  posteris , si 
qui  modo  supersunt  posteri,  narraverit,  fabulas  nar- 
rasse videbitur.  Nec  indignari  conveniet,  minus  ea  no- 
bis credi  quae  nullo  modo  nos  aliis  crederemus.  Me 
quidem,  fateor,  ad  credendum  multa  proniorem  tempus 
hoc  fecerit,  quo  mali  nihil  inexpertum  humano  generi 
est.  Ut  enim  illa  praeteream  diluvia,  tempestates,  in- 
cendia, quibus  integrae  modo  urbes  funditus  periere, 
bella  quoque  toto  orbe  ferventia  magna  cum  strage  po- 
pulorum, ad  haec  inauditam  saeculis  pestem  coeli,  quae 
nota  sunt  omnibus,  quae  civitates  vacuae  nudaque  cul- 

toribus  arva  testantur,  quae  vel  afflicti  aQ  propemodum 
deserti  orbis  atque  ipsius  naturae,  ut  ita  dixerim,  lacri- 
mosa frons  luget;  ut  haec,  inquam,  praeteream  tam  in 
occasu  quam  in  oriente,  tamque  sub  borea  quam  sub 
austro  positis  notissima;  iam  ab  initio,  ut  nosti,  mul- 
tis in  locis  Alpes  a radicibus  molae  sunt,  insuetoque  ac 
saevo  venturi  praesagio,  Italiae  simul  ac  Germaniae  ma- 
gna pars  tremuit.  Sequuta  mox  mala,  quae  nec  memi- 
nisse sine  lacrimis  possumus  nec  numerare  sufflcimus. 
Novissime  cum  iam  laxatam  mortem  placatamque  Dei 
iram  speraremus  nos  pauculi,  qui  erepti  publico  nau- 
fragio videbamur,  ecce,  quod  adhuc  forsan  ignoras, 
Roma  ipsa  insolito  tremore  concussa  est  tam  graviter, 
ut  ab  eadem  urbe  condita  supra  duo  annorum  millia 
tale  ibi  nihil  acciderit.  Cecidit  ajdiGciorum  veterum,  ne- 
glecta civibus,  stupenda  peregrinis,  moles:  turris  illa 
toto  orbe  unica,  quas  Comitis  dicebatur,  ingentibus  ri- 
mis laxata  dissiluit,  et  nunc,  velut  trunca  capite,  superbi 
verticis  honorem  solo  effusum  despicit.  Denique,  ut  irae 
coelestis  argumenta  non  desint,  multorum  species 
templorum,  atque  in  primis  Paulo  Apostolo  dicatae  aedis 
bona  pars  humi  collapsa,  et  Lateranensis  ecclesias  deie- 
ctus  apex  Iubilaei  ardorem  gelido  horrore  contristant. 
Cum  Petro  mitius  est  actum.  Res  equidem  sine  exemplo 
est,  et  quae  multorum  animos  iure  deiiciat.  Si  enim 
membrorum  tremor  tantarum  calamitatum  portendit 
eventum,  quid  non  minatur  tremor  capitis?  Storaa- 
chentur  et  murmurent  qui  sibi  aliquid  videntur:  mundi 
caput  est  Roma:  et  licet  obsoletum  impexumque,  terra- 
rum caput  omnium  haud  dubie  Roma  est.  Hoc  mihi  si 
una  voce  loqui  possit,  mundus  ipse  non  neget;  si  bona 

fide  non  agnoverit,  testibus  ac  chirographis  convin- 
cendus. Ne  autem  pessimus  in  dubiis  augur  de  nihilo 
finxisse  metum  censear,  et  recentibus  malorum  exem- 
plis et  auctoritate  Plinii  longe  clarissimi  scriptoris 
excuser,  cuius  ne  mutasse  sententiam  dicar, -ad  conte- 
xtum verba  subtexui:  Nec  vero,  inquit,  simplex  malum 
aut  in  ipso  tantum  motu  periculum  est,  sed  par  aut  maius 
ostentum.  Nunquam  urbs  Roma  tremuit  ut  non  futuri 
eventus  alicuius  id  pramuncium  esset.  Haec  ille.  Nunc  vero 
quid  taceam  aut  quid  dicam?  Ita  ego  te  alloquor 
quasi  unum  quemlibet  ex  hominibus  nostris  Rempubli- 
cam  vehementer  amantibus.  Nam  quid  refert  unde  du- 
cas originem;  animum  magis  intueor,  quem  plane  ila- 
licum  nostra  fecit  amicitia.  Quamobrem  applica  aurem, 
mi  Socrates.  De  summo  Rei  publicae  statu  valde  anxius 
sum,  et  moesta  mihi  praesagia  non  tam  Romae  quam 
totius  Italiae,  neque  tam  terrarum  quam  animorum  mo- 
tus incutiunt.  Et  cum  multa  me  terreant,  tum  vetus 
illud  vaticinium  tanto  ante  conditam  urbem,  non  qui- 
buslibet, sed  sacris  insertum  litteris,  quod  ubi  primum 
legi,  fateor,  etsi  saecularium  litterarum  typo  turgidus, 
atque  illarum  insolens,  exhorrui  tamen  et  gelidus 
circa  praecordia  sanguis  stetit.  Est  autem  Balaam  pro- 
phetiae ultimae  novissimum  verbum,  quod,  ut  laborem 
tibi  auferam  evolvendi  librum,  praesentibus  inseram. 
Ita  igitur  scriptum  est:  Venient  in  trieribus  de  Italia, 
superabunt  Assyrios,  vastabuntque  Hebrceos,  et  ad  extre- 
mum etiam  ipsi  peribunt.  Quamvis  hoc  iampridem  in 
Romani  imperii  ruina  videri  possit  impletum,  atque 
ulinam  non  hic  urbis  tremor  aliam  pacis  et  libertatis 
nunciet  ruinam.  Tu  vero  eam  virtutis  ac  constantiae 

basim  nutanti  animo  submitte,  ut  trementibus  terris 
stabili  sede  consistat,  quin  etiam,  ut  Flaccus  ait, 

Si  fractus  illabatur  orbis. 

Impavidam  feriunt  ruina1. 

Haec  tibi  pridem  Patavii  dictata  et  dilata  hacte- 
nus propter  nuncii  penuriam,  hinc  mittere  libuit,  non 
ob  aliud  nisi  ut  huic  communi  amico  morem  gererem 
ad  te  venire  sine  meis  litteris  recusanti:  quamvis  nec 
nuncio  nec  litteris  opus  esset,  cum  ego  ipse  hunc  c 
vestigio  sequuturus  sim.  Cum  ergo  has  litteras  leges, 
scito  me  iam  proximum.  Bene  autem  feceris  si  mihi  ad 
fontem  Sorgiae  obvium  te  tuleris.  Vive,  et  vale  .nostri 
memor. 

• III.  Idus  Iunii,  Placentise. 


EPISTOLA  VIII. 

FRANCISCUS  PETRARCA  ANDRE.E  DANDULO  DIXI  VENETORUM 
S.  r.  D. 

Enixe  dehortatur  a bello  contra  Gcnuenses  suscepto. 

Ut  aliquid  ad  te  scribam,  inclyte  Dux,  hinc  mea 
fides,  hinc  humanitas  tua  suggerit,  illinc  rerum  prae- 
sentium ac  temporum  status  cogit;  haec  quidem  prae- 
stat ut  loqui  velim,  haec  ut  audeam,  ille  autem  ut  ta- 
cere nequeam.  Quis  enim  ab  amante  sollicito  silentium 
requirat?  Libertas  amoris  verecundiae  frenum  nescit. 
Os  licet  obstruxerit  rationis  manus  et  magnitudini  re- 

rum  se  imparem  recognoscens  animus  quiescendum 
tacendumve  denunciel,  erumpet  tamen  anxium  pectus 
in  voces.  Non  peregrinas  sententias  aut  verlia  venabi- 
tur; quidquid  ad  manum  venerit,  quidquid  dolor  me- 
tusque suaserint  ioquetur:  festina,  trepida,  tumultuaria 
et  quod  natura  rerum  fert,  simillima  mentis  fluctibus 
exibit  oratio.  Id  si  nunquam  alias,  nunc  mihi  praeser- 
tim evenire  noveris.  Moveor  equidem,  vir  illustris,  et 
valde  permoveor : et,  si  proprium  affectus  mei  nomen 
exigis,  permeluo  frementes  in  circuitu  procellas  et  quos 
undique  cernimus  rerum  motus.  Sed  ut  totius  humani 
generis  lamenta  prieteream,  italicus  homo  ad  italicam 
querelam  venio.  Surgilis  nunc  ad  arma  duo  potentis- 
simi  populi,  duau  florenlissimae  urbes,  duo,  ut  dicam 
breviter,  Italiae  lumina:  quae,  ut  mihi  quidem  videtur, 
peropportune  adeo  hinc  illinc,  circum  Ausonii  orbis 
claustra  distribuit  natura  parens,  ut  vobis  ad  arcton  et 
ad  ortum  solis,  illis  ad  meridiem  et  ad  occasum  versis, 
vobis  superum  illis  inferum  mare  frenantibus,  post  de- 
bilitatum inclinatumque  iam,  ne  dicam  prostratum 
prorsus  et  cxlinctum,  romanum  imperium,  adhuc  regi- 
nam Italiam  quadripartitus  orbis  agnosceret.  De  qua 
re,  etsi  quarumdam  forte  gentium  superbia  in  terris 
litem  factura  videatur,  in  alto  certe  nullius  unquam 
impudentia  controversiam  movebit.  Cauterum  si  in  vos- 
raetipsos,  quod  nedum  spectare  sed  ominari  horreo, 
victricia  nunc  arma  convertitis,  haud  dubie  vestris 
propriis  manibus  saucii  perimus,  vestris  propriis  ma- 
nibus spoliati  et  nomen  et  multis  quaesitum  laboribus 
imperium  maris  amittimus:  ita  tamen  ut,  quod  saepe 
alias  malorum  solamen  habuimus,  non  perdamus:  ca- 

lamilatibus  enim  nostris  gaudere  poterant  hostes,  sed 
minime  gloriari.  Inter  cuncta  nimirum  quibus  angor 
aut  terreor,  nil  magis  quam  intractabiles  animos  et  con- 
silia iuvenum  pavesco.  Ignara  selas  est  ac  fortunae  vo- 
lubilis inexperta,  et  cuius  impetu  magna  olim  imperia 
corruerunt.  Omnia  sibi,  quae  cupiunt,  pollicentur;  eoque 
saepissime  falluntur.  Ut  enim  verum  est  quod  ait  apud 
Livium  ille  clarissimus  bello  vir:  temere  incerta  casuum 
reputat,  quem  nunquam  fortuna  decepit,  sic  et  quod  se- 
quitur verum  est,  nusquam  minus  eventus  respondere , 
quam  in  bello.  Falli  procul  dubio  necesse  est  eos  quibus 
unus  dumtaxat,  isque  serenus  ac  tranquillus,  fortunae 
vultus  apparuit.  Bifrons  est  enim,  aliquantoque  saepius 
violenta  quam  mitis;  ideoque  laetus  audivi,  te  res 
ambiguas  ad  senile  consilium  reiecisse.  IIoc  pruden- 
tiam moresque  tuos  decuit,  quorum  gravitas  atque  ma- 
turitas te  in  illa  acie  primum  fecit,  cum  adhuc  in  altera 
sis  aetate.  Adolescentiae  ferociam , senio  prudentiam 
adseribunt;  et  non  immerito  illi  quondam  Romanae  Rei- 
publicae  magistri,  quorum  virtuti  nihil  inaccessum  fuit, 
sive  ob  honorem  sive  ob  similitudinem  paternae  solli- 
citudinis Patres  dicti,  ob  aetatem  certe  Senatorum  no- 
men acceperunt.  Qua  cura  iuvenibus  primum,  mox 
aetate  nostra  pueris  quoque  permissa,  ex  quam  alto 
ceciderimus,  ulinam  non  tam  publice  notum  foret.  Sed 
de  hoc  alibi.  Neque  enim  leve  est  dolori  ac  pudori  si- 
mul obsequentem  et  deflere  praeterita,  et  venientia 
providere,  dare  damno  lacrimas  et  periculo  cautionem. 
Ad  id  ergo,  quod  venturi  metu  crucior,  revertor.  Sol- 
licitum, fateor,  atque  attonitum  me  habet  patriae 
tuae  status.  De  te  quid  dicam?  Cuius  enim  gloriae  gra- 

tulor,  si  compatior  labori  parum  ipse  mihi  consentiam: 
ingenio  tuo  non  compati  non  possum.  Sentio  namque 
qnid  intersit  inter  armorum  strepitum,  et  Pieriam 
quietem,  quamque  tenuiter  inter  Martis  tubas  plectrum 
sonet  Apollinis.  Quia  vero  nihil  patriae  negare  potes , 
quae  de  te  sic  in  pace  merita  est,  ut  eam  nec  belli  tae- 
dio, nec  mortis  terrore  desereres,  sed  relicto  tantisper 
Helicone  ac  feriantibus  libellis,  secutus  es  publici  fati 
viam;  et  grati  civis  et  boni  viri  et  egregii  ducis  offi- 
cio functus  es,  ita  tamen,  ut  armatus  pacem  cogites, 
pacem  ames,  atque  ita  persuasum  habeas,  nullos  te 
triumphos  clariores,  nulla  opimiora  patriae  spolia  referre 
posse,  quam  pacem.  Libenter,  ubi  de  pace  agitur,  Han- 
nibalis verbo  utar,  quo  scilicet  ex  ore  bellicosissimi  viri 
veritas  ipsa  videatur  loquenlis  adversum  studiis  testi- 
monium extorsisse.  Is  ergo  apud  eumdem  Livium,  quid 
ait?  Melior  tutiorque,  inquit,  certa  pax  quam  sperata  vi- 
ctoria. Hoc  ille,  vincendi  desiderio  ardens,  et  qui  pacem 
toto  orbe  turbaverat.  Quid  igitur  amicus  pacis?  Nonne 
potius  dicat,  melior  sanctiorque  est  certa  pax,  quam 
certa  victoria?  Propterea  quod  illa  quietis,  charitatis  et 
gratiae,  haec  laboris  et  criminum  et  insolentiae  plena  est. 
Quid  autem  pace  iucundius?  Quid  felicius?  Quid  dul- 
cius? Quid  vero  sine  pace  vita  hominum,  nisi  pericu- 
lum pavorque  perpetuus,  ac  tristis  curarum  immorta- 
lium officina?  Quaenam  ista  voluptas,  oro,  est  sub  dio 
pernoctare,  classico  somnum  frangere,  corpus  lorica 
atque,  ut  ait  Maro,  canitiem  galea  premere,  ferreis 
semper  vinclis  arctatum  mori  subito,  et,  quae  ultima  vi- 
rorum fortium  cura  est,  inhumatum  abiici?  Iuvat  mor- 
daci sollicitudine,  iuvat  metu  et  odio  miserum  cor 

atterere,  et  his  studiis  incertum  huius  brevissimae  vitae 
tempus  impendere?  Siccine  tutum  est  cum  pelago  si- 
mul et  cum  hoste  certare,  hoc  est  gemina  pariter  cum 
morte  luctari?  Nemo  enim,  quaeso,  vos  fallat.  Cum 
asperrima  atque  invictissima,  et  quod  tristius  dico,  cum 
italica  gente  bellum  geritis.  Utinam  inimicae  urbes  vo- 
bis essent  Damascus  aut  Susa,  utinam  Memphis  potius 
aut  Smyrna,  quam  lanua;  utinam  adversus  Persas  aut 
Arabes,  utinam  adversus  Thracas  aut  Illyricos  pugna- 
retis. Nunc  vero  quid  agitis?  Si  qua  latini  nominis  re- 
verentia est,  quos  delere  molimini  fratres  sunt;  et  heu 
non  tantum  apud  Thebas  fraternae  acies,  §cd  per  Ita- 
liam instruuntur:  amicis  flebile,  laetum  hostibus  specta- 
culum. Quis  autem  belli  finis?  Ubi,  seu  victores  fueri- 
tis seu  victi  (anceps  est  enim  alea  fortunae),  nece.sse 
est  ut  alterum  c duobus  Italiae  luminibus  exlinguatur, 
obscuretur  alterum.  De  tanto  enim  hoste  incruentam 
sperare  victoriam,  vide  ne  non  tam  generosae  fiduciae 
quam  incuriosae  dementiae  signum  sit.  Sane  vos  vide- 
ritis, viri  magnanimi  et  praepotentes  populi:  quod  enim 
uni  dico  dictum  ambobus  inlelligo,  nisi  quia  ut  ad  te 
potissimum  haec  scripta  perveniant,  et  devota  familia- 
ritas, quae  mihi  cum  virtutibus  tuis  est,  et  ipsa  loco- 
rum vicinitas  causam  praebuere:  vos,  inquam,  videritis 
quorsum  pergatis  animo,  quis  sit  irarum  modus,  quis 
terminus  odiorum,  quid  de  salute  propria,  quid  deni- 
que (cuius  non  parva  portio  pendet  ex  vobis)  de  statu 
publico  cogitetis:  modo  ne  illud  excidat,  quod,  nisi  gli- 
scentis belli  ardor  fonte  aliquo  pietatis  extinguitur,  de 
vulneribus  quae  parantur,  non  numanlinus  aut  pomus,  . 
sed  itnlicus  sanguis  fluet,  et  eorum,  qui,  si  qua  repeu- 

tina  vis  ingruat  aut  si  qua  barbaries,  quod  interdum 
sed  nunquam  gratis  ausa  est,  fines  nostros  irrumpat, 
primi  vobiscum  arma  pro  communium  fortunarum  de- 
fensione suscipient,  qui  simul  pectora  sua  morti  atque 
hostilibus  telis  obiicient,  qui  et  vestris  tegentur  et  vos 
clvpeis  et  corporibus  suis  tegent  , qui  profugos  hostes 
classibus  prosequentur , pariter  vivent,  pariter  morien- 
tur, pariter  pugnabunt,  pariter  triumphabunt.  Tales 
igitur  hos  viros  propter  levis  forsitan  iracundi*  stimu- 
los invadere,  et,  quamquam  impune  possis,  evertere, 
quid  delectationis  habeat,  non  intelligo.  Norunt  fortasse 
melius  incensi  quorumdam  animi,  qui  supplicio  amico- 
rum et  vindicta  quarumlibet  ofTensarum  more  femineo 
delectantur:  profecto  nec  utile  nec  honestum,  denique 
nec  humanum  est.  Satius  est  oblivisci  iniuriam  quam 
ulcisci,  et  inimicum  placare  quam  perdere,  illum  pr*- 
cipue  cuius  et  merita  pr*ccsserunt,  et,  si  in  gratiam  re- 
dierit, sequi  possunt.  Nempe  si  utrobique  par  labor  es- 
set, tamen  mansuetudo  hominum  est,  ferarum  rabies: 
eaque  non  omnium,  sed  ignobilium,  et  quas  sinistra  na- 
tur* manus  attigit.  Si  igitur  inter  consultores  tuos,  quos 
plurimos  gravissimosque  non  dubito,  mea  vox  auditur, 
non  modo  venientem  non  repelles  pacem,  sed  ultro  illi 
obviam  ibis,  et  tenacissime  complexus  inventam,  ut 
apud  vos  *ternum  maneat  curabis,  quod  facilius  asse- 
queris, si,  quidquid  erit,  sobriam  venerandamque  cani- 
tiem in  consilii  partem  voces.  Illos  audi,  qui  et  fortun* 
ludos  nosse  et  amare  ltempublicam  didicerunt.  Ilis 
enim  dulcedo  pacis  est  gratior,  qui  contrarii  amaritu- 
dinem pr*gustarunt.  C*teri  ergo  tamquam  pacis  ho- 
stes a limine  arceantur.  Neque  enim  tamen  illos  admit- 

to,  quibus  nulla  sunt  senectutis  insignia,  praeter  rugas, 
canos  et  calvitium,  et  incurvum  tergum,  nasique  ma- 
dentis infantiam,  et  cum  voce  trementia  membra,  ut  Sa- 
tyricus  ait.  Suas  sibi  autem  equidem  invidiosas  dotes 
habeant,  nos  enim  non  putres  quaerimus,  sed  maturos. 
Neque  rursus  illos  excludo,  si  qui  sunt,  qui,  florentibus 
annis,  animi  praeoccupaverunt  senectutem,  neque  quod 
iu  te  miror,  in  aliis  sperno,  sicubi  praecox  indoles  afful- 
serit. Non  sum  nescius  quantum  Africanus  meus  ado- 
lescens afflictae  Reipublicao  non  manu  solum,  sed  con- 
silio profuerit;  aut,  dum  secretum  senatus  celat,  Papirius 
Praetextatus  quonam  ioco  matrem  deluserit;  quid  paeda- 
gogo suo  Portius  Cato,  quid  seni  anxio  puer  suasit 
Alcibiades.  Sed,  mihi  crede,  perrarum  genus  hominum 
quibus  tenera  aetate  contingat  sapere.  Ubi  sane  tale 
aliquid  et  praegressum  annos  adolescentem  videris,  nec 
enim  inficior  fieri  posse),  senum  choris  adseribito.  Tu 
qui  et  consilii  prima  vox  et  rerum  caput  esse  meruisti, 
boc  semper  tecum  cogita,  primas  ad  te  partes  vel 
gloriae  vel  infamiae  pertinere,  idcoque,  sopitis  omnibus, 
solus  vigila.  Neque  enim,  quod  illustribus  viris  placet, 
par  imperatoris  et  militis  labor  est.  Promptior  ad  actum 
venit,  quem  maior  praemii  pars  impellit:  et  quamquam 
multae  et  vari*  sint  praemiorum  species,  ad  quas  pro 
varietate  affectuum  non  uniformiter  inclinamur,  haud 
dubium  tamen,  quod  nobilibus  animis,  post,  virtutem  , 
summum  calcar  est  gloria.  Hinc  igitur  excitatum  ani- 
mum curis  optimis  exerce.  Sunt  autem  optimae  curae  de 
salute  patriae,  ut  ait  Cicero.  His  igitur  tibi  nunc  in  coe- 
lum  iter  facturus  assurge,  leque  supra  te  ipsum  erige. 
\ ide,  circumspice,  contemplare  omnia, et  felices  bellorum 

exitus  cum  infelicibus  confer,  et  damna  cum  commodis, 
et  gaudium  cum  moerore.  Et  quoniam,  ut  dixi,  in  causa 
pacis  aptissimus  testis  est  Hannibal,  diligenter  cave,  ne, 
ut  ait  ille,  tot  annorum  felicitatem  in  unius  hora?  dede- 
ris discrimen.  Quantis  enim,  putas,  laboribus  haec  col- 
lecta potentia  est?  quantis  gradibus  ad  hoc  fortunae  fa- 
stigium est  ascensum?  Pervetusta,  si  nescis,  gentis 
tuae  fama  est,  quod  plerique  non  putant,  multisque 
ante  urbem  conditam  saeculis  non  Venetorum  modo, 
sed  quod  magis  miraberc,  Veneti  etiam  ducis  clarum 
nomen  invenio.  Quod  diligentius  advertendum  est,  ne 
virtutem  casibus,  et  tot  annorum  consilio  partum  decus 
fortunae  vastaturo  subdas  imperio.  Et  quoniam,  ut  sa- 
pientibus visum  est,  nullo  maiori  quam  famae  pretio 
virtus  constat,  optime  et  e Republica  te  facturum  no- 
veris, si,  ubi  res  exigat,  iaetura  etiam  propria?  laudis  , 
bonum  publicum  redemeris,  frementique  turbae  tuta 
magis  quam  speciosa  consilia  et  profutura  potius  quam 
placitura  praebueris.  Quod  enim  eidem  duci  accidit,  et 
cumulatior  gloria  et  cum  admiratione  omnium  amor  te 
publicus  sequetur.  Quae  si  etiam  spes  abesset,  sentis 
tamen  quid  virtuti,  quid  gloriae  debeamus,  tantumque 
inter  eas,  quantum  inter  solidum  corpus  et  inanem 
umbram,  interesse,  et  per  te  ipsum  noveras  et  a phi- 
losophis accepisti.  Quanto  autem  cum  dolore,  ne  quid 
omnino  tibi  subtraham,  audivisse  me  putas  recens  vobis 
cum  Aragonum  rege  foedus  initum  ? Ergone  ab  Italis 
ad  Italos  evertendos  Barbarorum  regum  poscuntur  au- 
xilia? Unde  infelix  opem  speret  Italia,  si  parum  est 
quod  certalim  a filiis  mater  colenda  discerpitur,  nisi 
ad  publicum  parricidium  alienigena*  concitentur  ? Dicet 

aliquis : idem  mali  genus  prius  ab  hoste  lentatum.  Iam 
dixi:  etsi  unum  alloquor,  utrumque  redarguo.  Quanto 
dignius  fuerat,  irarum  detersa  rubigine,  a qua  non  ul- 
lius amicitia?  sinceritas,  non  fraternus  amor,  non  su- 
prema demum  parentis  «ac  natorum  pietas  prorsus  im- 
munis est,  Venetos  cum  Ianuensibus  unum  fieri,  quam 
formosum  corpus  Italia?  lacerari,  vobis  occidentalium, 
illis,  ut  audio,  dextras  orientalium  tyrannorum  in  par- 
tem furoris  implorantibus?  0 ferales  et  supervacuas 
cautelas,  o malevolentia?  genus  ultimum!  Quod  manu 
propria  non  possis,  ad  id  circumspicere  quod  irrites,  et, 
argumentum  odii  praebente  vicinia,  vicinos  scelerum 
subrogare.  Atqui  multarum  hinc  iniuriarum  fluxere 
primordia,  dum,  indigno  et  nescio  unde  prodeunte  fasti- 
dio nostrarum  rerum,  in  admirationem  rapimur  exter- 
narum, et  iampridem  consuetudine  pestifera,  italicam 
fidem  barbarica?  perfidia?  posthabemus.  Insani,  qui  in 
venalibus  animis  fidem  qua?rimus  quam  in  propriis 
fratribus  desperamus.  Quo  effectum  est  ut  iure  optimo 
in  has  calamitates  inciderimus  quas  sero  iam  et  ineffi- 
caciter lamentamur.  Postquam  Alpes  et  maria,  quibus 
nos  moenibus  natura  vallaverat,  et  interiectas  obsera- 
tasque  divino  munere  claustrorum  valvas,  livoris,  ava- 
riti.T  superbiteque  clavibus  aperiendas  duximus  Cim- 
bris, Hunnis,  Pannoniis,  Gallis,  Teutonis,  Hispanis  , 
quotiens  illud  pastorium  Maronis  flendo  cecinimus  : 

Impius  hmc  tam  culta  novalia  miles  habebit? 

Harbarus  has  segetes?  En  quo  discordia  cives 

Perduxit  miseros! 

Sed  ut  «ad  rem  redeam,  quid  vos  deliberaturi  silis 

ignoro:  illud  scio,  quod  in  aemulatione  olim  pari,  sed 
conditione  longe  impari,  dum  evertendi  infestissimam 
Athenarum  urbem  Lacedaemoniis  oblata  esset  occasio, 
nec  de  potentia  iam,  sed  de  voluntate  sola  superesset 
quaestio,  e duobus  Graeciae  luminibus  eruturos  se  alte- 
rum negaverunt.  Praeclarissimum  sane  responsum,  et 
prisca  illa  Spartanorum  dignissimum  disciplina.  Quod 
si  ex  ore  illorum  sonuit,  quos  victoriarum  principandi- 
que  libidinis  notat  Plato,  quid  vobis  mitissimis  ac  mo- 
destissimis viris  visum  iri  arbitror?  Certe  ego,  qui  iu 
tantis  motibus  non  moveri  nequeo,  ut  diversis  affecti- 
bus, amore,  metu,  spe  unum  pectus  urgentibus  secum- 
que  certantibus,  pace  animi  careo,  iusta  me  reprehen- 
sione cariturum  credidi,  si,  cum  hi  silvas  in  classem 
traherent,  hi  gladios  acuerent  ac  sagittas,  illi  muros  ac 
navalia  communirent,  quod  unum  mihi  telorum  genus 
erat,  ad  calamum  confugissem,  non  belli  auctor  sed  sua- 
sor pacis.  Finem  facere  iamdudum  cogito,  non  ignarus 
quanto  verborum  freno  uti  deceat  cum  superioribus 
colloquentem:  sed  nullus  est  amore  superior.  Ille  te 
coget  ad  veniam  qui  ad  multiloquium  me  cogit.  Hoc 
unum  in  finem  coram  duorum  populorum  ducibus  affu- 
sus et  lacrimosus  obsecro:  Infesta  manibus  arma  proi- 
icite,  date  dexteras,  miscete  oscula,  animos  animis,  si- 
gnis signa  coniungite.  Sic  navigantibus  Oceanus  et 
Euxini  maris  ostia  patebunt,  nullusque  regum  aut  po- 
pulorum nisi  venerabundus  occurret.  Sic  vos  Indus, 
sic  Britannus  yEthiopsque  permeluet.  Sic  Taprobanen, 
sic  Fortunatas  insulas  famosamque  sed  incognitam 
Thulen  et  omnem  Australem  atque  Hyperboream  pla- 
gam securus  vester  nauta  transiliet:  modo  invicem  tuti 

sitis,  nil  aliunde  trepidandum  est.  Vale,  ducum  ac  vi- 
rorum optime. 

Patavii,  XV.  Kal.  Aprilis  M.  CCC.  Ll. 


EPISTOLA  IX. 

FRANCISCUS  PETRARCA  lOIIANXt  AKETINO  S.  P.  D. 

Severiora  nostris  antiqua  quaque  fuisse:  seque  illum  ad  Vallem 
Clausam  propediem  evpectare. 


Sijeratum  solatium  Padus  abstulerat.  Nihil  ioculare 
quod  scriberem  fuit,  nisi  illud  sat  forsitan  risu  dignum, 
quaesisse  anxie  quod  riderem.  Severior,  quantum  mihi 
videtur,  antiquitas,  aetas  nostra  iocosior:  quando  natura 
rerum  est  ut  in  curas  seriis,  in  iocos  ineptiis  movea- 
mur. Crede  mihi,  plus  quam  semel  risisset  Crassus 
ille  senior,  si  sibi  nobiscum  vivere  contigisset,  saeclisque 
collatis  intempestivum  risum  suum  Democritus  non  ne- 
gasset:  tot  modo  stultis  senibus,  tot  delirantibus  anicu- 
lis plena  sunt  omnia,  ut  vanos  ac  ridiculos  iuvenes 
praetermittam.  Coram  tamen  ista  iucundius.  In  transitu 
Alpium  tibi  hicc  scribo:  ne  litteras  Alpinas  angustoque 
loco  ac  tempori  conformem  epistolam  mireris.  Tu  me , 
oro,  confeslim  sequere,  et  facies,  scio.  Mallem  comita- 
reris, ut  srnpe  alias:  sed  nulla  iucunditas  bic  perpetua 
est.  Ad  fontem  Sorgiae  te  expeeto  locum  seruper  mira- 
bilem atque  amoenum:  sed  aestate  persimilem  campis 
Elysiis.  Illic  aliquantulum  respirabimus  prius  quam 


Digitized  by  Google 


LIBER  UNDECIMUS.  — EPISTOLA  IX. 


135 

illud  lartarcum  limen  vicinae  Babylonis  ingrediamur. 
Vale. 

XII.  Kalen.  Iulii.  Genevae  montis  e vertice.1 


EPISTOLA  X. 

FltANOISCLS  PKTKAKCA  PHILIPPO  EPISCOPO  C.VVAI.LICENS!  • 
S.  P.  I). 

Nunciat  se  ad  Vallem  Clausam  pervenisse. 


Impatiens  desiderii  quod  absentia  mihi  diuturna 
pepererat,  atque  in  primis  verendam  exoptatamque  mihi 
revidere  cupiens  faciem  tuam,  deinde  sparsas  ac  lace- 
ras reliquias  amicorum,  adversa  parte  anni  longas  ac 
difficiles  vias,  animo  corpus  sublevante,  complevi,  ut  de 
me  poeticum  illud  proprie  dictum  putes: 

Vicit  iter  durum  pietas. 

Nunc  ad  caput  Sorgiae  quietem  nactus  solitarii 
ruris  tui,  me  ipsum  ab  itinere  ct  fessa  membra  recolli- 
go. Hinc  igitur  haec  tibi  raptim  scribo,  ne  ab  alio  prius 
audias,  quo  desidiam  meam  culpes:  reliqua  coram 

1 Gebennce  montis  e vertice  scriptum  legitur  in  apographo  quod  e bi- 
bliotheca lrnp.  Parisieusi  milii  descriptum  quicsivi:  quibus  verbis  designantur 
Montes  quos  Gebennicos  Pomponius  Mela  et  Cemmenos  appellavit  Strabo; 
vulgo  Les  Cerennes , aut  Monts  d'Auvergne.  Quicumque  tamen  animadvertat 
Petrarcam  Padua  profectum  non  ultra  Avenionem  fuisse  progressum,  et  lit- 
teras lias  c medio  itinere  misisse  ad  Arelinum , facile  iiitclliget  errorem 
in  Codicem  vel  in  apographum  irrepsisse.  Sunt  enim  Gcbennici  illi  montes 
longe  ultra  Rbodanum  in  Arvernia,  quo  Pclrarcx  iter  nullimodc  protractum 
est.  Sequulus  ergo  De  Sadium  (tom.  3,  pag.  141 ) Gebennie  montem  in  mon- 
tem Genevtt,  aut  si  mavis  Genebas  mutandum  duxi.  Est  enim  bic  unus  ex 
Alpium  montibus  qui  ex  Italia  in  Galliam  euntibus  per  viam  Pincroli  et  Segusii 
tribus  circiter  passuum  millibus  ab  urbe  Briganlia  {Brianfon)  occurrit. 


Digitized  by  Google 


DE  It  EDUS  FAMILIARIBUS 


43(> 

propediem:  veniam  enim  mox,  ut  squalorem  et  aesti- 
vum pulverem  lucidi  fontis  ope  detersero.  Vale. 

V.  Kalend.  Iulii, 


EPISTOLA  XI. 

FRANC1SCUS  PETHARCA  PHILIPPO  EPISCOPO  CAVALLICENSI 
S.  P.  D. 

Cratias  agit  quod  sc  duobus  Ecclesiae  principibus  viris 
litteris  commendaverit. 

Quae  de  me  scribis,  pater,  duobus  illis  tam  magnis 
apostolicae  cymbae  remigibus  inlenta  mente  perlegi ; 
quam  vera  quidem,  et  qui  dictavit  illa  viderit  et  qui  le- 
gent. Ego  certe  quo  te  et  tua  profundius  scrutor,  eo 
plus  fidei  habeo  veteri  illi  laudatoque  proverbio:  aman- 
tum  caeca  esse  iudicia.  Sic  tamen  esse  gaudeo,  cupio- 
que  persuadeas  quod  intendis,  ita  quidem  ut,  cum  au- 
ctoritate tua  moti  tecum  sentire  coeperint,  idem  etiam 
velint,  errorisque  simul  fiant  amorisque  participes. 
Ego  utrinque  et  incognitus  permaneam  et  dilectus. 
Vale. 

111.  Kal.  Iulii.  Ad  fontem  Sorgbc. 


EPISTOLA  XII. 

FRANC1SCUS  PETII  ARCA  OLYMPIO  SUO  S.  P.  D. 

Animi  sui  volubilitatem  excusat,  laudat  Vallis  Clausa1  amcenitalem 
et  ocium,  ibique  se  duobus  annis  mansurum  nunciat. 

Quam  instabiles  et  quam  variae  sint  mortalium 
voluntates,  et  quam  de  futuro  semper  suspensa  consilia, 

eorum  praesertim  qui  a sapientia  procul  absunt,  ex  me 
licet  intelligas.  Coepit  ecce  impetus  colles  et  specus 
et  nemora  revidendi  virentique  musco  obsita  atque  ad 
famosum  Sorgiae  fontem  semper  saxa  sonantia.  Ubi 
puer  olim,  post  adolescens,  denuo  vir  fueram,  ego  iam 
senectuti  proximus  redii,  quo,  ut  nosti,  nunquam  am- 
plius redire  decreveram.  Dulcedo  quaedam  subiit  loco- 
rum, et  latens  animo  calcar  incussit:  frenare  illum  ra- 
tio non  potuit.  Non  me  huc  ulla  spes  attraxit,  non  ne- 
cessitas, non  voluptas,  nisi  aspera  quaedam  et  agrestis, 
non  denique,  quae  una  temporalium  causarum  honestis- 
sima est,  charitas  amicorum.  Quos  enim  hic  amicos 
habeam,  ubi  nemo  est  qui  ipsum  amicitiae  nomen  intel- 
ligat?  Exilis  glebulae  et  felicioris  vitis  atque  oleae  cul- 
tibus, vel  flumineis  hamis  ac  retibus  intenta  plebecula 
nullum  vitae  sermonisque  commercium  habere  mecum 
potest.  Neque  tamen  rerum  ignarus  aut  casu  aliquo 
delatus  sum:  quippe  ubi  bonam  aevi  partem  exegisse 
memineram,  iudicio  potius  sciensque  ac  volens  certusve 
quid  dimitterem,  quid  sequerer,  reversus.  Si  quidquam 
excusabile  est  in  hac  mutatione  propositi,  amor  est 
non  rei  alterius  nisi  solitudinis  et  quietis.  Usque  ad 
satietatem  notus  in  patria,  fugiensque  fastidium,  quaero 
ubi  lateam  solus,  inglorius  et  ignotus.  Mira  cupiditas 
inter  tot  praesertim  inanis  gloriae  sectatores.  Sed  sic 
est;  hoc  sequor;  hoc  appeto;  nec  me  hinc  quaesitae  olim 
vel  speratae  famae  claritas  ac  celebrioris  vitae  iucundi- 
tas  retrahit,  hinc  autem  contrariae  et  praeterea  ruralis 
metu  deterret  austeritas.  Ut  scias  quanti  otium  facio, 
nihil  habeo  quod  cum  illo  permutatum  velim.  Impulit 
animum,  ut  dixi,  non  sine  quadam  dulcedine  memoria 

ruris  abditi  et  silentis  ubi  ab  ineunte  aetate  versatus 
sum,  ut  minus  mirer  Camillum  summum  illum  virum 
potuisse  exulcrn  patria;  desiderium  et  romani  situs 
sentire  dulcedinem,  cum  ego  italicus  homo,  ad  Arni  ri- 
pam genitus,  loci  dulcedinem  transalpini  senserim.  Sane 
consuetudo  longior  in  naturam  vertitur:  hinc  illa  ces- 
sat admiratio,  cur  tam  cupide  verser  in  finibus  alienis  : 
usu  enim  iam  ruris  huius  incola  factus  sum,  et  huc 
veniens  in  patriam  meam  commigrare  mihi  videor. 
Nihil  autem  me  vehementius  movit  quam  spes  ingens 
supremam  opusculis  quibusdam  meis  imponendi  ma- 
num, ut  hic  incepta,  Deo  auspice,  hic,  eodem  duce, 
finiantur.  Si  autem  morae  meae  in  his  locis  spatium  quae- 
ris, incerta  res  est,  sicut  ventura  quaelibet.  Iam  iter 
ingressus,  priusquam  Italia  excederem,  dum  amicis  abi- 
tum meum  et  redeundi  propositura  litteris  indicarem, 
scripsi  me  autumno  proximo  reversurum.  Ita  tunc  opi- 
nabar. Sed  nunquam  liene  consilium  capitur  de  longin- 
quo. Vetus  verbum  est,  gladiatorem  in  arena  consilium 
capere:  praesentem  esse  oportet  qui  deliberat:  iqulta 
saepe  temporum  conditio,  mulla  locorum  facies,  multa 
colloquium  amicorum  innovat  in  consiliis  humanis. 
Quantum  vero  de  praeteritis  futura  coniicio,  biennii 
tempus  ad  id  quod  molior  satis  erit,  et  fere  huius 
temporis  spatio  italicajn  et  gallicam  sedem  alternare 
soleo.  Quamvis  non  sim  nescius,  non  biennii  tantum 
sed  unius  etiam  diei  spes  ambiguas;  semperque  mihi 
placuerit  religiosi  senis  verbum,  qui  a rege,  ut  aiunt , 
sero  ad  crastinum  prandium  invitatus,  crastinum  sibi 
nullum  esse  respondit.  Praeclare  quidem  ac  graviter,  et 
non  se  fallente  animo,  ut  magna  pars  hominum,  qua* 

crastini  spe  hodiernum  sinit  effluere.  Is  sane,  quantum 
ilia  vox  innuit,  sarcinulis  compositis,  omnem  diem  ut 
ultimum  agebat,  utque  eventu  clarius  responsum  fieret, 
eadem  illa  nocte  defunctum  senem  memorant.  Nobis 
solemne  est,  futuri  expeclatione  praesens  perdere.  Sed 
mitto  haec  in  quibus  paene  pariter  omnes  erramus.  Ad 
propositum  revertor.  Si  quid  vero  contra  promissum 
olim  tibi  factum  egisse  videor,  ignosce.  Excuset  hu- 
manae mentis  varietas  etiam  doctioribus  insita,  et,  nisi 
a perfectis  uni  summo  bono  inhaerentibus,  nunquam 
prorsus  evitabilis,  et  de  qua  nunc  multa  disserui.  Mu- 
tatione locorum  declinanda  fastidii  mater  identitas.  De- 
nique patere,  oro,  me  hortulos  meos  his  manibus  con- 
sitos, vel  si  quid  hic  supervacuae,  et  quae  me  desideret, 
familiaris  superest  curae,  permitte  saltem  colles  ac  fon- 
tes silvasque  revisere  studiis  nostris  amicissimas;  po- 
stremo libellis  meis,  quorum  hic  quoque  non  parva  nec 
inamoena  copia  est,  lucem  reddere,  qua  longo  tempore 
caruerunt  clausi  arculis  et  clavibus;- reddere  illis  ocu- 
los meos  et  oculis  meis  illos,  et  si  forte  plus  non  de- 
tur, at  saltem  vetustissimis  membranis  tineas  cariem- 
que discutere.  Sed  dabitur  plusculum  aliquid,  ut  spero, 
et  biennium  coeptis  operibus  pendentibus  suffecturum 
auguror,  ut  dixi:  quibus,  si  datur,  explicitis,  alia  mihi 
restat  vitee  via,  ad  quam  iam  pridem,  nisi  ponderibus 
meis  premerer,  anhelo  et  magna  mentis  agitatione  su- 
spiro. Vale. 

Ad  fontem  Sorgise,  XIV.  Kalendas  Augusti. 

EPISTOLA  XIII. 

FRANCISCLS  PETRARCA  NICOLAO  ACCIAIOLO  MAGNO  REGIS 
SICILLE  SINISC ALCO  S.  P.  D. 

Diuturnum  suum  silentium  excusat,  ciusque  res  gestas 
laudibus  elfert. 


Nou  possum,  vir  egregie,  tarditatem  meam  eocly- 
peo  protegere  quem  magna  scriptorum  inertium  pars 
praetendit,  me  nihil  habuisse  quod  scriberem.  Scriben- 
di nempe  latissimum  mihi  campum  aperit  virtus  tua 
non  familiares  tantum  epistolas  sed  libros.  Tam  magno 
enim  tainque  invicto  animo  te  fortunae  colluctantem  vi- 
deo, ut  sa>pe  impetus  incenderit  sub  tuo  nomine  gran- 
diusculum aliquid  ordiri,  et  tibi  et  mihi  debitum  et 
communi  patriae  non  indebitum,  qua?  nos  multum  di- 
verso sidere,  te  quidem  gloriosos  atque  magnificos  ad 
actus,  me  ad  verbula  haec  qualiacumque  progenuit. 
Accessit  ad  uberiorem  stili  materiam  recens  regia  for- 
tuna luis  semper  adiula  consiliis,  quae  mihi  laetam 
spem  restituit,  illo  incolumi,  nunquam  Barbaros  in  Italia 
regnaturos.  Proinde  rerum  gestarum  satis  est  seu  hi- 
storiam meditanlibus  seu  poema,  ut  lyrici  carminis  su- 
biectum,  vitae  serenioris  morumque  dulcedinem,  atque 
altissimae  tuae  mentis  tranquillitatem  mansuetudinem- 
que praeteream.  Verumtamen  hic  calamus  virium  sibi 
conscius  suarum,  prope  iam  fessus  veterum,  nova 
cuncta  formidat.  Haec  vera  silentii  causa  est.  Habeo, 
fateor,  et  si  aliud  non  haberem,  tu  das  abunde  quod 
scribam:  tempus  utinam  dare  posses;  illud  enim  certe 

non  habeo,  curis  meis  obsessus,  quae,  sicut  moderatae 
iuvant  exerccntque  animum,  sic  immodicae  pergravanl 
enervantque.  De  reliquo,  fortunae  crimen  fuerit.  Tu  vero, 
vir  optime,  affectum  meum,  nudum  licet  effectibus,  illa 
tua  precor  Immanitate  complectere,  non  ignorans  me 
vel  in  silentio  tuum  esse:  et  si,  quod  spero  quidem  et 
cupio,  coeptis  illustribus  favor  coelestis  adfuerit,  ut  cor- 
pus italicum  labe  barbarica  purgatum  medullitus  agno- 
scam, in  quod  iam  nunc,  ut  fama  est,  dulcia  nostris, 
amara  hostibus  praeparatoria  confecistis,  sentio  me  de- 
siderio meo  non  posse  diutius  obstare,  quominus  in 
illud  litus  cui,  non  modo  in  Italia  sed  in  toto  etiam  orbe 
terrarum,  scriptores  rerum  dant  pulchritudinis  principa- 
tum, inter  occupationum  mearum  retia  dilapsus  eva- 
dam, et  faciem  tuam  visurus  et  Parthenopen  revisu- 
rus. Vive,  et  vale,  decus  nostrum. 

III.  Kal.  Septembris.  Avenionc. 


EPISTOLA  XIV. 

FRANCISCUS  PF.TRARCA  PHILIPPO  DE  VITRIACO  ELECTO 
EPISCOPO  MELDENSI  S.  P.  D. 


Gratulatur  evectum  ad  pontificatum , sed  muneris  grave 
pondus  miseretur. 


Congratulor,  an  vero  compatiar,  amantissime  pa- 
ter atque  optime,  quod  quum  maxime  necessaria  quies 
esset,  tum  maxime  tibi  superimpositum  laborem  video, 
et  praedulcibus  studiorum  curis  iucundissimoque  otio 
praedura  negotia  et  episcopalem  sollicitudinem  succes- 

sisse?  Heu!  (juolies  Augustus  Caesar,  ul  unico  et  om- 
nium altissimo  sim  contentus  exemplo,  quoties  hac 
retatis  parte,  quam  nunc  degis,  ut  laborem  dimitteret, 
de  dimittendo  imperio  cogitavit!  Testatur  quaedam  eius 
epistola  ad  senatum  missa,  in  qua  erat,  ut  privatam 
agere  sibi  liceat  et  liberam  senectutem,  quam  procul 
ab  illo  fastigio  honoratam  sibi  spondere  non  dubitabat. 
Tu  cum  honoratus  esses  et  quietus,  omniumque  liber- 
rimus quos  ego  nossem,  ultro  laborem  et  voluntariam 
servitutem  subiisti:  dum  nodosis  atque  inextricabilibus 
et  a falce  repullulantibus  plenum  curis  pontificatum  es 
amplexus,  prorsus  magno  animo  et  excelso,  qui  propriae 
quieti  et  honestissimae  voluptati  tuae  utilitatem  pu- 
blicam praetulisti.  Proposito  igitur  tuo  gratulor,  compa- 
tiorque  fortunae,  atque  illud  hortor  in  primis,  ut  quod 
invito  animo  suscepisti,  indefessa  constantia  prosequa- 
ris, gloriam  in  terris,  in  ccelo  autem  stabiliora  quaedam 
praemiorum  genera  meriturus.  Ha3c  tibi  raptim  scribere 
visum  est,  expectante  nuncio,  cum  aliud  quod  scriberem 
non  haberem,  praesertim  ut  scires  ubinam  terrarum 
sum.  Ad  ripam  Rhodani  rursus  me  compulit  sors,  uti- 
nam,  antequam  roter  iterum,  te  visurum!  Tu  vive  fe- 
liciter, et  vale,  nostri  memor. 

Avenione,  X.  Kal.  Novembris. 

EPISTOLA  XV. 

FR  ANCISCUS  PETRARCA  PHILIPPO  EPISCOPO  CAVALLICENS1 
S.  P.  D. 

(J.iudct  dc  reditu  eius,  utque  tandem  ab  itineribus  cesset 
et  otium  vita:  quierat,  hortatur. 

lteducem  Ic  peregrinatione  longissima  laetus  audio 
et  tensis  ad  coelum  palmis  eunt  Anchise  ordior: 

Venisti  tandem 

Quas  ego  te  terras  et  quanta  per  aequora  vectum 

Accipio ! 

Quid  ni  autem  gratuler  tantum  et  tam  bene  de  me 
meritum  patrem  sospitem  mihi  restitui,  si  tota  mecum 
gaudet  Ecclesia,  quam  bimestri  spatio,  quod  plusquam 
bienne  visum  est,  acephalam  reliquisti?  Totus  amantis  - 
simus  ille  grex  tuus  exoptatum  pastoris  sui  plaudit 
ad  reditum,  serenissimae  semperque  mitissimae  iubar 
frontis  aspiciens,  benesuadae  et  salutiferae  sonum  vocis 
audiens,  laeta  pascua  designantem;  ad  haec  et  leve  iu- 
gum  et  pastoralem  baculum  suavissimum  recognoscens. 
Ipsi  colles,  ipsa  urbis  tum  moenia  mihi  certe  videntur 
vel  in  silentio  gratulari  sibi  reddito  sole  suo.  Molesta 
quidem  amantibus  semper  absentia,  sed  interdum  utilis 
excitandis  affectibus.  Multos  ego  arbitror  quonam  cultu 
sis  colendus  praesens  per  absentiam  didicisse;  ut  enim 
ruris  sic  convictus  mutui  prodesse  solet  intermissio  et 
cessatio  temporalis,  et  sicut  frugum  ex  novalibus,  sic 
ex  animis  uberiorem  messcra  dilectionis  elicere.  Ve- 
rum haec  et  in  terris  sterilibus  agricultura?  lex,  et  in 

animis  lepidis  amicitiae  regula  locum  habet.  Contra  au- 
tem sicut  qui  felicius  arvum  colunt,  sic  ego  cum  tuis 
omnibus,  quibus  animus  desiderio  ardens  est,  tali  vicis- 
situdine non  egemus.  Sempcr  potius  te  praesentem,  si 
fieri  possit,  nullamque  tui  vultus  eclipsim  oculis  no- 
stris occurrere  et  cupimus  et  rogamus.  Et  sane  ut  libi, 
nec  mihi  minus  qui  loquor,  utile  consilium  vetus  meum 
inculcem,  tempus  est  iam  ut  proris  ad  litus  versis 
portum  petamus  proximum,  ubi  iactis  tandem  anco- 
ris quiescamus,  linquentes  aliis  terrarum  pelagique 
circuitus  plenos  innumerabilium  difficultatum  atque 
discriminum.  Satis  superque  satis,  nisi  fallor,  experti 
sumus  quantum  torqueat  pernox  cura,  quantum  diurna 
negotia  fatigent,  quem  anhelitum,  quem  sudorem  vel 
adseensus  montis  excitet  vel  descensus : quid  taedii 
pariat  immensa  planities,  quid  nimbosae  noctis  cura  in 
tenebris  terroris  afferat,  et  irati  maris  unda  ferventior, 
et  ululatu  nautico  permixtus  ferientis  scopulum  cym- 
bae fragor.  Et  lutum  et  pulverem  et  nives  et  glaciem 
et  saxa  transivimus;  et  grandinem  et  procellas,  ventos 
nubesque  pertulimus,  aestus  et  frigora  et  praedonum 
insidias  et  impetum  belluarum.  Nullum  fere  mali  ge- 
nus intentatum  liquimus,  et  sicut  per  ista  iuveniliter 
transivisse,  atque  horum  postea  meminisse  delectabile, 
sic  ab  his  nunquam  divelli  posse  miserrimum  est.  Di- 
mittamus igitur  haec  aliis  vel  inexpertis  vel  expertis 
forte  felicius.  Ili  quidem  quod  nostris  didicimus  peri- 
culis, suis  discant.  Hi  autem  suo  marle  protendant,  unde 
nobis  iam  et  tempestivum  et  commodum  est  reverti. 
Sunt  quibus  inexhaustus  labor  et  iuge  periculum  pro 
voluptate  sit.  Nobis,  si  professionis  rerumque  nostra- 

rura  memores  sumus,  amabilis  quies  est,  et  optanda 
securitas.  Longe  laleque  pervagati  sumus  : tempus  est 
subsistendi:  advesperascit  enim,  pater  optime,  et  ante 
noctem  de  hospitio  cogitandum  est.  Hanc  litterulam 
tibi  redeunti  obviam  praemisi,  e vestigio  sequuturus. 
Vive  feliciter  et  vale,  decus  nostrum. 

VIII.  Kalen.  Novembris,  Avenione. 


EPISTOLA  XVI. 

FRANCISCUS  PETRARCA  QUATliOR  CARDINALIBUS  REFORMANDA: 
REIPUBLIC.-E  URBANA:  DEPUTATIS  S.  P.  D. 

Reipublicx  regundaj  magistratus  non  e patriciorum  numero, 
sed  e plebciis  esse  eligendos. 


Fragilibus  humeris  grande  onus  imponitur  ab  illo 
et  pro  illa,  quibus  negare  nil  poluf.  Ne  quid  ergo  rcii- 
cerem  iussit  animae  dominus  amor.  Meae  communis 
patriae  et  parentis  publicae  salus  in  ambiguo  vertitur. 
Non  est  filius,  quem  piae  matris  non  tangit  iniuria.  Ac- 
cedit ad  humani  generis  universale  debitum  singulare 
quoddam  erga  me  meritum  urbis  Romae,  quem  et  suum 
insigni  privilegio  civem  vocat,  et  fortasse  non  ultimum 
hoc  tempore  nominis  sui  et  famae  senescentis  in  me 
praesidium  repositum  arbitratur.  Denique  sic  semper 
de  me  meruit,  ut,  ubi  de  statu  eius  quaeritur,  non  modo 
turpe  silentium  meum  sit,  sed  inhumanum  et  ingratum. 
Haec  idcirco  praefari  libuit,  ne  quis  me  insanum  autmpi 
ipsius  oblitum  putet,  qui  maiora  viribus  meis  sim  ag- 
gressus, contraquc  consilium  sapientis,  altiora  mc  quae- 
II.  io 

sierim  et  fortiora  me  scrutatus  fuerim  : seu  indignanter 
audiar,  quod  romana  libertas  pio  quidem  sed  humili 
prorsus  et  subito  ac  pedestri  et  forsitan  impertinenti 
eloquio  defendatur.  Magna  res,  fateor,  et  coram  magnis 
agitur,  et  ad  Maximum  referenda.  Ego  vero  parvitatis 
meae  mihi  sum  conscius;  sed  ad  loquendum  animos  dat 
innata  devotio.  Itaque,  patres  optimi,  quibus  huiusce 
rei  cura  mandata  est,  si  a vobis,  ut  spero,  hactenus 
meae  procacitatis  excusatio  faventibus  animis  est  ad- 
missa, pias  oro  dehinc  aures  fidelibus  adhibete  ser- 
monibus, non  quis  ego,  sed  quaenam  intentio  mea  sit, 
neque  tam  qualiter,  quam  quid  dicam,  immo  vero  non 
tam  quae  dicam,  quam  quae  dicere  velim,  et  quid  su- 
per tanta  materia  dici  potest,  misericorditer  atten- 
dentes. 

Primum  animis  vestris  reor  insitum,  nullius  hu- 
manae rei  nomen  esse  sonantius,  quam  rcipublicae  Ro- 
manorum. Hoc  mihi  nulla  regio,  nulla  barbaries  nega- 
bit, sed  orbis  ipse  terrarum,  si  loqui  posset,  uno  ore 
fatebitur,  ct  suum  caput  ingenue  recognoscet,  impexum 
licet  neglectumque  miserabiliter  et  incultum.  Quam  ob 
rem  etsi  nihil  aliud  esset  Roma  quam  nomen  , esset 
tamen  reginae  olim  nomen  urbis,  ut  arbitror,  quadam 
cum  reverentia  tractandum;  illius,  inquam,  urbis  quam 
Deus  omnipotens  tot  tantisque  praerogativae  temporalis 
et  spiritualis  insignibus  adornassct,  penes  quam  et 
verae  fidei  basim  et  Ecclesiae  fundamentum  et  supre- 
mum totius  orbis  imperium  statuisset.  Nunc  vero,  ut 
plus  aliquid  quam  nomen  Roma  sit,  unde  sperari  pos- 
sit vel  timeri,  illud  c\  ordine  cogitantibus  occurrit, 
non  frustra  nec  temere  sed  divinitus  facium  esse  , ut 

vobis  potissimum  ex  omni  sacro  collegio  Romanus 
Pontifex  gloriosum  hoc  et  meritorium,  quamvis  aequa 
lance  librantibus  apprime  grave,  pondus  iniunxerit,  e 
quibus  tres,  praeter  profundissimam  sapientiam  ubcrri- 
mamque  doctrinam,  romanarum  quoque  rerum  notitiam 
experientia  docuisset;  quartus  vero  non  modo  roma- 
nac  esset  originis,  sed  genus  etiam,  ut  quidam  putant, 
ex  altissima  ac  vetustissima  traheret  gente  Cornelia  ; 
et  hic  io  vera  pietas,  o patriae  dulcis  amor!',  adversus 
superbam  nobilitatem,  athleta  fortissimus,  indefensae 
causam  plebis  ageret  et  oppressae  patrocinium  libertatis. 
Hanc  igitur  ad  causam  a Deo  indices  dati  nullum  so- 
cordia? locum,  nullum  humanis  precibus  aut  gratiae  re- 
linquatis. 

Sed  ut  iam  tandem  quaestionis  et  sententiae  meae 
summam  brevi  sermone  complectar,  lis  antiqua  repeti- 
tur. Atque  utinam  priscae  superbiae  nil  novae  tyrannidis 
accessisset.  Ignava  placensque  sibi  et  spernens  cuncta 
nobilitas  humilitate  nimia  romanae  plebis  abutitur,  nec 
aliter  quam  totidem  Poenos  aut  Cimbros  captos  et  sub 
iugum  missos,  ignominiosum  protrahit  ad  triumphum. 
Atqui  nulla  lege  cautum,  nullo  more  servatum  , nun- 
quam alias  fando  auditum  est,  ut  domitis  civibus 
triumphetur.  Verum  hoc  etiam  loco  non  alienum  fuerit 
interfari,  ne  qua  orationi  meae  vel  levis  odii  sit  inter- 
mixta suspicio,  me  scilicet  harum,  unde  ea  lis  oritur, 
familiarum  alteram  non  odisse,  alteram  vero,  quod 
commemorare  superfluum,  non  amore  solum  sed  fami- 
liari quodam  semper  obsequio  coluisse,  nullamque 
in  toto  orbo  principum  familiarum  me  cariorem  ha-  ! 
buissc.  Carior  tamen  mihi  res  publica,  carior  Roma, 

carior  Italia,  carior  bonorum  quies  atque  securitas. 
Ea  itaque,  ut  defunctorum  ac  viventium  pace  loquar, 
causa  fuit,  cur  in  hanc  magnitudinem  urbis  una  con- 
senserunt Deus,  virtus,  labor  pariter,  et  fortuna,  ut  Ec- 
clesiae et  Imperii  caput  esset,  non  ut  regnum  fieret 
paucorum  civium,  immo  vero,  si  verum  petita  venia  lo- 
qui licet,  nec  civium  quidem  romanorum,  nec  romanum 
nomen  amantium.  Non  insistam  in  utriusque  gentis 
origine  recensenda;  nota  res  est,  et  Rheni  vallibus  et 
Spoletinis  etiam  decantata  pastoribus.  Ita  domina  gentium 
in  omnes  lapsa  miserias,  nulliquc  miserabilis,  non,  ut 
quondam,  propriis,  sed  alienis  manibus  lacerata,  vetus 
illud  solatium  perdidit  malorum, 

Nullos  admittere  reges. 

Sed  civi  servire  suo. 

Et  an  huic  iniuriae  occurrendum  sit,  ambigitur?  Illud 
autem  omittitur,  quod  ante  omnia  dignum  erat,  quibus 
seu  quam  exquisitis  suppliciorum  generibus  praedones 
publici  puniendi,  aut  saltem  in  libera  civitate  libertatis 
hostes  quam  procul  a muneribus  publicis  sint  arcendi? 
Id  nunc  quaeritur,  stupendum  dictu,  an  dominator  olim 
omnium  populorum  populus  romanus  eo  usque  resti- 
tui debeat  libertati,  ut  in  Capitolio  suo,  unde  Senonum 
flammas  atque  arma  submovit,  ubi  reges  captos  ante 
triumphales  currus  vidit,  ubi  legatos  gentium  supplices 
audivit,  unde  praecipitans  superborum  civium  atque 
hostium  colla  confregit,  hodie  possit  una  cum  domesti- 
cis tyrannis  partem  ullam  provinci®  administrationis 
attingere?  O bone  Iesu,  ubinam  gentium  habitamus? 
Aspicis  ista,  Salvator,  aut  quonam,  piaculis  nostris  of- 

fensus,  solitae  pietatis  oculos  avertisti?  Miserere  iam,  et 
tanti  maculas  absterge  dedecoris.  Ilucne  igitur  vivendo 
decidimus,  hic  erat  aerumnarum  terminus,  ut  in  pu- 
blico, vel  quod  publico  maius  est,  coram  Christi  Vi- 
cario et  coram  Apostolorum  successoribus  quaereretur, 
liceatne  romanum  civem  in  senatum  eligi,  cura  tam 
diu  alienigenas  regnare,  et  tot  Tarquinios  superbos  in 
Capitolio  videamus?  En  quaestio  ad  quam  solvendam 
quatuor  coeli  cardinum  labor  invigilet ! Certe  ego  si 
consular,  respondere  non  dubitem,  romano  more  se- 
natum romanum  nonnisi  ex  romanis  civibus  constare, 
et  externos  a limine  secludendos,  non  tam  quos  mise- 
rint longinqua  terrarum,  sed  Latinos  et  gentem  proxi- 
mam et  contiguam  Romanis  et  paene  cum  eis  unum 
corpus,  neque  illos  solum  verbo  vel  calamo,  sed,  si 
fieri  possit,  etiam  gladio  deterrendos;  exemplo  Auli 
Manlii  Torquati,  qui,  cum  Latini  quondam  peterent  ut  ex 
eis  altum  consilium  et  senatus  pars  dimidia  legeretur, 
tanta  indignatione  permotus  est,  ut  iuraret,  se  in  cu- 
riam cinctum  gladio  venturum,  et,  si  quem  ibi  Latino- 
rum cerneret,  manu  propria  perempturum.  Quonam  ille 
animo  spectasset  Senatum  totum  a Rheni  ripis  vel  ab 
Umbria  venientem,  qui  solam  partis  dimidiae  mentionem 
tam  indigne  pertulit  a Latinis? 

Nostri  autem  peregrini,  ne  sine  causa  furere  vi- 
deantur, hanc  usurpati  senatus  rationem  afferunt,  quod 
potentiores  sunt  ad  onus  tanti  officii  perferendum.  Qua; 
ista  potentia  est,  nunquam  nisi  damno  civitatis  cogni- 
ta? Unde  autem,  quantulacumque  est,  nisi  ex  sanguine 
populi  et  reipublicae  conflata  visceribus?  Ut  magna  ta- 
men sit  et  iusta  potentia,  quid  ad  rem?  Certe  dum  illa. 

cuius  proxime  memini,  Romam  venisset  legatio  Latino- 
rum, armis  virisque  et  opibus  florens  Latium  descri- 
bitur; nec  minus  ideo  repulsi  sunt,  qui  potentiae  fidu- 
cia ad  honorem  indebitum  aspirarent,  ut  virtutis  prae- 
mia fortunae  tribuerent  immerenti.  Profecto  eniin  si  nudae 
potentiae  senatoria  Romae  dignitas  deberetur,  nec  re- 
spectus esset  vel  originis  vel  virtutis,  poterant  et  Ma- 
cedonia tunc  temporis,  et  Carthago,  et  nunc  alia  per 
orbem  magnis  viribus  regna  pollentia  multum  sibi  iuris 
hac  in  re  multumque  praeminentiae  vindicaro.  Sed  di- 
cent et  ii,  quia  Romani  sumus,  et  longa  vel  detentione 
magistratuum  vel  libertatis  oppressione,  romani  cives. 
Ego  vero  profecisse  me  non  modicum  arbitrarer,  si 
ad  hoc  elatissimos  animos  inclinassem,  ut  cives  et  non 
vastatores  civium  esse  vellent,  neque  tunc  illos  ab  ho- 
norum gradibus  Manliano  rigore  depellerem.  Si,  per 
miserantem  res  humanas  Deum,  mitissimi  patres,  si 
qua  romani  nominis  miseratione  tangimini,  percontor 
vos,  an  eo  proposito  capessere  illos  rempublicam  aesti- 
matis, ut  eius  penuriae  propriis  opibus  opem  ferant? 
Illinam  id  in  animum  inducerent  ! Possem  munificae 
ambitioni  veniam  dare,  et  undecumque  venientes  can- 
didatos admittere.  At,  mihi  credite,  contrarium  medi- 
tantur, ut  scilicet  de  reliquiis  sparsae  urbis  insatiabi- 
lem avaritiae  suae  famem  non  tam  mitigent  quam  ac- 
cendant. Verum  et  hoc  negare  forsitan  audebunt , et 
unius  verbi  impudentia  notam  mundo  totius  vitae  se- 
riem occultare,  et  romani  cives  et  amantes  patriae  dici 
volent.  Non  ita  est,  quippe  quos  cives,  inuno  quos  ho- 
mines, et  non  principes  aut  dominos  vocare,  capita- 
lis offensa  est.  Quia  vero,  licet  sub  aequis  indicibus,  ini  - 

(]ua  rerum  sorte  contendimus,  detur,  concordia?  gratia, 
quod  facillimum  est  negare,  et  cives  et  pacificos  cives 
esse.  Indigni  veniant  ad  honores,  ita  ut  dignissimos 
non  excludant.  lam  ex  quo  cum  romanis  externi  liti- 
gent et  sint  omnes  uno  nomine  Romani,  quid  est  cul- 
illi soli  honorari  debeant,  quibus  hoc  precarium  nomen 
est,  immo  vero  cur  ulla  in  re  suis  contribulibus  antefer- 
ri? An  propter  nobilitatem?  Sed  quid  sit  vera  nobilitas 
non  parva  disputatio  est;  tum  vero  quam  sint  nobiles 
intelligcnt,  cum  inlclligcnt  quam  sint  et  virtuosi.  An 
propter  divitias?  Quas  nunc  extenuare  verbis  nolo:  il- 
lud tamen  moneo,  ut  inde  tenuiores  non  despiciant, 
sciantque  illas  bonis  moribus  omnino  nil  conferre,  et 
quas  de  fecundis  ecclesiae  matris  uberibus  suxerunt , 
eis  sobrie  et  pro  transitoriis  utantur,  vel,  si  libet  et  ad 
maiora  pigriores  animi  non  assurgunt,  fruantur  etiam 
pro  aeternis,  modo  unum  praestent,  ut  quas  de  com- 
muni liberaiitatc  perceperunt,  in  communem  perniciem 
non  convertant.  Quod  si  ad  publicum  regimen  privatas 
divitias  necessarias  opinentur,  velim  mihi  respondeant, 
quam  dives  erat  Valerius  Publicola,  dum  adiulor  Bruti 
superbos  reges  ciicerct,  dum  primo  consulatu  de  Tu- 
scis, tertio  de  Sabinis,  vir  sepeliendus  e publico,  trium- 
pharet? Quam  dives  Menenius  Agrippa,  dum  discordem 
scissamque  rempublicam  sacro  conglutinaret  eloquio  ; 
quam  dives  Quintius  Cincinnatus,  dum,  deserto  rure, 
inopi  victu  Romam,  et  obsidione  consulem  romanum  at- 
que exercitum  liberaret;  quam  dives  Curius,  quam  di- 
ves Fabricius,  dum  Pyrrhi  regis  ac  Samnitum  signa 
prosternerent;  quam  dives  Attilius  Regulus,  dum  Car- 
thaginiensium funderet  legiones;  quam  dives  Appius 

Claudius,  dum  luminibus  captus  rcmpublicam  consilio 
gubernaret?  Operosum  est  omnia  gloriosae  paupertatis 
exempla  colligere.  Audeo  tamen  affirmare,  licet  obstre- 
pat multitudo,  nil  magis  quam  supervacuas  divitias 
obesse  virtutibus,  et,  ne  certas  notiones  ac  radicatas 
medullitus  opiniones  convellam,  quod  inter  scriptores 
rerum  constat,  Romam  victricem  gentium  vicere  divi- 
tiae, nec  dubium  est  una  eadomquc  via  et  paupertatem 
romanam  exivisse,  et  peregrina  subintrasse  flagilia.  Ita 
quod  maxime  nocet  rectoribus  civitatum,  id  isti  ei 
maxime  profuturum  putant,  sive,  quod  potius  reor,  pu- 
tare se  simulant.  Reliquum  est  ut  veriorem  causam 
praesidendi  cupidinis  inquiramus.  Ea  vero  non  alte  fo- 
dientibus  praesto  est.  Omitto  avaritiam,  quae,  etsi  magnis 
indiciis  suspecta  sit,  propter  honestatem  quamdam  no- 
minari in  hoc  sermone  mihi  videtur  quidem  indigna , 
eo  quod  ea  in  animis  nobilibus  turpissime  habitat,  immo 
procul  inde  exulat;  sed  loquor  nunc  de  nobilitate  vul- 
gari. Superbiam  igitur  solum  dico  commune  nobilitatis 
malum,  ut  Sallustius  ait,  non  utique  novam  pestem  in 
republica.  Siquidem  et  veros  illos  et  veteres  Romanos 
attigit,  interque  virtutes  maximas  lividus  tumor  obre- 
psit, semper  tamen  humilitatis  gravitate  compressum, 
vestro  et  nunc,  ut  spero,  gloriosissimi  patres,  arbitrio 
comprimendum.  Egere  videtur  res  exemplo. 

Iam  ab  initio  plebs  romana  inhumanis  iniuriis  af- 
fecta, suos  magistratus  et  libertatis  ambiguae  patronos 
ac  vindices  poscebat.  Acri  nobilitas  adversata  luctami- 
ne: hinc  in  sacrum  montem  prima  secessio.  Vicit  tan- 
dem superbiam  nobilium  plebeia  iustitia,  et,  reclaman- 
tibus nequidquam  patriciis,  tunc  primum  calcar  unicum 

ac  frenum  illorum  violentias  Tribunatus  plebis  est  in- 
ventus. De  hoc  quoque  petitum  a plebe  ut  is  magistratus 
suis,  hoc  est  tribuniciis  comitiis  crearetur,  et  hic  quoque 
plebs  victrix,  Appio  Claudio  viro  licet  acerrimo  patricia- 
tus obluctante.  Nova  dehinc  orta  contentio,  primoribus 
superbo  fastidio  negantibus  inter  plebem  patriciosque 
matrimonium,  et  sic  abrupto  sanctissimo  vinculo  gene- 
ris humani,  in  duas  iterum  partes  scindentibus  civita- 
tem, indignata  plebs  restitit.  Sic,  invitis  adversariis, 
lege  lata  promiscua  sunt  permissa  coniugia.  Decemvi- 
ratus sacrorum  causa,  quaestura,  curulis  aedilitas,  non- 
nisi patriciae  gentis  erant;  animadvertit  plebs  se  ludi- 
brio haberi,  ac  nisa  est  evicitque  ut  harum  quoque 
particeps  dignitatum  fieret.  Qua  in  re  non  est  silentio 
supprimendum  parvum  illud  per  se,  sed  superbiae  no- 
bilium et  plebeiae  libertatis  evidentissimum  argumen- 
tum a Tito  Livio  relatum.  Cneius  Flavius  scribae  filius, 
humilis  vir  fortunae,  caeterum  vafer  ac  disertus,  aedilis 
curulis  factus  erat;  ea  res  nobilibus,  novitatem  eius 
horrentibus,  tantum  stomachum  excitaverat,  ut  in  illius 
honore  velut  in  luctu  proprio  plurimi  ex  eis  anulos 
aureos  et  ornamenta  deponerent.  Contra  ille  nihil  mo- 
tus adversus  eorum  insolentiam,  liberrimam  contuma- 
ciam exercebat.  Itaque  dum  Cneio  aegrotantis  collegae 
thalamum  intranti  nobiles  iuvenes,  qui  tum  aderant, 
unanimi  contemptu  non  assurgerent,  confestim  sellam 
curulem  iussit  afferri.  Atque  ita  suorum  nobilium  con- 
temptorum contemptor  ipse  nobilior,  illos  invidia  tabe- 
scentes non  de  privato  scamno,  sed  publica  de  sede 
despexit;  qua  unica  libertate  mihi  quidem  videtur  non 
aedilitatis  modo,  sed  consulatus  etiam  honore  dignissi- 


Digitized  by  Googlc 


154 


DE  HERUS  FAMILIARIBUS 


mus;  de  quo  loqui  sciens  ad  ultimum  reservavi,  quod 
scilicet  senatores  duo,  qui  e tanta  conscriptorum  patrum 
frequentia  supersunt,  videri  possunt  in  loco  duorum 
consulum  successisse.  Ut  enim  bic  habet,  sic  ille  finem 
habuit  magistratus;  senatorum  potestas  terminum  non 
habebat.  De  hoc  igitur  consulatu  quotiens  et  quanta 
indignatione  certatum  sit  si  retexere  incipiam,  elonga- 
tur ab  epistolae  fine,  ad  quem  festinat,  oratio.  Hoc  nossc 
sufficiat,  quod  cum  plebs  romana  summi  etiam  loci 
partem  posceret,  idque  nobilitati  summum  dedecus 
videretur,  summa  vi  obstitit;  ad  extremum,  ut  in  re- 
liquis, victa  occubuit,  mullisque  hinc  indo  contentioni- 
bus agitatis,  primo  quidem  ad  id  deventum  est,  ut  non 
consules,  sed  consulari  potestate  permixti  tribuni  mi- 
litum quatuor  crearentur;  cumque  ne  hinc  etiam  plebis 
animi  quiescerent,  quod  diu  tumore  superbiae  negatum 
erat,  iustiliae  viribus  est  obtentum,  ut  plcbeius  consul 
iuxta  patricium  sederet,  et  communem  patriam  et  com- 
muni opera  partum  imjierium  pari  regerent  maiestate. 

Quae  si  vera,  si  apud  clarissimos  historicos  nota 
sunt,  quid  dubitamus  adhuc  longius,  providentissimi  pa- 
tres, aut  quid  hortatoribus  indigemus?  Si  Romanorum 
calamitati  miseremini,  si  pios  humeros  immensae  ruinae 
subiicere  decrevistis,  eius  temporis  exempla  sequimi- 
ni, quo  urbs  illa  de  nihilo  surrexit  ad  sidera,  non 
huius,  quo  de  tantae  fastigio  fortunae  paene  ad  nihilum 
est  redacta.  Dubitare  non  oportere  arbitror,  quin  urbs 
Roma  multos  et  nobiliores  et  meliores  habeat  his,  qui 
solo  nobilitatis  cognomine  gloriosi  coelum  terrasque  fa- 
stidiunt, quos  ego,  si  boni  erunt,  nobiles  non  negabo, 
romanos  certo  non  ego  solus,  sed  ipsa  etiam  negat 

Roma.  Esto  autem  sint  nobiles,  sint  romani.  An  maio- 
ribus nostris,  cultoribus  iustitim,  subiectorum  protecto- 
ribus, debellatoribus  superborum,  fundatoribus  imperii 
praeferendi  sunt?  Hoc  dicere  quantalibet  impudentia  non 
audebunt.  Quod  si  illi  cesserunt,  non  pudeat  hos  etiam 
plebi  cedere  dignissima  postulanti,  ne  in  urbe  scilicet 
sua  exulct,  neu,  velut  infecta,  de  publico  repellatur.  Qua 
in  re  Arislolelici  dogmatis  meminisse  conveniat,  ut,  quod 
diligentes  tortuosa  lignorum  solent,  cogatis  hos  nobi- 
les, non  modo  senatorias  et  reliquas  dignitates  partici- 
pare cum  aliis  , sed  diu  etiam  ab  his  penitus  abstinere, 
quas  diu  soli  per  arrogantiam  suam  et  plebis  patien- 
tiam usurparunt,  donec  in  partem  alteram  deflexa  res- 
publica ad  aequalitatem  debitam  revertatur. 

Hoc  censeo,  hoc  supplex  oro,  hoc  senex  Roma 
cum  lacrimis  obtestatur.  Quod  si  segnes  in  eius  re- 
stauranda libertate  fueritis,  ad  tribunal  tremendi  Judi- 
cis vos  appellat.  Hoc  Christus  iubet,  qui,  dum  consul- 
tabitis, in  medio  vestrum  erit,  ut  quos  elegit  a princi- 
pio, eorum  usque  in  tinera  se  praebeat  semper  tutorem; 
hoc  Apostoli  Petrus  et  Paulus  flagitant,  qui  romano 
Pontifici,  ut  non  alteri  quam  vobis  ista  committeret, 
inspirarunt;  quorum  tacitas  preces  si  audire  volueritis, 
quorumlibet  contrarias  preces  ac  gratias  facillime  con- 
temnetis, non  quod  alienae  superbiae  libeat,  sed  quod 
vestram  deceat  honestatem,  quid  urbi,  quid  Italiae,  quid 
mundo  expediat,  cogitantes. 

XI III.  Kal.  Decembris. 

EPISTOLA  XVII. 

FRANCISCUS  PETRARCA  QUATUOR  CARDINALIBUS  REIPUBLIC.fi 
ROMAN.fi  REFORMAND.fi  DEPUTATIS  S.  F.  D. 

De  eadem  re  qua;  superioribus  litteris  continetur. 


Inter  humilitatem  sobriam  effrenamque  superbiam 
iudices  deputati,  optimi  et  virtutis  amantissimi  patres, 
scio  vos  pusilli  hominis  consilio  non  egere,  ut  pro  iu- 
stitia  iudicetis:  sed  delectat  in  communis  patriae  quae- 
stione aliquid  loqui,  et  pro  parte  virili  me  tangente, 
cum  facta  non  possim,  ad  auxilium  libertatis  saltem 
verba  conferre.  Loquar  igitur  ex  fide  purissima,  con- 
scientiae serviens  non  gloriae,  nequo  id  cupiens,  ut 
meus  sermo  laudetur,  nec  magnopere  curabo  quem 
mea  pungat  oratio,  modo  iustitiam  non  offendat.  Dura 
nempe  conditio  contra  potentes  insurgere,  praesertim 
caros;  sed  ille  veritatis  est  amicus,  qui  eam  et  amicis 
et  rebus  omnibus  anteponit.  Itaque  postpositis  affecti- 
bus meis,  quamvis  mihi  carissimos  et  diu  cultos,  alie- 
nigenas hos  tyrannos  interrogo:  Unde  sibi  tantum  ar- 
rogantiae in  urbe  non  sua?  Mirantur  tres  ex  vobis 
forte:  quartus  enim  procul  dubio,  quid  loquor,  intelli- 
git.  Quod  si  forsan  irrideant  (sperant  enim  utriusque 
geniis  originem  in  oblivionem  tractu  temporis  abiisse), 
verum  esse,  vel  Roma  vel  Italia  teste,  probabitur.  Mira 
prorsus  et  intoleranda  superbia ! Hospites  exilio  advecti, 
cives  antiquos  ab  honorum  consortio  diutissime  repu- 
lerunt et  in  perpetuum  repellent,  nisi  summi  dextra 
Pontificis  et  vestris  consiliis  arceantur.  Nos  forte  pec- 

catis  nostris  vestrum  auxilium  non  meremur;  sed  me- 
retur certe  domus  Apostolorum  a tyrannorum  violen- 
tia liberari,  merentur  de  praedonum  manibus  eripi  tem- 
pla sanctorum,  meretur  sacro  tellus  ornata  martyrio 
civili  sanguine  non  foedari.  Quod  ni,  tyrannica  per  vos 
rabie  compressa,  plebi  miserae  tempestivo  remedio  pro- 
videtur, non  possunt  ista  contingere.  Sunt  enim  qui 
peccandi  finem  faciant  et  in  viam  rectam,  sera  licet  pae- 
nitentia,  revertantur;  sunt  qui,  nisi  compulsi,  nunquam 
redeant.  Sic  affectis  salutariter  vis  infertur.  Optimum 
est  homini  sponte  sua  virtulem  colere,  vitia  deserere  ; 
proximum,  vel  coacte.  Cogite  igitur  vel  invitos,  pesti- 
feraraque  tyrannidem  licet  reclamantibus  extorquete , 
neque  solum  romanam  plebem  in  partem  publici  ho- 
noris admittite,  sed  pessime  semper  administratum 
senatus  officium  possessoribus  indignis  eripite;  qui  si 
cives  et  si  boni  essent,  non  tamen,  nisi  pro  dimidio,  ius 
haberent:  nunc  autem  ita  se  gerunt,  ut  civitate,  quam 
destruunt,  et  convictu  civium,  quos  opprimunt,  nedum 
summis  honoribus,  sint  indigni.  Sane  quam  frivola  sit 
nobilitatis  divitiarumque  iactantia,  quibus  fixi  sine  ullo 
virtutis  adminiculo  se  extollunt,  aut  quonam  pacto  Ro- 
mani veteres,  quibus  singularis  et  eximia  virtus  fuit, 
plebem  tamen  ab  honoribus  excludere  nequiverint , 
verborum  plurium  opus  est,  longusque  fiam,  si  hoc  loco 
particularia  sequi  velim.  Summa  est,  quod  quotiens  fere 
honorum  controversia  exarsit,  semper  a plebe  humili 
superba  nobilitas  victa  est;  quam  rem  expressius  epi- 
stola nuper  ad  vos  prolixiore  complexus  sum,  cui  si 
horam  unam  non  occupatis  mentibus  dare  dignemini , 
spero  quod,  maiorum  vestigiis  inhaerentes,  salvam  iube- 

bilis  esse  rcmpublicam  et  ovile  illud  potissimum  lesu 
Christi,  ad  cuius  tutelam  cum  pastores  egregios  promi- 
sisset, videns  eos  luporum  feritate  deterritos,  ipse 
etiam,  sicut  nostis,  secundam  crucem  non  metuens 
personaliter  festinabat. 

VIII.  Kal.  Decembri!". 

LIBER  DUODECIMUS. 


EPISTOLA  I. 


KRANCISCUS  PETRARCA  CAROLO  IV.  AUGUSTO  IMPERATORI 
ROMANORUM  S.  P.  D. 

Hortatur  iterum  ut  in  Italiam  descendat  et  Urbem  rornani 
caput  imperii  praesenti  ope  sospitet. 


Oliin  tibi,  princeps  inclyte,  quod  famae  tuae  salu- 
tique publicae  convenire  visum  est,  scripsi  familiaritate 
quadam,  non  tam  de  ingenio  meo  quam  de  moribus 
tuis  sumpta  fiducia.  Deinde  autem  mecum  ipse  repu- 
tans difficultates  multas  et  varias  communibus  votis 
oppositas,  imperio  fortunae,  quae,  ut  aiunt,  omnibus  im- 
perat imperiis,  nec  dubitans  ex  adverso  per  te  tuum- 
que consilium  fieri  omnia  quae  humano  consilio  fieri 
possent,  et  oculis  tuis  et  huic  calamo  plusquam  an- 
nuas inducias  dedi,  quamquam  non  sine  moerore  animi 
tempus  labi  cernerem,  et  tranquillitatem  multorum  in- 
ierim populorum  prolatando  aut  procrastinando  differri. 
Sed  difficultatum  obice  impossibilitati  proximo,  ut  di- 
xi, tarditatem  excusabam.  Nunc  tandem  praeparante  di- 
vina providentia  vias  tuas,  et  fidelis  populi  salutem 
misericorditer  ordinante,  ita  dispositus  est  Italiae  tuae 

status,  adeoque  fervens  expeetatio,  ut  dilationem  ipsam, 
quae  gloriosis  primordiis  intercessit,  eidem  providentiae 
adseribam  potius  quam  fortunae,  quo  scilicet  immen- 
sum exoptatissimi  principis  mora  brevis  ardorem  pu- 
blicum excitaret.  Iam  vero  bonorum  animos  ardere 
amplius  non  posso,  tibi  persuadeas  velim;  verendumque 
ne,  quod  natura  rerum  fert,  incendio  sensim  tepor 
obrepat,  nisi  generosis  flammis,  quas  tuum  nomen  ac- 
cendit, praesentiae  tuae  alimenta  praebueris.  Cum  itaque, 
quod  neminem  omnino  te  melius  nosse  reor,  eo  res 
perducta  sit  ut  neque  maiestas  tua,  salva  gloria,  Caesa- 
reum  differre  possit  adventum,  neque  mea  devotio,  il- 
laesa fide,  coeptum  diutius  tenere  silentium;  loquor  ecce 
iterum  ad  dominum  meum,  et,  nisi  piget,  ad  cunctorum 
dominum  loquor,  simplicitate  quantalibet,  sed  fide  pu- 
rissima: et  loquor  non  novi  aliquid,  sed  quod  notissi- 
mum tibi  et  ab  omnibus  amicis  imperii  romani  vel 
consultum  iri  scio.  Non  enim  id  ago  ut  doceam,  sed  ut 
mea  fides  suo  fungatur  officio:  ideoque  rem  non  nitor 
adornare  coloribus,  sciens  ut  coloratis  fictisque  men- 
dacium, sic  veritatem  apertis  ac  simplicibus  delectari. 
Simpliciter  igitur  et  aperte  pro  honore  imperii,  pro  sa- 
lute Italiae,  pro  consolatione  urbis  Romae,  desolatissimae 
sponsae  tuae,  pro  amicorum  studio,  pro  subiectorum 
commodis,  pro  quiete  laborantium  Christianorum,  pro 
maturando  negotio  Terrae  Sanctae,  pro  adipiscendo  in 
terris  praeclarissimae  ac  immortalis  famae  praeconio,  pro 
aeterna  beatitudine  post  huius  fugacissimae  vitae  mi- 
serias promerenda,  oro,  precor,  obsecro,  loto  nunc 
animo  genubus  tuis  affusus,  quatenus  occasionem  res 
maximas  alque  optimas  gerendi  coelitus  oblatam  incun- 

ctanter  arripias,  reiectisque  curis  omnibus,  quae  gressus 
tuos  a tam  pio  itinere  retrahunt,  moram  tollas,  claris 
semper  exordiis  nocituram,  ac  tuo  egentem  auxilio  quam 
primum  invisere  velis  Ausoniam.  Optato  succedunt  om- 
nia: noli  unus  deesse  fortunae:  quod  si  facias,  ingens 
posteritatis  odium  nec  minorem  tibi  conflaveris  infa- 
miam. Vix  equidem  optare,  vix  verbo  exprimere  po- 
tuisses tam  facilem  fati  viam.  Putas  ne  perpetuum 
hunc  favorem?  Ut  vehemens,  sic  volubile  fatum  est: 
non  humano  quidem  ingenio  sed  suopte  volvitur  arbi- 
trio: nullus  status,  nulla  facies  rerum  durat.  Non  tu  idem 
semper  eris,  neque  haec  libi  semper  occasio.  Intelligis, 
providentissime  princeps,  non  tantum  quid  loquar,  sed 
quid  cogitem.  Praesentem  Tusciae  statum  vides;  ubi  plu- 
rimum rebellionis  avo  luo  aliisque  retro  principibus  fuit, 
illic  tibi  plurimum  erit  obsequii.  Utere  rerum  mutatione 
felicissima,  sortemque  tuam  ne  neglexeris.  Brevitatem 
ac  fugam  vitae  mortalis  ante  oculos  habeto,  et  instabi- 
litatem rerum,  et  fortunae  vim,  cuius  natura  est  ut 
audentibus  atque  sollicitis  faveat,  timidos  pigrosque 
reiiciat,  et,  ut  sapientibus  placet,  retro  calva  esse  cum 
soleat,  frontem  habeat  capillatum. 

Pluraque  scripsi  olim,  et  plura  nunc  scriberem, 
nisi  quia  sapientiae  tuae  etiam  pauciora  sufficiunt , et 
devotioni  meae  utcumque  hoc  breviloquio  satisfactum 
est.  Vale,  magnanime  Caesar,  et  propera. 

EPISTOLA  II. 

FRANCISCUS  PETRA11CA  NICOLAO  ACCIAIOLO  REGNI  SICULI 
MAGNO  SENESCALCO  S.  P.  D. 

Alumnum  eius  regno  potitum  gratulatur:  et  illum  moribus 
artibusque,  quaj  regem  maxime  decent,  informandum  suadet. 


Iam  tandem,  vir  clarissime,  perfidiam  fides,  avari- 
tiam largitas,  superbiam  vicit  humilitas:  iam  cliaritas 
odio,  desperatio  spei  cessit,  perseverantiae  difficultas. 
Iam  sub  malleo  veritatis  pertinax  mendacium  et  men- 
dax obstinatio  votis  tuis  obstantium  fracta  est.  Immor- 
tale bellum  est  inter  invidiam  et  gloriam , inter  nequi- 
tiam et  virtutem.  Gratias  illi  qui  est  dominus  virtutum 
ct  rex  gloriiv,  quod,  eo  duce,  in  praesenti  certamine 
victa  parte  deterrima,  cuius  saepe  contrarium  videmus, 
optima  pars  triumphat.  Ecce  nunc  unica  tua  cura,  glo- 
riosissimi Siculi  regis  vertex,  negatos  honores,  invito 
livore,  suscipiet.  Peccator  videbit  et  irascctur,  dentibus 
suis  fremet  et  tabescet.  Ipse  autem  solito  augustior,  mul- 
tumque serenior  avito  solio  residens,  pulsis  Latio  moc- 
slitiae  nubibus  atque  imbribus  lacrimarum,  orbem  no- 
strum fronte  siderea  et  stellanti  diademate  serenabit, 
ereptam  restituens  regno  pacem  tranquillitatemque  po- 
pulis exoptatam.  In  quam  rem,  ut  fecisti  hactenus, 
mundo  notissimum  tuum  illud  ostendes  ingenium,  co- 
que vigilantius,  quo  maioris  est  laudis  iustc  modeste- 
que  regnum  regere,  quam  feliciter  adipisci.  Nunc  siqui- 
dem tempus  est  ut  omnes  animi  lui  vires  colligas,  at- 
que ingentibus  negotiis  accingaris.  Nihil  est  actum,  si 

quid  Caesarei  moris  habes,  cum  et  multa  supersint,  et 
supremam  tua  celebris  gloria  manum  poscat.  Vidimus 
te  adversae  fortunae  magnificentissime  reluctantem:  iam 
cernimus  te  victorem.  Sed  en  totiens  victa  revertitur 
aspectu  mitior  et  auratae  cassidis,  ut  ita  dixerim,  fulgore 
suavior.  Vicisti  adversam;  prospera  redit  in  praelium. 
Quid  putas  ? Mutata  sunt  arma,  non  hostis;  et  tibi  quo- 
que novo  armorum  genere  opus  est.  Nolo  enim  aesti- 
mes minus  esse  negotii  quando  hostis  est  blandior. 
Nullum  insidiosius  bellum  est,  quam  ubi  blanditiis  cre- 
dulitas oppugnatur.  In  arcto  quidem  egregie  rem  ges- 
sisti: qualem  te  in  aperio  exhibeas,  expcctamus.  Multos 
in  angustis  indefessos  campestris  pugna  lassavit,  mul- 
tos in  adversitatibus  fortes  viros  fortuna  prosperior 
stravit.  Hannibal  Cannis  victor,  victus  est  Capuae,  et 
ardorem,  quem  Trebia  glacialis  accenderat,  tepor  extin- 
xit.  Saepe  pax  periculosior  bello  fuit.  Mullis  nocuit  ad- 
versario caruisse.  Quorumdam  virtus  otio  latuit,  quo- 
rumdam vero  prorsus  emarcuit,  locum  submoti  hostis 
occupante  luxuria.  Nulla  homini  pertinacior  lis  est  quam 
cum  animo  moribusque  suis.  Nusquam  minus  inducia- 
rum. Intra  murum  pugnacbii  seritur;  hoc  genus  hostium 
bello  languidum,  pace  fervidum  experimur,  et  sub 
toga  plus  ausurum  quam  sub  galea.  Ut  caeteras  gentes 
sileam,  Romanos  bello  indonjitos  et  omnium  gentium 
victores  pax  tranquilla  perdomuit,  et  ut  quidam  illius 
aevi  scriptores  elegantissime  lamentantur,  victum  or- 
bem victorum  victrix  luxuria  ulta  est.  Quod  praesagire 
videbatur  Scipio  ille,  vir  optimus  a senatu  habitus,  dum 
tam  enixe,  Catonis  sapientissimi  licet  senis  adversante 
sententia,  deleri  Carthaginem  prohibebat,  non  quod  il- 

lam  parcius  odisset,  sed  ne,  ut  ait  Florus,  metu  ablalo 
aemulae  urbis,  luxuriari  felicitas  nostrae  urbis  inciperet. 
Qui  iitinara  consilio  valuisset,  mansisselque  potius  no- 
bis cum  hostibus  et  cum  Carthagine,  quam  cum  vitiis 
et  voluptate  certamen.  Meliori  loco  res  starent,  ut  pu- 
to, rariusque  pugnatum  esset,  et  crebrius  triumphatum. 
Quorsus  haec?  forsan  interroges.  Quia  scilicet  multos 
auguror  futuros  quibus  quiescendi  iam  tibi  tempus  esse 
videatur.  Mihi  penitus  diversa  mens  est:  si  me  audire 
volueris,  scies  unum  esse  laboris  et  vitae  finem,  tibi- 
que  et  omnibus  claris  viris  usque  ad  extremum  spiri- 
tum vel  cum  visibili  vel  cum  invisibili  hoste  luctan- 
dum fore.  Quin  etiam  (vide  quantum  a communi  opi- 
nione dissentio)  geminatum  tibi  laborem  et  senties  et 
gaudebis.  Nullo  unquam  tempore  tam  magno  conamine 
consurgendum  tibi,  tamque  supra  te  ipsum  attollendus 
animus  fuit.  Ad  summa  certamina  ventum  est.  Uni- 
versus orbis  intelligat  in  utraque  fortuna  qualis  quan- 
lusve  vir  fueris:  neque  tu  tantum,  sed  qui  tuis  etiam 
consiliis  obsequuntur.  Habes  regem  animo  senem,  an- 
nis adolescentem,  cum  quo  terra  marique  iactatus  es  , 
quem  per  multa  praecipitia,  cogente  fato,  in  summum 
status  humani  fastigium  perduxisti.  Ostende  illi  quibus 
in  hunc  fortunae  verticem  sit  evectus,  quibus  artibus 
consistendum  sit.  Neque  tam  deinceps  enitendum  , ut 
adseendat  altius,  quam  ut  adseensu  sese  approbet  non 
indignum,  et  haeredilarium  sceptrum  non  magis  san- 
guini debitum,  quam  virtuti.  Non  facit  virum, -sed  .de- 
tegit, principatus;  et  honores  non  mutant  mores  atque 
animum,  sed  ostendunt.  Persuade  illi  minus  esse  re- 
gem nasci,  quam  iudicio  regem  fieri:  esse  cnimlbrtu- 

na?  illud,  hoc  meriti,  doce.  Deum  colat,  patriam  amet, 
iustitiam  servet,  sine  qua  regnum,  licet  opulentum  ac 
validum,  stare  nequii.  Discat  violentum  nihil  esse  lon- 
gaevum, et  amari  multo  tutius  esse  quam  metui.  Assue- 
scat nihil  in  terris  optare  nisi  bonam  mentem  , nihil 
sperare  nisi  bonam  famam,  nihil  nisi  dedecus  formi- 
dare. Cogitet  quo  altiorest,  eo  se  clarius  videri,  eoque 
minus  occultare  posse  quae  gesserit;  et  quo  potentiae 
plus  est,  eo  minus  esse  licentiae.  Noverit  regem  a po- 
pulo  non  magis  habitu  differre  quam  moribus.  Studeat, 
ab  extremis  aequo  spatio  discedens,  virtutem  in  medio 
suam  sequi.  Cesset  prodigalitas,  absit  avaritia:  illS  opes 
vastat,  haec  gloriam.  Sit  sane  tenax  famae  propriae,  sit 
parcus  honoris,  sit  avarus  temporis,  sit  largus  pecu- 
niae, et  illud  romani  ducis  modestissimum  animosissi- 
mumque  responsum  semper  in  auribus  eius  sonet: 
nolle  aurum,  sed  aurum  habentibus  imperare.  Malit  sub- 
iectos  abundare  quam  fiscum,  et  intelligat  divitis  regni 
dominum  inopem  esse  non  posse.  Calamitatum  sem- 
per meminerit  ac  laborum,  quos  calamitosa  Terra-labo- 
ris  his  temporibus  passa  est:  tunc  se  felicem,  tunc  se 
voti  compotem,  tunc  se  vere  regem  putet,  quando  cri- 
minibus alienis  invectas  miserias  propria  virtute  dis- 
cusserit, damna  restituerit,  ruinas  erexerit,  pacem 
confirmaverit,  tyrannidem  oppresserit,  reddiderit  liber- 
tatem. Inducat  in  animum  amare  quosTregil:  naiu  et 
amando  amor  quapritur,  et  nulium  certius  regnum  est, 
quam  pneesse  volentibus.  Sallustianum  illud  dogma 
regni  nunquam  excidat  animo  regis  tui:  non_exercilus 
neque  thesauros  praesidia  regni  esse,  sed  amicos;  eos- 
que  nec  armis  cogi,  neque  pecunia  parari,  sed  officio 

ct  fide,  cl  quae  in  canalem  sententiam  sequuntur:  con- 
corditer vivendum  esse  cum  suis;  concordia  enim  par- 
vas crescere,  discordia  maximas  res  dilabi.  Exemplo 
M.  Agrippae  plurimum  huic  sententiae  debeat,  perquam 
et  frater  et  socius  et  amicus  et  rex  bonus  Get.  Amici- 
tiis post  Deum,  post  virtutem  nihil  carius  habeat:  quem 
semel  amicitia  dignum  duxerit  nulla  consilii  parte  sub- 
moveat: sequensque  Senecae  consilium,  omnia  cum 
amico  deliberet,  sed  de  ipso  prius.  Multum  Gdat,  sed 
non  mullis:  et  insistat  verum  amicum  a blando  hoste  di- 
scernere. Veras  laudes  accipiat  ut  virtutum  stimulos, 
blanditias  coerceat  ut  venenum.  Tarde  eat  in  amicitiam, 
tardius  inde  discedat,  et,  si  Geri  potest,  nunquam:  id  i- 
psum  non  praecipitanter  sed  pedelcntim  faciat,  et,  ut 
est  antiquo  proverbio,  dissuat  amicitiam,  non  discindat. 
Qualem  praestat,  talem  ab  aliis  animum  speret,  neque 
a quoquam  diligi  sibi  Gngat,  quem  ipse  non  diligit.  Er- 
ror iste  potentum  est.  Liberrimi  autem  sunt  affectus  : 
iugum  non  ferunt,  dominum  non  agnoscunt;  uunquam 
amor  nisi  amore  cogitur.  De  amico  sane  nihil  mali  co- 
gitet, nihil  temere  cuiquam  credat:  pellat  suspiciones, 
delatoribus  aurem  neget,  pertinacius  instantes  arguat, 
non  desinentes  puniat.  Imperatoria  vox  est:  Princeps 
qui  delatores  non  castigat,  irritat.  Alexander  Macedo, 
licet  impetuosissimus  adolescens,  eximia  tamen  Gducia 
contempsit  accusatorem,  et  felix  fuit  eventus,  ut  debuit. 
Siquidem  porrectam  sibi  potionem  a Philippo  medico, 
quem  amabat,  in  manibus  habenti,  supervenerunt  lit- 
terae a Parmenione,  quibus  admonebatur,  Philippum  Da- 
rii muneribus  expugnatum  necem  eius  hosti  promi- 
sisse: itaque  cavendas  insidias,  et  mortiferam  potionem. 

His  ille  perlectis,  protinus  exhausit  poculum,  et  mox 
Philippo  litteras  tradidit  legendas.  Obtrectatores  alto 
animo  despiciat,  et  sic  vivat  ut  eos  vel  in  silentio  re- 
darguat probetque  mentitos,  memorans  Augustum  re- 
scripsisse Tiberio:  non  esse  indignandum  guod  de  se 
quisquam  male  loqueretur.  Satis  est  enim,  inquit , si 
hoc  habemus,  ne  quis  nobis  male  facere  possit.  Prae- 
clare: alioquin  plus  haberet  homo  quam  Deus,  qui,  li- 
cet inaccessibilis  sit,  nec  possit  offendi,  humanis  tamen 
saepe  conviciis  attentatur.  Hac  igitur  in  re  rex  tuus 
exerceat  animum  atque  aures,  in  qua  non  tantum 
huius  omnium  maximi  ac  modestissimi  principis,  cuius 
modo  mentionem  feci,  sed  et  Magni  Pompeii  civis  am- 
plissimi, et  Pyrrhi  regis,  et  Pisistrati  atheniensis  ty- 
ranni patientia  commendatur.  Secretum  vero  suum  ab 
aliis  inquiri  aequo  animo  ferat,  alienum  non  magnopere 
scrutetur.  Magni  animi  est  talia  non  curare.  Contra 
autem  prope  par  utrobique  diffidentia.  Talis  fiat,  qualis 
videri  vult.  Tum  demum  in  se  nihil  occultum  volet,  nec 
magis  horrebit  hostis  oculum  quam  amici,  nec  pluris 
faciet  consilium,  quam  testimonium  aemulorum.  Pari 
fiducia  Scipio  totis  castris  exploratores  Romanorum  al- 
qqe  Carthaginiensium  circumduxit:  pari  animi  magni- 
tudine Iulius  Caesar  et  captum  Domitium  dimisit,  et 
transfugam  Labienum  sprevit,  rerum  licet  conscium 
suarum,  et  non  semel  arcana  hostium  inventa  nec  un- 
quam lecta  combussit.  Ad  haec  non  temere  neque 
fortuito  serenissimi  titulum  sibi  impositum  arbitretur , 
sed  ut  in  animum  eius,  Deo  proximum  et  humanis 
passionibus  alliorera,  nulla  moeroris  nebula,  nullus  fla- 
tus laetitiae  gestientis,  nulla  pavoris  glacies,  nullus  libi- 

(linum  terrenarum  fumus  possit  adseendere.  Iram  in 
principe  turpissimam  non  ignoret:  crudelitatem  vero 
nominari  etiam  nefas  esse,  eo  funestiorem  quo  no- 
cendi plura  suppeditant  instrumenta.  Sentiat  verum  esse 
quod  ait  Tragicus: 

Omne  sub  regno  graviore  regnum  est, 

atque  ideo  minaci  tumore  deposito,  communem  se  su- 
bieclis  exhibeat,  et  quidquid  in  illos  statuerit  de  manu 
sui  superioris  expectet.  Superbiam,  nec  minus  invidiam 
plebeium  malum  credat  esse,  non  regium.  Cur  enim 
vel  superbire  regem  oporteret,  qui  debitor  munerum 
laniorum  et  tanto  sit  obnoxius  creditori?  Vel  cur  etiam 
invidere,  qui  supra  se  neminem,  tam  multos  autem  in- 
fra se  videt?  Veritatem  totius  fidei  fundamentum  esse 
non  dubitet,  et  e mendacio  provenire,  ut  vera  loquenti- 
bus  non  credatur:  plurimum  enim  veri  parva  falsitatis 
aspersione  fuscari.  Itaque  si  credi  sibi  aliquid  cupit , 
omnia  vera  loqui  in  consuetudinem  trahat,  atque  ita 
linguam  instituat,  ut  mentiri  nesciat.  Quid  enim  ridicu- 
losius dicam  an  periculosius  rege  mendaci,  sub  quo 
necesse  est  incertam  trepidamque  rempublicam  fluctua- 
re? Stabile  prorsus  ac  solidum  verbum  esse  debet  in 
quo  fundata  est  tantorum  spes  ac  tranquillitas  populo- 
rum. Cur  autem  mentiatur  cui  maxime  expediat  nul- 
lum, si  fieri  possit,  usquam  esse  mendacem?  Cur  adule- 
tur qui  nullum  metuat,  nihil  speret?  quos  adulatorum 
stimulos  non  improprie  videor  dicturus.  Contra  etiam 
cur  se  iactet,  cum  laudare  seipsum  rebus  deceat,  non 
verbis?  Cur  minetur,  cum  sola  valeat  fronte  terrere? 
Cur  in  quempiam  excandescat,  cum  possit  etiam  tran- 

quillus  ulcisci,  possit  et  parcendo  vindictae  genus  no- 
bilissimum exercere?  Caveat  praeterea  immoderatius 
exultare,  occupationes  circumspiciens,  immortales;  de- 
sinat tristari,  honores  suos  et  divinam  erga  se  muni- 
ficentiam recognoscens.  Nulli  se  negare  audeat,  cum 
non  sibi  soli,  sed  reipublicae  natus  sit.  Compertum  ha- 
beat se  res  suas  agere  quotiens  subditis  opem  ferat. 

Sit  aequitate  temperatus  rigor,  sit  severitas  mixta  cle- 
mentiae, prudentiae  insit  alacritas,  maturitas  celeritati, 
securitati  cautio,  modestiae  iocus,  auctoritas  levitati ; 
sit  in  gestu  decor,  in  convivio  sobrietas,  suavitas  in  ser- 
mone, in  reprehensione  charitas,  in  consilio  fides,  in 
iudicio  libertas,  in  risu  tarditas,  modus  in  accubitu,— 
gravitas  in  incessu.  Sit  ei  calcar  in  praemio,  frenum 
in  supplicio:  ad  illud  ardenter,  ad  hoc  pigrius  accedat;  . 
alio  vultu  superbum  hostem,  alio  civem  noxium  feriat. 
Illic  exultet,  hic  doleat:  exemploque  ducis  eximii,  suo- 
rum scelera  invitus,  tanquam  vulnera,  attingat,  quae  nisi 
tracta  traclalaque,  sanari  non  possunt,  ut  Livius  ait,  et 
cum  gemitu  ac  lacrimis,  haud  secus  quam  viscera  se- 
cet  sua:  afligatque  animo,  regem  misericordia  similli- 
mum Deo  fieri,  et  penitus  errasse  philosophos,  qui 
misericordiam  damnaverunt;  magnanimitatem  peculia- 
rem regibus  esse  virtutem,  sine  qua  nec  regio  nomine 
digni  sunt;  humanitatem,  si  adsit,  non  virtutem  esse 
hominis,  sed  naturam;  si  desit,  monstrum  potius  esse 
quam  vitium.  Eo  magis  regis  debitum,  quo  magis  reli- 
quos homines  debet  excellere  is  qui  primum  in  homi- 
nibus locum  tenet,  eamque,  quae  in  hominibus  pulchra 
sit,  esse  pulcherrimam  in  principe  castitatem;  nil  pudico 
rege  formosius,  nil  obscoenius  impudico;  gratitudinem 

mulis  etiam  animantibus  insertam,  turpiter  humanis 
al)esse  pectoribus;  eam  caeleris  ornamento,  regi  etiam 
praesidio  fore ; ingratitudinem  regi  nervos  roburque 
corrumpere,  dum  et  oblivioso  piget  obsequi,  et  ingrati 
animi  voraginem  fundo  carentem  pertcedet  explere 
muneribus.  Denique  oneroso  honore  et  honorato  se 
pressum  onere  fateatur,  eumque  qui  rex  fiat,  etsi  an- 
tea fuerit  expeditus  ac  liber,  ex  illo  tamen  honestam 
suscipere,  sed  laboriosam  ac  sollicitam  servitutem,  et 
sub  qua  publica  sit  libertas;  vivendumque  sibi  dein- 
ceps exemplariter:  exemplo  enim  regum  regna  com- 
poni; et  requiri  solere  de  manibus  praesidenlum  quid- 
quid vulgus  erraverit.  Nihil  sibi  proprium  velit  praeter 
sceptrum  et  diadema,  et  quae  hinc  oritur  curam  de 
salute  omnium,  gloriosam,  sed  difficilem  ac  multorum 
capitum,  hydraeque  non  dissimilem  renascenti.  Praestet 
alimoniam  ingenio  debitam,  verecundiam  aetati,  virtu- 
tem generi,  imperio  maiestatem.  Purpuram  spernat , 
contemnat  gemmas,  despiciat  voluptates,  et  irrideat 
universa  quae  fugiunt;  aeterna  sola  suspiciat  ac  mire- 
tur. Arma,  equi,  litterae,  supellex  regia.  Pax  et  bellum, 
exercitationes  regis  sint  : utrobique  romanis  artibus  re- 
gnet, quae  sunt,  ut  Maro  meminit, 

pacique  imponere  modum. 

Parcere  subieclis,  et  debellare  superbos. 

Postremo  norit  hanc  vitam  aleam  esse  magni  discrimi- 
nis, non  ad  ludum  iocumque,  non  ad  iners  otium , 
non  ad  degenerem  luxum,  ad  nihil  aliud  demum  ho- 
minibus datam,  quam  ut  brevi  merito  aeternitatis  adi- 
tum pandat  et  famas  materiam  sempiternae.  Itaque  re- 

rum  st;  bonarum  docilem  praebeat,  cupide  legat  atque 
audiat  maiorum  gesta  virorum,  et  exemplorum  illu- 
strium sit  scrutator  sollicitus  et  fervidus  imitator.  Illud 
noininatim  demum  teneat  quod  olim  ab  illo  magnifico 
inimicarum  urbium  eversore  servatum  in  exercitu  nu- 
mantino,  multis  deinde  romanis  ducibus  disciplinae 
militaris  exemplum  fuit;  ut,  sicut  ille  castris,  sic  iste 
urbibus  ac  regno  iustrumenta  luxuriae  depellat,  et  mo- 
res longa  licentia  depravatos  corrigat,  sine  quo  spes 
salutis,  non  dicam  victoriae,  nulla  est.  Hoc  ipse  ab  illo, 
«alia  sumat  ab  aliis,  e quibus  omnibus  perficiat  clarum 
virum;  quotque  insignia  nomina  praecesserunt  tot  sibi 
magistros  vil«e,  tot  sibi  duces  ad  gloriam  datos  sciat. 
Non  minus  interdum  accendunt  generosos  animos  exem- 
pla, quam  praemia,  nec  minus  verba  quam  statu.a;:  iu- 
vat  laudatis  sese  conferre  nominibus,  et  pulchra  aemu- 
latio est  quae  de  virtute  suscipitur.  Ac  ne  curiosa  in- 
quisitione tempus  teram,  habeat  ante  oculos  rex  tuus, 
non  peregrinum  vetustumque,  sed  recens  ac  domesti- 
cum virtutum  omnium,  nisi  me  amor  fallit,  exemplar 
idoneum,  illustrem  ac  divinum  eius  patruum  Kobertum, 
cuius  quam  regno  utilis  vita  esset,  mors  damnosissima 
declaravit.  Illum  intueatur,  ad  illius  gloriam  se  nitidis- 
simo speculo  contempletur.  Ille  sapiens,  ille  magnani- 
mus, ille  initis,  ille  rex  regum  erat.  Illum  ut  tempore, 
ut  sanguine,  sic  animo  sequatur  et  moribus.  Saepe  enim 
cum  caelerarum  rerum,  tum  praecipue  ingeniorum  imi- 
tatio felix  fuit.  Iam  bonus  est  qui  fieri  bono  similis 
studet.  Multa  dixi,  sed  pro  magnitudine  rerum  pauca, 
plura  etenim  sunt  quae  restant.  Tu  quidem  prope  omnia, 
praeclarissime  vir,  humeris  tuis  sentis  incumbere;  ve- 

ruin  magno  moribus,  nihil  est  arduum,  nihil  durum, 
nihil  grave,  nisi  non  amari.  Id  tu  causari  non  potes,  de 
alumni  tui  amore  iudiciocjue  certissimus,  duxque  et 
auriga  conciliorum  eius.  Non  Chiron  Achilli  gratior,  non 
Palinurus  Aineae,  non  Philoctetes  Herculi,  non  Laelius 
Africano.  Eia  ergo,  perfice  quod  coepisti;  omnia  fert 
enim  charitas,  omnia  vincit  amor.  Profecto  autem  qui 
gloriae  partem  petit  consequens  est  ut  sollicitudinis 
partem  ferat.  Aurum  profunde  foditur,  de  longinquo 
vehuntur  aromata:  thus  Sabaeis  sudat  arboribus:  mu- 
ricem Sidon,  ebur  India,  margaritas  mittit  Oceanus. 
Difficile  paratur  omne  quod  in  pretio  est:  non  est 
quaesitu  facile  pretiosissima  rerum  virtus;  auro  splen- 
didior fama  est,  labore  quaeritur,  studio  detergitur, 
diligentia  custoditur:  rosa  inter  spinas  habitat,  inter 
difficultates  virtus,  inter  curas  gloria.  Illic  dignus  pe- 
riclitandus est  animus.  Hunc  tu  igitur  gloriosissimis  ac- 
cinge primordiis:  dum  enim  consummasse  putas  omnia, 
incipies;  hunc  optimis  et  rogis  et  reipublicae  curis 
exerce,  quibus  exagitatus,  et’ felicius  hic  aget,  et  post- 
quam hinc  abierit,  Cicero  opinatur  et  nos  scimus,  ve- 
locior ad  sedes  aethereas  pervolabit.  Vale,  patriae  decus 
ac  nostrum. 

X.  Kal.  .Martii.  Avenione  1330. 

FRANCISCUS  PETRARCA  ZENOBIO  GRAMMATICO 
FLORENTINO  S.  P.  I). 

Hortatur  ut , despectis  grammatica;  scholis , ad  sublimiora 
mentem  erigat. 


Ille  vir  clarus,  quem  certatim  gaudent  et  genuisse 
Florentia  et  Neapolis  possidere,  cuius  humeris  ad  glo- 
riam, ut  Herculeo  quondam  vel  Atlanteo  coelum  ver- 
tici, non  ad  poenam,  ut  giganteis  jEtna  cervicibus,  in- 
cumbit nunc  ingens  trinacrii  regni  moles,  ille,  inquam, 
manu  sua  mirificae  humilitatis  simul  et  humanitatis 
epistolam  scripsit,  cuius  una  pars  in  hanc  ferme  sen- 
tentiam scripta  erat,  ut,  post  dictam  mihi  honorificen- 
tissimam salutem,  super  eo  quod  ad  litteras  meas  non 
respondisset,  urbana  excusatio  sequeretur,  culpam 
omnem  in  Nicolaum  Alificnsem,  Barbatumque  meum 
reflectens,  qui  saepe  requisiti,  auxiliare  sibi  calamum 
denegassent.  Atqui  ego  ab  homine  magnas  res  agente 
verba  magnopere  non  requiro.  Scio  tamen,  quamvis 
ipse  de  se  humilius  sentiat,  eum,  si  respondere  velit, 
aliena  ope  non  egere.  Illud  autem,  fateor,  multo  gra- 
tius fuerit,  si  more  suo  lingua  taceat,  res  loquantur,  et, 
calamo  quiescente,  mihi  clarissimorum  operum  fama 
respondeat.  Neque  enim  id  scribendo  egi,  ut  eloquen- 
tiam viri  illius,  sed  ut  magnificentiam  excitarem.  Al- 
tera erat,  ut  te  moverem  iam  tandem,  ut  scholas  gram- 
maticae dimitteres,  neque  totam  vitam  in  Donati  regu- 
lis, ut  verbo  eius  utar,  amitteres.  Duo  haec  in  illius 

tanti  amici  litteris,  alterum  milii  dictum,  altorum  ad  te 
praiscnti  calamo,  cui  liac  in  re  plurimum  Odit,  perfe- 
rendum legi.  De  quo,  licet  in  rebus  humanis  nil  diffi- 
cilius  sciam  quam  consuetudinem  radicatam  repente 
convellere,  sententiam  tamen  meam  tuo  utendam  arbi- 
trio paucis  accipe.  Sentis,  acutissime  vir  (quis  enim 
non  sentiat  quo  assidue  premitur?)  sentis  illud  grande 
discrimen,  illud  grave  negocium,  quod  intrantibus 
viam  vitao  huius  obiicitur.  Longum  iter  asperumque , 
breve  tempus  adversum,  dexterior  trames  arduus,  an- 
gustus, vepricosus,  scrupeus.  Ea  nobis  ad  veram  vitam 
semita  est:  at  laeva  malorum  exercet  poenas,  et  ad  im- 
pia tarlara  mittit,  quod  nec  Maro  noster  ignorat,  nec 
Pythagoras  ignorabat,  dum  Cadmi  vestigiis  insistens, 
scripturae  supervacuam,  sed  vitae  utilem  litteram  in 
incude  ingenii  mallearet.  Bicornis  et  exemplaris  littera 
dextro  cornu  arctior  tendit  ad  sidera:  laevo  latior  in 
terram  curvata  reflectitur;  ea,  ut  aiunt,  ad  inferos  est 
via,  et  illa  quidem  incessu  laetior  ac  dulcior,  exitu 
mcestissima  atque  amarissima  est,  cuius  omnino  nil 
possit  miseriae  superaddi.  Dextrum  vero  iter  ingressis, 
ut  labor  ingens,  sic  linis  optimus.  Sed  vix  unquam  sa- 
tis exacta  custodia  esse  potest,  et  paene  quidquid  cau- 
tionis aut  diligentiae  adhibetur,  minus  est  quam  oportet 
pro  qualitate  periculi.  Tot  passuum  horrenda,  tot  per- 
plexa, tot  lubrica,  tam  multae  dehortandum,  tam  multae 
detinentium  ac  retrahentium  rerum  formae!  Atque  uti- 
nam  vel  summa  temporis  parcitate,  et  inutilibus  sar- 
cinis abiectis,  inter  tot  adversa  nudi  expeditique,  quem 
destinavimus  terminum  apprehendamus.  Miraris  quod 
ita  velim  te  notissimorum  exaggeratione  discriminum 

deterrere.  Ego  vero  quam  longissime  terrores  cunctos 
a meor  meorumque  pectoribus  abesse  cupio,  idque 
omnibus  modis  ago:  et  ob  eam  causam  in  primis  phi- 
losophiam amo,  non  illam  loquacem,  scholasticam,  ven- 
tosam, qua  ridiculum  in  modum  litteratores  nostri  su- 
perbiunt; sed  veram,  et  non  in  libris  tantum,  sed  in 
animis  habitantem,  atque  in  rebus  positam,  „non  in 
verbis,  cuius  illud  praecipuum  munus  reor,  Tusculanis 
disputationibus  insertum,  quod  scilicet  medetur  animis, 
inanes  sollicitudines  detrahit,  cupiditatibus  liberat,  pel- 
lit timores.  Quid  ergo?  Ita  pellendus  est  timor  ut  cau- 
tio non  pellatur.  Ut  enim  timidum,  ignaviae;  sic  incautum 
esse,  dementiae  est.  Putasne  autem  in  hac  via  subsistere 
licitum,  aut  vagari,  aut  divertere,  propriisque  vix  usi- 
bus suffecturum  ingratis  pueris  tempus  impendere? 
Cum  molesto,  tum  infinito  negocio  addictus  es.  Ubi 
istos  erudieris,  emergent  alii,  nullusque  unquam  erit 
finis,  in  nostra  urbe  praesertim,  omnis  sexus  et  aetatis 
maximeque  puerorum  feracissima,  ut  saxis  truncisque 
seu  vento  genitos,  aut  Italos  dicas  esse  Mirmidones. 
Crede  mihi:  ad  aliud,  nisi  dissimulas,  natus  eras,  ma- 
iusque  tibi  clariusque  negocium  debebatur.  Ut  pueros 
doceres,  fortuna  quidem  esse  potuit  tua:  natura  pro- 
fecto, dum  te  in  lucem  educeret,  ad  aliud  cogitabat.  Illi 
parendum  ut  duci  aut  genitrici  optimae;  fortunae,  ut  ho- 
sti, libera  contumacia  resistendum.  Dicet  autem  quis- 
piam: ingrate  agis,  qui  eruditionem  a patribus  acce- 
ptam posteris  refundendam  neges,  et  quando  in  eisdem 
individuis  non  licet,  in  eodem  genere  humano  gratitu- 
dinem  exercendam.  Ego  autem  nihil  minus  hominis 
puto  quam  amoris  aut  beneficii  oblivisci,  vicemque  non 

reddere,  cum  possis.  Verum  altius  aspirare  suadeo. 
Quibus  id  ex  alto  permissum  est,  videas  ex  libris. 
Maiorum  ingenia  Pieriamque  de  illorum  ardoribus 
flammam  concipe;  ostende  te  jyicissim  posteris  et  illos 
accende  ; hoc  ingenio  tuo  debitum,  hoc  age.  Pueros  do- 
ceant qui  maiora  non  possunt;  quibus  sedulitas  ope- 
rosa, mens  tardior,  udum  cerebrum,  ingenium  implu- 
me, sanguis  gelidus,  corpus  laborum  patiens,  animus 
gloriae  contemptor,  lucelli  appetens,  negligens  fastidii 
(cernis  quam  procul  haec  a moribus  tuis  absint).  Hi 
puerorum  manus  instabiles,  oculos  vagos,  et  confusum 
murmur  observent,  quos  labor  ille  delectat  et  pulvis, 
et  strepitus,  ct  sub  ferula  gementium  clamor  precibus 
mixtus  ac  lacrimis,  quibus  repuerascere  dulce  est, 
quos  pudet  inter  viros  versari,  piget  inter  aequales 
vivere,  iuvat  praeesse  minoribus,  semper  habere  quos 
terreant,  quos  crucient,  quos  affligant,  quibus  imperent, 
qui  eos  oderint  dum  metuant.  Tyrannica  ista  voluptas 
est,  et  quae  ferocem  Syracusii  senis  animum  permulsit,, 
ut  memorant,  indignum  dignissimi  solamen  exilii. 
Tu  autem,  vir  modestissime,  melioribus  incumbe  vigi- 
liis. Quales  erant  qui  nos  prima  aetate  docuerunt,  tales 
sint  qui  doceant  iuventutem:  quales  fuerunt  in  nos  qui 
animos  primum  nostros  exemplis  pulchrioribus  erexe- 
runt, tales  simus  in  posteros^  Anne  cum  romanos  du- 
ces Ciceronem  ac  Virgilium  sequi  possis,  plagosum 
sequi  malis  Orbilium?  Adde  quod  nec  grammatica  nec 
septem  ulla  liberalium  artium  digna  est,  in  qua  nobile 
senescat  ingenium.  Transitus,  est. ille,  non  terminus. 
Egregium  viatorem  nec  viarum  asperitas  terret  nec 
mulcet  amoenitas,  et  montem  hispidum  transit,  et  prata 

virentia:  totus  in  finem  prominet.  Pulchrum  spectaculum 
argutulus  adolesceus:  elementario  sene  nil  turpius,  nec 
doctis  senibus  placet.  Praestitisti  illud:  hoc  caveto  ne 
praestes:  melius  puerum  mori,  quam  inter  puerilia  se- 
nescentem vivere.  Compaterer  quidem  tibi:  sed  bene 
habes:  integra  est  aetas,,  et  adhuc  mutandi  consilii 
tempus  habes.  Illis  sine  consolatione  misereor  qui  aeta- 

t 

tem  prope  iam  totam  in  hoc  gymnasio  consumpserunt, 
quales  mihi  duos  alit  amicos  cisalpina  Gallia,  claros  vi- 
ros, sed  obscuro  exercitio  sempcr  oppressos.  Tibi  vero 
etiam  gratulor  qui  illud  eximium  patriae  nostrae  sidus 
tam  propitium  experiris.  Ille  enim  unus  vir  est,  qui 
inglorio  labori  finem  imponere  velit  et  valeat.  Surge : 
ille  te  vocat,  surge,  circumspice,  leque  ipsum  nossc 
incipe,  et  aequam  viribus  assume  materiam.  Quid  enim 
agis,  oro  te,  pueros  docens?  Rcipublicae  negotium 
agis.  Age,  sed  te  dignius:  sed  melius  pueros  docebuut, 
qui  similes  sunt  iliis.  Ut  enim  vos  dicere  soletis:  in 
similibus  facilis  et  prona  transfusio  est.  Tu  fac  potius 
quod  viri  probent,  quam  quod  pueri  mirentur.  Quae 
natura  discrevit,  cur  confundis  ingenia?  Graio  consilio 
moveamur:  quam  quisque  nor  it  artem  in  hac  se  exerceat: 
cui  illud  addiderim,  ut  qui  plures  novit,  eam  praeferat 
in  qua  gloriosius  se  exerceat.  Vale. 

Kal.  Aprilis.  Avcnione. 

EPISTOLA  IV. 

KRANCISCUS  PETRARCA  FHANC1SCO  PRIORI 
SANCTORUM  APOSTOLORUM  S.  P.  D. 


De  suavitate  amicitia; : de  sua  in  negociis  Abbatis  Vallis  Umbrosas  pro- 
curatione; de  Pontifice  a?grotante.  Se  invitum  Avenione  morari, 
eaque  de  re  carmen  ad  cum  scripsisse : de  laude  tandem  poeta- 
rum studio  ipsi  quaesita. 


Miris  animum  meum  modis  tuum  serenat  elo- 
quium. Magnum  speratae  felicitatis  indicium,  eius,  in- 
quam, quam  post  huius  miseri®  terminum  prmstola- 
mur,  cum  multa,  tum  pr®cipue  dixerim  gaudium  illud 
quod  ex  amicorum  mutuis  affectibus  et  exoptati  con- 
victus iucunditate  percipimus.  Si  enim  amicos  vel  au- 
dire vel  cernere  usque  adeo  delectat,  quid  futurum 
rear  ubi  illum  videbimus,  qui  et  nos  et  amicos  et  ipsum 
amiciti®  nomen  fecit?  Si  se  ipsum  quisque,  siqne  alios 
tam  obnixe  amat,  si  pr®tereuntibus  tam  iucunde  uti- 
tur; qualiter  is  amandus,  fruendumque  illo  erit,  qui  cui- 
que nostrum  et  quod  amet  et  quod  se  fruatur,  animam, 
dedit?  Sed  ineffabilis  atque  immensa  res  est  et  solo 
difficilis  cogitaln.  Ad  nostra  descendo  Amici  mei,  quem 
tuum  fieri  velle  dignatus  es,  de  quo  qumris  negocium 
pendet  adhuc.  Is  quidem  unde  auxilium  sperabatur  (et, 
si  honestum  omne  promissum  est  debitum,  forte  etiam 
debebatur),  abbas  scilicet  Vallis  Umbros®  per  umbram 
fuse®  caliginis  et  simplicitatis  insuis®,  inoffensa  viri 
sanctitate  dixerim,  videtur  mihi,  quid  decori  proprio, 
quid  fam®  conveniat  non  vidisse:  quippe  non  unum 
est  militis  et  ducis  officium,  et  s®pe  cuius  fuerat  ani- 

mosa  militia,  ductus  apparuit  inconsultus.  Excellentis- 
simi verbum  ducis  est,  imperatorem  se  genitum  esse 
non  bellatorem.  Et  hic  noster,  ut  audio,  eremita  fer- 
vens fuit;  ut  video,  abbas  est  tepidus.  Ut  libet  tamen, 
sua  res  agitur.  Ego  enim  hinc  praeter  laborem  nihil  vel 
expeto  vel  expeclo.  Litterae  forsan  poterunt  prodesse, 
quas  ab  eodem  nuper  extorsit  charitas  tua.  Idipsum 
tamen  in  manibus  fortunae  situm  erit,  ut  magna  pars 
rerum.  Optimus  et  suavissimus  praesul  noster  magno 
nisu  adiuvat,  et  bonam  spera  habere  iubet,  credo  plus 
fidei  mihi  habens  quam  abbas  memoratus,  qui  forte 
tam  sanctus  est,  ut  omnes  alios  coelestes  putet.  Talis, 
quem  scire  postulas,  illius  negoeii  status  est.  Sed  enim 
qualemcumque  iam  pridem  res  exitum  invenisset,  nisi 
obstitisset  morbus  pontificis  maximi  diuturnus  ac  gra- 
vis, quo,  ut  vides,  imperatorum  et  regum  negocia  re- 
tardantur. Ideoque  parcius  indignor  hinc  mihi  quoque 
longioris  morae  causas  traxisse  fortunam ; sed  indignor 
tamen.  De  qua  re  carmen  tibi  breve  iam  scripsi,  quod 
ideo  nondum  mitto,  quia  ut  ex  ordine  huius  inextrica- 
bilis ergastuli  mentionem  facerem,  de  quatuor  veteri- 
bus labirinthis  prius  unius  mentio  facta  est,  et  de  or- 
dine dubito,  neque  modo  quos  consulam  libri  adsunt, 
et  parum  fido  memoriae.  Proinde  quae  praedulciter  de 
amicitia  tua  scribis,  qua  non  me  solum,  sed  omnes  et 
qui  mihi  cari  sunt,  et  quibus  ego  sum  carus,  ardentis- 
sima  charitale  complecteris,  meque  post  Alpes  ac  ma- 
ria plusquam  lynceis  oculis,  piusquam  aprinis  auribus, 
insigni  quodam  et  vulgato  amantum  privilegio,  absen- 
tem absens  audisque  videsque,  immo  vero  ubilibet 
praesens  es.  etsi  te  tacente  nota  sunt,  mihiiuvat  tamen 

audire,  nec  parvum  prosperitati  me«e  cumulum  acces- 
sisse arbitror  ex  co  die,  quo  me  sic  amare  in  animum 
induxisti.  Sub  epistolae  tuae  finem  graviter  admodum 
vereeundeque  scriptum  erat  te  vulgo  vilem,  si  lectio  et 
familiaritas  poetarum,  quibus  unice  delectaris,  in  vul- 
gus eruperint,  libi  vero  vel  tacita  conscientia  cariorem. 
Utrumquc  collaudo  quod  populares  ineptias  et  noscas 
et  calces.  Illud  prudentiam,  hoc  nobilitatem  animi  tui 
decet.  Verum  et  haec  quoque  maior  res  est  quam  ut  a 
praetereunto  tractanda  sil,  et  modesto,  nisi  fallor, 
obruenda  silentio,  ne  aut  ocium  nostrum  iaclarc  videa- 
mur, aut  ignorantibus  insultare.  Restat  ut  amicos  sal- 
vere iubeas,  quos  nominare  non  attinet;  nosti  cor  meum, 
quibus  in  locis  habitat.  Raros  habet  hospites,  sed  fidos. 
Vale  felix^,  et  temne  vulgaria. 

litibus  Januariis,  super  flumina  Dabvtonis. 


EPISTOLA  V. 

FRANCISCUS  PETRARCA  FRANCISCO  PRIORI 
SANCTORUM  APOSTOLORUM  S.  P.  I). 

Quam  sit  difficile  animi  sensus  oratione  pandere  : quam  sibi  dulce  ab 
eo  prader  meritum  diligi  et  in  pretio  haberi : cur  carmina  ipsi 
dicata  nondum  miserit : Pontificem  denique  bonam  spem  de  va- 
letudine sua  pr.fbcro. 


Iam  celerans  die  inscripto  epistolam  claudebam  , 
dum  ecce  nuntius  alter,  et  epistola  tua  recens  tantum 
priore  dulcior  tantumque  suavior,  quantum  tempore  cre- 

scit  amor,  ncscitque  consistere,  non  magis  quam,  ubi 
iilc  habitat,  anima,  cuius,  ut  Platoni  placet,  perpetuus 
motus  est.  Quid  ad  hanc  dixerim?  Multa  mens  loqui- 
tur, ad  quae  disertissimorum  etiam  lingua  non  sufficit. 
Et  ciceroniana  facundia,  sicut  ego  opinor,  in  illius  pe- 
ctore clarior  fuit  quam  in  auribus  audientum,  et  Man- 
tuani vatis  allior  ingenio  musa  quam  calamo.  Magnas 
res  aequare  sermonibus,  et  verbis  arte  contextis  animi 
faciem  latentis  ostendere,  is  demum,  puto,  supremus 
eloquentiae  finis  est,  cui  dum  humana  mens  inhiat,  saepe 
calle  medio  victa  subsistit.  Ecce  ego  nunc  aliquid, 
quod  aures  impleret  tuas,  optarem  dicere.  Exemplar  in 
animo  est,  nec  valeo  tamen  (mira  linguae  mortalis  im- 
becillitas!) ad  te  perferre  quod  cupio.  Sed  bene  Labet: 
ipse  animum  meum  vides,  et  quod  ibi  scriptum  est 
perlegis,  vocesquc  conceptas,  vel  in  silentio,  exaudis  : 
et,  quod  de  paucis  spero,  quidquid  tccum  loquor  non 
tui  instructio,  sed  levamen  animi  mei  est.  Id  sane  stilo 
quolibet  fieri  potest.  Non  libi  ergo,  sed  mihi,  sed  aliis, 
dicta  sint  haec.  Equidem  quo  te  saepius  intueor,  eo 
magis  et  miror  et  amplector  et  diligo,  eoque  magis  a 
te  diligi  gaudeo,  tuoque  iudicio,  mihi  ipse  sum  carior, 
defectibusque  meis  interblandior,  quasi  nunquam  tibi 
tali  viro  possem  esse  tam  carus,  nisi  aliquod  in  me  lu- 
men animi  vidisses,  quod  ego  qui  vicinior  sum,  fateor, 
non  video;  neque,  si  acrius  intenderis,  te  visurum  arbi- 
tror, nisi  quia  verissimum  est,  quod  qui  amant  ipsi  sibi 
somnia  fingunt,  ut  Virgilio  Maronem  et  heroico  pastorium 
carmen  obiiciam.  Quid  vis?  Errore  tuo  felix  sum:  quae 
cum  amicis  fere  omnibus  mea  sors  est:  nullius  tamen 
error  animo  meo  gratior  quam  tuus,  nullusvc  quem  ma- 

gis  sempiternum  velim.  Simul  enim  et  quo  aequaeva  eri*t 
amicitia,  hoc  mihi,  non  dubito,  praestabit  amor  tuus,  hoc 
ingenium  meum.  Utar  enim  fortuna  enilarque  pro  vi- 
ribus, ne  unquam  nubes  excidat  qua  silvae  medio  tibi 
circumamictus  apparui.  Hactenus  haec.  Forensem  tuum, 
immo  meum,  immo  nostrum,  ut  ait  ille,  virum  per  se 
amari  dignissimum,  tota,  ut  iubes,  mente  suscipio.  Illi- 
nam aliqua  mihi  tandem  aliter  quam  verbis  retegendi 
animi  detur  occasio,  vel  si  fato  vetitum  est,  utinam,  aeque 
ac  tu,  animum  ille  tacentis  inlclligat!  Et  faciet,  spero. 
In  versiculis  autem  ad  te  scriptis,  quos  tam  ardenter 
efflagitas,  scito  Plinii  Secundi  consilio  opus  esse,  quem 
Italia  excedens  in  patria  sua,  Veronae  scilicet,  ingenti 
virorum  illustrium  comitatum  acie,  dimisi.  Hic  mihi  Pli- 
nius nusquam  est,  nec  alteri,  quod  equidem  ego  nove- 
rim, nisi  romano  pontifici.  Is  autem,  fando  audisti,  ab 
ipso  mortis  vestibulo,  quo  dudum  praecipitanter  acces- 
serat, nunc  pedetentim  redit.  Cum  pervenerit  ad  salu- 
tem, quamvis  senibus  ultima  corporeae  spes  salutis  in 
morte  sit;  ubi  tamen  utcumque  convaluerit,  quod  iam 
factum  esset,  ut  puto,  nisi  medicorum  turba  loquaciuin 
vetuisset,  divitum  pestis  non  minima,  sed  extrema, 
tunc  Plinio  eius  parumper  inspecto,  confestim  voluntati 
mos  geretur  tuae,  et  illud,  in  quo  quidem  valde,  ut  in 
rebus  meis  omnibus,  spe  et  opinione  deciperis,  petitum 
promissumque  carmen  accipies  et  dices:  sic  est  ut 
audiveram;  multo  plus  est  in  expectationibus,  quam  in 
rebus.  Vale  memor  nostri. 

XV.  Kal.  Februarii. 

EPISTOLA  VI. 

FRA.NCISCUS  PETRARCA  PHILIPPO  EPISCOPO  CAVALLICENSI 
S.  P.  D. 

Queritur  sibi  de  eius  in  urbem  Cavallicensem  adventu  nihil 
fuisse  renunciatum. 

In  Helicona  nostrum  transalpinum,  qui  est  ad  fon- 
tem Sorgiae,  iam  senescentibus  musis  sacer,  venire,  ibi- 
que  me  sine  quinque  dies  agere  potuisti?  Nec  venit  in 
mentem,  pater  amantissime,  dum  ego  absum,  vel  alum- 
nissimis illis  locis  vel  animo  saltem  tuo,  ut  a me  affi- 
citur, deesse  aliquid  quod  suppleri  facillime  potuisset, 
cum  essem  adeo  propinquus  ut  paene  vivis  possem  vo- 
cibus excitari?  Quid  igitur  rei  est?  An  inter  tot  cu- 
rarum aestus,  breve  mihi  ruris  tui  refrigerium  invidi- 
sti? Sed  tale  aliquid  suspicari  prohibet  spectatissima 
virtus  tua.  An  indignum  censuisli?  Sed  id  amor  notis- 
simus vetat  credi,  vulgatumque  de  me  tuum,  utinam 
tam  verum  quam  mite  iudicium  et  indulgens.  An  me 
vocatum  venire  nolle  credidisti?  Sed  quando,  quaeso, 
hanc  superbiae  suspicionem  merui?  An  vero  labori  meo, 
an  occupationibus  pepercisti?  Quod  si  ita  est,  nimis 
me  segnem  aut  terrenis  aequo  tenacius  inhaerentem 
aestimas.  Pace  sit  dictum  tua : quocumque  me  verto, 
nescio  quid  occurrit  quod  me  mirari  cogat  hoc  consi- 
lium tuum.  De  te  ergo  apud  te  ipsum  quererer , nisi 
iniuriam  mihi  illatam  in  libellis  nostris  qui  ibi  sunt,  ut 
litterae  tuae  testantur,  praednlciler  emendasses,  quibus- 
cum  fuisti  diebus  et  noctibus  Iam  familiariter.  Id  stu- 

pendum,  quod  cum  inter  sanctos  et  historicos,  inlerquc 
philosophos  et  poetas  nobilissimum  illud  tuum  versa- 
retur ingenium  (tanta  vis  amoris  est),  opuscula,  sive  ut 
dicam  verius,  nugas  meas  singulari  quodam  desiderio 
flagitares.  Verum  ita  est  natura,  ut  vehementius  no- 
stros deformes,  quam  alienos  formosos  filios  diligamus, 
nec  inepte  ah  illaudato  licet  poeta  dictum  est : suam 
cuique  sponsam,  mihi  meum;  suum  cuique  amorem,  mihi 
meum.  Tu  quoque  nunc,  pater  optime,  in  iudicio  rerum 
mearum  non  quis  ego  sim,  sed  quem  tu  conieclas,  at- 
tendis. Sane  quod  aliquos  ex  libellis  memoratis  optare 
te,  sed  iniussu  meo  nolle  eos  asportare,  villicus  meus 
refert,  nescio  quem  torporem  ardori  tuo  mixtum  indi- 
cat. Utere,  qufeso,  in  me,  inque  meis  reculis  iure  tuo. 
Postremo  noveris,  me  communem  dominum  Albanen- 
sem  cum  tuis  litteris  adiisse.  Cuius  responsio  est:  gra- 
tum se  habere  quod  scribis;  caeterum  eo  se  animo 
esse,  ut  unquam  romanum  pontificem  in  rebus  propriis 
non  fatiget.  Videtur  mihi  humanis  cupiditatibus  excel- 
sior votis  suis  modum  posuisse,  nec  tam  fortunae  suae 
quam  animo  gratulandum.  Rumores  alios  nosti.  Rex 
siculus  dilatum  diadema  percepit,  interque  eum  et 
hungaricum  regnatorem  pax,  ut  aeterna,  conveniet.  Papa 
noster  a morte  revertitur,  quamvis  redeundo  eodem 
properet.  Ostiensis  autem,  dum  haec  tibi  scriberem, 
animam  agebat;  quam,  dum  haec  leges,  exhalaverit;  qui, 
ut  mihi  videtur,  matura  sibi  ac  naturae,  sed  acerba 
reipublicae  morte  defungitur.  Vale,  praesul  egregie. 

Aveuionc.  Kal.  Februarii. 

EPISTOLA  VII. 

FRANCISCUS  PETRARCA  BARBATO  SULMONENSI  S.  1>.  D. 

Litteras  cius  sero  nimis  sibi  redditas  queritur.  Laudat  Ilubcrtum 
regem  et  regni  sortem  deflet.  Bene  factum  esse  quo  1 Roma: 
anno  iubilxi  simul  non  fuerint.  De  Africa  sua  in  praesentiarum 
se  non  cogitare. 


l)um  ad  me,  pars  mei  optima  Barbate,  litterae 
tuae  longis  anfractibus  viam  quaerunt,  et  in  Galliis  lati- 
tantem per  Italiam  sequuntur,  annus  prope  integer  cir- 
cumactus est : ita  non  solum  nostro  vivae  vocis,  sed 
mutuae  etiam  scripturae  solatio  prohibemur,  lloc  iuris 
in  nobis  habuit  fortuna  ex  quo  die  nos  intactos  prae- 
teriens glutinum  nobis  suavissimum  atque  dulcissimum 
inimica  mors  rapuit,  regem  siculum,  quo  nihil  maius, 
nihil  ornatius  tulerat  aetas  nostra.  Ille  qui  nos  vivens 
animo  copulaverat,  corpore  disiunxit  moriens,  totum- 
que propositum  vitaj  nostrae  moesta  rerum  mutatione 
praevertit.  Omittamus  autem  tractare  quae  retractari 
vetat  inexorabilis  lex  naturae,  et  tacita  patientia  fera- 
mus quod  gravius  fit  lamentis.  Rex  noster  coelo  dignus 
erat:  tali  rege  tellus  indigna.  Sibi  requies  post  labo- 
rem: nobis  post  risum  lacrimae,  dolor  post  gaudium 
debebantur,  unoque  actu,  et  ipse  suo  iungeudus  au- 
ctori, et  nos  eramus  ab  invicem  segregandi.  Quam  rem 
brevi  nuper  carmine  questus  sum,  quod  in  epistolis 
tuum  nomen  habentibus  prooemii  locum  tenet.  Eodem 
consilio  illam  epistolae  tua;  partem  transeo,  ubi  patriae 
statum,  miserias  verbis  aequantibus  pie  prorsus  ac 

miserabiliter  deplorasti.  Nam  et  nihil  est  quod  tuis 
querimoniis  addi  queat,  et  vereor  ne  prurienti  ocello 
confricatio  sit  molesta,  neve,  si  semel  incepero,  nullum 
res  exitum  inveniat.  Id  quidem  quod  non  in  ultimis 
adversitatum  numeras,  ut  me  Romae  non  inveneris,  di- 
vinitus factum  reor.ne,  si  congredi  licuisset,  non  tem- 
pla Dei  devotione  catholica,  sed  urbis  ambitum  lustra- 
remus curiositate  poetica,  non  animae  curam  agentes, 
sed  negotium  litterarium:  quod  licet  sit  iucundissimum 
pabulum  intellectus,  nisi  tamen  ad  unum  verum  finem 
redigatur,  infinitum  quidem  et  inane  est.  Poteras  sane, 
si  tarditatis  meae  meminisses,  mentis  augurio  praevide- 
re, quod  me  Romam  non  iubilaei  principium,  sed  finis 
adduceret.  Quod  ipsum  petitioni  tuae  responsum  sit, 
ut  scias,  me  de  Africa  nostra,  quam  iure  tuo  postulas, 
non  mutasse  consilium:  si  enim  unquam  in  lucem  ve- 
niet, noli  de  fide  promissi  dubitare : tuum  ante  omnia 
limen  petet.  Verum  illa  et  morositate  hospitis  et  innu- 
meris fortunae  repagulis  detinetur.  Quae  si  cuncta  ces- 
sarent, tum  satius  visum  est,  illam  domi  manere  et  cum 
aetate  concoqui  ac  maturescere,  ne,  si  ante  tempus  exis- 
set, pomorum  more  quae  immatura  ramis  decerpuntur, 
asperior  evaderet,  nec  ferret  aetatem;  praesertim  cum 
nec  reditus  esset  semel  in  publicum  egressae,  et  inge- 
nii mei  incredibilis  mutatio  in  dies  fieret.  Dehinc  forte 
aliud  consilii  capiam,  incumbamque  lima  ultima:  nam 
et  multa  quae  remorabantur,  ablata  sunt,  et  ego,  ni  fal- 
lor, iam  sum  quidquid  ut  essem  ex  alto  permissum 
erat;  quamvis  usque  ad  novissimum  vitae  diem  pro- 
gredi non  desinam,  quantum  sinar,  nec  desperem  pi- 
gro etiam  magisterio  senectutis  doctior  ac  melior  fieri, 

quotidieque  aliquid  addiscens  senescere.  Si  quo  forsan 
studio  coaptare  mihi  valeam  quod  do  se  ipso  senex 
ille  sapientissimus  gloriatur,  nitar  certe.  Idquc  liberius 
me  facturum,  feliciusque  successurum  spero,  cum  pas- 
siones ex  animo  radicitus  avulsae  fuerint,  penitusque 
omnes  exaruerint,  quibus  iam,  Deo  gratias,  interpellor 
parcius.  Reliquum  est  ut  quod  in  terrena  urbe  nequi- 
vimus, nos  in  coelesti  Ierusalem,  si  aliter  non  sinimur, 
videamus.  Vale. 

X.  Kalendas  Martias  super  flumina  Babylonis. 

EPISTOLA  VIII. 

FRANC1SCUS  PETRARCA  IACOPO  FLORENTINO  S.  P.  D. 

Se  ad  fontem  Sorgia;  beate  vivere  et  Ciceronis  lectione 
quam  maxime  delectari. 

More  meo  nuper  in  Holicona  transalpinum  urbis 
invisae  strepitum  fugiens  recessi,  unaque  tuus  Cicero 
attonitus  novitate  loci,  fassusque  nunquam  se  magis  in 
Arpinate  suo,  ut  verbo  eius  utar,  gelidis  circumseptum 
flumiuibus  fuisse,  quam  ad  fontem  Sorgiae  mecum  fuit. 
Olim  puto  Narbonam  petens  loca  illa  non  viderat, 
quamquam,  si  Plinio  credimus,  narbonensis,  si  hodierna? 
dimensioni  stamus , arelatensis  provinciae  loca  sint. 
Utcumque  se  habeat  provinciarum  ratio , fons  ille  ce- 
leberrimus, nec  campaneae  Nymphae,  ni  fallor,  nec  si- 
culae cessurus  Arethusae,  repositique  ruris  dulce  silen- 
tium, ac  solitudo  jucundissima,  secus  iter  publicum. 

euntibus  ad  dexteram,  redeuntibus  ad  sinistram,  sunt: 
quod  ideo  dixerim,  nc  mireris,  si  tum  viator  Cicero  di- 
verticula licet  amoena  non  vidit.  Nemo  quidem  praete- 
riens, nemo,  nisi  certo  consilio  volens  sciensquc,  eo  per- 
venit, et  vel  spectaculo  fontis  illectus,  vel  studendi 
otiandique  proposito,  quod  quam  sit  rarum  intclligcs, 
si  poetarum  vel  honestis  omnino  studiis  vacantium  ani- 
madverteris raritatem.  Delectari  mihi  itaque  visus  est 
Cicero  et  cupide  mecum  esse.  Decem  ibi  nempe  tran- 
quillos atque  otiosos  dies  egimus.  Illic  enim,  nusquam 
alibi  extra  Italiam,  respiro.  Habet  autem  hoc  pretium 
virtus:  et  solitudini  desiderium,  et  frequentiae  fastidium 
demit,  vel  densissimis  turbis  insuetam  requiem,  vel  de- 
sertissimis silvis  turbam  nobilium  curarum  atque  illu- 
strium comitum  catervam  novit  inserere.  Innumeris 
claris  et  egregiis  viris  comitatus  erat  comes  meus.  Sed, 
ut  sileam  Graios,  ex  nostris  aderant  Brutus,  Atticus, 
Herennius  Ciceronianis  muneribus  insignes.  Aderat 
vir  omnium  doctissimus  Marcus  Varro,  cum  quo  Cicero 
ipse  vagus  acadcmicum  rus  subibat.  Aderant  Cotta 
et  Vellcius  et  Lucilius  Balbus,  cum  quibus  Deorum  na- 
turam acri  studio  vestigabat.  Aderant  Nigidius  et  Cra- 
tippus, cum  quibus  secreta  naturae,  mundi  principium, 
atque  essentiam  rimabatur.  Aderat  Quintus  Cicero 
frater,  cum  quo  divinationem  legesque  tractabat.  Ade- 
rat Marcus  Cicero  filius,  nondum  vilis,  cui  dictabat 
officia,  quid  honestum,  quid  utile,  quaenam  inter  haec 
ipsa  contentio.  Aderant  eloquentissimi  viri  Sulpicius, 
Crassus,  Antonius,  cum  quibus  oratoriae  institutionis 
scrutabatur  arcanum.  Aderat  Cato  censorius  ille  senex, 
niius  senectutem  testimonio  commendabat.  Aderant 

Lucius  Torquatus,  Marcus  Cato  Uticensis  et  Marcus 
Piso,  cura  quibus  bonorum  fines  operosa  disputatione 
firmabat.  Aderat  orator  Hortensius,  aderat  Epicurus. 
Adversus  alterum  ciceroniana  philosophiae  laus,  adver- 
sus alterum  infamatio  voluptatis.  Aderant  Laelius  et 
Scipio,  cum  quibus  et  verae  amicitiae  et  optimae  Reipu- 
blicae  formam  dabat.  Ac  ne  in  infinitum  rapiar,  externi 
reges  aderant  romanis  civibus  intermixti,  quos  in  ca- 
pitalibus causis  Cicero  idem  divina  prorsus  oratione 
defenderat.  Quod  autem  nominatim  ad  libellum  tuum 
attinet,  amice,  et  Milo  defensus,  et  Laterensis  offensus, 
et  Sylla  excusatus,  et  Pompeius  laudatus  aderant.  His 
equidem  aliisque  id  genus  comitibus  tranquilla  et  in- 
eunda et  felix  rusticatio  mea  fuit,  modo  diuturnior  fuis- 
set. Mox  enim  mihi  iterum  invito  uncus  inicctus  est, 
retractusque  sum  ad  inferos,  unde  haec  tibi  nunc  scribo. 
Turba  fecit  occupationum  ut  nec  puero  meo  libellum 
tuum  transcribendi  copia,  nec  illi  iterum  redeundi  ad 
te  facultas  fuerit,  neque  prius  futuram  spero,  quam 
ambo  pariter  in  Italiam  redeamus:  quem  diem  mihi 
propinquum  spondeo,  si  Forensem  1 prius  nostrum  in 
praefatum  Helicona  perduxero,  quando  eum  otiosum  ac 
vacuum  in  his  regionibus  nactus  fuero:  ut  si  quando 
posthac  vel  fati  vi,  vel  studio  varietatis  propellendique 
fastidii  non  quidem  huc,  quod  me  volente  nunquam 
erit,  sed  illuc  forte  retranseam,  tanto  teste  in  medium 
producto,  inter  amicos  patrios  excusabilior  sim.  Vale. 

Katcndis  Aprilis. 

1 Heic  in  codicc  Marciano  (7.)  manu  Jacolii  Floremini  legitur:  Loquitur 
ilr  Domino  Forense  ile  Donatis  de  Florentia,  qui  erat  tum  .ternione  rtim  do- 
mino Angelo  de  Asoiolis  Ejdsropo  Florentino. 

EPISTOLA  IX. 

FRANCISCUS  PETRARCA  FRANCISCO  PRIORI 
SANCTORUM  APOSTOLORUM  S.  P.  D. 

Se  euris  obrutura  lamrn  ad  scribendum  amoris  vi  impelli : 
aegre  nimis  in  curia  adhuc  morari. 

Nunquam  tam  obstinato  silentio  deditus  tui,  quod 
facile  tua  melliflua  vox  non  milii  posset  excutere  : id- 
que  cum  sa?pe  alias,  tum  hodie  sum  expertus.  Taedio 
quidem  affectus  et  in  primis  rerum  curialium  fessus 
eram.  Accesserant  familiares  epistolae  ad  amicos,  conci- 
ves, ad  externos  quoque  sub  idem  tempus  plurimae. 
Quamvis  enim  invitus,  melioribus  subductum  curis, 
non  exiguum  in  iis  tempus  expendo,  cogente  verecun- 
dia, ne  aut  cum  amicis  rationem  otii  non  habere,  quam 
habendam  Cato  censuit,  ut  uosti,  aut  omnino  spernere 
videar  a quibus  ipse  non  spernor.  Tandem  igitur  iis 
in  rebus  magna  diei  parte  consumpta,  surrexeram  fe- 
rias acturus  ad  vesperam,  dum  ecce  repente  tua  me 
dulcis  epistola  manu  prehensum,  quod  dici  solet,  re- 
traxit ad  calamum,  et  scribere  iussit,  ut  ait  Cicero. 
Videbam  illam  responso  magnopere  non  egere,  sed  iu- 
vabat  colloqui  et  horam  fando  traducere.  Illa  quidem 
tota  est  amor  et  charilas  et  fides  et  urbanitas  et  lepos. 
Multa  sunt  quibus  melius  tacendo  respondeas.  Quid 
enim,  ut  omittam  caetera,  illi  faciam  particulae  ubi  te 
felicem  vocas  qui  meo  tempore  vita  frueris?  Quid  sua- 
vius, quid  amicius  dici  potest?  Id  sane  de  Socrate  suo 
dicere  solitus  fertur  Plato.  Atqui,  ut  multo  Socrates  fe- 

licior  Platonis,  quam  Plato  Socratis  convictu,  sic  ego 
tua  multum  amicitia  felicior,  quam  tu  mea.  Verum  ista 
praetereo,  qnae  nullum,  nisi  te  unum,  adversarium  inve- 
nirent. Ad  summam  rei  venio.  Sensi,  fateor,  nescio 
quid  vivae  dulcedinis  epistolae  illius  adventu,  velut 
ipse  affores,  quo  nihil  animo  meo  gratius  esse  posset; 
nisi  quia  noii  sum  usque  adeo  aut  mei  amans  aut  tui 
negligens,  ut,  quod  dineas  patriae  pietati,  Orpheus 
coniugio,  Theseus  amicitiae  praestitisse  narrantur , id 
te  praestare  velim,  ut  scilicet  in  Tartarum  me  sequa- 
ris, et,  ut  scriptum  est,  descendas  in  infernum  vivens. 
Dii  laetiora  ferant:  malo  in  coelum  ascendant  preces 
tuae.  Quando,  ut  soles,  Deum,  qui  te  mensa  sua  digna- 
tus est,  familiariter  alloqueris,  ora,  quaeso,  ut  emer- 
gam hinc,  si  qua  est  via  ad  superos  redeundi.  Opto 
autem  ut,  quidquid  de  me  fata  decreverint,  maneas  pars 
optima  nostri,  et  coelo  patrio  felix  vivas.  Vale. 

Kalendis  Aprilis. 


EPISTOLA  X. 

FRANCISCUS  TETRARCA  IOHANNT  DE  CERTALDO  S.  P.  D. 
Scribit  ne  oblitus  cius  videatur,  et  dolet  se  adhuc  versari  in  curia. 


Ne  praeteritum  te  putares  Omnia  feci,  ut  aliquid 
mitterem  quoque  tibi  per  hunc  nuntium:  sed  sive  fue- 
rit brevitas  temporis,  sive  rerum  penuria,  sive  cura- 
rum copia,  quibus  solito  nunc  gravius  premor,  sive 
etiam  vivi  spes  blanda  colloquii,  teque  in  proximo  re- 

visendi  propositum,  cum  satis  me  excusserim,  nihil 
quod  scribi  dignum  esset  inveni,  nisi  hoc  ipsum  novi, 
nihil  esse  quod  scriberem.  Nam  si  hanc,  cui  assidue  in- 
tersum, historiam  babylonicam  aggrediar,  frustra  erit, 
quoniam  et  multa  iam  in  amicorum  litteris  inserui,  et, 
si  qutecumque  fert  animus  explicare  velim,  deficiet 
stilus.  Si  ad  mea  me  vertero,  titubabit  oratio.  Quid 
enim  mihi  est  certi,  nisi  quod  utique  moriendum  est? 
Arguat  licet  Seneca,  qui  in  simili  Ciceronem  arguit,  in 
eorum  me  grego  reperio  quos  statu  liberos  vocant;  nec 
vivo,  nec  valeo,  nec  morior,  nec  a?groto:  tum  demum 
vivere  et  valere  incipiam,  cum  invenero  huius  exitum 
labyrinthi.  In  hoc  modo  sum  totus:  hoc  unum  ago. 
Vale,  et  quidquid  habes  incommodi,  huic  collatum  exi- 
lio, dulce  puta. 

Kalendis  Aprilis. 


EPISTOLA  XI. 

FRANCISCUS  rETRARCA  BARTIIOLOM.LO  EPISCOPO  T1IEATINO. 


Laudat  quod  a?quo  animo  pontifex  Theatinus  renunciari  passus  sit. 
Avcnioncm,  unde  se  divelli  non  posse  limet,  valde  vituperat.  Lau- 
dat Nicolaum  Acriaiolum  et  episcopum  fratrem  eius. 

Quod  natura  procellosum  ver  tibi  se  tranquillum 
praebuit,  superamabilis  pater,  seilo  fuisse  non  /Eoli, 
qui,  ut  ait  Maro: 

Luctantes  ventos  tempeslalesque  sonoras 
Imperio  premit  ac  vinclis  el  carrere  frenat . 

aut  Neptuni,  cui  imperium  pelagi  saevumque  tridentem 
sorte  datum  illusa  putavit  antiquitas,  sed  Christi  do- 
num, cui  vere 


divum  pater  atque  hominum  rex 

Et  mulcere  dedit  (luctus  ct  tollere  vento, 

qui  vere  dicto  citius  tumida  aequora  placat,  nec  tantum 
aequora,  sed  coelum  regit  ac  terras,  et,  qua  nulla  gra- 
vior est  procella,  nutu  solo  comprimit  animorum  flui- 
tantium tempestates,  ac  passiones  eliminans  et  serenum 
revehens,  non  improprie,  ut  est  apud  poetam, 

Collcctasque  fugat  nubes  solemquc  reducit. 

Multarum  illi  rerum  es  debitor,  in  quibus  haud  extre- 
mam dixerim  modestiam  illam  quae  ex  litteris  tuis  co- 
gnita magno  me  gaudio  affecit,  ubi  et  Episcopatum 
tuum  tibi  suffecturum  spondes,  et  in  finem  alto,  nisi 
me  amor  fallit,  animo  subiungis,  nec  minus  vere  quam 
ad  meam  sententiam  accommodatissime,  nusquam  te 
non  longe  melius  quam  Babylone  victurum.  Praeclare 
quidem  ac  magnifice.  Nam  et  cui  rerum  optima  medio- 
critas non  sufficit,  nullae  sufficient  opes;  et  qui  semel 
fastidia  huius  sacrae  urbis  expertus  est,  nisi  forte  longa 
consuetudine  imis  medullis  babylonicum  virus  insede- 
rit ^quos  exceptione  hac  notare  velim,  intclligis),  nullum 
toto  unquam  orbe  videbit  inamoenum  locum:  de  quo 
et  multa  saepe  dixi  et  plura  dicerem,  ni  vererer  non 
tam  huius  paludis  habitatores,  vulgo  magnos  ac  felices, 
mihi  autem  prorsus  miserabiles  ac  pusillos,  quam  me 
ipsum  offendere,  qui  indignantem  stomachum  gravi 
commemoratione  et  indigestis  nominibus  exacerbo.  II- 
lt.  13 

lud  siluisse  noluerim:  quod  in  Babylone  lu  non 
altius  ascendisti,  magnum  libi  divinae  gratia?,  si  nescis, 
indicium.  Ascendisses  enim,  nisi  praesidentium  moribus 
dissimilis  videreris,  quo  quidem  puto  nihil  esse  feli- 
cius. Si  ergo  ad  salutem  spectas,  libenter  hinc  exula- 
bis:  immo  vero  libenter  in  patriam  ab  hoc  exilio  redie- 
ris: et  quisquis  ad  supernam  spectat  Hierusalem,  dum 
captivus  detinetur  super  flumina  Babylonis,  ad  amaras 
salices  suspensis  organis,  flens  ac  sedens  montem  Sion 
cum  desiderio  recordatur:  si  qua  vero  facultas  adfue- 
rit, cupide  inde  se  proripit,  ut  redeat  quo  suspirat.  De 
reliquo  autem  quid  nisi  et  ipse  post  te  tacitus  suspirem, 
quod  nos,  qui  tui  sumus  omnes,  praesenti  solutos  erga- 
stulo cupis  in  Italia  videre?  Et  profecto,  si  voto  meo 
Christus  annueret,  in  Italia  viverem  ac  morerer:  nunc 
vero  quid  sit  futurum  nescio.  Illi,  qui  quod  cupiam  et 
quid  expediat  videt,  et  potens  est  utrumque  prmstare, 
illi  res  fortunasque  meas  commisi.  Hoc  te  non  ignorare 
non  sum  nescius,  male  mihi  esse  dum  hic  sum.  Sed 
quid  iterum  faciam?  Magni  nunc  motus,  ut  vides , in 
Italia  parantur.  Sed  illud  quoque  verum  est,  malle  me 
in  Italia  laborare,  quam  ubi  sum  quiescere.  Isti  quidem 
Arsacidae,  quorum  nonnullis  me  beneficiis  obnoxium  non 
nego,  vel  Babylone  vel  in  Parthia  saltem  retinere  mo- 
liuntur: obluctor,  et  adhuc  finis  in  dubio  est.  Si  vinco, 
non  ante  revertentem  audies  quam  reversum.  Si  vin- 
cor, quod  nonnisi  negandi  verecundia  puto  posse  con- 
tingere, tamen  extra  Semirameos  muros  ero.  Ubinam, 
inquies?  Nulla  topographia  opus  est;  diversorium 
meum  nosti:  scis  ubi  gallicas  aestates  agere,  ubi  lenire 
soleam  transalpina  suspiria.  Postremo  viri  illius  qui 

magni  cognomen  habet,  cum  sit  maximus,  meo  nomine 
parthcnopaei  maris  in  litore  magnificus  apparatus, 
quem  suis  primum,  mox  tuis  et  litteris  edidici,  cuius 
non  animum  delectet  ac  mulceat?  Apud  quem  quod 
mearum,  ut  scribis,  precum  favorem  senseris,  non  mi- 
ror. Sciebam  aliter  esse  non  posse.  Cuius  enim  faciem 
ignoro,  novi  animum.  Gaudeo  sane:  et  sibi  vel  in  litte- 
ris gratias  agam  vel  vivis  vocibus  florentini  praesulis, 
qui  vix  tandem  his  vinclis  elapsus  in  Italiam  redit: 
ante  tamen  Antonii  Aegyptii  viennense  limen  adiit  ex 
condicto  visurus  in  reditu  nostri  ruris  angustias.  Cra- 
stino igitur,  ut  pollicitus  est,  ad  fontem  Sorgiae  poetico 
excipiendus  prandio  mecum  erit.  Vale. 

XII.  Kalendis  Iunii.  Ad  auroram. 


EIMSTOLA  XII. 

FRANC1SCUS  TETRARCA  FRANCISCO  PRIORI 
SANCTORUM  APOSTOLORUM  S.  P.  D. 


Episcopum  florcntinum,  quem  secum  pransurum  expcctabat,  fide  sibi 
decessisse  queritur : sed  epistola  nondum  clausa,  illum  advenisse 
nunciat. 


Nusquam  tuta  fides,  inquit  Maro;  quod  verbum 
quo  rnagis  cogito,  magis  intclligo,  et  quo  longius  in 
.'elate  progredior,  eo  verius  experior.  Fefellit  me  quem 
minime  putabam  florentinus  praesul,  quo  nil  sincerius 
sol  videt.  Sed  haec  mea  sors  est:  nemo  non  satis  ido- 
neus ad  fallendum  me.  Dixerat  se  ad  fontem  Sorgiae 

venturum,  simul  ut  locum  toto  orbe  mirabilem,  simul 
ut  me  et  in  eo  rure  vitae  meae  modum  cerneret.  His 
conventis,  in  reditu  me  visurus,  Antonii  domum  petiit: 
et  ego,  quia  festinare  illum  noveram,  rus  petii,  ubi  iam 
antea  quidquid  natura  loci  patitur,  studio  moribus  meis 
adverso,  conquisieram,  ut  eum  lautius  exciperem  quam 
minores  amicos  soleo.  Quid  to  moror?  Aut  poeticum 
horruit  ille  convivium,  nec  memor  fuit  illius  poetici 
dicti  : 

Aude  hospes,  contemnere  opes  et  te  quoque  dignum 

Finge  Deo,  rebusque  veni  non  asper  egenis, 

nec  dignatus  est  esse  ubi  rex  olim  siculus  Robertus 
aevi  nostri  gloria,  et  post  eum  multi  vel  romulei  Car- 
dines, vel  terrarum  domini,  interdum  fontis,  interdum 
(quod  gloriari  tecum  non  pudebit)  me  visendi  gratia 
fuerunt;  aut,  quod  cogitare  maluerim,  nec  ego  mei  ge- 
neris ultimus,  nec  fons,  ni  fallor,  inter  cunctos  primus, 
digni  visi  sumus  quos  modico  viae  flexu  et  vix  tribus 
passuum  millibus  aestimaret.  Atqui,  etsi  ego  tanto  hospite 
indignus  essem,  ipse  tamen  fidem  servare  dignus  erat. 

Sane,  dum  huc  scribendo  pervenissem  et  longius 

eveherer,  ingens  clamor  in  foribus,  et  Episcopus  ipse 
adest:  ut  quotidie  discam  experientia  magistra,  curas  et 
querelas  hominum  vanas  esse;  quod  et  tu  oculis  ut  vi- 
deres, hanc  iam  supervacuam  licet  ad  te  litterulam 
misi.  Vale. 

Ad  fontem  Snrgkc  X.  Kal.  lunii. 

EPISTOLA  XIII. 

FRANCISCUS  PETRARCA  FRANCISCO  PRIORI 
SANCTORUM  APOSTOLORUM  S.  P.  D. 


Nunciut  rem  Ubertini  monachi  a se  procuratam  bene  cessisse, 
eique  quod  auxilium  pnestiterit  gratias  agit. 


Ridiculum,  rancidulum  stomachulo  incidens  quod 
Umbrosa?  Vallis  abbas  instabili  mihi  votorum  alterna- 
tione pcpererat,  de  quo  tecum  sa?pe,  si  memini,  questus 
eram,  excutere  nisus,  summa  precum  vi,  quod  mihi 
nunquam  fueram,  fui  aliis  ambitiosus,  sedulus,  sollicitus. 
Vidisses,  iucundum  simul  et  miserabile  spectaculum , 
me  solitudinis  avidum  atque  otii,  et  in  silvis  errare  so- 
litum, mutatis  repente  studiis,  cum  ingenti  curialium 
caterva  dies  totos  pontificum  superbis  liminibus  ober- 
rantem, mirantibus  amicis,  stomachantibus  mecum  mu- 
sis.  Quid  multa  ? Vicit  tandem  labor  importunus  obsti- 
natam duritiem : pridieque  kalendas  maias,  dum  ex 
more  in  solio  piscatoris  pontifex  maximus  consedisset, 
pleno  concilio  conscriptorum  patrum,  amicus  noster  sub 
umbra  mei  nominis,  quod  illo  die  in  ore  maximorum 
hominum  ventilatum  atque  versatum,  multisque,  veris 
ulinam,  laudibus  oneratum  fuit,  factus  est  voti  compos. 
Qua  in  re  et  amicitia  sibi  profuit  et  meritum,  sed  nil 
magis  quam  inimicorum  inexorabilis  et  implacata  su- 
perbia, et  indignatio  mea,  quae  de  segni  me  vigilantissi- 
muiD  fecerat.  Pati  non  potui  tam  licenter  veritatem 
mendacio  calcari.  Id  gavisuro  tibi  nunciatum  volui,  si- 

mul  ut  gratias  agerem;  quod  enim  in  te  fuit  fidelissime 
praestitisti.  Vale. 

IX.  Kalendas  Innii  ad  fontem  Sorano. 


EPISTOLA  XIV. 

1’B A NCISC.L'S  1’ETRARCA  IOIIANNI  RARILIO  S.  I'.  D. 

Hortatur  ut  veterem  cum  Nicolao  Acciaiolo  amicitiam  redintegret,  et, 
secundum  Platonis  doctrinam , animam  humanam  pro  diversis 
facultatibus  diversis  sedibus  consistere  docet. 


Mirum  dictu  ut  nil  maius,  ita  nil  dari  dignius 
tjuam  quod  ex  te  hodie  petiturus  sum.  Peto  autem,  vir 
insignis,  ut  animum  rationi,  sive,  ut  aliter  idem  dicam, 
te  tibi  subiicias,  et  parere  cogas  in  te  deteriora  melio- 
ribus. Magnifice  quidem  Plato  naturam  ipsam  studio 
imitatus,  tripartitam  animae  sedem  comperit,  quodque 
confusum  videbatur,  divino  secrevit  ingenio.  Is  ergo 
cum  distinctis  receptaculis  iram  in  pectore,  concupi- 
scentiam subter  praecordia  collocasset,  rationem  in 
vertice,  vehit  in  arce,  constituit,  ut  moderatricem  illam 
ac  dominam  passionum  vel  ipse  situs  ostenderet.  Quod 
nec  poetas  nostros  ignorasse  crediderim;  quamvis  eam 
rem,  ut  solent,  secretius  exequantur.  De  quo  si  quidquid 
in  animo  est  nitar  exprimere,  ingens  mihi  rerum  series 
oboritur,  quam  nec  tempus  patitur  nec  exigit  locus. 
Et  supervacuum  fuerit  iram  libi  velle  describere,  cuius 
tristes  exitus  vulgo  etiam  notos  quidam  philosophorum 
integris  voluminibus  sunt  amplexi,  praecipue  Plutar- 

chus  et  Seneca.  Illud  tibi  brevissime,  quod  nemo  doctus 
ignorat,  inculcandum  reor,  ubi  passiones  habitant  nubi- 
lum esse  teterrimum,  et  horrendas  animae  tenebras,  ac 
rationis,  ut  proprie  dixerim,  eclipsim.  Quod  cum  de 
omnibus  tum  de  ira  convenientissime  dici  arbitror. 
Niliil  est  enim  quod  aeque  tranquillitatem  serenitatem- 
que perturbet,  niliil  ubi  tam  clara  testimonia  laesae  men- 
tis appareant:  pallor  vultus,  confusa  vox,  membrorum 
tremor,  obducta  frons,  elatum  supercilium,  ardentes 
oculi,  celer  anhelitus:  haec  sunt  quae  iram  in  animis 
habitantem,  veluti  eductum  latebris  Cacum,  in  lucem 
trahunt  ac  spectantibus  visibilem  reddunt.  Contra  ubi 
mens  rationis  imperio  subiecta  et  passionibus  liliera 
est,  illic  immota  tranquillitas,  illic  iucunda  serenitas , 
illic  demum  humana  felicitas  est.  Oportet  igitur,  si  feli- 
ces esse  volumus,  ea  felicitate  quam  recipit  vita  mor- 
talis, etsi  per  hanc  ad  aliam  aspiramus,  oportet,  inquam, 
illam  aethereae  mentis  altissimam  esse  particulam,  ut, 
quod  de  supremo  dicitur  Olympi  iugo,  nulla  eam  pas- 
sionum nubes  possit  attingere.  Talem  ego  tibi  animum 
esse  non  dubito;  naturam  quippe  moresque  tuos  novi 
optime,  quodque  mihi  de  te,  de  magno  regni  siniscalco 
aliis  credidi.  Illum  fama,  te  mihi  experientia  notum  fe- 
cit. Non  effractam  certe,  sed  parumper,  ut  audio,  dissu- 
tam amicitiam  vestram  acu  solidae  devotionis  ac  tenui 
verborum  filo  reparare  disposui,  ambobus  pariter  scri- 
bens magna  lide  nec  minori  fiducia,  non  in  eloquii  mei 
viribus,  sed  in  Dei  auxilio  et  utriusque  vestrum  mori- 
bus s|nhu  habens.  Quod  si  sucum  audeo,  quid  me  le- 
eum  prohibet  audere?  Proinde  unum  hoc  a te,  innuo 
vero  ab  ambobus  postulo,  ut  ad  communis  epistola?  le- 

ctionem  faventibus  animis  accedentes,  examinandam 
petitionis  meae  summam  in  eam  partem  animi  induca- 
tis, quae,  ut  dixi,  omnium  passionum  humanarum  ne- 
bulas supergressa  est.  Ut  valeas  opto. 

Ad  fontem  Sorgi®  IX.  Knlcnd.is  lunii. 


EPISTOLA  XV. 

FRANCISCUS  PETRARCA  ZENOBIO  FLORENTINO  S.  r.  I). 


Laudat  quod  Nicolai  Acciaioli  consilio  fuerit  obsequutus,  eique  quem 
pro  meritis  celebrat,  se  epistolam  dictasse  nunciat.  Notat  exiguum 
in  carmine  ab  eo  admissum  errorem.  Rogat  ut  scriptorum  suo- 
rum defensionem  suscipiat  adversus  invidos,  a quibus  satis  cavere 
nequit. 


Quanti  faciam  quod  a te  tanti  fiam,  haud  facile  di- 
xerim. Auctor  tihi  fueram  patriam  ad  tempus,  gram- 
maticae scholas  in  perpetuum  relinquendi.  Paruisti  di- 
cto prope  ocius,  nodosque  praevalidos,  soli  natalis  affe- 
ctum et  consuetudinis  vim  magnifice  confregisti.  Iam 
tihi  debitam  libertatem  quo  serius  eo  dulcius  tenes.  Si- 
cut enim  nulli  servitus  amarior  quam  libertatem  experto, 
sic  nulli  dulcior  est  libertas,  quam  servitutem  praeteri- 
tam recolenti.  Secundet  Deus  omnipotens  consilium 
meum  obsequiumque  tuum,  et  faciet,  spero.  Salutiferam 
ad  umbram  consedisti:  auctior  alacriorque  consurges. 
Apud  me  certe  iam  nunc  et  honore  dignior  et  titulo 
clarior,  neque  mihi  tantum  grammaticus  sed  poeta  es. 
Litteras  illius  viri  optimi  maximi  cum  tuis  accepi,  qui- 
bus quid  faciam  dubius  sum.  Si  enim  respondeam  quod 

sentio,  quam  minime  velim,  adulatoris  effigiem  vereor; 
si  minus,  ingrati;  si  aliud,  dementis;  si  nihil,  superbi. 
Respondebo  tamen  eo  ipso  sermone  quo  scriptae  sunt, 
et  illi  quidem  quod  occurret.  Tibi  de  litteris  suis  hoc 
unum;  nihil,  me  iudice,  suavius,  nihil  brevius,  nihil 
efficacius,  nihil  urbanius:  ut  dubium  mihi  si  quod  ante 
fuisset,  hodie  nullum  sit,  magna  ex  parte  naturaliter 
eloquentiam  inesse,  aliquantoque  in  hac  quam  in  reli- 
quis studio  minus  agi:  sed  non  parva  quaestio  est,  nec 
huius  temporis  aut  loci.  Ad  litteras  tuas  venio.  Quod 
admonitionem  meam  super  exiguo  et  haud  dubie  inad- 
vertenter  admisso  unius  tui  carminis  defectu  tam  non 
modo  patienter  amplecteris,  sed  gratanter  etiam  ac 
laete,  facis,  ut  soles,  quod  tale  decet  ingenium;  docti 
et  modesti  animi  notissimum  signum  praefers.  Nunquam 
profecto  vel  tu  istud  diceres,  nisi  esses  talis,  vel  ego 
illud  meminissem,  nisi  te  talem  scirem.  Ineo  sane  quod 
te  rerum  mearum  defensorem  ac  praeconem  exhibes  , 
rem  facis  et  mihi  necessariam  et  honestam  tibi , sed , 
mihi  crede,  non  facilem.  Multum  negocii  subis:  sed 
perge,  quaeso,  et  ita  fac:  quamvis  enim  tu  contrarium 
dicas,  et,  quoniam  persuasor  optimus  est  amor,  forte 
etiam  sentias,  ego  tamen  ita  sentio,  mea  omnia  et 
amicorum  praesidio  egere,  et  auditorum  patientia;  nam 
et  fragilia  et  inculta  sunt,  et  sa?pe  occupatissimo  in 
aliis  animo  elapsa.  Quod  igitur  sponte  facis,  oratus  fa- 
cito; fragilia  qua  potes  adiuva,  inculta  extolle , sparsa 
conglutina;  primum  ingenii  viribus,  secundum  eloquio 
et  vel  suavitate  vel  acrimonia  vocis  efficies:  tertium 
artificio  disponendi.  Arma  tibi  tua,  quibus  me  adiuves 
ostendo.  Nec  (ibi  nec  mihi  suadeas  non  esse  opus  au- 


Digitized  by  Googte 


DK  REISUS  F 'AMILIAIUBUS 


202 

xilio;  nunquam  enim  deluturos  arbilror  qui  ad  lioc 
unum  ingeniosi  sint,  ut  alienis  insidientur  ingeniis. 
Certe  ego  nec  latebris  nec  solitudine  et  otio  nec  erga 
alios  accurata  modestia  mereri  potui,  ut  livor  hactenus 
obliquos  oculos  ab  itineribus  meis  averteret,  et  feci 
omnia  quae  adversus  hanc  pestem  fieri  possunt,  nisi 
unum  quod  nec  feci  nec  facere  est  animus,  non  me 
somno  nec  ignaviae  dedi.  Praeter  hoc  unum,  nescio  quid 
expectet,  nisi  supremum  forsitan  vitae  diem ; tunc  sal- 
tem, ut  spero,  sequacissimum  livorem  a sepulcri  li- 
mine pudor  arcebit.  Age  ergo  inierim,  amice,  famam 
meam  non  siue  tua  gloria  defendes:  quem  tui  animi 
ardorem,  etsi  non  egerem,  laudarem  tamen;  nunc  egeo, 
ut  dixi.  Potentes  colere  vulgaris  favor  est;  ea  demum 
vera  magnitudo  animi  est,  opem  ferre  debilibus.  Desti- 
tutus reus  maiori  laude  protegitur,  et  insignis  patroni 
eloquentia  maxime  ex  ancipitis  causae  defensione  co- 
gnoscitur. Unde  non  sine  audientium  assensu  per  gram- 
maticorum testudines  sonat  ille  versiculus: 

Addidit  invalidae  robur  facundia  causa3. 

Quamvis  a Lucano  tota  illa  res  ficta  sit:  neque  enim 
Tullius  thessalicis  campis  interfuit,  sed  ad  perferendum 
voces  ac  vota  omnium  in  aures  ducis  haud  immerito 
ille  unus  idoneus  visus  est.  Restat  ut  mihi  et  huic  ca- 
lamo graluler  si  ad  integrandam,  ut  scribis,  amicitiam 
inter  magnanimos  illos  viros  tantum  ambo  valuimus, 
quantum  praeter  nudam  fidem  minime  merebamur:  mul- 
tumque illis  super  antiqui  meriti  cumulum  ob  hoc 
ipsum  me  debere  fatear,  quod  se  mihi  tam  faciles  prm- 
buerunt.  Quod  extremum  petis,  ut  illi  viro  magnifice  li- 

lxjrali  pro  te  gratias  agam,  fiet,  quando  omnino  ita  velle 
te  video.  Yale. 

Ad  fontem  Sorgire  IV.  Idus  Augusti. 


EPISTOLA  XVI. 

FRANCISCUS  PETRARCA  ZENOBIO  FLORENTINO  S.  P.  H. 

Quod  Nisum  et  Euryalum  inter  illustrium  amicorum  exempla 
non  recensuerit. 


Ne  quid  imperfectum  in  me  tibi  displiceat  , amice. 
Loquor  autem  de  imperfectione  notabili;  alioquin  non 
in  me  tantum  sed  in  iis  etiam  qui  vulgo  perfectissimi 
feruntur,  imperfecta  sunt  omnia;  verissimumque  arbi- 
tror illud  grammatici  plusquam  grammaticale  dictum 
in  humanis  intentionibus:  Nihil  omni  ex  parte  perfectum: 
nec  minus  illud  lyricum:  Nihil  ab  omni  parte  beatum. 
Fateor,  me,  dum  paria  illustrium  amicorum  numeravi, 
duobus  illis  illustribus  viris  scribens,  quorum  ut  glo- 
riam sic  amicitiam  sempiternam  cupio,  par  unum  fa- 
mosum siluisse:  Nisum  et  Euryalum  virgiliano  carmine 
nobiles.  Idque  non  fortuito,  sed  consulto,  factum  noris. 
Primum  non  mihi  cuncta  disquirere  ac  dinumerare 
propositum  erat;  neque  enim  id  agebam,  sed  ut  rari- 
tate eximia  ad  imitandum  generosos  animos  accende- 
rem. Aliquot  igitur  amicorum  paria  perstringere  satis 
habui,  et  praesertim  plura  quam  Cicero,  qui  in*eo  libro 
qui  vocatur  Lcelius  aut  de  Vera  Amicitia,  tacitis  nomi- 
nibus vix  tria  aut  quatuor  ex  omnibus  saeculis  amico- 

rum  paria  numerari  ait.  Accedebat  quod  qui  amicitiam 
stabilem  inter  nostros  et  felicibus  auspiciis  reformatam 
cuperem,  quique  viros  fortes  ac  virtutum  multiplici 
splendore  simillimos  alloquerer,  Nisi  et  Euryali  brevem 
longeque  imparem  atque  dissimilem,  cum  puer  esset 
Euryalus,  ad  haec  et  infelicis  exitus  amicitiam,  ceu  di- 
rum omen  exhorrui,  nec  nominatim  inserui  quibus  fe- 
lix faustumque  nihil  fuit,  nisi  profecto  Virgilius.  Nec 
Gracchorum  calidas  amicitias  ignoro,  aut  quid  Lucius 
Rheginus  captivo  Caepioni,  quid  extincto  Volumnius  Lu- 
cullo fideles  tribuerint  amici;  quorum  alter  pro  amici 
liberatione  dignitatis  amissionem  exiliumque  non  ti- 
muit; alter  nihil  amico  profuturam  mortem  miserabili 
quidem,  sed  ardenlissima  fide  complexus  est,  ut  quem 
valde  dilexerat,  ad  inferos  sequeretur.  Scio  qualis  Pu- 
blio Caelio  Petronius,  qualis  D.  Bruto  Servius  Terentius; 
sed  in  iis  amicitiis  aut  praelata  publicas  privata  charitas, 
aut  eximia  fides  finem  moestum  inominabilemque  sor- 
tita est.  Nam  et  Hephaestion  Alexandri,  praeter  quam 
quod  nimis  imparem  nactus  videtur  amicitiam,  in  homi- 
nem inciderat  in  cuius  moribus  non  facile  consisteret 
amicitiae  fundamentum  , et  Achillis  nescio  quid  ami- 
citiae fuscum  inest.  Haec  hactenus,  si  quid  forsan 
admirationis  inerat,  dicta  sint.  Illud  enim  macedonicum 
par  a piebeio  poeta  celebratum  in  tanta  luce  veterum, 
nec  nomine  dignum  reor,  quando  omnes  iam  qui  iner- 
tem calamum  fuscis  agimus  membranis,  non  imitatores 
sed  simias  facti  sumus.  Tu  vale. 

Ait  fontem  Soryiu;  VIII.  Kalemius  Septembris. 

EPISTOLA  XVII. 

FRANCISCUS  PETRARCA  M ATTI  LEO  LO.NGO  ARCHIDIACONO 
S.  I\  D. 


Narrat  canem  cius  venaticum,  postquam  ipse  discessit,  domum  suam 
venisse,  et  plura  de  canum  laudibus  cumulat. 


Canis  tuus  pice  nigrior,  venio  levior,  cane  fidelior, 
te  digresso,  substitit  erravitque  via,  quod  de  Creusa  Vir- 
gilius  ait:  nara  quod  sequitur,  lassum  resedisse,  non  su- 
spicor. Nullus  eum  cursus,  nulla  difficultas,  viarum 
asperitas  nulla  lassaret,  qui  volucrem  soleat  ac  pen- 
dentem in  aere  leporem  incredibili  celeritate  praever- 
tere. Generosa  quidem  animalia  labor  alit,  immodica 
quies  necat.  Sic  igitur  errore  procul  dubio,  non  labore 
retractus  ex  itinere,  et  amissis  indiciis,  qua  te  seque- 
retur ignorans,  quid  mcestissimus  ageret?  Iret  in  sil- 
vas victum  sibi  proprio  studio  quaesiturus?  Facile  id 
quidem  nulloque  poterat  labore,  nisi  natura  parens 
obstitisset,  quae  est  ut  hoc  animal  procul  ab  homine  .\  •;!' 

non  vivat.  E cunctis  enim  animantibus  quae  sub  obse- 
quio  hominis  sunt,  nullum  cane  fidelius,  ut  fama  est, 
nullumque  quod  serius  ab  homine  divellatur.  Accepi- 
mus, quasdam  gentes  in  praeliis  canum  acies  pro  sti- 
pendiariis habuisse,  qui,  quotiens  opus  esset,  fidelissi- 
mam operam  navantes  nunquam  praelium  detrectarent. 
Legimus,  quosdam  canes  morti  se  pro  dominis  obiecisse, 
et  alios  quidem  suos  strenue  ac  feliciter  ab  iniuria  de- 
fendisse. Alios  non  minus  fideliter  sed  minus  fauste 
protexisse  tamdiu,  donec  ipsi  confoderentur,  ut,  nisi 

cane  perempto,  nullus  peragendae  iniuriae  locus  esset. 
Alios  quoque  superstites  dominis  interfectis,  sed  affli- 
ctos vulneribus  perseverasse  tamen,  et  quando  ab  ho- 
minum nequivissent,  dilectum  corpus  a ferarum  saltem 
ac  volucrum  iniuria  defendisse.  Quosdam  dominorum 
interitum  vindicasse : quosdam  vero  dominos  humi 
obrutos  officiosis  unguibus  effodisse,  et  interfectores 
turbae  spectantium  immixtos  et  morsibus  crebris  et  fle- 
bili latratu ' prope  ad  extrema  perventum  est.  Alios, 

extinclis  dominis,  cibo  usque  ad  exitum  abstinuisse  : 
quod  Patavii  nuper  illi  viro  optimo,  cuius  non  modo 
animae,  sed  cineri  memoriaeque,  multum  debeo,  post  cru- 
delem illum  et  lacrimas  renovantem  vitae  finem,  suus 
canis  mihi  plane  notus  praestitit.  Nonnullos  audivimus 
sepulcri  saxo  pertinaciter  inhaesisse,  nec  ante  divul- 
sos quam  inedia  perirent.  Alios  ardentium  dominorum 
rogos  insiluisse  atque  arsisse  cum  illis.  Mirum  a Plinio 
Secundo  ac  Solino  scribitur  Garamantum  regem  ab  exi- 
lio ducentorum  canum  pro  se  contra  adversarios  decer- 
tantium obsequio  rediisse.  Miserabilius  quod  Romae 
actum  dicunt:  canem  damnatum  dominum,  cum  aegre 
posset  excludi,  in  carcerem  prosecutum,  ac  deinde,  per- 
cusso domino,  canem  ingenti  ululatu  dolorem  proprium 
fuisse  testatum,  demum  cum,  populo  miserante,  ad  esum 
invitaretur,  oblatum  cibum  ad  os  domini  sui  retulisse: 
postremo  iactalum  in  Tiberim  cadaver,  innatando  se- 
que dilecto  oneri  subiectando,  sustentare  visum  esse, 
non  immerito  quidem,  ut  ipsius  Plinii  verbo  utar,  effusa 
multitudine  ad  spectandam  animalis  fidem.  Innumera- 

1 Aperto  patet,  heic  nonnulla  verba  deesse,  qua:  in  floronlinis  codici- 
bus desiderantur. 

bilia  sunt  caninae,  ut  ita  dixerim,  fidei  argumenta.  Te 
igitur  amisso,  quo  sese  verteret  canis  lutis,  qui  naturae 
dominique  memor  hinc  solitudinem  horreret,  hinc  alie- 
nigenae  cuiusliliel  dedignaretur  imperia?  Quod  unum 
restabat  misero,  notam  domum  repetiit,  ubi  sub  te  laete 
vixerat,  et  quo  laudati  cursus  palmam  saepe  retulerat, 
saepe  cruentos  capreolos  leporesque  remiserat:  nec 
ullo  tuorum  illic  reperto,  clauso  ostio  miserabiliter  in- 
sultans, omnium  adstnntium  misericordiam  tuique  de- 
siderium excitavit.  Tum  primum  damna  nostra  sentire 
coepimus,  teque,  quem  praesentem  putabamus,  abesse 
perpendimus.  Ut  me  autem  ille  conspexit,  infremuit, 
mox  tremula  blanditiis  cauda  vocantem  sponte  conse- 
quitur. Nunc  mecum  vadit  in  silvas,  sub  me  militat: 
meis  auspiciis  ruit  in  belluas,  et  mihi  sa*pe  gratissimas 
praedas  agit,  paratus  ille,  si  iubeas,  ad  te  venire,  laetus 
tamen  quod  fortuna  illum  ad  amicum  limen  appulerit. 
Vale. 

Ad  fontem  Sorgire  VIII.  Kalendas  Septembris. 


EPISTOLA  XVIU. 

FRANC1SCUS  PETRAROA  ZENORIO  FLORENTINO  S.  P.  D. 

Monet  de  exiguo  errore  quem  in  carmine  admisit.  Litteras  Nicolao 
Acciaiolo  per  eum  reddendas  mittit  inclusas , quibus  ad  redinte- 
grandam cum  viro  insigni  amicitiam  illum  adhortatur. 


Vix  amicorum  litteras  aliquot  unum  in  diem  con- 
globatas absolveram , dum  ecce  tua  nostrum  limen 
pressit  epistola,  quae  laete  visam  se,  si  vivas  voces  ha- 
lieat,  non  negabit.  Venit  cum  illa  carmen  eximium 

quod  miror  et  laudo;  vcr-um  ex  ea  charitatc,  qua>  te 
mihi  meque  libi  conciliat,  in  primis  admoneo  ut,  prius 
quam  ad  alienas  veniat  manus,  intendas  ubi  uni  versi- 
culo, quem  longiusculum  offendi,  incumbentem  obelum 
inspexeris  fidei  meae  indicem,  abscindasque  quod  su- 
perfluit. Neque  tibi  forsan  idcirco  displiceas:  scis  in  arte 
poetica  scriptum  esse,  quod  quandoque  bonus  dormitat 
Homerus.  Sane  quod  tibi  curarum  tuarum  ponderibus 
fatigato  opus  auxilio  meo  dicis,  facis  humiliter  ut  reli- 
qua. Atque  utinam  in  ingenio  meo,  cuius  et  imploras 
opem  et  dilatam  doles,  aliquis  tuis  idoneus  tempestati- 
bus portus  esset;  profecto  non  sinerem  te  diutius  ia- 
ctari.  Spero  autem  non  in  Thetide  vel  Neptuno,  sed  in 
eo  cuius  est  mare  et  ipse  fecit  illud,  quod  vitae  nostrae 
mortalis  tumidos  fluctus  et  humanarum  rerum  perpe- 
tuis flatilius  agitatos  salutifero  tridente  compescet.  Via 
idem  ac  terminus,  dux  et  comes,  labor  ac  praemium. 
Equidem,  quod  ad  summam  status  lui  attinet,  salis  in 
epistola,  quam  ad  te  ultimo  misi,  disseruisse  videor, 
meis  verbis,  sed  aliena  sententia.  Scripsi  enim  libi  illius 
viri  optimi  et  excellentis  consilium  secutus,  quod  te 
legisse  et  probasse  iam,  reque  ipsa  probaturum  esse 
confido.  Cui  viro  ut  tuo  nomine  gratos  agam  iubes, 
quasi  meum  nomen  tibi  in  illius  gratiam  assurgenti 
aliqua  et,  ut  ipse  ais,  non  parva  cx  parte  profuerit.  Vi- 
de autem,  oro,  ne,  si  paream,  vel  arrogantiae  mihi  vel 
inscitia)  vertatur,  cum  te  potius  illi  pro  me  ignoto  ho- 
mine iure  tuo  gratias  agere  par  sit:  quod  si  nihilo  ta- 
men voles,  reprehensionis  propriae  securus,  petitioni 
tua)  obsequar.  Nempe  nunc  eidem  illi  de  re  maxima: 
quid  enim  inter  homines,  post  virtutem,  amicitia  maius 

est?  De  hac  igitur  illi  scripsi,  hortatus  ut  in  amici  ve- 
teris ac  spectati  benevolentiam  revertatur,  et  hac  usus 
arte  ut  ambos  una  eademque  clauderem  epistola , quo 
scilicet  inter  legendum  saltem  necessario  coirent.  Quod 
si  votive  successerit,  gratum  quiddam  ac  magnificum 
reipublicae  praestitisse  gloriabor,  et  iam  multum,  super 
hoc,  calamo  debebo.  Epistolam  ipsam  ad  te  misi,  ut  per 
manus  illuc  tuas  properet,  et  securius  coram  illis  tuo 
etiam  favore  fulta  comparcat.  Permitto  autem  tibi, 
quod  in  superscriptione  eius  omnibus  interdixi,  ut  illam 
aperias,  et  si  quid  detrahendum  vel  addendum  duxe- 
ris, facias,  qui  naturam  illius  atque  animum  et  quibus 
facile  tangi  soleat, 

Quique  viri  molles  aditus  et  tempora  nosti. 

Vale. 

IX.  Kalendas  Iuiiii,  ad  fontem  Sorgian 


ii. 

EPISTOLA  I. 


FIS  ANCISCUS  PETRARCA  GUIDON!  EPISCOPO  P0RTFENS1 
CARDINALI  S.  P.  D. 


Consolatur  iu  obitu  matris. 


Scio  cui  loquor,  ciquc,  (jticni  propitium  ingenii 
inoi  arbitrum  et  benignum  scmper  interpretem  habui . 
cui  praeterea  fidem  meam  notissimam  esse  non  dubito, 
stilum  studiosius  commendare  si  nequeo,  brevitate 
temporis  arctatus,  non  magnopere  curabo.  Animus  ipse 
meus  tecum  silentio  etiam  loqui  solet:  spero  te  illum 
intelligere  et  persuasisse  tibi,  te  incesto,  laetum  illum 
esse  non  posse.  Accedit  quod  omne  fere  miseriarum 
genus  expertus,  fidentior  ad  calamum  vel  festinus  ve- 
nio. Nulla  mihi  laborum,  nulla  dolorum  facies  occurrit 
incognita.  Indoctum  natura  fortuna  talium  doctum  fecit. 
Hoc  unum  dolori  meo  deerat,  ut  stilo  filio  in  matris 
obitu  consolator  existerem:  ea  mihi,  fateor,  usque  in 
praesentem  diem  luctuosae  materiae  pars  intacta  perman  - 
serat. Id  enim  nulli  eorum  quos  amo  aut  veneror  ne- 
cessarium hactenus  fuerat  obsequii  genus,  nisi  mihi, 

vulnus  illud  prima  scilicet  adolescenti®  parte  perpesso. 
Sed  ut  ad  rem  veniam,  pater,  audivi  heri,  cum  iam 
advesperasceret,  rumorem  moestum  ac  flebilem,  audivi 
moerorem  tuum  et  testes  pietatis  eximi®  lacrimas,  quas 
non  modo  non  improbo,  sed  valde  etiam  probo,  ita 
tamen  si  breves,  si  sobriae,  si  modestae  fuerint,  easque 
adeo  certe  non  improbo,  ut  non  tam  vicina  nox  ad  te 
confestim,  accepto  rumore,  properantem,  quam  cogitatio 
illa  retraxerit:  demus  unam  noctem  iustissimo  dolori, 
demus  pietati  spatium ; fluat  nocturnus  lacrimarum 
imber,  quo  serenior  crastinus  dies  adveniat.  Quid  vero 
nunc  dicam?  Unum  potius  recenti ssimum  animi  tui 
vulnus  attingam.  Mater  tibi  dulcissima  periit,  quae  si 
nihil  aliud  felix  aut  iucundum  habuisset  in  vita,  quam 
quod  te  talem  filium  genuit,  nemo  mihi  felicissimam 
negabit.  Cornelia  illustris  femina  Africani  filia,  Graccho- 
rum  mater,  dum  filios  acerba  morte  mactatos  cerneret, 
complorantibus  mulieribus  quae  aderant,  et  illam  mi- 
seram identidem  feminea  vociferatione  iactantibus, 
ego  vero  nunquam  me , inquit,  miseram  fatebor,  qua;  ta- 
les filios  genui.  Quod  si  dixit  illa  filiis  suis  extinctis , 
quid,  te  vivo  et  incolumi,  dicere  potuit  mater  tua?  Ipsa 
te  alvo  gravida  usque  in  decimum  mensem  cum  fasti- 
dio ac  labore  gestavit,  ipsa  cum  gaudio  ac  dolore  pe- 
perit,  ipsa  in  cunis  posito  somnum  blando  murmure 
suasit,  ipsa  molli  fascia  obvolutum  vagientemque  dulce 
onus  amplexa  est,  ipsa  replantem  sedula,  ipsa  gressus 
ambiguos  lentantem  trepida,  ipsa  coaetaneis  colludentem 
anxia,  ipsa  petentem  scholas  puerum  sollicita,  ipsa  re- 
ducem adolescentem  laeta  conspexit.  Sibi  iam  iuvenis, 
iam  vir,  iam  sapiens,  iam  doctus,  iam  Deo  et  homini- 

lms  acceptus  ingens  gaudium,  sibi  mox  legitimum 
tempus  anticipando  merito  Lugdunensis  ecclesiae  praesul 
singularis  gloria,  sibi  tandem  romanne  sedis  presbyter 
cardinalis  summa  felicitas,  et  novissime  Portuensis 
episcopus  paene  votorum  omnium  portus  ac  requies 
fuisti.  Quibus  ita  se  habentibus,  de  hoc  longaevae  matris 
exitio  quid  opiner?  Profecto  cum  suis  dotibus,  cum  viri 
claritate,  tum  filiorum  numero  et  gratia,  tum  praecipue 
tuis  titulis  tuaque  pietate  felix  mulier,  adeoque  felix, 
ut  hic  vix  iam  felicior  esse  posset,  opportunissimo 
tempore  ab  hac  caduca  et  brevi  ad  aeternam  felicitatem 
translata,  nunc  in  ccelo  vitae  mortalis  superatis  casibus 
triumphat,  virum  secuta,  filios  praegressa,  illuc  quoque, 
peractis  feliciter  aevi  spatiis,  perventuros:  et  si  quo 
forsan  fasce  corporeo  tardatur,  nec  adhuc  coelum  tenet, 
devotis  est  magis  precibus  adiuvanda  quam  lacrimis. 
Hoc  illa  de  te  sperat,  hoc  illi  gratius  donum  dabis; 
oro  ne  lugeas,  atque  illam,  si  viventem  hic  amasti,  pa- 
tere aequo  animo,  gloriosissime  pater,  ex  alto  licet 
terrenae  conditionis  gradu  ad  summum  culmen  coele- 
stis felicitatis  ascendere.  Quid  enim  amplius  hic  age- 
bat? Quem  te  aspicere,  quem  optare  iam  poterat,  nisi 
forte  ut  romanum  pontificem  te  videret?  Verum  hac 
opinione  sum,  ut  tunc  felicius  mori  putem  quando  de 
praesenti  gaudium  adest,  et  de  futuro  spes,  quam 
quando,  consummata  spe  atque  omnibus  habilis  quae 
sperantur  vel  optantur  in  terris,  iam  sensim  spei  ti- 
mor obrepserit.  Natura  enim  demonstrante  compertum 
est  Ul  optantibus  consequendi  spem,  sic  consecutis 
amittendi  formidinem  inhaerere.  Sic  itaque  sentio:  nullo 
melius  tempore  matrem  tuam  ad  superos  migraturam, 

quam  dum  superstitem  te  et  felicem  linquenti  (duplex 
parentum  votum),  et  esset  praeclarissimo  lilio  corporis 
atque  animi  plenum  robur,  solida  mias,  status  in  gloria, 
facilitas  in  ascensu.  Noli  igitur  inconsolabiliter  illam 
flere,  ne  naturae  ordinem  accusare  videaris.  Ita  neccssc 
fuit,  ut  vel  illa  tibi,  vel  tu  illi  superviveres.  Hoc  ultimum 
illa  optaverat,  hoc  naturae  lege  dignum  erat,  hoc  acci- 
dit. Solare  animum,  vir  magnanime,  nec  evenisse  de- 
leas cuius  contrarium  inenarrabili  illam  mocslilia  con- 
fecisset. Utinam  tam  bene  servet  in  reliquis  rectum 
ordinem  natura  ut  servavit  in  nobis.  Saepe  quidem  ma- 
tres in  natorum  funeribus  gravissime  lugentes  et  legi- 
mus cl  videmus;  rarius  autem  ac  moderatius  e con- 
verso. Invenies  matrem  quae  filium  mortuum  cum  fle- 
visset, materno  impetu  ipsa  dolori  proprio  finem  fecit. 
Invenies  aliam  quae  mortem  nati  usque  ad  extremum 
vitae  suai  diem  luxit  aequaliter,  nec  ullas  unquam  con- 
solantium voces  obseratis  auribus  admisit.  Par  est  il- 
lustrium feminarum  Livia  Augusti  coniux,  et  soror 
Octavia,  quarum  simul  Seneca  meminit  ad  Martiam 
suam  scribens.  Cicero  quidem  suam  Tulliam  flevit  im- 
modice, seque  ipsum  in  morte  filiae  tam  dilectae  inte- 
gro volumine  consolatus  est:  quod  poslmodum  in  morte 
fratris  imitatus  Ambrosius,  et  ipse  consolatorium  edi- 
dit volumen.  Neutrum  certe  novum  aut  insolitum,  ut  et 
in  natorum  aut  fratrum  mortibus  homines  gemant,  et 
sese  docti  homines  suis  in  moeroribus  consolentur.  Fi- 
lii autem  matris  interitum  graviter  deplorantis,  nisi  me 
fallit  memoria,  vix  plus  quam  unum  clarum  invenies 
exemplum,  non  pietatis  defectu,  sed  naturae  ordine 
gemitum  cohibente.  Flevit  Augustinus  noster  amantis- 

simam  genitricem,  quae  eum  terris  et  pelago  secula, 
omnes  filii  vias  lacrimis  sequacibus  ac  sollicitis  asper- 
sit, et  quem  semel  carne  pepererat  millies  mente  par- 
turiit;  flevitque  tam  dulciter,  ut  nunc  etiam  post  tot 
saecula  lacrimas  legentibus  excutiat.  Verumlamen  eam 
ipsam  matrem,  quie  illum  per  omnem  vitam  fleverat, 
nonnisi  unum  diem  flevit,  et  luctum,  quem  sedare  co- 
gitando atque  animi  sui  mollitiem  increpando  tentave- 
rat,  nec  ratione,  ut  ipse  meminit,  nec  balneo  lenire  po- 
tuerat, somnus  exlinxit.  Id  memorans,  nec  ipse  statim 
ad  te  veni,  neque  confestim  scripsi,  ne  voluptatem,  ut 
ita  dixerim,  lugendi  )habet  enim  et  suam  sed  miseram 
voluptatem  moeror),  tibi  ante  tempus  eriperem:  unam 
tibi  consulto  noctem  tribui,  quae  cum  auxilio  dexterae 
excelsi  lacrimas  tuas  abstergeret;  quas,  ut  dixi,  non 
modo  non  arguo,  sed  etiam  vehementer  laudo,  dum 
tamen  eis,  ut  cupio,  modum  posueris  et  finem.  Sed  quo- 
niam scribendi  multa,  quae  res  exigit,  tempus  non  ha- 
beo, metuens  non  forte  secunda  tibi  nox  in  lacrimis 
ducatur,  ut  festinatae  epistolae  finem  faciam,  oro  invi- 
ctissimum animum  tuum,  ut  ipse  sibi  pro  viribus  opem 
ferat,  et  appetitum  flendi,  qui  quam  sit  vehemens  ex 
me  scio,  virili  meditatione  reiicial:  simul  et  illum  oro 
qui  pro  peccatis  nostris  moriens,  de  cruce  maestissimam 
solabatur  matrem,  ut  secundum  inexhaustum  consola- 
tionis et  misericordiae  suae  fontem,  tuae  te  matris  in 
funere  consoletur. 

Avenione,  II.  Idus  Maias. 


Digitized  by  Google 


I.IUEII  llKCIMlSTKIlTirS.  — m.STOl.  A II. 


EPISTOLA  II. 

I UANCISCUS  1'ETUAHOA  RAYNALDO  YKHONEASI  S.  I*.  D. 

Cummcnd.it  adolescentem  suum  Veronensis  Ecclesia; 
canonicum  rcnunciatum. 


Adolescens  quem  ad  le  inisi,  quam  mihi  sit 
iunetus  sanguine  puto  tibi  non  ignotum,  nisi  forte  su- 
bitum eius  incrementum,  quod  in  aetate  sua  saepe  ac- 
cidit, tibi  discipuli  tui  notitiam  abstulerit.  Hunc  si  no- 
sti, ne  illud  quidem,  quam  mihi  sit  carus,  aut  quam 
bonum  fieri  cupiam,  ignoras.  Is  quidem  a scholis  tuis 
fato  suo  tener  admodum  abstractus,  apud  Gibcrtum 
Parmensem  non  ignobilem  grammaticum  aliquantulum 
temporis  exegit.  Ingenio,  ut  suspicor,  non  malo,  (iu- 
dicare  enim  nequeo)  ita  sive  vultus  mei  praesentia, 
sive  ignorantiae  suae  conscientia  turbatur,  ut  sub  ocu- 
lis meis  semper  obstinatum  teneat  silentium.  Unum  est 
in  quo  me  non  patitur  errare.  Hominem  nullum  vidi 
magis  a litteris  abhorrentem;  neminem  odit  aut  metuit, 
praeter  librum:  illum  unicum  hostem  habet.  Male,  in- 
quies, incepisti.  Male,  inquam,  sed  vere:  neque  enim 
heroicum  carmen  in  manibus  est.  Non  egregium  ado- 
lescentem describere  est  animus,  sed  nostrum.  Parmae 
ac  Veronae  et  interdum  Patavii  altus  est.  Saepe  ego 
secum  mordaciter  iocari  soleo:  vide  ne  famam  suam 
Yirgilio  eripias  vicino  tuo.  Ille  autem  oculos  in  terram 
deiiciens  subito  rubore  perfunditur:  hoc  saltem  simu- 
lare non  potest.  Una  igitur  spes  est:  verecundissimus 
videtur,  cl  adhuc  cereus  est,  et  aptus  ad  omnem  ha- 

hilum  pro  arbitrio  praeceptoris  inflecti.  Hoc  sibi  super 
caelera  incommodum  accedit,  quod  in  ipso  confinio  li- 
bertatis, me,  quod  miraberis,  auctore,  parmensi  etiam 
gymnasio  ereptus,  ad  curiam,  quae  romana  dicitur,  me- 
eum  venit,  ubi  prope  iam  annum  perdidit.  Irreparabilis, 
fateor,  iactura:  sed,  si  culpa  est,  ego  culpandus,  qui 
id  volui:  non  quod  mihi  plueret  illud  Horatii: 

(Ju;urciida  pecunia  primum; 

Virtus  post  nummos, 

sed  verebar  ne,  si  quid  mihi  humanitus  accidisset,  meo 
praesidio  destitutum  saeva  paupertas  opprimeret,  stu- 
diosorum hostis,  atque  emergere  volentibus  obstaculum 
non  minus  quam  immensae  divitiae:  sive  etiam  eo 
maius  quod  divitiarum  pondus  abiicere  possumus,  si 
volumus  (quod  multi  viri  famosissimi  fecerunt;,  egesta- 
tis sarcinam  excutere,  non  est  in  nostra  potestate.  Hunc 
igitur  mecum  esse  iussi,  ut  omnibus  praesens  horis, 
meque  conditionis  suae  admonens  ac  tacitus  interpel- 
lans, conspectu  suo  tarditatem  meam  excitaret.  Adfuit 
humano  pietas  divina  consilio.  Itaque  iam  quantum  sa- 
tis est  dives  canonicus  Veronensis  ad  (e  redit,  cui 
prima  debet  pueritiae  rudimenta.  Excipe  illum,  quaeso, 
humanitate  illa  tua  notissima,  et  insiste,  si  qua  via  est, 
ut  tarde  surgentium  viatorum  more,  matutini  temporis 
iacturain  meridiana  festinatione  restauret.  Quid  ulterius 
dicam?  Dono  hunc  hominem  tibi,  quem  meliorem  mihi 
restitues,  ut  spero;  quod  Socrates  promisit /Eschini.  Id 
ut  libentius  praestes,  dicam  quod  Philippus  Aristoteli. 
Gaudeo  equidem  et  ego  hunc  tua  aetate  natum  esse, 
qui  jier  te  aliquid  fiat,  si  per  hominem  fieri  potest;  nec 

dissimulo,  mc,  dum  sibi  anxius  invigilo  cunctaquc  cir- 
cumspicio, nil  magis  quam  tc  tuasque  virtutes  intuen- 
tem,  cum  alia  possem,  veronense  illi  liabitaculum  ele- 
gisse. Vale. 

Ad  fonlorn  Sorgiu1,  V.  Idus  Iunii:  qumn  festinanter,  ipsa  lit- 
terarum facies  indicio  est. 


EPISTOLA  111. 

FRANCISCUS  PETRARCA  GULIELMO  VERONENSI  S.  P.  I). 
Huic  quoque  adolescentem  suum  Veronam  adeuntem  commendat. 


Huius  adolescentis  ingenium  Raynaldo  nostro  per- 
colendum tradidi,  mores  tibi;  quamvis  utrumque  sibi 
quisque  vestrum  iure  suo  vindicet,  sed  ita  illum  inter 
duos  amicos  partiri  visum  est.  Incumbe  illi,  oro  tc : 
bonam  indolem  si  reperis,  adiuva;  si  minus,  insere,  quam 
adultam  adiuves,  in  qua  tibi  placeas,  quod  tuarum  ma- 
nuum opus  notes.  Tenero  pectusculo,  facile  quidlibet 
impresseris;  discat  te  amare,  tc  colere,  te  vereri , de- 
mum virgiliano  consilio  primis  et  tc  miretur  ab  annis. 
Quid  multa?  Si  me  semper  fratrem  aestimasti,  filium 
hunc  habe,  et  vale. 

V.  Idus  Iunii. 

KHSTOLA  IV. 

FRANCISCUS  PKTIIARCA  FUANCISCO  NEAPOLITANO 
PROTONOTARIO  APoSTOLICO  S.  P.  D. 

Quam  tristis  inter  urbana  negotia,  quam  laHa  e contrario 

1 in  ocio  ruris  agatur  vita. 

Maior  temeritas  minorem  contegat  vel  excuset,  fe- 
rasque a'quo  aninto,  vir  insignis,  si  libi  nunc  dixero 
quod  dudum  illi  longe  hominum  maximo  non  sine  ipsius 
assensu  dixisse  me  recolo.  Cum  tibi  enim  fere  omnes 
invideant,  ego  compatior:  quod  cum  saepe  hactenus  in 
animum  venisset  ut  dicerem,  tum  praesertim  hodierno 
die.  Nam  dum  absens,  quod  saepe  soleo,  tecum  essem, 
tantum  solitudinis  meae  dulcedinem  auxit  occupationum 
tuarum  recordatio,  ut,  paene  me  inscio,  sponte  sua  ma- 
nus iret  ad  calamum.  Non  sum  usque  adeo  incultus  et 
agrestis  ut  nesciam  quid  inter  clarum  et  obscurum, 
quidve  inter  magnificum  et  pusillum  intersit:  profiteor 
autem  honoratam  ac  splendidam,  verum  inquietam  ac 
turbidam  sortem  tuam.  Censeo  nihil  prope  omnium 
tuum  esse  eorum  quae  videntur  tua,  quodque  irrepara- 
bile damnum  est,  ne  tempus  quidem  ipsum;  quod  non 
certe  per  negligentiam  fluens, 'sed,  ut  Senecae  verbis 
utar,  vel  subductum  tibi  vel  ereptum  alienis  usibus  da- 
tur. Nullum  tibi  diem,  nullam  tibi  noclcm  cedere,  nul- 
lum tibi  tranquillum  receptaculum  usquam  fore:  hortos 
ad  laborum  fugam  ac  solatium  quaesitos,  pluribus  iam 
negotiis  quam  herbis  aut  floribus,  pluribus  curis  abun- 
dare tpiam  frondibus;  thalamum  ac  cubile  ad  recrea- 

tionem  humanae  fatigationis  inventos,  importunissimo- 
rum hominum  dissonis  assidue  vocibus  strepere:  ac- 
cersiri  te  millies,  et,  quo  nihil  est  gravius,  cum  diu 
multumque  desudaveris,  vel  coepta  ad  exitum  non 
perduci,  vel  subinde  alia  atque  alia  emergere.  Ita  nul- 
lum sc  laboribus  finem,  nullum  portum  tempestatibus 
ostendere.  Si  in  tergum  equi  fugacis  ascenderis,  cluni- 
bus haerebit  sequax  cura;  si  in  puppim  confugeris,  una 
et  eadem  scala  sollicitudo  tua  tecum  scandet;  denique 
si  mare  transieris , illic  te  ipsum  invenies,  et  senties 
verum  esse  quod  ait  Flaccus,  coelum  te  mutasse  non 
animum.  Hinc  igitur  illa  mea  tuae  felicitatis  insueta 
compassio.  Quis  enim  hanc  vere  felicem  vitam  dixerit, 
quis  non  miserabilem  potius  aestimet  fortunam,  quantis- 
libet cumulata  sit  commodis,  plenam  laboribus,  quietis 
expertem,  intentam  aliis,  oblitam  sui?  Occupatorum 
tota  aetas  bellum  sine  induciis  est;  pace  enim  carent: 
dum  tranquilli  videntur,  intus  aestuant,  et  si  sopor 
obrepserit,  mens  vigilat,  clausisque  oculis  irrumpunt 
imagines  agendorum:  quies  turbatur  in  somnis;  telam 
inextricabilem  vigilantes  ordiuntur,  dormientes  texunt, 
quam  cum  saepe  coeperint  diuque  traxerint,  nec  vigiles 
unquam  expediant  nec  sopiti.  Recasurum  Sisyphi  saxum 
volvunt,  rotis  Ixionis  agitantur:  adversus  Hydram  dimi- 
cant, quae  cum  creditur  defecisse,  capitum  fecunda  re- 
nascitur. Haec  inter  anni  fugiunt  , dulcis  iuventa  dilabi- 
tur,  senectus  accelerat,  mors  illam  praecedit  aut  sequi- 
tur. Quid  faciant  anxii,  quo  se  vertant,  quibus  sese  ar- 
tibus expediant?  Omnia  in  dies  evanescere,  seque  cum 
universo  sentiunt  imminui:  sola  occupatio  immortalis, 
quotidicquc  crescit  inter  manus:  frustra  lima  quaeritur 

aut  scalprum;  adamantina  csl.  Cum  mulla  quidem  con- 
gregent occupati  homines , tempus  effundunt,  et  cum 
agere  semper  videantur,  unum  idque  optimum  semper 
emittunt:  vivere.  Ubique  sunt,  praeter  quam  apud  semet- 
'psos:  loquuntur  saepe  cum  aliis,  nunquam  secum.  Fe- 
licitati contraria  sunt  haec,  quae  felicia  vulgus  vocat, 
coque  magis  quo  minor  finiendarum  sollicitudinum  spes 
apparet.  Ut  enim  asperitatem  supplicii  brevitas  conso- 
latur, sic  infinitum  malum  fortes  etiam  animos  sternit 
ac  conficit.  Laborat  equidem  dux  belli,  laborat  et  mi- 
les; sed  ille  victoriam  ac  triumphum  respicit,  hic  eme- 
ritae militiae  stipendia,  reditum  ad  penates,  et  quietem 
sperat.  Laborat  agricola;  sed  hyemem  cogitat  ac  dies 
festos  et  exundantis  horrei  voluptatem:  laborat  nauta 
durus,  laborat  impiger  viator;  sed  utrumque  speratus 
viae  terminus  cogit  praesentium  laborum  molestias  non 
sentire  : laborat  auri  fossor  absconditi;  sed  inter  caecas 
et  horribiles  cavernas  breve  incommodum  magna  lucri 
spe  et  odiosas  tenebras  gratae  lucis  imaginatione  per- 
mulcet. Tibi  quid,  oro,  spei  est?  Quo  plura  enim  bene 
gesseris  eo  pluribus  onerabere,  iugoque  te  subiicics 
graviori.  Prorsus  dura  conditio,  quando  et  ignaviae  de- 
decus, et  diligentiae  merces  est  servitus.  Indignum,  fa- 
teor, ac  minime  ferendum  nomen,  praecipue  inter  illos 
quorum  vita  non  ex  proprio  sed  aut  principum  aut 
suae  reipublicae  pendet  imperio.  Mullis  sua  nocet  indu- 
stria: ita,  dico,  nocet,  non  quod  ad  gloriam,  sed  quod 
ad  otium  ac  quietem  spectat,  summam  litteratorum  ho- 
minum inaestimabilemque  dulcedinem.  Quiescere  pote- 
rat Alcides,  nisi  eum  virtus  indomita  non  lautum  duo- 
denis laboribus,  ut  memorant,  sed  mille  laborum  gene- 

ribus  exerceret.  Quiescere  poterat  Ulysscs  nisi  inexple- 
bile desiderium  mulla  noscendi  cunctis  illuni  litoribus 
terrisque  raptaret : laboriosa  virtus  quae  possessores 
suos  quiescere  non  sinit,  laboriosa,  inquam,  virtus,  sed 
gloriosa,  sed  clara,  et  quae,  ut  laborem,  sic  amorem 
admirationemque  conciliat.  Haec  est  quae  et  Ulysscm  si- 
mulati furoris,  si  ea  fama  vera  est,  et  Achillem  furtivi 
amoris  latebris  eductos  perduxit  ad  Troiam.  Nil  aut  illi 
proprium  aut  huic  maternum  profuit  ingenium;  lentis 
virtus  adversa  consiliis  figmentum  omne  discussit. 
Non  possunt  viri  insignes,  nisi  ut  excelsi  montes,  occul- 
tari. Cui  singulare  aliquod  naturae  donum  est,  in  per- 
petuis laboribus  aetatem  aget:  si  negotiorum  turbines 
effugerit,  illi  eum  in  medias  solitudines  persequenlur. 
Parvo  magna  non  constant:  quisquis  es  qui  virtutis 
specie  illectus  cius  comptum  concupiscis,  scito  rem  te 
maximam  optare , neque  parvo  parabilem,  sed  quae 
totum  te  poscat.  Proinde,  ut,  quibus  magis  forte  dele- 
ctaberis, exemplis  agam  et  certioribus  et  nostris,  pote- 
rat Fabricius  domi  senescere,  quamvis  esset  arctissima; 
Curius  in  hortulo  manibus  suis  culto,  in  agellis  suis 
Serranus,  Quintius,  Attilius;  poterat  Camillus  in  pace 
degere,  nec  praeclara  gloria  invidiam  civium  atque  exi- 
lium mereri,  nisi  eos  spectata  virtus  adversus  Pyrrhum, 
Samnites,  Poenos,  Gallos,  atque  undique  ingruentem  bel- 
lorum molem  duces  perpetuos  Rcipublicae  debitos  ac  ne- 
cessarios elegisset  cocgissetque  sub  armis  aevum  agere. 
Poterant  Scipiones  Romae  suaviter  ac  fraterne  vivere, 
interque  suorum  busta  sepeliri,  nisi  illos  studium  vir- 
tutis, octo  annis  gloriose  actis  in  Hispania,  post  claris- 
simos labores  peregrina  tellure  procumbentes  obrueret. 

Quid  de  duobus  Africanis  loquar,  quorum  primus,  cum 
vix  quisquam  tutus  esset  in  Italia,  in  Africam  transire 
non  timuit,  caeleris  victis  in  patria,  victor  e terra  ho- 
stili gloriosissimus  reversurus;  alter  in  Africa  quoque 
et  Hispania  duas  urbes  romano  imperio  infestissimas,  ut 
ait  Cicero,  Carthaginem  Numantiamque  subvertit,  late 
interim  vagus  multisque  provinciis  magna  cum  gloria 
peragratis.  Quid  vetabat  Marium  quiescere,  nisi  virtus 
et  gloria,  ea  scilicet  ob  quam,  ut  ait  nobilis  historicus, 
spes  atque  opes  civitatis  in  illo  viro  silae  erant?  Fama 
hape  illum  Afris,  Teutonis  ac  Cimbris  opposuit;  itaque 
nunc  a meridie  captos  eum  reges  ducere,  nunc  ab 
Arcto  incredibile  captivorum  agmen  ante  triumphales 
currus  agere,  mox  victorem  ipsum  carcere  conclusum 
et  paludibus  latitantem  videas,  vixque  sine  fatigatione 
audias  labores,  quos  ille  animo  pertulit  indefesso.  Quid 
Cato?  Nonne  domum  suam  poterat  incolere?  Siticulo- 
sas arenas  circumire  maluit,  et  Libycis  vitam  obiectare 
serpentibus;  tanta  eum  virtus,  tantus  amor  libertatis 
accenderat;  huic  tamen  domus  angustior.  Quid  vero 
Pompeius  et  re  magnus  et  nomine?  Nonne  amplissimis 
atque  opulentissimis  aedibus  derelictis  patriaque,  in 
qua  princeps  erat,  toto  vagus  victor  orbe  terrarum, 
quietem  sibi  abstulit  ut  gloriam  inveniret?  Quid  Caesa- 
res  lulius  et  Augustus,  quid  Vespasianus  ac  Titus,  quid 
Traianus,  innumerabilesque  alii,  quos  taceo  ne  immen- 
sae materiae  succumbam?  Prius  deficiet  dies  quam 
exempla  nostrorum.  Sed  rursus  alienigenis  locum  de- 
mus. Clarus  apud  Carthaginem  civis  Hannibal,  ut  clarior 
fieret  mare  transivit,  permeavit  Hispanias,  Gallias,  Ita- 
liam, et  a tergo  relictis  Pv renans  collibus,  igne  atque  aceto 


Digitized  by  Google 


UCEIt  llECIMUSTEHTirs.  — EPISTOLA  IV.  22.1 

et  ferro  fractis  Alpibus,  transmissisquc  amnibus  Iliero, 
Rhodano  ct  Pado,  superatis  Apennini  iugis  ad  ipsius 
urbis  moenia  victor  horrendus  accessit.  Quid  in  singu- 
lis morer?  Victor  totiens,  victus  tandem  non  destituit 
spem,  renovansque  bellum  alienis  viribus,  consilio  suo 
Syriam  Bithyniamque  lustravit.  Finis  hominis  fortunae 
fuerit,  ardor  animi  procul  dubio  suus  fuit.  Neque  id 
nunc  quaeritur  quam  iustus,  sed  illud  quod  dicebam, 
nisi  fallor,  ostenditur,  singularem  quamdam  inter  suos 
cives  excellentiam  multorum  illi  laborum  atque  discri- 
minum materiam  extitisse.  Quid  Leonidas  Spartanus, 
vir  fortissimus,  quid  thebanus  Epaminondas  patriae 
suae  gloria,  quid  achaeus  Philopcemenes  summis  aequa- 
tus ducibus,  quid  cecropius  Themistocles  vir,  ut  aiunt, 
in  Graecia  clarissimus?  Nil  his  omnibus  aliud  virtus  quam 
laboriosam  ac  sollicitam  vitam  fecit.  Idem  de  Pyrrho 
Epirolarum,  Alcxandroque  Macedonum,  idem  de  Ma- 
sinissa Numidaruin,  Cvroque  Persarum  regibus  deque 
aliis  mullis  affirmare  licet.  Sed  huius  generis  exemplo- 
rum satis  est.  Poterat  apud  Samum  Pythagoras,  pote- 
rat Abderae  Democritus,  Athenis  Plato,  Varro  Romae 
vivere,  nisi  eos  infinita  discendi  cupiditas  per  diversa 
distraheret.  Poterat  Plinius  Veronae  mori,  Mantuae  Vir- 
gilius,  nisi  illum  experiendi  ardor  Vesevi  tui  favillis 
opprimeret,  hunc  gloriae  stimulis  impulsum  mors  no- 
bilibus ingeniis  dotenda  praeverteret,  cuius  cinerem  vel 
Tarento  ereptum  vel  Brundusio  tua  possidet  ac  sua 
Parthenope.  Quid  sibi  velit  haec  exemplorum  copia 
expcclas?  Ignavumnc  fieri  iubearu,  ut  tranquille  vivas? 
Absit.  Optabilior  est  enim  non  modo  labor,  sed  mors 
quoque  cum  gloria.  Verum  illud  intendo  non  usquequa- 

que  gratuitam  gloriam  esse  tantis  quaerendam  servan- 
damque  laboribus.  Illorum  milii  prope  felicior  vita  est, 
qui  alicui  bonesto  studio  intenti,  moderatum  laborem 
sobria  voluptate  miscentes,  ita  vigilant  ut  tempestivos 
ac  placidos,  quamvis  breves,  somnos  excipiant;  ita  exer- 
centur ut  intermissionem  necessariam  non  excludant, 
ita  soli  habitant  ut,  cum  res  exegerit,  inter  homines 
esse  possint:  sed  si  detur  optio,  rura  urbibus  et  fre- 
quentiae solitudinem  anteponant;  quos  silvas  frondentes 
et  prata  virentia  delectent  non  minus  quam  marmorea 
et  aurata  palatia;  qui  in  altum  aspirent  et  ita  gloriam 
petant,  ut  nulli  ideo  sint  molesti,  non  tam  gaudentes  il- 
lam assequi  quam  mereri,  cademque  semper  aequissi- 
mo animo  carere  parati,  modo  nil  sibi  sint  conscii  quo 
successus  infelicior  carpi  queat;  qui  ut  interdum  famae 
desiderio  seraeque  posteritatis  testimonio  tangantur,  sic 
intelligant  nihil  ad  se  pertinere  si  eorum  nomina  se- 
quentes taceant,  cum  tacuerint  praecedentes,  nec  pau- 
ciores, ut  ait  Cicero,  et  certe  meliores  viri;  qui  mundi- 
tias supervacuas  mulieribus  linquentes,  honestis'  ac  vi- 
rilibus delectentur;  quibus  non  sordeat  vel  ad  umbram 
arboris  vel  ad  ripam  fluminis  dormire;  qui  laeti  possint 
bonam  diei  partem  in  herbosis  collibus  expendere , 
prandium  ad  vesperam  differre,  coenam  oblivisci , no- 
ctem, si  res  tulerit,  insomnem  inter  litteras  cum  delecta- 
tione traducere:  nec  minus  antra  rorantia  quam  thala- 
mos ebeno  atque  ebore  vestitos,  nec  minus  floreum 
caespitem  quam  cubile  purpureum  amare;  qui  ingenuam 
diligunt  paupertatem,  divitias  non  tam  oderint  quam 
contemnant;  quos  nec  terreat  aurum  nec  suspendat ; 
qui  pictas  tabulas  ac  statuas  et  vasa  corinlhia  et  eoas 

gemmas  ostrumque  sidonium,  non  ut  possidentium 
ornamentum,  sed  ut  naturae  decus  aut  artificium  aspi- 
ciant,  eodemque  animo  illis  utantur  etcareant:  qui,  quod 
olim  apud  maiores  nostros  optimos  illos  quidem  vere- 
que viros  fuerat,  vilissimum  mancipium  coquum  putent; 
qui  gulam  ac  ventrem  ceu  contumaces  et  inertes  ser- 
vos longo  ieiunio  domare  audeant,  durum  et  inelabora- 
tum atque  ex  omni  fruge  compositum  panem  sibi  fa- 
miliarem fecerint,  neque  haustum  puri  gurgitis  horreant, 
neque  victum  agrestem,  terrae  matris  munere  sponte 
nascentes  herbas  atque  arborum  baccas  et  dulcia  poma, 
fastidiant,  possintque  sine  animantium  interitu  suam 
aliquando  vitam  agere:  qui  ad  auxilium  fessi  ac  lan- 
guentis stomachi  non  copiam  mollesque  delicias,  sed 
abstinentiam  et  famem  et  exercitium  implorent:  postre- 
mo qui  corpori  non  servire,  sed  leges  dare,  atque  im- 
perare didicerint.  Horum  ego  me  numeris  adscriberc 
non  ausim:  nitor  tamen,  et  aliquantulum  profecisse  vi- 
deor. Ut  sileam  reliqua,  gloria:  me  natura  quidem  cu- 
pidissimum non  nego;  sed  ita  animum  studio  formavi, 
ut  laetus  illam,  si  adsit,  arripiat,  et,  si  desit,  non  moestus 
abiiciat;  paratus  nomen,  si  qua  fors  faverit,  longe  late- 
que  diffundere,  paratus  et  intra  parvi  ruris  angustias 
non  cognosci.  Natura  Demosthenes,  imitatione  Demo- 
critus fieri  velim;  ille  enim,  ut  legimus,  famae  avidus 
fuit,  iste  contemptor.  Interea  ne  situ  forte  marcescat 
ingenium,  exerceo  in  lectione  oculos,  digitos  in  scri- 
ptura, mentem  in  cogitatione  detineo,  denique  pro  vi- 
ribus nihil  omitto  quominus  ad  destinatum  veniam,  ita 
tamen,  ut,  si  secus  accidat,  non  pervenisse  melius  pu- 
tem. Haec  vita  mea  est,  quam  tibi  litteris  indicandam 

credidi,  cum  aliud  modo  quod  scriberem  non  adesset; 
forte  enim  accidit  ul,  cum  sero  solus  inter  fontes  multa 
cogitans  constitissem,  murmurque  illud  immensum,  quo 
se  carceribus  emissura  gaudens  Sorgia  cavis  circum 
rupibus  insultat,  auribus  hausissem,  repente  ad  memo- 
riam rediret  ille  strepitus  qui  aures  tuas  absque  inter- 
missione circumtonat.  Itaque  mecum  dixi:  En  habes 
unde  aliquid  Viro  illi  egregio  scribas,  quo  perlecto,  si- 
cut tu  speciosae  servituti  suae  compateris,  sic  ipse  tuae 
solitariae  congaudeat  libertati.  Reliquum  est  ut,  si  ocu- 
los tuos  artificiosis  litterarum  tractibus  assuetos  scri- 
ptura incultior  offendit,  montanum  claudicans  sedile,  et 
concretum  atramentum,  et  palustris  papyrus,  et  pastora- 
lis calamus  culpentur:  ego  autem  exouser,  digitisque 
meis  tua  parcat  urbanitas.  Vive  et  vale. 

Ad  fontem  Sorpiae,  IIII.  Idus  Iunii. 


EPISTOLA  V. 

FRANCISCUS  PETRARCA  FRANCISCO  PRIORI  SANCTORUM 
APOSTOLORUM  S.  P.  D. 

Quibus  artibus  amicos  suos  fallere  potuerit,  qui  eum  ab  epistolis 
Pontificis  Maximi  rcnunciari  omni  nisu  curabant. 


Flebilem  ridiculamquc  rem  audies.  Vocatus  ad  cu- 
riam veni,  curiam  hanc  quae  de  Roma  nihil  praeter  no- 
men retinet;  et  veni  omnium  quae  erga  me  agerentur 
ignarus,  nunquam,  si  quid  mihi  creditur,  venturus, 
sciens.  Et  quid,  inquies,  igitur  te  trahebat?  Profecto 

nil  aliud  quam  charitas  amicorum.  Ego  enim  magna  ex 
parte  iam  cludum  cupiditatibus  finem  feci,  itaque  iam 
deponendis  ac  spargendis  quam  aggregandis  fortunae 
spoliis  occupatior  sum.  Nunc  mihi  nil  penitus  commune 
cum  curia  est;  nunquam  concordarunt  mores;  si  quid 
cupiditatis  inerat,  evanuit;  quae,  ubi  spes  accesserit, 
odiosis  in  locis  saepe  nos  detinet:  spes  enim  et  cupiditas 
catenam  efiiciunt,  qua  vinctus  humanus  animus  extra- 
que  rationis  imperium  raptus,  mulla  aspera  et  indigna 
perpetitur.  Veni  ego  non  cupiditate,  non  spe  ulla,  sed 
charitate  tractus,  ut  dixi.  Veni  autem  loci  gnarus,  causae 
nescius,  non  oblitus  tamen  illud  Annaei:  Turpe  est  non 
ire,  sed  ferri,  et  in  medio  rerum  turbine  stupentem  dicere: 
huc  ego  quemadmodum  veni?  Memineram  plane,  detre- 
ctantique  abitum  nil  crebrius  occursabat.  Sed  quid 
agerem?  Duo  illi  principes  Ecclesiae  me  certatim  evo- 
cabant, quos,  velut  duos  tauros  validissimos,  lateque 
Christi  regnantes  in  pascuis,  grex  dominicus  nunc  ha- 
bet, quorum  me  alter  veteribus  beneficiis,  alter  inspe- 
rata et  nova  ignoti  hominis  benevolehtia,  famae  solius 
testimonium  secutus,  obstrinxerat.  Superbia  visa  est 
voces  illorum  spernere,  quos  reges  ac  principes  vene- 
rantur, et  praesertim  voces  quibus  summi  pastoris 
inesse  diceretur  auctoritas:  quamquam,  si  iam  essem 
ut  fieri  cupio  et  nitor  et,  ut  veruin  fatear,  adhuc  spe- 
ro, sperni  omnia  poterant,  sola  ut  quies  animi  salva 
esset.  Audias  tamen  non  quod  agi  debuit,  sed  quod  actum 
est.  Et  quid  putas?  Omnis  insidiarum  scaena  primo 
mihi  patuit  adventu.  Quod  si  omnes  ambagum  formas 
enumerem  quibus,  non  sine  indignatione  mea  neque  sine 
amicorum  suspiriis,  unus  mihi  ubi  minime  voluissem 

annus  effluxit,  longa  erit  historia,  summa  cunelis  ope 
tendentibus  ut  dives,  sed  occupatus  atque  sollicitus, 
immo  quidem  ut  vere  pauper,  miser  et  moestus  fierem; 
me  uno  reluctante  acriter,  ac  recusante  iugum  aureum 
non  aliter  quam  ligneum  aut  plumbeum,  Deique  et 
hominum  fidem  contestante  eripi  mihi  libertatem  atque 
ocium,  cuius  appetitu  nil  natura  melius,  cuius  successu 
nil  mihi  fortuna  felicius  tribuisset;  extorqueri  mihi 
gaudium  et  omnem  vitae  dulcedinem  atque  has  quales- 
cuinque  litterulas,  sine  quibus  vivere  posse  diffiderem; 
fuisse  me  ab  adolescentia  contemptorem  auri,  quando 
et  modicum  habebam,  et  multo  egere  poteram  ac  diu, 
si  diuturnum  aliquid  in  his  vitae  mortalis  angustiis  dici 
debet,  lam  vero  deformem  mihi  futuram  auri  sitim, 
quando  et  multum  haberem  et  ad  eam  aetatem  perve- 
nissem quae  mollire  ac  temperare  soleat  affectus,  et 
in  qua  sit  eo  turpior  cupiditas,  quo  minor  et  brevior 
potest  esse  necessitas:  pro  longitudine  viae  optandum 
esse  viaticum;  mihi  iarn  et  meridianas  horas  et  aspe- 
riora viarum  a tergo  esse,  nec  iam  minus  de  hospitio 
quam  de  itinere  cogitandum.  His  illud  accedere  quod 
olim  et  plures  egentiores  amicos  habuissem,  quorum 
charilas  habendi  quaerendique  studium  excusatura  vi- 
deretur: atque  in  primis  germanum,  cui,  ut  tunc  mul- 
tis, ita  nunc  penitus  nihilo  opus  sit,  nempe  qui  propter 
Christum  universa  despexerit.  Meorum  ergo  necessita- 
tibus, partim  morte,  partim  benigniore  fortuna,  partim 
inopi  religione  consultum  : me  vero  prope  iam  solum 
et  in  diebus  meis  longius  progressum,  et  abunde  divi- 
tem, optare  incipere  quod  comitatus  adolescens  paupe- 
rior non  optassem,  turpe  mihi  et  indignum  meo  nomine 

videri.  Habere  autem  me  nunc  satis  inulta,  illico  defu- 
tura  si  cupiditati  aditus  panderetur;  necessitates  curas- 
que gravissimas,  cum  divitiis  subituras:  postremo  orare 
et  obtestari,  ut  me  coeptum  vitae  cursum  sinerent  meo 
more  peragere,  neve  offendiculum  pedibus  meis  iam 
fessis  et  metam  spectantibus  obiicerent:  parcerent  la- 
bori, parcerent  pudori,  ne,  male  mutatis  studiis,  fierem 
senilis  avaritiae  spectaculum,  et  quibus  comitibus  laetam 
ac  liberam  iuvcntutem  egissem,  auctoribus  tristem  ser- 
vamque senectutem  agere  coactus  inciperem.  Frustra 
supervacuos  labores  laborumque  causas  tanto  studio 
quaeri:  esse  eis  et  mihi  requiem  in  foribus:  ipsum  diem 
qui  eos  tam  sollicitos  haberet,  esse  forsan  extremum  : 
ab  extremo  certe  non  magno  spatio  distare:  festinare 
illam  quae  finem  curis  hominum  et  inanibus  volis  im- 
poneret. Talibus  agebam  saepe  indignans,  saepe  vero 
flebiliter  et  prope  cum  lacrimis.  Contra  autem  amicorum 
obstinata  acies,  et  consilia  precesque  mullorum  et 
opinio  vulgi  terris  semper  affixa.  Veneram  interea  ad 
illius  pedes  qui  digito  coelum  pandit,  et  temperat  astra 
galero.  Is  equidem  adventu  meo  laetari  visus,  mulla 
dixit  quibus  satis  apparet  non  libertati  meae  illum,  sed 
opinioni  omnium  favere.  Quid  te  moror?  Unus  adver- 
sus multos  et  pertinaces  et  disertos  parum  poteram,  et 
iam  paene  victus  mcestusque  sub  iugum  ibam.  Attulit 
mihi  melior  fortuna  remedium.  Aistiinatio  quaedam  non 
mediocris  eloquii,  sed  multo  maxime  silentii  fideique 
meae  animos  occupaverat.  Quam  vera,  viderint  famae 
talis  auctores.  Arcanis  itaque  maximi  pontificis  idoneus 
visus  eram,  inque  hoc  ipsum  evocatus,  unum  obstare 
dicebatur,  quod  mihi  altior  stilus  esset,  quam  romanae 

sedis  humilitas  postularet.  Quod  cum  ex  illorum  ore, 
qui  status  mei  curam  praecipuam  agebant,  mihi  innotuis- 
set, primo  quidem  stupor  arripuit,  veritusque  sum  nc 
ironicis  verbis  illuderent  humilitatem  meam,  cuius  mihi 
cum  in  multis,  tum  etiam  in  oratione  sum  conscius. 
Deinde  ubi  iureiurando  interposito  perdidici  sic  pontifi- 
ci, sic  collegio  videri,  et  hoc  unum  a me  requiri  ut  hu- 
miliare ingenium  (utor  enim  verbis  illorum)  et  inclinare 
stilum  assuescerem;  ubi  praeterea  quod  a duobus  au- 
dieram a multis  ex  eodem  ordine  conscriptis  patribus 
audivi,  tanto  gaudio  repletus  sum,  quantum  vix  habet 
qui  de  mninc  carceris  odiosi  liberatorem  suum  inspe- 
ratum conspicit:  hinc  enim  evadendi  viam  patefactam 
mihi  rebar.  Nec  fallebar.  Itaque  requisitus  ut  dictarem 
aliquid  quo  posse  me  prope  terram  volare  et  humilibus 
me  coaptare  sententiis  appareret  (id  enim  mihi  facilli- 
mum constanter  asseverabant  qui  me  in  carcerem,  al- 
tum licet,  arctum  tamen,  urgebant),  ut  primum  dictandi 
materia  data  est,  omni  nisu  ingenioli  mei  alas  explicui, 
quibus  me  humo  tollerem,  ut  ait  Ennius  et  post  eum 
Maro,  et  alte  adeo  volarem,  ut,  si  fieri  posset,  ab  iis, 
. 1^-.  j tjui  me  captum  ducebant,  non  viderer.  Adfuisse  Musas, 
fL  uw.  1 quamquam  minime  picrium  opus  esset,  et  nostrum  fa- 
visse putes  Apollinem.  Quod  dictaveram,  magnae  parti 
non  satis  intelligibilc,  cum  tamen  esset  apertissimum  , 
quibusdam  vero  graecum  seu  magis  barbaricum  visum 
^est.  En  quibus  ingeniis  rerum  summa  committitur.  Tres 
equidem  stilos,  auctore  Tullio,  scimus,  quos  ipse  figu- 
ras vocat.  Grandiloquum,  quem  gravem  appellat,  mo- 
deratum, quem  mediocrem  vocat,  atque  humilem,  quem 
extenuatum  dicit.  Horum  primus  nostra  aetate  pome  nul- 

iorum  est;  proximus  paucorum;  ultimus  multorum: 
quidquid  infra  est,^am  profecto  nullum  orationis  inge- 
nuas gradum  tenet,  sed  verborum  potius  quaedam  et 
agrestis  et  servilis  effusio  est,  et  quamquam  mille  an- 
norum observatione  continua  inoleverit,  dignitatem  ta- 
men, quam  naturaliter  non  habet,  ex  tempore  non  ha- 
bebitv>Ego  quidem,  me  iudice,  si  epistolam  scribens 
apte  versor  in  humili,  bene  est.  Si  quis  ut  ascendam 
altius  hortetur,  video  gradus  quibus  assurgendum  est, 
et  quantalibet  ingenii  tarditate  niti  possum;  at  si  de- 
scendere iubeor  stans  in  imo,  facultas  praeripitur  obse- 
quendiJfQuid  est  igitur  quod  me  poscunt?  Certe  quo  me 
uti  iubent  et  quem  ipsi  stilum  nominant,  non  est  stilus. 
Quid  autem,  oro,  nunc  diceret  Iuvenalis,  qui  studiorum 
spem  perditam  temporibus  suis  dolet?  Quid  Seneca 
tantus  orator,  qui  post  Ciceronem  in  deterius  datam 
eloquentiam  lamentatur  ? Quid  Cicero  ipse  summus  flos 
eloquii,  qui  tamen  quodam  loco  eloquentiae  casum  de- 
flet? Bene  est  quod  has  ineptias  non  audiunt  quibus  a 
supremo  vel  minimum  descendisse  ingens  praecipitium 
videretur.  Sic  vero,  ut  ad  me  redeam,  transacta  res 
est.  Spatium  habeo  ad  discendum,  quod  utinam  nesci* 
rem,  frivole  et  inaniter  et  abiecte  loquffll  as  ad  scho- 
las ire  iubeor  iam  senescens,  quas  iuvenis  semper  fugi. 
Sed  bene  habet:  inierim  liber  sum,  aegre  permittentibus 
qui  me  in  servitium  asserebant,  et,  si  expectanda  con- 
ditio est,  in  perpetuum  liber  ero,  tanto  equidem  liber- 
tate laetior  quanto  fueram  proximior  servituti.  Accedit 
quod  eo  libertas  honestior,  quo  libertatis  honestior  est 
causa;  illud  modo  vereor  ne  falsa  sit.  Si  enim  est  vera, 
quid  speciosius  optassem  quam  evasisse  ideo  quod 


Digitized  by  Google 


DE  REBUS  FAMILIARIBUS 


232 

altior  visus  sim  quam  qui  videri  possim  ab  iis  qui  sibi 
videantur  altissimi?  Gaudeo  talis  esse,  si  sum  talis;  si 
minus,  quidni  talis  fieri  optem,  dum  altitudo  non  obscu- 
ritas causa  sit?  Iuvat  a paucis  videri,  quantoque  a 
paucioribus  videor,  tanto  ipse  mihi  carior  sum.  Nolo 
dignitas  aut  opes  adiuvent  legentem:  perinde  pontificem 
aut  regem  intentum  animum  habere  volo  atque  alium 
quemlibet,  coque  magis,  si  forte  minus  habet  ingenii. 
Exemplum  unum  rebus  aptum,  quod  tunc  prope  urgenti 
acrius  opposui,  repetam.  Meministi  ut  Alexander  Macedo 
geometricum  praeceptorem  roget  quaedam  secretiora  ar- 
tis illius  ab  eo  sibi  clarius  exponi,  et  quid  ille  respon- 
deat. Haec,  inquit,  aeque  omnibus  obscura  sunt.  Elegan- 
tissime: non  enim  diadema,  sed  ingenium  studio 
adiutorium  confert  ad  intelligentiam  scripturarum:  alio- 
quin  optabilius  regnum  foret.  Multa  sunt  ubi  non  modo 
nihil  prodest,  sed  etiam  multum  obest  maiestas  et  im- 
perium. Magno  quidem  et  superbo  lectore  non  sum  di- 
gnus. Credo:,  nec  ego  fastidiosum  ingenium  et  delicatas 
aures  ambio.  Si  ab  humilibus  legor  et  non  improbor, 
habeo  studii  mei  fructus  eximios;  non  laboro  ut  obscu- 
rus fiam,  sed  ut  clarus:  opto  enim  intelligi,  sed  ab  ha- 
bentibus intellectum,  et  ab  iis  ipsis  non  sine  studio,  ac 
mentis  intentione  non  anxia,  sed  iucunda.  Divitem  si 
huc  sponte  diverterit,  non  excludo,  dum  noverit  nihil 
hic  conferre  divitias.  Quid  multa?  Si  alteri  scriberem, 
tam  animose  non  agerem;  nunc  Francisco  meo  scri- 
bens, mihi  scribo.  Volo  ego  ut  lector  meus,  quisquis  sit, 
me  unum,  non  filiae  nuptias,  non  amicaa  noctem,  non 
hostis  insidias,  non  vadimonium,  non  domum  aut 
agrum  aut  thesaurum  suum  cogitet,  et  saltem  dum 

legit,  volo  mecuin  sit.  Si  negotiis  urgetur,  lectionem 
differat;  ubi  ad  legendum  accesserit,  negotiorum  pon- 
dus et  curam  rei  familiaris  abiiciat,  inque  ea  quae  sub 
oculis  sunt,  animum  intendat.  Si  conditio  non  placet, 
inutilibus  scriptis  abstineat.  Nolo  ego  pariter  negolietur 
et  studeat;  nolo  sine  ullo  labore  percipiat  quae  sine  la- 
bore non  scripsi.  Sed  expectas  finem?  Vix  tandem  igi- 
tur obtenta  licentia  est,  ut  mihi  res  meas  agam;  qua 
sic  uti  cogito,  ut  de  summa  rerum  posthac  neminem 
mihi  praeferam,  nullis  amicorum  precibus  inflectar, 
nulla  unquam  spe,  nullo  pretio  committam  ut  pericli- 
tanda iterum  sit  libertas,  Hoc  tibi,  amice,  non  ignotum 
volui,  ut  statum  praesentium  rerum  et  miserearis  et 
rideas:  simul  ut  illi  gratias  mecum  agas  qui  me  opu- 
lento ac  splendido,  sed  gravi,  mullis  licet  optato,  ser- 
vitio liberavit.  Vale. 

V.  Idus  Augusti. 


EriSTOLA  VI. 

FRANCISCUS  PETRARCA  FRANCISCO  PRIORI  SANCTORUM 
APOSTOLORUM  S.  P.  I). 

Quae  sit  poetarum  raritas,  et  quae  pseudopoetarum  turba  Avcnionem 
invaserit.  Nicolaum  Laurentii  eo  in  vinculis  adductum  sub  poe- 
ticae laudis  obtentu  solutum  dimissumque  fuisse. 

Quid  expectas?  Audirene  reliquum  proxiinm  ad 
te  superioris  epistolae  unde  fleas  et  rideas?  Nil  certe 
nunc  maius  habeo  quod  agam:  immo  vero  multa:  sed 
maioribus  incumbere  breve  tempus  vetat,  idque  non  sat 

liberum,  sed  obicibus  miris  implicitum.  Nam  et  ego  to- 
tus in  motu,  et  multa  circumstrepunt,  simulque  hic  et 
alibi,  atque  ita  nusquam  sum.  Familiare  malum  loca 
mutantium.  Babylone  ultimo  digressus  ad  fontem  Sor- 
giae  substiti,  notissimo  mearum  procellarum  portu. 
Hic  viae  comites  opperior,  et  autumni  exitum,  aut  illud 
saltem  a Marone  descriptum  tempus,  quando  tam  bre- 
viorque  dies  et  mollior  ccstas.  Interim  ergo  ne  inanis  ru- 
sticatio mea  sit,  cogitationum  consumptarum  fragmenta 
recolligo,  ut  omnis  dies,  si  fieri  possit,  aut  aliquid 
maioribus  coeptis  adiiciat,  aut  minutum  aliquid  absol- 
vat. Quod  hodiernum  est  his  ad  te  prolatum  litteris 
accipies.  Poesis,  divinum  munus  et  paucorum  hominum, 
iam  vulgari,  ne  profanari  dicam  ac  prostitui,  coepit. 
Nihil  est  quoti  indignantius  feram;  tu  amice,  si  stoma- 
chum tuum  novi,  ferre  indignitatem  hanc  nullo  posses 
modo.  Nunquam  Athenis  aut  Romae,  nunquam  Ilomeri 
Virgiliique  temporibus  tantus  sermo  de  vatibus  fuit, 
quantus  est  ad  ripam  Rhodani  aetate  hac;  cum  tamen 
ullo  unquam  loco  aut  tempore  tam  nullam  rei  huius 
notitiam  fuisse  arbitrer.  Volo  bilem  risu  lenias,  et  di- 
scas inter  tristia  iocari.  Venit  ad  curiam  nuper,  immo 
vero  non  venit,  sed  captivus  ductus  est  Nicolaus  Lau- 
rentii, olim  late  formidatus  tribunus  urbis  Romae,  nunc 
omnium  hominum  miserrimus,  et,  quod  extremum  mali 
genus  est,  nescio  an,  ut  valde  miser,  sic  minime  mise- 
rabilis, qui  cum  in  Capitolio  tanta  cum  gloria  mori 
posset,  Bohemicum  et  mox  Lemonicensem  carcerem 
subire,  tanto  suo  et  romani  nominis  ac  reipublicae  lu- 
dibrio, sustinuit.  In  quo  laudando  monendoque  quantus 
hic  calamus  fuerit  notius  est  forte  quam  vellem.  Ama- 

bam  virtutem,  laudabam  propositum,  mirabarque  ani- 
mum viri;  gratulabar  Italiae,  almae  urbis  imperium, 
mundi  totius  requiem  praevidebam.  Tot  ex  radicibus 
oriens  gaudium  dissimulare  non1  poteram,  videbarque 
mihi  totius  gloriae  particeps,  si  currenti  sibi  stimulos 
addidissem,  quos,  ut  nuntii  eius  testabantur  et  litterae, 
in  verbis  meis  acutissimos  sentiebat.  Tanto  ego  magis 
ardebam,  acucbamque  animum,  si  quid  excogitare  pos- 
sem quod  fervens  illud  ingenium  inflammaret:  et  qui 
probe  nossem  nulla  re  magis  quam  gloria  et  laudibus 
generosum  pectus  inardescere,  inserebam  laudes  ma- 
gnificas et  multorum  forte  iudicio  nimias,  sed  mea  opi- 
nione verissimas,  praeteritumque  commendans, hortabar 
ad  reliqua.  Extant  aliquot  meae  ad  illum  epistolae,  qua- 
rum me  hodie  non  penitus  pudet.  Divinare  enim  non 
soleo:  atque  utinam  nec  ipse  etiam  divinasset.  Profecto 
autem  quod,  dum  scriberem,  agebat  acturusque  vide- 
batur, non  mea  tantum  sed  totius  humani  generis 
laude  et  admiratione  dignissimum  erat;  an  tamen  ob 
boc  unum  eradendae  sint  nescio,  quod  turpiter  vivere 
maluit  quam  honeste  mori.  Sed  de  impossibilibus  non 
est  consultatio.  Etsi  enim  delere  illa  valde  velim,  non 
potero:  in  publicum  egressae  mei  iuris  esse  desierunt. 
Itaque  coeptum  sequor.  Intravit  curiam  humilis  atque 
contemptus  is  qui  malos  orbe  loto  tremefecit  ac  terruit, 
bonos  spe  laetissima  atque  expeclatione  complevit : et 
universo  quondam  populo  romano  ilalicaruinquc  urbium 
primatibus  comitatus,  nunc  duobus  hinc  illinc  stipatus 
satellitibus  ibat  infelix  plebe  obvia  videndique  avida  fa- 
ciem eius,  cuius  modo  tam  clarum  nomen  audierat. 
Erat  autem  a romano  rege  ad  romanum  pontificem 

missus.  0 mirum  commercium !...  Non  audeo  quod  se- 
quitur dicere,  neque  hoc  ipsum  dicere  volebam,  sed 
quod  inceperam.  Ut  ergo  pervenit,  illico  pontifex  ma- 
ximus tribus  e numero  principum  ecclesiae  causam  eius 
discernendam  dedit,  quibus  impositum  est,  videant  quo 
supplicii  genere  dignus  sit  qui  rempublicam  liberam 
esse  voluit.  0 tempora,  o mores,  o saepe  mihi  exclama- 
tio repetenda!  Est  quidem,  fateor,  omni  supplicio  di- 
gnus quia  quod  voluit  non  adeo  perseveranter  voluit 
ut  debuit,  et  ut  rerum  status  necessilasqne  poscebant: 
sed  libertatis  patrocinium  professus,  libertatis  hostes 
cum  opprimere  simul  omnes  posset,  quam  facultatem 
nulli  unquam  imperatori  fortuna  concesserat,  dimisit 
armatos.  O diram  tetramque  caliginem  saepe  in  mediis 
maximarum  rerum  conatibus  mortalium  se  luminibus 
ingerentem ! Nempe  si  alteram  tantum  cognominis  sui 
partem,  et  non  illam  quae  morbo  reipublicae  necessaria 
erat  (dici  enim  se  severum  elementemque  solebat),  si 
ergo  clementiam  solam  in  publicos  parricidas  exercere 
decreverat,  poterat  cos,  nocendi  instrumentis  omnibus 
excussos,  praecipueque  superbis  arcibus  exarmatos  vitae 
relinquere;  atque  ita  urbi  romanae  vel  de  hostibus  ci- 
ves, vel  de  timendis  hostibus  contemnendos  facere:  de 
qua  re  non  otiosam  me  sibi  tunc  epistolam  scripsisse 
sum  memor,  cui  si  habita  fides  esset,  alio  loco  respu- 
blica staret,  nec  Roma  hodie  serva  foret,  nec  ipse  ca- 
ptivus. Certe  neque  hoc,  neque  quod  sequitur  qualiter 
excusari  possit  intelligo;  quod  cum  in  se  bonorum  tu- 
telam et  malorum  exterminium  suscepisset,  post  non 
longum  tempus  (ipse  forte  causam  noverit,  ego  enim 
cum  postea  non  vidi,  sed  malefacti  ratio,  procul  dubio. 

clsi  ab  homine  diserto  aliqua  fingi  possit,  vera  tamen 
esse  penitus  nulla  potest)  repente  mutatus  animo  ac 
moribus,  non  sine  gravi  periculo  metuque  bonorum, 
malis  favere  totumque  se  illis  credere  incepit;  atque 
utinam  ex  malis  non  pessimos  elegisset;  do  quo 
alia  etiam  ad  eumdem  epistola  mea  est,  nondum  prola- 
psa, iam  nutante  rcpublica.  Sed  hape  hactenus.  Loquor 
enim  ardentius  et  per  singulos  orationis  meae  passus 
subsisto,  moestus  ut  vides,  ut  qui  in  illo  viro  ultimam 
libertatis  italicae  spem  posueram,  quem  diu  ante  mihi 
cognitum  dilectumque,  post  clarissimum  illud  opus  as- 
sumptum colere  ante  alios  mirarique  permiseram. 
Ideoquc  quanto  magis  speravi,  tanto  nunc  magis  doleo 
spe  praerepta;  fateorque,  qualiscumquc  sit  finis,  adhuc 
non  possum  principium  non  mirari.  Venit  autem  non 
vinctus  : hoc  unum  defuit  publico  pudori ; caeterum  eo 
habitu  ut  spei  nihil  esset  in  fuga  : inque  ipso  civitatis 
ingressu  de  me  quaesivit  infelix  an  in  curia  essem,  seu 
opem  forte  aliquam  ex  me  sperans,  quae  in  me,  quod 
ego  quidem  noverim,  nulla  est,  seu  sola  veleris  eisque 
ipsis  in  locis  contractae  olirn  amicitiae  memoria.  Nunc 
ergo  viri  salus,  de  cuius  manu  tot  populorum  salus  in- 
columitasque pendebant,  de  manibus  pendet  alienis. 
Vita  siiuul  et  fama  eius  in  ambiguo  sunt.  Non  ad- 
vertes ante  vibrante  sententia  [sic)  vel  intestabilem 
illum  audies  vel  extinctum  : sed  extingui  quidem 
cuiuscumque  mortalis,  licet  sanctissimum,  corpus  po- 
test: at  neque  mortem  neque  infamiam  virtus  timet: 
inviolabilis  est,  nulli  prorsus  iniuriae,  nullis  telis 
obnoxia.  Utinam  non  ipse  suum  decus  vel  desidia  vel 
mutatione  propositi  deformassct ; nil  sibi  nisi  in  cor- 

porc  ab  hac  sententia  metuendum  esset;  quamvis  ne 
nunc  quidem  ullum  inde  sibi  famae  discrimen  impen- 
deat apud  eos  qui  veram  gloriam  falsumque  dedecus, 
non  opinione  vulgari,  sed  quibusdam  certioribus  suis 
nolis  examinant,  et  eventus  virorum  illustrium  virtutis 
non  fortunae  iudicio  metiuntur.  Quod  ita  esse  ex  obiecti 
criminis  qualitate  perpenditur.  Nihil  enim  ex  eis  quae 
bonis  omnibus  in  illo  viro  displicent  arguitur,  neque 
omnino  finis  sed  principii  reus  est.  Non  sibi  obiicitur 
quod  malis  adhaeserit,  quod  libertatem  destituerit,  quod 
e Capitolio  fugerit,  cum  nusquam  honestius  vivere, 
nusquam  gloriosius  mori  posset.  Quid  ergo?  Illud  unum 
sibi  crimen  opponitur  unde,  si  condemnatus  fuerit,  non 
mihi  quidem  infamis,  sed  aeterna  decoratus  gloria  vi- 
debitur; quod  scilicet  cogitare  ausus  sit  ut  salvam  ac 
liberam  vellet  esse  rcmpublicam,  et  de  romano  impe- 
rio deque  romanis  potestatibus  Romae  agi.  0 cruce 
vulturibusque  dignum  scelus!  civem  romanum  doluisse 
quod  patriam  suam  iure  omnium  dominam,  servam  vi- 
lissimorum hominum  videret!  haec  certe  criminis  sum- 
ma est;  hinc  supplicium  poscitur.  In  hoc  statu,  (ut  iam 
tandem  audias  cur  incepi,  habeasque  quod  rideas  post 
dolorem)  unam  sibi  relictam  spem  salutis  amicorum 
litteris  edidici,  quod  vulgo  fama  percrebuerit  poetam 
illum  esse  clarissimum:  itaque  nefas  videri  talem 
et  tam  sacro  studio  deditum  hominem  violare,  illa  qui- 
dem praeclara  sententia  iam  in  vulgus  effusa,  qua  pro 
Aulo  Licinio  Archia  praeceptore  suo  apud  iudices  usus 
est  Cicero;  quam  non  apposui,  quoniam  orationem  illam 
ab  extrema  olim  Germania  advectam,  dum  loca  illa 
visendi  ardore  juveniliter  peragrarem,  et  anno  altero 

iu  patriam  vobis  optantibus  transmissam,  habetis  stu- 
diosequc  legitis,  quod  in  litteris  inde  venientibus  reco- 
gnosco. Quid  vero  nunc  dicam?  Gaudeo  equidem  et 
plusquam  dici  possit  gratulor,  tantum  etiam  nunc  hono- 
rem Musis  esse,  quodque  magis  mireris,  apud  Musarum 
inscios,  ut  hominem,  alioquin  ipsis  iudicibus  invisum, 
salvare  possint  solo  nomine.  Quid  plus  sub  Augusto 
Caesare  meruissent,  quando  illis  summus  honor  habitus, 
quando  ille  vatum  cx  omni  regione  concursus  Romae 
fuit  ad  spectandam  praeclarissimam  illam  faciem  unici 
principis  et  amici  poetarum  et  rerum  domini  ? Quid 
amplius,  quaeso,  tunc  tributum  Musis  esset,  quam  ut  ho- 
minem, non  laboro  quanto  dignum  odio,  odiosum  certe, 
neque  cuius  reum  criminis,  reum  tamen  convictum- 
que et  confessum  concordique  voto  iudicum  capitali 
sententia  feriendum,  periculo  mortis  eriperent  ? Iterum 
dicam  gaudeo,  gratulorque  sibi  et  Musis;  sibi  hoc  esse 
praisidium,  Musis  hunc  honorem ; neque  ancipitis  spei 
reo  in  extremis  casibus  hoc  salutiferum  poetae  nomen 
invideo.  Si  me  tamen  interrogas,  Nicolaus  Laurentii  vir 
facundissimus  est,  et  ad  persuadendum  efficax  et  ad 
oratoriam  pronus : dictator  quoque  dulcis  ac  lepidus, 
non  multae  quidem,  sed  suavis  colorataeque  sententiae. 
Poetas,  puto,  qui  communiter  habentur,  omnes  legit;  non 
tamen  ideo  magis  est  poeta  quam  textor,  ideo  quod 
manibus  alienis  texta  chlamyde  induitur;  et  licet  ad 
poetae  nomen  promerendum  non  sufficiat  solum  carmen, 
sitque  verissimum  illud  Horatii : 

....  neque  enim  contexere  verbum 
Dixeris  esse  satis,  nec  si  quis  scribit  uti  nos 
Sermoni  propiora,  putes  hunc  esse  poetam; 

iste  tamen  nunquam  vel  unicum  carmen,  quod  ad  au- 
res meas  venerit,  contexuit;  neque  enim  ad  id  animum 
applicuit,  sine  quo  nihil,  quantumlibet  facile,  bene  fit. 
lloc  tibi  notum  facere  placuit  ut  de  assertoris  olim 
publici  fortuna  doleas,  de  insperata  gaudeas  salute,  de 
salutis  autem  causa  mecum  pariter  indigneris  et  rideas, 
cogitesque:  si  (quod  utinam  accidat)  sub  clypeo  poetico 
Nicolaus  e tantis  periculis  evaserit,  unde  non  evasurus 
esset  Maro?  Sed  ille  sub  his  iudicibus  aliam  ob  causam 
periret,  quia  scilicet  non  poeta  sed  necromanticus  habe- 
retur. Dicam  quod  magis  rideas.  Ipse  ego,  quo  nemo 
usquam  divinationi  inimicior  fuit  aut  magiae,  nonnun- 
quam  inter  hos  optimos  rerum  iudices  propter  Maro- 
nis amicitiam  necromanticus  dictus  sum.  En  quo  stu- 
dia nostra  dilapsa  sunt!  0 nugas  odibiles  ridendasque  ! 
Et,  ut  multiplici  gestu  cuncta  cognoscas,  quidve  de  mi- 
noribus opinandum  sit  maiorum  concipias  ab  exemplo, 
addam  aliud  illustre  ridiculum.  Magnum  amicum  cultu- 
que praecipue  colendum  Babylone  habeo : utor  enim 
prisco  et  ingenuo  loquendi  more,  quo  Cicero  Magnum 
Pompeium  familiarem  suum  vocat,  et  Plinius  secundus 
Vespasiano  suo  salutem  dicit.  Nam,  si  moderno  servili 
atque  adulatorio  sermonis  genere  utendum  est,  habeo 
singularem  verendumque  dominum.  Utcumque  tamen 
hoc  dixerim,  illud  vere  dici  potest,  unum  esse  ex  paucis, 
principem  inter  principes,  excellentissimum  inter  sum- 
mos, romuleique  clarum  decus  cardinis,  virum  rara? 
prudentiae,  cuius  consilio  perfacile  terrarum  orbis  regi 
posse  videatur,  litterarum  praeterea  multarum  et  excelsi 
ingenii.  Sed  verum  est  quod  Sallustius  Crispus  ait: 
ubi  intenderis  ingenium  valet.  Ille  ergo  vir  tantus  inter 

familiares  sermones,  quibus  me  saepe  dignatur,  quotiens 
mentio  incidisset  alicuius,  qui  vel  tria  verba  ad  popu- 
lum facere,  vel  securi  conductus  epistolam  dictare  di- 
dicisset, me  attentus,  ne  dicam  attonitus,  percontari  so- 
lebat in  hunc  ferme  modum:  estne  hic  de  quo  loqui- 
mur poeta?  Ego  autem  tacebam : quid  enim  aliud 
facerem?  Id  enim  vero  cum  ex  me  saepe  de  quibusdam 
scholasticis,  pingue  quiddam  et  rancidum  usu  potius 
quam  ratione  dictantibus,  quaesivisset,  et  ego  semel 
aegre  risum  continerem,  animadvertit  oris  mei  habitum 
vir  ille  cautissimus ; itaque  magis  ac  magis  instare 
coepit  ut  dicerem  quid  rei  esset.  Tunc  ego  familiaritate 
illa  qua  secum  fidenter  loqui  omnia,  eo  sic  volente,  sum 
solitus,  ignorantiam  rei  pulcherrimae  in  tanto  ingenio 
reverenter  increpui,  quod  non  saltem  primos  atque  la- 
tissimos terminos  nosset  artis  illius,  in  qua  olim,  licet 
publicis  occupatos  curis,  mundi  dominos  altissima  in- 
genia cupide  et  diligenter  exercuisse  constaret : pro- 
positisque aliquot  exemplis,  quibus  tu  non  eges,  in 
hanc  sententiam  conclusi,  ut  ostenderem  sibi,  pauciores 
poetas  esse  quam  crederet , et  pro  tempore  pauca 
strictim  de  poeticae  primordio,  de  viis  ac  termino,  et 
praesertim  de  ipsa  incredibili  poetarum  raritate  disse- 
rui, quem  novissimum  articulum  in  Oratore  suo  Tul- 
lius attigit.  Quae  cum  vir  ille  magnus  inque  aliis  doctus 
et  in  his  minime  indocilis  intentis  auribus  audivisset, 
sitienter  amplecti  visus,  erebroque  dehinc  singula  re- 
petens, post  eum  diem  huiusmodi  quaestionibus  absti- 
nuit. Tu  vive  feliciter  et  vale.  Et  nisi  tibi  aliter  videtur, 
epistolam  hodiernam  hestemamque,  postquam  legeris, 
mitte  Neapolim  ad  Zenobium  nostrum,  ut  ipse  Barba- 

tusquc  meus,  si  forsan  e portu  Sulmonensi  Partheno- 
paeas  repetiit  procellas,  risum  nostrum  indignationern- 
que  participent. 

Ad  fontem  Sorgiaj  IUI.  Idus  Augusti. 


KPISTOLA  VII. 

FRANCISCllS  PETRARCA  ABBATI  SANCTI  BENIGNI  S.  r.  D. 

Sc  studiis  assidue  incumbere.  Scribendi  et  canendi  cacoethes  inva- 
luisse. Ad  fontem  Sorgiae  adhuc  sc  moras  nectere  ipsius  eiusque 
domini  reditum  cxpectantem. 

Mii  •a  res  dictu  : scribere  cupio,  nec  quid  aut  cui 
scribam  scio:  et  (tam  ferrea  voluptas)  papyrus,  calamus, 
atramentum,  nocturnaeque  vigiliae  somno  mihi  sunt  et 
requie  gratiores.  Quid  multa?  Crucior  semper  et  lan- 
gueo, nisi  dum  scribo:  sic  nova  perplexitas:  in  quiete 
laborans  in  laboribus  conquiesco.  Durum  pectus  ac 
saxeum,  et  quod  vere  deucalioneis  ex  lapidibus  ortum 
putes,  ubi  totum  membranis  incubuit,  ubi  digitos  ocu- 
losque lassavit,  tum  frigus  aestumque  non  sentit,  tum 
sibi  compositum  lodice  mollissima  videtur,  metuitque 
divelli,  et  obsequium  sibi  negantibus  membris  haeret; 
ubi  vero,  iubente  necessitate,  distrahitur,  tum  primum 
lassari  incipit,  et  perinde  laborum  ferias  init,  quasi  se- 
gnis asellus  sub  iniquo  fasce  scrupulosum  montem 
iussus  adseendere;  mox  non  minus  avide  coeptum  re- 
petit, quam  plenum  fessus  ille  praesepe : nec  minus 
longis  lucubrationibus,  quam  is  pabulo  et  quiete  refici- 

tur.  Quid  ergo,  quando  neque  a scribendo  cessare,  ne- 
que requiem  pati  possum?  Scribam  tibi,  non  quod  ma- 
gnopere te  ista  contingant,  sed  quia  neque  rerum 
cupidior  novarum  et  praecipue  mearum,  neque  occulta- 
rum vestigantior,  neque  difficilium  intelligentior,  neque 
incredibilium  examinantior  alius  mihi  tam  proximus 
nunc  extet.  Audisti  ecce  iain  partem  status  mei  labo- 
riosique  animi,  et  fabellam  interseram  quae  te  mirari 
amplius  cogat,  meque  vera  locutum  probet.  Amicum 
habui  in  sublimis  amicitiae  summo  gradu.  Is  eo  tempore 
quo  ardentissime  Africam  meain  ingressus,  quantum 
nunquam  sole  leonem  obtinente  arsit,  Africcn  opus  in- 
ceperam, quod  inter  manus  meas  diutius  iam  pependit, 
et  quod  unum,  si  qua  spes  salutis  est,  anheli  sitim 
pectoris  puto  vel  leniet  vel  extinguet,  cum  vidisset  im- 
modico labore  confectum,  improviso  sermone  me  ag- 
gressus, petiit  munus  sibi  gratum,  mihi  perfacile:  quod 
cum  ignarus  annuissem,  ut  cui  negare  nihil  possem,  et 
quem  scirem  nil  nisi  amicissimo  animo  petiturum ; da, 
inquit,  mihi  claves  armarii  tui;  quas  cum  dedissem  ad- 
mirans,  ibi  protinus  libros  omnes  meos  atque  omnia 
ad  scribendum  instrumenta  conclusit  obseravitque 
sollicite,  atque  abiit;  et  decem,  inquit,  tibi  dierum  fe- 
rias indico,  et  ex  pacto  iubeo  ne  quid  hoc  tempore  le- 
gas aut  scribas.  Agnovi  ludum.  Otiosus  sibi,  mancus 
mihi  remanere  visus  eram.  Quid  expectas?  Transiit  dies 
ille  anno  longior  non  sine  taedio ; die  altero  dolorem 
capitis  a mane  ad  vesperam  passus  sum ; tertius  dies 
illuxerat  et  quasdam  febris  motiunculas  sentire  coepe- 
ram : rediit  ille,  re  cognita,  clavesque  restituit.  Ita  ego 
repente  convalui,  et  ipse  postmodum  me  laboribus  ali 

videns,  ut  dicebat,  a simili  se  prece  continuit.  Quid 
igitur  dicam?  Itane  verum  est  ut,  sicut  caeterarum  re- 
rum, sic  scribendi  cacoethes,  insanabilis,  quod  ait  Saty- 
ricus,  quod  ego  addo,  contagiosus  etiam  morbus  sit? 
Quam  multos  enim  putas  me,  qui  tecum  loquor,  morbi 
huius  contagiis  infecisse?  Solebant  in  memoria  nostra 
rari  esse  qui  haec  scriberent ; nunc  nemo  non  scribit. 
Rari  aliud  scribunt.  Quod  ad  coaetaneos  attinet,  ut  qui- 
dam putant,  non  minima  culpae  pars  penes  me  est.  Au- 
dieram id  quidem  a multis;  sed  ita  mihi,  quando  huius 
nullam  spero,  caeterorum  animi  morborum  sanitas  vo- 
tiva contingat,  ut  nunc  vix  landein  indiciis  admonitus 
et  velut  experrectus,  animadvertere  primum  coepi,  posse 
id  verum  esse,  ut,  dura  prodesse  mihi  studeo,  mihi 
pariter  multisque  nocuerim  inadvertens ; nec  fortassis 
iniustam  fuisse  querimoniam  senis  olim  patrisfamilias, 
qui  subito  moestus  et  paene  lacrimans  ad  me  venit : et 
cum  ego,  inquit,  tuum  nomen  semper  amaverim,  quam 
mihi  tu  vicem  reddideris,  vide.  Filio  meo  unico  pereundi 
causa  es.  Obstupui  primum  erubuique:  tangebat  animum 
«etas  hominis,  orisque  habitus,  non  parvi  doloris  indi- 
cium prae  se  ferens;  deinde  ubi  ad  me  reversus  sum, 
quod  in  re  erat,  me  neque  eum  neque  lilium  eius  nosse 
respondi.  Quid  refert,  inquit  senex,  an  tu  illum,  certe 
ille  te  novit,  et  a me  multa  impensa  iuris  civilis  studio 
traditus , tua  se  vestigia  sequi  malle  ait : ita  ego  magna 
spe  privatus;  ille,  ut  auguror,  nec  iurisconsullum  impleve- 
rit nec  poetam.  Quo  dicto  me  et  qui  aderant  vertit  in 
risum  : ipse  nihilo  laetior  factus  abscessit.  Nunc  intel- 
ligo  non  risum  illi  debitum,  sed  miserationem  et  conso- 
lationem fuisse,  atque  illius  convicium  et  querelas  iu- 

stitia  non  carere.  Assueverant  enim  filiifamilias  suis  et 
amicorum  commodis  intenti  rei  familiaris  aut  mercium 
aut  loquacis  fori  strepitus,  atque  acta  conscribere. 
Nunc  omnes  unum  agimus,  nunc  penitus  verum  est, 
quod  ait  Flaccus: 

Scribimus  indocti  doctique  poemata  passim. 

Durum  solatii  genus  mullos  laborum  invenisse  partici- 
pes : mallem  solus  aegrotare ; iam  et  meis  et  alienis 
malis  exerceor,  et,  si  respirare  cupiam,  non  sinor.  Quo- 
tidie epistolas,  quotidie  carmina  omnis  in  caput  hoc 
nostri  orbis  angulus  pluit:  nec  satis  est  peregrinis;  iam 
nec  Gallis  modo,  sed  Graiis  et  Teutonis  et  Britannis 
tempestatibus  litterarum  pulsor,  omnium  ingeniorum 
arbiter,  mei  ipsius  ignarus.  Si  ad  singula  respondeam, 
occupatissimus  omnium  mortalium  ; si  damnem,  censor 
invisus;  blandus  mendaxque,  si  laudem;  insolens  su- 
perbusque,  si  taceam.  Timent  puto  ne  lentius  aegrotem: 
compotes  voti  faciam,  hinc  illorum  stimulis,  hinc  meis 
ardoribus.  Nihil  actum  erat,  nisi  et  in  ipsam  romanam 
curiam  (quis  crederet?)  novissime  latens  morbus  ir- 
reperet. Quid  enim  iurisconsultos  putas  agere,  quid 
medicos?  Iustinianum  iam  atque  Aesculapium  non  no- 
runt: clientes  atque  aegros  ululantes  non  audiunt: 
obsurduerunt  enim  Homeri  Yirgiliique  nominibus  atto- 
niti, et  ad  strepitum  fontis  Aonii  nemorosis  Cirrhae 
vallibus  oberrantes.  Quid  minoribus  monstris  insisto? 
Carpentarii,  fullones,  agricolae,  desertis  aratris  et  caete- 
rarum  artium  instrumentis,  de  Musis  et  de  Apolline 
fabulantur.  Dici  non  potest  quam  late  iam  vagetur  haec 
pestis,  quae  paucorum  nuper  hominum  fuit.  Si  causam 

quaeris,  res  praedulcis  est  gustu;  sed  quae  admodum 
raris  apprehendatur  ingeniis,  et  incuriositatis  eximiique 
contemptus  rerum  omnium,  et  elevati  abstractique  ani- 
mi, et  naturae  egens  prorsus  idoneae.  Itaque  quod  expe- 
rimento simul  et  doctissimorum  hominum  auctoritate 
compertum  est,  in  nulla  artium  minus  studio  proficitur. 
Hinc  iueundum  forte  tibi,  mihi  vero  rancidulum,  omnes 
in  triviis  poetas,  in  Helicone  prope  nullam  videas  i quod 
Pierios  favos  summis  cuncti  labiis  degustant,  digerit 
nemo.  Quanta  autem,  oro  te,  et  quam  amoena  res  esse 
potest  veris  possessoribus,  quae  somniantes  adeo  de- 
lectat, ut  occupatos  licet  avarosque  compellat  negotio- 
rum et  pecuniae  oblivisci,  inter  tot  vanitates  aevi  nostri 
tantumque  tempus  perditum?  Unum  est  quod  patriae 
gratuler,  cui  inter  infelix  lolium  et  steriles  avenas  toto 
orbo  diffusas  aliquot  iuvenum  ingenia  feliciora  consur- 
gunt, nisi  me  amor  fallit,  non  inaniter  fontem  potura  Casta- 
lium. Tibi  quoque  dilecta  Musis  Mantua,  tibi  Patavium,  tibi 
Verona,  tibi  Cimbria  (sic),  tibi  Sulmo  meus  gratulor,  et 
tibi  domus  Maronea  Parthenope,  dum  alibi  poetantium 
novos  greges  incertis  tramitibus  late  vagos  semper 
aridos  sitientesque  conspicio.  Qua  in  re,  ut  dixi,  mordet 
animum  conscientia,  quasi  magna  ex  parte  unus  ego 
his  omnibus  deliramentis  alimenta  praebuerim,  exem- 
ploque nocuerim,  quod  non  ultimum  nocendi  genus; 
vereorque  ne  frondes  illae  meae  immaturis  laureae  ramis 
cupidius  decerpta?,  quamvis  dici  soleant  somnia  vera 
facere  mihi,  tamen  et  multis  falsa  fecerint  insomnia 
et  nocte  concubia  per  autumnum  eburneis  emissa  limi- 
nibus. Sed  bene  habet : ipse  criminibus  meis  plector : 
nam  cl  domi  aestuo,  et  vix  iam  in  publicum  exire  au- 

deo.  Occurrunt  enim  omni  ex  parte  phrenetici,  per- 
contantur, arripiunt,  docent,  disputant,  altercantur, 
dicunt  quae  nunquam  Mantuanus  pastor , nunquam 
Maeonius  senex  novit:  et  indignor,  et  ad  postremum 
metuo  ne  forte  magistratus  in  ius  rapiat,  corruptaeque 
reipublicae  reus  sim.  Sed  quo  feror?  Dicebam  modo  me 
non  habere  quod  scriberem.  En  meris  ex  nugis  episto- 
lam textam  vides.  Dicebam  me  nescire  cui  scriberem ; 
tu  his  legendis  aptissimus  visus  es.  Si  cur  quaeris,  cau- 
sam dixi  unam.  Addo  aliam:  quia  scilicet,  ut  a ludicris 
tandem  ad  seria  revertamur,  promptior  eris  ad  veniam, 
si  totius  orbis  poematibus  ac  poetis  obnoxius  et  obses- 
sus, ad  communis  Domini  tuasque  litteras  ex  itinere 
missas  non  respondi  aliter  quam  re  ipsa.  In  quibus  suae 
pietatis  et  tui  amoris  signa  perspexi : quarum  prae- 
ceptum ac  consilium  secutus,  cum  mihi  iam  moturo 
vestra  incubuisset  auctoritas,  gressum  cohibui  expectans 
anxie  dum  potui;  Deum  testor,  nullam  propter  spem 
ipsius  ex  litteris  oblatam.  Gloriari  quidem  apud  te 
non  vereor  nosse  me  hominem  nullum  minus  illi 
deditum  passioni  fore.  Etenim  nihil  spero:  scis  causam: 
quia  fere  etiam  nihil  opto.  Expectavi  autem  ut  veren- 
dum mihi  praeclari  illius  et  optimi  viri  vultum,  ne  tecum 
aliquid  de  te  loquar,  saltem  semel  videam  antequam 
abeam.  Cuius  rei,  postquam  semel  abiero,  longa  sum 
passurus,  ut  auguror,  et  inamoena  ieiunia.  Inter  expeclan- 
dum  igitur  ubi  me  litterae  reperere  bimestre  tempus 
absumpsi,  cumque  in  finem  curiae  taediis  victus  essem, 
cessi,  fateor,  ac  secessi:  sed  non  longius  quam  ad  eam 
solitudinem,  quae  mihi  ad  fontem  Sorgiae  est,  quaeque 
me  curialibus  malis  fessum  recreare  solet  alternatione 

gratissima.  Hic  ergo  modo  sum,  hic  vos,  dum  sinet 
extrema  necessitas,  expeclabo,  ubi,  licet  a prima  aetate 
multos  annos  egerim,  nescio  quomodo  sive  peregrina- 
rum impressionum  minus  capaces  animos  aer  hic  alat, 
sive  reposita  et  ex  re  nomen  habens  Clausa  Vallis 
curas  extraneas  non  admittat,  nondum  poeta  ullus 
nostri  contagio  factus  est,  praeter  unum  villicum  meum, 
qui  iam  senex  incipit  in  bicipiti  somniare  Parnasso,  ut 
ait  Persius:  quod  si  serpere  coeperit,  actum  est. Pastores, 
piscatores,  venatores,  aratores  ipsique  boves  mera 
mugient  poemata,  mera  poemata  ruminabunt.  Tu  vive 
nostri  memor  et  vale. 

Ad  fontem  Sorgia;. 


EPISTOLA  VIII. 

FRANCISCUS  PETRARCA  FRANCISCO  PRIORI  SANCTORUM 
APOSTOLORUM  S.  P.  D. 

De  ratione  vitas  suae  ad  fontem  Sorgiae. 


Ad  fontem  Sorgiae  aestatem  ago : iam  quod  sequi- 
tur, tacito  me  licet,  intelligis;  sed  si  loqui  iubes,  brevi- 
bus expediam.  Corpori  meo  bellum  indixi.  Ita  me  ille 
adiuvet,  sine  cuius  ope  succumberem,  ut  gula  ut  ven- 
ter ut  lingua  ut  aures  oculique  mei  saepe  mihi  non  ar- 
tus proprii,  sed  hostes  impii  videntur.  Multa  quidem 
hinc  mihi  mala  provenisse  memini,  praesertim  ab  ocu- 
lis, qui  ad  omne  praecipitium  mei  fuerunt  duces.  Hos 
ita  conclusi,  ut  praeter  coelum,  montes  ac  fontes,  fere  nihil 

videant : non  aurum,  non  gemmas,  non  ebur,  non  pur- 
puram, non  equos,  nisi  duos,  eosque  ipsos  exiguos,  qui 
cum  unico  puero  bis  me  vallibus  circumvectant.  Postre- 
mo nullius  usquam  mulieris,  nisi  villicae  meae  faciem , 
quam  si  videas,  solitudinem  Libycam  aut  Aithiopicam 
putes  te  videre ; aridam  penitus  et  vere  solis  ab  ardo- 
ribus adustam  faciem,  cui  nihil  viroris,  nihil  succi  inest, 
faciem  qualem  si  Tyndaris  habuisset,  Troia  nunc  etiam 
staret;  si  Lucretia  et  Virginia,  nec  regno  Tarquinius 
pulsus  esset,  nec  Appius  vitam  in  carcere  linivisset. 
Verum  ne  sibi  post  oris  descriptionem  dignas  morum 
laudes  subtraham,  quam  fusca  facies  tam  candidus  est 
animus ; magnum  et  ipsa  nihil  animo  nocentis  feminae 
deformitatis  exemplum ; de  quo  forte  aliquid  dicerem, 
nisi  quia  circa  Claranum  suum  abunde  hunc  articulum 
in  epistolis  prosecutus  est  Seneca.  Hoc  singularius 
habet  villica  mea,  quod  cum  forma  corporis  femineum 
potius  quam  virile  bonum  sit,  haec  adeo  formae  iacturam 
non  sentit,  ut  decere  illam  putes  esse  deformem.  Nihil 
fidelius,  nihil  humilius,  nihil  operosius.  Sub  ardentissi- 
mo  sole,  vix  cicadis  aestum  tolerantibus,  totos  dies  agit 
in  campis,  et  Cancrum  et  Leonem  durata  cute  contemnit. 
Sero  domum  rediens  anicula  sic  indefessum  rebus  do- 
mesticis adhibet  invictumque  corpusculum,  ut  e thala- 
mo venientem  iuvenem  dicas:  nullum  interea  murmur, 
nullae  querimoniae,  nullum  turbatae  mentis  indicium,  sed 
viri  et  natorum  et  familiae  meae  venientiumque  ad  me 
hospitum  incredibilis  cura,  incredibilisque  contemptus 
sui  dumtaxat  ipsius.  Huic  saxeae  mulierculae  instrata 
sarmentis  terra  cubiculum,  huic  prope  terreus  panis 
cibus,  vinumque  aceto  similius  lymphisque  perdomitum 

potus  est.  Si  quid  mollius  apponas,  iam  desuetudine 
longissima  durum  putat  omne  quod  mulcet.  Sed  satis 
multa  de  villica,  qum  nisi  in  agresti  scriptura  locum 
repertura  non  fuerat.  Hoc  modo  igitur  oculos  castigo. 
Quid  de  auribus  dicam?  Cantus  ct  tibine  et  fidium  dul- 
cedo, quibus  extra  me  ipsuni  rapi  soleo,  nulli  sunt 
mihi : totam  suavitatem  illam  aura  dispersit.  Heic  nihil 
omnino,  praeter  raros  boum  mugitus,  aut  belatus  pecu- 
dum, praeter  volucrum  canius  continuumque  murmur 
aquarum,  audio.  Quid  lingua?  qua  saepe  me  ipsum,  in- 
terdum forte  alios  erexi:  nunc  iacet  ipsa  et  a mane 
saepe  ad  vesperam  silet : cui  enim  loquatur,  praeter  me, 
non  habet.  Iam  vero  gulam  ventremque  sic  institui,  ut 
saepe  bubulci  mei  panis  et  mihi  sufficiat  et  saepe  etiam 
delectet,  et  niveum  aliunde  mihi  allatum  famuli,  qui  tu- 
lere, manducent.  Tam  consuetudo  mihi  pro  voluptate 
est;  itaque  villicus  meus  indulgentissimus  familiaris, 
ipseque  vir  saxeus  de  nulla  re  mecum  litigat,  nisi 
quod  durior  mihi  sit  victus,  quam  qui,  ut  dicit,  diutius 
ferri  queat.  Ego  contra  sentio  diutius  talem  victum  to- 
lerari posse  quam  mollem,  quem  magni  taedii  esse  et 
quinque  diebus  continuari  non  posse,  Satyricus  ait. 
Uva,  ficus,  nuces,  et  amygdalae  deliciae  meae  sunt.  Qui- 
bus hic  fluvius  abundat  pisciculis  delector,  nunquam 
magis  quam  dum  capiuntur,  quod  studiose  etiam  inspi- 
cio, iuvatque  iam  hamos  ac  retia  tractare.  Quid  de 
vestibus,  quid  de  calceis  loquar?  mutata  sunt  omnia. 
Non  ille  meus  habitus;  meus,  inquam,  propter  eximiam 
vanitatem  qua,  salva,  ni  fallor,  honestate  et  decore  ser- 
vato, inter  pares  olim  conspici  dulce  fuit.  Agricolam  rae 
Seu  pastorem  dixeris , cum  tamen  adhuc  ct  vestis 


Digitized  by  Google 


LIBER  DECIMUSTERT1US.  — EPISTOLA  VIII.  251 

exquisitior  non  desit,  et  mutati  habitus  nulla  sit  causa, 
nisi  quia  quod  primum  placuit,  primum  sordet.  Soluta 
sunt  quibus  ligabar  vincula,  clausique  quibus  placere 
cupiebam  oculi ; et  puto,  si  aperti  essent,  hodie  solitum 
in  me  imperium  non  haberent : meis  autem  oculis  nullo 
modo  magis  placeo  quam  solutus  ac  liber.  Quid  de  ha- 
bitaculo dixerim?  Catonis  aut  Fabritii  domum  putes, 
ubi  cum  cane  unico  et  duobus  tantum  servis  habito; 
caeteros  in  Italia  dimisi  omnes.  Utinam  in  via  dimisis- 
sem, ad  me  nunquam  redituros,  meae  quietis  unicam 
procellam.  Villicus  autem  contiguam  habet  domum,  mihi 
semper  praesto,  dum  usui  est,  et  ne  unquam  obsequium 
vergat  in  taedium,  parvo  mox  ostio  secludendus.  Hic 
mihi  duos  hortulos  quaesivi  tam  ingenio  propositoque 
meo  consentaneos,  ut  nihil  magis:  quos  si  describere 
aggrediar,  longus  fiam.  In  summa  vix  simile  aliquid 
reor  habeat  orbis  terrarum;  et,  si  femineam  levitatem 
fateri  oportet,  tale  quidquara  esse  extra  Italiam  indi- 
gnor. Hunc  Helicona  nostrum  transalpinum  vocitare 
soleo:  est  enim  alte  umbrosus  solique  studio  aptus,  et 
nostro  sacer  Apollini.  Hic  nascenti  Sorgiae  impendet, 
ultra  quem  nihil  est  nisi  rupes  et  avia,  prorsus,  nisi  fe- 
ris aut  volucribus,  inaccessa.  Alter  domui  proximus  et 
aspectu  cultior  et  dilectus  est  Bromio;  hic,  mirum  dictu! 
rapidissimi  ac  pulcherrimi  amnis  in  medio  est:  iuxta 
quem  brevi  tantum  ponte  disiuncta  ultima  domus  in 
parte,  textudo  vivis  ex  lapidibus  curvata  suspenditur, 
quae  nunc  coelo  ardente  sentiri  vetat  aestatem.  Locus 
est  qui  ad  studium  accendat ; augurorque,  non  absimi- 
lis atriolo  illo  ubi  declamare  solitus  erat  Cicero,  nisi 
quod  illud  praelerlabentcm  Sorgiam  non  habebat.  Sub 

hoc  ergo  meridies  exigitur:  mane  in  collibus,  vesper 
in  pratis  vel  asperiore  in  hortulo  ad  fontem  naturam 
vincentem  artificio,  ubi  locus  est  alta  sub  rupe  ac 
mediis  in  undis,  angustus  quidem,  sed  plenus  stimulis 
ardentibus,  quibus  piger  licet  animus  in  allissimas  cu- 
ras possit  assurgere.  Quid  vis?  possem  forsan  hic  vi- 
vere nisi  vel  tam  procul  Italia,  vel  tam  prope  esset 
Avinio.  Quid  enim  dissimulem  geminam  animi  molli- 
tiem? Illius  me  amor  mulcet  ac  vellicat,  huius  me  odium 
pungit  et  asperat,  odorque  gravissimus  toti  mundo 
pestifer,  quid  mirum  si  in  vicinitate  nimia  unius  parvi 
ruris  innocuam  polluit  puritatem?  Ille  me  hinc  pellet: 
sentio  enim  statum  interim  meum.  Vide,  nihil  est  quod 
metuam,  nisi  reditum  ad  urbes.  Vale. 


EPISTOLA  IX. 

FRANCISCUS  PETRARCA  NICOLAO  ACCIAIOLO  REGNI  SICULI 
MAGNO  SENESCALLO  S.  P.  D. 

Fortibus  viris  rebus  non  verbis  gloriam  quxri,  quamvis  eam  utrin- 
que  multi  sibi  comparaverint.  Epistolam,  quae  pone  est,  ipsi 
pramunciat , rogatque  ut  aequa  mente  suscipiat. 


Dilatae  responsionis  excusatio  tua  tam  suaviter 
sensibus  meis  obrepsit,  o maxime  vir,  ut  eam  citius  ve- 
nisse voluerim : magno  enim  tandem  venit  graloque  cum 
foenore,  in  qua  simul  tuum  ingenium,  simul  Barbati  no- 
stri sonantem  calamum  recognovi:  duplex  animo  iucun- 
ditas  geminumque  solalium,  quamquam  heroicis  luis 

actibus,  te  tacente,  fateor,  abunde  mihi  responsum  pu- 
tem. Nec  enim  loquor  ut  te  ad  loquendum  alliciam,  qui 
oratorum  poetarumque  mos  est,  sed  ut  igneae  virtuti 
tuae  ardentissimoque  animo  flammas  etiam,  si  afflatu 
meo  fieri  possit,  adiiciam:  alioquin  male  me  de  repu- 
blica  meritum  non  negabo,  si  te  ab  altissimis  et  utilis- 
simis curis  ad  haec  tuis  humiliora  detraxero.  Generosa 
quidem  mentis  intentio  aliquando  gloriosius  re  quam 
verbis  exprimitur.  Morem  igitur  tuum  serva,  quodque 
animo  cogitasti,  factis  eloquere,  sequens,  ut  in  reliquis, 
in  hoc  quoque  Romanorum  priscos  mores,  apud  quos, 
ut  ait  ille,  optimus  quisque  facere  quam  dicere  male- 
bat. Quamvis  apud  eos  ipsos  plerique  actuosissimi  si- 
mul ac  disertissimi  evaserint;  unde  est  ut,  quod  Statius 
Papinius  Domitiano  principi  blanditur,  verum  sit  prae- 
conium  multorum,  ut  scilicet  ducum  ac  vatum  frondes 
in  una  fronte  videamus,  interque  dictaturas  consulatus 
et  imperia  habitantes  Musas,  et  inter  litterarum  studia 
victrices  laureas  miremur.  Si  quando  igitur  vacuum 
tempus  obtigerit,  ut,  quod  nunc  fecisti,  gloriosis  actibus 
paria  verba  permisceas,  utriusque  Caesareae  laudis  or- 
namenta mereberis;  ut,  sicut  animi  robore  praestanlissi- 
mum  te  novimus,  sic  non  modo  militariter  facundum, 
sed  etiam  artificiosius  eloquentem,  insuper  et  pri- 
vata loqui  docilem  agnoscamus.  A scriptoribus  enim 
rerum  utrumque  Iulio  Caesari  suum  ac  peculiare  tri- 
buitur: et  licet  ipse  non  sis  Caesar,  quis  tamen  prohibet 
Caesareum  animum  habere,  Cmsareos  mores,  Caesaream 
industriam  imitari?  Equidem  quas  tu  mihi  pro  aridi 
ieiunique  sermonis  inopia  egisti,  quanto  ego  tibi  dignius 
pro  locuplete  epistola  grates  agam,  proque  eo  nomina- 

tim  quod  in  tine  dixisti,  esse  tibi  animum  ut  inter  Ve- 
sevum Falernumquc  meo  nomine  posteris  etiam  profu- 
turum novum  suscites  Parnassum.  Cui  tam  liberali 
proposito  faveat  utinam  fortuna  sui  moris  oblita  tantis- 
per, et  claris  desinat  invidere  principiis:  pro  quo  tibi 
et  praesens  aetas  et  studiosa  posteritas  mecum  gratias 
agunt.  Ego,  quod  ad  me  attinet,  etsi  duos  Parnassos  me 
habere  glorier,  tamen  tertium  non  recuso,  tuo  sonorum 
Apolline,  tuis  habitatum  Musis,  tuis  frondentem  lauris, 
tuis  demum  auspiciis  consecratum.  Quid  dicam?  Ma- 
gnificum est  quod  agis,  magnificumque  quod  loqueris. 
Illud  magnificentissimum  atque  invictissimum  fuerit 
penitusque  Caesareum,  si  eadem  illa  magnitudine  tua, 
qua  saepe  alios  vicisti,  temet  ipsum  modo  viceris,  ani- 
mumque forte  reluctantem , iis,  quae  tibi  et  Iohanni 
liari  lio  viro  egregio  communis  mea  fert  epistola,  fide- 
libus consiliis  obsequi  coegeris,  et  sub  iugum  veleris 
amicitiae  redire.  Quod  si  de  te  deque  tuis  moribus 
non  fallax  aestimatio  mea  est,  quamvis  magnum  ira- 
cundiae iudicio,  facile  tamen  ab  humanitate  tua  me  im- 
petraturum spero.  Tu  felix  et  semper  tui  similis  vale. 

Nono  Kalendas  Junii,  ad  fontem  Sorgia’. 

EPISTOLA  X. 

FRANCISCUS  PETRARCA  NICOLAO  ACCIAIOLO  ET  IOHANNl 
BARILIO  S.  P.  D. 

Hortatur  utrumquo  ut,  deposita  simultate,  alterum  alter  in  mutuam 
benevolentiam  recipiat. 


Iungam  vos,  magnanimi  viri,  florentinura  ac  par- 
thenopaeum  decus:  iungam  ego  vos,  si  patimini,  nec 
contactum  amicae  manus  horrescitis.  Non  rationem  te- 
meritas, non  invidia  charitalem,  non  consilium  furor, 
postremo  non  affectus  mei  glutinum,  quo  praesens  ca- 
lamus, immo  vero  praesentis  calami  ministerio  pacis  ama- 
tor Christus,  animos  nostros  unit,  detractorum  inane 
murmur  impediet.  Magna  semper  amicitiae  vis  est;  nihil 
illi  difficile,  nihil  impossibile:  verissimumque  est  poe- 
ticum illud:  Omnia  vincit  amor:  vos  verum  in  vobis  ef- 
ficite quod  sequitur:  Et  nos  cedamus  amori.  Cedite,  oro, 
cui  immanes  cedunt  belluae,  cui  barbaricae  cedunt 
mentes,  cui  parent  insensibilia  elementa.  Cedite,  quaeso, 
illi,  cui  postquam  cesseritis,  omnia  vobis  cedent.  Nolite 
aures  obstruere,  oculos  avertere,  obdurare  animos, 
quos  iuslus  melioribus  consiliis  complet  amor.  Eam 
mihi  spem  tribuit  geminata  nobilitas,  quae  usque  adeo 
vos  illustrat,  ut  in  duabus  urbibus  tam  magnis,  ac 
duobus  in  populis,  duo  velut  eximia  sidera  fulgeatis. 
Nil  magis  certe  quam  amor  ignobilem  animum  secer- 
nit a nobili.  Illum  igitur  audite  talia  visum  assidue  ve- 
stris animis  inspirantem.  « Quo  in  diversum  abitis, 

» viri  optimi?  Quid  rebellatis,  quid  transfugitis?  In 
» vobis  regnabam,  in  vobis  habitabam,  tentoria  fixe- 
» ram  in  vobis:  ego  gloriam  vobis  addideram,  vos  mihi. 
» Quis  me  de  medio  vestrum  expulit,  quis  disiunxit 
» unanimes,  et,  ut  proprie  dicam,  de  uno  animo  duos 
» fecit?  Redite  in  vos  et  ad  me  redite,  meque  ad  vos 
» redeuntem  admittite,  sine  quo  nusquam  bene  erit. 
» Redite  in  gratiam,  in  colloquium,  in  amplexus,  de- 
» xtras  animosque  coniungite,  iterum  e duobus  unum 
» conflate  animum.  Hoc  virtutem  vestram  decet , hoc 
» alienam  delectat,  hoc  patriae  expedit,  hoc  bonos  lae- 
» tificat,  hoc  terrificat  sceleratos.  Qui  de  vestro  dissi- 
» dio  spes  nefarias  conceperunt,  concipiant  de  vestra 
» redintegratione  formidinem.  Certe  si  acriter  intendi- 
» tis,  is  rerum  vestrarum  status  est,  ut  quodammodo  sive 
» volentibus  sive  nolentibus  vobis,  in  eiusdem  regiae  pe- 
» netralibus  habitandum  sit.Quanto  autem  serenior  quan- 
» toque  tranquillior  vita  erit,  pulsis  irarum  nebulis,  si 
» quas  forte  vobis  impurissimus  susurronum  flatus  in- 
» vexerit?  Id  ut  optimum,  sic  minime  operosum.  Haud 
» equidem  maior  reconciliationis  causa  fuit  sive  quin- 
» quennalis,  sive  annua  et  semestris  censura , quae 
» dimilium  Lepidum  et  Flaccum  Fulvium  reconiunxit: 
» nec  maior  Livii  Salinatoris  et  Claudii  Neronis  annuus 
» consulatus,  qui  oblivione  lenissima  atrocem  oblitera- 
>.  vit  iniuriam,  quam  vestra  est  non  huius  aut  illius 
» officii,  sed  totius  vitae  non  ante  finem  deponenda 
» societas;  nec  potentior  Africani  Superioris  et  Tiberii 
j>  Gracchi  mensa,  quae  quos  hostes  acceperat  non  tan- 
» tum  amicitia  veteri,  sed  nova  etiam  affinitate  coniun- 
» ctos  reddidit,  quam  vester  assiduus  convictus.  Quid 

» Ciceronis  humanitatem  loquar,  qui  immemor  iusti  odii, 

» durissimis  etiam  adversariis  suis  favit?  Quid  multo-  . 
» rum,  qui  saepe  levissimis  ex  causis  gravissimas  ini- 
»•  micitias  exuerunt?  Vobis  nullae  inimicitiae  deponen- 
» dae;  sed  priscae  dumtaxat  amicitiae  memoria  renovanda 
» est.  Cogitate  quidnam  mali  in  discordia  est;  ut  magna 
» olim  fregerit  imperia.  Ipsa  quae  parem  non  habuit, 

» nisi  fallor  augurio,  nec  habebit,  romana  Respublica, 

» quae  virtutum  innumerabilium  fundamentis  steterat, 

« per  discordiam  solam  ruit.  Et  quot  hominum  discor- 
» dia,  quaeso?  Procul  dubio  paucoruta.  Vix  singula  vi- 
» rorum  paria  singulis  aetatibus  occurrerent,  quibus,  s' 

» concors  animus  fuisset,  salus  publica  non  periisscl 
» Multa,  fateor,  a multis  ac  dura  pertulisse  Italos,  et  in- 
» terdum  iudicio  decessisse,  et  ad  fatendum  coegisse  [sic). 

» Illud  mihi  nemo  negaverit,  maiores  nostros  semper  ex 
» calamitatibus  surrexisse.  Itaque  de  vobis  non  Indus, 

» non  Hibericus,  non  Cimber,  non  Maurus,  non  Scytha, 

» non  ^Ethiops,  non  Afer,  non  Teutonus  glorietur,  non 
» Brennus  inde  superbiat,  non  Pyrrhus,  non  Philippus, 

» non  Perseus,  non  Syphax,  non  Mithridates,  non  An- 
» tiochus,  non  Hannibal,  non  Iugurla:  victores  gentium 
» ac  regum,  civili  discordia  victi  estis,  quae  si  respu- 
» blicas,  si  opes  regias  evertit,  quid  privatis  sperandum 
» familiis  atque  opibus  singulorum?  » Haec  et  his  si- 
milia si  vobiscum  Amor  vel  Amicitia  loqueretur,  quid 
iussuri  essetis?  Puto  non  aliud  nisi  vos  in  manibus 
eius  ferre  nec  imperium  recusare.  Atqui  per  os  meum 
ille  vobis  haec  loquitur.  Date  manus,  adhibete  aures , 
obsecro  vos,  per  si  quid  sanctum,  si  quid  pium,  si  quid 
efficax  inter  mortales  restat.  Non  magna  poscuntur; 

ll.  17 

tantum  nc  animos  habeatis  ab  amicitiae  studiis  abhor- 
rentes. Revocate  ad  memoriam,  ponite  ante  oculos 
quidquid  inter  vos  per  omnem  vitam  dulce,  quidquid 
fidum  aut  iucundum  fuit,  sicubi  grata  peregrinatio,  si- 
cubi  placens  rusticatio,  sicubi  iocosa  confabulatio,  si- 
cubi pax,  sicubi  militia,  si  qua  expeditio  bellica,  si 
quis  dies  in  pulvere,  si  qua  nox  acta  sub  dio,  si  quando 
somnus  humi  captus  et  caespes  in  deliciis  habitus,  si 
quando  militariter  inversus  clypeus  pro  tentorio  fuit, 
si  quis  denique  communis  labor,  si  qua  communis  glo- 
ria, si  quod  commune  periculum,  si  quid  ultro  cilroque 
opportunae  opis,  si  quid  tempestivi  solatii,  si  quid  con- 
silii salutaris.  Contra  autem,  si  quid  forsan  asperius  in- 
tervenit, quod  teneriores  animi  pati  solent,  quod  in 
longa  amicitia  vitare  felicitati  potius  quam  humanae 
prudentiae  tribuerim,  illud  penitus  ex  imis  praecordiis 
abolete.  Duo  haec  sunt  quae  et  perpetuas  faciunt  amici- 
tias et  magnorum  claris  animis  lumen  adiiciunl;  bene- 
ficiorum memoria  et  oblivio  offensarum.  Utrumque 
nunc  a vobis  exigo;  quod  si  praestiteritis,  voti  optimi 
compos  evadam,  et  dextero  pede,  ut  aiunt,  ad  scriben- 
dum venero.  Sin  omnium  meminisse  malueritis,  pluscu- 
lum mihi,  non  inficior,  negocii  datur:  ita  tamen  ut  fa- 
cile sperem  offensam  gratiae  et  numero  et  qualitate 
succumbere.  Neque  enim  estis  quos  unius  dicti  ranci- 
dioris acrimonia  magis  urat,  quam  inultorum  dulcedo 
actuum  spectata  permulceat.  Igitur  etsi  res  ad  calcu- 
lum redeat,  victor  ero;  sed  non  redire  maluerim.  Mulla 
sunt  quidem  quae  vos  in  amicitiam  trahant.  Pauca,  immo 
vero  nulla,  quae  retrahant.  Colligant  vos  praevalidi  ne- 
xus, aetas,  natio,  militia,  virtus,  gloria,  nobilitas,  stu* 

diorum  identitas,  recordatio  meritorum  eteflicacissimum 
copulandis  amicitiis  vinculum,  communis  utilitas.  Idem 
expedit  ambobus:  unum  colitis  regem,  unam  patriam 
incolitis,  eodem  tenditis  animis,  idem  vultis:  praemia 
virtutibus,  sceleribus  adesse  supplicia,  bonos  in  pretio 
haberi,  pessimum  quemque  calcari,  florere  iustitiam, 
honorem  esse  viris  fortibus,  exulare  malos  mores,  ho- 
nestos autem  in  vestram  urbem  ubicumque  transferri. 
Quae  cum  ita  sint  quaenam  levis  offensa,  seu  potius  of- 
fensae suspicio,  potens  erit  tam  solidam  et  tam  sanctam 
vestrarum  mentium  labefactare  congeriem?  Ite  igitur 
alacres  quo  vos  nobilis  ardor  vocat,  sequimini  bene- 
suadum impetum,  nolite  bonis  motibus  adversari,  no- 
lite, quod  ait  Apostolus,  spiritum  extinguere.  Ametis  vos 
invicem  necesse  est:  nequidquam  obluctamini : ipsa 
vos  amicos  efficit  vis  naturae.  Virtus  etiam  in  hoste  de- 
lectat, atque  allicit  et  sibi  placet  ubicumque  conspecta, 
seque  ipsam  non  amare  non  potest.  Amicitiarum  radix 
est  similitudo  morum:  caeterum  inter  malos  instabile 
fundamentum  nacta  familiaritas  aevi  brevis  est:  ingens 
autem  bonis  et  aeterna  cognatio  est.  Quid  refert  quor- 
sum pergat  indignatio,  quantum  ira  dissiliat?  .Mores 
conveniunt,  virtus  haeret,  et  haerere  animos  nostros 
iubet;  nil  virtute  rapacius,  nil  tenacius:  uncos  habet  et 
catenas,  et  carcerem,  et  hamos  praedulciter  inescatos. 
Voluptatis  equidem  blandus  est  gustus,  amara  satietas: 
virtutis  sapor  in  fine  dulcissimus.  Talem  escam  adhi- 
bere solemus,  qualem  avis  aut  ferae,  quam  illaqueare 
decrevimus,  appetitum  scimus.  Voluptas  vulgi,  virtus 
est  esca  paucorum.  Vos  estis  ex  paucis;  quod  estis 
ostendite;  non  vobis  oblectationes  aut  commoda  quam- 

vis  amicitia  vera  innumeris  oblectationibus  et  commo- 
dis abundet),  non  illecebrae  voluptatum  (quamvis  et 
suas  illecebras  virtus  habeat),  denique  nihil  vobis  nisi 
virtus  nuda  proponitur:  cuius  si  appetentissimi  estis,  ut 
fama  loquitur,  certalim  illam  arripite,  usque  ad  exitum 
feliciter  cohaesuri;  unde,  ut  nunc  humana;  indignationis 
implacabiles  aculei  minimis  licet  offensiunculis  irritantur, 
par  raris  exemplis  laus:  aliquando  tanto  maior  infamia 
vos  manet,  quanto  minor  impediens  causa  est.1  Tanta  est 
enim  amicitiae  dulcedo  ut  ea  vobis,  licet  in  incultis  epi- 
stolae meae  vasis,  apposita,  nisi  animos  vestros  quantum- 
libct  stomachantes  allexerit,  verendum  sit  ne  non  tam 
irati  quam  inhumani  et  immites  esse  videamini:  quae 
animorum  macula  cum  omnibus  qui  virtuti  aut  gloriae 
student,  tum  vobis  praecipue  tam  claris  viris  summo 
studio  fugienda  est.  Hactenus  haec,  quae  generosos  ani- 
mos motura  non  dubito.  Accedet  serenarum  frontium 
eo  gratior  quo  diutius  intermissa  praesentia.  Saepe 
multum  ponderis  ad  inclinandum  animum  vultus  habet, 
praesentes  oculi,  viva  vox;  nec  illud  dissimulo,  me  non 
casu  aliquo,  sed  scienter  huc  traxisse  sermonem,  quo 
simul  vobis  longior  mora  sit;  quam  ob  causam  in  tergo 
huius  litterae  scriptum  erat,  ut  vidistis,  ne  qua  eam  ma- 
nus externa  contingeret,  neu  quis  vestrum  communem 
solus  epistolam  aperiret.  Omnibus  modis  egi  ut  diu  vos 
in  colloquio  detinerem:  id  uti  ne  frustra  fecerim  oro 
vos,  quorum  de  manibus  orationis  meae  pendet  effectus. 
Putate  me  in  medio  vestri  esse;  ibi  enim  sum,  et  metu 
crucior  et  amore  ardeo;  mirum  prorsus  si  iam  vos  ar- 

1 Ilxc  altera  periodi  pars  adeo  implexa  est  io  codicibus  C E ei  F , 
ut  eam  germana:  leclioni  restituere  nequiverim. 

dentis  in  medio  amici  flamma  non  attigit.  Praestet  hoc 
humanitas  vestra,  non  mihi  quidem,  sed  fidei  meae,, 
ut  vos  ambos,  si  Neapolim  veniam,  inveniam,  si  minus, 
audiam  unum  esse.  Non  sinatis  plus  inter  armatas  ho- 
stium acies  iratae  licuisse  Veturiae,  quam  inter  inermes 
amicos  mihi  supplici,  aut  plus  sparsis  crinibus  Sabinas, 
quam  effusis  me  lacrimis  profecisse.  Id  si  vos  precibus 
meis  annuisse  cognovero,  felix  fuerim  et  abunde  vixe- 
ro. Quid  vero  nunc  agitis?  Quid  differtis?  Quid  expecta- 
tis,  viri  sapientissimi,  et  veteribus  obsequiis  adstricti 
et  virtutum  cultu  et  morum  suavitate  simillimi?  Ruite, 
precor,  in  amplexus  et  perditum  tempus  flete,  parque 
unum  illustribus  amicitiis  nolite  subducere;  quotiens 
adolescentes  regii  Tydeus  et  Polynices,  Theseus  et  Pi- 
rithous, Hercules  et  Philoctetes,  Pylades  et  Orestes : 
quotiens  pythagorei  iuvenes  Damon  et  Pythias,  quotiens 
romanae  virtutis  et  amicitiae  summum  decus  Laelius  et 
Scipio  in  medium  venient,  permittite  posteritati  ne 
praeclarissima  nomina  sileantur,  Nicolaus  et  Iohanncs. 

Nono  Kalendas  Junii.  Ad  fontem  Sorgiac. 


EPISTOLA  XI. 

FRANCISCUS  rETRARCA  ABBATI  CORVARLE  BONONIENSIS  S.  P.  D. 

Suam  libenti  animo  litteris  tradendis  operam  profert.  Excusatum  se 
haberi  rogat  quod  suum  de  Africa  poema  utpote  non  adhuc 
perfectum  neque  expolitum  communicare  cum  eo  nequeat. 


Non  facile  dictu  est  quam  laete  audiam  te  talem 
virum  eam  rerum  mearum  sentire  dulcedinem,  ut  post 

examen  exactissimam  status  tui  tecum,  immo  mecum, 
immo  nobiscum  habitum,  eo  fluctuantis  animi  proram 
vertas,  ut  ex  multis  vitaj  tempestatibus,  ad  hoc  solita- 
rium atque  agreste  domicilium,  et  ad  me,  velut  ad  por- 
tum aliquem,  confugere  videaris.  Bene  utinam  eligeres: 
sed  habet  hoc  ardens  et  intensa  sitis  ut  nullo  potum  de 
fonte  fastidiat.  Vides  Pythagoram  ac  Platonem  doctrinae 
haustum,  quem  toto  orbe  refunderent,  aegyptiacis  pri- 
mum et  mox  italis  liminibus  mendicantes.  Tibi  nunc 
quanta  discendi  sitis  est,  quaj  te  ad  exilem  ac  turbi- 
dum ingenii  mei  rivulum  cogit?  Doceri  flagitas  ex  me, 
qui  discendi  sum  cupidior  quam  docendi;  non  lameu 
id  cogitas:  sed  honesta  cupiditate  succensus,  aridum  li- 
men lingua  saepe  pulsas  et  calamo.  Ecce  tibi  fores  ape- 
rio. Si  quid  in  animo  meo  est  quod  sitim  hanc  lenire 
possit,  arbitrio  tuo  utere:  alioquin  fac  quod  ingenui 
convivae:  affectum  laeti  hospitis  metire,  non  epulas.  Ego 
quidem  omnia,  ut  ait  Annaeus,  in  te  cupio  transfunde- 
re. Tu,  ut  video,  sic  affectus  es,  ut  totus  in  Scipionis 
mei  ac  solius  Africae  nomine  conquiescas,  virtutis  cul- 
tor, avidissimus  litterarum.  Atqui  ne  dum  Scipio  meus 
ad  summum  meo  perductus  est  carmine,  et  Africa  diu- 
tius mihi  possessa,  et  laboriosius  exarata  quam  credi- 
di, nondum  tamen  supremo  sarculo  culta  est,  nondum 
glebulas  inutiles  rastris  attrivi,  nondum  superductis 
cratibus  scabrioris  agelli  cumulos  coaequavi,  nondum 
frondes  et  luxuriantes  pampinos  et  hirsutam  sepem  falce 
compescui.  In  reliquis  ergo  omnibus  ut  libet,  in  hoc 
uno  patientia  opus  est  tua.  Sine,  priusquam  te  in  pos- 
sessionem Afri  ruris  inducam,  dum  licet,  illud  adhuc 
paulum  ambire  et  videre  quantum  hoc  fesso  et  fragili 

ingenio  datum  erit,  seu  ne  quid  ibi  sit,  non  dicam  tuis 
omnia  nostra  probantibus,  sed  severioribus  inamoenum 
oculis,  seu,  quoniam  difficillimum  id  arbitror,  ut  plura 
ibi  sint  quae  placeant,  quam  qu®  offendant.  Uberrima, 
fateor,  mundi  pars  est  Africa:  virorum  optimus  est 
Scipio;  sed  nulla  tanti  viri  virtus,  nulla  telluris  tanta 
fertilitas,  qu®  sollicito  cultore  non  egeat.  Nec  coluisse 
semel  sufficit,  sed  semper  insistere  oportet,  qui  singu- 
larem vel  agri  vel  animi  fructum  cupit.  Restat  ut 
raptim  scripta  non  libres,  sed  quidquid  legis  boni  con- 
sulas et  tempori  imputes.  Quod  si  ad  singula  non  re- 
spondi, da  veniam,  precor,  occupationibus  meis , qu® 
si  omnibus  not®  essent,  nemo  non  parceret,  multi  in- 
viderentur, nonnulli  forsitan  irriderent.  Yale. 

Ad  fontem  Sorgiae.  Kalendis  Septembris. 


Nola.  — In  Codice  Passioneiano  qui  Roma:  in  bibliotheca  Angelica  as- 
servatur libri  XII  cl  XIII  de  reb.  famil.  cum  editione  hac  nostra  comparaU 
has  exhibent  in  litterarum  ordine  diversitates. 


Qua:  in  editione  nostra  est  15.  XII.  In  Codice  est  9.  XIII. 

16.  XII.  » 10.  XIII. 

47.  XII.  » It.  XIII. 

18.  XII.  » 17.  XIII. 

0.  XIII.  > 15.  XII. 

10.  XIII.  > 16.  XII. 

11.  XIII.  > 12.  XUi. 

LIBER  QUARTUSDECIMUS. 


EPISTOLA  I. 

FRANCISCUS  PETRAItCA  TALARANDO  EPISCOPO  ALBANENSI 
CARDINALI  S.  P.  D. 

Cuique  mortalium  prasertim  vero  dynastis  et  in  sublimem  fortunam 
evectis  ajrumnis  laboribusque  vitam  esse  refertam. 


Clarum  fieri  stilo  imperas.  Parere  quidem  promptus 
est  animus:  unum  inter  nos  non  plane  convenit,  quod 
tu  humo  proximum  clarum  vocas,  ego  quo  altiorem  eo 
clariorem  existimo,  suis  modo  se  nubibus  non  invol- 
vat. Cmterum  tu  pater,  tu  dominus,  tu  magister:  tibi 
me,  non  mihi  te  morem  gerere  dignum  est.  Id  sane 
nullo  melius  modo  assequar,  quam  si  de  communi  vita 
hominum  loquar.  Quotiens  enim  stilus  vel  rationalis 
philosophiae  perplexum,  vel  naturalis  arcanum  iter  in- 
greditur, mirum  non  est  si  occupata  lentius  sequantur 
ingenia.  At  ubi  ex  illis  angustiis  egressus,  ad  moralis 
eloquii  campum  redit,  quis  tam  hebete  ingenio  est , ut 
non  facile  comprehendat  ab  altero  auditum  quod,  cunctis 
tacentibus,  non  ignorat,  quodque  sic  esse  videt  in  aliis 
ut  in  se  probat,  cuius  et  in  oculis  et  in  animo  sunt 
exempla?  Hac  igitur  de  re  loquar  de  qua  nemo  unquam 
satis  loqui  potuit  aut  poterit,  imrao  vero  nemo  non  sa- 

tis  loquitur,  netno  non  parum  cogitat;  unde  fit  ut  verba 
composita  dissimilitudo  ingens  actuum  consequatur,  ut- 
que,  ait  Cicero,  cum  vita  mirabiliter  pugnet  oratio. 
Unde  autem  ordiar,  nisi  ab  iis  quae  maxime  vitam 
tuam,  gloriosissime  pater,  meamque  circumsonant,  ut 
intelligas,  me,  licet  multis  implicitum  et  obsessum  curis, 
saepe  tamen  ad  te  oculos  reflectere,  interdumque,  quam- 
vis vulgo  fortasse  durus  videar,  et  laborem  itineris 
sentire  et  terminum  cogitare?  Sumus  quidem , quod 
nemo  clarius  quam  tu  videt,  omnes  qui  hanc  vitam 
agimus  viatores,  de  itineris  asperitate  certissimi , de 
hospitio  incerti:  et  huic  conditioni  nemo  prorsus  exi- 
mitur, seu  ille  hispidus  agricola,  seu  pastor  hirsutus, 
seu  mercator  instabilis,  seu  immobilis  eremita,  seu 
mendicus  supplex,  seu  dives  insolens,  seu  Gallorum 
rex,  seu  romanus  imperator  fuerit:  et  rursum  seu  ille 
humilis  sacerdos,  seu  archidiaconus  intumescens , seu 
praesul  elatior,  seu  tuum,  hoc  est  romani  cardinis,  gra- 
dum naclus,  seu  denique  pontificum  maximus,  cui  po- 
pulorum admiratio  Papie  nomen  dedit.  Omnes,  inquam, 
pariter  viatores  sumus,  nisi  quod  vos  celso  lateque 
conspecto,  nos  humiliori  calle  metam  petimus,  ita  ta- 
men ut  adhuc  longe  sub  pedibus  nostris  ingens  et  ine- 
narrabilis sit  itincrantium  multitudo,  ut  illi  quidem 
imis  et  obscuris  vallibus,  vos  per  altos  ac  laboriosos 
vertices,  nos  in  medio  velut  inter  montium  convexa , 
diversis  nempe  tramitibus,  sed  pari  periculo,  ad  unum 
omnes  terminum  suspiremus.  Cogita  acriter  et  intende, 
neque  iudicio  recto  fortunae  tuae  splendor  officiat.  Vide- 
bis te  (ut  quod  de  uno  dixerim,  de  omnibus  accipias 
eiusdem  status  ac  fortunae)  videbis,  inquam,  te  multa 

quidem  gloria,  et  qualis  hic  haberi  potest  felicitate 
conspicuum,  omnibus  tamen  casibus  periculisque  su- 
bieclum,  et  fortassis  eo  gravioribus,  quo  et  gravior  ex 
alto  casus  est,  et  inter  praerupta  gradientibus  cadendi 
promptius  periculum.  Accedit  non  ultima  mali  pars , 
quod  in  utramque  partem  occultari  nequeunt  res  tuae, 
inque  unum  te  defixi  omnium  sunt  oculi;  quo  fit  ut, 
sicut  omnibus  magno,  sic  tibi  maximo  studio  laboran- 
dum sit,  ut  in  hac  via  coram  Deo  et  hominibus  recti 
sint  et  irreprehensibiles  gressus  tui,  necubi  corruas, 
necubi  declines,  necubi  titubes,  necubi  subsistas,  ne- 
cubi fatigeris;  denique  nihil  admittas  quod  ignotum 
velis.  Quidquid  enim  unus  feceris  scient  omnes.  Haec 
virorum  illustrium  poena  est : nihil  occultum  habent, 
erumpunt  omnia ; rimosa  potentum  domus  nihil  in- 
tra se  coutinet,  omnia  effundit  in  pubblicum.  Scitur 
quid  prandeant,  quid  ccenent,  quid  ad  mensam,  quid 
in  cubiculo  loquantur,  quidquid  ore  exciderit  studiose 
colligitur,  omne  verbum  sententia  est,  omne  fortuitum 
praemeditatis  adseribitur,  et  ioci  leves  vertuntur  in 
seria:  denique,  tot  circum  observatoribus  intentis  et 
animum  in  fronte  legentibus,  ipse  vix  tegitur  cogitatus. 
Quid  hic  consulam  quaeris?  quid,  nisi  semper  ita  vivere, 
quasi  in  publico  vivas;  sic  agere  omnia,  quasi  ab 
omnibus  videaris;  sic  cogitare,  quasi  cogitata  translu- 
ceant; domum  tuam  populi  theatrum,  pectus  tuum 
templum  Dei  credere?  Hoc  tibi,  hoc  omnibus,  praecipue 
magnis  viris,  faciendum  censeo;  alioquin,  praeter  con- 
scientiae supplicium,  vulgi  quoque  iudicium  non  eva- 
dent. Nisi  enim  per  singulos  passus  non  modo  quid 
ipsi  agant  aut  quid  dicant,  sed  quid  de  illis  homines 

sentiant  sine  intermissione  providerint,  necesse  est  per 
impurissimorum  hominum  ora  volutentur,  quod  nulla 
unquam  felicitas  vitare  quivit.  Immo  inopes  et  obscuri 
homines  taciti  paene  omnia  in  tenebris  agunt:  felicibus 
nullae  sunt  latebrae,  nulla  silentia. 

....  Secretum  divitis  ullum 
Esse  putas?  servi  ut  taceant,  iumenta  loquuntur. 

Et  canis  et  postes  et  marmora.  Claude  fenestras. 

Vela  tegant  rimas,  iunge  ostia,  tollito  lumen  . 

E medio,  taceant  omnes,  prope  nemo  recumbat; 

Quod  tamen  ad  cantum  galli  fecit  ille  secundi 
Proximus  ante  diem  caupo  sciet. ' . ♦ > 

' „ i iSllLlA  ' * .•  * 

‘ ■ 

Quod  iis  verbis  a satyrico  dictum,  si  ullo  unquam 
tempore  verum  fuit,  nostra  aetate  verissimum  est.  So- 
lebant romani  senatus  alta  consilia  profundo  tecta  si- 
lentio non  prius  emergere  quam  quod  tractatum  erat 
in  thalamo  magnificis  actibus  impleretur.  Itaque  saepe 
maxima  bella  geri  prius  audiebant  gentes  quam  ge- 
renda sensissent ; sic  famam  bellici  apparatus  belli 
ipsius  fama  praecesserat.  Nostrorum  vero  senatuum 
non  ea  taciturnitas,  nunc  est : cuncta  prius  in  triviis 
muliercularum  audias  celebrata  sermunculis, quam  fiant: 
et  quod  est  vanius,  multa  quae  nunquam  fient.  Sed 
ad  inceptum  redire  melius  fuerit,  quam  vaga  narratione 
nullum  corrigere,  multos  offendere.  Plurima  quidem 
sunt,  optime  virorum,  quae  secum  fert  vita  morlalis,  a 
quibus  non  mediocrilas  status,  non  humilitas,  non  li- 
berat altitudo ; sed  in  his  amara  multo  plura  quam 
dulcia,  ut  nec  immerito  dici  putes  in  vestibulo  vitae 
duo  dolia  esse:  dulce  unum  sed  exiguum,  amarum 
1 luvenal.  Sat.  VII. 

vero  alterum,  sed  amplissimum.  Quo  pro  varietate 
intellectuum  non  absurde  forsitan  trahi  posset  illud 
Davidicum  « Calix  in  manu  domini  vini  meri  plenus  mi- 
sto » ut  calix  dominicus  quo  in  hoc  exilio  potamur  (stc) 
miseri,  aliquid  velut  merum  et  dulce  habeat:  pleni- 
tudo eius  multis  amaritudinibus  sit  admixta.  Dulcia 
quidem,  ut  dixi,  pauca  sunt  et  brevia;  breve  gaudium, 
brevis  delectatio,  brevis  risus,  breve  denique  quidquid 
iuvat,  quod  expertum  se  fatebitur  quisquis  aliquantu- 
lum in  huiusmodi  peregrinationis  calle  processerit. 
Contra  vero  fortuna;  praelia  quam  longaeva,  quam  gra- 
via, quot  adversitatum  species,  quam  multae  et  variae 
affligentium  rerum  forma;,  nemo  facile  dixerit,  nemo 
rem  infinitam  brevi  oratione  collegerit.  Yerum  nota  res 
est,  non  egens  testibus  procul  accitis.  Quisque  dolorum 
ac  laborum  suorum  conscientiam  propriam  testem  ha- 
bet, cuius  praeter  notas  apertasque  molestias  quot  sint 
stimuli  latentes,  quot  plaga;,  quot  ulcera  scrutari  nulla 
manus  sufficit.  Inferni  statum  altisono  canens  ore  Vir- 
gilius  multa  commemorat,  quae  quidam  de  statu  vitae 
praesentis  intelligunt,  quae,  ut  aiunt,  comparatione  coe- 
lestis, inferna  est;  et  quoniam  toti  aedificio  sit  commune 
vestibulum,  illic,  non  inepto,  si  vera  memorant,  figmento 
quidam,  fere  omnibus  vitae  huius  limen  intrantibus 
communia  reponuntur : in  secretioribus  autem  circulis 
singulares  poenae  sunt  et  distincta  flagitia.  Non  enim, 
exempli  causa,  omnibus  contingit  ob  adulterium  caedi, 
aut  natae  thalamum  invadere,  aut  arma  impia  sequi, 
aut  leges  pretio  figere  atque  refigere,  aut  auro  patriam 
vendere,  aut  dominorum  fallere  dextras.  Avertat  hanc 
pestem  Deus : pessimo  loco  res  humanae  essent,  si 

omnibus  ista  contingerent.  Qua;  autem  in  ipsa  vitae 
ianua  sunt,  licet  interdum  aliqua  ex  parte  solius  Dei 
munere  declinentur,  indifferenter  tamen  sunt  obiecta 
nascentibus.  Quaenam  vero  ista  sunt,  interrogas?  di- 
gnare, oro  te,  Virgilium  ante  oculos  tuos  venire, 
qui  Iuvenalem  iam  ante  dignatus  es.  Etsi  enim  propter 
innumerabiles  et  altissimas  occupationes  tuas  tibi  fa- 
miliaris esse  nequiverit,  magnus  tamen  vir  Virgilius,  in- 
genio inter  primos,  nulli  secundus  eloquio,  et  quem 
si  degustare  coeperis,  forsan  dulcedine  capiaris  doleasque 
non  ante  tibi  cognitum.  Et  quis,  oro,  melius  sententiam 
hanc  aliis  verbis  expresserit?  Ille  tibi  ergo  respon- 
det his  versibus: 

Vestibulum  ante  ipsum,  primisque  in  faucibus  Orci 
Lucius,  et  ullriccs  posuere  cubilia  Cura; ; 

Pallentcsquc  habitant  Morbi,  tristisque  Senectus, 

Et  Metus  et  malesuada  Fames  et  turpis  Egestas ; 
Terribiles  visu  formae.  Letumque,  Labosque: 

Tum  consanguineus  Leti  Sopor,  cl  mala  mentis 
Gaudia,  mortiferumque  adverso  in  limine  Bellum.' 

Sentis,  Pater  inclyte,  quam  durum  quantisque  malis 
obsessum  iter  ingressi  sumus,  et  quam  inexorabilem 
difficilium  rerum  turbam  obviam  habemus  in  limine. 
Nihil  divitem  natum  esse  profuerit : nihil  profuerit  re- 
gem nasci : etiam  divitiis  ingentibus  paupertas  ultima 
succedit,  et  sa?pc,  quod  ait  Psalmista,  divites  eguerunt 
et  esurierunt : etiam  purpureos  thalamos  luctus  ingre- 
ditur, etiam  in  arces  munitissimas  cura,  metus,  mor- 
bus , labor  adseendunt : etiam  opulentissimos  reges 
bella  concutiunt : etiam  vigilantissimis  animis  in  medio 

1 Virgil.  /Eneid.  VI. 

fervore  actuum  torpens  sopor  intervenit,  et  modestissi- 
mi, velint  nolint,  laetitia  gestiente  turbantur:  postremo 
etiam  in  deliciis  actos  dies  senectus  improvisa  conse- 
quitur, et  gemmato  etiam  vertici  mors  insultat.  Nulli 
parcitur,  nulli  feriae  malorum  sunt;  habet  quisque 
domi  suae  quod  doleat,  quod  oderit,  quod  lugeat,  quod 
queratur.  Raro  adversus  haec  profuit  et  saepe  nocuit 
eminentior  fortuna  : apertior  est,  et  idcirco  magis  rerum 
procellis  exposita.  Habet  et  suas  molestias  status  hu- 
milior, ct  urticis  urentibus  paupertas  premit.  Verum 
divitiae  spinis  acrioribus  abundant,  et  potentia  tempo- 
ralis vepres  habet  asperrimos.  Novit  ita  esse  quis- 
quis utramque  fortunam  sensit.  Tu,  Pater,  nisi  quantum 
inexperienliam  ingenio  supples,  horum  iudex  esse  non 
potes ; in  amplissima  enim  simul  clarissimaque  domo 
genitus,  inter  magnas  divitias  ac  delicias  educatus, 
pracesse  solitus  semper,  subesse  vero  nunquam,  per 
omnes  fere  dignitatum  gradus  ad  summo  proximum 
hinc  virtute,  hinc  coelesti  sublevante  clementia,  felicis- 
sime conscendisti.  Non  es  idoneus  fortunae  submissio- 
ris arbiter  : altioris  autem  nerno  magis,  sive  experien- 
tia magistra  rerum  optima,  sive  observatio  diligens 
ac  studium,  sive  vis  ingenii  quaeritur  ac  celeritas  in- 
tellectus. De  hoc  ergo  etsi  multa  dixerim,  adhuc  ta- 
men non  pauca  dicere,  et  de  re  tibi  multo  quam  mihi 
melius  nota  tccum,  nisi  respuis,  nunc  etiam  colloqui 
mens  est.  Dicam,  puto,  quae  tu  vera  fateberis,  et  tam 
de  medio  sumpta,  ut  nisi  me  nosses,  posses  potentem 
opinari.  Primum  igitur : quantum  indignationis  ac  sto- 
machi, quaeso,  habet  excelsior  status,  dum  potentes 
impotentiam  suam  deflent,  el  saepe  vel  minimarum  rc- 

rura  dura  principia,  difficiles  processus,  inopinos  exi- 
tus, spes  caducas,  dum  se  non  posse  quod  creditur, 
non  timeri  quantum  velint,  et  humiliores  audere  contra 
se  aliquid  indignantur?  Quae  quotidiana  illis  indignatio 
est.  Quis  est  enim  tam  potens  aut  quis  unquam  fuit, 
cui  non  saepe  graves  iniuria?  ab  infimis  inferrentur,  a 
servis,  a subditis,  ab  amicis?  iis,  loquor,  qui  falsum 
amicitiae  nomen  habent;  veri  enim  amici,  rari,  eorumque 
iniuriae  nullae  sunt.  Sed  quia  non  vacat  minutiora  com- 
plecti, maiora  perstringam.  Quot  et  quantis  igitur  sta- 
tus ille  rebellibus  abundat!  Iulius  Caesar,  quo  nemo 
unquam  bellis  magis  emicuit  (sic  enim  de  illo  scriptum 
est  et  res  ipsa  testatur)  extremo  tempore  bellum  Par- 
this inferre  et  rebellantes  effusos  in  Thracia  Dacos 
coercere  armis  destinaverat:  fecissetque,  nisi  mors  il- 
lum praeveniens,  hos  aliosque  magnificos  cogitatus 
inexpletos  linquere  coegisset.  Ita  vir  ille  mundo  formi- 
dabilis, Germania  perdomita,  Gallis,  Britannisque  suba- 
ctis, calcatis  Hispaniis  atque  Africa  et  zEgypto,  Ponto, 
Syria  et  Armeniis,  totoque  paulo  minus  orbe  terrarum, 
postremo,  in  qua  victoriarum  omnium  summa  erat, 
victa  et  occupata  repnblica,  ipsaque  romana  urbe  re- 
rum domina  sui  civis  imperio  subiecta,  invenit  in  Par- 
thia atque  in  Dacia  quod  timeret,  seu,  quoniam  ti- 
muisse nihil  dicitur,  quod  curaret.  Ca?sar  Augustus, 
quo  nemo  inter  mortales  altior  fuit,  ex  ipso  supremo 
fortuna?  gradu  audivit  deletas  in  Germania  legiones, 
Varumque  Quintilium  belli  ducem;  quem  reipublica? 
casum  quam  inceste,  quam  graviter  tulerit,  notura  est. 
Magna  mihi  exemplorum  acies  occurrit  et  veterum  et 
novorum:  qua?  enim  gens  aut  quis  principum  tam 

solidae  prosperitatis  inventus  est,  cui  non  facile  possent 
insperata  circum  bella  consurgere,  cui  non  ruinas  prae- 
cipitis timor  esset,  vel  si  is  abesset  , eo  periculi  plus 
inesset  quo  cautelae  minus?  Si  de  magnae  fortunae  ca- 
sibus dubitas,  ante  omnia  respice  ad  imperium  roma- 
num.  Quando  illud  fastigium  ad  hanc  humilitatem 
descensurum  aliquis  cogitasset?  Descendit  tamen,  quia, 
licet  immensum,  humanum  tamen  erat  imperium,  ideo 
aeternum  esse  non  poterat.  Nulli  unquam  genti  tanta 
rebellio  intus  ac  foris.  Ita  semper  domi  inilitiaeque  cum 
felicitate  crevit  labor,  crevere  pericula,  donec  eo  per- 
ventum est,  ut  fere  iam  inferius  cadendi  periculum  non 
sit;  et  hoc  quidem  imperium  ab  omnibus  gentibus  in- 
victum in  se  ipso  vinci  potuit  atque  consumi;  caetera 
omnia  ab  aliis  victa  sunt.  Sed  ne  te  nunc  longis  ac 
vetustis  implicem  historiis,  ad  id  quod  ipsi  vidimus 
revertamur.  Habuit  nostra  aetas  eximios  reges,  qui  sibi 
et  aliis  vertice  coelum  tangere  viderentur,  quos,  repente 
bellis  unde  nil  tale  timebatur  exortis,  non  modo  ab  in- 
ferioribus attentatos,  quod  suspicari  ante  id  tempus 
nemo  poterat,  sed  dciectos  semel  atque  iterum,  regni- 
que lines  aegerrime  defendentes,  ad  postremum  bello 
victos  et  hostilem  actos  in  carcerem  audivimus  vidimus- 
que.  Quid  hac  fortunae  varietate  molestius?  quae,  licet 
in  omni  statu  locum  habeat,  in  alto  tamen  saevit  aper- 
tius atque  ferocius,  eo  quod,  ut  docti  volunt,  commu- 
nis ex  praecipiti  descensus  est  ruere.  Quid  nunc  de 
domesticis  malis  loquar?  Clara  illa  duo  nomina  repe- 
tenda sunt:  idem  ipse  I alius  Caesar,  quo,  ut  Senecae 
verbis  utar,  nemo  unquam  liberalius  victoria  usus  est, 
suorum  gladios  circa  solium  suum  strictos  micantcsquc 

conspexit,  atque  illis  inanibus,  quas  victoriis  auroque 
compleverat,  aut  quibus  insita  pietate  pepercerat,  cir- 
cumventus occubuit.  Augustus  ille  principum  mitissi- 
mus, et  totius  humani  generis  amore  dignissimus, 
inquietam  suorum  conspirationibus  vitam  egit.  Nota 
quidem  et  inter  historicos  trita  recenseo.  Age,  quam 
graves  discordiae  contentionesque  verborum , dum  de- 
licatas aures  dictum  liberius  pungit  ac  sauciat?  pudet 
cedere,  pudet  vinci,  quod  ipsum  etsi  iuter  omnes  or- 
dines videamus,  Sallustianum  tamen  illud  est  verum, 
commune  nobilitatis  malum  esse  superbiam.  Illic  ergo 
plus  stomachi  ubi  excellentiae  plus  est:  insitumque 
animis  caesareum  illud,  primordiis  resistendum,  quod 
difficilius  a primo  in  secundum,  quam  a secundo  in 
ultimum  locum  principes  detrudantur.  Age  rursus: 
quacnam  illa  pomparum  aemulatio,  vestium  labor,  epu- 
larumque fastidium,  qui  morum  fucus,  quod  verborum 
frenum,  quaenam  affectuum  iugis  illa  compressio?  Ope- 
rosa res  est  humana  iactanlia,  dum  vel  quod  non  es 
videri,  vel  quod  es  dissimulare  niteris:  duplex  labor: 
bis  natura  vincenda,  quam  semel  vicisse  difficillimum. 
Quid  propagandi  cupiditas  nominis,  et  posteritatis  gra- 
tia studio  quaerenda  pervigili  ? quid  filiorum  pietas 
aut  nepotum  vetustique  generis  anceps  eventus,  gene- 
rosis ingens  cura  pectoribus?  quid  regimen  effrenatae 
familiae  et  extremorum  hominum  odium  saepe  latens, 
nonnunquam  in  ipsum  domini  caput  erumpens?  dura 
condifio  alere  aliquem  cogi  illos  quibus  odio  ipse  sit, 
quique  sibi  forsan  exilio,  taedio  certe  sint;  non  posse 
solum  esse  cum  velit,  obsideri  semper  domeslicjs  ab 
hostibus,  nosse  cupiditatis  se  multiplicis  praedam  fore, 
II.  ih 

a pluribus  spe  quam  studio  coli,  existimare  plures 
quam  diligere,  pluris  fortunam  suam  quam  se  Geri, 
mullis  horribilem,  paucis  amabilem  et  a quibus  ame- 
tur ambiguum,  quia  illud  Hispani  vatis  verum  sit: 
felix  sil;  nescit  amari.  Scire  praeterea  mortem  suam  votis 
optari,  haereditatem  appeti,  dies  numerari,  pigram  fu- 
gam temporis  videri,  vacare  putes  periculo?  Tria  qui- 
dem, si  memini,  vitanda  in  primis,  ut  sine  molestia 
vivamus  philosophica  institutione  docti  sumus;  odium, 
invidiam,  contemptum.  Ilorum  tu,  Pater,  ab  ultimo  li- 
ber es,  a quo  te  opes,  potentia,  dignitas,  scientia,  no- 
bilitas, virtus  immunem  praestant.  A primis  autem 
duobus  quibus  te  artibus  expedias?  Quomodo  enim 
fieri  potuit,  quin  saepe  multos  offenderis,  cui  proposi- 
tum semper  fuit,  patronum  te  desertae  iustitiae  exhi- 
bere? necesse  est  autem,  qui  iustitiam  amat,  iustitiae 
hostibus  odiosus  sit.  In  tanto  praeterea  favore  fortunae, 
in  tanta  gloria,  tantisque  fulgoribus  honorum,  quomodo 
fieri  potest  ut  non  aliquis  te  luminibus  insectetur  li- 
vor? cuncta  prius  fient,  quam  felicitas  declinet  invidiam. 
Adde  his  conscientiae  aculeos,  perturbationesque  animi 
varias,  pudorem,  poenitentiam,  spes,  dolores,  metusque 
abditos,  cum  omnium,  tum  praecipue  principum  fami- 
liare tormentum.  Has  inter  difficultates  vivendum  est 
omnibus,  iis  praesertim,  qui  alto  loco  siti  sunt,  quos- 
que vel  fortuna  vel  virtus  illustrat:  quae  cum  omnibus 
molestae,  tum  praecipue  tuo  proposito  contrariae  sunt; 
retrahunt  enim  ad  meliora  dispositum  animum.  Novi 
ego,  quos  ut  nossem  voluisti,  ardentissimos  animi  tui 
motus  curasquc  pulcherrimas,  studium  litterarum, 
exercitium  ingenii,  mediocritatis  amorem,  religionis 

affectum,  solitudinis  appetitum.  Fortuna  tua  proposi- 
tumque discordant,  longeque  aliud  est  quod  agere 
oportet,  quam  quod  vel  expedit  vel  delectat.  Quo  in 
statu  laborem  animi  tui  cogito,  procellainque  tui  pecto- 
ris ex  meorum  fluctuum  comparatione  dimetior.  Si  re- 
medium quaeris,  unum  habeo.  Si  quidem  extra  non 
datur  osse  quod  cupis,  intus  esto  quod  debes.  Fortuna 
tua  in  shpcrficic  pompas  suas  explicet:  tu  humilitatem 
tuam  intus  absconde.  Tu  in  aula  sedeas,  animus  in 
eremo  vagetur:  inter  divitias  paupertatem,  inter  epu- 
las ieiunium  ama;  fulgeant  in  mensa  aurum,  gemmae 
in  digitis,  sed  clarior  horum  contemptus  in  animo:  cor- 
pus purpura,  mens  cilicio  vestiatur:  monilibus  instrato 
cornipedi  insidens,  asellum  dominicum  et  attritos  Apo- 
stolorum pedes;  rubentis  pilei  decus  superimponens 
capiti,  spineam  Domini  coronam  ; in  lectulo  aurato  ia- 
cens,  Christi  tuumque  sepulchrum  cogita:  denique 
quidquid  agas  ultimum  vitae  diem  ante  oculos  semper 
habe,  qui  an  sit  hodiernus,  an  crastinus,  incertum  est; 
ct  certe  multum  abesse  non  potest:  ea  casuum  varie- 
tas, ea  brevitas  vitae  est.  Itaque  ne  inopinatus  terreat, 
meditatione  continua  sccum  iarn  nunc  familiaritas  con- 
trahenda est.  Magnificentissima  tria  virtutis  opera, 
spernere  voluptates,  amare  paupertatem,  mortem  non 
timere:  hoc  ultimo  scito  nihil  esse  felicius.  De  reliquis 
duobus  haec  sententia  mea  est:  non  minoris  est  meriti 
voluptatis  contempsisse  praesentiam,  quam  absentia  se 
tueri:  paupertatem  inter  divitias  amare,  quam  vere 
pauperem  fieri.  Pauperes  innumeri  quidem  sunt,  qui- 
bus paupertas  ipsa  supplicium  est,  nec  pauci  sunt 
propter  Christum  de  divitibus  inopes  effecti : quibus 


Digitized  by  Google 


27« 


DE  REBUS  FAMILIARIBUS 


gloriosa  simul  et  iucunda  paupertas  est.  Inter  divitias 
pauperem  animo  quem  mihi  rcperies?  Magnum  est  per 
obstantia  erumpere : gloriosius  est  praesentem  hostem 
sternere,  quam  venientem  declinare.  Maioris  animi  est 
voluptatem  contemnere,  quam  vitare,  conspoclumque 
aurum  spernere,  quam  praecavere  ne  videas.  In  qua- 
cumque fortuna  licet  amare  virtutem,  in  qua  colenda 
quo  plus  laboris,  eo  plus  laudis  ac  praemii  est.  Inve- 
nies qui  te  blanditiis  onerent,  statum  tuum  coelo  tenus 
attollant,  vulgatorum  dogmatum  auctores  iubcant  mi- 
rari te  ipsum  et  res  luas,  dignitatem  artificio  tueri, 
meminisse  sanguinis,  numerare  divitias,  potentiam  con- 
templari, demum  immortalem  prope  te  verbis  efficiant. 
Ego  vero  nihil  horum  oblivisci,  proque  iis  omnibus 
atque  aliis  multis  Deo  gratias  agere,  quibus  unum  ille 
te  fecit  ex  paucis;  in  nullo  tamen  horum  sed  in  Domino 
gloriari,  in  illo  fidere,  in  illum  spes  tuas  omnes  curas- 
que  permittere:  inierim  te  ipsum  et  peritura  despicere, 
et  quod  saluberrimum  fuerit,  finem  semper  cogitare 
suadeo:  hoc  enim  uno  ad  ipsius  vitae  pariter  mortisque 
contemptum  nihil  efficacius.  Sive  autem  vitae  huius 
miserias  diligenter  attenderis,  nec,  ut  arbitror,  multum 
vivere  cupies,  nec  timebis  mori;  sive  brevitatem  eius 
adspexeris,  et  de  asperitatibus  atque  blanditiis  tam 
modici  temporis  non  curabis,  tam  magno  animo  sper- 
nens amara  quam  dulcia.  Exilium  hoc  scies  breve 
quidem  sed  difficile,  ubi  prospera  fallunt,  ad\rersa 
deiiciunt;  difficultates  cunctas  facile  superabis  si  exilii 
molestiam  brevitate  consolatus,  semper  suspires  ad  pa- 
triam, cui,  si  Diis  placet,  adseriptus  es  civis;  ubi,  sicut 
optima,  sic  aeterna  sunt  omnia.  Habes,  mi  Domine,  quod 

modo  scribere  visum  erat:  si  quid  occurret  aliud,  oc- 
current autem  multa  quotidie,  id  dici  alterius  opus 
erit.  De  stilo  videris:  res  procul  dubio  clara  est;  ita- 
que si  stilum  non  probas,  materiam  non  damnabis. 
Vive  feliciter,  nostrum  decus. 

Ad  fontem  Sorgue.  Decimo  Kalendas  Octobris. 


EPISTOLA  11. 

FRANCISCUS  1’ETUARCA  SOCRATI  SUO  S.  I*.  D. 

Mittit  ad  eum  litteras  superiores  Cardinali  reddendas,  cuius  et  animi 
dotes  et  res  magnilice  gestas  laudibus  efferens,  miratur  littera- 
rum inopiam. 


Magnanimum  et  excelsum  illum  virum  plane  nosti 
supra  quem,  praeter  unum  Romanum  Pontificem,  nihil 
videt  slatus  Ecclesiae  militantis,  immo,  nisi  illi  invidiam, 
mihi  adulatoris  infamiam  quaesisse  vererer,  ne  hunc 
quidem;  aliquanto  enim  altius  videtur  Papas  facere, 
quam  Papam  esse.  Tacet  ille,  fama  loquitur:  negat  ipse, 
sed  affirmant  omnes  duos  eum  ex  ordine  Romanos 
creasse  Pontifices : quos  si  quis  tanti  beneficii  memores 
gratosquc  iactaverit,  tota  neget  Ecclesia:  ipse  autem, 
quod  in  lingua  eius  sonat  et  in  fronte  legitur,  ingrati- 
tudinem alienam  alto  animo  contemnit,  neu  cuiusquam 
vitium  virtutibus  suis  obsit  enititur.  Haec  de  illius  viri 
magnitudine  dixerim  idcirco  brevius,  quod  et  nola  res 
est,  et  illi  haud  sane  commemorationem  placitam  ad- 
verti. Affectum  vero  eius  ad  me  narrare  tibi  velle  su- 
perfluum fuerit,  quo  non  me  solum,  sed  te  et  meos 

omnes  amplectitur.  Ilie  vir  tantus  et  sic  nostri  amans 
cum  possit  suo  iure  praecipere,  quotidie  orat  ut  sibi 
aliquid  scribam,  semper  illud  adiiciens  ut  scribam  cla- 
re: simulque  illud,  quod  cum  illa  quam  postulat  vix 
claritate  cohabitat,  ut  aliquid  de  poetis  interseram,  qui- 
bus, me  hortante,  delectari  coepit,  non  ut  illis  inhaereat, 
sed  ut  eorum  ope  suis  in  finibus  utatur,  pieriisque  co- 
loribus civilem  facundiam,  qua  pollet  eximie,  condiat 
atque  exornet.  Res  haec  igitur  difficultatem  habet  non 
exiguam.  Sentio  enim:  insedit  sibi  planities  legistarum 
ita,  ut  quidquid  aliter  dicitur  obscurum  putet:  et  tamen 
aliter  dici  oportet,  quia  sic  dici  utique  non  potest.  Mi- 
rum prorsus!  hac  capacitate  rerum  omnium  quae  coelo 
continentur,  quod  Caesari  maiori  Plinius  Secundus  at- 
tribuit, atque  hoc  altissimo  ingenio,  quo  praeter  excel- 
lentem solcrliam  agendorum  et  consilii  acumen  unicum, 
ipsum  quoque  ius  civile,  cui  aetas  longa  et  studiosa  vix 
sufficit,  ita  per  se  ipsum  brevi  tempore  suum  fecit,  ut 
jurisconsultorum  quorumlibet  nostri  aevi  vel  aequet  glo- 
riam vel  transcendat,  idque,  quod  mirabilius  sit,  inter 
tam  varias  maximarum  rerum  curas,  et  in  hac  fortuna 
fecit,  in  qua  dediscere  solent  homines  non  discere,  cum 
ad  cardinalalum  venisset  indoctior;  is,  inquam,  sic 
natura  ornatus  et  studio  excultus,  sic  rebus  intelligen- 
dis  aptissimus  atque  promptissimus,  in  solis  verbis  est 
segnior,  omnemque  non  suum,  hoc  est  non  civilem 
seu  barbaricum,  stilum  horret,  sa?pe  illud  ingeminans: 
« fac  ut  te  intclligam  sicut  textum  lecjis  intelligo.  » Cui 
ego  respondeo:  textum  legis  in  quo  ipse  puer  studui 
non  omnibus  facilem  ut  sibi,  sed  multis  certe  difficilio- 
rem his  qua?  sibi  difficillima  videantur:  expertis  nempe 

facilia  omnia,  difficilia  inexpertis.  « Fac,  inquit,  ut  te 
sine  labore  omnes  intelligant.  » Cui  illud  obiicio,  vile 
penitus  et  abiectum  esse  quod  sine  ulla  mentis  agita- 
tione percipitur.  Addo  et  quae  Clementi  VI  similiter 
instanti  dixi  olim  multa,  quin  et  alia  quaecumque  sese 
offerunt  in  rem  praesentem  efficacia,  atque  illud  inter 
caetera,  malle  me  a paucis  intelligi  quam  probari  a ne- 
mine. Docti  enim  semper  pauci,  nostra  aetate  paucissi- 
mi, cito  autem,  nisi  sapientia  divina  provideat,  nulli 
erunt.  Donec  ergo  pauci  sunt,  neque  enim  multos,  qui 
nunquam  fuerunt,  quandoque  iam  futuros  spero,  ut  ab 
illis  iudicer  non  recuso:  multorum  vero,  hoc  est  vulgi 
iudicium,  sic  nullius  momenti  feci  semper  ac  facio,  ut 
ab  iis  malim  non  intelligi  quam  laudari;  vulgi  enim 
laus  apud  doctos  infamia  est.  Saepe  insuper  Ciceroniana 
illa  sententia  usus  sum,  quae  in  Tusculano  cius  scripta 
est,  maximum  argumentum  esse  non  subtiliter  ea  dici 
quae  facile  discuntur  et  probantur  ab  indoctis.  Ad 
extremum  quidem  auctoritate  viri  praegravor  luctatus- 
que diu  succumbo,  et  saepe  rationem  meam  subiieiens 
voluntati  sum,  ut  sibi  placeam,  mihi  displiceo:  sed  ne 
displiceam  multis,  novo  more  usus,  sic  illi  scribo  ut 
exemplaria  non  reservem.  Nunc  vero  longae  ac  fervidae 
illius  instantiae,  in  eo  quod  me  clarum  fieri  voluit,  ali- 
quando sic  parui  ut  verear  ne  sibi  nimis  obtempera- 
tum dicat.  Utcumque  ille  iudicaturus  sit,  tu  ingentem 
hanc  sibi  epistolam  dabis,  quam  idcirco  tibi  primum 
dirigendam  credidi,  ut  esset  tibi  occasio  illum  adeundi, 
a quo  nemo  unquam  nisi  aut  melior  discessit  aut  lae- 
tior. Vale. 

Ad  fontem  Sorgiie.  Decimo  Kalendus  Octobris. 

Dulct  de  funere  amici  adolescentis,  et  iacentem  animuin 
erigere  conatur. 


Nisi  iampridem  detersissem  oculos  et  viam  gemi- 
tibus obstruxissem,  firmassemque  animo  mortem  mor- 
talium non  lugere,  in  multas  me  lacrimas  traxisset 
epistolae  tuae  tenor,  quas  tamen  aegre  continui,  quo- 
minus suavissime  obrepentes  assuetum  ad  limen  in 
silentio  pervenirent:  ita  mihi  mirabilis  ac  stupenda,  si 
quid  omnino  stupendum  esset  quod  naturae  omnipa- 
rentis imperio  accidit,  ita  intempestiva  et  acerba,  si  qua 
dies  tributo  mortis  esset  apposita,  ita  denique  repen- 
tina et  praeceps  amici  nostri  ruina  visa  est;  tam  egre- 
gium iuvenUc  florem,  tam  nitidum  formae  lumen,  e 
summo,  ut  apparebat  , firmissimoque  virentium  annorum 
atque  optimae  valetudinis  suae  statu,  non  toto,  ut  ipse 
ais,  trium  horarum  spatio  concidisse ; quo  recenti  scili- 
cet et  claro  notissiinoque  mihi  commonefierem  exemplo 
verum  esse  quod  quotidie  verbo  dicimus,  moribus  licet 
ac  studiis  non  probemus,  nullam  in  rebus  transitoriis 
spem  habendam,  et  adversus  mortem,  praeter  vitae  me- 
ritum ac  conscientiae  puritatem,  nullam  penitus  esse  re- 
medium. Quid  enim  mihi  medici  pollicentur,  quos  pas- 
sim  mori  cernimus,  semperque,  quod  iam  in  proverbium 
abiit,  pallere,  nec  rarius  aegrotare  quam  caeteros?  Sola 
virtus  nescit  interitum.  Quid  autem,  quaeso,  amico  no- 
stro deerat?  et  tamen  quid  sibi  aetas  profuit,  quid 

(brma,  quid  munditiae,  quid  cultus  corporis  ,-sp}§i)dor- 
que  purpureus,  quid  vestium  studiosa  varietas,” 
situsque  habitus,  quid  iucundissiina  vox  cantusque 
mellifluus,  quid  lepor  in  verbo,  quid  angelica  suavitas 
in  incessu,  in  gustu,  in  accubitu,  in  iocis,  in  seriis? 
Anne  his  omnibus  vel  momento  temporis  differre  potuit 
mortis  horam?  0 res  hominum  ambiguas,  o impraeme- 
d i latos  exitus ! O fallacem  spem,  volubilemque  fortunam! 
O tenuissimo  filo  gaudia  nostra  pendentia ! O nunquam 
certum  mortalibus  semperque  suspectum  ac  formida- 
bilem fati  diem!  Sed  quid  ago?  Ecce  iam  pedetentim 
pelagum  ingredior  vix  bene  tutus  in  litore.  Ilaque  re- 
deundum est.  Amicus  noster  periit  quo  nihil  ornatius 
civitas  illa  genuerat.  Talis  ibi  qualis  Romae  Scipio, 
qualis  Spartae  Leonidas,  qualis  Alcibiades  Athenis, 
cuius  nulli  secundam  indolem  mirari  soleo,  quem  colo, 
quem  dilexi,  et  qui  milii  quam  carus  fuerit,  nunquam 
clarius  quam  perdendo  cognovi.  Talem  igitur  casum 
tacitus  ferre  non  potui.  Sed  non  ideo  longis  querimo- 
niis indulgendum  est.  Periit  amicus  noster?  Immo  vero 
pereundi  finem  reperit.  Obiit?  Immo  abiit,  ubi  iam  sine 
abeundi  solicitudine  metuque  permaneat.  Abiit?  Immo 
potius  rediit  unde  discesserat,  unde  peregrinabatur, 
unde  exulabal;  rediit  ad  illum  a quo  in  custodiam  ca- 
duci, licet  pulcherrimi  corporis,  missus  erat.  Mortuus 
est?  Immo  nos  assidue  morientes  deserens,  nunc  primum 
vivit.  Sepultus  est?  Immo  gravibus  vinclis  explicitus 
suum  terrae,  coelo  suum  reddidit.  Iacet  equidem  corpus 
exanime  et  oculos  spectantium,  quos  mulcere  consue- 
verat, nunc  terret;  animus  autem  corporeo  carcero 
liberatus,  iam  laetior  semperque  ipso  formosior  ac  vi- 

vacior,  virtutibus  suis  comitantibus,  astra  conscendit. 
Illic  modo  habitat,  ut  spero;  corpus  terrae  creditum 
multo  splendidius  suo  tempore  recepturus.  Secum 
ergo  tam  feliciter  actum  puto,  ut  illius  vicem  deflere 
non  tam  commiserationis  quam  invidi®  videatur:  me- 
cum  incommodius,  ut  Laelius  in  Africani  sui  morte  con- 
queritur, quem  fuerat  aequum,  ut  prius  introieram,  sic 
prius  exire  de  vita.  Me  ipsum  tamen  cum  eodem  Laelio 
consolor:  virtutem  enim  illius  viri  amavi,  quae  extincta 
non  est,  alioquin  inconsolabili  moerore  conficerer.  Qua- 
mobrem,  tuis  litteris  lectis,  ut  dixi,  luctum  ingentem 
omni  quantulacumque  aderat  ratione  coercui,  dolorem 
coercere  non  potui  ; dolui,  fateor,  nec  occulto  tibi  mol- 
litiem meam;  dolui,  inquam,  et  doleo  plus  aliquanto 
quam  iam  doliturum  aliquid  cogitassem ; doleo  autem 
non  illius  immutatam  sortem,  sed  et  patri®  rarum  de- 
cus et  vicini®  nostr®  quoddam  velut  insigne  sidus 
extinclum,  et  a nobis  non  inamoenum  curarum  nostra- 
rum solatium  recessisse.  Sed  quoniam  magnus  dolor, 
nisi  coaqlus,  non  desinit,  et  damnorum  irreparabilium 
querela  nil  nisi  damni  ac  doloris  accessio  est,  his 
omissis,  ad  illam  epistol®  tu®  pariem  venio,  ubi  ut  pro 
illo  orem  iubes.  Et  admonitionem  quidem  tuam  laudo. 
Verumtamen,  tu  sacerdos:  tuum  est  orare:  ego  et  de- 
functi et  superstitis  amicus,  te  pro  illo  rogo,  ut,  si  quid 
felicitati  su®  deest,  tu  pro  eo  communem  Dominum 
Christum  roges.  Vale. 

Ad  fontem  Sorgiae.  Septimo  Kulcndas  Octobris. 

EPISTOLA  IV. 

FRANCISCUS  PETRARCA  LUC.E  SACERDOTI  PLACENTINO  S.  P.  I). 


Adversus  objurgatores  quibus  sui  in  Italiam  reditus  vulgata  fama 
calumniandi  prccbuit  occasionem. 


Duas  simul  epistolas  tuas  accepi,  exhortatoriam 
alteram  animo  meo  gratissimam  et  inter  huius  tempo- 
ris angores  atque  fastidia  non  modo  iucundam,  sed 
prope  necessariam:  alteram  vero  reprehensoriam , non 
minus  utique  placituram,  si  reprehensio  iusta  foret. 
Illa  quidem,  ut  ais,  non  tua  est,  sed  vulgi,  quae  licet 
auribus  infesta,  tamen  animum  non  attingit:  nam  ut 
minime  novum  calumniae  genus,  ita  scis  me  saepe  pas- 
sum talia,  et  minime  mirum,  me  populo  displicere.  Id 
potius  miror  dum  interdum  me  ab  illo  laudibus  inspe- 
ratis et  invisis  celebrari  audio.  Cum  prima  enim  amo- 
ris causa  similitudo  sit,  ego  in  hoc  occupatissimus 
semper  fui,  ut  vulgo  dissimillimus  evaderem;  quod  si 
unquam  plene  assequi  potuero,  tum  demum  me  felicis- 
simum arbitrabor.  Quomodo  igitur  placerem  illis,  qui- 
bus ut  displiceam  summo  semper  studio  nisus  sum, 
cum  assentatores  blandi  plebiculae,  quibus  diversum 
studium  intentioque  contraria  est,  vix  artibus  suis 
omnibus  possint  quod  cupiunt  invenire,  quorum  pleri- 
que  post  pudendo  artificio  quaesitas  laudes  non  solum 
ignominiam  versis  repente  suffragiis,  sed,  illorum  more 
qui  pardos  aut  tigres  aut  Icones  blanditiis  aluerunt, 
saepe  etiam  delinitae  plebis  impetum  aut  insidias  passi 
sunt?  Sed  redeamus  ad  propria.  Nolo  mireris  si  in  me 

nunc  hosle  notorio  taliter  inimicus  vulgus  iure  suo 
utitur;  magni  autem  et  bene  compositi  viatoris  est  la- 
tratibus non  moveri.  Ego  profecto  non  moveor,  et 
saepe  illud  Ciceronis  in  animum  redit : quid  dc  te  lo- 
quantur homines  ipsi  viderint.  Et  post  pauca : alta 
spectare  si  voles,  neque  vulgi  sermonibus  te  dederis,  nec 
in  prcemiis  humanis  spem  posueris  rerum  tuarum : et  il- 
lud Senecae:  male  de  me  loquantur  homines,  faciunt  non 
quod  mereor,  sed  quod  solent  pigri  canes  et  inutiles  et 
inedia  scabiosi,  quando  ad  lunam  latrant.  Quid  se  de 
rebus  ac  de  proposito  eius  torquent  qui  nunquam  vel 
semel  dc  eorum  vita  vel  morte,  aut  omnino  de  eis  nisi 
ut  de  totidem,  ne  dicam  bclluis,  sed  cadaveribus  co- 
gitavit? At  dulce  est  multis  insanire,  et  propriis  ne- 
glectis, alieni  pectoris  secreta  perquirere,  profundaequc 
mentis  latebras  scrutari.  Quae  omnium  perdifficilis  in- 
dago est,  divinant  forte  quod  humano  studio  sciri  nequit. 
Quisnam,  oro,  Delphis  profugus  Apollo  istorum  sese 
pectoribus  infudit?  Prorsum  mira  res : rerum  suarum 
nescii  meas  norunt,  quas  ego  quam  longissime  ab  illo- 
rum oculis,  et,  ut  iEneas  pignora  penatesque  suos, 
curva  in  valle  recondidi.  Quid  autem  dicant  operae 
pretium  est  excutere.  Iam  enim  pedetentim  ad  causam 
loquendi  pervenimus.  In  primis  quidem  cuius  ab  Italia 
discessum  velut  fatalem  sibi  ac  valde  pestiferum  ti- 
muerunt, cius  nunc  reditum  fama,  ut  ais,  praecognitum 
criminantur,  vel  insolentes,  si  nusquam  esse  velint  a 
quo  nusquam  esse  prohibentur,  vel  insani,  si  eumdem 
simul  et  discedere  doleant  ct  reverti.  Ego  vero  quid 
dicam?  quando  etiam  nunc  actuum  ratio  reddenda  est, 
(est  enim  officii  proprium  nihil  agere,  cuius  non  possis 

reddere  rationem)  non  vulgo  certe,  sed  tibi  ct  profe- 
ctionis meae,  et  morse,  et  reditus,  et  totius  propositi 
summam  brevibus  absolvam.  Veni,  ut  scis,  nuper  ad 
curiam,  immo  vero  Babylonem  veni.  Mirantur  et  stupent 
quod  hinc  abire  meditor,  ubi,  Deo  et  conscientia  testi- 
bus, quod  ex  me  saepius  audisti,  nunquam  nisi  tristis 
ct  invitus  fui,  tunc  etiam  dum  laqueis  validioribus  re- 
tinebar. Sed  veni.  Iam  hinc,  nisi  penitus  desipercnl, 
praesagire  poterant  non  sine  magna  causa,  sed  quae 
eos  et  latuit  et  latebit,  me  non  errore  aliquo  ad  locum 
mihi  ab  infantia  ct  cognitum  et  invisum  commigrasse, 
deserta  ad  tempus  statione  gratissima  et  solitudine, 
cuius,  si  me  ipsum  familiariter  agnosco,  nemo  a ppc len- 
tior usquam  vivit,  dimisso  Helicone  nostro  italo,  et 
otio  litterato  ac  tranquillo,  nulli  nocuo,  multis  invidio- 
so, et,  ut  animadvertere  incipio,  nonnullis  etiam  odioso, 
atque,  his  tot  tanlisque  solatiis  inamoena  negotia  prae- 
tulisse et  inextricabilem  curiae  labyrinthum.  Forte  me 
paupertas  vel  divitiae  pepulere,  duplex  mortalium  la- 
bor, vel  inimicitia,  vel  simultas  aliqua,  vel,  quo  nil 
molestius  altis  animis  esse  solet,  contemptus  me  forsi- 
tan loco  movit?  Plane  horum  quodlibet  suspicentur, 
nisi  semper  aequis  spatiis  et  a magnis  divitiis  et  a turpi 
inopia  distare  studui,  nisi  bonis  omnibus,  non  solum 
iis  quibuscum  vitam  agere  contingit,  sed  etiam  longe 
positis  carus  semper  et  singulari  quadam  benevolentia 
cultus  fui;  si  non  me  principes  Italiae  viri  et  precibus 
retinere  lentarunt,  et  abeuntem  doluerunt  ct  absentem 
avidissime  praestolantur.  Aliquid  puto,  sed  occultioris 
causae  fuit,  quae  me  tot  obstantibus  urgeret,  reniten- 
tibusque  convelleret.  F.t  quid  sciunt  an  id  ipsum  pro 

quo  veni  iam  perfectum  sit,  an  vero  perfici  non  possit? 
Utraque  redeundi  sufficiens  causa  est.  Rursus  quid 
sciunt  an  et  hic  esse  diutius  et  eos  interim  irridere 
propositum  sit?  Iam  doloris  causam,  iam  clavi  locum 
reperi.  Hoc  est,  mihi  crede,  quod  illos  premit,  non  quia 
me  istinc  absentem  dolcant,  sed  quia  hic  praesentem 
metuunt.  Istic  enim  aures  eorum  atque  oculos  dum- 
taxat offendo,  hinc  ex  me  graviora  concipiunt.  Ita  ego 
non  solum  bonis  amabilis,  quod  semper  optaveram, 
sed,  quod  minime  voluissem,  stultis  quoque  formida- 
bilis factus  sum.  Novum  vero  malitiae  genus  attende: 
habet  enim  et  dementia  suum  acumen  aculeosque  suos. 
Moram  meam  quam  longiorem  exeerantur  ac  metuunt, 
breviorem  simulant  se  timere,  ut  vel  sic  efficiant  quod 
intendunt,  non  ignari  me  illorum  semper  opinionibus 
toto  animo  repugnantem,  et  niti  solitum  per  adversa 
iudicia  delirantium,  ut  qui  nullo  calle  felicius  ad  verum 
perveniri  arbitror,  quam  praecipites  et  obliquas  vias 
caecae  vagaeque  multitudinis  deserendo.  Quem  sane 
colorem  figmento  praetendant  videamus.  Nam  ne  in  hoc 
quidem  conveniunt;  non  insolitum  turbae  malum:  sccum 
ipsa  discordat  amentia.  Quidam  ergo  reditum  meum, 
qui  nondum  est,  atque  utinam  nunc  esset,  non  ut  illo- 
rum metus,  sed  ut  animi  mei  desiderium  leniretur,  in- 
constantiae attribuunt,  quasi  non  omnibus  notum  sit 
quibus  ego  notus  sum,  nullam  minus  maculam  meis 
moribus  convenire,  aliquanloque  magis,  nisi  ab  iniquis 
rerum  existimatoribus,  pertinaciae  suspicionem  quam 
inconstantiae  formidandam.  Quidam  vero  idem  festini 
reditus  crimen,  ut  scribis,  avaritiae  adseribunt,  quibus, 
tacito  me,  vita  respondet  mea.  Quis  unquam  huius  gc- 

neris  avarum  vidit,  qui  cum  dives  esse  posset,  pauper 
esse  maluerit?  Alqui  cupere  et  spernere  adversa  sunt. 
Sed  invidia  caeci  contraria  loqui  se  non  vident,  et  con- 
temptorem vocitare  soliti,  quotiens  libido  labiorum  tu- 
lit, avarum  dicunt.  Quid  ad  me?  dicant  vel  furem,  vel 
raptorem,  vel  testamentorum  captatorem,  non  magis 
ideo  talis  fiam,  quam  ipsi  iusti,  magnanimi,  sobrii, 
prudentes  fient,  si  ego  id  de  eis  dicere  voluerim  non 
minori  quidem,  sed  honestiori  mendacio.  Vetus  ista  li- 
centia obtrectandi  iis  quos  modo  laudaverint:  vetus 
haec  impudentia,  vetus  incuriositas  mentiendi,  eo  forsan 
excusabilior  quod,  canibus  quoque  mos  est,  quibus  hi 
simillimi  fieri  student,  qualiter  latrent  seu  quam  uni- 
formiter non  curare.  Nisi  forte  illa  iustior  insimulatio 
dici  potest,  quod,  cum  duo  sint  avaritiae  capita  et  sit 
alterum  immodico  appetitu,  alterum  nimia  tenacitate 
damnabile,  non  primi  arguor,  sed  secundi,  quasi  vo- 
raginem curialium  impensarum  vel  ferre  non  ausim, 
vel  non  possim:  quorum  ultimum,  etsi  verum  esset, 
non  animi  sed  fortunae  crimen  esset.  A primi  certe 
suspicione  me  liberat  patrimonii  mei  modus,  non  auctus 
tempore,  sed  potius  imminutus,  ea  fiducia  quod  cum 
semper  paucis,  tum  ad  terminum  propinquanti  pau- 
cioribus opus  est.  Inhaesit  ossibus  ciccronianum  illud  : 
avaritia  senilis  quid  sibi  velit  non  intclligo : potest 
enim  quidquam  esse  absurdius,  quam  quo  minus  viae 
restat,  eo  plus  viatici  quaerere?  Fidenter  hoc  dixerim 
hostilis  et  exquisitae  calumniae  commentum  esse.  Dies 
ultima  testis  erit,  quando  nil  auferre,  nil  occultare  per- 
mittitur abeunti;  quin  et  conscientiae  et  delatoris  intre- 
pidus, unum  hoc  cum  infidis  accusatoribus  bona  fide 

paciscor,  et  epistolam  hanc  adslipulatricem,  teque  cum 
omnibus,  in  quorum  manus  venerit,  testes  facio;  ut  si 
vel  hodie  apud  me,  vel  quando  hinc  migrabo,  praeter 
libellos  in  quibus  mihi  omnis  ferme  laborum  quies  et 
solatium  vitae  est,  praeter  modestam  supellectilem  et 
quotidianum  sumptum,  qui  hactenus  vel  nunquam  vel 
raro  unquam  defuit,  si  praeter  haec,  inquam,  ii  defossi 
auri  acervataeque  pecuniae  montes  mihi  fuerint  inventi, 
quos  sibi  horum  fingit  invidia,  libere  quidquid  id  est 
sibi  diripiant,  quoque  nullus  mihi  esse  posset  invisior 
patrimonii  finis,  invicem  partiantur.  Hanc  haeredi  meo 
praesenti  elogio  legem  dico,  ne  quid  hiscere  audeat  ab 
adverso,  et  ut  cupide  quaesiti  thesauri  illorum  possessio, 
sic  sola  cupiditatis  infamia  mea  sit,  haeredis  vero  nudum 
nomen  et  inanis  expectatio.  Verum  isti  quia  me  habitu 
minus  forte  miserabilem,  quam  se  ipsos  vident,  dum 
sibi  aliquantulum  latentis  auri  sentiunt,  mihi  pro  rata 
parte  fortunae  ingentes  thesauros  humi  abditos  su- 
spicantur; et  opinari  nequeunt  me  non  de  aliquo  the- 
saurizare, cum  ipsi  paene  de  nihilo  thesaurizent.  Stultis- 
simi et  iniquissimi  indices,  qui  propria  mensura  alienum 
animum  metiuntur  omni  ex  parte  dissimilem.  Illi  enim 
semper  se  victuros  sperant  non  modo  mortales  sed 
etiam  moribundi:  ego  me  incolumis  et  mortalem  et  aevi 
brevis  memini,  eiusdemque,  ut  Seneca  tuus  ait,  incerti. 
Illi  tuta  sibi  defutura  formidant,  ego  contra  omnia  af- 
fatim superfutura  confido.  Ilorum  tamen  error  catenus 
mihi  gratus  esse  potest,  si  eos  fallit  et  cruciat:  si  au- 
tem simulatus  est  error,  magna  mihi  pars  iucunditalis 
eripitur,  qui  animos  eorum  venenosis  morsibus  invidiae 
et  arcanis  curarum  stimulis  vehit  totidem  tortoribus 

carnificibusque  devoveo.  Sed  iam  quod  alii  vel  fingant 
vel  cogitent  audiamus.  Diffidentias  dicunt  esse,  si  redeo. 
Cuius  quasso  diffidentiae?  An  cuiquam  ignotum  est,  ne- 
minem huc  tam  parva  fortuna  hominem  his  temporibus 
venisse,  qui,  ut  a capite  incipiam,  et  a romano  ponti- 
fice et  a maximis  et  a magnis  tanta  alacritate  tantoque 
cum  gaudio  videretur?  Gloriari  enim  oportet,  sed  in 
Domino,  qui  mihi  tribuit  tantum  et  tam  rarum  favorem 
vel  mereri  posse,  vel  sine  meritis  invenire.  Magna 
quidem  cum  admiratione  multorum,  prascipueque  mei, 
iis  etiam  quos  nunquam  videram,  iis  dico  qui  romuleo 
cardine  fulgentes  ex  alto  pariter  cuncta  despicere,  et 
principes  ipsos  ac  terrarum  dominos  fastidire  solent, 
tam  gratum  adventum  meum  esse  perpendi,  idque  eos 
tanta  serenitate  frontium,  tanta  verborum  dulcedine, 
tanta  denique  actuum  benignitate  testari,  ut  tantum 
famae  licuisse  vix  crederem.  Nulla  ergo  diffidentiae 
causa  est,  crede  mihi;  magna  sperare  liceret,  si  liberet. 
Ego  autem  nihil  cupio,  praeter  pacem  animi:  et  quo- 
niam nihil  cupio,  nihil  spero.  Quod  etsi  de  illorum  ge- 
nere videatur  quae  fidem  putentur  excedere,  libi  tamen, 
nisi  fallor,  et  saepe  multis  indiciis  probatum  est,  et  nunc 
uno  recenti  et  tibi  nondum  cognito  demonstrabitur  ar- 
gumento. Nosti  quidem  aequis  fere  portionibus  quadri- 
partitam mihi  ab  olim  haereditatem  ecclesiasticam  con- 
tigisse, quando  ut  sic  vivamus  sors  nostra  est,  et  seu 
parentum,  seu  nostris  auspiciis  a primis  annis  id  vitae 
genus  elegimus.  Huius  igitur  haereditatis  duas  partes 
mihi  suffecturas  ratus,  duas  reliquas  inter  duos  veteres 
et  benemeritos  amicos  ita  partitus  sum,  ut,  cum  usque 
ad  hoc  tempus  ambobus  ditior  fuerim,  nunc  me  ditior 

sit  uterque : lantamque  mihi  dulcedinem  affert  facti 
memoria,  quantum  vix  obtrectatoribus  meis  amaritu- 
dinis importaret,  si  tale  aliquid  non  dicam  facerent, 
ne  impossibilem  conditionem  adhibere  videar,  sed  fa- 
cere cogerentur.  Accesserat  hasreditatis  huiusce  de  qua 
loquor  quinta  quaedam  particula,  reliquis  quidem  im- 
par, sed  quae  locorum  vicinitate  tibi  convenientior  visa 
sit.  Hanc  nuper  oblatam  mihi  eripiens  tibi  dedi.  Itaque 
per  hunc  ipsum  nuncium  apostolicas  litteras  excipies, 
in  quibus  te  Mutinensem  canonicum  factum  leges, 
measque  simul,  quibus  te  illius  urbis  domino  commen- 
dandum duxi,  cui  quam  sim  carus  nosti  optime.  Vide 
nunc  et  in  silentio  iudica  quanta  fides  vel  illorum  ma- 
ledictis, vel  meis  defensionibus  sit  habenda:  notae  tibi 
sunt  partes,  rectum  iudicium,  aequa  lanx.  Sin  iudicium 
meum  vis,  Senecae  verbis  illud  accipe:  nihilo  pluris  me 
horum  verba  facere,  quam  venire  redditos  crepitus.  Quid 
enim,  oro  te,  refert  qua  parte  corporis  turpiter  sonent? 
Et  profecto  nulla  stulti  ore  pars  obscenior  est.  Quid 
autem  aliis  intentum  importuno  latratu  rabidi  et  fame- 
lici canes  exagitant?  An  forsan  oderunt,  et  odium  ver- 
bis explent,  ignavum  vulgus  et  imbelle,  quibus  sordidae 
linguae  acies  sola  est?  At  cur  oderint  nullis  unquam 
iniuriis  lacessiti,  nisi  morum  vitaeque  dissonantiam  ad 
iniuriam  trahunt?  An  potius  invident?  Sed  inter  pares, 
ut  dicitur,  esse  solet  invidia.  An  forte  ebrii  somniant 
et  in  somnio  loquuntur?  Hoc  verius  opinari,  hoc  sentire 
maluerim.  Somnus  excuset  amentiam.  Multa  dicunt 
et  faciunt  dormientes,  quorum  meminisse  nequeunt 
experrecti:  multi  sunt,  quorum  vita  usque  ad  exitum 
somnus  est.  Hapc,  amice,  tibi,  tam  scrupulose  dictante 

ira,  scribo,  ut  qui  famas  meae  patrocinium  suscepisti, 
adversus  has,  si  forte  canum  nomen  offendit,  picas  lo- 
quacissimas  argutior  fias,  identidem  admonens  ut  ocu- 
los ad  sese  vertere  incipiant,  neu  nigrantes  corvi  de 
cycnorum  maculis  disputent.  Tum  demum  pudebit  eo- 
rum mores  carpere  quorum  vix  faciem  norunt:  tum 
desinent  de  alienis  rebus  fabulari,  dum  domi  suae 
abunde  repererint  quod  loquantur,  et  amplam  calami- 
tatum ac  dolorum  suorum  materiam  cogitabunt.  At, 
ne  quid  hodie  de  conceptis  sileam,  illi  mihi  ad  verum 
propius  videntur  accedere,  qui  aliam  reditus  mei  cau- 
sam indignationem  ferunt.  Nam  et  haec  quoque  sen- 
tentia in  litteris  tuis  erat.  Hi  non  usquam  adeo  insa- 
niunt: in  animum  quidem  meum  videntur  profundius 
inspexisse,  modo  sciant  quid  est  indignatio.  Libet  igi- 
tur diflinire:  id  quod  quam  recte  faciam,  tuum  sit  iu- 
dicium.  Est  quidem,  nisi  fallor,  indignatio  nihil  aliud 
quam  generosae  mentis  affectus  excitatior  ex  rerum 
humanarum  indignitate  proveniens.  Hunc  affectum  a 
me  raro  vel  nunquam  abesse  confiteor,  atque  ibi  vehe- 
mentiorem  esse  ubi  materiae  plus  occurrit.  Sed  nimis 
multa  de  re  parva,  immo  minima,  immo  nulla.  Latrent 
ut  libet,  et  sufflantes  in  terram,  pulverem  in  oculos 
suos  excitent.  Nos  illos  vel  ridentes  meritos  vel  imme- 
ritos miserati  coeptumque  nostrum  prosequentes,  ra- 
tionem vitae  ducem  quantum  possumus  habeamus.  Ego 
quod  ad  me  attinet,  pergam  qua  coepi,  neque  ab  hac 

sententia  muscarum  murmure  deterrebor,  et  surda 

♦ 

aure  inanem  strepitum  praetervectus,  vel  perveniam 
quo  suspiro,  vel,  si  id  forte  non  dabitur,  at  saltem  in- 
fortunii mei  penes  vulgus  gloria  non  erit.  Hoc  me 

cerle  praestiturum  spero,  et  consilia  mea  interim,  quae 
multos  ut  lateant  nitor,  tibi  atque  amicis  omnibus  pro-  . 
balum  iri  non  despero,  quamquam  mihi  in  rebus 
omnibus  testimonium  conscientiae  satis  sit.  Vale. 

XIIII.  Kalendas  Novembris,  super  flumina  Babylonis. 


EPISTOLA  V. 

FRANCISCUS  PETRARCA  DUCI  ET  CONSILIO  REIPUBLICiC 
IANUENSIS  S.  P.  I). 

Victoriam  adversus  Venetos  summis  laudibus  effert,  hortaturque  ad  mo- 
destiam et  magnanimitatem  erga  victos.  Civilis  discordia:  damna 
commemorat,  armaque  in  externos  hostes  convertenda  suadet. 


Indulgemihi,  oro,  magnificentissime  Dux,  vosque 
consilii  clarissima  lumina:  familiariter  vobiscum  loqui 
equidem  non  vereor,  neque  hunc  videor  anticipare  ser- 
monem qui  certo  consilio  dilatus  est.  Hactenus  enim, 
fateor,  ut  tantis  finem  apparatibus  fortuna  daret,  an- 
xius expectabam;  et  sicut  inhumanum  erat  ira  atque 
odio  flagrantes  animos  verbis  accendere,  sic  intempe- 
stivum rebar  armatos  et  iam  stantes  in  acie  dehortari 
ac  retrahere  ab  armis.  Sciebam  galeatum  sero  duelli 
poenitere,  et  in  parte  functus  meae  devotionis  officio  vi- 
debar, eo  quod  ante  principium  huius  belli,  quo  simul 
oriens  occidensque  concussus  est,  priusquam  domo 
profecta  utraque  classis  esset,  apud  inclytum  Venetorum 
ducem,  cui  et  notior  sum  et  memor  (sic)  tunc  eram, 
ut  surgentes  irarum  flammas  extingueret  enixe  admo- 
dum et  prope  flebiliter  intercessi,  non  veritus,  ne  alieno 

me  negotio  miscuisse  dicerer,  cum  nec  hominem  dede- 
ceat humanis,  nec  italicum  italicis  malis  tangi,  et  si 
fieri  possit  occurrere;  qua  in  re  nisi  fallit  aestimatio, 
nulli  me  animo  secundum  facio.  Nunc  tandem  inclinata 
iam  re,  nec  exiguo  sanguine  mitigatis,  ut  arbitror,  ar- 
doribus odiorum,  haud  mihi  deinceps  intempestive  vi- 
deor facturus  si,  ut  ita  dixerim,  receptui  cecinero.  Id- 
que  adeo  fidenter  non  facerem  , nisi  eorum  quos 
alloquor  mores  nossem.  Nulla  gens  vel  in  bello  ferocior 
vel  in  victoria  humanior  mitiorque.  Vicistis.  Conquie- 
scite, ne  quis  vos  vestrorum  morum  putet  oblitos.  Ne- 
que etenim  illustribus  tantum  viris  ac  populis,  sed  no- 
bilibus etiam  feris  satis  est  vicisse,  ignobilibus  autem 
saevire  ulterius  est  voluptas,  nec  victoria  sitis  cruoris 
extinguitur.  Vos  igitur  humanissima  pectora  iam  vi- 
ctrices dextras  a sanguine  cohibete.  Tulerit  belli  casus 
eos  qui  in  praelio  corruerunt:  fuerit  illud  marliae  virtu- 
tis: at  reliquias  armis  insectari  non  est  vestrae  lenita- 
tis. Neque  enim  est  facile  inter  micantes  telorum  acies 
exacto  prorsus  examine  librare  singula,  quem  stillanti 
gladio  ferias,  unde  manum  retrahas.  Omnia  miscet  impe- 
tus ardorque  pugnantium,  qui  ubi  resedit,  rediitque  tran- 
quillitas animorum,  simul  et  iudicii  libertas  intermissa 
revertitur,  tum  frenare  animum  decet,  et  humanitate 
notabili  dignum  sese  probare  victoria.  Quod  haud  du- 
bie facile  praestabunt,  quibus  non  nova  et  insueta  res 
est  vincere.  Insolenti  enim  gaudio  praecipites  aguntur 
leves  animi,  et  fraenum  rationis  excutit  repentina  laeti- 
tia. Vobis  vincere  iam  in  consuetudinem  versum  est, 
quotque  per  orbem  terrarum  bella  Ianuensium,  totidem 
victoriae  numerantur.  Maria  prope  omnium  gentium  ve- 

stris  triumphis  ac  victoriis  illustrastis:  Tyrrhenum , 
Adriaticum,  Euxinum,  Ionium,  Africum,  zEgeum;  ipse 
vestra  signa  timet  Oceanus,  gaudetque  Indus  ad  se 
navigio  non  posse  transiri.  Hoc  supererat  ut  spuman- 
tem hostium  vestrorum  cruoribus  Bosphorum  videre- 
mus; et  vidimus.  Quid  enim  inter  nos  qui  legimus  et 
ipsos  interfuit  bellatores,  nisi  quod  illis  prae  magnitu- 
dine animorum  sine  horrore  periculum  dum  pugnare- 
tur, nobis  dum  legeremus  horror  sine  periculo  circum- 
fusus est?  Cuius  enim  animum  non  horror  invaderet 
audientis  aut  legentis  illius  horrificae  noctis  eventum 
quando  ad  vesperam  violentissimo  flante  Austro  inter 
Costanlinopolim  et  Calcedonem  trium  validissimarum 
gentium  in  vos  factus  incursus  est,  illis  a meridie  ve- 
nientibus (a  Callipoli  enim  solverant)  et  vento  adiutis 
atque  ideo  vela  facientibus,  vobis  contra  hostes,  contra 
ventum,  contra  mare  pugnantibus,  lamque  atrox  praelium 
coortum  est,  ut  illud  neque  tempestas  valida,  neque  nox 
insecuta  dirimeret?  Quis  ille  ventorum  impetus,  quod 
murmur  rudentum,  quis  ille  tubarum  clangor,  quis  cla- 
mor ac  gemitus  virorum,  quae  navium  collisio,  quis  ferri 
sonitus, quis  sibilus  per  tenebras  volitantium  sagittarum? 
Pernox  enim  praelium  fuit, cui  per  omnia  conveniret  illud 
poeticum: 

Quis  cladem  illius  noctis,  quis  funera  fando 

Explicet,  aut  possit  lacrimis  mquare  labores? 

Postremo  proximam  in  lucem  pugna  sine  intermissione 
protracta  est,  et  quo  magis  posteritas  miretur  nox  bru- 
malis fuit.  Sequens  pugnae  dies  additus.  Quis  unquam 
simile  aliquid  audivit,  quis  tale  aliquid  vidit  aut  legit? 
Magna  unius,  magna  alterius  lucis  parte  et  tota  interim 

nocte  pugnatum  cum  freto,  cum  vento,  cum  hostibus. 
Tres  ab  adverso  acies,  et  in  unum  coactae  de  diversis 
tractibus  tres  disiunctissimae  nationes.  In  medio  Ianuon- 
sium  sola  virtus,  sola  Ianuensium  fortuna.  Et  de  exter- 
nis quidem  hostibus  non  doleo.  Quid  enim  laboribus 
italicis  sua  tela  permiscent,  venale  genus  ac  foedifragum 
et  insolens,  quos  in  longinquam  infcliccmque  militiam 
nummus  impellit,  nobiscum  soleinniter  contractae  pacis 
immemores?  Quamvis,  ut  verum  fatear,  calamitoso  et 
misero  popello  misericordia  debeatur:  principibus  suc- 
censcndtim,  qui  infando  et  inhumano  commercio  san- 
guinem suae  gentis  parva  pecunia  vendiderunt.  Quin 
et  de  fallacibus  atque  inertibus  graeculis,  et  per  se 
grande  nihil  ausuris,  non  modo  non  doleo,  sed  valde 
gaudeo,  et  infame  illud  imperium  sedemque  illam  er- 
rorum vestris  manibus  eversura  iri  cupio,  si  forte  vos 
iniuriarum  vindices  Christus  elegit,  et  hanc  u vobis,  ab 
omni  plebe  catholica  male  dilatam,  reposcit  ultionem. 
Italis  autem  nostris  uno  de  corde  compatior;  qui  mihi 
ulinum  fideliter  admonenti  in  tempore  credidissent.  Sed 
oh!  adhuc,  si  quod  piam  vix  optare  audeo,  ccelilus 
inspirati  uterque  coeperitis  meminisse  vos  Italos,  et 
fuisse  amicos  et  esse  posse,  vobisque  non  de  capitali- 
bus offonsis,  sed,  quod  peculiare  semper  potentibus, 
supremumque  pariter  petentibus  locum,  fuit  erilque 
sumptum  de  gloria  et  superioritale  certamen,  atque  ita 
repente,  concitatis  animis,  ab  hoc  italico  et  sociali  bello 
ad  externa  conversi,  adversus  infidos  instigatores  ul- 
tricia  simul  arma  vertatis,  et  illis  ferro,  laqueo,  pelago 
absumptis,  quod  momento  temporis  Geri  potest,  mox 
expeditionem  piam  ad  liberationem  Terne  Sanctae  atque 

obsequium  Iesu  Christi  feliciter  assumentes,  spectacu- 
lum mundo  et  posteritati  gratissimum  praebeatis ! Sed 
inceptum  sequor.  Vicistis,  viri  fontes:  ostendite  nunc 
cunctis  mortalibus  non  vos  cum  Italis  pro  odio  aut  cu- 
piditate ulla,  sed  pro  pace  certasse.  Cogite  hostes  ve- 
stros, vel  in  silentio  fateri  se  a vobis  non  magis  armis 
victos  esse  quam  moribus.  Qui  potentiam  vestram  ti- 
ment virtutem  venerentur  ac  diligant.  Rectius  superior 
dici  debet  qui  adversarium  virtute  animi,  quam  qui 
ferro  superat.  Ille  verus  est  victor,  qui  animum  suum 
vincit,  ratione  vincitur,  motus  mitigat,  victoriam  tem- 
perat, iram  fraenat.  Is  sa?pe  dignus  est  vincere  qui 
vincendo  fit  melior,  et  supremam  bellicam  laudem  ha- 
bet, quem  non  sternit  adversitas,  prosperitas  non  ex- 
tollit. Primum  in  ipsis  belli  difficultatibus  praestitistis  , 
secundum  post  victoriam  praestate,  ut  mundus  intelli- 
gat  in  omni  fortuna  eosdem  vos  animos  habere,  et 
uniformitatis  ac  constantiae  ornamentum  virtutibus  ve- 
stris accedat,  nilquc  omnium,  quae  ad  perfectam  glo- 
riam optantur  pace  bclloque  vobis  desit.  Nunc  venio 
ad  eam  curam,  quae  valde  me  premit  ac  sollicitat,  qua 
si  me  modestia  vestra  liberaverit,  nihil  erit  in  vestra 
republica  quod  metuam.  Solet  equidem  ut  exterior  ma- 
gnorum corporum  sanitas,  sic  pax  magnarum  urbium 
morbis  abundare  latentibus,  et  compressis  apparentibus 
malis,  intus  ipsisque  in  visceribus  laborare,  qum  pe- 
stis emerserit,  tamen  primum  intelligitur  melius  in  cute 
mansura  quam  sub  regione  cordis  migratura  quce  preme- 
ret.' Saepe  ut  gravibus  corporibus  exercitia  sic  magnis 

1 H*c  qua:  Italicis  lineris  notavimus  adeo  implexa  sunt,  ut  ca  ger- 
mantc  lectioni  restituere  nequiverimus. 

populis  medicinalia  bella  sunt,  et  sicut  quies  immodica 
corpus  gravat  atque  inficit,  sic  urbem  immoderata 
tranquillitas.  H®c  et  in  corpore  varios  humores,  et  in 
populis  simultates  varias  ac  discordes  animos  gignit 
affectusque  contrarios.  Agitatio  temperata  sanitatis 
amica  est,  laeta  quies  malae  valetudini  causas  praebet. 
Numquam  romana  virtus  periisset,  si  incolumis  Car- 
thago mansisset.  Ille  terror  cervicibus  amotus  peregri- 
nis vitiis  et  bellis  civilibus  viam  fecit,  magnique  laboris 
finis  maioris  initium  fuit.  Quid,  putamus  Atheniensibus 
nocuisse?  Nempe  ornatissimam  civitatem  non  tam  bel- 
lum ingens  cum  hostibus  aut  Syracusio  in  aequore  de- 
lecta classis, -quam  infensus  civis  Alcibiades  et  triginta 
tyrannorum  domesticus  furor  rabiesque  pessumdedit. 
Facilius  praevidentur  externa  quam  quae  nascuntur  in 
nobis:  profecto  autem  in  omni  morbo  periculosissimum 
est  quod  latet.  Hic,  oro,  providenti®  vestr*  aciem  figite 
qua  vehementer  excellitis,  hic  insistite  et  ne  victoria 
luxurientur  aut  lasciviant  animi  summo  studio  provi- 
dete. Optimum  est  in  pace  vivere;  si  id  non  datur,  opta-- 
bilius  multo  est  cum  hoste  quam  cum  cive  confligere. 
Non  est  mihi  spiritus  propheticus,  non  de  siderum  cursu 
notitiam  futurorum  spondeo;  sed  quantum  ratione  pr®- 
via  ex  pr®teritis  futura  coniicio,  peregrinis  bellis  vos 
invictos  virtus  et  fortuna  pr®stabunt;  nullus  vobis  nisi 
hostis  indigena,  nullus  nisi  civilis  formidandus  est  gla- 
dius. Vinci  Roma  non  poterat,  nisi  ipsa  se  vinceret. 
Idem  vobis  accidet,  nisi  ®quam  civilitatem  et  modestos 
animos  induitis;  quod  si  facitis  semper  felices  et  invicti 
eritis;  classis  vestra  si  secura  sui  fuerit,  cunctis  veniet 
tremenda  litoribus.  Possem  pluribus  verbis  ostendere 

quae  urbes  ab  hostibus  invictae  latenti  sese  odio  perdi- 
derunt. At  in  re  notissima  ratus  sum  pauca  quidem, 
sed  omnium  clarissima  exempla  sufficere,  quod  ad  ve- 
tustatem attinet;  aetatis  enim  nostrae  nullum  usquam 
quam  apud  vos  ipsos  exemplum  clarius  invenio.  Revo- 
cate igitur  ad  memoriam  tempus  illud  quo  inter  popu- 
los Italiae  felicissimi  omnium  fuistis.  Infans  ego  tunc 
eram,  et  vix  velut  in  somniis  visa  commemini,  quando 
sinus  ille  vestri  littoris,  qui  et  solis  ortum  respicit  et 
occasum,  non  terrena  sed  coelestis  habitatio  videbatur, 
et  qualem  apud  Elysios  campos  memorant  poetae:  iuga 
collium  amoenis  tramitibus  vircntesque  convalles,  et  in 
convallibus  felices  animae.  Quis  non  ex  alto  turres  ac 
palatia  mirabatur,  atque  arte  perdomitam  naturam,  ri- 
gidos colles  cedro  Bromioque  atque  olea  vestitos , et 
sub  altis  rupibus  aedes  marmoreas  nullis  secundas  re- 
giis, nullis  urbibus  non  optandas?  Quis  non  spectabat 
attonitus  latibula  illa  laetissima,  ubi  inter  scopulos  atria 
auratis  trabibus  stabant,  et  aequoreis  sonantia  fluctibus, 
et  tempestate  rorantia,  quae  specie  sua  navigantium  in 
se  ora  converterent,  oblitumque  remi  nautam  spectaculi 
novitate  suspenderent?  At  si  terra  iter  ageres,  quem 
non  stupor  animi  maximus  habebat  augustissimos  et 
plusquam  humanos  virorum  matronarumque  habitus 
cernentem;  quis  non  viator  medio  calle  torpebat,  nun- 
quam visas  in  urbibus  delicias  inter  silvarum  latebras 
et  remotissima  rura  conspiciens?  Denique  cum  ad  ur- 
bem ventum  erat,  vere  Regum  urbem,  quod  de  Roma 
dictum  est,  et  felicitatis  templum  lsetitiaeque  limen  in- 
trasse te  crederes.  Non  multo  ante  id  tempus  victis 
primum  magno  praelio  Pisanis,  habueratis  ex  ordine 

bellum  aliud  navale  cum  Venetis.  Interrogate  senes  ve- 
stros; supersunt  enim  qui  utrumque  praelium  viderint: 
quantas  portuum  tremor,  quanta  veneratio  populorum, 
quantus  litorum  fragor  victoriosae  classis  adventu,  cum 
iniussu  vestro  diu  vix  ullus  toto  se  pelago  moveret. 
Sensim  inde  ad  illud  tempus  animos  memoriamque  de- 
flectite, quando  felicitatis  comites,  luxus,  livor  et  super- 
bia civitatem  beatam  et  victorem  populum  pervasere ; 
et  quod  nunquam  externis  manibus  factum  foret,  in 
tantas  impulere  miserias,  ut  deserta  et  inculta,  et  foeda 
civitatis  facies,  et  litoreum  illud  decus  pro  aedium  ma- 
gnificentia in  totidem  speluncas  latronum  conversum, 
verum  horrorem  ac  metum  praetereuntibus  incuteret. 
Postremo  urbs  ipsa  suis  ab  exulibus  obsessa  Mediola- 
nensium auxilio  diuque  bello  gravissimo  vexata  est, 
dum  in  ea  tunc  Robertus  almae  memoriae  rex  Siculus, 
clarissimum  aevi  sui  sidus,  qui  ad  praesidium  eius  ac- 
cesserat, anno  prope  integro  esset  inclusus,  quotidie- 
que,  quod  pro  monstro  narrandum  est  et  nunquam 
alias  auditum,  non  solum  terra  simul  et  pelago,  sed  in 
aere  etiam  et  sub  terram  imo  pugnaretur;  dehinc  mul- 
tis annis  nihil  apud  vos  pacatum,  nihil  tutum,  dum 
nihil  tamen  interea  nisi  victrices  manus  vestrorum  ci- 
vium et  nota  arma  timeretis;  donec  tandem  malis  ad- 
moniti ad  unius  iusli  ducis  auxilium  confugistis,  qui 
optimus  procul  dubio  reipublicae  status  est.  Tum  pri- 
mum sopitis  simultatibus  renovata  felicitas  vestra  fuit, 
et  pulsis  aerumnarum  nebulis  votiva  serenitas  restitu- 
ta. Inde  domi  pax,  et  pacis  semper  amica  iustilia; 
inde  dulcis  civium  concordia  civitatum  certissimum  in- 
crementum, nullaeque  nisi  de  hoste  victoriae.  Quae  cum 

ita  sint,  facilis,  nisi  fallor,  in  posterum  cautela  est.  Ve- 
tus est  verbum,  multa  ideo  male  fieri  quod  tantummodo 
semel  fiant,  neque  sit  reditus  semel  errantibus.  Vos 
una  aetate  bis  felices,  quid  vos  praecipitaverit,  quid  a 
prima  felicitate  deiecerit  meministis;  neque  enim  anti- 
qua res  est:  domestico  memorabili  ac  recenti  exemplo 
docti  estis,  quo  plus  felicitatis,  eo  maiori  opus  esse 
custodia.  Tenera  enim  res  est  humana  prosperitas,  et 
anceps  et  lubrica.  Nostis  nil  vobis  nisi  arma  vestra 
atque  intestinam  discordiam  nocuisse.  En  vivere  iterum 
incipitis:  recognoscite  gressus  vestros,  et  cavete  ne 
eisdem  vestigiis  eodem  relabamini.  Si  hoc  caveritis,  cae- 
tera  tuta  sunt;  victores  ex  omni  acie  redibitis.  Amate 
vos  invicem,  amate  iustitiam,  amate  pacem,  et  si  stu- 
dium belli  tenet,  ite  in  bella  feliciter.  Nunquam  hostes 
deerunt.  Tantum  bellis  civilibus  abstinete. 

Avinione,  Kalendis  Novembris. 


EPISTOLA  VI. 

FRANCISCUS  PETRARCA  DUCI  ET  CONSILIO  REIPUBLIC/E 
IANUENS1S  S.  P.  D. 

Laetatur  bellum  ab  iis  cum  rege  susceptum,  hortaturque  ut  in  eius 
exitium  constanter  conGciant. 

Quod  optabam  video:  ab  ortu  ad  occasum  victri- 
cia signa  convertitis.  Hic  precor  incumbite,  viri  fortes, 
hoc  agite:  hoc  pium,  hoc  iustum,  hoc  sanctum,  hoc 
minime  italicum  hellum  est;  hic  rei  militaris  artificium 
atque  animos  exercere,  hic  vos  impetum  sequi  cupio, 

hinc  enim  prima  malorum  radix  vestris  extirpanda  se- 
curibus. Hic  est  rex  ille  periurus,  cui  causas  bellorum 
legitimas  aucupanti,  cum  ab  initio  bellum  vobis  in- 
diceret, respondistis  nescio  an  animosius,  an  verius: 
« fingi  quidem  causas  verbis  inanibus,  veram  autem 
» furoris  causam  esse  avaritiam : sed  vendere  illum 
o pretio  exiguo  suum  decus  et  suorum  sanguinem,  et 
» propediem  quod  tunc  faceret  sera  poenitentia  darana- 
» turum.  » Gcce  iam  promissum  illi  tempus  advenit : 
Tyrrheno  atque  Africo  mari  rependetur  quod  defuit 
Hellesponto.  Pontus  occiduus  caedibus  fumat  et  suis 
ardet  incendiis;  quin  et  in  terram  egressi  ferro  ac  flam- 
mis inopum  praedonum  tecta  vastate.  Insistite,  oro,  et 
nolite  desistere;  persequimini  inimicos  veslros  et  com- 
prehendite illos,  et  nolite  converti,  donec  deficiant,  ut 
ait  Psalmista:  confringite  illos;  non  poterunt  stare;  ca- 
dent subtus  pedes  vestros  et  longinqua  nuper  expedi- 
tione prostrati,  propriis  iterum  sternentur  in  finibus.  Vim 
fortunae  faventis  agnoscite.  Solebam  dicere:  fraenate 
animos,  cohibete  iram,  temperate  victoriam.  Mutata  ma- 
teria, stilum  muto.  Clamo:  urgete  praeteritos,  fugienti- 
bus instate,  respirandi  spatium  fessis  auferte,  supremam 
huic  bello  manum  ponite.  Nolite  regium  nomen  horre- 
re. Saepe  quod  fulget  exterius  intus  obscurum  est. 
Maius  est  regno  regum  superbias  castigare ; non  regem 
sed  regios  animos  habetis.  Parva  fuit  Roma  dum  re- 
gem habuit,  mox  ut  rege  caruit  immensa,  et  quae  sub 
udq  rege  servierat,  sine  regibus  imperavit.  Invadite 
regem  hunc.  Nec  dant,  nec  adimunt  sceptra  virtutem. 
Rex  est,  sed  homo,  sed  mortalis,  sed  multa  de  vobis 
male  meritus,  et  dignum  supplicium  iusto  sub  iudice 

daturus.  Postremo  quemcumque  illum  fingere  volueri- 
mus unus  est.  Quam  multi  ailtem  vestro  in  populo  for- 
tiores, et  gestarum  rerum  gloria  clariores,  et  quorum 
in  vertice  melius  diadema  resplendeat?  Ite  igitur  intre- 
pide. Nudo  vobis  cum  nomine  bellum  est.  Corpora  viva 
vicistis,  umbras  ne  timebitis?  Ite  feliciter,  neque  enim 
ad  bellum  itis,  sed  ad  belli  praemia.  Ite  celeriter  dum 
tempus  est.  In  civem  enim  uti  scire  victoria  crudelitas, 
in  hostem  nescire  vecordia  est.  Hic  est,  inquam,  ille 
rex  insolens  foederum  contemptor  ac  fidei,  hic  populus 
pacis  impatiens,  haec  scelesta  classis  impia,  bi  vestri 
et  publici  hostes  sunt.  Et  vos  simul  et  rempublicam 
vindicate,  et  hos  barbaros  agnoscere  cogite,  se  amen- 
tes adversus  iustitiam  et  armatos  viros  bellum  indignum 
ac  nefarium  suscepisse.  Venetorum  auro  attonitos,  et 
caeca  cupidine  alienarum  opum  propriae  interim  condi- 
tionis oblitos , publice  poeniteat  paucorum  insaniae , 
praecipilisque  consilii,  et  in  suos  proditores  experta 
vobiscum  infeliciter  tela  convertant:  timeant  in  aeter- 
num non  tantum  arma  vestra  sed  nomen.  Contra  con- 
suetudinem meam  loquor,  ardentes  accendo  et  stimulos 
currentibus  addo;  quod  enim  suadeo  iam  coepistis,  et 
pulchris  iam  fortuna  principiis  adspirat.  Illam  vocantem 
indefessa  virtute  sequimini.  Qui  semper  pacis  auctor 
esse  soleo,  nunc  fidenter  hoc  dixerim;  expedit  vobis 
vel  ista,  vel  similia  iusta  bella  non  mori.  Rubigo  civi- 
lis externo  labore  detergitur;  nescio  quid  vobis  animi 
est:  vestrae  me,  fateor,  iniuriae  exacerbant.  Itaque  pe- 
ream si  in  bis  litteris  ullam  pacis  legeritis  mentionem. 
Opto  vobis  incruentam  de  perfido  hoste  victoriam. 

EPISTOLA  VU. 

FRANCISCUS  PETRARCA  GUIDONI  EPISCOPO  PORTUENSI 
CARDINALI  S.  P.  D. 

Nunciat  se  eum  duobus  mensibus  frustra  oppertum  fuisse 
et  iam  Avenione  digressum  in  Italiam  properare. 


Licentiam  abeundi  quam  mihi  digrediens  verbo 
dederas,  remissis  ex  itinere  litteris  abstulisti,  in  quibus, 
quod  tuae  mirificae  lenitatis  fuit,  rogas  ac  consulis. 
Quod  meae  devotae  humilitatis  est,  preces  ac  consilia 
pro  praeceptis  accipio.  Rogas,  inquam,  ac  consulis  ne 
me  loco  moveam,  donec  vel  ipse  redeas  vel  rescribas 
quadam  de  re  magna,  tangente,  ut  ais,  statum  meum; 
cui  pro  viribus  provehendo  tete  offers  humanitate  simul 
ac  liberalilate  incredibili.  Enimvero  quis  hic  aut  gaudium 
meum  aestimet  aut  leverentiam  metiatur?  Talia  tantus 
tam  pusillo,  et  quod  laudem  tuam  geminat,  sine  ullis 
precibus  meis,  meque  penitus  ignaro,  licet  de  te  nil 
nisi  insuetum  ac  magnificum  opinante?  Pace  saeculi  no- 
stri dixerim  non  hic  modernae  consuetudinis  stilus  est. 
Et  virtutem  tuam  igitur  et  meam  mirari  cogor,  ac  lau- 
dare fortunam.  Tu  tuorum  nec  praesens  nec  absens  obli- 
visceris, neque  ab  illorum  commodis  atque  honoribus 
unquam  cessas.  Ego,  si  tuorum  unus  esse  merui,  felix 
sum:  id  enim  nemo  sine  virtutis  auxilio  meretur.  Si  hoc 
mihi  sine  meritis  accidit,  fortunatus  saltem  astroque 
natus,  quod  aiunt,  benevolo  ac  faventi.  Equidem  pa- 
rendi avidus  non  uno  tantum,  quam  absentiae  tuae  me- 
tam praefixeras,  sed  duobus  nequidquam  mensibus 

expectans  suspensum  gressum  tenui,  nihil  magis  expe- 
ctando  quaerens,  quam  te  iterum  videre,  quem  semper 
video.  Sed  quod  ad  cupidos  oculos  meos  sidereumque 
vultum  tuum  attinet,  cum  semel  abiero,  diu  te,  nisi 
fallor  augurio,  iterum  visurus  non  sum.  Libens  itaque 
venturo  desiderio  providebam.  Quid  autem?  Rex  ille 
regum  maximus  et  tibi  amore  pariter  iunctus  et  sangui- 
ne, simul  et  Parisii  et  Sequana  blandior  et  aliqua  in- 
gens cura  tuae  te  promissionis  immemorem  ultra  prae- 
stitutum reditus  tempus  tenent:  me  tristis  Avinio  et 
violentus  Rhodanus  aegre  hactenus  tenuere.  Fessus 
tandem  plenusque  rerum  curialium,  et  expeetare  am- 
plius non  valens,  hoc  ipso  die  iter  arripui,  non  tamen 
longius  iturus.  Nam  quoad  dabitur,  ad  fontem  Sorgiae 
subsistam,  si  quis  forte  inierim  reditus  tui  felix  rumor 
insonuerit.  Hinc  vero,  si  perstas,  clam  tacitus  pergam 
amicos  fallens,  qui  me  averso  animo  et  obluctante  for- 
tuna retinere  si  possint  in  aeternum  velint;  et  dum 
desideriis  propriis  inserviunt,  me  non  vident,  quorum 
me  charitas  multa  pali  perpulit,  ad  quae  nulla  unquam 
ambitio  compulisset.  Illa  manum  iniecit  et  fatigatum 
corpus  diu  tenuit,  ubi  animus  non  erat:  novissime  au- 
tem, ut  dixi,  iussionis  tuae  pondus  accessit,  molumque 
iam  vinclis  strinxit  pedem.-Et  si  omnis  labor  omnisque 
difficultas  quo  fini  proximior  eo  gravior,  pluris  hanc 
bimestrem  moram,  quam  anni  spatium  eisdem  mihi 
actum  in  locis  existimabis ; pro  quo  merito , quando 
alia  non  adsunt  illud  extremum  quaero,  ut  eam  absen- 
tiae meae  rationem  habeas  ne  amicis  obsit  meis.  Si  quid 
pro  me  magnum  actitabas  (parva  enim  non  soles),  gra- 
tissimam mihi  rem  feceris,  si  quidquid  id  erat  destina- 

tum  mihi  ad  illos  veniat,  ut  dum  te  praesentem  illi  habeant 
hinc  me  abesse  non  sentiaDt.  Mihi  enim  uni  pro  hac  bre- 
vissima vitae  via  viatici  satis  est,  abunde  est,  nimis  est, 
nilque  amplius  requiro.  Tu,  mitissime  pater,  ignosce,  ob- 
secro, si  forsitan  ut  tibi  voleDs  Iaetusque  parui  dum  potui, 
sic  tandem  Decessitati , cui  reges  ac  principes  colla  sub- 
mittunt, tristis  et  invitus  paream.  Vale,  decus  Ecclesiae. 

Ad  fontem  Sorgiae.  Sexto  Idus  Novembris. 


EPISTOLA  Vin. 

FRANCISCUS  PETRARCA  PONTIO  SANSONI  PR/EPOSITO 
' CAVALLICENSI  S.  P.  D. 

Excusat  se  quod  eo  insalutato  abierit , seque  Italiam  versus 
nuntiat  propediem  profecturum. 

Parcat  mihi,  quaeso,  tua  dulcis  humanitas,  optime 
vir,  si  te  insalutato  abii,  quod  et  devotionis  antiquae  et 
novi  promissi  debito  prohibebar.  Nihil  est  quod  magni 
amoris  sibi  conscius  animus  non  praesumat:  speravi  ve- 
niam, fateor : dixi : novit  ille  mores  meos,  et  res  meas,  et 
cor  meum:  veniam  notis  occupationibus  non  negabit. 
Cum  enim  novo  et  insueto  nunc  occupationum  genere,  ut 
nosti,  occupatissimus  semper  sim,  per  hos  dies,  si  quis 
superlativo  altior  gradus  est,  tantum  memet  occupatior 
sum,  ut  mecum  saepe  mirer  et  indigner,  mecumque 
disquiram  tam  brevibus  vitae  curriculis  quorsum  solli- 
citudo ista  mortalium  et  quid  tanta  sibi  velit  anxietas: 
etsi  nonnunquam  ipse  mihi  blandiar  occupationes  meas 
non  e communi  rerum  vulgarium  acervo,  sed  e quodam 
magis  ingenuo  fonte  procedere;  laboremque  meum  hoc 
n.  eo 

remedio  solarer  nisi  plane  nossem  nos  omnes  qui  vivi- 
mus libenter  in  nostrarum  iudicio  rerum  falli.  Itaque 
simillimum  veri  est  ut  sicut  ego  studiis  suis  multos 
irrideo,  sic  vicissim  a multis  irridear;  vulgi  tamen  iu- 
dieia  seniper  sprevi,  meque  ab  eodem  sperni  non  modo 
contempsi,  sed  non  ultimam  gloriae  meae  partem  cre- 
didi. Illud  me  gravius  premit  quod  interdum  studia  vi- 
giliasque meas  mihi  ipse  vix  approbo,  videorque  con- 
sultius acturus  si  abiectis  omnibus,  quibus  operam  et 
hoc,  cuius  tanta  penuria  est,  tempus  impendo,  unum 
agere  inciperem  quod  iamdiu  meditor  et  ad  quod  so- 
lum in  hanc  brevem  et  miseram  vitam  veni.  Sed  huic 
cogitationi  saepe  illa  suboritur,  nihil  haec  studia  illi 
proposito  nocere,  forte  etiam  prodesse.  Inter  haec  du- 
bium atque  haesitantem  sola  temporis  turbat  inopia. 
Ita  ego  unde  me  expedire  molior,  interdum  intentior 
et  occupatior  fio.  Caeterum  inter  haec  alternantis  animi 
consilia  suum  veritas  locum  teneat.  Ego  coeptam  ad 
excusationem  redeo.  Sic  ergo  quibusdam  non  parvis , 
ut  est  animus,  apud  me  negotiis  avocabar.  Noveram 
si  te  adiissem  quam  lente  divellerer;  festinare  iubebant 
curae,  fugiebat  velox  ac  brevis  dies,  vicina  nox  ur- 
gebat, quae  me,  anhelanti  licet  equo  vectum,  in  itinere 
deprehendit.  Da  veniam,  precor;  ne  ve  novam  querela- 
rum habeas  materiam,  scito  mihi  animum  esse  his 
proximis  diebus  in  Italiam  proficisci,  et,  ut  saepe  fal- 
lunt cogitatus,  quod  autumno  agere  decreveram  hyeme 
peragere:  quod  si  ad  Indos  eam,  tibi  semper  atque  ubi- 
libet praesens  ero.  Yale. 

Ad  fontem  Sorgi».  Idibus  Novembris. 

EPISTOLA  I. 

FRANCISCUS  PETRARCA  UEL10  SIO  S.  P.  D. 

Accusat  diuturnum  amici  silentium,  et  respondendi  in  eo  tarditatem 
reprehendit:  hortatur  deinde  ut  suscepto  munere  reipublic* 
sublevanda;,  superbis  nequidquam  obstantibus,  virili  animo  fun- 
gatur. 

Quamvis  antiquus,  immo  semper  recens  et  nun- 
quam inter  nos  senescere  valens  amor,  qui  nos  a te- 
nera aetate  indissolubilibus  nodis  innexuit,  saepe  his 
temporibus  hortaretur  ut  scriberem  moremque  repete- 
rem intermissum,  retrahebar  tamen  hinc  curarum  la- 
queis mearum,  illinc  tui  recordatione  silentii.  Quis  enim 
nisi  amens  surdo  loquitur?  Sunt  quos  non  pigeat  verba 
proiicere  et  quibus  valde  probetur  Ovidianum  illud: 
perdere  verba  leve  est.  At  vero  quisquis  ad  temporis 
brevitatem  celeritatemque  respexerit  intelliget  quam 
parce,  quam  sobrie  dispensandum  sit,  quamque  super- 
vacuis temperandum  non  tantum  actionibus  sed  verbis. 
Paterfamilias  qui  se  egestati  proximum  videt,  ab  im- 
pensis inutilibus  pedem  referi:  inclinatam  diem  cernens 
gressum  viator  ingeminat.  Instat  attritis  bobus  et  ob- 
noxius solito  sulcum  urget  arator,  quem  pendula  nubes 

venturi  imbris  admonuit.  Pereuntis  auras  flatus  ambi- 
guos contracto  sinu  carbasis  sedulus  nauta  recolligit : 
et  digressuri  properant  amici,  multaque  sub  extremum 
continua  oratione  fabulantes  nullum  momentum  tempo- 
ris perire  sinunt.  Sic  in  rebus  fere  omnibus  invenies. 
Amamus  bona  nostra  dum  ad  exitum  praecipitata  festi- 
nant. Idem  senescentibus  cunctis,  nisi  senio  deliris  , 
evenire  noveris:  tempus  amant,  et  cuius  primitias  effu- 
derunt reliquias  legunt.  Et  mihi  quoque  tempus  est 
carius  quam  solebat,  et  cum  velocius  tum  irreparabi- 
lius apparet.  Video  fugam  sine  reditu,  agnosco  fallacias, 
blanditiasque  permetuo;  sentio  me  per  singulas  horas 
ad  extremam  ire,  nitorque  quod  reliquum  est  in  me- 
liores usus  vertere:  idque  me  tandem  effecturum  multo 
licet  labore  non  despero:  quod  si  ab  adolescentia  in 
animum  venisset,  possem  forte  securus,  peractis  iam 
vitae  muneribus,  vivere,  quo  nihil  est  dulcius.  Sed  ut 
ad  rem  pergam,  scripsi  tibi  persaepe,  semperque  te, 
seu  occupatio,  seu  tarditas  causa  est,  nam  superbiam 
in  pectore  tam  amico  suspicari  nequeo,  semper  inquam 
ad  respondendum  durum  atque  difficilem  inveni:  cum 
tamen,  ut  iure  meo  tccum  quasi  mecum  glorier,  re- 
gum ac  ducum  saepe  interim  litteras  et  scripta  merue- 
rim. Id  memorans  fatigato  nequidquam  calamo  tuis  in 
rebus  ferias  dabam.  Ut  in  opus  redeam  clara  tum  vir- 
tutis fama  compellit.  Secundum  sententiam  meam  lo- 
quor: apud  hos  enim  principes  huius  mundi  gravis  in- 
famia et  inexpiabile  scelus  est.  Quibus  ita  persuasum 
noveris  quidquid  in  novo  geritur  senatu,  quorumcum- 
que opera,  consilio  tuo  fieri.  Ea  de  ingenio  tuo  apud 
omnes  extimatio  est;  apud  me  autem  eo  maior  quo 

mihi  familiarius  notus  es.  Itaque  non  tantum  ad  hax; 
pauca  quae  insolentes  animos  offendunt  eorum,  qui 
nihil  iniustum  nisi  quod  cupiditatibus  adversatur,  nihil- 
que  nisi  quod  voluptatibus  suis  obsequitur,  iustum  pu- 
tant, sed  etiam  ad  attollendam  humo  collapsam  iacen- 
temque  rempublicam  suffecturos  humeros  tuos  spero , 
modo  et  ipsa  respublica  credulam  se  consiliis  tuis  prae- 
stet, et  tu,  proiectis  affectibus  propriis,  ad  commune 
bonum  te  convertas.  In  hoc  differo  ab  opinione  multo- 
rum atque  magnorum,  quod  unde  illi  tibi  ingens  dede- 
cus, ego  tibi  summum  decus  partum  reor:  unde  illi 
iam  ambiguo  murmure  temporale  supplicium  minantur, 
ego  tibi  sempiternam  famam  spondeo,  in  quam  utinam 
fessus  et  occupatus  hic  calamus  aliquid  posset.  Illam 
sane,  si  pergis  ut  coepisti,  propria  virtute  mereberis, 
non  quod  famae  praemium  virtus  poscat,  sed  carere  ea 
etsi  capiat  non  potest;  ut  enim  corpus  umbra  sequitur, 
sic  virtutem  gloria.  Quod  ad  istos  attinet  in  summa 
nihil  est  quod  te  moneam:  nosti  omnia:  unius  te  nun- 
quam oblivisci  velim,  quod  saepe  ex  ore  illius,  licet 
consilii  adversi,  magnanimi  tamen  prudentissimique 
senis  auditum,  non  propter  verbi  elegantiam  sed  pro- 
pter sententiae  veritatem  memorabile  visum  est.  Sic 
enim  aiebat  expertus  eximie:  Ecclesia  romana  consue- 
vit diligere  potentes.  Nihil  brevius,  nihil  verius  dici 
potest.  Itaque  si  clari  apud  gentes,  et  quod  est  optabi- 
lius, si  Deo  cari  esse  cupitis,  Romani,  virtutem  colite, 
amate  religionem,  servate  iustitiam:  utimini  artibus 
vestris  antiquis:  parcite  subiectis  et  debellate  superbos. 
At  si  huic  Ecclesiae  dilecti  esse  vultis,  sola  potentia 
opus  est,  sine  qua,  mihi  credite,  quanlalibet  virtute 

nihil  agitis.  Quod  autem  attinet  ad  vos,  hoc  unum  di- 
xerim. Ego  quidem  e duobus  rempublicam  nostra 
aetate  capessentibus  alteri  multa  quidem,  alteri  nihil 
scripsi,  eo  quod  me  ille  in  magnam,  licet  praematuram, 
hic  in  nullam  penitus  spem  induxit.  Tibi  vero  si  praestas, 
si  anguium  sibila  minasque  non  metuis,  multa  et  varia 
suo  tempore  parturienda  concipio.  Nunc  illud  monuisse 
sufficiat,  hoc  iter  ingressis  aeque  torporem  ac  fervorem 
nimium  nocuisse;  habes  rei  ulriusque  domestica,  si- 
mulque  recentia  exempla  sub  oculis.  Quod  igitur  ait 
Naso:  medio  tutissimus  ibis.  Vale,  et  cum  sis  vir,  fac  ut 
vir  appareas. 


EPISTOLA  II. 

FRANCISCUS  PETRARCA  FRANCISCO  PRIORI  SANCTORUM 
APOSTOLORUM  S.  P.  D. 

Narrat  se  Valleclausa  digressura , pedem  unde  diverterat  referre 
debuisse,  ibiquc  consistendi  iam  sibi  propositum  esse. 


Nox  habet  consilium:  vetus  est  verbum,  et  ut 
experior,  verum.  Ad  fontem  Sorgiae  compositis  sarci- 
nulis quas  hoc  tempore  valde  saepe  circumfero,  move- 
ram inde  ad  XYI  Kalcndas  decembris  hiberno  sereno 
fisus,  quo  nihil  inconstantius,  nihil  incertius.  Spem 
dabat,  quod  per  autumnum  et  postea  ad  eum  diem 
nullae  nubes,  ne  dicam  pluviae  visae  erant.  Terrebat 
notissimum  fatum  meum,  quod  est  ut  sine  aestu  vel 
imbribus  non  eam : et  simillimum  veri  erat  coelum  quod 
continuerat  refusurum.  Quid  expectas?  Vix  pedem 

domo  extuleram,  ecce  lenta  primum  pluvia,  udaeque 
nebulae  persimilis,  inde  mox  mixtus  imber.  Stomachari 
ego,  fortunamque  meam  recognoscere,  et  interdum  re- 
tro respicere  consiliumque  redeundi  capere;  interim  ta- 
men, ut  fit,  redeunte  animo,  corpus  incedere.  In  his 
curis  diutius  non  fui;  et  inclinata  dies  et  proximus 
portus  erat.  Cavallionem  veni,  quae  vicina  civitas  parva 
quidem  sed  antiqua  est:  ubi  ab  episcopo  loci  Philippo, 
quo  nemo  vir  melior,  nullus,  non  ego  ipse,  commodis  et 
honoribus  meis  amicior,  et  quem  aegrotare  nou  sense- 
ram, non  ut  homo,  sed,  sicut  semper  soleo,  ut  ange- 
lus Dei  visus  atque  habitus  sum,  lacrymis  prae  gaudio 
prope  manantibus.  Credere  ille  me  praeseferre  salutem 
ipsam , et  omnis  morbi  remedium  una  mecum  domus 
suae  limen  intrasse.  Ubi  autem  venisse  me  ad  eum 
non  manendi  animo,  sed  ut  supremum  vale  dicerem 
audivit,  moestior  factus  est,  atque  omne  gaudium  in 
querelas  versum.  Suo  tamen  more  perpulit  ut  sub  suo, 
immo  ut  dicit  semper  rebusque  probat,  meo  lare  con- 
sisterem, sibique  noctem  illam  darem,  taedii  ut  ego, 
ut  ipse  aiebat  ex  me  consolationis  optatae  reliquias 
percepturo.  Pareo  non  coactus.  Cum  et  primae  facis 
tempus  instaret,  et  non  iam  imber,  sed  inundatio  in- 
gens esset,  ibi  minimum  ea  nocte  dormitum  est.  Caete- 
rum  ad  mullum  noctis  primo  quidem  tenuis,  post  sen- 
sim aucta  et  ultimo  frequens  fama  familiarium  murmure 
aegro  praesuli  adstantium  domum  impleverat , bellum 
quarumdam  Alpinarum  gentium  ad  Niceam  Vari  de- 
scendisse, et  iam  late  vagis  excursoribus  fractum  iter. 
Fabulam  primum  ab  indulgenlissimo  patre  ficlam  cre- 
didi, qua  me  ab  incoepto  retraheret.  Est  enim  magnus 

amor  ingeniosissimus,  ut  experti  sciunt.  Missis  igitur 
ex  meis  qui  rem  inquirerent,  rem  haudquaquam  fictam  , 
sed  notam  atque  vulgatam  esse  comperio.  Fluctuari 
animo  coeperam,  multa  mecum  volvere,  multa  consul- 
tare cum  episcopo:  cum  ille  magis  magisque  instaret 
ut,  si  eum  meque  salvos  cuperem,  coeptis  absisterem. 
Ego  autem  eundi  proposito  haerebam,  quamvis  mutare 
iter  facile  inducerer,  quod  eo  scilicet  incommodiore 
multumque  longiore  proficisci  solum  me  videndi  fra- 
tris, quem  iam  quinquennio  non  vidissem,  quique  se- 
cus iter  illud  Christo  vivit,  desiderium  induxerat.  Dum 
haec  mecum  et  cum  optimo  illo  patre  agerem  assidue 
diluvium  crescebat.  Fessus  animi  in  cubiculum  conces- 
seram, et  vix  ut  aestimo  horam  unam  integram  dor- 
mieram. Raptim  ex  more  ad  matutinas  Dei  laudes  solito 
citius  expergiscor  cum  omnia  iam,  male  resistentibus 
tegulis,  inundarent.  Rursus  ad  episcopum  insomnem, 
atque  iterum  et  iterum  ad  me  ipsum  quid  agerem, 
quid  extremi  consilii  caperem.  Unum  iter  bello  clau- 
sum, cuncta  diluvio.  Quid  multa?  Res  ad  religionem, 
ut  historicorum  verbis  utar,  vertere  coeperat:  visum  est 
non  placere  Deo  profectionem  meam.  Ad  ea  accedebat 
metus  corrumpendi  libros,  ex  quibus  sarcinulae  magna 
ex  parte  constabant.  Sensi  libertati  obesse  divitias, 
oneri  timens,  ut  ait  Maro,  qui  corpori  non  timebam. 
Issem  profecto  si  vacuus  fuissem;  nunc  mansi,  mutatis, 
episcopo  obsecrante,  consiliis:  remissaque  in  Italiam 
parte  familiae,  ad  fontem  Sorgiae  redii  pene  solus.  Hic 
sum  non  desperans  moram  vel  alicuius  sperati  boni 
causam  fore,  vel  improvisi  cuiuspiam  mali  fugam: 
humano  enim  consilio  parum  fidens  ceu  magister  pup- 

pis  aestu  victus,  rerum  mearum  navigium  commisi  non 
ventis  ac  fluctibus,  sed  Deo,  cuius  sub  ductu  naufra- 
gium fieri  nequit.  Vale. 

Ad  fontem  Sorgia:.  Kaiendis  Decembris. 


EPISTOLA  IU. 

FRANCISCUS  PETRARCA  ZENOBIO  GRAMMATICO 
FLORENTINO  S.  P.  D. 

De  eadem  re  qua:  in  epistola  superiori.  Qua:  sibi  sit  ad  fontem 
Sorgi®  ratio  vivendi. 

Scio  te  mirari  et  lecum  dicere:  quibus  liic  terrarum 
militat  oris,  nisi  forte  ille  noster  alter  ego  re  et  nomi- 
ne, qui  nobis  late  vagantibus  patriae  nidum  fovet,  litte- 
ras ad  se  meas  huius  propemodum  sententiae  tibi  e Flo- 
rentia Parthenopem  miserit,  quod  si  fecit,  nequidquam 
tibi  haec;  sed  quia  occupationes  suas  metuo,  et  deside- 
rium tuum  novi,  in  dubio  satius  duxi  horam  unam 
perdere  si  supervacuum  est  quod  scribo,  quam  neces- 
sariam subtrahere  per  temporis  avaritiam  status  mei 
notitiam  amico.  Ubi  sim,  quid  cogitem,  quid  agam  au- 
dieras, et  fama  fuit  me  procellas  Curiae  fugientem  Ita- 
liam repetere,  sedes  ubi  fala  quietas  ostendere  vide- 
bantur. Dum  ergo  iam  iter  caperem  Ianuam  versus 
nullam  aliam  ob  causam  nisi  ut  germanum  unicum  vir- 
tute mihi,  quam  sanguine  cariorem,  qui  praeter  viarum 
illarum  locum  solitarium  atque  silvestrem,  cui  Montani 
Rivi  nomen  est,  ad  famulandum  Christo  tunsa  penitus 
carne  delegit,  vel  in  transitu  viderem  lustro  integro 

non  visum,  circa  occiduum  Italiae  limitem  Varum 
amnem  bello  iter  interruptum  reperii  alpinis  quibusdam 
gentibus  armatis  ad  litus  effusis.  Iis  ego  rumoribus 
simul  et  amicorum  precibus  permotus , mutato  consilio 
flectere  iter  institui;  iamque  Gebennam  petiturus,  me 
vertebam  ad  laevam,  dum  ecce  repentinus  imber  omnia 
complevit:  quamvis  ante  et  post  tanta  coeli  terraeque 
siccitas  fuerit,  quantam  vidimus,  vix  legimus.  Substiti 
anxius,  raroque  unquam  clarius  vidi,  quid  sit  illud: 
caro  oneri  limere  a Virgilio  relatum.  Erat  mihi  praedul- 
cis librorum  sarcinula,  et  veterum  libris  immixtum 
pauxillum  nugarum  mearum,  quibus  ipse  quoque  Mem- 
phiticos  papyros  impleo,  non  quia  illud  agere  sit  opti- 
mum, sed  quia  illud  nihil  agere  difficile,  pessimum,  et 
praeterea  impossibile  mihi  et  insolitum.  In  eo  statu  non 
tergo  timebam  ad  omnia  durato,  et  ferre  iampridem 
docto  non  tantum  pluvias  verum  glacies,  aestus  et 
grandines,  nulliusque  iam  laboris  aut  periculi  inexper- 
to: non  timebam  lateri  et  onen  ut  yEneas,  sed  oneri 
dumtaxat  ut  Metabus:  fateor  enim  carae  mihi  sarcinu- 
lae metuebam.  Quid  agerem?  Omnia  mecum,  ut  ait  ille, 
versanti,  visum  est  manifestam  quodammodo  prohi- 
bentis Dei  voluntatem  esse,  ne  tunc  irem:  pene  irreli- 
giosa improbitas  est  visa,  si  divinae  prohibitioni  quasi 
mei  iuris  incumberem.  Memorans  ergo  Cleanlaeura  illud: 
ducunt  volentem  fata,  nolentem  trahunt,  cessi  volens,  ne 
invitus  cederem,  praemissis  in  Italiam  aliquot  famulis 
non  magis  ut  praesentia  ibi  sua  rei  familiaris  necessa- 
ria curarent,  quam  ut  hic  digressu  suo  solitudinem 
mihi  facerent  laxiorem  oliumque  tranquillius.  Vix  bene 
discesserant  tantumque  aberant  ut  iam  nec  revocandi 

nec  assequendi  copia  esset,  et  ecce  subito  reversa  se- 
renitas, qu®  multis  iam  mensibus  durat,  multis  ante 
duraverat  et  duratura  videtur,  ni  rector  siderum  con- 
silium mutet,  sive,  quia  consilium  Domini  in  aeternum 
manet,  novis  aliud  ostendat  effectibus.  Itaque  quo  ma- 
gis cogito,  eo  magis  in  mentem  venit,  Deo  humanis 
periculis  occurrente,  terrestribus  atque  ccelestibus  im- 
pedimentis fraenatum  forte  desiderium  meum,  quod  in 
Italiam  me  trahebat.  Nobis  nempe  quae  cupimus  grata 
tantum,  Deo  etiam  nota  sunt.  Quid  ni  autem  ideo  opi- 
ner talem  uti  patrum  memoria  nunquam  fuit  imbrem 
hoc  anno  unicum  in  illum  diem,  et  in  ipsam  abitus 
mei  horam  incidisse?  Sic  ergo  cohibitus  ad  fontem  Sor- 
giae  diebus  paucis  postquam  inde  discesseram  rever- 
tor. Huc  priusquam  bis  iter  immensum  velox  luna 
perageret,  unus  e pueris  quos  praemissos  audisti  ad 
me  rediit,  et  heus,  inquit,  quid  moliris?  Dum  Charybdim 
fugis  proram  agis  in  Scyllam.  Curi*  curas  horrescis 
nec  immerito;  nescis  autem  qu®  te  curarum  moles  ma- 
neat si  pedem  in  Italia  posueris;  quos  reditus  tui  fama 
iam  nunc  amicorum  cuneos  erexerit,  quot  in  partes 
distrahendus  animus  quem  colligere  meditaris,  quot 
etsi  non  tuis  certe  tuorum  negotiis  mstuandum  sit, 
quantumque  perdendum  temporis  cuius  modicum  ha- 
bes egens  multo,  quid  patiendum  tibi  molestiarum  ut 
multorum  desideriis  satisfiat.  H*c  cum  perfunctorie  di- 
xisset, singula  diligenter  explicuit,  rationes  afferens 
sole  lucidiores,  multa  etiam  addidit  committenda  silen- 
tio. Quid  te  moror?  Non  serviliter,  sed  philosophice, 
sed  divine  loqui  visus  est  mihi.  Itaque  mecum  vol- 
vens ac  multa  recogitans,  et  ubi  portum  esse  credide- 

ram  suis  fluctibus  undosum  mare  conspiciens,  mode- 
ratus ex  ipsa  rerum  tempestate  navigium  animi  legi 
rudentes,  ieci  ancoram,  clavum  pressi,  fessamque 
vitae  turbinibus  carinam  donec  portus  appareat , hos 
inter  scopulos  alligavi,  non  rediturus  ad  curiam  neque, 
nisi  aliud  audiero,  Ausoniam  petiturus.  Hic  si  quid  fa- 
ciam quaeris:  vivo  equidem.  Expectas  ut  versum  com- 
pleam vitamque  extrema  per  omnia  duco?  Absit;  immo 
vero  vivo  et  valeo  et  gaudeo,  et  quae  multos  incestos 
faciunt  sperno.  Haec  vita  mea  est.  Media  nocte  consur- 
go; primo  mane  domo  egredior,  sed  non  aliter  in  cam- 
pis quam  domi  studeo,  cogito,  lego,  scribo:  somnum 
quantum  fieri  potest  ab  oculis  meis  arceo,  a corpore 
mollitiem,  ab  animo  voluptates,  ab  operatione  torpo- 
rem. Totis  diebus  aridos  montes,  roscidas  valles  atque 
antra  circumeo.  Utramque  Sorgiae  ripam  saepe  reme- 
tior, nullo  qui  obstrepat  obvio,  nullo  comite,  nullo 
duce,  nisi  curis  meis  minus  in  dies  acribus  ac  mole- 
stis. Illas  ante  retroque  transmittens  praeteritorum  me- 
mor ventura  delibero,  quam  feliciter  viderit  ille  de  quo 
dictum  est:  in  lumine  tuo  videbimus  lumen,  sine  quo 
frustra  per  tenebras  humanitas  lippa  circumspicit:  in 
illius  ductu  omnis  spes  est  mea.  Certe  quod  in  me  est, 
nitor  ut  praestem  non  reluctantem  animum.  lamque  cum 
Apostolo  quantum  possum  praeterita  obliviscens,  in  ea 
quae  sunt  ante  extendor.  Unum  mihi  solamen  ingens 
in  omni  exilio  datum  est,  quod  et  huuc  locum  iam  feci 
et  omnem  si  res  tulerit  familiarem  mihi  videor  factu- 
rus, modo  ille  non  sit  Avinio  ventosis  ac  turbidis  Rho- 
dani gurgitibus  impendens.  Haec  tibi  diutius  amice 
ignota  esse  non  sum  passus,  si  tamen  ignota  essent 

hactenus,  ne  forsitan  me  quaerentes  epistolae  tuae  hac 
illae  incertis  tramitibus  vagarentur.  Ad  fontem  Sorgiae 
sum,  ut  dixi,  et  quando  ita  visum  est  fortunae,  locum 
alium  non  requiro,  nec  faciam  donec  illa,  quod  crebro 
solet,  varium  mutet  edictum.  Interea  equidem  hic  mihi 
Romam,  hic  Athenas,  hic  patriam  ipsam  mente  consti- 
tuo. Hic  omnes  quos  habeo  amicos  vel  quos  habui,  nec 
tantum  familiari  convictu  probatos  et  qui  mecum  vi- 
xerunt, sed  qui  multis  ante  me  saeculis  obierunt  solo 
mihi  cognitos  beneficio  litterarum,  quorum  sive  res 
gestas  atque  animum,  sive  mores  vitamque,  sive  lin- 
guam ingeniumque  miror,  ex  omnibus  locis  atque  omni 
aevo  in  hanc  exiguam  vallem  saepe  contraho,  cupidius- 
que  cum  illis  versor  quam  cum  iis  qui  sibi  vivere  vi- 
dentur quotiens  rancidum  nescio  quid  spirantes  gelido 
in  aere  sui  halitus  vident  vestigium.  Sic  liber  ac  se-  r. 
eurus  vagor  et  talibus  comitibus  solus  sum,  quotiens 
possum  mecum;  sum  saepe  etiam  tecum,  et  cum  illo 
viro  optimo  maximo,  quem  cum  nunquam  viderim, 
dictu  mirum,  omnibus  horis  video:  apud  quem,  quae- 
so, nomen  meum  dum  tu  secum  loqui  poteris,  non 
senescat.  Vale. 

Ad  Fontem  Sorgiae.  VIII  Kalcndas  Martias. 

EPISTOLA  IV. 

FRANCISCUS  PETRARCA  ANDRE.E  DANDULO  DUCI  VENETIARUM 
S.  P.  D. 


Cur  tam  saepe  loci  mutatione  gaudeat.  Peregre  agendi  consuetudinem 
laudibus  prosequitur. 


Quod  in  silentio  suspicabar  audio  mirari  te  quod 
ita  vagus  hac  illae  et  nusquam  bona  fide  subsistens, 
nondum  mihi  certam  vita?  sedem  delegisse  videar , 
quod  anno  vix  usquam  integro  exacto  per  Italiam,  bien- 
nio autem  ex  Italia  in  Gallias  atque  ex  Galliis  in  Ita- 
liam commigrare  soleam.  Quod  quoniam  negare  nequeo, 
reddenda  ratio  est  tibi,  ut  miserearis,  caeteris  bonis  ut 
ignoscant,  vulgo  ne  latret.  Scio  quidem  illud  Annaei 
Senecae  verum  esse:  primum  argumentum  bene  compo- 
sitee  mentis  posse  consistere  et  secum  immorari.  Sed  nec 
illud  ignoro  multos  nunquam  metas  exigui  ruris  egres- 
sos, animo  tamen  et  cogitationibus  semper  vagos  et 
instabiles,  quosdam  vero  in  peregrinatione  perpetua 
gravissimos  tamen  viros  ac  constantissimos  fuisse.  Pe- 
regrinati sunt  magni  duces  magnique  philosophi,  quo- 
rum optime  meministi;  cum  interim  et  in  rure  suo  re- 
conditus ac  sepultus  esset  adhuc  vivens  Vatia  et  totos 
dies....  sterteret,  tolis  noctibus  vigilaret,  nunquamque 
cubiculi  sui  fores  excederet.  Et  illos  etiam  nosti  quos 
Seneca  ipse  famosos  epistolis  suis  fecit  ridensque  im- 
mortale illis  dedit  nomen.  Peregrinati  sunt  Apostoli  et 
disiunctissimas  regiones  nudis  pedibus  lustraverunt. 

Ille  Ephesum,  ille  in  Syriam,  ille  missus  in  Achaiam, 
ille  Romam,  ille  ad  Indias,  ille  missus  ad  Aigyptum. 
Vagabantur  illorum  corpora  locis  asperrimis  ac  terra 
et  pelago  iactabanlur:  corda  erant  coelo  affixa.  Aposto- 
lorum vero  nostrorum  corpora  thalamis  aureis  requie- 
scunt, animi  autem  terra  marique  vagi  sunt.  Inter  hos 
igitur  quibus,  quaeso,  illud  bene  compositae  mentis 
argumentum  existimabimus  adesse,  iis  ne  qui  loco,  an 
iis  qui  proposito  non  moventur?  Illud  quoque  non  me 
praeierit  quod  saepe  dixi  et  dicere  iterum  delectat, 
graecum  poetam  et  illius  per  vestigia  nostrum  quoque 
quibus  nemo  philosophorum  altius  res  hominum  con- 
spicatus est,  dum  perfecti  viri  habitum  moresque  de- 
scribunt, toto  illum  orbe  vagum  et  ubique  novi  aliquid 
addiscentem  facere.  Neque  enim  crediderunt  qualem 
stilo  formabant  virum  fieri  posse  loci  unius  perpetuo 
incolatu.  Sed  quoniam  haec  fortasse  me  non  tangunt, 
gloriosis  atque  invidiosis  excusationibus  omissis , ad 
illam  venio  quam  ut  miserearis  admonui.  Tibi  quidem, 
bonorum  amantissime  vir,  olim  vage  et  multorum  lo- 
corum rerum  notitiam  adepto,  nunc  tandem  merito 
virtutis  ante  annos  nobilissimae  reipublicae  summum 
gradum  magna  cum  gloria  obtinenti,  et  propter  om- 
nium libertatem  ac  salutem  sponte  tua  speciosis,  sed 
aeternis  carceribus  incluso,  scio  me  gratius  acturum  si 
post  vagam  vitae  militiam  ipse  etiam  alicubi  prope  te 
iam  castrametari  incipiam,  quod  supcrest  lucis  in  otio 
transacturus.  Mihi  quoque  nil  gratius,  nil  optatius  sci- 
to, caeterum  nil  difficilius  videri.  Huc  enim  ego  iam- 
pridem  clavum  dirigo,  alio  tamen  invitum  frustraque 
luctantem  violentior  apstus  rapit:  et  quoniam  ita  te  af- 

fectum  sentio  eamque  mansuetudinem  tuam  novi , ut 
colloquiis  licet  humilium  amicorum  occupatam  aurem 
non  insolenter  adhibeas,  fateor  iuvenile  studium  mihi 
fuisse  ut  homerici  carminis  sententiam  sequens  mores 
hominum  multorum  urbesque  conspicerem,  novas  ter- 
ras, altissimos  montes,  famosa  maria,  laudatos  lacus, 
abditos  fontes,  insignia  flumina,  variosque  locorum  si- 
tus, curiosissime  contemplarer.  Ita  enim  expedite  com- 
pendioseque  ac  sine  fastidio,  immo  vero  cum  voluptate 
posse  me  doctum  fieri  rebar,  quod  inter  prima  mihi 
votorum  omnium  semper  fuit,  videbarque  quodam 
modo  agitatione,  mentis  ac  corporis  ignorantiam  di- 
scussurus. Sed  iam  satis  erratum,  satis  ambitum  est. 
lam  satis  desiderio  morem  gessi:  tempus  esset  animi 
mei  signiferum  sic  alloqui,  ut  suum  romanus  ille  cen- 
turio: signifer:  statue  signum:  hic  optime  manebimus.  Et 
profecto  vel  multarum  usque  ad  satietatem  peragratio 
circuitusque  terrarum,  vel  iuvenilis  ardor  iam  lentescens 
et  tranquillum  sensim  in  teporem  vergens,  atque  inde 
oriens  quietis  appetitus  naturae  professionique  meae 
debitus,  vagandi  errandique  discutiunt  appetitum.  Sed 
quid  agam?  Credat  quisquis  unquam  mihi  aliquid  cre- 
diturus est:  si  quem  ego  sub  coelo  locum  bonum  immo 
non  malum  ne  dicam  pessimum  reperinem,  cupide 
perseveranlerque  subsisterem;  nunc  velut  in  praeduro 
recubans  grabatulo  huc  illuc  versor,  nec  votis  omni- 
bus quaesitam  requiem  invenio.  Itaque  lassitudini  meae 
quia  cubilis  suavitate  non  possum,  alternatione  subve- 
nio. Vagor  ergo  et  sine  fine  peregrinus  videor:  dum 
enim  loci  huius  duritie  fessus  sum,  ad  alterum  feror, 
etsi  nihilo  molliorem,  cuius  tamen  interim  novitate, 

saltem  leniatur  asperitas.  Sic  iactor,  non  ignarus  nul- 
lum hic  quietis  locum:  sed  per  multos  labores  ad  re- 
quiem  suspirandum  gemendumque,  et  quod  omnium 
gravissimum  merito  dixerim,  inter  tot  labores  interque 
tam  varios  vitae  aestus  de  aeternis  difficultatibus  aesti- 
busque perpetuis  ac  laboribus  formidandum.  Quid  au- 
tem, dicet  aliquis,  inquis,  quod  multi  in  eisdem  sedi- 
bus in  quibus  tu  concuteris  quiescunt  immotique  con- 
sistunt? Cui  ego  respondeo:  quam  multi  iis  eisdem  in 
locis  inquietius  habitant  crebriusque  volvuntur!  Non 
dicam  coelestem  originem  animarum,  quod  Virgilius 
ait,  neque  quod  ait  Cicero,  animum  nobis  datum  ex  il- 
lis sempiternis  ignibus  quos  sidera  et  stellas  appella- 
mus, ut  similitudine  quadam,  quod  Senecae  placet,  ex 
ignium  volubilitate  coelestium,  animarum  inde  nascen- 
tium volubilitas  excusetur.  Sed  hoc  dico,  creatas  si- 
mulque  corporibus  infusas  animas  a Deo  esse,  Dei  se- 
dem in  coelo  esse,  quod  ait  Psalmista,  coeli  vero  per- 
petuum motum  esse,  quod  ipsis  oculis  videmus.  Itaque 
nihil  miri  si  quam  inde  similitudinem  traximus  ubi 
Creator  noster  habitat.  Nescio  quidem  unde,  scio  autem 
qualis  nobilioribus  animis  praesertim  visendi  nova  loca 
et  mutandarum  regionum  est  innata  cupiditas,  quam 
rationis  fraeno  cohibendam  temperandamque  non  nego. 
Crede  autem  mihi,  credesque  facilius  expertus,  dulce 
laboriosumque  nescio  quid  habet  ista  curiositas  pro- 
vincias ambiendi:  una  autem  sede  sedentibus  peculiare 
semper  cum  quiete  fastidium.  Proinde  quid  in  hoc  in- 
que  aliis  hominum  curis  optimum  Deo  soli  notum  puto. 
Si  quis  est  sane  qui  virtutem  non  in  animo,  sed  in  lo- 
cis ponat,  et  immobilitatem  constantiam  vocet,  valde 

illi  jKxlagrici  constantes  videri  debent;  sed  constantio- 
res  mortui,  constantissimi  autem  montes.  Haec  hacte- 
nus. Dicar  forte  ad  excusationem  aegritudinis  argu- 
menta conquirere.  Ego  vero  me  aegrum  non  inficior 
aegritudine  animi,  non  parva,  atque  ulinam  non  ad 
mortem:  neque  adeo  in  stratum  meum  omnem  aegritu- 
dinis infamiam  verto  ut  me  absolvam.  Iterum  dico , 
quod  tacito  me  apparet,  aeger  sum:  fac  me  autem  sa- 
num, feram  fortius,  sed  non  ideo  mollis  aut  aequus 
lectulus  meus  erit;  lectulus  vitae  huius,  in  quo  fessus 
iaceo;  quin  potius  asper,  inamoenus,  immundus,  iniquus, 
scrupulosus,  et  qui  sanissimos  etiam  vehementer  exa- 
gitet. Cur  tamen  in  eodem  aliqui  quiescant  nescio,  nisi 
quia  fortasse  profundius  consopiti  non  sentiunt  quae  me 
premunt,  aut  inter  asperitates  meas  aliquid  mihi  for- 
san incognitae  voluptatis  inveniunt.  Quamquam  quid 
prohibet  libere  opinari  tentum  me  febribus  animi,  illos 
autem  sanos;  quod  de  doctioribus  facile  crediderim; 
populum,  namque  sanum  animi,  nec  mihi  nec  alteri 
crediturus  sim,  sed  insensibilem  potius  ac  torpentem. 
Denique  alii  quietis  suae  causas  norint;  tamen  motus 
mei  causas  attulisse  sufficiat.  Aut  ego  fallor  enim, 
aut  aeger  usque  adeo  non  sum,  quamvis  aeger  valde 
sim,  quin  quiescerem,  nisi  me  rerum  ac  locorum 
asperitas  agitaret.  Unum  a me  dictatum  aliis  remedii 
genus  in  meos  nsus  vertere  si  potuerim  tene  erit, 
ut  pacem  quam  exterius  non  inveniam  intus  quae- 
ram, et  quod  in  locis  non  possum,  in  animo,  immo 
certe  in  Domino  atque  illustratore  animi  conquie- 
scam. De  hoc  plura  alias.  Tibi  vero,  ducum  pru- 
dentissime, quem  sola  charitas  cogitare  de  rebus 

meis  mirarique  compulit,  sic  modo  responsum  sit. 
Vale. 

Ad  Fontem  Sorgiie.  IV  Kalendas  Martias. 


EPISTOLA  V. 

KRANCISCUS  PETRARCA  PETRO  ABBATI  SANCTI  REMIGII  S.  P.  D. 

Laudat  eius  scribendi  rationem : attingit  leviter  de  quadam  epistola 
adversus  medicos:  itemque  de  Caesare  ab  Italia  abhorrente. 


Miro  quidem  et  novo  prorsus  artificio  usus  es. 
Nam  et  tarditatem  seu  verius  occupationes  tuas,  qui- 
bus mihi,  care  pater,  multarum  debitor  litterarum  eras, 
sub  obtentu  cuiusdam  reverentiae  stili  mei  mirabiliter 
excusasti,  et  dum  super  calamo  meo  admirationem 
tuam  verbis  elegantissimis  ac  mira  urbanitate  confin- 
gis, ipse  me  in  stuporem  tui  calami  non  modicum  com- 
pulisti. An  autem  non  advertis,  aut  me  non  adversurum 
speras  te  nunc,  quod  multis  saepe  accidit , proprio  inge- 
nio circumventum  nullaque  re  magis  quam  excusatione 
propria  reum  fieri?  Epistola  enim  tua  testis  erit  in  po- 
sterum posse  te  ad  omnia  magnifice  respondere,  ne 
dum  mihi  sed  Tullio:  et  de  praeterito  testis  est,  si 
respondere  neglexeris,  nil  tibi  nisi  tempus  forte  vel 
animum  defuisse.  Sciebam  ita  esse,  sed  epistola  tua  ne 
dissimulare  unquam  valeas  fecit.  Verum  his  in  praesens 
omissis,  tibi  nunc  pater,  olim  frater,  pro  transmissis  li- 
bellis, sed  multo  maxime  pro  admonitione  illa  brevis- 
sima, qua  me  circa  partem  non  exiguam  spei  meae  ar- 

mas  ac  munis,  uberes  gratias  ago,  et  quod  mones 
amplector.  Senseram  et  hoc  ipsum  prius  tacitusqoe  no- 
taveram; sed  multum  est  dum  cognitioni  dubiae  accedit 
docentis  auctoritas.  Quod  opinabar  scio:  epistolam  qui- 
dem meam  ad  illos  nostri  temporis  Galenos  quorum 
ingenio,  ut  ipsi  volunt,  subditur  salus,  languor,  mors  et 
vita  hominum,  destinato  serius  perventuram  invitus 
audio.  Novi  enim  eorum  amentiam.  Videbuntur  sibi 
magnum  aliquid  dixisse,  et  facile  sibi  persuadebunt  me 
in  respondendo  diu  multumque  desudasse;  ventosum  et 
inane  genus  animalium  paratumque  sibi  de  se  credere, 
opinionesque  mirificas  de  se  ipsis  concipere  ac  nutrire; 
quid  autem  vere  sint,  quotidie  vitae  periculo  humana 
credulitas  experitur.  Sed  suspicentur  ut  libet:  parvus 
enim  error  fuerit  maioribus  collatus  erroribus.  Tu  mihi 
pro  parte  conscius  es,  veritas  in  totum,  me  in  illa  epi- 
stola, nonnisi  unum  diem,  eumque  non  integrum  et 
unius  noctis  partem  ultimam  consumpsisse,  quamvis 
aliquot  diebus  inter  rescribentis  manus  haeserit.  In  eo 
sane  quod  de  nostri  ducis  tnoque  simul  et  omnium 
nostrum  in  Italiam  transitu,  quem  proximum  arbitra- 
bar, certior  litteris  luis  fio,  forsan  mihi  spem  praere- 
ptam gaudeo,  sed  fuisse  falsam  doleo.  Gloriosum  enim 
iter  videbatur  et  labor  mundo  utilis:  sed  fata  obstant, 
ut  poetae  verbo  utar,  vereorque  ne  Caesari  nostro  vi- 
vere sit  satis,  et  sacro  vertici  debitum  diadema  despi- 
ciens nec  imperii  curam  nec  clarioris  famae  sentiat 
appetitum.  Quid  enim  agit  seu  quid  cogitat?  Certe  si 
Germania  sua  et  membris  imperii  contentus  rerum  ca- 
put linquit  Italiam,  rex  theutonicus  poterit  esse,  roma- 
nus  esse  non  poterit  imperator.  Sperabam  demens  ge- 

mina  exhortatione,  quam  sibi  nulla  quidem  arte,  multa 
sed  fide  multoque  ardore  conscripseram,  movisse,  ne 
dicam  inflammasse  animum.  At  quem  nec  insignis  glo- 
ria, nec  meritum  ingens,  nec  facilis  maximarum  rerum 
tangit  occasio,  quid  mirum  si  levia  verba  non  tangunt? 
Deiicerer  animo  nisi  mulla  experientia  didicissem  , de 
transitoriis  non  curandum.  Omnes  fere  non  solum 
mea?,  sed  omnium  spes  curaeque  mortalium  unum  ha- 
bent exitum,  in  nihilum  desinunt,  simillimumque  est 
telis  aranearum  quidquid  sub  sole  texitur.  Quid  vis  di- 
cam? Non  omnia  possumus  omnes,  inquit  Maro.  Qui  po- 
test capere  capiat;  profecto  enim  necessaria  regnanti- 
bus virtus  heroica,  quam  Virgilius  ardentem,  Lucanus 
igneam  vocat,  nisi  nascenti  divinitus  data  sit,  haud 
facilis  est  quaesitu.  Quid  vero  nunc  aestuo  minima  rei- 
publicae  particula,  quid  crucior,  quid  affligor?  Advena 
ego  sum  et  peregrinus  in  terra,  sicut  omnes  patres 
mei,  exui  sum,  viatorque  anxius;  me  brevis  vitae  ma- 
net nescio  quantulum,  et  moriar  et  ad  veram  patriam 
meam  ibo.  Italia  stabit  inter  Alpes  et  duo  maria,  ut  ab 
initio  rerum  stetit,  et  si  terreni  regis  auxilium  desit, 
imperatoris  aeterni  misericordiam  implorabit.  Crede  au- 
tem mihi,  pater,  magnum  est  in  sede  Petri,  magnum 
est  in  solio  Caesaris  sedere.  Vive,  et  vale. 

Ad  Fontem  Sorgiic.  III  Nonas  Aprilis,  pastorali  calamo. 

EPISTOLA  VI. 

FRANCISCUS  PETRARCA  PETRO  ABBATI  SANCTI  REMIGII  S.  P.  D. 

Narrat  calumniam  a medico  in  eius  perniciem  evulgatam,  culpam 
a se  amovet  et  in  maledicum  obiurgatorem  retorquet. 


Lis  est  milii  magna  cum  medicis.  Et  quid,  in- 
quies, non  metuis  febres?  Non  sum  adeo  securus.  Verum 
ex  his  medicis  nihil  spero.  Et  quid  ideo,  dicet  aliquis, 
tibi  commune  cum  illis  est?  Nihil  omnino,  nisi  quod 
veritate  animos  eorum  offendi,  nec  poenitet  offendisse.  Et 
profecto  si  veritas  inimicos  facit,  aut  semper  silebo,  aut 
sine  hostibus  nunquam  ero;  neque  tamen  mihi  cum 
omnibus,  sed  cum  pessimis  bellum  esse  ipse  litterarum 
mearum  titulus  indicio  est:  procaci  enim  et  insano  me- 
dico inscribuntur.  Quisquis  inde  turbatur  procax  et  in- 
sanus, et  ille  ipse  est  quem  alloquor;  non  quod  unus 
solus  talis  sit,  sed  quia  singularis  numerus  saepe  si- 
gnificantior  est,  et  unus  se  vesanias  ducem  ex  illo 
grege  praestiterat.  Illi  ergo  singulari  certamine  occur- 
rendum fuit;  et  in  uno  multorum  procacitas  castigan- 
da. Sunt  enim  qui  de  adversarii  moderatione  super- 
biant, et  de  alieno  silentio  ad  loquendum  animos  acci- 
piant; importunum  genus  et  conviciatorum  vulgus 
conviciis  retundendum.  Qui  vero  nunc  huius  litteratorii 
belli  status  si  scire  cupis,  possum  tibi  clare  dicere 
quid  in  castris  meis  agitur:  tota  res  enim  spernitur, 
loquaxque  sine  viribus  adversarius:  illi  irridetur:  et 
ita  est  ut  epistola)  longioris  fine  dixi;  non  deposui 
aculeos:  sentiet  si  se  moverit,  et  intelliget  luinc  cala- 

inum,  si  se  velit  ulcisci,  non  impune  lentari.  Ille  autem 
mallet  ut  arbitror  non  coepisse;  sed  praeterita  per  poe- 
nitentiam non  mutantur:  cedere  autem  pudet,  pigetque 
contendere.  Itaque  trepidum  atque  sollicitum  illum  vi- 
deas. Quia  enim  loquendi  nescius  est,  circumit  civitatem 
dictatoris  plebei  precariam  opem  quaerens.  Nam  quod 
nuper  didici,  epistola  illa  quam  vidisti,  et  in  qua  ille 
me  primum  impudentissimis  verbis  aggressus  est, 
nescio  cuius  montani  artificis  opus  est.  Misereor  insa- 
niae. Saepe  etiam,  fateor,  in  animum  venit  amicius 
agere,  et  omissis  iurgiis  ostendere  illum  sibi:  quod  si 
possem,  simul  insolentiam  hominis  compressissem;  setT 
difficillimum  est  novam  doctrinam  durato  pectori  inse- 
rere. Prius  equidem  dediscendus  est  error,  ut  in  animo 
occupato  tandem  vero  locus  fiat.  Itaque  desperans  de- 
stiti. Ignoraveram  primum  quo  mihi  cum  hoste  bellum 
esset,  et  velut  in  tenebris  percussus  a Niso,  stricto 
calamo  in  Eurialum  ire  poteram  ignorans.  Vaticinabar 
tamen,  nec  fallebar  augurio,  unde  in  me  illa  verborum 
iacula  mitterentur;  demum  patefactis  insidiis  coram 
vidi  male  dissimulati  hostis  effigiem,  ct  diligenter  in- 
spiciens, signa  quaedam  pertinacis  atque  arrogantis  in- 
sciti® in  vultu  hominis  legi.  Iam  nosse  mihi  videor 
illud  ferreum  caput,  et  scio  quosdam  multo  citius 
frangi  posse  quam  flecti.  Linquo  igitur  illum  sibi.  Ego 
meum  morem  servabo  ne  quid  temere  affirmem:  ille 
suum,  ut  cupide  litiget  et  fidenter  de  ignotis  iudicet. 
Quid  vis  enim?  An  aliud  temeritatis  argumentum  exi- 
gis? Scripsi  tibi  nuper  epistolam,  et  exigente  materia 
in  fine  dixi:  magnum  est  in  sede  Petri,  magnum  est  in 
solio  Cmaris  sedere.  Hic  ille  cum  sibi  epistolam  osten- 

disses  obstrepuit.  Quid  ergo?  falsum  ne  dixi?  Interro- 
gentur qui  in  sedibus  illis  sedent;  fatebuntur,  credo, 
nihil  verius  dici  posse.  Sed  interpres  iniquissimus  quo 
rem  trahit?  Dicit  me  dicere  voluisse  sedem  Petri  non 
alibi  esse  quam  Romae.  Verum  non  id  quaeritur  quid 
dicere  voluerim,  sed  quid  dixerim;  quod  enim  dicere 
voluerim,  ni  fallor,  per  Hippocratis  pronoslica  scire  ne- 
quit. Scio  fuisse  Petri  sedem  ubicumque  Petrus  sedit , 
et  nunc  esse  ubicumque  Petri  successor  sedet.  Nec  sum 
nescius  prius  Antiochiae  Petrum  sedisse  quam  Romae. 
Quamvis  autem  certum  sit  multum  unum  locum  altero 
sanctiorem  atque  salubriorem  in  electione  Domini,  ta- 
men qua  in  parte  domus  sedeat,  et  licet  alibi  forte  pos- 
set honestius,  tamen  quemcumque  locum  sua  sessione 
dignabitur,  hunc  honestabit.  Ita  sentio;  nec  omnino  ali- 
quid de  eo  quod  mihi  lividus  calumniator  oblatrat,  dum 
scriberem  cogitavi:  non  locum  praescripsi,  ubi  necessa- 
rio sedere  debeat  qui  omnium  dominus  est  locorum;  et 
quamquam  decretorum  rivulos  non  attingam,  haustum 
tamen  hoc  de  fonte  Hieronymi  teneo,  quoniam  « si  au- 
» ctoritas  quaeritur,  orbis  maior  est  urbe;  ubicumque 
» fuerit  episcopus,  sive  Romae,  sive  Eugubii,  sive  Con- 
» stantinopoli,  sive  Regii,  sive  Alexandria?,  sive  The- 
» baliae,  sive  Vormatiae,  eiusdem  meriti  est  et  eiusdem 
i>  sacerdotii.  » Horum  igitur  non  ignarus  huiuscemodi 
deliramentis' abstineo.  Hoc  dicere  volui,  et  hoc  dixi  ma- 
gnum esse  in  sede  Petri  sedere,  ubicumque  sedes  illa 
sit;  neque  idipsum  ex  proposito,  sed  incidenter  dixi : 
de  Caesaris  enim  non  de  Petri  sede  sermo  mihi  erat, 
ut  nosti.  Scito  autem  indubie  venenosi  magis  quam  in- 
geniosi animi  fuisse  calumniam.  Latrat  is  quidem,  mor- 

deretque  libentius,  si  dentibus  non  careret.  Tu  vive  fe- 
liciter, et  vale. 

Ad  fontem  Sorgise.  XV  Kalendas  Maius 


EPISTOLA  VII. 

FRANCISCUS  PETRARCA  STEPIIANO  COLUMNAS 
PREPOSITO  SANCTI  ADEMARI  S.  P.  D. 

Ubique  terrarum  mala,  calamitates,  incommoda  praepedire  ocium 
et  tranquillitatem  vitae. 


Aut  ego  fallor,  aut  quidquid  fere  qualibet  parte 
terrarum  vides,  magnanime  vir,  proposito  consiliisque 
tuis  adversum  est.  Aspice  Romam  communem  patriam 
matremque  nostram.  Iacet  illa,  et,  o!  spectaculum  indi- 
gnum, calcatur  ab  omnibus  quae  omnes  terras  ac  maria 
victrici  calce  calcavit,  et  si  quando  forsan  in  cubitum 
erecta  speciem  surgentis  exhibuit,  mox  nonnisi  suorum 
manibus  impulsa  relabitur.  Itaque  vel  nil  prorsus,  vel 
si  quid  est  spei,  vereor  valde  non  totum  huius  aetatis 
tempus  excedat.  Miserebitur  fortasse,  miserebitur  sa- 
cram urbem  qui  suis  illam  sedem  successoribus  depu- 
tavit, et  quam  temporale  caput  orbis  effecerat,  religio- 
nis esse  voluit  fundamentum:  miserebitur  aliquando, 
sed  serius  quam  quo  vitae  nostrae  brevitas  possit 
extendi.  Ita  illic  oculis  tuis  aut  animo  nil  iucundum. 
Quid  de  reliqua  dixerim  Italia,  cuius  civitates  atque 
oppida  numerare  longum  est?  Itaque  provincias  per- 
stringamus. Cisalpina  Gallia  in  qua  est  ea  quam  Lom- 

bardiam  vulgus,  docti  autem  Liguriam,  dimiliam,  Ve- 
netiam vocant,  et  quidquid  Alpes  Apenninumque  et  an- 
tiquum Italiae  terminum  Rubiconem  interiacet,  tota  pene 
quam  magna  est  tyrannide  premitur  immortali:  cuius 
etiam  illa  pars  qufe  occasum  respiciens  sub  Pede  mon- 
tium sedet  (o!  fortunae  taedia),  facta  est  transalpinorum 
accessio  tyrannorum;  atque  ita  ne  ibi  quidem  invenies 
ubi  virtutis  amicus  atque  otii  acquiescat,  praeter  nobi- 
lissimam illam  Venetorum  urbem,  quae  licet  hactenus 
unicum  libertatis  ac  iustitiae  templum  fuerit,  nunc  ta- 
men tanto  belli  metu  quatitur,1  ut  praeterea,  utcum- 
que pacem  pristinam  recipiat,  an  ea  sedes  tibi  pla- 
cere possit  in  dubio  sim.  Tuscia  olim  terrarum  flo- 
rentissima,  quae  ut  Livius  meminit  fama  nominis  atque 
opum  universa  compleverat,  cuius  longe  ante  romanum 
imperium  felicitas  quanta  fuit  multa  testantur;  atque 
illud  in  primis,  quod  cum  duo  maria  quae  Italiam  cin- 
gunt, innumerae  gentes  accolant,  Tuscia  sola  patienti- 
bus cunctis,  utroque  pelago  nomen  dedit  cum  saeculo 
duraturum,  hodie  inter  ambiguam  libertatem  formida- 
tumque  servitium  titubanti  vestigio  quam  in  partem 
casura  sit  dubitat.  Maritimi  Ligures,  Floro  teste,  Va- 
rum inter  ac  Macram  habitantes,  quorum  olim  Albin- 
gaunum,  hodie  caput  est  fanua,  ita  res  suas  agunt  sic 
tempora  partiuntur,  ut,  consuetudine  iam  vetusta, 

1 In  Cod.  X.  Plut.  XXVI.  Sin.  Dibl.  Lnurtnt.  qui  fuil  Iacobi  seu  Lapi  de 
Casliglionchio , ad  verb.  Quatitur  legitur,  ipsius  manu  scripta,  Itae  adnolatio  : 
Dum  hanc  epistulam  de  novo  Padua'  legerem  ego  Lapus  de  Casliglionchio, 
supervenit  eo  tum  novum,  quod  inclytus  rex  1’ngarite  et  lanuenses  et  domi- 
nus 1'aduanus  et  alii  sui  colligati  expugnaverunt  terram  Cbioggia*  et  obtinue- 
runt. Res  quippe  miranda : tunc  super  isto  verbo  quatitur  dixi : si  Petrarcha 
auctor  istarum  epistolarum  viveret , aliud  modo  diceret : posset  dicere  ron- 
quassatur. 

externi  belli  Gnis  principium  sit  civilis,  quod  ne  nunc 
accidat,  eos  lam  efGcaci  utinam,  quam  Gdeli  epistola 
nuper  hortatus  sum.  Hactenus  tamen  tractus  ille  terra- 
rum simul  et  adversa  pars  Italiae  quae  Illyrico  adiacet, 
magno  bellorum  tonitru,  nec  parv®  stragis  imbre  de- 
saeviunt. Adhuc  enim,  ut  vides,  Ianuenses  et  Veneti  in  ar- 
mis sunt;  sic,  ne  quid  ex  nostro  more  depereat,  rodimus 
rodimurque  vicissim,  et  nos  ipsos  mutuo  laceramus. 
Omnis  plaga  Picentium  quorum  modo  Ancon,  olim,  ut 
Florus  idem  ait,  Asculum  capul  erat,  semper  ambiguis 
animorum  fluctibus  aestuans  reciprocansque  colliditur , 
et  soli  optimi  nativa  fertilitas  colentium  ingenio  depra- 
vatur. Pulcherrima  illa  Campania,  in  qua  olim  Plotinus 
ille  vir  maximus  sedem  praeclaro  otio  delegit,  qua  -Her- 
nicos atque  Algidum  videt  non  iam  philosophicis  apta 
secessibus,  sed  vix  viatoribus  tuta,  est  vagis  semper 
obsessa  latrunculis;  qua  vero  Capuam  Neapoliraque 
complectitur  et  nomine  nimium  praesago  Terra  Laboris 
dici  coepit,  communem  modo  cum  Appulis  Brutiisque 
et  Calabris  totoque  regno  Sicili®  sortem  habet:  intus 
enim  atque  extra  concutitur  ac  laborat.  Habuit  equidem 
orbis  ille  suum  solem  Robertum  summum  illum  et  vi- 
rum et  regem,  qui  quo  die  rebus  humanis  excessit, 
quod  de  Platone  dicitur,  sol  coelo  cecidisse  visus.  Si 
mihi  non  credis,  agricolas  interroga,  quam  longa  de 
regno  eclipsis  quam  foeda  passim  et  tristia  multa  per 
tenebras.  Nam  de  ipsa  quam  inhabitas  parva,  ut  aiunt, 
Roma,  ut  ego  vocitare  soleo  Babylone  novissima,  ne 
loqui  quidem  est  necesse:  usque  adeo  non  tantum  apud 
proximos,  sed  apud  Arabes  atque  Indos  quoque  nota 
res  est.  Perge  nunc  animo  ulterius:  Gallia  omnis  atque 

illa  extremitas  orbis  nostri  et  extra  orbem  proiecla 
Britannia  bellis  saepe  gravibus  attenuantur.  Germania, 
non  minus  quam  Italia,  intestinis  molibus  aegrotat,  et 
propriis  flammis  ardel.  Hispaniae  reges  in  se  arma  ver- 
terunt; Balearis  maior  regem  suum  nuper  exulem  et 
mox  miserabiliter  obtruncatum  triste  cadaver  aspexit ; 
Sardinia  et  coeli  inclementia  et  turpi  servitio  laborat ; 
Corsica  horrens  et  squalida:  minoresque  aliae  nostri 
maris  insulae  piratarum  incursibus  infames  atque  su- 
spectae sunt:  Trinacria  tota  Avtnae  similis  aestuanti  ma- 
gnis odiorum  flammis  uritur,  et  an  itala  esse  malit  an 
hispana  deliberans,  interim  neutra  est  animorum  statu 
dubio,  servitute  certa  et  indigna,  nisi  quia  servire  di- 
gnus est  qui  liber  esse  non  vult.  Rhodus  fidei  clypeus 
sine  vulnere  iacet  inglorius;  Creta  vetus  superstitionum 
domus,  aliis  vivit;  Graecia  sibi  arat,  sibi  amputat,  sibi 
triturat,  sibi  pascit,  cibumque  salutis  male  ruminans  no- 
strum praesepe  deseruit.  In  reliquis  Europae  regionibus 
Christus  vel  incognitus  vel  invisus  est.  Cyprus  quia  ar- 
mato hoste  carens,  inermi  mollique  otio,  voluptate,  luxu- 
ria, malis  hostibus  oppugnatur,  viro  forti  sedes  inabilis; 
minor  Armenia  undique  crucis  ab  hostibus  obsessa  inter 
temporalis  et  aeternae  mortis  periculum  fluctuat.  Ortus  ac 
sepulchrum  Domini  duplex  Christianorum  portus  ac  re- 
quies, canum  pedibus  conculcantur,  nec  tutus  aut  liber 
ea  loca  petentibus  accessus  palet.  Ingens  saeculi  nostri 
crimen  pudorque  perpetuus;  nam  nisi  mortui  essemus, 
mors  huic  ignominiae  praeferenda  esset.  Taceo  Asiam 
totam  atque  Africam , quae  licet  historiarum  fide  ac  san- 
ctorum testimonio  probentur  Christi  iugo  fuisse  subie- 
ctae,  damnum  tamen  tractu  temporis  in  dissimulationem 

ac  contemptum  venit,  quodque  armis  ulcisci  decuit 
oblivione  levius  et  silentio  consolamur.  Vicinis  gravius 
angimur  malis.  Quis  Ianuensium  exiguam  classem  in- 
festis proris  ad  litus  Venetum  venturam,  quis  Britan- 
num parva  manu  in  Gallias  irrupturum  crederet?  Utrum- 
que quidem  intra  breve  tempus  audivimus.  Ubi  iam  , 
quaeso,  tuta  mora  est?  Venetiae  et  Parisii  civitatum 
omnium  nostri  orbis  tutissimae  videbantur;  haec  itali- 
carum,  illa  transalpinarum  arx  terrarum;  in  utraque 
nuper  hostis  incursu  facili  gravissime  trepidatum  est. 
Quis  unquam  divinasset  Galliarum  regem  in  britannico 
carcere  victurum,  forte  etiam  moriturum?  Ecce  iam  certi 
de  carcere,  de  fine  suspensi  sumus.  Quis  divinasset  ad 
Parisiorum  - portas  venturum  exercitum  Britannorum? 
Ecce  iam  venit.  Quamquam  quis  omnino,  nisi  ignarus  re- 
rum, aut  regis  carcerem  aut  urbis  obsidionem  stupeat? 
Romanus  imperator  in  carcere  persico  prorsus  misera 
servitute  consenuit.  Ipsa  urbs  Roma  ante  Collinam  por- 
tam infestum  cum  exercitu  vidit  Hannibalem,  idipsum 
in  maiorum  comparationem  latura  modestius,  ut  quae 
a Gothis  multis  post  saeculis  capienda,  et  iam  a Seno- 
nibus capta  esset.  Quibus  exemplis  omnibus  unum 
ago:  in  his  rebus  mortalibus  nihil  esse  tam  miserum, 
quod  etiam  iis  qui  felicissimi  dicuntur  non  possit  acci- 
dere. Quae  cum  ita  sint,  vir  optime,  quid  agendum  tibi 
sit  vides,  ideoque  supervacuus  forsitan  sed  fidelis  con- 
sultor advenio,  tibique  suadeo  quod  persuasisse  mihi 
iam  velim.  Fac  quod  nitidi  quidam  homines  solent,  nec 
homines  tantum,  sed  candida  quaedam  animalia  sordes- 
que timentia,  quae  ubi  cavernulis  egressa  loca  circum 
cceno  obsita  conspexerint,  pedem  retrahunt,  et  intra 

latibulum  suum  se  recipiunt.  Tu  quoque  nullum  quie- 
tis ac  solatii  locum  toto  orbe  reperiens  intra  cubilis  tui 
limen  et  intra  te  ipsum  redi,  tecum  vigila,  tecum  lo- 
quere, tecum  sile,  tecum  ambula,  tecum  sta:  ne  dubita 
solus  esse,  si  tecum  es:  quod  si  tecum  non  es,  etsi  in 
populo  fueris,  solus  eris.  Fac  tibi  in  medio  animi  tui 
locum  ubi  lateas,  ubi  gaudeas,  ubi  nullo  interpellante 
requiescas,  ubi  tecum  Christus  habitet  qui  te  iuvenem 
secretarium  atque  convivam  suum  sacerdotio  sancto 
fecit.  Et  quibus,  inquies,  id  artibus  efficiam?  Virtus  sola 
potens  est  haec  omnia  praestare:  per  illam  assequeris 
ut  ubique  laetus  ac  felix  vivas,  et  in  medio  malorum 
nullus  ad  te  aditus  malo  sit,  nihil  optes  nisi  quod  feli- 
cem, nihil  horreas  nisi  quod  miserum  facit.  Nulla  autem 
re  nisi  animo  felicem  aut  miserum  fieri  scias:  externa 
quaelibet  esse  non  propria:  tua  omnia  tecum  esse;  nihil 
alienum  tibi  dari  posse,  nihil  tuum  eripi:  quem  .vita? 
cursum  eligas  in  tua  manu  situm  esse:  fugiendas  opi- 
niones populorum  et  paucorum  sequendas  esse  senten- 
tias; despiciendam  alto  animo  fortunam,  sciendumque 
plus  illam  impetus  habere  quam  virium,  et  minari  sae- 
pius quam  ferire,  et  rarius  obessequam  strepere;  nihil 
illam  in  propriis  luis  bonis  posse;  in  suis  non  fiden- 
dum blanditiis  et  quidquid  illa  donaverit  precario  pos- 
sidendum. Ad  haec,  ut  si  unquam  altius  ascenderis,  di- 
vina? clementiae  adscribas,  si  minus  aequo  animo  aspi- 
cias,  in  regno  fortunae  bonos  opprimi,  pessimos  attolli: 
intelligens,  ut  ait  Psalmista,  in  novissimis  eorum,  me- 
morque  viam  hanc  laborum  esse,  non  patriam  merito- 
rum. Vale. 

EPISTOLA  VIII. 

FRANCISCUS  PETRARCA  L^LIO  SUO  S.  P.  D. 

Quo  se  ferat  incertum  hterere  animo : Romte  tamen  desiderio 
quam  maxime  teneri : eaque  de  re  amici  consilium  enixe  postulat. 


Rem  prima  fronte  mirabilem  scribam  tibi,  sed  si 
ad  praeteritum  tempus  animo  reflexus  mores  meos  a 
prima  aetate  tibi  cognitos  proposilumque  respicias,  nihil 
admirationis  habituram.  Summa  est;  pars  mundi  mihi 
nulla  placet:  quocumque  fessum  latus  verto,  vepricosa 
omnia  et  dura  reperio.  Credo  iam  tempus  esset  ad  al- 
teram vitam  commigrandi:  hic  enim,  fateor,  male  sum, 
sive  haec  mea,  sive  locorum,  sive  hominum,  sive  om- 
nium culpa  est.  De  hoc  autem  latius  Slephano  nostro 
clarissimo  viro  scripsi,  ideoque  multo  iam  tempore  pe- 
regrinus sum  in  terra,  de  quo  ipse  me  nuper  excusavi 
Venetiarum  duci  Andreae  viro  inclyto.  Utramque  epi- 
stolam cum  hac  simul  ad  te  misi,  quoniam  ad  id  de 
quo  consuleris  utraque  non  impertinens  visa  erat;  non 
quod  ego  sim  dubius  multa  hic  adversus  me  dici  pos- 
se, sed  omnibus  iuste  responderi  etiam  posse  confido. 
Unum  mihi  solamen  animi  inter  tot  asperitates  rerum 
non  parvo  studio  nec  facili  mentis  exercitatione  con- 
flavi, ut  ubicumque  terrarum  sim,  quamvis  pessime, 
persuadeam  mihi  bene  esse,  meque  ipsum  fallam  co- 
gamque  non  sentire  quae  sentio;  quod  saepe  utile  seu 
necessarium  extreraumque  remedium  malorum  eBt. 
Quid  ineluctabili  fato  iuvat  obluctari  et  impatientia  fa- 
stidioque animi  ipsa  locorum  multiplicare  fastidia?  Re 

autem  vera  scis  animum  meum.  Si  quid  est  quod  mihi 
placeat  in  terris,  in  Italia  est:  nec  miraberis:  nam  et 
ibi  patria  est  nostra,  et  ea  conditio  locorum  ut  alieni- 
genas etiam  barbarosque  delectet.  Ex  diverso  autem 
ea  est  seu  mea  sors  seu  feritas  accolarum  ut  inde  iam 
dudum  sponte  exsulem,  et  quod  forte  miraberis,  nisi 
quia  nec  idipsum  novum  audis,  nec  etiam,  ut  saepe  alias, 
ad  Fontem  Sorgiae  respirem,  rure  inopi  et  angusto,  sed 
solitario  et  tranquillo,  et  si  cum  multis  opimioribus 
conferas,  in  primis  optabili  studia  honesta  et  otiosa  se- 
ctantibus. Proinde,  quod  ad  locum  attinet,  vivere  hic 
possem  quietissime,  nisi  externis  quaterer  ventis.  In 
ipso  igitur  portu  timens  multa  circumspicio , sed  ante 
omnia  vicina  Babylone  deterreor,  quam  romanam  cu- 
riam dicunt.  Mirum,  cum  nihil  minus  quam  romana, 
nihil  illi  usquam  invisius  Roma  sit.  Huius  certe  vicini- 
tas ac  prospectus  odorque  terribilis  et  felicitati  nimis 
infestus  est;  ille  me  vel  solus  hinc  pelleret,  ut  omittam 
praeteritarum  reliquias  tempestatum,  quae  ut  de  tam 
propinquo  usque  in  hunc  portum  conquassatam  vitae 
naviculam  persequuntur.  Totius  tandem  consultationis 
hic  est  finis.  Quem  ante  annos  viginli  si  non  oblitus  es 
noveras  nusquam  libentius  quam  Romae  esse,  et  fuis- 
sem semper  si  fortuna  permisisset  mea  (dici  enim  nullo 
posset  eloquio  quanti  faciam  fragmenta  illa'  gloriosa 
reginae  urbium  ruinasque  magnificas  et  vestigia  illa 
tam  multa  et  tam  clara  virtutum  seu  coeli,  seu  terrae 
iter  ingressis  lumen  praeferentia  finemque  monstrantia\ 
et  nunc  solito  etiam  cupidius  in  eadem  urbe,  dicere 
vellem  posse  semiruta,  vitae  huius  quantulumcumque 
superest  agere.  Omnibus  prope  tactis  nullam  magis  in 

partem  animus  inclinat.  Saepe  ibi  advena  cum  fuerim , 
opto  ut  iam  tandem  incola  ibi  sim,  et  diu  per  membra 
terrarum  orbis  vagus  ac  fessus  in  capite  subsistam 
tandem,  et  quantum  hic  est  possibile  requiescam.  Si 
adhuc  vivere  oportet,  nusquam,  ut  mihi  videor,  melius 
vivam,  nusquam  libentius  certe  sepeliar:  iam  enim  ad 
exitum  specto  novissimamque  domum  cogito.  Res  in 
eo  vertitur  si  possim  quod  cupio:  cogitanti  enim  nescio 
quid  difficultatis  effunditur.  Sed  incipientibus  omnia 
difficilia  videri  solent.  Contra  illud  quoque  verum  est 
difficiliora  quaedam  esse  quam  videantur.  His  alternan- 
tibus curis  rem  ad  te  integram  reieci.  Tu  me,  frater,  ac 
res  meas  et  difficultates  et  fortunas  nosti  funditus.  Ro- 
mam nemo  te  melius  novit:  rerum  quoque  praesentium 
statum  praesens  aspicis.  Si  e tribus  unus  viveret  aut 
ille  mirificus  senex,  aut  gloriosus  ille  iuvenis , aut  ille 
magnanimus  adolescens,  nec  digni  visi  essemus  qui 
omnibus  simul  nostris  ac  patriae  luminibus  privaremur, 
nihil  dubietatis  occurreret. Non  consultantem  audires,  sed 
praesentem  cerneres.  Nunc  consilii  inops  illud  primum 
quaero:  quid  Roma  nunc  nostra  publica  parens  agit? 
Deinde  quid  hic  alter  adolescens  noster  cogitat,  in  quo 
spes  tantae  familiae  remansit?  Quos  virtutum  flores,  quae 
gloriae  signa  praetendit,  quantum  maiorum  suorum  fama 
tangitur  vel  exemplis  accenditur,  qualiter  nostri  meminit, 
qualiter  suos  amat?  Solet  enim  aetas  illa  facile  suorum 
affectuum  oblivisci.  Postremo  illud  scire  expeto  an  tu  is- 
tic usque  in  finem  esse  decreveris;  non  parvum  capiendi 
consilii  momentum,  quod  si  feceris  laudabo,  si  non  fe- 
ceris mirabor.  Satis  diu  peregrinati,  ne  dicam  iactati, 
sumus:  tempus  est  ad  vesperam  subsistendi,  figendi- 
n.  22 

que  ancoram,  ne  nox  deprehendat  errantes.  Me  autem 
quantum  curia  babylonica  delectet  sciebas  olim,  dum  et 
ipsa  minus  foeda  esset  et  nos  ibi  iuveniliter  ageremus. 
Nunc  et  mihi  cum  tempore  indignatio  accessit,  et  illa 
talis  effecta  est,  ut  qui  hactenus  avide  ibi  erant,  avidius 
nunc  inde  diffugiant.  Sed  ne  quid  nescias,  utque  matu- 
rius deliberes,  ego  uno'  tempore  a diversis  accersor 
atque  sollicitor.  Nam  et  Neapolim  vocor  ad  regem  si- 
culum;  sed  suspectus  est  aer,  bonus  forte  incolis,  quod 
corporum  valetudo  et  eximius  decor  indicat,  mihi  ta- 
men calidior  quam  vellem.  Est  illic  quoque  rex  novus, 
de  quo  licet  apud  Lucanum  sit  quod  mitissima  sors  est 
regnorum  sub  rege  novo,  ego  tamen  antiquum  regero 
memori  semper  mente  suspiro.  Caetera  quidem  facile 
convenirent,  nam  et  pulcherrima  plaga  est,  et  mihi  quia 
vulgatum  est  me  in  primis  illud  appetere,  otium  in- 
gens ac  solitudo  promittitur  ab  iis  qui  et  praestare  quod 
pollicentur  possunt,  et  quorum  verbis  fides  merito  de- 
beatur. Et  Parisios  vocor  ad  Francorum  regem,  opti- 
mum illum  quidem  ac  mitissimum  principem,  meique, 
ut  scis,  plusquam  ignoti  hominis  amantem;  sed  nec 
mihi  cum  accolarum  moribus,  nec  illi  hactenus  cum 
fortuna  sua  bene  convenit.  Illud  etiam  obstat,  quod  qui 
illuc  olim  evocatus  ad  percipiendam  lauream  non  parui, 
si  nunc  eam,  alienae  vitae  censoribus  videri  possim  bis 
vocatus  semel  tantum  audivisse;  non  quidem  dum  il- 
lius urbis,  si  qua  esse  posset,  ex  me  gloria,  sed  dum 
illa  ex  urbe  mea  insignis  utilitas  ageretur.  Et  de  novis 
consiliis  hactenus.  Quae  sequuntur  antiqua  sunt.  In  illa 
enim  parte  Italiae  nunc  expector  in  qua  et  multos  olim 
annos  egi  et  fortunarum  mearum  magna  pars  latuit. 

Enimvero  ibi  omnia  delectarent,  si  tantum  civilibus  odiis 
non  liceret.  Revocor  ad  vicinam  curiam.  Nihil  convenit, 
omnia  displicent.  Inter  has  difficultates  anxius  ad  hos 
scopulos  applicui;  hic  haereo  incertus  quo  potissimum 
adeam.  Hic  si  longam  moram  traxero,  valde  silvanus 
fiam.  Quid  faciam  audisti.  Audi  ergo  quid  cogitem:  re- 
sponsum tuum  expectabo;  si  venire  Romam  dissuadeas, 
illico  clavum  flectam  ad  illam  de  qua  loquor  Italiae 
partem,  interque  /\lpes  et  Apenninum  experiar  si  qua 
vel  fortuna,  vel  ratio  tranquillum  praestare  possit  por- 
tum in  pelago;  si  penitus  anceps  navigatio  videatur, 
hic  ubi  sum  non  modo  ancoram  iaciam,  aut  alligabo 
naviculam,  sed  subducam,  et  quod  solent  quos  naufra- 
gia terruerunt,  quosque  pertaesum  maris  est,  sub  tecto 
ponam,  seu  fortassis  exuram,  ne  quando  mutato  consilio 
navigare  amplius  possim.  Hic  quamquam  urbis  impiae  vi- 
cinus fragor  ac  fumus  impediant,  obstruam  tamen  aures 
oculosque,  gratoqueotio  quod  iam  coepi  et  optata  fruar 
solitudine;  et  si  quis  inde  huc,  quod  vetare  nequeo,  tur- 
bator accesserit,  sentiet  me  in  silvis  urbanarum  oblitum 
atque  immemorem  curarum:  surdo  se  loquutum  dicet; 
ita  nihil  omnino  audiam , nihil  loquar  extra  propositi  mei 
fines.  Vagabor  solus  et  liber,  ut  nunc  facio.  Illud  intererit 
quod  nunc  ex  iis  locis  Tiberim  Padumque  cogito,  Arnum 
quoque  et  Athesim  et  Ticinum;  tunc  nil  usquam  praeter 
Sorgiam  cogitabo  inter  agrestes  victurus  humandusque, 
ultimo  dierum  omnium  extra  quidem,  sed  quod  iam 
hinc  turbat,  prope  tumultum  babylonicum  surrecturus. 
Sed  iam  satis  sermo  hic  colloquendi  studio  processit; 
his  ergo  omnibus,  frater,  in  unum  coactis,  et  si  quid 
prmterea  praesentibus  est  omissum,  rescribe,  oro,  quid 

me  agere  dignum  putes.  At  unum  tibi  non  excidat  me, 
si  detur  optio  libera,  longe  Romam  locis  omnibus  prae- 
ferre, quod  ita  esse  verbo  semper  ostendi,  et  ipsis 
ostendissem  rebus,  si  mei  arbitrii  fuissem.  Fui  autem 
sub  arbitrio  fortunae,  cui  reges  principesque  terrarum 
subsunt,  et  cui  in  rebus  humanis  praeter  solidam  con- 
summatamque  virtutem,  a qua  procul  absum,  nil  pror- 
sus eximitur.  Nunc  ergo  quo  magis  dilato,  eo  magis 
ardenti  desiderio  illuc  trahor.  Itaque  sic  habeto,  hoc 
affige  animo,  si  sanciam  civitatem  semel  intravero, 
nunquam  inde  digrediar;  non  si  me  Samum  luno,  Gni- 
dum  Venus,  Iupiter  Cretam  vocet.  Vale. 

Ad  Fontem  Sorgise.  VIII  Kalendas  Maias. 


EPISTOLA  IX. 

FRANCISCUS  PETRARCA  LjELIO  SUO  S.  P.  D. 

Urbem  Romam  perperam  cum  Babylone  comparari,  nec  eam  odio 
numinis  laborare : quapropter  magis  magisque  ibi  se  mansu- 
rum cupere. 


lam  vale  dixeram,  signatoque  die  epistolam  com- 
plicabam, dum  nova  clam  obrepens  cogitatio  scripturae 
longioris  admonuit.  Quid  facerem?  Prior  papyrus  ple- 
na, nec  addendi  aliquid  locus  erat,  summusque  in 
margine  versus  adhaeserat,  ut  ait  Naso.  Certe  quod  il- 
lic omissum  fuit  hic  exsequar:  tanto  quidem  nobis  ac- 
curatius agenda  sunt  omnia,  quanto  plurium  subitura 
iudicium,  saepiusque  inter  livorem  ignorantiamque 
versanda  sunt.  Id  minime  negligendum  ut  superioris 

epistolae  quantum  fieri  potest  contra  sentientibus  satis- 
fiat, appareatque  me  ut  magno,  sic  haud  indigno  desi- 
derio Romam  trahi.  Sileo  bella  civilia  et  implacata?  sem- 
per  plebis  ardorem;  omitto  multa  quae  illi  urbi  cum 
toto  orbe  communia  mala  sunt;  praetereo  voluptates 
longe  lateque  regnantes.  Non  voluptuosum  quaero  do- 
micilium, sed  honestum;  memorans  Scipionem  in  exsi- 
lio suo  Linterninum  horrorem  Baianis  praetulisse  deli- 
ciis, et  de  hoc  laudatum.  Ad  illud  unum  venio  quod  ea 
mihi  cogitatio  recens  attulit,  qua  nunc  ultra  destinatum 
scribendo  rapior,  ut  audisti.  Occurrit  enim  electioni  meae 
multorum  sententias  adversari,  apud  quos  Babylon  Roma 
est;  et  (ut  ita  stomacer)  foeda  virtus,  infamis  est  glo- 
ria. Nec  negaverim  esse  huius  quoque  sententiae  ma- 
gnos duces.  Nam  et  Augustinus  Civitatem  Dei  aedifi- 
cans, quodam  loco  dum  nativitatis  Abrahae  tempus  at- 
tingeret, quem  natum  constat  regnante  apud  Assyrios 
Nino:  habebat,  inquit,  w regno  annos  quadraginta  tres 
quando  natus  est  Abraham,  qui  erat  annus  circiter  mille- 
simus ducentesimus  ante  conditam  Romam  (vellem  quod 
sequitur  tacuisset),  veluli  alteram,  inquit,  in  occidente 
Babyloniam.  Nec  semel  hoc  dixisse  contentus,  alio 
quodam  loco  dum  per  Albanorum  successionem  ac  pro- 
geniem regum  ad  Romulum  pervenisset:  Ne  multis, 
inquit,  morer,  condita  est  Roma  velut  altera  in  occidente 
Babylon.  Ecce  non  tantum  quod  dixerat  supra  repe- 
tiit, sed  processit  ulterius,  et  velut  prioris,  inquit, 
filia  Babylonis.  Verum  hoc  loco  tacitum  nullo  modo 
vellem  esse  quod  sequitur  per  quam,  inquit,  Deo  pla- 
cuit orbem  debellare  terrarum  et  in  unam  societatem  rei- 
publicre  legiimquc  perductum  longe  lateque  pacare.  Ecce 

audis  almam  urbem  ut  nomine  Babylonis  infamem,  sic 
causa  originis  et  dignatione  praecipua  coelestis  providen- 
tiae gloriosam:  dum  dicit  per  quam  Deo  placuit  orbem 
debellare  terrarum.  Poterat  nempe  per  aliam,  sed  per 
hanc  voluit,  quam  scilicet  tanto  operi  prae  cunctis  ido- 
neam ab  aeterno  praeviderat.  Neque  enim  mediocre  ne- 
gotium erat  orbi  indomito  et  eflraeni  caput  dare , quod 
Augustinus  ipse  non  dissimulat  quando  sententiam  il- 
lam suam  ratione  confirmans:  erant  enim,  inquit,  iam 
populi  validi  et  fortes  et  annis  gentes  exercitatae,  quae  non 
facile  cederent,  quas  opus  esset  ingentibus  periculis  et  va- 
statione ulrinque  non  parva  atque  horrendo  labore  supe- 
rare. Ecce  quibus  effectibus  divina  providentia  roma- 
num  imperium  fabricata  est,  ut  esset  scilicet  mundo  ca- 
put.El  regno  quidemAssyrio,sive  finium spatiobreviore, 
sive  rudi  et  imbelli  domandarum  gentium  barbarie,  ut 
Augustinus  idem  pluribus  verbis  ostendit,  facile  conti- 
gerat non  ut  orbis  sed  ut  Asiae  caput  esset.  Romano 
autem  imperio  quia  maiora  quaedam  et  difficiliora  re- 
stabant, tale  illud  Deus  esse  voluit,  quale  quantitas  labo- 
rum et  complanandarum  rerum  asperitas  exigebat.  His 
omnibus  adhuc  nihil,  ut  puto,  praeter  nomen  Babylo- 
nis obscurum  est;  quo  multi,  sed  in  primis  Augusti- 
num sequens  in  historia  utitur  ille  mundi  malorum 
coacervator  Orosius.  Certe  Hieronymus  in  epistola 
quadam  otium  suum  Belhlemilicumque  silentium  lau- 
dans, gratioremque  Deo  volens  ostendere  inopem  illum 
locOm  quam  Capitolii  arcem  tot  triumphis  insignem, 
dicit  arcem  ipsam  saepe  fulminibus  de  coelo  tactam. 
Nec  fallitur:  quod  historias  percurrenti  promptum  est 
agnoscere.  Neque  illam  modo,  sed  et  reliquas  arces 

romanas  pari  infamia  premi  posse  non  nego,  Coeliumque 
conspectius  montem  non  suopte  quidem  infortunio,  ne- 
que odio  fulminantis,  sed  claritate  patientis,  qtue  saepe 
futuram  in  altero  mediocrem  cladem , insignem  fecit  in 
altero.  Illum  igitur  de  quo  loquor  collem  infamasse 
potuit  vel  unus  abunde  moestus  et  horrificus  Tullii  Ho- 
stilii romani  regis  eventus,  quem  post  impeluosam  ve- 
reque fulmineam  vitam  usque  ad  extremum  uno  tenore 
traductam  (o!  vitae  hominum  consentaneum  finem},  ful- 
minis incendio  tota  ibi  cum  domo  conflagrasse  legimus. 
Mitto  alios  romano  nomini  insultantes.  Non  pauci  enim 
sunt  et  veteres  et  novi  et  nostrae  etiam  aetatis  aliqui, 
quorum  nonnulli,  quod  ipsis  in  verbis  elucescit,  non 
tam  veri  studio,  quam  veri  odio  et  invidia  trahuntur, 
quibus  nihil  respondendum  puto;  satis  est  illos  veneno 
suo  confici.  Si  litterati  homines  sunt  et  libros  legunt , 
credo,  suspirare  illos  coget  per  singulas  lineas  occur- 
rens clarissimum  Romae  nomen,  idque,  ne  quid  calum- 
nientur,  in  libris  non  romana  manu  scriptis  sed  exter- 
na. Populo  enim  romano,  ut  ait  Crispus,  numquam 
scriptorum  copia  fuit;  quippe  honestius  ae  gloriosius 
ducebant  alios  de  se,  quam  se  de  aliis  scribere , res 
ipsas  rerumque  famam  quaerentes  potius  quam  verbo- 
rum. Quid  mulla?  Quisquis  urbem  Romam  eventus 
exceperit,  nomen  vivet  quamdiu  graecarum  aut  iatina- 
rum  memoria  litterarum  ulla  supererit,  nec  unquam 
deerit  invidis  materia  tabescendi.  Augustino  sane  ac 
Hieronymo,  quos  contemnere  fas  non  est,  hoc  modo 
responsum  sit.  Romam  velut  alteram  Babylonem  in 
occidente  fundatam  non  inficior,  ut  scilicet,  iubente  Deo, 
imperium  orientale,  quod  in  Babylone  multis  saeculis 

fuit,  inde  ablatum  tempore  pariter  ad  occasum  iret, 
ubi  Romam  esse  perspicuum  sil:  interesse  autem  quod 
et  mores  urbium  diversi  et  de  orientali  non  occidenta- 
le, sed  universale  imperium  sit  effectum,  omniumque 
sola  verissima  monarchia.  Quod  si  propter  totius  do- 
miti orbis  in  una  urbe  concursum  et  confusionem  re- 
rum maximam,  ac  super  omnia  Deorum  turbam  sacro- 
rumque, Babylon,  hoc  est  confusio,  dici  potest,  non 
obluctor  neque  contendo:  sed  audeo  dicere  illud  sibi 
nomen  excidisse,  quo  primum  die,  fallacibus  Diis  ex- 
clusis, unius  veri  Dei  cultum  nomenque  suscepit,  et  ut 
Leonis  papae  verbum  mutuer,  de  magistra  erroris  facta 
est  discipula  veritatis.  Iam  illud  quod  saepe  fulmini- 
bus ictum  Capitolii  saxum  dicunt,  idque  in  argumen- 
tum trahunt  non  acceptum  Deo  locum,  sanctissimi 
litteratissimique  viri  pace  dixerim,  non  id  divinae  ira- 
cundiae tribuendum,  sed  naturae:  alioquin  multum  in- 
ter omnes  terras  amat  jEgyptum  Deus  sedem  omnis 
impietatis  omniumque  malarum  superstitionum,  quae 
non  modo  Isim  et  Osirim,  sed  Apim  et  Serapim  et 
crocodilum  adoravit  ac  coluit,  nunc  minime  sanctiorem 
crocodilo  Macometum  colit,  et  tamen  vel  raro  ibi  vel 
nunquam  tonare  fama  est:  multum  contra  Pyrenaeos 
montes  odit,  ubi  Christus  adoratur,  et  ubi  quam  terri- 
fice tonet  et  quam  crebro  quis  nobis  melius  novit,  qui 
illic  viridioris  aevi  unam  egimus  aestatem,  et  fulminum 
flammis  totiens  fumantia  rura  conspeximus?  Etsi  om- 
nis quidem  cogitatio  opinioque  omnis  pium  sobriumque 
excitans  timorem  utilis  ac  laudanda  sit,  vere  tamen 
tonus  atque  ignis  ille  non  tam  irae  quam  naturae  est, 
et  fortuitus,  et  ventorum  rabie  cadit  in  terras,  ut  Saty- 

rici  utar  verbo;  et  rei  huius  causam  esse  mobilitatem 
aeris  volunt  quidam,  inter  quos  Plinius  Secundus  vir 
doctissimus;  quod  si  verum  est,  valde  mobilis  ille  Py- 
renaei tractus  aer  credi  potest.  Ipse  tamen  hanc  cau- 
sam ponit  cur  saepe  tonet  in  Italia:  quae  si  iterum  vera 
est,  pro  virili  mea  parte  libentissime  mobilitatem  hanc 
permutatam  velim  cum  ipsis  vEgyptiis  aut  Hibernis, 
apud  quos  perraro  etiam  et  leviter  tonare,  et  qui  de 
iis  scribunt,  et  qui  inde  veniunt  testantur.  Si  (revertor 
Romam)  non  amat  Deus  Tarpeiam  rupem,  gloriose 
Hieronyme,  quam  saepe,  ut  maroneo  utar  versu, 

Fulminis  afflavit  ventis  et  contigit  igne 

liceat,  oro  reverenter,  pro  veritate  tecum  colloqui,  si 
non  amat  Tarpeiam  rupem  Deus,  quomodo  ibi  caput 
orbis  esse  voluerit  valde  miror:  quod  ipse  mihi  non 
inficiaberis.  Quid  vero  sis  responsurus  video:  quam- 
obrem  huic  patrocinio  non  innitor.  Esto  igitur:  oderit 
Deus  locum  illum,  qui  nisi  amaret  illum  Deus,  certe 
non  staret:  sed  oderit,  idque  compertum  sit.  An  hinc 
tamen  hoc  elicis,  quod  eum  fulminando  persequi  vi- 
sus sit?  Vide,  quaeso,  argumenti  huius  vim.  Nolo 
exempla  longe  petere , nec  oportet.  Profecto  si  Tarpeiam 
rupem  non  amat  Deus  quam  fulminavit,  quamque, 
quod  aptius  divini  odii  signum  putem,  de  capite  terra- 
rum orbis  latronum  receptaculum  fieri  saepe  nostris 
quoque  temporibus  passus  est,  at  saltem  suum  latera- 
nense  domicilium,  at  saltem  Virginis  Matris  et  suorum 
domos  Apostolorum  amat,  quibus  an  pepercerit  vide- 
mus. Lateranum  nostra  aetate  flammis  absumptum  nunc 
etiam  multo  labore  infinitaque  reficitur  impensa.  Ve- 

rum  id  non  Dei  odium  dicet  aliquis,  sed  culpa  hominum 
fuit.  Quartus  annus  agitur  ex  quo  terrsemotu  terribili  , 
et  apostoli  Pauli  templum  pene  funditus  ruit,  et  Virgi- 
nis domus  supremo  colle  consistens  graviter  concussa 
est.  Nisi  forte  dicat  quispiam  non  tam  clarum  coelestis 
iracundiae  indicium  terraemotum  esse  quam  fulmen. 
Ecce  autem  praesens  annus  turrim  illam  Petri  apostoli 
ita  fulmine  conflagrantem  atque  collapsam  vidit,  incre- 
dibile quidem  dictu,  ut  vix  tanti  aedificii  vestigium 
extet,  turrimque  ibi  fuisse  vix  putet  nisi  qui  viderit. 
Quin  etiam,  quod  in  stuporem  religionemque  multorum 
vertit,  campana  illa  percelebris  Bonifacii  Octavi  opus  et 
nomen,  ita  liquefacta  dicitur,  ut  ne  reliquiae  quidem 
superfuerint.  Quem  ultimum  casum  non  ut  plane  com- 
pertum ignoranti  sciens  narro,  sed  ut  ignarus  a sciente 
percontor.  Nos  enim  famas  credidimus  quae  tu  cernis. 
Ego  post  Iubilaeum  annum  Romae  non  fui,  qui  nunc 
tertius  retro  est.  Sed  si  verum  est  quod  de  hac  re 
omnium  Roma  venientium  una  vox  loquitur,  quae  men- 
tiri non  solet,  certe  nunquam  rupes  Tarpeia  tale  ali- 
quid passa  est.  Credo  ego  Deum  nihil  omnium  odisse 
quae  fecit;  sin  locum  unum  altero  plus  amat,  arbitror 
eum  plus  amare  ubi  se  plus  amari  novit.  Interdum  vero 
loca  sanctissima  ferire  ut  profana  perterreat.  Accedit 
quod  nec  ego,  ut  soleo,  tonitrua  pavesco,  sive  quia 
quo  magis  vixi  eo  minus  mori  timeo,  sive  quia  ex  quo 
conscientiam  abditis  suis  malis  exonerare  coepi,  exter- 
nos tumultus  minasque  non  melao.  Nec  si  successerit 
quod  cogito  Tarpeiam  rupem  in  qua  habitem  elegi,  non 
ne  populo  sim  suspectus,  quod  fecisse  legimus  Publi- 
colam, sed  ne  taedio  affectus  in  id  quod  fugere  est  ani- 

mus  sponte  recidam.  Nosti  autem  e septem  collibus 
qui  omnibus  montibus  ac  vallibus  praefuerunt,  quisnam 
longe  gratissimus  sit  mihi  studiisque  meis  aptissimus. 
Itaque  ut  ad  propositum  redeam  atque  concludam,  non 
moveor  sententia:  magno  urbis  desiderio  teneor:  even- 
tus in  manibus  Dei  est.  Certe  si  unquam  sanctam  ci- 
vitatem intravero,  verum  dices  quod  superior  spondet 
epistola.  Vale. 


EPISTOLA  X. 

FRANCISCUS  PETRARCA  PONTIO  SANSONI  S.  P.  D. 

Oblatum  aliquid  gratum  habet,  seque  eum  quamprimum 
invisurum  spondet. 


Accensa  charitas  frsenum  nescit.  Id,  si  unquam, 
nunc  praecipue  in  dulcissimis  atque  humanissimis  lit- 
teris tuis  sensi.  Mirarer  si  iste  tuus  erga  me  plusquam 
fraternus  affectus  novus  esset,  et  non  a teneris  annis 
incoeptus  usque  ad  hanc  aetatem  iugiter  increvisset. 
Gratias  ago  et  oblationem  tuam  fidenter  accipio,  in  tem- 
pore rebus  tuis  usurus  ut  propriis : excusationem  tuam 
accusationem  meam  arbitror.  Non  enim  tu  ad  me  sed 
ego  ad  te  venire  debui,  et  si  longiorem  moram  traxe- 
ris, veniam , quem  semper  video  visurus.  Plura  scri- 
bere est  animus,  sed  nuntii  tui,  quos  facundae  licet 
epistolae  in  auxilium  misisti,  taciti  expectant,  et  litteras 
in  silentio  suspirantes  numerant,  coelumque  suspiciunt; 
et  sol  fugit,  et  vereor  ne  dum  mihi  obsequor,  illis  sim 
incommotius.  Vale  nostri  memor. 

EPISTOLA  XI. 

FRANCISCUS  PETRARCA  PHILIPPO  EPISCOPO  CAVALLICENSI 
S.  P.  D. 

Incertum  quo  mansum  eat , Avenione  digressum  se  in  solitudinem 
ruris  recepisse. 


Mirum  valde  audies,  verum  tamen:  nescio  quid 
alii,  ego  autem  hac  aetate  nondum  quid  velim  firmare 
mecum  valeo,  non  quod  mea  mihi  voluntas  ignota  sit, 
sed  quod  desiderio  multa  obstant.  Non  plene  igitur 
velle  possum,  quod  frustra  me  velle  video.  Hinc  mihi 
labor  et  rerum  infinita  perplexitas,  quotidieque  magis 
experior  illud  Hebraeorum  Sapientis  dictum  breve  si- 
mul et  grave,  quod  legentes  plerique  sicco  pede  prae- 
tereunt. Ego  semper  relegens  pedem  figo,  et  suspirans 
bis  terque  quaterque  mecum  repeto,  quod  scriptum 
est : cuncta  res  difficiles.  Ecce  quanta  nunc  parvis  etiam 
in  rebus  difficultas ; quod  vellem  nequeo,  quod  possem 
nolo,  quod  autem  possim  simul  ac  velim  quaero,  nec 
invenio.  Inter  haec  multis  consiliis  ceu  fluctibus  iacta- 
tus,  dum  res  finem  habeat,  ficta  et  vulgata  abitus  mei 
fama,  quasi  Italiam  repetens,  Babylone  clam  profectus 
huc  redii,  venissemque  illico  ad  te,  non  tam  ut  tuis 
oculis  quam  ut  meis  satisfieret  qui  prope  nihil  arden- 
tius, quam  faciem  tuam  quaerunt.  Verum  hoc  proposito 
venisse  me  noveris  ut  lateam  fugiamque,  si  possim,  non 
modo  alios  sed  me  ipsum,  hoc  est  vitia  et  errores  meos 
qui  me  ab  infantia  in  senium  persequuntur ; tanti  prae- 
terea est  invidiam  vitare,  quae  mihi  per  omnes  terras 

est  obvia,  ut  si  eisdem  latebris  et  illi  et  cunctis  mor- 
talibus tegi  queam,  atque  aliter  nequeam,  paratus  sim 
et  amicis  omnibus,  quibus  mihi  nihil  est  dulcius  simul, 
et  qua  nihil  amarius  invidia,  carere.  Huic  meo  propo- 
sito ruris  tui  angulus,  quod  semper  consuevit,  oppor- 
tunissimus est  visus.  Hic  igitur  me  sub  alis  tuis  deli- 
tescere patiaris  ; cela  me,  oro  te  : quod  si  feceris  saepe 
me  hospitem  habebis,  vel  per  noctem,  vel  per  imbrem 
qualemcumque  convivam , certe  animo  tuo  gratum ; 
contra  autem  quod  in  fabulis  audiebamus,  si  vulgare 
coeperis,  amittes.  Vale. 


EPISTOLA  XII. 

' FRANCiSCUS  PETRARCA  PHILIPPO  EPISCOPO  CAVALI.ICENSI 

S.  P.  D. 


Piscem,  avem  et  epistolam  ex  iis  qua;  sine  titulo  inscribuntur, 
ad  eum  mittit. 

Tria  tibi  veniunt,  pater,  multum  diversa  munuscu- 
la. Unicus  auro  nitens  piscis  et  squamis  maculosus  ar- 
genteis. Torrentinam  alii,  Turturam  quidam  vocant. 
Gratius  tamen  fuerit  saporem  nosse,  quam  nomen.  Hunc 
villici  mei  filius  servus  tuus,  in  his  hodie  lucidissi- 
mis undis  coepit.  Item  pinguis  anas  amoeni  dudum  fon- 
tis incola,  cui  adversus  raram  indolem  egregii  canis, 
nec  liberas  aer  vias,  nec  tutas  fluvius  latebras  dedit, 
nec  natanti  fuga  patuit,  nec  volanti.  Ad  haec  epistola 
quaedam  recens,  quam  in  rure  tuo  nuper  hamo  debilis 
ingenii  inter  animi  mei  fluctus  et  rerum  scopulos,  ipse 

quoque  tibi  piscatus  sum.  Caelera  tamen  ita  veniunt  ut 
apud  te  maneant ; haec  venit  ut  redeat,  neque  diutius 
quam  ut  oculos  tuos  semel  impleverit,  tecum  sit.  Scis 
causam? quia  veritas  odium  parit.  Quod  si  iam  tunc  tem- 
pore Terentii  verum  erat,  quid  hodie  arbitraris?  Per- 
lege ergo  si  libet,  idque  secretius : ac  remitte,  donec 
sciamus  quid  mundo  Deus  aut  fortuna  paraverit.  Tunc 
consultabimus  quid  huic  fiat  epistolae,  an  donanda  sit 
flammis,  an  sororibus  adscribenda.  Interim  scito,  et  hinc 
fidem  metire  meam,  nullis  me  oculis  hanc  aliis  ostensu- 
rum fuisse  quam  tuis.  Vale,  decus  meum. 

Ad  Fontem  Sorgiae.  XIX  Kalendas  Ianuarii,  silentio  noctis 
intempestae. 


EPISTOLA  XIII. 

FRAMCISCUS  PETRARCA  PHILIPPO  EPISCOPO  CAVALLICENSI 

. S.  P.  D. 

Epistolam,  quae  pone  est,  legendam  ad  illum  mittit. 

Tribus  hesternis  munusculis  quartum  addere  in 
animum  venit.  Legisti  confestimque  mihi  remisisti  epi- 
stolam illam  tibi  conscriptam  eo  quod  te  capitalem  ho- 
stem vitiorum  noverim,  quam  quidem  valde  tibi  pla- 
cuisse gaudeo.  Itaque  mihi  ipsi  testimonio  tuo  probabilior 
ac  gratior  facta  est.  Nunc  tibi  aliam  mitto  quam  Clero 
Paduanae  Ecclesiae  dictavi,  super  transitu  sacrae  memo- 
riae Udebrandini  Episcopi,  quem  te  sciebam  laudare  so- 
litum et  mirari,  quamquam  ipse,  me  iudice,  omnem  hu- 

manam  admirationem  miraculo  suae  divinae  virtutis 
excesserit.  Amabas  tu  iUum,  imo  vero  virtutem  eius. 
Secum  enim  tibi,  ut  puto,  nihil  rei  fuerat,  nisi  quod  ne- 
cessario consequens  est,  ut  peccati  osor,  idem  et  vir- 
tutis amator  sit.  Tu,  pater,  has  invicem  conferens  epi- 
stolas existimabis,  si  qua  huius  calami  vis  est  ad  actus 
diversissimos,,  vituperandum  scilicet  ac  laudandum,  ut 
tamen  interea  memineris  quidquid  utraque  defectivum 
habet,  ingenii  crimen  esse,  si  quid  autem  forte  quod 
placeat,  laudem  esse  materiae  non  stili.  Quis  enim  vel 
hunc  laudare  vel  illum  vituperare  .nesciat,  aut  quis 
usquam  est  tam  hebes  in  reliquis,  qui  non  bic  ad 
utrumlibet  sit  disertus?  Vale. 

Ad  Fontem  Sorgise.  XVIII  Kalendas  lanuarii,  diluculo 


EPISTOLA  XIV. 

FRANCISCUS  PETRARCA  CLERO  ECCLESLE  PADUAN^l  S.  P.  D. 

Udebrandini  Episcopi  Paduani  mortem  deflet,  virtutes 
amplissimis  laudibus  exornat. 

. ;•!  iuu:>98  <uo.  oidi.b  fir-o *q  i !Tr  -•  >1 

• * Mi/ 

Amisimus,  fratres  amantissimi,  patrem  nostra», 
ducem  nostrum,  solamen  nostrum,  decus  nostrum.  Et 
vero  lumen  ac  lucernam  pedibus  ac  semitis  nostris 
extinxil  nobis  heu  nunc  dominus,  scintillam  nostram 
et  lucernam  Israel,  ut  eam  scilicet  in  casiis  accenderet: 
Udebrandinum  Episcopum,  quem  nescio  an  terrestrem 
angelum  an  coelestem  hominem  dicam.  Praemisimus 
illum,  fratres,  quo  nobis  quoque,  Christo  duce,  per  ipsius 

patris  nostri  vestigia  veniendum  est : praemisimus  qui 
nobis  praeparet  regni  coelestis  habitaculum,  et  regem 
nostris  culpis  offensum  precibus  suis  placet.  Ivit  ille 
felix,  et  quid  dicam?  Minus  est  omne  quod  cogito,  quam 
quod  illius  praeconio  debetur.  Dicam,  deseruit  terras? 
at  ille  nunquam  hic  fuerat  nisi  corpore,  hoc  est  una  et 
ultima  parte  sui.  Dicam,  destituit  corpus?  sed  non  ali- 
ter ille  quam  carcerem  corpus  incoluit.  Dicam  evasit  e 
corpore?  hoc  forte  rebus  accommodatius  dici  videbitur, 
dicetur  tamen  improprie.  Quomodo  enim  inde  evasisse 
dicendus  est,  qui  dum  esset  in  corpore,  ut  ait  Cicero, 
eminuit  foras,  et  ea  quae  extra  sunt  contemplans,  quam 
maxime  se  a corpore  semper  abstraxit?  Dicam,  petiit 
coelum?  at  semper  in  coelo,  etiam  dum  hic  nobiscum 
esse  videretur,  sacris  cogitationibus  habitabat.  Dicam, 
ivit  ad  sidera?  verum  ille  in  terris  clarissimum  sidus 
erat.  Dicam,  ivit  ad  Deum?  sine  Deo  equidem  nun- 
quam fuit:  quippe  iusti  anima  sedes  est  Dei,  et  quod 
mirabilius  sonat  ex  ore  gentilis,  Deus  ad  homines  venit, 
inquit  Seneca,  nulla  sine  Deo  mens  bona  est.  Quae  si 
vera  sunt,  quando  sine  Deo  unquam  fuit  ille  mitissi- 
mus animarum  nostrarum  pater?  Quid  dicam  ergo? 
Ivit  ad  eum  procul  dubio  qui  secum  erat,  et  qui  ubi- 
que est,  ad  illum  ivit,  corpus  suum  sibi  despectum,  et 
nos  animo  suo  caros,  cum  quibus  ad  tempus  exulabat 
corporaliter  derelinquens.  Et  quibus  verbis,  sanctissime 
praesul,  quodque  nemo  gravabitur,  praesulum  decus 
eximium  nostri  aevi,  quibus  verbis  et  felicitati  tuae 
gratuler  et  solitudinem  nostram  fleam?  Tu,  precor,  sti- 
lum rebus  imparem  et  materiae  succumbentem,  nam 
potes,  orationibus  tuis  iuva.  Ivit  igitur  praesul  noster 

et  militiae  nostrae  princeps  ad  superos  calle  planissimo. 
Sic  omnes  sibi  difficultates  atque  ardua  quaeque  com- 
planaverat, durumque  malleo  fervidae  virtutis  iter  stra- 
verat, ut  nihil  omnino  quod  pedem  gradientis  offende- 
ret, occurrisse  rear.  Ivit  autem  summo  gaudio  felicium 
animarum,  dulcisonis  cantibus  angelorum  astra  et  coe- 
lum omne  mulcentibus,  in  sinu  exceptus  Abrahae  vel 
ipsius  potius  in  gremio  Iesu  Christi;  si  qua  spes , si 
qua  fides  vera  est,  episcopus  noster  empireum  unde 
nunquam  meditatione  discesserat  coelum  tenet.  Hoc 
tantum  inlerest  quod  ubi  hactenus  curas  suas  omnes 
habuit,  ibi  nunc  totam  habet  animam,  et  corporis  ser- 
vitio ac  lerreno  carcere  liberatus,  illic  laetus  votique 
• compos  habitat  quo  multa  olim  suspiria  sancta  praemi- 
serat. Ibi  est  unde  nulla  eum  vis  hostilis,  nullum  taedii 
pondus,  nulla  senectus,  nulla  mors  distrahat;  ubi  non 
crucient  morbi , non  angat  inopia,  non  fastidia  afficiant, 
non  torqueant  curae,  non  bella  perterreant;  ubi  non  ira 
animum  accendat,  non  odia  inflamment,  non  luxus 
inquinet,  non  gula  solicitet;  ubi  non  tristis  rodat  livor, 
prosperitas  vana  permulceat,  pungat  adversitas,  laeti- 
tia effundat,  inflet  elatio,  spes  attollat,  deiiciat  metus, 
dolor  contrahat,  conficiat  inceror,  desperatio  praecipitet. 
Quibus  malis  quamquam  hic  etiam  esset  immunis  coe- 
lestem prorsus  in  terris  vitam  agens,  tamen  propter 
humanas  miserias,  inter  quas  necessario  versabatur, 
anima  illa  sanctissima  non  moveri  non  poterat  inter- 
dum, optimeque  valens  in  se  ipsa,  nonnunquam  alienis 
aegrotare  cogebatur  morbis,  compati,  mederi,  consule- 
re, succurrere,  laborare.  Nunc  tandem  plene  felix  ibi  est 
ubi  nec  suis  nec  alienis  torquetur  angoribus,  quin  etiam 

sua  ingens  crescit  ex  aliena  felicitate  felicitas.  Unum 
est,  ut  arbitror,  quod  in  tantis  gaudiis  doleat  amantissi- 
mus  parens,  quod  ecclesiam  viduam  et  nos  abiens  li- 
quit acephalos.  Quis  mihi  deinceps  scripturarum  nodos 
fando  dissolvet,  quis  arcana  reserabit,  quis  explicabit  eni- 
gmata,  quis  tenebras  illustrabit,  quis  praeterea  formabit 
mores  extirpabitque  vitia,  virtutes  inseret,  quis  eriget 
lapsos,  trepidos  firmabit,  stantes  hortabitur,  quis  humi- 
les attollet,  comprimet  superbos,  terrebit  audaces, confun- 
det infames,  nudabit  hypocritas,  oelebrabit  dignis  laudi- 
bus honestos,  quis  prcemiabilisic) cmorilos,  puniet  sontes, 
conteret  sceleratos,  quis  catholicos  solidabit,  errantes 
diriget,  sternet  haereticos,  arcebit  ab  ovilibus  Christi 
fures?  Postremo  quis  orphanos  viduasque  tuebitur , 
quis  pascet  esurientes,  quis  vestiet  nudos,  quis  sola- 
bitur afflictos,  quis  visitabit  infirmos,  quis  humabit 
extinclos,  quis  pauperum  publicus  pater  erit?  Omnia 
haec  bona  cum  illo  pariter,  dilectissimi  fratres,  amisi- 
mus, sive  potius,  ut  dixi,  de  loco  ad  locum  commuta- 
vimus. Habebamus  in  terris  praeceptorem,  habemus  in 
coelis  intercessorem  apud  Christum,  cui  valde  placere 
studuit  ille  dum  vixit,  et  quem,  ut  spero,  nihil  frustra 
precabitur.  Quid  autem  prius  precari  illum  credimus, 
quam  quod  quisque  mediocriter  bonus  pastor  optaret , 
ut  scilicet  gregem  suum  luporum  ac  furum  concursibus 
et  morbis  omnibus  expeditum  videat  in  domo  Domini 
quo  ipse  vocatus  iam  praecessit?  Quid  vero  aliud  a Do- 
mino poscat  in  coelis,  quam  quod  a vicario  eius  posce- 
bat in  terris,  qui  paucis  ante  obitum  diebus,  cum  se 
iam  fini  proximum  videret,  ad  romanae  sedis  antisti- 
tem, et  quosdam  de  collegio,  plusquam  humana?  cha- 

ritatis  ac  diligentiae  litteras  destinavit,  in  quibus,  quod 
sine  lacrimis  meminisse  nequeo,  suppliciter  precaba- 
tur ut  sibi  successorem  idoneum  dare  vellent,  et  velut 
in  extremis  agens  pater  anxius  fido  amico  nubilis  na- 
tae curam,  sic  illorum  fidei  viduam  commendabat  ec- 
clesiam? 0 beatissimam  sanctissimamque  animam , o 
vere  virum  perfectum,  o ,vere  solicitum,  o superin- 
tendentem episcopum  ac  pastorem!  Quando  alii  aut 
medicos  quaerunt  aut  hariolos  interpellant,  aut  operosa 
conficiunt,  aut  variant  testamenta,  aut  nihil  agentes  ta- 
citi ingemiscunt,  aut  toro  volvuntur  flentes  ac  queruli, 
aut  attqniti  et  immobiles  mortis  vicinitate  torpescunt, 
iste  non  suum,  sed  ecclesiae  suae  statum  miseratus  de 
futuro  pontifice  cogitabat,  nec  censebat  dilectissimam 
sponsam  suam,  cum  qua  tam  concorditer  septem  lustra 
transegerat,  vel  in  transitu  deserendam.  Quis  hanc  fidem 
non  laudet,  quis  hunc  animum  non  optet;  quis  hanc 
morientis  constantiam  non  miretur?  lulii  Caesaris  inter 
multa  illud  romanae  mirantur  historiae  quod  moriens, 
ne  inferiores  partes  corporis  nudaret  atque  ut  honestior 
casus  esset,  togae  gremium  ad  ima  demiserit.  Lauda- 
tur in  extremis  quoque  curam  decoris  habuisse  Pom- 
peius ; apud  Graecos  Olympias  regia  Alexandri  mater 
dum  occideretur,  similiter  togae  sinum  demisisse  nar- 
ratur; minus  mirabilis  in  muliere  verecundia,  mirabi- 
■liorque  constantia.  Epaminondas  vero  Thebanus,  vir 
inter  Graios  laudatissimus,  dum  ex  acceptis  in  praelio 
vulneribus  moreretur,  percontatus  an  clypeo  suo  poti- 
retur hostis,  ubi  salvum  audivit,  afferri  illum  iussisse 
dicitur, quem  martia  quadam  cum  voluptate  complexus, 
velut  testem  bellicae  suae  laudis,  deosculansque  cum 

lacrimis  laetus  obiit.  Quanto  melius  noster  episcopus 
qui  moriens  non  togam  aut  clypcum,  sed  animam  suam 
et  ecclesiam  cogitabat,  simillimusque  Martino,  nec  mori 
timebat  nec  pro  populi  salute  longioris  vitae  labores  ac 
taedia  recusasset.  Cuius  rei  cura  divinae  providenti» 
commissa  ipse  inierim  quod  in  se  erat  et  Deum  orabat 
et  quos  hic  poterat  homines  precabatur,  ut  sponsae  suae 
viduitati  ac  solitudini  providerent.  De  successore  qui- 
dem cogitasse  quosdam  legimus;  imo  vero  quis  est  qui 
de  successore  non  cogitet?  sed  ad  movendum  animos 
illustriora  perstringimus.  David  Rex  aliquandiu  anxius 
tandem  certo  et  discusso  iudicio  filium  ex  se  genitum 
regni  fecit  haeredem  sapientissimum,  ut  fama  loquitur, 
virum.  Duos  ex  ordine  filios  imperii  successores  habuit 
divus  Vespasianus  Romanus  Imperator,  alterum  viro- 
rum optimum,  pessimum  vero  alterum,  quod  ipse  et 
praesensisse  et  publice  praedixisse  traditur,  quorum 
successor  Nerva  facere  idem  non  potuit  prole  carens. 
Adoptavit  autem  virum  fortem  ac  strenuum  et  reipu- 
blicae  utilem  Traianum,  isque  alium  sibi,  et  ille  rursus 
alium  adoptavit,  diuque  in  imperio  romano  is  adoptivae 
successionis  ordo  permansit,  quo  multo  ante  primum  im- 
peratores usi  erant  ut  Iulius  Caesar  cui  assumptus  in 
filium  successit  Augustus,  et  ipse  etiain  Augustus  Caesar 
qui  Tiberium  privignum  suum  suorum  cogente  penu- 
ria sibi  filium  et  successorem  imperii  delegit.  Quamvis 
non  sim  nescius  incidisse  eum  in  suspicionem,  quasi 
volens  sciensquc  talem  elegisset,  quo  scilicet  ipse  post 
mortem  reipublicae  carior  atque  optabilior  foret.  Non 
satis  dignum  tanto  principe  consilium  , si  tamen  vera 
res  est ; nam  nec  verisimilis  est  quidem,  et  ab  hac  eum 

suspicione  liberant  non  ignobiles  historici.  Caeterum 
dubium  non  est  multo  ardentius  desiderari  solere  de- 
functorum virtutem  per  ignaviam  successorum ; quo 
enim  magis  horum  vita  deprimitur  eo  altius  illorum 
laus  attollitur.  Iure  ergo  laudandus  Philopcemenes  dux 
Achaeus  qui  ab  hostibus  suis  captus,  cum  veneno  ne- 
caretur iam  mortiferum  poculum  in  manu  habens  inter- 
rogavit an  Licortas,  qui  tunc  alter  Achaeorum  praetor 
erat,  viveret,  vir  post  eum  in  Achaia  fortissimus;  quem 
ut  vivere  audivit,  « bene  est  inquit:  bonum,  patria,  du- 
cem habes : » atque  ita  contentus  et  intrepidus  expira- 
vit.  Profecto  autem  praesul  noster,  ut  ad  rem  redeam, 
quod  nec  natura  nec  adoptione  permittitur,  successorem 
sibi  precibus  facit,  non  suae  quidem  gloriae  sed  suae 
ecclesiae  studiosus.  Nec  ulla  mihi  dubitatio  est  quin,  si 
in  manu  sua  positum  sit,  non  aliquem  cuius  inertia 
laudibus  suis  adiiciat,  sed  successorem  sibi  redivivum 
vellet  Ambrosium  aut  ipsum  certe  Prosdocimum,  cuius 
fundatam  erectamque  doctrinis  ecclesiam  illam  novit 
ab  ipsis  Gdei  nostrae  primordiis  floruisse.  Nunc  quia  ut 
credimus  inclinata  iam  saeculi  dies  est,  ex  iis  quos  po- 
test serotinis  operariis  vineae  Sabaoth  optimum  quem- 
que mavult,  et  a Christo  post  quaesitam  immortalitatem 
primum  hoc  munus  exposcit,  talem  sibi  successo- 
rem dari,  qui  claris  operibus  et  vitae  luce  famam  eius 
obscuret  potius  quam  illustret,  quod  frustra  optare  il- 
lum arbitror.  Mittat  enim  Zenonem  suum  Verona,  Ge- 
minianum  Mutina,  Ravenna  Severinura,  Paulinum  No- 
la, Capua  Germanum,  Aquitania  Prosperum:  donet 
Africa  Ciprianum,  Hispalis  Isidorum.  Elige  tibi  Padua 
ex  hoc  sacro  numero  quem  voles  episcopum,  erit  ille 

sole  lucidior,  nunquam  tamen  ideo  Ildebrandini  tui, 
quem  ut  Mediolano  olim  Ambrosium,  sic  tibi  nuper 
episcopum  Roma  transmisit,  clarum  nomen  obscurabi- 
tur ; nuntjuam  fama  morietur,  quam  in  coelo  vivens  ille 
vivam  liquit  in  terris ; et  licet  ipse  bonis  nunc  ineffa- 
bilibus abundans  popularis  aurae  favorem  plausumque 
non  cupiat,  quem  adhuc  in  carne  positus  alto  animo 
despexit,  carere  tamen  eo,  etsi  valde  velit,  nequeat. 
Haec  gloriae  natura  est ; fugientes  consequitur,  celebrat 
vel  invitos,  et  saepe  nimium  sui  cupidos  fugitiva  desti- 
tuit. Quomodo  autem  rivus  aresceret  perenni  fonte 
descendens,  aut  quomodo  solis  radio  percussi  densi 
corporis  umbra  deficeret?  Equidem  unde  fama  hominis 
originem  ducit,  et  cuius  umbra  est,  virtus  ipsa  non 
moritur.  Facio  ego  fratres  in  his  litteris,  quod  divini 
sermonis  auctoritas  iubet ; non  laudo  hominem  in  vita 
sua,  sed  ut  ait  Ambrosius,  laudo  post  poriculum,  prae- 
dico securum,  laudo  felicem  mundi  nautam,  sed  in  portu 
coeli  ancoras  habentem  : laudo  ducem  in  terrestri  prae- 
lio gloriosum,  sed  in  coelesti  palatio  et  in  arcu  aethereo 
triumphantem  ; non  quod  me  multum  urgeat  illa  ratio, 
ne  laudatum  tentel  elatio,  cui  nunquam  ad  illius  pectus 
notissimam  humilitatis  arcem  aditus  fuit:  seu  ne  noceat 
adulatio  laudanti,  qui  parum  certe,  qui  tepide  de  illius 
laude  loqui  timeo,  quia  viri  optimi  sanctitatem  pecca- 
toris hominis  verba  non  aequant.  Verum  autem  loqui 
spero : hoc  scio,  quod  non  mentior.  Quid  enim  adulari 
cogitem  sepulto  quod  viventi  noluissem,  aut  quomodo 
audeam  coram  omnia  vidente  mentiri,  quod  coram  eo- 
dem dum  adhuc  intra  corporeum  ergastulum  inclusus 
forte  humanitus  falli  posset,  ausus  non  fuissem?  Testor 

enim  Deum:  non  aliter  illi-  viro  loqui  solitus  eram 
quam  si  loquentis  ut  faciem  sic  et  mentem  cerneret, 
quamvis  ille  me  complexus  familiaritate  mitissima, 
multum  mihi  semper  securitatis  ingesserit.  Sed  ne- 
scio quid  in  illo  homine  divinum  erat,  quod  cum 
maxime  ille  sese  mihi  facilem  ac  morigerum  praestaret, 
tamen  me  magis  magisque  venerabundum  et  attonitum 
habebat.  Solebat  ille  nomen  meum  saspe  dum  adessem, 
saepius  dum  abessem,  veris  utinam  laudibus  ornare: 
unde  mihi  et  gaudium  et  stimulus  non  parvus  ad  glo- 
riam, sed  multo  maior  erat  admiratio  quo  pacto  ccecus, 
ut  aiunt,  amor  talis  etiam  tantique  viri  iudicium  obii- 
quasset.  Fuit  ille  mihi  dum  licuit  indulgentissimus  pa- 
ter, et  profundius,  quam  quisquam  opinari  posset,  in 
eius  arcanum  velut  in  Sancta  Sanctorum  introieram, 
unde  perpetuo  et  ipse  mihi  sum  carior,  et  de  illo  secu- 
rius loquor.  Amavit  ille  me  vivens  ut  qui  in  spiritu 
videret  mei  pectoris  ardorem,  nec  puto  propositum  eius 
erga  suos  morte  tepuerit.  Nunquam  mihi  tanta  de  il- 
lius ope  fuit  spes,  quanta  hodie  est,  quando  non  minus 
illum  velle,  sed  plus  posse  confido.  Et  quia  virorum 
illustrium  vel  sola  recordatio  dulcis  est,  insistam  in  hoc 
sermone  diutius.  Amari  ab  illo  coeperam  aliquot  ante 
annos,  cum  in  quibusdam  opusculis  suis  consulere  di- 
gnatus ingenium  meum,  invenisset  interdum  forte  ali- 
quid quod  probaret,  non  quod  tantus  artifex  tali  operario 
egeret;  sed  delectabat  eum  colloqui,  et  maiorum  ingenia, 
ut  mos  est,  longe  aliis  curis  occupabantur.  Novissime 
vero  ad  ecclesiam  venientem  suscepit  me  paterne  ille 
homo  Dei,  quod  de  Ambrosio  suo  ait  Augustinus,  et 
peregrinationem  meam  satis  episcopaliter  dilexit.  Deni- 

que  Ambrosius  meus  fuit,  erexitque  et  firmavit  animum 
non  magis  oratione  quam  vita ; caeterum  serior  fuit 
adventus  ipse,  quam  vellem.  Habuissem  spatii  plus  ad 
fructum  conversationis  angelicae,  a qua  nemo  unquam 
nisi  sese  melior  factus  abscessit,  qua  me  quoque  dum 
poteram  non  cupidius  usum  pudet  ac  pccnitet.  Sed  lon- 
gioris vitae  spes  fefellit  ; non  respexi  ad  aetatem  iam 
valde  declinem,  sed  ad  sobrietatem  moresque  hominis, 
et  purum  ac  solidum  senis  corpus ; acciditque  mihi  de 
illo  quod  multis  fereque  omnibus  accidit ; quidquid  de- 
lectat sibi  longaevum  spondent.  Quod  ipse  quasi  prae- 
sagiret me  itineri  accinctum  et,  quod  minime  suspica- 
bar, verendam  illam  sacri  oris  effigiem  in  terris  amplius 
non  visurum,  quantis  quibusque  consiliis  retrahere  ni- 
sus sit,  mcestus  modo  mecum  repeto.  Pro  quibus  omni- 
bus quid  sibi  retribuam  non  habeo,  nisi  memoriam  et 
amorem  et  fiduciam,  qua  illum  ut  pro  me  oret  precor, 
quoniam  pro  sanctissimo  viro  peccatorem  hominem 
orare  non  modo  supervacuum  sed  temerarium  videtur. 
At  me  privatus  dolor  meus  propositi  oblitum  cum  a 
publico  dolore  distraxerit  ad  vos,  in  Christo  carissimi 
fratres  mei,  redeo.  Quid  vero  nunc  dicam?  nescio  ab 
illius  viri  commemoratione  discedere  ; quo  magis  de 
illo  cogito  magis  ardeo,  quo  plus  loquor  plura  loqui 
cupio,  quo  longius  eo  longiorem  fandi  materiam  video, 
et  minus  exitum  invenio ; sed  epistola  finem  poscit. 
Non  audeo  quidem  hortari,  imo  vero  nec  permittere  ut 
talis  viri  exitum  ploretis,  ne  iuxta  sententiam  Cicero- 
nis invidiae  potius  quam  amicitiae  videatur  complorare 
felicem.  Quis  enim  nisi  invidus  amicum  lugeat,  de 
carne  ad  spiritum,  de  terris  ad  coelum,  de  laboribus  ad 


Djgitized  by  Google 


LIBER  QUINTUSDECIMUS.  — EPISTOLA  XIV.  361 

quietem,  de  morte  ad  vitam,  de  temporalibus  aerumnis 
ad  aeternam  beatitudinem  transivisse?- Rursum  nec  ve- 
tare audeo  quominus  damnum  ecclesiae  tantum  et  tam 
irreparabile  doleatis.  Illud  in  quo  errare  non  possum 
hortor  atque  obsecro  ut  Patris  nostri  memoriam  haben- 
tes nec  vestigia  deserentes  Religionem  colere,  caere- 
monias abt'0  traditas  observare,  ab  eodem  coepta  pe- 
ragere, peracta  custodire  nitamini;  utque  etiam  omni 
tempore,  sed  nunc  praesertim  dum  vacat  Ecclesia,  in- 
stantior  ac  devotior  oratio  nostra  sit  ad  Deum,  ut  ipse 
nobis  pastores  semper  Ildebrandino  similes  largiatur. 
Sic  enim  habetote,  illum  in  medio  nostri  Angelum  Dei 
potius  fuisse  quam  hominem.  Tu  vero  nobilis  Padua, 
felix  terrae  situ  ccelique  clementia,  proxima  pelago  flu- 
rainibusque  circumflua,  dives  agro  ubere,  accolarum 
ingenio  insignis,  et  vetusti  nominis  claritate  perce- 
lebris, semper  inter  pontifices  tuos  et  gloriosa  confes- 
sorum tuorum  nomina,  si  quid  mihi  credis,  Ildebran- 
dinum  non  ultimum  numerabis. 

Avcnione  se  missum  fieri  petit,  ut  ad  fontem  Sorgia:  rebus  suis 
consulat  ob  mortem  villici  sui  omni  custodia  destitutis. 


Si  ille  Carthaginensium  primus  terror  Marcus  At- 
tilius Regulus  magnum  et  anceps  in  Africa  reipublicae 
negocium  gerens  causam  a senatu  petendae  missionis 
illam  non  erubuit  litteris  inserere,  quod  villicus  suus 
qui  pauca  sibi  suburbani  agri  iugera  coluerat  deces- 
sisset; quid  erubescam  ego  privati  modicum,  publici 
negocii  nihil  agens,  a vobis,  geminum  decus  ecclesiae, 
missionem  flagitare  eamdem  ob  causam,  quod  villi- 
cus quoque  meus  vobis  non  ignotus,  qui  mihi  pauca 
itidem  sicci  ruris  iugera  colebat,  hesterno  die  obiit? 
Neque  enim  vereor,  ne  quis  vestrum  nunc  mihi  respon- 
deat quod  tunc  senatus  Attilio,  iubcatque  coeptis  insiste- 
re, et  in  se  curam  deserti  ruris  excipiat.  Illius  enim  ager 
Romae  erat:  meus  ad  fontem  Sorgiae  non  nisi  tenui  vo- 
bis cognitus  fama  locus.  Accedit  quod  maior  quaedam 
mihi  sollicitudinis  causa  est:  neque  enim,  ut  ille,  incul- 

tae  tantum  telluri  prospicio,  sed  sicut  alter  Africae  mal- 
leus Gneus  Scipio  ex  Hispaniis  ubi  felicissime  rem  ge- 
rebat missionem  poposcit,  quod  deesse  diceret  filiae  suae 
dotem,  sic  ego  ut  duorum  illustrissimorum  ducum  coeant 
in  me  unum  causae,  bibliothecae  meae,  quam  mihi  in 
filiam  adoptavi,  sentio  deesse  custodem.  Fuit  enim  villi-  \ 
cus  meus  agrestis  homo,  sed  plus  quam  civili  providentia  j 
et  urbanitate  conditus : puto  nullum  illo  fidelius  animal 
terra  protulit.  Quid  multa?  omnium  iniquitatem  perfi- 
diam que  servorum,  de  qua  non  solum  quotidie  verbo 
queror,  sed  scripto  quandoque  etiam  questus  sum,  ille 
unus  fide  aequabat  ac  temperabat  eximia.  Itaque  totum 
me  illi  et  res  meas  librosque  omnes  quos  in  Galliis  habeo 
commiseram,  cumque  omnis  generis  voluminum  multa 
varietas,  et  quaedam  ibi  minutissima  maximis  inter- 
mixta essent,  atque  ego  diu  absens  quandoque  post 
terminum  rediissem,  nihil  unquam  non  modo  amotum, 
sed  ne  loco  quidem  motum  reperi.  Erat  ille  sine  litte- 
ris amantissimus  litterarum,  et  libros  quos  mihi  nove- 
rat cariores,  exactiori  custodia  conservabat : iamque 
longo  usu  eo  pervenerat,  ut  et  nomine  nosset  opera  ve- 
terum, et  mea  simul  inlernosset  opuscula.  Totus  hila- 
rescebat quotiens  sibi,  ut  fit,  librum  aliquem  in  mani- 
bus posuissem,  stringensque  ad  pectus  suspirabat; 
nonnunquam  submissa  voce  ipsius  libri  compella- 
bat auctorem,  et,  mirum  dictu!  solo  librorum  tactu 
vel  aspectu  fieri  sibi  doctior  atque  felicior  videbatur. 
Hic  igitur  talis  rerum  mearum  custos,  quocum  tribus 
iam  lustris  curas  partiri  solitus,  nec  secus  eo  quam  ut 
dici  solet  Cereris  sacerdote,  nec  aliter  domo  eius  quam 
templo  fidei  usus  eram,  et  quem  pridie  imperantibus 


Digitized  by  Google 


DE  ItEUlS  FAMIUAMDUS 


•J(U 

quidem  vobis  inde  digressus  leviter  aegrotantem  di- 
misisse rebar,  iam  senior,  sed,  ut  Maro  ait,  cruda  et 
viridi  senectute,  heri  ad  vesperam  me  dimisit  ad  me- 
lioris domini  translatus  obsequia.  Ille  sibi  post  tot  cor- 
poreos labores  unam  animi  requiem  largiatur.  Unam 
enim  petiit  a Domino,  hanc  requirit,  hanc  sibi,  Christe, 
^ ne  neges,  ut  inhabitet,  non  in  domo  mea  sed  in  domo 
Domini  omnibus  diebus  vitae  suae,  quae  iam  desiit  esse 
mortalis,  ut  videat  non  meam  sed  Domini  voluptatem, 
et  visitet  templum  eius,  non  agrum  meum,  in  quo  mul- 
tos per  annos  gelu  et  aestu  duratum  corpus  exercuit. 
Sub  me  fessus,  sub  te  oro  quiescat:  ad  te  Venit,  te 
iubente,  veteri  laxatus  ergastulo.  Unus  quidem  e pue- 
ris meis  qui  forte  obeuntem  illum  viderat,  cursu  con- 
cito moestum  pertulit  rumorem,  et  ad  me  sera  iam 
nocte  pervenit  nuntians  illum  expirasse  saepe  me  no- 
mine vocantem,  Christique  nomen  cum  lacrimis  invo- 
cantem. Indolui,  gravius  dolilurus,  nisi  quia  per  aetatem 
hominis  hunc  mihi  casum  instard  multo  ante  praevide- 
ram. Ire  igitur  oportet:  date  veniam,  quaeso,  gloriosis- 
simi Patres,  supplicemque  vestrum  missum  facite,  urbi 
supervacuum,  necessarium  ruri,  ibique  magis  biblio- 
; thecae  solicitum,  quam  agelli.  Opto  vobis  tranquillam 
ac  felicem  vitam. 

Avinione,  Nonis  Ianuarii. 

EPISTOLA  II. 

KRANCISCUS  PETRAKCA  GERARDO  FRATRI  S.  P.  D. 


Heferl  quae  de  virtute  eius  a duobus  Cartliusianis 
monachis  audiverit. 


Coenabam  forte  apud  sanctissimum  atque  optimum 
virum  Ildebrandinum  Patavinae  praesulem  Ecclesiae,  qui 
tunc  civitatem  illam  multiplicibus  virtutum  radiis  illu- 
strabat, nunc  novum  ccek)  sidus  accessit,  dum  ecce  duos 
tui  ordinis  priores  casus  attulit,  alterum  Italicum,  Tran- 
salpinum alterum:  hic  Casularum  domus  moderator  erat, 
quae  Albingaunis  litoribus  impendet,  ille  Vallis  Bonae, 
quae  dextrae  Rhodani  ripae  proxima  est.  Cum  ergo  eos 
episcopus  suo  more  talium  hospitum  laetatus  adventu 
comiter  excepisset,  tractoque  ad  vesperam  sermone 
multa  percunctarctur,  atque  in  primis  quae  illos  causa 
Patavium  adduxisset,  responderunt  se  missos  ab  ordino 
ut  in  territorio  Tarvisino  coenobium  Carthusiense  con- 
struerent, favente  in  primis  episcopo  atque  aliis  qui- 
busdam civibus,  loci  illius  bonis  ac  devotis  viris.  Quod 
opus  qualiter  hactenus  successerit  successurumve  sit 
nescio.  Coeterum  cum  vir  ille,  cuius  ut  vita  exempla- 
ris, sic  et  doctrina  et  oratio  sancta  fuit,  verbum  e verbo 
eliciens,  et  inter  alia  tui  quoque  mentionem  faciens,  quam 
sorte  ac  vocatione  tua  contentus  ageres  quaesivisset, 
illi  certatim  materiam  aggressi  de  te  magnificos  rumo- 
res retulerunt,  nominalim  unum  : cum  pestis  haec,  quae 
omnes  terras  ac  maria  pervagata  est,  ad  vos  ex  ordine 

venisset,  et  castra  in  quibus  Christo  militas  invasisset, 
priorque  tuus,  vir  alioquin  ut  ipse  novi  sancti  arden- 
tisque  propositi,  tamen  inopino  malo  territus  hortare- 
tur fugam,  te  illi  christiane  simul  ac  philosophice  respon- 
disse: placere  consilium,  modo  inaccessibilis  morti  locus 
aliquis  usquam  esset.  Et  cum  ille  nihilominus  abeun- 
dum diceret,  respondisse  acrius : iret  quo  se  dignum 
crederet : te  in  custodia  libi  a Christo  credita  perman- 
surum. Cumque  iterum  et  iterum  instaret,  et  inter  ter- 
rores alios  sepulchrum  quoque  tibi  defuturum  minare- 
tur, dixisse  te  illam  tibi  ex  omnibus  ultimam  curam 
esse  : neque  enim  tua  interesse  sed  superstitum  quali 
iaceas  sepultura.  Illum  postremo  cessisse  ad  penates 
patrios,  nec  ita  multo  post  morte  illuc  eum  insequenle 
subtractum,  te  vero  incolumem,  eo  apud  quem  est  fons 
vitae  protegente,  mansisse:  et  cum  diebus  paucis,  mors 
quatuor  et  triginta  qui  illic  erant  abstulisset,  solum  in 
monasterio  resedisse.  Illud  addebant  te  nullo  morbi 
contagio  deterritum  adslitisse  fratribus  tuis  expiranti- 
bus,  et  suprema  verba  atque  oscula  excipientem  et 
gelida  corpora  lavantem,  saepe  uno  die  tres  pluresve 
tuis  manibus  indefesso  pietatis  obsequio  sepelisse  et 
exportasse  tuis  humeris,  cum  iam  qui  foderet  aut  qui 
iuxta  morientibus  exhiberet  nemo  esset.  Solum  te  ad 
ultimum  cum  cane  unico  remansisse  totis  noctibus  vi- 
gilantem, modica  lucis  parte  necessarias  quieti  data: 
cum  interim  praedones  nocturni,  quorum  feracissima 
est  regio,  saepe  per  intempestae  noctis  silentia  locum 
invadentes  a te,  immo  a Christo  qui  tccum  erat,  nunc 
pacificis  nunc  acrioribus  verbis  exclusi,  nihil  damni  sa- 
cris aedibus  inferre  potuerint.  Cum  vero  transisset 

aestas  illa  terribilis,  misisse  te  ad  proxima  servorum 
Christi  loca  ut  aliquis  tibi  loci  tui  custos  mitteretur ; 
quo  facto  ivisse  Carthusiam,  et  ab  illo  religionis  nunc 
cultore  unico  in  terris,  priore  loci,  inter  tres  et  octoginta 
priores  alienigenas,  te  non  priorem  singulari  et  insolito 
honore  susceptum  obtinuisse,  ut  tibi  prior  ac  monachi 
darentur,  quos  e diversis  conventibus  elegisses,  quibus 
desertum  morte  tuorum  monasterium  reformares,  teque 
hoc  velut  eximio  triumpho  laetissimum  rediisse : ita 
tua  cura,  tua  sapientia,  tua  fide  Montis  Rivi  venerandum 
olim  postea  desertum  coenobium  instauratum,  interque 
difficultates  istas  atque  alias  multas  tibi  et  robur  cor- 
poris solidum  et  valetudinem  optimam  constare,  et 
quale  religiosum  decet  formae  decus.  Quae  res  me  in 
stuporem  ageret  nisi  scirem,  ut  ait  quidam,  viros  san- 
ctos virtutes  etiam  aedificasse  (sic)  corporeas:  bona  equi- 
dem valetudo  animi  saepe  valetudinem  corporis  viresque 
membrorum  ac  vultus  speciem  tuetur.  Caeterum  haec 
illis  et  alia  de  te  multa  narrantibus  cum  episcopus 
laetis  lacrimis  madens  me  aspiceret,  et  ego  nescio  an 
siccis  oculis  sed  certe  sicco  corde  non  essem,  illi  subito 
in  me  versi  seu  divino  monitu,  seu  quodam  mentis  au- 
gurio in  vultu  meo  te  cernentes  pio  me  gemitu  ac 
gaudio  complexi : 0 felix,  inquiunt,  fratris  pietate.  Multa 
deinceps  alia  dixerunt  quae  tacendo  melius  expresse- 
. rim.  Tu  vale;  et  propter  quod  haec  omnia  scripta  sunt, 
fac  obsecro,  mi  frater,  ut  qualem  coepisti,  talem  te  prae- 
stes in  finem. 

EPISTOLA  III. 

FnANCISCUS  PF.TRARCA  SOCRATI  SUO  S.  P.  R. 

Sua  se  sorte  contentum  nil  amplius  quaerere,  nil  concupiscere, 
et  ab  amicis  enixe  petere  ne  de  fortuna  eius  velint  se  praebere 
solicitos. 


Multa  tibi  dicere  habui  hodie  quae  sciens  praete- 
reo ; dicentur  enim  coram  liberius  atque  facilius.  Lin- 
gua in  solitudine  diu  tacita  et  immota  hunc  fatigatis 
laborem  digitis  eximet.  Unum  differri  noluit,  quod  non 
tibi,  sed  amico  communi  dictum  sit,  qui  suo  et  publico 
more  nunc  me  suis,  nunc  alienis  litteris  excitat,  et  ad 
cupiditates  gelidum  inflammare  velle  non  desinit,  atque, 
ut  ait  Horatius,  amando  perdere  properat.  Commune 
malum  amicitiae  vulgaris : quam  ob  causam,  etsi  apud 
me  amici  illius  charitas  tota  sit,  certe  existimatio  im- 
minuta est,  et  ut  de  Cicerone  suo  loquitur  Brutus:  de 
amore  suo  nihil  est  remissum,  de  iudicio  largiter.  Equi- 
dem ego  ut  hominem  multa  mihi  probatum  fide  ac  ve- 
teri amicitia  coniunctum  non  amare  nequeo,  sic  animum 
terrae  affixum  degeneresque  sententias  non  odisse  non 
possum.  Scitote  igitur  tu,  ipse,  mei  omnes  ubicumque 
sunt  quibus  segnior  appareo,  imposuisse  me  votis  mo- 
dum, deque  omni  quod  in  hac  vita  iam  evenire  posse 
videatur  modicum  curare : cupere  autem  nihil.  Satis 
enim  habeo  ad  victum  quo  vir  honestus  cum  fortuna 
foedus  ineat  et  contentus  agat.  Minus  habuit  Quintius, 
minus  Curius,  minus  Fabrilius,  minus  Attilius,  qui  vi- 
cerunt reges  ac  populos,  quique  triumphus  clarior  fuit, 


Digitized  by  Google 


LIBER  SEXTUSDECIMUS.  — EPISTOLA  III.  369 

se  ipsos  et  rebellantis  motus  animi  vicerunt.  Sed  quid- 
quid Gat,  nunquam  tantum  habere  continget  quin  mul- 
tis et  mihi  ipsi,  si  avaritiae  credidero,  pauperrimus  ac 
mendicus  videar.  Luxuria  et  avaritia  et  ambitio  nullis 
Gnibus  sunt  contentae,  falsis  vero  opinionibus  omnia 
plena  sunt,  quibus  nisi  resistitur,  urgent  usque  ad 
extremam  miseriarum.  His  obstare  difiicile,  obsecun- 
dare pestiferum : quibus  qui  se  ferendum  dedit  ubi 
voluerit  non  subsistet.  Habeo  unde  vivam,  quod  vulga- 
riter dici  solet,  et,  quo  melius  carerem,  habeo  unde 
lasciviam.  Quid  me  optare  iubetis  amplius?  Quid  spe- 
rare habeo,  ubi  possim  si  oporteat  in  proprio  sepeliri? 
Ita  dico,  si  quid  proprium  hic  habemus  : habeo  ubi 
breve  tempus,  ubi  longum  habilem,  quid  edam,  quid 
bibam,  quid  calciem,  quid  vestiam,  qui  mihi  serviat, 
qui  me  societ,  qui  me  vehat,  quo  tegar,  ubi  iaceam, 
ubi  spatier,  quo  delecter.  Quid  imperator  plus  romanus 
habet?  Est  praeterea  corpus  sanum  mullo,  mihi  labore 
perdomitum,  iamque  non  ita  contumax  animi  manci- 
pium, ut  solebat.  Accedunt  omnis  generis  libelli  divi- 
tiarum mearum  portio  non  ultima.  Accedit  hoc  quan- 
tuluncumque  est  ingenium,  hic  amor  litterarum  mira 
cum  voluptate  animum  pascens,  et  sine  fastidio  exer- 
cens. Acceditis  vos,  amici,  quos  inter  prima  mea  bona 
connumero,  modo  libertas,  sine  qua  vivere  diu  nolim, 
vestris  consiliis  non  pereat.  Accedit  bonum  grande  se- 
curitas ; nullum  enim  toto  orbe  quem  noverim  hostem 
habeo,  nisi  quos  mihi  fecit  invidia,  quos  et  iure  despi- 
cio, et  quibus  carere  velle  non  sit  fortasse  consilium. 
Accedit  amor  publicus  bonorum  omnium  nostri  orbis, 
eorum  quoque  quibus  nec  visus  forte  nec  videndus 
ii.  Ji 

suiu,  mihi  quidem,  favore  fateor  superno  non  meo  me- 
rito quaesitus.  Parvae  vobis  hae  divitiae  videntur?  vul- 
tis ut  foenerer,  vultis  ut  navigem,  vultis  ut  in  foro  cla- 
mem venalemque  animam  et  linguam  habeam?  An  quid 
me  agere  aliud  vultis  ut  diter?  Laudatis  in  egestate 
vivere  ut  in  divitiis  moriar.  Suadetis  ut  ambiendo 
congregem,  quod  sedendo  alius  spargat  ; cum  dolore 
quaeram  de  quo  nescio  quis  gaudebit : cum  labore  in- 
veniam quod  cum  moerore  dimittam,  cum  anxietate 
custodiam.  Credite  mihi : soliciti  durum  negotium  as- 
sumpsistis : avaritiam  implere.  Insatiabilis  est  et  inex- 
plebilis: omnia  sitit,  omnia  devorat,  fundo  caret; 
externis  poenis  humana  cupiditas  non  eget : sibi  ipsa 
supplicium  est;  si  quidem  coepta  defecerint,  moesla  est: 
si  succedere  coeperint,  inardescit,  si  plene  successerint, 
tum  demum  trepida,  tum  vere  inops  et  misera  est.  Sed 
omittamus  hanc  philosophiam  odiosam  omnibus,  veram 
certe.  Ad  communia  revertamur.  Si  divitibus  pauper, 
mihi  dives  videor,  quid  consulitis?  aestuabo  donec  illis 
etiam  videar  dives?  Nullus  erit  finis  : non  si  terras  ae 
maria  possedero  ; dum  restabit  aliquid  ad  concupiscen- 
dum, nihil  avaritiae  satis  erit.  Sinite,  quaeso,  ut  meo  i u- 
dicio  sim  dives ; mea  res  agitur  ; quid  hic  alieno  iudi- 
cio  opus  est?  quis  liber  alieno  gustu  vescitur?  Tenete 
vestras  opiniones , meas  mihi  relinquite : oro  vos : 
frustra  convellitis:  in  saxo  durissimo  radicatae  sunt. 
Illud  sane,  quod  in  litteris  tuis  extremum  erat,  unde 
mihi  novam  spem  conflare  vult  amicus  noster,  profecto 
ut  ut  verum  sit  quod  ipse  ait,  de  quo  usque  adeo  non 
sum  certus,  quid  tamen  inde  conficitur?  Esto  equidem: 
Romanus  hic  novus  pontifex  bonos  amet.  Quid  ad  me0 

certe  si  non  amat  alios,  paucos  amat,  quorum  ex  nu- 
mero non  sum,  et  mallem  esse  quam  pontifex.  Vale. 

Ad  fontem  Sorgiae,  V Kalendas  Aprilis. 


EPISTOLA  IV. 

FRANCI5CUS  PETRARCA  AD  IGNOTUM. 

Vere  indignos  homines  esse  quibus  tot  tantaque  beneficia  contule- 
rit Deus  quot  Christi  nos  docet  religio : non  inde  tamen  in  du- 
bium factorum  veritatem  esse  revocandam,  nec  deficiendum  in 
fide. 

♦ 

Mitto  alia  de  quibus  colloqui  dabitur,  ut  spero. 
Unum  periculi  maioris  et  quod  moram  respuit,  scribam. 
Suspiciones  luas  de  summa  salutis  aegre  fero,  quod 
saepe  tibi  praesens  dixi ; sed  ut  video  non  tam  saepe 
quam  debui,  et  quantum  duro  pectori  necessarium  erat 
ut  frangeretur.  Quid  vero  nunc  aliud  rear  inter  ambages 
rerum  et  fallacias  diaboli  animum  cogitantis  involvere, 
nisi  id  quod  negari  non  potest,  non  esse  dignum  genus 
humanum  cui  haec  coelilus  fierent,  quae  facta  credidi- 
mus, eo  quod  hic  fur,  ille  periurus,  ille  sit  adulter,  et 
talibus  plena  sil  omnis  terra,  quales  induxisse  legimus 
Creatorem  ut  diceret:  paenitet  me  fecisse  hominem? 
Quomodo  ergo  talia  tantus  tam  indignis?  Haec  forte 
nunc  tecum  dicis.  Animadvertere  autem  oportet  non 
haec  ad  incredulitatem,  sed  ad  humilitatem  et  gratilu- 
dinem  debere  conferre.  Pauci  beneficiis  Dei  digni,  fa- 
teor, immo  nullus  omnino,  nisi  quein  ille  dignum  fece- 
rit. Tanto  maior  illa  benignitas  et  liberalitas  clarior 

insigniorque  clementia.  Illud  forte  etiam  tuas  suspicio- 
nes exaggerat  quod  ante  Christi  adventum  tot  vel  inge- 
nio vel  moralibus  virtutibus  excellentes  viros  fuisse 
nemo  dubitat ; nobis  autem  hodie  funditus  virtutes  et 
ingenium  deesse.  Ulinam  minus  evidens  id  foret:  nutat 
hinc  animus  : et  quod  cur  fieret  non  videt,  factum  esse 
non  credit.  Sed  et  hoc  eodem  spectat,  et  tale  est,  quod 
devotionem  augere  atque  dilectionem,  non  incredulita- 
tem parere  debuisset,  ut  quo  indigniores  nos  agnoscimus 
eo  maiorem  illius  erga  nos  munificentiam  agnoscamus 
et  miremur,  sed  non  usqpe  adeo  miremur  ut  negemus. 
Quis  enim  nisi  pessimus  a domino  suo  valde  sine  me- 
ritis honestatus,  aut  domino  rebellat,  aut  accepti  bene- 
ficii obliviscitur,  et  non  potius  dicit,  gratis  me  amasii , 
indignum  melioribus  praetulisti:  habeo  gratiam:  agnosco 
pium  dominum,  agnosco  fortunam  optimam  quam  tu 
mihi  fecisti;  virtuosorum  prmmia  sine  virtute  percipio; 
felix  ultro  factus  sum  ; hoc  ipsum  non  meo  labore,  sed 
tua  benevolentia  quaesitum  non  mihi,  non  alteri,  sed 
tibi  uni  debeo?  Quid  autem  in  omni  doctrina,  quae  de 
Christo  traditur  ab  iis  qui  veritatem  ipsam,  qui  Christus 
est,  diligunt,  quid  inquam  vel  impossibile  Deo  est, 
vel  nobis  incredibile,  nisi  quod  tanta  Dei  humilitas 
tanta  misericordia  et  erga  hominem  pietas  ostenditur, 
ut  eam  vix  capere  possit  mens  humana,  et  per  omnia 
verum  est  quod  ait  Augustinus  in  Psalmo  CXLVII , 
quoniam  etsi  cerla  sunt,  qua;  multum  Icela  sunt,  vix  cre- 
duntur? Habes  ergo  mortalis  homuncio  unde  incredu- 
litate deposita  gratiarum  suscipias  actionem  : felicior 
factus  es  (piam  credere  potuisses : crede  quod  factum 
est.  Ipsa  Dei  sapientia,  unicus  consubstantialis  et  cooe- 

ternus  Patri  Filius,  ad  te  liberandum  venit.  Poterat  et 
de  maieslatis  sua?  solio  iubere  et  necesse  erat  parere 
in  coelo  et  in  tefra  : elbcacius  agere  voluit  et  humilius: 
totum  hominem  suscipere  dignatus  est,  ut  ait  Augusti- 
nus, et  verbum  caro  factum  est  et  habitavit  in  nobis , 
et  sequitur  ratio : ita  enim,  inquit,  demonstravit  carna- 
libus et  non  valentibus  intueri  mente  veritatem,  corpo- 
reisque  sensibus  deditis  quam  excelsum  locum  inter 
creaturas  habeat  humana  natura,  quod  non  solum  visi- 
biliter, nam  id  poterat  et  in  aliquo  celhereo  corpore  ad 
nostri  aspectus  tollerantiam  temperato,  sed  etiam  ho- 
minibus in  vero  homine  apparuit:  cuius  quoque  dicti 
ratio  subsequitur:  ipsa  enim,  ait,  natura  sttscipienda 
erat,  quce  liberanda.  Hactenus  Augustinus.  Sic  ergo, 
amice,  cum  te  periclitantem  Deus  cerneret,  perire  non 
est  passus,  cumque  prostratum  verbo  posset,  manu 
maluit  attollere,  et,  qui  ardenter,  amantium  mos,  sese 
in  terram  inclinavit  ubi  tu  iacebas,  atque  ulnis  am- 
plexus sustulit,  et  quo  gravissime  premebaris,  pondus 
subiit  translulitque  in  se  peccatum  tuum.  Impletum  est 
illud  Davidicum : quantum  distat  ortus  ab  occidente 
longe  fecit  a nobis  iniquitates  nostras.  Poterat,  ut  dixi, 
verbo  facere;  sanguine  suo  fecit,  et  ut  ait  quidam:  hoc 
tecum  percussum  est  sanguine  foedus.  Noli  tu  illud  fran- 
gere : ipse  enim  servantissimus  promissorum  est. 
Potuisse  illum  te  liberare  certus  es ; voluisse  quid  du- 
bitas? quid  credere  haesitas  quod  et  necessarium  tibi 
est  et  facile  largienti  et  sua  dignissimum  maiestale? 
Quid  times,  quod  valde  desideras  in  animum  admitte- 
re? nisi  quia,  ut  dixi,  et  magnum  gaudium  mens  an- 
gusta non  recipit,  et  te  tanto  munere  sentis  indignum? 

Gaude  iam  toto  animo,  habes  unde  : tantaque  gaudendi 
materia  est  ut  eam  vix  apprehendas.  Hinc  nempe  ma- 
gis consolari,  non  minus  credere  convenit.  Tu  indignus, 
ille  benignus  : tu  peccator,  ille  misericors  : agnosce  be- 
neficium, amplectere  gratiam  : pelle  suspiciones.  Longo 
sine  fine  supplicio  dignus  eras  ; gloria  tibi,  nisi  renuis, 
aeterna  proponitur  : severum  iudicem  metuebas  ; pium 
patrem  invenisti.  Quomodo  miseretur  pater  filiorum , 
misertus  est  Dominus  timentibus  se , non  quia  id  nostra 
peccata  mererentur:  sed  quia  ipse  cognovit  figmentum 
nostrum  et  recordatus  est  quoniam  pulvis  sumus.  Non 
ergo  Iam  peccatis  nostris  irascitur,  quam  fragilitati 
compatitur  et  indigentibus  opem  fert.  Tanta  res  est,  ut 
non  facile  credenda  videatur,  pro  malo  bonum,  pro  of-r 
fensa  gratiam  referri,  ab  eo  praesertim  quem  offendisse 
tam  indignum  sit,  et  qui  se  tam  facile  possit  ulcisci ; 
credenda  tamen  haud  dubie  est,  et  agnoscenda  miseri- 
cordia Redemptoris,  quoniam,  ut  in  eo  libro,  quem  pro- 
fundissime de  vera  religione  fundatum  edidit.  Pater  ait 
Augustinus  : non  iam  illa  hominis  sacrosancta  susceptio 
et  Virginis  partus  et  mors  Filii  Dei  pro  nobis  et  resur- 
rectio a mortuis  et  in  coelum  ascensio  et  consessus  ad 
dexteram  Patris  et  peccatorum  abolitio  et  judicii  dies 
et  corporum  resuscitatio,  cognita  aeternitate  Trinitatis 
et  mutabilitate  crealurce  creduntur  tantum , et  non  etiam 
indicantur  ad  summi  Dei  misericordiam,  quam  generi 
humano  exhibet,  perlinere.  Pro  quibus  omnibus,  amice, 
admiratio  nobis  ingens  fateor  stuporque  salubris,  et 
pavor  devotus  amplectendus  atque  tenendus  est.  Quo- 
niam vere  mirabilis  in  altis  Dominus , vere  magnus  et 
terribilis  super  omnes  qui  in  circuitu  eius  sunt : vere 


Digitized  by  Google 


LIBER  SEXTUSDEC1MUS. — EPISTOLA  lV.  37 T»  . 

terribilis  in  consiliis  super  filios  hominum  : idem  tamen 
suavis  et  mitis  et  mullee  misericordue  omnibus  invo- 
cantibus eum  : idem  miserator  et  misericors  Dominus , 
longanimis  et  multum  misericors  ac  patiens  et  multee 
misericordiae  et  verax;  idem  dulcis  et  rectus  Dominus, 
et  qui  legem  dat  delinquentibus  in  via,  hanc  legem 
scilicet  ut  ad  eum  redeant  et  salventur.  Quid  mulla? 
profecto  ut  nemo  terribilior,  sic  nemo  misericordior, 
nemo  tranquillior  : multos  laborare  cogit  ne  lasciviant, 
periclitari  aliquos  sinit  ut  corrigat,  neminem  vult  peri- 
re, atque  omnia  facit  ne  pereamus.  Itaque  pellenda 
procul  desperatio,  abiicienda  durities,  exuenda  impie- 
tas, incredulitas  relinquenda.  Quod  enim  nemo  sanus 
ignorat,  nihil  impossibile,  imo  nec  difficile  aliquid  est 
Deo:  quodque  nemo  pius  diffidit,  nil  illi  arduum  vide- 
tur quod  ad  salutem  sua}  pertineat  creaturae.  Perversi 
ingenii  est  suspicari  aliud,  et  misereri  ac  peccata  di- 
luere vel  nolle  Deum  vel  non  posse ; hinc  enim  non  de 
fpnte  alio  desperatio  nasci  solet,  quorum  altero  bonus, 
altero  negatur  omnipotens : utraque  blasphemia  est  in 
Spiritum  Sanctum,  quae  neque  in  hoc,  neque  in  futuro 
saeculo  dimittitur,  dum  summe  potenti  summeque  bono 
vel  impotentia  ulla  vel  invidia  nostrae  salutis  obiicitur. 
In  quod  malum  incidisse  creditur  Cain,  ubi  ait  : maior 
est  iniquitas  mea  quam  ut  veniam  merear,  neque  enim 
maior  esse  poterat  creaturae  miseria  quam  miseri- 
cordia Creatoris.  In  hoc  ipsum  ludas  infelix  incidit, 
quando  proieclis  argenteis  in  templo,  abiens  laqueo  se 
suspendit,  qui  etsi  multo  amplius  peccasset  quam  Cain, 
desperatio  tamen  illi  etiam  sola  obstitit,  ne  misericor- 
diam inveniret  ; quam  si  a Christo  petiisset  invenisset, 

ut  Ambrosio  placet ; nunc  neque  misericordiam  petit, 
et  apud  illos  se  peccasse  confessus  est,  qui  de  peccato 
eius  gaudebant,  de  supplicio  non  curabant.  Postremo 
magis,  ut  Hieronymo  videtur,  desperatione  Christum 
laesit  quam  proditione.  Memorandum  valde.  Quid  ergo 
potest  Deus?  omne  quod  vult:  vult  autem  omne  quod 
nobis  salutiferum  novit.  Hoc  firma  fide  conslanlique 
fiducia  tenendnm  est.  Cessent  inanes  et  pavidae  conie- 
cturae,  et  religiosae  aures  susurris  daemonum  obstruan- 
tur. Magnum  fuerit  propter  nos  Deum  suo  quodam 
mirabili  amore  nasci  : maius  inter  necessitates  mise- 
riasque nostras  vivere  : maximum  plusquam  nostro 
communi,  suo  quodam  ad  nos  misericordi,  in  se  autem 
miserabili  more  mori.  Mira  haec  et  ineffabilia  quaedam 
divini  amoris  signa  quis  neget?  Sed  an  ideo  nos  ingra- 
tos faciet  beneficii  magnitudo?  Absit  a mentibus  piis 
hic  furor.  Sentiamus  nos  beneficiis  tantis  indignos,  et 
nos  ad  persolvendas  meritas  grates  verbo  etiam  longe 
impares  agnoscamus,  victam  fragilitatem  nostram  im- 
mensa Dei  clementia  fateamur,  animo  tamen  quantum 
possumus  gratissimi  et  obsequentes  et  creduli  et  fideles, 
neque  quia  res  magna,  nos  indigni,  ideo  nobis  illum 
consulere  nequivisse  vel  noluisse  propter  inaccessibi- 
lem suae  potentiae  ac  pietatis  excellentiam  desperemus. 
Vale. 

Quarto  Kalendas  Aprilis. 

EPISTOLA  V. 

FRANCISCUS  PETRARCA  AD  IGNOTUM, 

Gratulatur  de  valetudine  recuperata : nosque  vivendo  mori , 
et  moriendo  mortis  finem  oppetere  demonstrat. 


A limine  mortis  te  reversum  audio,  ad  quod  ta- 
men (dictu  mirum)  redeundo  festinas,  melius  dicerem 
festinamus  omnes  quicumque  vitae  huius  iter  ingressi 
sumus:  festinamus  inquam,  nusquam  subsistimus,  et 
dum  quiescere  videmur,  currimus : minus  dixi : non 
currimus,  sed  volamus.  Itaque  iam  procul  abesse  non 
possumus.  Sed  bono  simus  animo  et  eamus  intrepide 
incunctanter;  non  mortis  illud  forte,  sed  vitae  limen 
aeternae  est,  nostris  licet  criminibus  obstructum,  Christi 
tamen  sanguine  patefactum  aperlumque  vulneribus.  Oh ! 
si  in  illam  requiem  ingredi  contingat  immeritos,  oh!  si 
in  pace  in  idipsum  dormiamus,  et  qui  diu  multumque 
laboravimus,  quiescamus  tandem  in  illo,  qui  singulari- 
ter nos  constituit  in  spe,  quae  ipso  donante  falsa  non 
fuerit.  Ego  quidem  bonam  tibi  valetudinem  restitutam 
gaudeo,  nec  adhuc  nos  in  hoc  vitae  exilio  separari  cu- 
pio, quamvis  ubicumque  distrahimur,  eodem  aeterni 
Ducis  auspicio  veniendum  sit.  Caeterum,  ut  est  animus 
hominum  fortunae  multum  amicior  quam  naturae,  gra- 
tulor me  non  prius  in  te  periculum  quam  periculi  finem 
nosse,  si  tamen  aegrotare  autumes  periculum,  et  non 
ad  veram  solidamque  securitatem  via  est.  Tu  tamen  ea 
lege  te  sanatum  scito,  ut  non  modo  mortalis  manseris, 
sed  horis  omnibus  interea  ad  mortem  accesseris,  ho- 

risquc  nunc  omnibus  continue  moriaris.  Quae  enim 
apud  vulgus  mors  est,  apud  philosophos  mortis  est 
fin  is.  Mira  gratulandi  materia.  Mors  longior,  quod  fieri 
metuimus,  fit  modo  dum  loquimur  et,  oh ! stupor  ingens, 
simul  et  mortem  et  mortis  exitum  formidamus,  diutur- 
numque  diligimus  quod  momentaneum  execramur. 
Frustra  quidem.  Fiet,  fiet  inquam  quod  evasisse  dice- 
ris, fiet  aliquanto  serius,  sed  cito  ; sed  iam  nunc  non 
est  tergiversandi  locus  ut  paululum  trahas.  Quamdiu 
traxeris,  eo  necessario  redeundum  est,  quo  et  cum  re- 
dieris, digressum  simul  reversumque  te  stupeas.  Plane 
sic  est  ut  dicere  soleo  : dilata  parumper  solutionis  dies, 
sed  non  cassa  ratio  est  debili  naturalis  a nascente  con- 
tracti, a moriente  solvendi.  Vale. 


EPISTOLA  VI. 

FRANCISCUS  PETRARCA  NICOLAO  EPISCOPO  VITERBIENS1  S.  P.  D. 

Gaudet  e gravi  morbo  illum  convaluisse:  hortatur  ad  fortitudinem 
animi ; et  valetudini  recuperandae  apprime  idoneo  Vallisclausa- 
hospitio  illum  invitat. 

Vir  fortis  hortari  non  eget  ut  imperterritus  notum 
hostem  et  solitum  pugnae  genus  excipiat:  venienti  ob- 
viam procedit  de  victoria  prope  certus,  de  laude  cer- 
tissimus : gaudet  experimentum  sui  saepius  peti,  et  vir- 
tutem duris  exercere  mavult  quam  molli  otio  langue- 
re. Itaque  inter  pnlverem  ac  sudorem,  inter  enses  ac 
vulnera  non  tantum  sine  dolore,  sed  saepe  etiam  cum 

voluptate  versatur  ; non  sentit  praesentia,  lotus  in  tinem 
prominet,  et  quamvis  corpore  fatigatus,  in  pace  animi 
et  in  spe  gloriae  conquiescit.  Tibi  quidem,  charitate 
frater,  aetate  fili,  dignitate  autem  pater,  quem  ante 
annos  ex  puero  virum  virtus,  dignitas  senem  fecit  e 
iuvene,  longo  sermone  non  est  opus,  ut  intelligas  quod 
scriptum  est  in  litteris  sacris:  militiam  esse  vitam  ho- 
minis super  terram,  nec  militiam  modo  sed  bellum  iuge, 
mortiferum,  sine  induciis,  sine  pace.  Hoc  bellum  Christi 
miles  ingressus,  fieri  tandem  unus  ex  ducibus  merui- 
sti : in  quo  bene  coepisse  non  sufiicit,  sed  si  victricem 
expetis  coronam,  oportet  de  mane  ad  vesperam  in  acie 
stare,  et  adversus  hostem  dextra  laevaque  saevientem, 
clypeum  indefessae  virtutis  attollere.  Multiplicibus  qui- 
dem telis  impetimur : bine  importuna  paupertas,  bine 
divitias  graves  premunt,  hinc  vel  nostra  vel  amicorum 
improvisa  calamitas;  hinc  cor  urens  cura,  aegerque  ani- 
mus, asgrumque  corpus,  et  multi  ac  varii  fortunae  im- 
petus, quos  ne  dicam  ferre,  sed  numerare  difficile  est. 
Nihil  ulla  ex  parte  tutum  homini ; saepe  dum  maris 
summa  tranquillitas  in  superficie  videtur,  tempestas  in 
fundo  est : etiam  tunc  dum  maxime  blanditur,  tacitas, 
mundus  tendit  insidias  : omne  iter  laqueis  obsessum,  • 
omnes  rami  visco  illiti ; omne  solum  lappis  tribulisque 
confertum  est ; vix  usquam  sine  discrimine  pedem  fi- 
gas ; nihil  altius  ascendisse  profuerit : quocumque  te 
vertas  par  periculum,  aequus  labor,  imo  vel  eo  maior 
quo  pluribus  fortunae  iaculis  status  altior  patet.  In  hoc 
igitur  vitae  campo  in  quem  pugnaturi  descendimus, 
nulla  fugae  spes,  nullum  quietis  diverticulum;  totum  in 
praesidio  coelesti  et  invicti  animi  virtute  repositum  est. 

Sed  ut  ad  rem  veniam,  audivi,  pater,  et  usque  in  soli- 
tudinis meae  latebras  tristis  nuntius  venit  gravi  te  morbo 
corporeo  laborare.  Non  ut  aegrum  tamen  alloquor, 
spero  enim  quod  dum  ad  me  aegritudinis  tuae  fama 
perlata  est,  iara  sanus  extes,  et  cum  ad  te  littera  ista 
pervenerit,  nullum  morbi  vestigium  repertura  sit.  Ita- 
que licentius  vagor.  Fatebor  autem  tibi  imbecillitatem 
meam.  Ad  primum  moesti  rumoris  adventum,  ut  me 
hominem  potius  quam  philosophum  scias,  humanitus 
indolui  usque  adeo,  ut  subito  in  moerorem  laeta  prius 
otii  mei  tranquillitas  verteretur,  et  ipse  animi  mei  saepe 
mollitiem  castigarem.  Re  autem  vera  non  tam  tibi,  quem 
modeste  ac  fortiter  tulisse  omnia  et  laturum  esse  non 
dubito,  quam  amantissimo  genitori  tuo  affectum  tantae 
compassionis  exhibui.  Ille  enim  in  membris  tuis  nunc 
aegrotat,  utque  auguror,  gravius  quam  tu,  qui  ut  dixi, 
iam  fortassis  omni  periculo  liberatus,  dolorem  nostrum 
timoremque  supervacuum  dolebis.  Ille  autem  profecto 
non  ante  sauus  erit,  quam  te  sanum  viderit.  Ad  te  enim 
festinat  omnibus  posthabitis  omissisque  negotiis,  qui- 
bus valde  deditus  semper  fuit,  quorum  tu  pondus  ac 
copiam  nosti ; praeterea  deserta  domo,  contempto  mari, 
• neglectis  Alpibus,  spreta  hyeme,  cunctas  difficultates, 
res  curasque  suas  omnes  et  se  ipsum  obliviscitur,  dum 
te  unum  cogitat  pius  pater.  Unde  quod  apud  Virgilium 
pater  filio  dicit,  nunc  convenientissime  dicet  filius  pa- 
tri : Vicit  iter  durum  pietas.  Cuius  rei  cogitatio,  ni  fallor, 
multum  viribus  tuis  adiiciet,  dum  subibit  animum  pa- 
trem in  te  tuum  vivere,  in  te  etiam  languere:  ut  ta- 
ceam matrem,  taceam  fratres,  taceam  sorores,  taceam 
amicos,  in  quibus  me  ipsum  numerare  audeo  non  ex- 

trcmum,  qui  omnes  te  aegro,  sani  esse  non  possumus. 
Quis  enim  unquam  tam  corpore  valens  fuit,  ut  lan- 
guente animo,  sanus  esset?  Delectatus  sum  parumper 
mollioribus  verbis  uti,  et  pene  mihi  lacrimas  ipsa  pie- 
tas elicuit.  Hinc  iam  viriliter  admonendus  es,  ut  memi- 
neris per  te  ipsum  mortalia  ferre  atque  alto  animo 
despicere,  calcare  praesentia,  sperare  meliora,  nihil 
mundo  fidere  quia  fallax  est : te  ipsum  sortesque  tuas 
Deo  credere,  in  illum  spes  curasque  iaclare,  scire  ex 
quo  dic  in  hanc  vitam  intrasti  te  non  ad  epulas  sed  ad 
proelium  venisse,  ad  morbos,  ad  molestias,  ad  labores: 
quidquid  tamen  acciderit,  te  victorem  esse  posse,  si  ve- 
lis ; tamen  ne  arma  proiicias,  neve  animo  consterneris 
aut  concidas,  et  nasci  et  vivere  et  aegrotare  et  sene- 
scere et  mori  naturae  esse : at  haec  fortiter  et  eodem 
vultu  atque  animo  tollerare  virtutis.  Non  dico  quod 
quidam  dixerunt,  inter  summam  voluptatem  et  asperri- 
mum dolorem  nihil  penitus  interesse.  Nimis  mihi  tor- 
pens et  insensibilis  ea  sententia  videtur;  nec  illud  dico, 
quod  nobilissimam  familiam  Stoicorum  affirmantem  au- 
dio, dolorem  corporis  malum  non  esse  : licet  enim  ver- 
bis probent,  eo  quod  malum  nihil  proprie  dicatur,  nisi 
quod  oppositum  sit  bono,  bonum  autem  solum  virtus, 
cui  non  dolorem  sed  vitium  constat  opponi,  id  tamen 
rebus  probare  difficillimum.  Itaque  vulgarius  loqui  pla- 
cet et  Peripateticos  audire  qui  dolorem  malum  putant, 
sed  non  summum.  Quamlibet  magnum  malum  dolor  sit, 
infra  virtutem  est : in  hoc  conveniunt  omnes,  et  certe 
clarior  laus  est,  quam  asperitas  multa  deterserit  et  fa- 
ma serenior  ex  fortuna  nubilosiore  proveniens.  Quiesce- 
re, gaudere,  epulari,  voluptatibus  aflluerc  norunt  omnes; 

indefesse  laborare,  patienter  aegrotare,  constanter  inter 
terribilia  versari  et  si  oporteat  intrepide  mori,  id  vere 
viri  opus  est  et  cuius,  licet  amara  perpessio,  recordatio 
tamen  dulcis.  Vulgatum  Virgilii  verbum  est: 

....  Forsan  et  haec  olim  meminisse  iuvabit . 

quod  inter  angustias  meas  sa*pe  mihi  fateor  occurrit  et 
profuit.  Sed  mihi  quidem  in  praesens  inulta  scribendi 
tempus  deest : haec  igitur  summa  sit:  fugiendam  spem 
video,  (sic ‘poscendum  ab  omni  potente  subsidium.  Adver- 
sus cuncta  quae  pateris  vel  quae  pati  potes,  firmandum 
durandumque  animum,  ut  quasi  callum  contrahat  adver- 
sitatibus suis  idoneum,  quod  durati  homines  in  mem- 
bris solent.  Hoc  tibi  in  animo  suadeo.  Curam  vero  tui 
corporis  suadere  supervacuum  videtur  ; neque  enim 
tibi  medicinae  artem  dignitas  episcopalis  eripuit : medi- 
cus ac  medici  filius  insignis  (non  quales  multi,  qui 
dehonestantes  artificium  suum  et  alienae  vitae  insidian- 
tes,  divitum  modo  liminibus  obversantur)  scis  ut  reor 
morbi  tui  causas;  et  remedia  non  ignoras,  si  verum 
est  quod  ait  Cicero,  medicos  putare,  comperta  causa 
aegritudinis,  paratam  esse  medicinam.  Unum  indulge 
mihi,,  ut  extra  terminos  meos  dicam  accidentia  animi 
quid  corpori  praestent.  In  utramque  partem  quid  gau- 
dium possit  et  quid  dolor  illustrium  exemplorum  turba 
confirmat.  .Sed  attingam  illustrissima.  Superiori  Africano 
anirni  gaudium  contulit  ad  corporis  sanitatem.  Gavisus 
est  ille  de  filio : gaudere  poteris  tu  de  patre.  Eadem 
aetate  Philippo  Macedoniae  regi  illi,  qui  cum  populo 
romano  bellum  gessit,  dolor  animi  morbum  corporis 
mortemque  conflavit.  Profecto  autem  etsi  nemo  unquam 

sil,  cui  non  aliquam  dolcndi  causam  mundus  invexerit, 
tamen  si  te  ipsum  el  coelestium  in  te  munerum  largi- 
tatem circumspicis,  in  illorum  te  acie  reperies  quos 
gaudere  aequum  sit.  Quamobrem  non  patientem  modo 
animum  exhibe  sed  laetum,  et  prapter  caelera  illud  co- 
gita forte  non  id  tantum  agi  ut  inter  tot  Dei  dona  qui- 
bus ante  tempus  ornatus  sed  non  ante  meritum  fuisti, 
scias  te  hominem  esse  caducique  corporis,  sed  etiam  ut 
praesenti  morbo  et  sequens  sanitas  dulcior  tibi,  et  tu 
carior  sis  amicis.  Taudem  illud  in  animum  inducas  ni- 
hil quod  sciam  posse  nunc  cum  hac  solitudine  compa- 
rari, in  qua  te  Socrates  noster  et  ego  cupidissime  ex- 
pectamus,  ubi  facile  divina  ope  suffultus  et  corpus 
recreare  et  serenare  animum  queas.  Nullus  hic  tyran- 
nus minax,  nullus  civis  insolens : non  obtrectatoris  ra- 
bidi lingua  mordacior,  non  ira,  non  civilis  factio,  non 
querimoniae,  non  insidiae,  non  clamor,  non  strepitus 
hominum,  non  tubarum  clangor;  non  fragor  armorum; 
nulla  praeterea  avaritia,  nullus  livor,  nulla  prorsus  am- 
bitio, nullum  superbi  limen  cum  tremore  subeundum ; 
sed  gaudium  et  simplicitas  et  libertas  et  inter  divitias 
pauperiemque  status  optabilis,  sed  sobria  et  humilis  et 
mansueta  rusticitas,  gens  innocua,  plebs  inermis,  regio 
pacifica,  cuius  praesul  vir  optimus  et  bonorum  amicis- 
simus, consequens  erit  ut  te  in  fratrem  habeat,  quoniam 
nos  habet  in  filios.  Quid  de  aliis  loquar?  Aer  hic  blan- 
dus ac  suaves  aurae  : tellus  aprica,  fontes  nitidi,  pisco- 
sum flumen,  umbrosum  nemus,  antra  humida,  reces- 
susque herbidi  et  prata  ridentia,  hic  mugitus  boum, 
avium  cantus , murmurque  lympharum , penitusque 
abdita  et  ex  re  nomen  habens  Clausa  Vallis  et  amoena: 

in  circuitu  autem  certatim  Baccho  grati  colles  ac  Mi- 
nervae, neve  in  iis  quae  ad  esum  potumque  pertineant, 
parasitico  more,  quod  non  soleo,  curiosius  immorer, 
breviter  sic  habe : quicquid  seu  in  terris  seu  in  aquis 
nascitur,  hic  tale  esse  ut  in  paradiso  deliciarum,  sicut 
Theologi  loquuntur,  sive  ut  poetae,  in  campis  Elysiis  na- 
tum putes ; si  quid  vero,  ut  est  animus  hominis,  saepe 
voluptuosior  quam  oportet,  exiguo  ruri  desit,  facile 
finitimorum  locorum  ubertate  supplebitur.  Postremo  ne 
singula  prosequar,  hic  tibi  quies  exoptata  et  votiva 
tranquillitas,  et  quae  nullae  studioso  animo  divitiae  cario- 
res, librorum  copia  ingens  adest,  fideliuinque  convictus 
atque  obsequium  amicorum.  Versaberis  cum  sanctis 
cum  philosophis,  cum  poetis,  cum  oratoribus,  cum  histo- 
ricis. Nos  duo,  quantum  sine  satietate  tua  fuerit,  latus 
tibi  utrumque  cingemus ; nos  tibi  iam  nunc  animis  oc- 
currimus, et  ab  occupatae  vitae  tempestatibus  redeunti 
portum  hunc  quietissimum  praeparamus.  Genitor  autem 
tuus  interea  flens  atque  anxius  ad  te  venit,  et  per 
singulos  passus  Davidicum  illud  ingeminat,  quis  da- 
bit mihi  pennas  sicut  columbae  et  volabo  et  requiescam , 
ubi  scilicet  filium  meum  primogenitum,  quem  mihi  de 
filio  patrem  feci  sospitem,  laetus  aspexero.  Nos  vero  qui 
te  summo  cum  desiderio  praestolamur,  facimus  quod 
amantes  solent:  singulos  dies  solicite  numeramus,  et 
erectis  auribus  stamus  si  quid  de  te  nobis  felicius 
nuntietur.  Inter  tuorum  vota  igitur,  pater  amabilis,  vi- 
ve, oro,  feliciter,  et  vale  et  veni  et  propera,  supra  vi- 
res animum  attollens,  ac  saepe  tibi  et  omnibus  virtu- 
tibus tuis  dicens  poeticum  illud  famosissimum  : 

Durate  ct  vosmcl  rebus  servate  secundis. 


Digitized 


joogle 


LIUER  SEXTUSDECIMIS.  — EPISTOLA  VII. 


385 


EPISTOLA  VII. 

FRANCISCUS  PETRARCA  SOCRATI  SUO  S.  P.  D. 

N undat  adventum  sibi  pergratum,  doletque  abitum  amici 
de  quo  nescit  omnino  quo  se  contulerit. 


Venit  amicus  noster  ad  me  quem  venturum  pro- 
miseras. Data  ac  reddita  salute,  quaesivi  an  a te  litte- 
rularum aliquid.  Ut  nihil  ait,  cogitait?  coepi  frustra  lit- 
teras quaeri  ubi  viva  vox  adesset.  Breviter  autem  sic 
habe,  nil  mihi  gratius  illius  hominis  adventu.  Nosti 
quibus  delectari  soleam.  Quanto  illi  durior  fortuna, 
tanto  ipse  mihi  dulcior,  tantoque  carior  mihi,  quanto 
ille  vel  sibi  despectior  vel  superbis.  Excepi  eum  ut 
potui,  et  passus  est  locus  : rustico  rerum,  animi  autem 
apparatu  regio,  ostendique  sibi  montana?  solitudinis 
meae,  quantum  tamen  pro  tempore  dabatur,  quid 
per  hos  dies  in  ingenio,  quid  in  hortulo  quid  in  agello 
severim  quidve  messuerim.  Dum  sic  essemus  ut  nil 
nobis  omnino  praeter  tui  praesentiam  deesse  videretur, 
et  in  singulis  rebus  tuum  nobis  nomen  occurreret,  coe- 
pit eum  familiariter  affecti  animi  cupiditas  aliquantisper 
evagandi.  Dixit  esse  sibi  cordi  insulam  invisere,  qui 
locus  tribus  passum  millibus  abest,  Sorgia  illabente  et 
praeterlabente  delectabilis.  Annui,  ex  pueris  meis  unum 
aliquem  viae  comitem  ut  acciperet  hortatus.  Oravit 
ille  ne  profectionem  suam,  in  qua  magna  sibi  exonerandi 
animi  spes  esset,  socio  gravarem  ; nihil  enim  sibi 
in  eo  statu  dulcius  quam  ut  solus  esse  posset.  Non  au- 
tem miratus  sum  ; nam  et  mihi  quantus  sit  amor  soli- 

ll.  23 

tudinis,  quibus  ego  sum  cognitus  omnibus  notum  est. 
Sivi  hominem  : abiit  hora  prandii  rediturus;  nec  dum 
rediit  et  iam  biduo  abest.  Quid  agam?  quid  esse  cre- 
dam? quamdiu  illum  expectem?  an,  quove  illum  sequi 
iubeam?  an  ad  te  reversum  suspicer,  an  longius  profec- 
tum? Ibi  enim  non  est  quo  se  iturum  dixerat,  et  nescio 
quid  opiner.  Terrent  me  notae  hominis  curae.  Moesto 
animo  male  committitur  solitudo.  Tu  si  de  illo  certius 
quidquam  tenes,  hac  me  perplexitate  expedi.  Nihil  est 
quod  amplius  di6am,  nisi  illud  Ovidii: 

Res  est  soliciti  plena  timoris  amor. 

Qui  maior  absentes  habet 

ut  Nasoni  Flaccus  accedat.  Vale. 

Ad  fontem  Sorgiae,  Kalendis  Aprilis. 


EPISTOLA  VIII. 

FRANCISCUS  PETRARCA  LAELIO  SUO  S.  P.  D. 

Narrat  sibi  Carthusianorum  cmnobium  petenti  matronas  romanas 
obvias  occurrisse,  quaeque  ab  ipsis  de  urbanis  rebus  resciverit. 


Ad  tertium  decimum  Kalendas  Maias  inter  Aquen- 
sem  coloniam  et  Maximino  sacram  domum  dum  ger- 
manum meum,  tuum,  nostrum,  imo  Christi,  ut  ait  ille, 
revisurus  pergerem,  forte  mihi  viae  medio  romanarum 
ingens  acies  matronarum  fuit  obvia.  Mirum!  procul  in 
frontibus  in  incessu  genus  ac  patriam  novi.  Sciscitari 
tamen  libuit  si  forsan  fefellisset  aestimatio.  Cum  vero 
iam  iuxla  essem  et  voces  colloquentium  audirem,  nihil 

dubii  superfuit.  Figo  gradum  tamen  quasi  nescius,  et 
vulgari  eas  sermone  Maroneum  illud  interrogo  : 

Qu*  genus,  unde  domo? 

Ad  primum  italicse  sonum  vocis  laete  subsistunt;  e 
quibus  natu  maior : Romanae,  inquit,  sumus,  Romaque 
profectae  imus  ad  hispanum  Iacobi  limen.  Tu  autem  an 
forte  romanus  es,  et  an  Romam  vadis?  Prorsus,  inquam, 
animo  romanus,  sed  nunc  minime  Romam  peto.  Tum 
vero  familiarius  circumfusae  cuncta  fidentius  colloquun- 
tur. In  primis  reipublicae  statum  quaero;  laeta  tristibus 
mixta  respondent.  Ubi  ad  particularia  ventum  est,  nihil 
mihi  fuit  antiquius  quam  ut  de  te  quaererem.  Bene  va- 
lentem nuntiant,  auctumque  felicibus  et  honestis  nuptiis, 
et  pulchra  prole  parentem  ; quae  mihi  quamvis  pridem 
singula  nota  essent,  non  aliter  tamen  sum  gavisus, 
quam  si  noviter  audirem,  seu  te  coram  uxoremque  et 
filium  viderem.  Addiderunt  de  periculis  tuis  quiddam, 
quod  licet  praeteritum,  trepidus  tamen  audivi : sic  mihi 
fando  formidinem  renovarunt.  Exitus,  Deo  gratias,  felix 
erat.  Hinc  adolescentis  nostri  quaerens  statum,  didici 
quanto  periculo  ereptus  esset,  dum  Bertoldus  senator 
collega  eius  irato  populo  obiectus,  et  ut  aiebant,  lapidi- 
bus obrutus  periisset.  Succurritque  confestim  illud 
Lucani: 

Has  urbi  miserae  vestro  de  sanguine  poenas 

Ferre  datis,  luitis  iugulo  sic  arraa  potentes. 

Audita  autem  causa  tanti  casus,  rediit  in  animum  illud 
Salomonis  : qui  abscondit  frumenta  maledicetur  in  popu- 
lis. Male  miser  didicerat  Caesaream  illud : summa  favo- 

ris  annona  momenta  trahi,  et  illud  nescit  plebs  ieiuna 
timere.  Interrogavi  tandem,  num  me  agere  quidquam 
vellent:  erat  enim  animus  propter  Deum,  propter  vir- 
tutem, propter  patriam,  propter  te,  si  quid  optassent, 
implere  pro  viribus,  et  quod  pecuniae  pro  viatico  sum- 
pseram cum  illis  partiri.  Scis,  etsi  nihil  addidero,  quid 
omnes  viva  voce  responderint : velle  se  nihil  prorsus, 
nisi  ut  pro  eis  orarem  Christum  daret  prosperos  in 
patriam  reditus,  et  in  finem  facilem  supernae  civitatis 
ingressum.  Caelera  illis  affatim  provisa.  Ego  vero  ut  ex 
me  aliquid  accipere  in  animum  inducerem,  iterum  atque 
iterum  nequidquam  institi.  Quid  vis?  Agnovi  femi- 
neam romanam  indolem,  et  delectatus  sum,  cogitans 
quam  mullarum  nationum  feminae  non  solum  oblata 
non  respuerent,  sed  negata  etiam  importune  deposce- 
rent. Verum  odiosa  veritas:  itaque  nominibus  abstinen- 
dum. Romanae  autem  nostrae  affectum  animi  mei  gra- 
tanter amplexae , oblatam  pecuniam  magnifice  con- 
tempserunt. Dicat  modo  qui  volet  importunos  ad 
petendum,  ingratos  cum  acceperint  : pace  tanti  de- 
tractoris dixerim  : Romanos  ego  novi,  et  ad  spernen- 
dum oblata  magnanimos,  et  memores  acceptorum, 
nec  viros  modo  sed  feminas,  quae  natura  ducuntur 
avariores.  Nolo  te  in  his  litteris  hodie  tenere  quan- 
tum eas  in  itinere  die  illa  tenui,  tenuissemque  li- 
benter ad  vesperam,  cum  esset  hora  diei  nondum  ter- 
tia, nisi  quia  veritus  sum  tam  sacrum  femineae  devo- 
tionis impetum  remorari.  Et  ipse  praeterea  festinabam, 
viso  fratre,  longiusculum  iter  duce  Deo  in  Italiam  actu- 
rus, quod  maturare  disposui,  si  forsitan  fatum  meum 
studio  flecti  queat,  ne  semper  peregre  profecturus, 

expgctare  cogar  vel  Iulium  vel  Decembrem.  Digredimur 
vale  dicio.  Tum  primum  sensi  ubi  essem.  Inierim  enim 
durante  colloquio  Romae  fui,  visusque  sum  Metelli  Ce- 
ciliam,  et  Fulvii  Sulpiciam,  el  Gracchi  Corneliam  vide- 
re, el  Catonis  Martiam,  el  zEmiliam  Africani  totamque 
illam  aciem  illustrium  veterum  feminarum ; sive,  ut 
convenientius  ad  rem  loquar  et  aetati  nostrae  aptius, 
Romanas  Christi  virgines  Priscam,  Prassedem,  Puden- 
tianam,Ceciliam  et  Agnetem.  Inde  digressus,  luce  proxi- 
ma fratrem  vidi,  virum,  nisi  me  amor  fallit,  omnium 
quos  vidisse  meminerim  inter  procellosas  mundi  mise- 
rias felicissime  navigantem,  et  sic  a terrenis  elevatum, 
atque  ita  dispositum,  ut  et  in  vita  hominis  illius  lau- 
detur Deus,  et  ego  quamquam  proposito  longe  impar 
ac  moribus,  erubescam  quidem  ab  ultimo  praeveniri, 
gaudeam  tamen  ac  glorier  mihi  talem  sanguinis  atque 
uteri  fuisse  consortem.  Illic  inter  germanos  quinqueunii 
postliminio  reconiunctos  longum  pro  tempore  cupidum- 
que  colloquium  fuit : mulla  ibi  de  mullis,  sed  de  nullo 
plura  quam  de  Laelio  nostro ; qualiter  fortuna  tecum, 
qualiter  tu  cum  illa,  quid  ageres,  ubi  esses,  quam  vi- 
tae viam  sequereris,  quid  de  progressu,  quid  de  flue 
disponeres,  quam  te  tui  similem  exhiberes.  Cui  cum  ad 
singula  respondissem,  laetiorem  quam  inveneram  dimi- 
si : quam  vero  te  salvere  cupiat  scire  te  arbitror  me 
tacito.  Vale. 

Ad  fontein  Sorgiac,  VIII.  Kalendas  Maias. 

EPISTOLA  IX. 


FRANCISCUS  PETRARCA  ZENOBIO  FLORENTINO  S.  P.  D. 

Commendat  ccenobium  Montis  Rivi  ut  regis  patrocinium 
illi  conciliet. 


A Babylone  novissima  Nicaeam  Vari  Italiamque 
petentibus  via?  medio  locus  est  dextrorsum  decem  pas- 
suum millibus  submotus,  interque  nemorosos  montes 
et  montanos  rivos  abditus,  et  e situ  ipso  dictus,  ut  ar- 
bitror; Mons  Rivus  enim  loco  nomen.  Domus  antiqua 
Carthusiae  et  prope  ab  illius  ordinis  fundata  primordiis. 
Geminos  fralres  ferunt  Ianuenses  patria  arte  navigato- 
res et  mutatores,  ut  Lucani  verbo  utar,  alterum  Eoae 
alterum  Occiduae  mercis  eximios  fuisse.  Alii  quidem 
aliter  narrant:  fides,  ut  dici  solet,  penes  auctores  maneat. 
Ego  referam  quod  audivi.  Solemne  his  simul  domo  pro- 
ficisci, cumque  alter  ab  ortu,  alter  ab  occasu  longo 
post  tempore  rediissent,  in  patria  convenire,  ibi  res  for- 
lunasque  suas  recensere,  atque,  ut  talium  mos  est, 
ornnibus  rite  dispositis,  rursum  digredi  et  maria  reten- 
tare. Id  cum  saepe  fecissent  propitiaque  fortuna  usi 
magnas  honestasque  divitias  aggregassent,  contigisse 
ut  ille  ab  oriente  primus  rediens , hunc  ab  occidente 
venturum  audiret  applicuisse  Massiliae  : quem  cum  ali- 
quandiu  frustra  solicitatum  litteris  expectasset,  suspi- 
catum forte  aliquid,  et  ut  est  hominum  genus  illud, 
morae  impatiens,  temporisque  parcissimum,  ipsum  po- 
stremo Massiliam  venisse,  inventoque  fratre,  mutatis 
curis  ac  studiis,  pene  alio,  miratum  quaesivisse  et  quid 

rei  esset  ut  solito  segnior  videretur ; et  respondisse 
illum  : navigatum  satis  esse : nolle  se  amplius  vento 
vitam  credere.  Itaque  de  se  frater  ut  bonum  crederet: 
se  vero  iam  sibi  consuluisse,  portuque  potitum  in  lit- 
tore,  imo  in  paradisi  vestibulo,  aedificasse  ubi  fessus 
requiesceret,  donec  ad  aeternam  commigraret,  domum. 
Dumque  ille  magis  admirans  pergeret  scrupulosius  in- 
quirere, quid  sibi  frater  his  vellet  ambagibus,  inde  sine 
alio  responso  manu  apprehensa  ad  ea  loca  perductum 
ubi  ille  sibi  iam  tunc  monasterium,  de  quo  loquor,  inter 
asperrimas  silvas  et  secretissima  in  valle  construxe- 
rat, cognitoque  proposito  fraterno,  ipsum  quoque  subita 
devotione  conpunctum  accensumque  imitandi  studio, 
aliud  in  colle  proximo  monasterium  erexisse,  ac  dotato 
largiter  loco,  mundoque  simul  et  voluptatibus  desertis, 
ambos  ibi  Christo  quod  restabat  vitae  devovisse,  et 
perseverantes  in  finem  persolvisse  quod  voverant.  Ge- 
mina nunc  unius  Chrislicolac  familiae  domus  extat, 
quae  ipso  fateri  videatur  aspectu  fuisse  sibi  geminos 
quidem,  sed  unanimes  fundatores.  Haec  hactenus.  Illic 
ego,  quod  minime  novum  audis,  carissimum  unicum- 
que  pignus  habeo  germanum,  in  quo  liquido  cernitur 
quid  est  quod  ait  Psalmista  mulalio  dexlerce  Excelsi.  Ita 
enim  repente  mutatus,  ita  ex  adolescente  vago  et  lu- 
brico in  virum  stabilem  atque  constantem  versus,  ita 
denique  de  virtute  in  virtutem  in  dies  alacrior  ascen- 
dens, mutatae  mentis  ardorem  decenni  iam  perseveran- 
tia comprobavit,  ut  qui  olim  timori  curaequc  mihi  fue- 
rat, nunc  stupori  et  gaudio  sit  ingenii.  Hunc  pridie 
revisurus,  quem  iam  quinquennio  magis  interviseram, 
et  quem  si  in  Italiam  rediero,  quamdiu  sim  intervisu- 

rus  nescio,  paucosquo  ipse  mihi  vix  furatus  dies,  locum 
adii.  Quid  expcctas  audire?  Pias  fratris  lacrimas,  an 
illic  agentium  Christi  servorum  humiles  congressus, 
sanctam  hospitalitatem  salubresque  sermones,  quid 
dixerim,  quid  audierim,  quid  viderim,  quid  ibi  me 
praesente,  quid  abeunte  gestum  sit,  ut  totus  ille  grex 
angelicus  sacro  sub  lare  circumfusus,  hospiti  nullum 
devoti  obsequii  genus  omiserit,  ut  digredientem  comi- 
tati omnes  usque  ad  extremum  limen,  fraterque  ipse  cum 
paucis  longius  usque  ad  radicem  montis  silvoso  calle 
prosequulus,  raptim  pro  tempore  multa  monens,  multa 
rogans,  multa  denuntians,  quibus  nec  dies  nec  nox  tota 
suffecerat?  Haec  ego  inquam  omnia  ingenio  tuo  potius 
aestimanda  quam  calamo  meo  exponenda  commiserim. 
Unum  quod  scire  non  potes  nisi  audias  attingam.  Si- 
quidem inter  multa  et  salubria  et  sancta  solatia  quae 
mihi  ille  sacer  locus,  illud  breve  tempus  attulit,  nescio 
quid  illic  amariusculum  degustavi,  credo  ut  detur  in- 
telligi  verum  esse  quod  scribitur,  qui  volunt  in  Christo 
pie  vivere  persecutionem  esse  passuros,  neque  ullam 
homini  viatori,  ubicumque  caput  abdiderit,  spem  quie- 
tis, donec  in  patriam  sit  perventum.  Ecce  enim  hic 
innocuus  coelestium  vere  coetus  hominum  honoribus 
divitiisque  contemptis  et  invisibili  hoste  calcato,  visibi- 
libus nunc  etiam  ab  hostibus  molestantur,  interque 
saeculares  et  ecclesiasticos  tyrannos  (miserabile  dictu) 
alienae  passim  avaritiae  praeda  sunt,  et  saepe  necessi- 
tate ultima  coacti  a divinis  laudibus  distrahuntur.  Longa 
esset  historia,  si  quae  perferunt  indigna  complectar. 
Summa  haec  est,  unde  minutiora  coniicias  licebit.  Omne 
latus  ambiunt  tyrannuli,  importunissimum  genus,  et,  si 

detur,  nullo  non  calle  fugiendum.  Sicut  enim  magni  ty- 
ranni saepe  rapiendo  munifici  sunt,  sic  parvi  munifici 
nunquam  semper  avidi,  famelici,  sitientes,  qui  de  rapi- 
nis minoribus  inardescant,  et  in  spem  maiorum  ve- 
niant rapinarum.  Caeterum  Christi  famulis  illic  volun- 
taria servitute  conclusis  nulla  fugae,  nulla  tyraunicae 
misericordi*  spes  est : totum  in  divino  regioque  pr*- 
sidio  repositum.  Itaque  olim  almae  memori*  Carolum 
Secundum  regem  siculum  huius  nostri  regis  avum 
supplices  adierunt  orantes,  ut  eis  unum  ex  regiis  sa- 
tellitibus deputaret,  quo  teste,  sub  umbra  iusti  regis  ab 
iniuriis  tegerentur ; quod  ille  qui  more  c*sareo  nihil 
negare  noverat  quod  dono  dignum  esset,  libenter  an- 
nuit ; eoque  velut  clypeo  mullos  annos  sub  illo  rege, 
deinde  sub  filio  eius,  summo  regum  atque  hominum 
Roberto,  quietius  exegerunt,  donec  quidam  Massiliensis 
ecclesi*,  unde  gravius  infestantur,  factus  Episcopus 
tantus  huius  ordinis  amator  tantusque  iustiti*  cultor 
fuit,  ut  cum  eo  mallent  voluntarie,  quam  vi  aut  ullo- 
superioris  imperio  agere.  Ita  mullis  itidem  cum  illo  an- 
nis et  concorditer  actis,  et  cteteris  ab  iniuria  boni 
pr*sulis  veneratione  cessantibus,  diu  nullus  privilegio 
regio  locus  fuit.  Sic  tractu  temporis  per  simplicitatem 
pauperum  Christi,  qu*  apud  sapientes  s*culi  stultitia 
apud  Deum  sapientia  magna  est,  munus  optimorum 
regum  obsolefactum  atque  antiquum  extitit.  Inde  autem 
dicto  Episcopo  rebus  humanis  exempto,  protinusque  aliis 
atque  aliis  peioribus  in  locum  eius  assumptis,  omnia  in 
deterius  versa,  donec  paulatim  ad  antiqua  reditum  est 
et  ecclesia  Massiliensis  suum  tyrannum  habet,  et  castra 
monasterio  vicina,  ut  est  natura  hominum  ad  imitatio- 

nem  exemplorum  malorum  promptior  quam  bonorum, 
tyrannidem  exercuerunt  solito  etiam  duriorem.  Dum  an- 
tilucanas  Christo  laudes  canunt,  ecce  lacrimosus  pastor 
abactum  gregem  nuntiat  : dum  dominicas  memoria 
passionis  sacris  renovatur  altaribus,  ecce  gemens  villi- 
cus segetem,  vineam,  pratum,  hortum  tyrannorum  ar- 
mentis clamitat  lacerari : dum  parcissimae  coenulae, 
dumque  somni  brevissimi  tempus  advenit,  famulorum 
Christi  famulus  vel  aedituus  sacrae  domus  pulsatus  ab 
exeeutoribus  tyrannorum,  plenus  querelarum  veniens 
monachorum  silentium  interrumpit.  Fugiunt  ad  antiqua 
remedia  et  regiis  armis  sese  tegunt.  Irridetur  antiqui- 
tas : ipsique  non  aliam  ob  noxam  nisi  quia  se  libertate 
sub  Christi  iugo  dignos  censuerunt,  graviori  servitio 
premuntur.  Quid  te  diutius  morer?  Si  quae  audivi  au- 
dias, non  magis  lacrimas  teneas  quam  tenui.  Est  ibi 
calicum,  amictuum  et  librorum  bona  copia,  quos  aegre 
per  hoc  tempus  a praedonibus  defenderunt.  Nihil  deni- 
que spei  est  nihilque  remedii,  nisi  rex  noster  ad  di- 
reptum Christi  tugurium  oculos  regiae  pietatis  inflectat, 
et  praedecessorum  suorum,  avi  ac  patrui  privilegiis  re- 
novatis, alienis  manibus  fundatum  locum  sua  benigni- 
tate liberet  atque  restituat;  non  minoris  meriti  futurus 
quam  qui  condidit,  sicut  non  minor  est  Bruti  vel  Ca- 
milli gloria  quam  Romuli,  si  vera  horum  virtus  et  non 
illius  falsa  divinitas  aestimetur.  Hoc  a me  igitur  cum 
lacrimis  petierunt,  ut  vel  satellite  regio  restituto,  vel 
protectore  aliquo  dato,  ab  iniuria  tuti  essent.  Respondi 
rae  praeter  reverentiam  ac  fidem,  de  rege  nihil  meri- 
tum : habere  tamen  ibi  maximum  et  illum  optimum  vi- 
rum qui  omnia  possit  apud  regem.  Illi  etiam  sua  potius 

virtute  quam  meo  me  merito  carum  esse : sperare  non  de- 
futurum  iustitiae  qui  sit  tam  pronus  ad  gratiam,  quique 
erga  religionem  illam  qualiter  sil  affectus,  suis  impensis 
suaque  diligentia  prope  muros  patriae  extruclo  nuper 
insigni  coenobio  declaravit.  Intercessurum  me  igitur 
apud  illum,  te  medio,  ne  si  ei  scripsero  in  rebus  maxi- 
mis occupatum  animum  taedio  scripturae  longioris  affi- 
ciam. Lingua  tua  calamus  meus  erit.  Ita  enim  iustissi- 
mae  illorum  preces  meis  digitis  ad  oculos  tuos,  lingua 
tua  ad  illius  aures,  et  per  illum  ad  regis  notitiam  per- 
ferentur.  Augustum  Caesarem  templorum  omnium  con- 
ditorem aut  restitutorem  a Tito  Livio  dictum,  ut  imite- 
tur, suade  huic  nostro,  seu  verius  vincat;  et  sicut  ille 
falsorum,  ita  hic  veri  Dei  templa  restituat,  quorum  se 
iam  exhibuit  fundatorem.  Habes  rei  summam,  videsque 
quid  petitur,  et  petitionis  iustitiam  et  petentium  digni- 
tatem et  desiderium  meum  vides.  Non  onerabo  te  pre- 
cibus ne  diffidentiae  signum  sit.  Profecto  autem  si  te 
gesseris,  ut  spero,  feceris  rem  et  Christo  gratissimam 
et  mihi.  Vale. 


EPISTOLA  X. 

» 

FRANCISCUS  PETRARCA  ZENOBIO  FLORENTINO  S.  P.  D. 

Nunciat  se  Italiam  versus  iam  tandem  iter  arripere,  dolctque  illi 
et  magno  regni  Senescalco  aliquid  infortunii  contigisse. 


Quam  legis  epistolam,  in  qua  pro  Carlhusiensibus 
intercedo  (loquor  autem  nostro  more,  non  veterum,  apud 
quos  intercedere  impedire  est,  etrei  cuipiam,  ne  ad  exitum 

provehatur  occurrere),  ipsam  ergo  quam  legis  episto- 
lam vel  legisti,  in  illa  devotissima  eremo  conceptam  et 
post  dies  paucos  in  Helicone  nostro  scribi  coeptam  hoc 
ipso  die,  sic  quieti  fortuna  invidet,  in  Babylone  com- 
plevi, quo  nudius  tertius  redii,  ut  irrediturus  abeam. 
Praemissis  enim  rursus  in  Italiam  exploratoribus  nun- 
tiis venio,  etsi  nil  usquam  constet  esse  tranquillum, 
aliquam  tamen  fisus  votivi  portus  effigiem  non  deesse. 
Quidquid  erit  feram,  dum  meminero  toto  orbe  nil  Ba- 
bylone turbidius,  nil  peius;  cuius  ea  procellarum  rabies 
est,  ut  nihil  in  circuitu,  ne  Helicona  quidem  ipsum  pa- 
catum sinat : haec  inquam  memorans,  modo  hinc  absim, 
quocumque  caput  hoc  sors  imperiosa  rotaverit,  me  so- 
labor. Quid  autem?  Fortunam  ne  loci  mutatam  reris  an 
nostram?  nunquam  me  hic  laetus  rumor  invenit  nec 
faciet  quidem.  Confestim  igitur  ut  hoc  infame  limen 
attigi,  gemino  simul  acri  nuntio  percussus,  didici  casum 
tuum,  et  illius  viri  optimi  iacturara.  Video  quid  huic 
calamo  debitum  : sed  occupationes  officiunt,  locus,  tem- 
pus, angustiae  ac  turba  negotiorum  fugientem  insequens, 
nusquam  terrarum  alibi  dulci  sic  manum  iniiciens  li- 
bertati ; iter  quoque,  quod  duce  Deo  mox  ut  hanc  lit- 
terulam implevero,  velut  is  qui  carcerem  fugit,  festina- 
bundus  arripiam  : haec  omnia  me  amice  scribere  prohi- 
bent, non  dolere.  More  autem  meo  antiquo  hinc 
digressus  in  solitudine  mea  subsistam,  si  diebus  octo, 
non  pluribus.  Iter  hoc  equidem  sic  animo  partior  ut 
hinc  emersisse  dimidia  et  amplius,  eaque  difficillima 
mihi  viae  pars  videatur : caelera  brevia  prorsus  et 
prona  sint.  Vale. 

Babylone,  IV.  Kalcndas  Maias. 

EPISTOLA  XI. 

FRANCISCUS  PETRARCA  FRANCISCO  PRIORI  SANCTOREM 
APOSTOLORUM  S.  P.  D. 

Multa  de  pretio  temporis  : seque  Mediolani , ut  civitatis  domino 
morem  gereret,  constitisse. 


Non  solebat  mihi  tempus  esse  tam  carum  ; quam- 
vis enim  aeque  semper  incerti,  plus  saltem  sperati  tem- 
poris tunc  erat : nunc  res  et  spes  postremo  omnia  in 
angustum  desinunt.  Paucitas  autem  est  quae  pretium 
rebus  facit.  Fac  terra  passim  margaritas  ferat,  calcabun- 
tur ut  lapides:  fac  totidem  sint  phoenices  quot  columbae: 
unicae  avis  fama  perierit.  Fac  balsami  arbustis  late 
montes  tegantur,  plebeius  liquor  erit:  denique  in  re- 
bus omnibus  quantum  numero  cumulove  succreverit, 
tantum  pretio  decedet.  Contra  vero  propter  inopiam  vi- 
lissima rerum  cara  erunt.  Hinc  per  arenas  siticulosae 
Lybiae  in  manu  Romani  ducis  invidiosus  exiguus  latex 
erat : hinc  in  obsidione  Casilini  foedissimum  animal  mus 
in  pretio  fuit:  hinc,  quod  omne  molestiae  genus  super- 
greditur, saepe  ignavissimi  homines  sola  virorum  pe- 
nuria floruerunt.  Exemplis  abstineo,  nominum  foedita- 
tem dedignante  calamo : quamquam  quid  exemplis  est 
opus?  Non  vici  vacant,  non  plateae  portentis  talibus : 
nulla  aevo  nostro  crebrior  pestis,  et  si  sine  iactantia  dici 
potest,  nunquam  mihi  tam  vile  tempus  fuit,  ut  quibus- 
dam coaetaneis  meis:  nunquam  tamen  in  eo  pretio  quo 
debuit.  Vellem  posse  dicere  nullum  me  diem  perdidis- 
se: multos  perdidi:  utinam  non  annos.  Illud  dixisse 

non  metuam,  nullum  quod  meminerim  diem  ignorans 
perdidi.  Non  elapsa  sunt  tempora,  sed  erepta  ; ita  ut  in 
mediis  vel  occupationum  laqueis  vel  ardoribus  volupta- 
tum dicerem  : heu  dies  haec  mihi  irreditura  subripitur. 
Ideo  tamen  id  mihi  accidisse  nunc  intelligo,  quia  non- 
dum tempori  pretium  posueram,  pretium  illud  cuius  ad 
Lucilium  suum  scribens  Seneca  meminit.  Noveram 
caros  dies,  inaestimabiles  non  noveram.  Audite  me 
pueri,  quibus  integra  est  aetas : inaestimabile  tempus 
est.  Hoc  illa  aetate  nesciebam,  qua  optimum  atque  uti- 
lissimum scitu  foret.  Non  aestimabam  tempus  suo  pre- 
tio : scribebam  amicis  : imputabam  laborem  corporis, 
animi  taedium,  pecuniae  impensam  : tempus  ultimum 
erat.  Nunc  video:  primum  esse  debuerat.  Siquidem  et 
laborem  quies  temperat,  et  amissae  redeunt  pecuniae : 
tempora  semel  elapsa  non  redeunt : ea  demum  irrepa- 
rabilis est  iactura.  Quid  ergo  dicam?  Nunc  coepi  : haec 
mutatio  dexterae  excelsi  : opto  id  quidem  sed  non  au- 
deo dicere.  Incipio  certe  tempus  agnoscere  non  aliam  ob 
causam,  nisi  quia  ipsum  me  deserere  incipit.  Tunc  puto 
clarius  agnoscam  cum  omnino  praeterierit.  Oh  miseri 
quibus  nos  angustiis  reservamus!  Quid  credis?  Quanti 
pretii  dies,  dies  unus  esse  poterit  animam  agenti?  Certe 
ego  iam  hinc  aestimare  tempus  incipio,  nondum  tamen 
qua  debeo,  sed  qua  possum.  Agnosco  fugam  incredibi- 
lem, lapsumque  praecipitem,  nullis  nisi  ardentis  atque 
impigrae  virtutis  arcendum  fraenis ; cerno  me  destitui, 
damnumque  meum  pene  oculis  metior,  et  saepe  Yirgi- 
lianum  illud  in  ore  habeo 

Est  milii  iam  breviorque  dios  et  mollior  aestas. 

Nain  et  bona  pars  temporis  a tergo  est,  et  affectus  ani- 
mi lentescunt,  eoque  lucro  fugitivi  temporis  damna 
compenso.  Quae  cum  ita  sint,  et  breviores  deinceps  epi- 
stolas, et  submissiorem  stilum,  et  leniores  decet  esse 
sententias.  Primum  temporis  brevitati,  reliqua  fatigato 
animo  adscribes.  Neve  me  frustra  hodie  philosophatum 
putes.  Novi  ego  animum  moresque  tuos,  qui  de  amico- 
rum successibus  totus  pendes ; quem  vero  apud  te 
amicitiae  gradum  teneam  scio.  Ureris,  angeris,  aestuas, 
afflictaris,  et  dum  maxime  siles,  clamat  humanitas  tua, 
meque  de  rebus  meis  invicta  pietas  interrogat,  qualiter 
atque  ubi  sim,  quid  cogitem,  quid  moliar.  Accipe  igitur 
epitoma  brevissimum,  sub  quo  ingens  latet  historia. 
Corpore  valeo  quantum  solent  e contrariis  compacta 
corpuscula ; equidem  ut  et  animo  valeam  magnis  viri- 
bus enitor:  utinam  efficaciter  ! alioquin  voluntas  nuda 
laudabitur.  Morem  sane  meum  nosti : animum  rerum 
fessum  locorum  alternatione  reficio.  Itaque  biennio  iam 
in  Galliis  exacto  revertebar,  et  cum  Mediolanum  perve- 
nissem, maximus  iste  Italus  iniecit  manum  tam  suavi- 
ter, tantoque  cum  honore,  quantum  nec  merui  nec 
speravi,  verumque  ut  fatear,  nec  optavi.  Excusassem 
occupationes  turbaeque  odium  et  quietis  avidam  natu- 
ram, nisi  parantem  loqui,  velut  cuncta  praesagiens, 
praevenisset,  et  in  maxima  frequenlissimaque  urbe  so- 
litudinem ille  mihi  in  primis  et  otium  promisisset,  atque 
hactenus,  quantum  in  eo  est,  promissa  praestaret.  Cessi 
igitur  hac  lege,  ut  de  vita  nihil,  de  habitaculo  aliquid 
immutatum  sit,  idque  non  amplius,  quam  quantum  fieri 
potest  illaesa  libertate,  salvo  otio,  quod  quam  diu  futu- 
rum sit  ignoro.  Augurio  breve  erit,  si  eum,  si  me,  si 

utriusque  curas  longeque  diversis  occupationibus  cir- 
cumdatam vitam  novi.  Habito  interim  in  extremo  urbis 
ad  occiduam  plagam  secus  Ambrosii  Basilicam.  Saluber- 
rima domus  est,  laevum  ad  ecclesiae  latus,  quae  ante  se 
plumbeum  templi  pinnaculum,  geminasque  turres  in 
ingressu , retro  autem  moenia  urbis  et  frondentes  late 
agros  atque  alpes  prospicit  nivosas  aestate  iam  exacta. 
Iucundissimum  tamen  ex  omnibus  spectaculum  dixerim, 
quod  aram,  quam  non  (ut  de  Africano  loquens  Seneca) 
sepulchrum  tanti  viri  fuisse  suspicor,  sed  scio,  imagi-  • 
nemque  eius  summis  parietibus  extantem,  quam  illi  viro 
simillimam  fama  fert,  saepe  venerabundus  in  saxo  pene 
vivam  spirantemque  suspicio.  Id  mihi  non  laeve  pretium 
adventus  : dici  enim  non  potest  quanta  frontis  auctori- 
tas, quanta  maiestas  supercilii,  quanta  tranquillitas  ocu- 
lorum : vox  sola  defuerit  vivum  ut  cernas  Ambrosium. 
Haec  hactenus.  Huius  autem  morae  spatium,  cum  pri- 
mum mihi  esse  notura  coeperit,  libi  incognitum  non  si- 
nam. Vale. 

Mediolani,  X.  Kalendas  Septembris,  ante  lucem. 


EPISTOLA  XII. 

FRANCISCUS  PETRARCA  FRANCISCO  PRIORI  SANCTORUM 
APOSTOLORUM  S.  P.  D. 

Quibus  potissimum  rationum  momentis  sibi  fuerit  persuasum  ul 
Iohanni  Vicecomiti  morem  gereret,  et  Mediolani  consisteret. 


Et  familiaribus  curis  meis,  quibus  nulla  pars  tem- 
poris vacat,  et  necessariae  quieti,  quae  vel  ab  invito  suum 
exigit,  et  nocturnis  Dei  laudibus,  quas  ingratae  mentis 

oblivioni  sic  humana  pietas  opposuit,  ut  de  die  in  diem 
vota  nostra  reddamus»  postremo  et  epistol®  tu®  et 
amicorum  litteris,  multis  inquam  magnisque  rebus  vix 
una  parva  nox.  Ad  auroram  se  venturum  minatus  est 
nuntius,  et  faciet:  nam  et  suum  geritur  negocium,  et 
cum  sero  litteris  onustam  mihi  porrigeret  manum,  fa- 
ciem festinantis  aspexi.  Sed  quid  solicitus  sum?  minor 
fuerat  nox  Vulteii,  qua  fando  potuit  trepidis  ante  comi- 
tibus amorem  mortis  ingerere.  S®pe  perexiguo  spatio 
magna  complentur.  Non  tam  breve  tempus  est,  ut  fama 
loquitur,  quamvis  admodum  breve  sit ; puto  enim  ad 
multa  sufficeret,  nisi  illud  nostra  segnities  angustaret : 
laxare  illud  est  animus,  de  quo  fortasse  erit,  ut  alicubi 
pluribus  ad  te  scribam.  Quod  ad  hanc  attinet  noctem, 
tentabo  si  et  oculos  fessos  brevi  somno  fallere,  et  sen- 
tentias longas  brevibus  verbis  amplecti  queam.  Mihi 
quidem,  amice,  luculentissimus  epistol®  tu;e  tenor  solC 
clarius  animum  scrilientis  ostendit.  Anxius  es,  et  re- 
rum mearum  torqueris  eventibus:  quo  me  voces,  unde 
retrahas,  quid  de  me  speres,  quidve  mihi  metuas  in- 
certus; e quibus  animi  fluctibus  sic  emergis,  ut  l®ta 
libi  tandem  de  me  omnia  et  votiva  pollicitus,  conquie- 
scas spe  honesta,  et  lani  vera  ulinam  quam  amica.  Hic 
mihi  tam  mitis  affectus  tuus  magnam  fateor,  sed  non 
novam  voluptatem  affert.  Sciebam  : nullis  opus  erat 
verbis ; absentem  intueor,  tacentem  audio.  Quem  vero 
te  dicam  nisi,  ut  Ciceronis  ad  germanum  dicto  utar, 
suavitate  fratrem  prope  ®qualem,  obsequio  filium,  con- 
silio parentem?  Singula  delectant,  nec  immerito.  Sed 
quoniam  deliberativum  caus®  genus  est,  ultimo  utor 
in  pr®sens,  consiliumque  tuum  tamquam  providentissi- 

mi  patris  amplector,  et  in  eo  quidem,  quod  mihi  secre- 
tum esse  iuhes,  tecum  sentio:  de  reliquis  fortuna  vide- 
rit ubi  desinant,  quis  exitus,  quis  eventus,  in  quam 
partem  obliquo  vulgi  indicio  trahantur : mihi  contingat 
nihil  agere  cuius  non  ratio  probabilis  reddi  possit.  Sen- 
tio equidem  quod  antequam  scriberes  sentiebam,  fati- 
que mei  reliquias  agnosco.  Inter  populi  manus. versor : 
mea  sors  vetus.  Sed  noli,  oro,  diffidero.  Confricatione 
clarior  fiam.  Quid  faciam  videt  vulgus  interdum  : quid 
cogitem  non  videt:  ita  meliori  mei  parte,  immo  pene 
totus  illum  lateo.  Sed  esto  : solis  ex  actibus  indicemur. 
Quid  tamen  ideo  sibi  vult  vulgus?  Nempe  omnibus 
quantum  licuit  circumspectis,  feci  quod  melius  : si  quid 
hic  dubii  est,  at  saltem  quod  minus  malum  credidi. 
Parum  enim  abest  ut  putem  nihil  hic  boni  fieri  adsli- 
pulalore  Psalmista:  non  exi  qui  faciat  bonum,  non  exi 
usque  ad  unum.  Postremo  sive  bonum  sive  malum, 
feci  procul  dubio  quod  necessc  fuit.  Quis  audebit 
obstrepere  non  dicam  iudicio  meo,  sed  necessitatis  im- 
perio, clavos,  ut  Flaccus  vocat,  adamantinos  summis 
verticibus  affigentis,  et  iugo  aheneo  superba  regum 
colla  calcantis?  Quid  enim  agerem,  quibus  uterer  ver- 
bis, quas  quaererem  fugas?  Quibus  viis  evaderem, 
quibus  artibus  tanti  precatoris  pondus  excuterem,  cui 
lentius  obedire  rebellare  erat?  Scitum  est  illud  Laberii 
in  lulium  Caesarem  : Etenim  ipxi  denegare  cui  nil  po- 
tuerunt Dii,  hominem  me  denegare  quis  posset  pati  ? 
Hoc  mihi  ad  primam  illius  occurrit  vocem,  simul  et 
illud  non  ignobile  dictum,  licet  ab  ignobili  Poeta: 

Est  orare  ducem  species  violenta  iubendi, 

Et  quasi  nudato  supplicat  ense  potens. 

Illud  equidem  inter  multa  vehementius  urgebat,  et  re- 
verentiae meae  stimulus  et  maiestati  suae  pondus  acces- 
serat, quod  ipse  quoque  vir  esset  ecclesiasticus,  et 
quantum  in  tam  excelso  fortunae  gradu  fieri  potest,  de- 
votissimus ; cuius  conversationem  fugere  vir  honestus 
sine  nota  superbiae  vix  posset.  Proinde  quod  mihi 
luctandi  nunc  etiam  negandique  vim  abstulerit,  etsi 
verecundius  silentio  premeretur,  tibi  tamen  tacitum 
nolim.  Dum  enim  scrupulosius  quaererem  quid  ex  me 
vellet,  cym  ad  nihil  eorum  quibus  egere  videtur  aptus 
essem  aut  dispositus,  nihil  ex  me  velle  respondit,  nisi 
praesentiam  meam  solam,  qua  se  suumque  dominium 
crederet  honestari.  Hic  fateor  humanitate  tanta  victus 
erubui,  tacui,  et  tacendo  consensi  seu  consensisse  visus 
sum.  Quid  enim  contra  haec  dicerem  non  fuit  vel  certe 
non  adfuit.  Sed  quid  ago?  Tam  facile  utinam  vulgo 
persuadeam  vera  haec  esse  quam  tibi.  Quamquam,  dii 
boni,  quid  est  quod  optare  incipio?  An  oblitus  propo- 
siti mei  sum:  vulgus  ut  libet,  nos  ut  licet?  Vale. 

Mediolani , VI.  Kalendas  Septembris,  propere  silentio  no- 
ctis intempesta:. 


EPISTOLA  XIU. 

FRANCISCUS  PETRARCA  FRANC1SCO  PRIORI  SANCTOREM 
APOSTOLORUM  S.  P.  D. 

De  obtrectatoribus  et  maledicis.  Fabula  de  rusticis  et  iumento. 


Quidquam  ne  mortalium  in  rebus  tanto  consilio 
provisum  est,  ut  non  obtrectatorum  morsibus  pateat? 

Quem  mihi  omnium  hac  pesle  liberum  dabis?  Christus 
ab  iis  quos  salvaturus  advenerat  infamatus,  quin  etiam 
interemptus  est.  Nobiscum  bene  agitur  si  securi  secu- 
rium, si  immunes  verberum  verbis  impetimur.  Nisi 
forte  mordaciores  suspicamur  antiquos,  nulla  unquain 
actas  nostra  aetate  procacior  fuit.  Unam  tibi  e fabellis 
referam  vulgo  notis,  et  quibus  anus  ante  focum  hiber- 
nas noctes  fallere  solitos.  Senex  cum  adolescente  filio 
agebat  iter.  Erat  his  unus  parvus  asellus  ambobus,  quo 
vicissim  laborem  viae  levabant.  Hoc  dum  genitor  vehe- 
retur, sequente  pedibus  suis  nato,  irridere  obvii.  En, 
aiebant,  ut  moribundus  inulilisque  seniculus  dum  sibi 
obsequitur,  formosum  perdit  adolescentem.  Desiluit  se- 
nex, et  invitum  natum  in  suum  locum  substulit.  Mur- 
murare praetereuntium  turba  : en  ut  segnis  et  praeva- 
lidus adolescens,  dum  propriae  blanditur  ignaviae,  de- 
crepitum patrem  mactat.  Pudore  ille  victus,  patrem 
coegit  ascendere.  Ita  uno  quadrupede  simul  vecti  mur- 
mur occurrentium  indignatioque  crebrescere,  quod  una 
brevis  duabus  magnis  belluis  premeretur.  Quid  te  mo- 
ror? His  moti  pariter  ambo  descendunt,  et  vacuo  asello 
pedibus  incedunt  propriis.  Enimvero  tunc  illusio  acrior 
risusque  protervior,  duos  asinos  uni  ut  parcant,  sibi 
non  parcere.  Hic  genitor  : cernis,  inquit,  fili,  ut  nil  quod 
probetur  ab  omnibus  fieri  potest ; repetamus  pristinum 
morem  nostrum;  hi  suum  loquendi  carpendique  omnia 
morem  servent.  Nil  amplius  dicam,  nec  necesse  est  : 
rudis  fabella,  sed  efficax.  Vale 

EPISTOLA  XIV. 

FKANCISCUS  PETRARCA  FRANCISCO  PRIORI  SANCTORUM 
APOSTOLORUM  S.  P.  D. 

Capta  occasione  parvi  cuiusdam  erroris  ab  amico  in  1 itleris  admissi, 
quam  de  emendatione  morum  soliciti  esse  debeamus  ostendit. 


Risi  ut  iubes,  non  ea  tamen  qua  iubebas  ratione, 
sed  alia  quadam  ; neque  enim  ideo  quod  tibi  tantisper 
latini  sermonis  vestigia  titubassent  ridiculum  aestima- 
vi, sed  quod  titubasse  tam  graviter  puduisset.  Ita  ego 
te  unius  verbi,  imo  unius  syllabae,  imo  vero  unius  lit- 
terae solicitum  vidi,  quae  tibi  quidem  elapsa,  et  haud 
duriter  auribus  meis  illapsa  erat,  ut  dicerem:  oh  ! doctis- 
simorum licet  hominum  curas!  cui  enim  quaeso  non 
idem  possit  accidere?  Cicero  noster  summus  latini  elo- 
quii parens  est;  proximus  illi  Virgilius;  seu,  quoniam  de 
hoc  ordine  dubitasse  quosdam  video,  sunt  certe  roma- 
nae  facundiae  parentes  Tullius  et  Maro,  quod  qui  mihi 
negaverit  nil  ipse  sibi  consenserim.  Utrique  tamen 
grammaticale  est  (sic)  integrarum  etiam  dictionum,  cuius 
taedio  Cicero  ipse  in  epistolis  ab  Attico  suo  poscit  auxi- 
lium, quo  se  magna  molestia  liberandum  dicit.  Atqui 
si  quid  est  in  arte  grammatica,  ubi  titubanti  labentique 
venia  debeatur,  in  praeteriti  perfecti  propemodum  am- 
biguitate posuerim,  cum,  ut  grammaticorum  princeps 
ait,  ipsi  probatissimi  artium  scriptores  non  omnino  cer- 
tis haec  regulis  disseruisse  noscantur.  Sed  non  ego 
perinde  tibi  nunc  excusationes  aucupor,  quasi  ille  tuus 
et  non  calami  potius,  quam  inadverlentis  animi  lapsus 

sit,  quod  ipsum  quoque  venia  dignum  erat;  hic  vero 
lam  nihil  culpae  est,  ut  nullus  veniae  locus  detur.  Quando 
enim  ingenio  tuo  orique  aureo  excideret,  quod  procul 
dubio  si  vel  dormiens  loquereris  adverteres?  Mulla  fu- 
ratur calamus  et  plura  saepe  magnis  ingeniis  et  magna 
tractantibus.  Nihil  habenti  nil  eripitur : magnorum  do- 
mini parva  damna  non  sentiunt ; 

Pauperis  est  numerare  pecus, 

inquit  Naso.  Sic  est  ingenium  locuples  quasi  divitis 
heri  domus,  quae,  quo  maioribus  aucta  lucris,  eo  ma- 
gis servilibus  furtis  obnoxia  est.  Tu  ergo  perfluxi  di- 
cere voluisti,  et  profecto  dixisti:  calamus  iugi  opere 
fatigatus  geminam  suhlicuit  consonantem.  Parce  suspi- 
cionibus ; iam  maior  es  quam  qui  vel  obtrectatorum 
iudicio  in  talibus  per  ignorantiam  labi  possis.  Sed  vide, 
oro,  cogita  et  intende  acriter,  non  tantum  stilo  ne  obsit, 
sed  animo  etiam  ut  prosit  error  calami.  Vide,  amice, 
quanto  nobis  omnibus,  qui  pulverem  palcstrae  huius 
attingimus,  maior  sit  eloquentiae  cura  quam  vitae,  et 
antiquius  famae  studium  quam  virtutis.  Quanta,  quae- 
so, vigilantia  cavemus,  nequid  in  sermone  sordidum 
incultumve  sit  cum  vitae  inierim  negligentes,  multa 
ibi  squallida  prorsus  et  horrentia  contemnamus!  Ita 
paucorum  humanorum  servantissimi  divina  iussa 
transgredimur,  (piando  ut  bene  vivamus  lex  immobi- 
lis Dei  est,  ut  non  sic  aut  sic  loquamur  humanum 
placitum  atque  conventum,  quotidiani  usus  imperio 
motum  saepe  movendumque;  cum,  ut  ait  Flaccus, 

lingua  Catonis  et  Enni 
Sermonem  patrium  ditaverit  et  nova  rerum 
Nomina  protulerit. 

in  quibus  et  Ciceronem  et  Virgilium  sequenlesque 
alios  multa  mutasse,  et  vel  auctoritate  vel  consuetu- 
dine mutaturos  esse  non  sit  dubium.  Haec  nimi- 
rum est  illa  perversitas,  quam  Paler  Augustinus  in 
confessionibus  suis  deflet.  Cuius  verba  quoniam 
mihi  placuerant,  et  tibi  placitura  ratus  inserui.  Vide,  in- 
quit, Domine  Dem  incus,  quomodo  diligenter  observent 
filii  hominum  pacta  litterarum  et  syllabarum,  accepta  a 
prioribus  locutoribus,  et  a te  accepta  celerna  pacta  perpe- 
tua; salutis  negligant , ut  qui  illa  sonorum  vetera  placita 
teneat  aut  doceat,  si  contra  disciplinam  grammaticam  sine 
aspiratione  prinus  syllabis  0 minem  dixerit,  magis  displi- 
ceat hominibus,  quam  si  contra  tua  pnecepla  hominem 
oderit  cum  sit  homo.  Multa  ibi  praeterea  in  hanc  senten- 
tiam queritur,  nec  iniuste.  Cum  enim  eloquentia  sit  pau- 
corum valde,  virtus  autem  omnium,  quod  est  paucorum 
omnes  appetunt,  quod  est  omnium  nemo.  Neque  enim 
hoc  grammaticae  tantum  exprobratum  putes.  Quem 
mihi  poetarum  dabis,  qui  non  prius  eligat  vita  claudi- 
care quam  carmine?  Quem  historicum,  qui  cum  res 
omnium  saeculorum  litteris,  memoriaeque  mandaverit, 
quod  reges  egerint  aut  populi,  quae  rerum  series,  quae 
temporum  alios  docuerit,  quid  ipse  agat,  rerumque 
suarum  ordinem  , vilaeque  brevis  reddere  ratio- 
nem velit  aut  valeat?  lam  ut  percurram  reliquos, 
ostende  mihi  rhetorem,  qui  non  magis  orationis  de- 
formitatem horreat  quam  vitae.  Ostende  mihi  dia- 
lecticum qui  non  ab  affectibus  propriis  quam  a con- 
clusiuncula vinci  malit  adversarii.  Sileo  aritmeticos  et 
geometras  qui  omnia  numerant,  omnia  metiuntur,  unius 
anima?  numeros  ac  mensuras  negligunt.  Musici  numc- 

rum  ad  sonum  referunt ; huic  studio  omne  tempus  im- 
pendunt; hi  sunt  qui  contemptis  moribus  tractant  sonos, 
Ciceronianum  illud  obliti : maior  et  melior  esi  actionum 
quam  sonorum  concentus.  Illic  ne  discreparet  elaboran- 
dum erat,  hic  sperni  poterat  in  quo  tanto  opere  labo- 
ratur. Astrologi  coelum  lustrant,  astra  connumerant; 
ausi  rem,  ut  ait  Plinius,  etiam  Deo  improbam.  Quid  im- 
periis aut  urbibus  eventurum  sit  tam  audacter,  tanto 
ante  denunciant ; quid  sibi  quotidie  eveniat  non  atten- 
dunt; lunae  solisque  defectus  praevident,  praesentem 
eclypsim  animae  non  videntes.  lam  qui  clarum  philoso- 
phiae nomen  habetU  vel  rerum  causas  quaerunt,  ventosa 
jactantia,  scire  autem  negligunt  quid  est  Deus  rerum 
creator  omnium;  vel  virtutes  loquendo  describunt, 
vivendo  destituunt.  Postremo  qui  sibi  nomen  honestius 
praesumpserunt  et  divinorum  scientiam  sunt  professi, 
quo  deciderint  vides.  Ex  theologis  dialectici,  atque  uti- 
nam  non  sophistae,  neque  enim  Dei  amatores,  sed  cogni- 
tores, neque  idipsum  esse  cupiunt  sed  videri.  Itaquecum 
alterum  silentio  sequi  possent,  alterum  strepitu  conse- 
quuntur. En  quo  mortalium  redacta  sunt  studia.  Oh ! uli- 
nam  scires,  quantus  nunc  me  urget  impetus,  quantus 
dicendi  calor  accendit,  ut  de  his  copiosissime  disseram  : 
sed  maior  confusiorque  rerum  area  est,  quam  quas  prae- 
senti calamo  verri  queat,  et,  nisi  fallor,  super  iocoso 
tuae  brevis  epistolae  fundamento  satis  aedificatum  est. 
Ad  haec  et  mihi  semper  optatae  solitudinis  otiique 
dulcedinem  quanta  nuper  invisae  frequentiae  et  inspe- 
ratarum occupationum  amaritudo  consperserit,  for- 
san audisti.  Nimium  diu  felix  fueram,  nimium  diu 
liber,  nimium  meus.  Invidisse  fortunam  dicam,  an 

forte  coelitus  actum  esse  ne  lascivire  animus  voti  com- 
pos inciperet?  Fateor  enim  : solitudo,  otium,  liber- 
tas, nonnisi  perfectae  virtutis  consumatique  ani- 
mi , bona  sunt : unde  me  multum  abesse  sentio  et 
lugeo.  Profecto  autem  animo  passionibus  obsesso,  nii 
otio  peius,  nil  solitaria  libertate  damnosius.  Tunc 
obscoeni  subeunt  cogitatus,  subit  insidiosa  luxuries, 
blandum  malum,  et  familiaris  ociosarum  mentium  pestis 
amor,  quibus  ego  me  laqueis  absolutum  rebar,  sed 
forte  fallebar.  Ferenda  fidelis  medici  licet  asperior  ma- 
nus : forte  latentibus  consulitur  malis  aut  redivivis 
morbis  occurritur,  et  forte  brevi  incommodo  longa  prac- 
teriti  vcnturique  ocii  felicitas  commendatur.  Certe  ego 
dum  fata  Deusque  sinebant,  ut  Virgilii  verbis  utar,  ocio 
meo  cupidissime  fruebar,  et  fruerer  si  mansisset.  Sic 
mutalae  rerum  sortes:  imparatus  non  sum  etsi  caussae 
effectuumque  sim  nescius.  Proinde  quod  in  finem  valde 
optas,  ut  merearis  inter  discipulos  meos  dici,  quid  nisi 
nimis  amicum  et  modestum  et  humile  votum  est?  In- 
ter amicos  diceris  eosqtie  non  ut  vulgus,  sed  ut  docti 
vocant,  quorum  vides  quanta  penuria  est.  Ego  te.quidem 
ut  studiorum  et  voluntatum  omnium,  ut  patriae  nomi- 
nisque participem  habeo,  sic,  si  quidquid  est,  et  gloriae 
velim  : haud  ignarus  feliciter  me  hoc  contubernio  mer- 
cari, opulentamque  societatem,  magnamque  lucri  spem 
parvo  milii  famae  peculio  comparari,  et  Vale. 

Mediolani,  XVI.  Kal.  Octobris. 

EPISTOLA  I. 

FRANCISCUS  PETRARCA  GERARDO  FRATRI  S.  P.  D. 

Quamaiu  vera  philosophia,  qua-  vera  lex,  quis  utriusque 
optiraus  sit  magister. 


Religiosi  cuiusdam  viri  inanibus  religiosior  mihi 
libellus  tuus  allatus  est.  Aperui  lecturus,  at  in  crasti- 
num : erat  enim  pars  dici  ultima.  Ipse  mihi  blanditus 
est,  ut  ait  Seneca  : ita  non  ante  deposui  quam  totum 
in  silentio  perlegissem  : ita  coena  corporis  in  noctem 
dilata,  splendide  interim  carnatus  animus  cibis  suis 
suaviterque  refectus  et  delectatus  sum,  germane  unice, 
plus  quam  dici  potest,  inlelligens  non  modo  propositi 
sancti  constantiam  speratam  semper  ex  te,  aut  con- 
temptum rerum  fugacium  ab  olim  mihi  notissimum,  sed 
insperatam  et  inopinam  hanc  copiam  litterarum,  qua- 
rum expers,  religionem  illam  Deo  gratissimam  ac  pene 
nudus  intrasti.  Quamvis  enim  in  litteris  non  sit  salus, 
est  tamen  fuitque  iam  multis  ad  salutem,  via  ; signum 
praeterea  excellentis  et  facile  in  altum  evasuri  animi, 
posse  rem  tantam  sine  praeceptore  percipere : licet  ut 

verum  fatear,  non  lu  hoc  sine  praeceptore  perceperis : 
sed  eum  habueris  praeceptorem  qui  non  tantum  colere 
possit  ingenium,  sed  largiri;  sub  quo  te  brevi  tempore 
profecisse  adeo  non  miror ; cum  saepe  dicto  citius  sum- 
mam ille  virtutem  ac  sapientiam  multis  infuderit,  mul- 
tos ex  imis  tenebris  ad  supremam  lucem  nutu  mise- 
rante subvexerit,  te  quoque  nunc  frater  aspiciendo  et 
miserando  doctum  ex  indocto,  et  de  naufrago  salvum 
fecit.  Illi  laudes  et  gratias,  non  tibi,  ne  quid  forte  me 
tibi  hodie  adulatum  putes  ; quod  si  nunquam  feci,  non 
est  huius  aetatis  ut  incipiam.  Solebaul  equidem  prisci 
viri  studiorum  causa  Cecropias  Athenas  petere,  prae- 
sertim antequam  ut  militiae  atque  imperii , sic  littera- 
rum quoque  Roma  fons  esset.  Nostra  saecula  Parisios 
aut  Bononiam  petunt,  quam  nos,  meministi,  etiam  pri- 
ma aetate  petivimus:  quod  frustra  quidem  sed  saepe  ami- 
corum cupiditas  questa  est:  nos  autem  semper  non  in 
ultima  divinorum  munerum  parte  posuimus.  Ita  pere- 
grinationes sumptuosas  atque  difficiles  avide  subit  hu- 
mana durities,  nullumque  respuit  laborem,  quo  vento- 
sae pars  una  philosophice,  aut  legum  insidiosa  loquaci- 
tas quaeratur,  ac  singulis  hauriendis  exhauriatur  aetas 
tota,  nulla  parte  temporis  curis  melioribus  deputata.  Tu 
veram  philosophiam  veramque  legem  vix  dum  pleno 
decennio  didicisti.  Nolo  enim  opineris  hanc  esse  philo- 
sophiam quam  in  una  urbe  mille  nunc  homines  profi- 
tentur: non  adeo  vulgare  bonum  est,  ut  multi  credunt. 
Ilaec  quam  prostitutam  vulgo  cernimus  quid  intendit, 
nisi  sollicite  atque  anxie  circa  questiunculas  et  verba 
versari,  quorum  ignorantia  non  saepe  minus  tuta,  forte 
etiam  tutior  quam  scientia  est?  Ita  penitus  oblivioni 

veritas  datur,  negliguntur  'inores  boni,  res  ips;e  spernun- 
tur, in  quibus  philosophia  illa  nobilis  est,  quae  neminem 
fallit.  Inanibus  tantum  verbis  intenditur.  Quod  ita  esse 
philosophorum  vita  testatur,  nihil  implens  omnium  quae 
praedicat.  « Quotus  enim  quisque  philosophorum  inveni- 
tur, » ut  in  Tusculano  suo  Tullius  ait,  « qui  sit  ita  mora- 
» tus,  ita  vita  et  molibus  institutus,  ut  ratio  postulat:  qui 
» disciplinam  suam  non  ostentationem  scientiae,  sed  le- 
» gem  vitae  putet,  qui  obtemperet  ipse  sibi,  et  decretis 
» suis  pareat?  Videre  licetalios  tanta  levitateetiactatione 
» ut  eis  fuerit  non  didicisse  melius:  alios  pecuniae  cupi- 
» dos,  gloriae  nonnullos,  multos  libidinum  servos,  utemn 
» eorum  vita  mirabiliter  pugnet  oratio:  quod  quidem  mihi 
» videtur  esse  turpissimum.  Ut  enim,  si  grammaticum  se 
» professus  quispiam,  barbare  loquatur,  aut  si  absurde 
» canat  is  qui  se  musicum  velit  haberi,  hoc  turpior  sit 
» quod  in  eo  ipso  peccet,  cuius  profitetur  scientiam,  sic 
» philosophus  in  vitae  ratione  peccans  hoc  turpior  est 
» quod  in  officio,  cuius  magister  esse  vult,  labitur,  ar- 
» temque  vitas  professus  delinquit  in  vita.  » In  quibus 
Tullii  verbis  illud  inter  multa  notabile,  quod  philoso- 
phiam non  verborum  artem  dicit  esse,  sed  vitae.  Vis, 
amantissime  frater,  nosse,  si  forte  non  nosti,  quaenam 
philosophia  vera  sit,  ut  intelligens  quantum  in  ea  brevi 
tempore  profeceris,  alacrior  pergas  ad  reliqua?  Vis 
omnibus,  qui  falso  philosophiae  nomine  tumescunt,  ne- 
gatas aures  mihi  praebere,  meque  unum  hic  audire,  imo 
non  me,  sed  philosophorum  principem  Platonem,  et 
Christi  philosophum  Augustinum  libro  Supernae  Civita- 
tis undecimo?  « Nunc,  inquit,  salis  sit  commemorare 
» Platonem  determinasse  finem  boni  esse  secundum 

» virlutem  vivere,  et  ei  soli  evenire  posse  qui  notitiam 
» Dei  habeat  et  imitationem,  nec  esse  aliam  ob  causam 
» beatum.  Ideoque  non  dubitat  hoc  esse  philosophari, 
» amare  Deum  ; cuius  natura  sil  incorporalis  ; unde 
» utique  colligitur  tunc  fore  beatum  studiosum  sapien- 
» tiae  (id  enim  est  philosophus),  cum  frui  Deo  coepit. 
» Quamvis  enim  non  continuo  beatus  sit  qui  eo  fruitur 
» quod  amat  (multi  enim  amando  ea  quae  amanda  non 
» sunt,  miseri  sunt,  et  miseriores  cum  fruunlur),  nemo 
» tamen  beatusest,  qui  eo  quod  amat  non  fruitur.  Nam 
» et  ipsi  qui  res  non  amandas  amant,  non  se  beatos 
» esse  putant  amando,  sed  fruendo  : quisquis  ergo  frui- 
» tur  eo  quod  amat,  verumque  et  summum  bonum 
» amat,  quis  eum  beatum  nisi  miserrimus  neget?  ipsum 
» autem  verum  et  summum  bonum  Plato  dicit  Deum, 
» unde  vult  esse  philosophum  amatorem  Dei,  ut  quo- 
» niam  philosophia  ad  beatam  vitam  tendit,  fruens 
t>  Deo  sit  beatus  qui  Deum  amaverit.  » Haec  apud 
Augustinum  sententia  Platonis  ad  verbum  relata  est, 
qui  unus  ex  omni  philosophorum  coetu  propinquior 
accessit  ad  veram  fidem  : quem  in  hoc  ut  in  aliis  multis 

0 

complexus  Augustinus  eodem  libro:  « Philosophiae  ipsum 
» nomen,  inquit,  si  latine  interpretemur  amorem  sa- 
j > pientiae  profitetur.  Porro  si  sapientia  Deus  est,  per 
» quem  facta  sunt  omnia,  sicut  divina  auctoritas  veri- 
» tasque  monstravit,  verus  philosophus  est  amator 
» Dei.  » Quibus  illud  incunctanter  addiderim  apud  nos 
qui  quotidie  fatemur  Christum  Deum  nostrum,  conse- 
quenter veraciterque  concludi  verum  philosophum 
nonnisi  verum  esse  Christianum.  Quid  vero  mihi  tri- 
buo? nihil  est  additum  a me  praeter  Christi  nomen. 


Digitized  by  Googte 


m 


DE  HEBUS  FAMILIARIBUS 


Quid  enim  aliud  sentiebat  Augustinus  ipse  ubi  ait: 
« Si  sapientia  Deus  est,  per  quem  facta  sunt  omnia, 
» hic  enim  procul  dubio  est  Christus.  Etsi  enim  una- 
» quaeque  persona  Trinitatis  Deus  sit,  quod  fateri,  ut  ait 
» Athanasius,  christiana  veritate  compellimur,  alque  ita 
» sit  summa  potentia,  summa  sapientia,  summa  bonitas, 
» proprie  tamen  Christus  sapientia  Patris  est,  per  quem 
» omnia  facta  sunt,  quod  et  ex  Evangelio  Iohannis  et 
n ex  symbolo  fidei  assidue  cantat  Ecclesia.  » Et  Au- 
gustinus idem  verae  religionis  libro  de  operibus  Trini- 
tatis agens:  « non  aliam,  inquit,  partem  totius  creaturae 
» fecisse  intelligatur  Pater,  aliam  Filius,  aliam  Spiri  - 
» tus  Sanctus : sed  simul  omnia  et  unamquamque 
» creaturam  Patrem  fecisse  per  Filium  in  dono  Spiri- 
» tus  Sancti.  » Hoc  est  quod  idem  et  saepe  alias  et  in 
eiusdem  libri  fine  repetiit.  « Unum  Deum  a quo  su- 
» mus,  per  quem  sumus,  in  quo  sumus  » et  rursus  : 
« unum  Deum  a quo  omnia,  et  per  quem  omnia,  in 
» quo  omnia.  » Idem  XI  de  Civitate  Dei : « Cum  in 
» unaquaque  creatura,  inquit,  requiritur  quis  eam  fe- 
» cerit,  per  quid  fecerit,  quare  fecerit,  respondeatur 
» Deus  per  Verbum  quia  bonus  est,  ut  cum  allitu- 
» dine  mystica  nobis  ipsa  Trinitas  intimetur,  hoc  est 
» Pater  et  Filius  et  Spiritus  Sanctus.  » Et  post  pauca: 
« Credimus  inquit  et  tenemus  et  fideliter  praedicamus, 
» quod  Pater  genuerit  Verbum,  hoc  est  sapientiam,  per 
» quam  facta  sunt  omnia,  unigenitum  Filium,  vivus 
» vivum,  aeternus  aeternum,  summe  bonus  aequaliter 
» bonum.  » Non  expedit  quae  sequuntur  inserere,  cum 
omnis  de  ipso  loquens  scriptura  omnia  per  ipsum  facta 
confirmet.  Si  haec  igitur  Sapientia  est  Deus,  idemque 


Digitized  by  Googl< 


LIIIER  SEPTIWUSDEC1MUS.  — EPISTOLA  !. 


415 


Christus  Dei  Filius,  philosophia  autem  sapientia*  amor 
est,  ex  ipsis  etiam  Augustini  verbis  sine  dubietate 
concluditur,  verum  philosophum  nisi  Dei  amatorem  ve- 
rumque Christicolam  esse  non  posse.  Hanc  tu  philo- 
sophiam, germane  optime,  non  Athenis  aut  Romae,  non 
Parisiis,  sed  devoto  in  monte  ac  religioso  in  nemore 
feliciter  apprehendisti,  multo  illis  verior  securiorque 
philosophus  qui,  ut  Augustinus  idem  ait:  « Si  quando 
» ad  disputationem  venitur,  Platonico  nomine  ora  cre- 
» pantia  quam  pectus  vero  plenum  magis  habere  gc- 
» stiunt.  » Quod  si  de  Platonicis  etiam  verum  est,  qui 
ex  omni  philosophorum  acie  praeferuntur  a nostris, 
quanto  de  illis  est  verius,  de  quibus  Apostolus  loquens 
ait:  cavete  ne  rpiis  vos  decipiat  per  philosophiam  et  ina- 
nem seductionem  secundum  elementa  mundi,  qui  scilicet 
alias  atque  alias,  quas  nunc  enumerare  non  oportet,  in- 
numerabiles sectas  ex  infinitis  erroribus  exlruxerunt? 

Quid  nunc  de  legibus  me  dicturum  putas?  Multos 
legum  inventores  diversis  in  gentibus  fuisse  novimus. 
Sed  ut  obscuriora  praeteream,  clari  sunt  legibus  inven- 
tis apud  Argos  Phoronaeus,  apud  Lacedaemonios  Li- 
curgus,  apud  Athenienses  Solon,  cuius  leges  ad  Roma- 
nos inde  transvectae,  multum  ornatus  atque  amplitudi- 
nis acceperunt.  Hinc  lex  duodecim  tabularum  legesque 
aliae  et  Senatus  Consulta  et  plebiscita  et  honorarium  » 
ius  praetorum,  postremo  dictatorum  ac  principum  edi- 
cta. Hae  autem  leges  omnes,  et,  si  quae  aliae  sunt,  si- 
cut humanitus  adinventae,  sic  humanitus  immutatae 
per  varietatem  temporum  mutatis  affectibus  et  volun- 
tatibus hominum,  in  quibus  illae  fundatae  erant;  com- 
mune est  enim  ut  una  lex  aliam  corrigat.  Vis  aeternam 

legem  esse?  aeternum  illi  subiicias  fundamentum.  Lex 
populo  Israelitico  per  Moysen,  Deo  dictante,  data  est. 
Illa  quidem  stabilior  : sed  nequaquam  aeterna.  Certe 
per  Movsen  lex,  per  Iesum  Christum  gratia  implens 
legem.  Ille  non  evacuans,  sed  implendo,  non  quidem  le- 
gem ipsam,  at  multa  legis  sacramenta  finivit.  Unde  in 
Psalmo  CXLIII  Augustinus:  « Meministi,  inquit,  quanta 
» in  veteri  loge  et  legamus  et  non  observemus.  Sed 
» tamen  aliqua  significatione  praemissa  et  posita  in- 
» telligamus,  non  ut  abjiciamus  legem  Dei,  sed  ut  sa- 
» c ramenta  promittentia  impleta  promissione  non  ce- 
» lebrcmus:  quod  enim  promittebant  venit:  gratia - 
» enim  novi  Testamenti  in  lege  velabatur,  in  Evan- 
» gelio  revelatur:  velum  removimus,  quod  velabatur 
» agnovimus.  Agnovimus  autem  in  gratia  Domini  nostri 
» lesu  Christi  capitis  et  salvatoris  nostri,  qui  pro  nobis 
» crucifixus  est,  quo  crucifixo  etiam  velum  templi 
» conscissum  est.  »>  Quod  Augustini  testimonium  prae- 
cipue propter  hoc  ultimum  inserui,  ut  liquido  animad- 
vertas scissuram  veli  quam  in  Evangelio  legimus,  figu- 
ram ingentis  cuiusdam  ineflabilisque  mysterii  fuisse, 
significantem  velo  veteri,  quo  usque  in  illum  diem  legis 
arcana  tegebantur,  Christi  passione  conscisso,  revelata 
omnia  populo  humili  ac  novo,  qu«e  superbia  antiquior 
tumidis  et  caligantibus  oculis  non  vidisset.  « ludsei 
» enim  quamvis  uni  omnipotenti  Deo  supplicent , ut 
» alio  quodam  loco  Augustinus  idem  ait,  sola  tamen 
» temporalia  et  visibilia  bona  de  illo  expeclantes,  ru- 
» dimenla  novi  populi  ab  humilitate  surgcnlia  in  ipsis 
» suis  scripturis  nimia  securitate  noluerunt  advertere, 

» atque  ita  in  veteri  homine  remanserunt.  Vetera  au- 

* tem,  ut  ait  alibi  idem  , quamvis  priora  sint  tempore 
» nova  tamen  anteponenda  sunt  dignitate;  quoniam 
» illa  vetera  praeconia  sunt  novorum.  » Itaque  ut  ad 
propositum  revertar  lex  ipsa  Mosaica,  quamvis  huma- 
narum legum  omnium  sanctissima,  ipsa  tamen,  ut  vi- 
des, in  multis  gratiae  cessit,  quae  per  Iesum  Christum 
facta  est.  Huius  autem  solius  est  lex  illa  immobilis  et 
aeterna  nulli  unquam  cessura;  se’d  cui  vel  cessurae  sunt 
omnes  vel  cesserunt.  Haec  est  illa  suscipienda  lex  Dei, 
de  qua  Lactantius  Caecilius  Formianus  non  otiose  agit 
in  quodam  loco  « quae  nos  ad  sapientiae  iter  dirigit,,  illa 
>'  sancta,  illa  coelestis  quam  Marcus  Tullius  in  libro 
» de  licpublica  tertio  pene  divina  voce  depinxit.  » Cuius 
ego  ne  plura  dicerem  verba  subieci.  « Est  quidem,  in- 
.»  quit  Cicero,  vera  lex,  recta  ratio,  naturae  congruens, 
» diffusa  in  omnes,  constans,  sempiterna  quae  vocet  ad 
» officium  iubendo,  velaodo  a fraude  deterreat;  quae 
o tamen  neque  probos  frustra  iubet  aut  vetat,  nec  im- 
» probos  vetando  aut  iubendo  movet.  Huic  legi  nec 
» obrogari  fas  est,  neque  derogari  aliquid  ex  hac  licet, 
» neque  tota  abrogari  potest:  nec  vero  aut  per  sena- 
» tum,  aut  per  populum  solvi  hac  lege  possumus,  ne- 
» que  est  quaerendus  explanator , aut  interpres  eius 
» alius,  nec  erit  alia  lex  Komae,  alia  Athenis,  alia  nunc, 
» alia  posthac;  sed  et  omnes  gentes  et  omni  tempore 
» una  lex  et  sempiterna  et  immutabilis  continebit; 
» unusque  erit  communis  quasi  magister  et  imperator 
» omnium  Deus;  ille  legis  huius  inventor,  disceptator, 
» lator:  cui  qui  non  parebit  ipse  se  fugiet  et  naturam 
» hominig  aspernatus,  hoc  ipso  luet  maximas  pcenas, 

* etiamsi  coetera  quae  putantur  supplicia  effugerit.  » 

Haec  est  ergo,  mi  frater,  Ciceroniana  lex  Dei,  quam  vir 
ille,  non  dicam  quod  Lactantius  ait,  longe  a veritatis  no- 
titia remotus,  sed  qui  veritatem  hanc  Christo,  quein  non 
noverat,  revelante  cognosceret,  adeo  significanter  ex- 
pressit, ut  significantius  nemo  posset  aut  brevius  eorum 
quoque  qui  verae  fidei  sacramentis  initiali  sunt:  quod 
sine  dubio,  in  hoc  enim  a Lactantio  discordo,  divino 
aliquo  spiritu  insligatlis  fecisse  credendus  est.  Scis 
autem  cur  injmobilis  divina  lex  est?  quia  ab  illo  lata 
est  qui  semper  idem  ipse  est,  et  anni  sui  non  deficient, 
et  (Ip  rebus  est  non  transeuntibus,  neque  mutabilibus, 
sed  aeternis,  et  si  nonnunquam  de  transitoriis  loquatur, 
in  ipsa  tamen  mente  legislatoris  omnia  ad  aeternam  il- 
lam referuntur  vitam,  ultra  quam  nihil  est.  Ita  legem 
ab  infinito  et  immutabili  et  de  immutabilibus  atque  im- 
ppssibilibus  aliter  se  habere  editam,  in  aeterna  republica 
interminabilem  quoque  et  immutabilem  esse  necessc  est. 
Huius  auctor  legis  est  Christus,  et  haec  est  illa  lex  Domini 
immaculata  convertensanimas,  de  qua  loquitur  Psalmista, 
illudque  testimonium  Domini  fidele  sapientiam  praestans 
parvulis.  Hanc  tu  legem,  germane  carissime,  non  inter 


scholasticorum  greges  in  strepitu,  sed  solus  in  silentio 
didicisti;  quod  utique  non  fecisses  si  parvulus  non  fuis- 
ses. Pro  parvulis  enim  humiles  accipi  locus  ille  testatur, 
ubi  scriptum  est:  sinite  parvulos  venire  ad  me,  talium 
est  enim  regnum  coelorum;  et  ille:  abscondisti  haec  a sa- 
pientibus et  prudentibus  et  revelasti  ea  parvulis,  sed  in 
primis  ille  a te  non  praetermissus  ubi  cum  dixisset, 
custodiens  parvulos  Domiatis,  ut  aperte  monstraret  qui 
sint  isti  parvuli  mox  adiecil:  humiliatus  sum  et  liberavit 
me:  tnnquam  si  diceret:  cum  custodiat  Dominus  parvulos 

ut  me  quoque  custodiat  humilitate  parvulus  factus  sum. 
Coeterum  huic  tantae  docilitati  idoneus  praeceptor  ac- 
cessit, non  in  philosophis  Aristoteles,  non  Pythagoras 
aut  Plato,  non  in  lege  Papinianus  non  Ulpianus  aut  Scae- 
vola, sed  Christus  utrobique.  Sub  tanto  magistro  facile 
devotum  et  humile  fructificavit  ingenium.  Illum  ama , 
illum  cole,  illi  (quia  nihil  aliud  illo  dignum  habes) 
multo  dignius  quam  Eschines  Socrati  da  te  ipsum:  me- 
liorem-reddet  ille  te  tibi;  quod  discipulo  suo  Socrates 
pollicetur  iste  praestabit.  Age  illi  gratias  seniper,  cum 
pro  multis,  tum  pro  eo  nominatim,  quod  hunc  tibi  ani- 
mum dedit,  quem  antequam  daret  non  habebas,  neque 
hic  verearis  ne  sis  nimius,  neve  ut  gratias  agendo, 
laudando  et  amando  illius  beneficentiam  excedas,  quam 
aequare  nunquam  poteris  cogitando.  Hoc  unum  est  quo 
illud  Terentii  trahi  nequit:  ne  r/uid  nimis;  de  quo  illud 
potius  vere  dicitur:  nunquam  palis.  Ac  ne  forte  tam  ef- 
ficax Christi  magisterium  mireris  quod  sub  illo  tantum 
brevi  tempore  profeceris,  quantum  nec  in  academia 
Platonis  nec  in  omnium  philosophorum  aut  juriscon- 
sultorum scholis  toto  tempore  profecisses,  cogita  quan- 
talibet hominis  magnitudo  Deo  comparata  quam  sit  nihil 
omnino.  Plato  magnus  vir,  magnus  Pythagoras,  ma- 
gnus Aristoteles,  magnus  Varro.  Ita  dico  magnus  horum 
quilibet  si  per  se  consideres.  Non  magnae  staturae  fuisse 
fertur  Augustus  Caesar;  verum  adeo  elegantis  ut  facile 
corporis  brevitatem  venustate  redimeret ; id  vero  non 
amplius  quando  quisquam  procerior  accessisset:  tunc 
ingenio  dissimulata  brevitas  apparebat.  Vis  tu  et  horum 
qui  maximi  videntur  magnitudinem  veram  nosse?  unum 
quemlibet  ex  illis  vel  potius  omnes  simul,  et  quotcum- 

que  praecesserunt  aut  sequuti  sunt  aut  usque  in  finem 
saeculi  sequentur,  confer  uni  Christo.  Videbis  elala  forte 
sed  iam  inania  nomina,  et  quod  valde  suspexeras  cognita 
veritate  despicies.  Subito  splendor  ille  cessabit,  nisi  sol 
iuslitiaeChristus  illuxerit;  ad  quod  credendum  quamvis 
non  sis  exhortandus,  ut  tamen  securius  maiori  fide  cre- 
das velim  cogitanti  tibi  de  hac  re  ad  memoriam  redeat 
ille  psalmi  locus:  absorti  sunt  iuncti  petrae  iudices  eorum: 
sive  ut  translatio  vetus  habet:  absorti  sunt  itixta  petram 
iudices  eorum.  Petra  autem  ut  novimus  Christus  est. 
Itaque  locum  illum  exponens  Augustinus  « tota  terra, 
» inquit,  a solis  ortu  usque  ad  occasum  laudate  nomen 
» Domini : Quid  faciunt  pauci  aliter  disputantes?  iudices 
» sunt  impiorum.  Sed  quid  ad  te?  vide  quid  sequitur. 
» Absorti  sunt  iuxta  petram  iudices  eorum.  Petra  autem 
» erat  Christus.  Absorti  sunt  iuxta  petram:  iuxta  idest 
» comparati  iudices  magni,  potentes,  docti.  Ipsi  dicun- 
» tur  iudices  eorum,  tanquam  iudicantes  de  moribus,  et 
» sententiam  proferentes. Dixit  hoc  Aristoteles;  adiunge 
» illum  petrae  et  absortus  est.  Quid  est  Aristoteles? 
» Audiat,  dixit  Christus,  et  apud  inferos  contremiscit. 
» Dixit  hoc  Pythagoras,  dixit  hoc  Plato:  adiunge  illos 
» petrae,  compara  auctoritatem  illorum  auctoritati  evan- 
»■  gelicae,  compara  inflatos  Crucifixo.  Dicamus  eis;  vos 
» litteras  vestras  conscripsistis  in  cordibus  superborum. 
» Ille  crucem  suam  fixit  in  cordibus  regum.  Postremo 
)*  mortuus  est  et  resurrexit:  mortui  estis  et  nolo  quae- 
ri rerc  quemadmodum  resurgatis.  Ergo  absorti  sunt 
» iuxta  petram  istam  iudices  eorum:  tamdiu  videntur 
» aliquid  dicere  donec  comparentur  petrae.  » Haec  ad 
litteram  Augustinus.  Multa  quidem  hodie  ut  vides  de 

alieno  supra  morem  meum  interserui : quamquam,  ut  a 
doctis  viris  accepimus,  quidquid  ab  ullo  bene  dictum 
est  nostrum  sit,  vel  utendo  certe  nostrum  fieri  possit. 
Est  enim  ut  rerum  sic  et  verborum  usucapio.  Feci  au- 
tem ut  plus  fidei  dictis  meis  esset  apud  te  tantorum 
hominum  testimonio  probatis,  apud  quem  tamen  fateor 
ut  magna  mihi  semper  auctoritas  fuerit,  quod  sine  ullis 
externis  adminiculis  non  meritum  quidem  meum  sed 
tua  vere  utique  germana  charitas  fecit.  Et  hactenus 
quidem,  frater,  laetissimo  stupori  meo  qui  ex  insperata 
litterarum  tuarum  ubertate  oritur,  responsum  sit.  Nihil 
modo  prorsus  ad  reliqua,  nisi  quod  quaecumque  libellus 
ille  tuus  continet,  quae  sunt  mulla,  magno  plausu  com- 
plector, et  laudo,  supplicibusque  votis  postulo  ne  minus 
adiuvent  animum  quam  delectant.  Vale,  decus  meum. 

Modoetise,  VII  Idus  Novembris. 


KPISTOLA  II. 

KRANCISCUS  PETRARC.A  ADOLESCENTI  SL'0  S.  P.  D. 

Adulescentiam  eius  malis  moribus  inquinatam  obiurgat, 
et  honestioris  vit*  initium  suadet. 


Hactenus  huc  infame  nomen  et  obscurior  in  dies 
rerum  tuarum  fama  pervenerat.  Dolebam  tacitus,  dum- 
que  genus  aliud  supplicii  parabatur,  graviora  prome- 
ritum severo  silentio  puniebam;  quamvis  et  latentior 
inierim  poena  non  deforet ; si  quidem  pias  nimis  erga 
te  manus,  etsi  propior  locorum  distantiam  a ferula  fc- 

rianles,  a soiila  tamen  liberalitate  retraxeram,  quas  non 
prius  ad  consueta  convertam,  quam  tu  ad  virtutis  iter 
rectum  ab  adolescendae  tuae  praecipili  domo  (sic)  re- 
vertaris, nulli  penitus  de  te  nisi  aut  publicae  famae , 
contraria?  vel  experientiae  crediturus.  Cccterum  ut  modo 
tantisper  silentium  interrumpam  amicus  hic  noster  co- 
git, qui  si  minus  te  amaret,  plus  apud  me  fidei  mere- 
retur. Sed  ut  sint  vera  quae  ille  de  te  loquitur,  quando 
id  natura  rerum  fert  ut  facile  credat  quisque  quod  cu- 
pit, persevera  et  incumbe,  praeteritamque  segnitiem  cursu 
velociore  compensa.  Sin  falsa  sunt,  fac  vera  esse  inci- 
piant. Per  te  ipsum  moneo  et  obtestor,  si  qua  libi  tui 
cura  est,  si  quis  amor  gloriae,  si  quis  metus  opprobrii; 
ad  me  enim  ex  te  nihil  nunquam  nisi  flosculi  quidam, 
spes  solicita,  et  anceps  venturi  gaudium  forte  perveniet. 
Tu,  si  mihi  credideris,  post  me  laborum  tuorum  et  huius 
temporis  dulcissimos  fructus  leges. 


EPISTOLA  III. 

KHANCISCES  PETRAHCA  GUIDOM  ARC1IIDIACONO  GEXCENSI 
S.  P.  D. 


Dilatum  eius  in  Italiam  adventum  dum  improbat,  excusat  ob  cladem 
Genuensium  a Venetis  in  navali  bello  confectam,  illosque  tum 
viribus  tum  animo  cecidisse  conqueritur. 


Consilium  tuum  ut  nec  probem  nec  improbem  ipsa 
perplexitas  rerum  facit.  Quis  enim  probet  te  in  terra 

omnium  pessima  atque  foedissima,  mutato  repente  pro- 
posito fixisse  tentoria?  Contra  vero  quis  improbet  te, 
rebus  ita  se  habentibus,  optatum  patria?  perhorruisse 
conspectum,  omnia  potius  eligentem,  quam  publicas 
spectare  miserias?  Quid  eniui  melius,  ubi  opitulari  ne- 
queas, quam  oculos  avertere,  ne  mala  videas  tuae  gen- 
tis? Fugiendum  extra  terrarum  orbem  fuerat,  ne  illa 
conspiceres,  qua;  moestus  audisti,  et  quibus  occurrere 
non  tuarum  virium,  non  compati,  non  tuae  erat  huma- 
nitatis et  amoris  in  patriam  notissimi.  Quid  vis  dicam 
nisi  quod  soleo?  Saepe  de  hac  re  sententiam  meam  dixi, 
cl  saepe  illam  repetendo  meam  facio:  nusquam  terrarum 
mora  tranquilla  est.  Illic  bellum,  hic  tristior  bello  pax, 
illic  aer  infectus,  hic  quod  est  pestilentius  infecti  mo- 
res: illic  fames  avida,  hic  fame  periculosior  exundans 
copia:  illic  calamitosa  servitus,  hic  servitute  peior  in- 
solens libertas;  illic  sitiens  et  inaquosa  regio,  hic  llu- 
minum  vagus  furor;  denique  illic  aestus,  hic  frigora  , 
illic  ferarum  impetus,  hic  hominum  doli;  illic  solitudo 
vasta  et  horribilis,  hic  gravis  et  importuna  frequentia. 
Ita  locus  ille  quem  quaerimus  nusquam  est.  Quid  agen- 
dum? Migrandum  ne  ocius  ex  hac  vita?  Non  licet  id 
quidem:  quamlibet  ob  causam  non  licet:  sileat  amicus 
Seneca:  melior  sententia  Ciceronis.  Et  tibi,  inquit,  et 
piis  omnibus  retinendus  est  animus  in  custodia  corpo- 
ris, nec  iniussu  eius  a quo  ille  nobis  est  datus  ex  ho- 
minum vita  migrandum.  Nobile  dictum;  nec  ratio  igno- 
bilis : ne  munusf  inquit,  humanum  assignatum  a Deo 
diffugisse  videamini.  Efficaciter  quidem  ac  praeclare.  Si 
enim  temporalis  imperio  ducis  assignatam  custodiam 
miles  tenet,  nec  nisi  eodem  ipso  iubente  deserit,  aut 

si  id  egerit,  pacato  eius  privatus  aspectu  ignominiam  et 
carcerem  timet  et  verbera  et  mortem,  quid  de  contem- 
pto aeterni  regis  imperio  aestimandum  est?  Itaque  nihil 
praecipitanter  agi  oportere  palam  est:  patientia  difficultas 
vincitur,  optimumque  est  Psalmistae  consilium,  expe- 
ctandum  Dominum,  agendumque  viriliter,  ut  illo  sci- 
licet vocante  respondeamus  intrepidi;  interea  taciti  per 
patientiam  expeclantes,  dignos  nos  facere  studeamus 
qui  dexteram  in  pariem  vocemur  a Domino.  Cicero- 
nianum quoque  consilium  salutare  ut  interim  « cola- 
» mus  iustitiam  et  pietatem , quae  cum  sit  magna  in 
» parentibus  et  propinquis,  tum  in  patria  maxima  est, 
» et  ea  vita  via  est  in  coelum.  » Quo  dicto  quid  intendit 
aliud  nisi  quod  nostri  loquuntur,  viatores  nos  osten- 
dens, quibus  sit  ad  coelum  ubi  patria  est  nostra,  bono- 
rum alis  operum  bonarumque  cogitationum  gressibus 
ascendendum;  quod  facilius  fiet,  ut  eidem  placet,  si  iam 
nunc  dum  sumus  in  corpore  eminebimus  foras,  et  ea 
quae  extra  sunt  contemplantes,  quam  maxime  nos  a cor- 
poribus abstrahemus.  Haec  mihi  videntur  in  hac  tanta 
difficultate  sanctorum  atque  doctorum  hominum  sana 
consilia:  nam  Senecae  praeceps  illud  et  exoticum  dogma,* 
quod  vir  alioquin  doctissimus  non  vidit,  dum, tempora- 
les fugit  aerumnas,  incidit  in  aeternas.  Horum  igitur  om- 
nium haec  summa  est:  non  amandus  est  carcer  in  quo 
sumus,  sed  nec  anticipandus  exitus,  ne  quod  multis 
accidit,  dum  carcerem  fugimus,  praecipitio  pereamus. 
Sic  vivendum  in  carcere,  ut  cum  venerit  tempus  no- 
strum, felicem  hinc  exitum  mereamur.  Sane  quod  ad 
praesentis  temporis  statum  attinet,  ut  ad  propositum 
vertar,  nego  locum  esse  sub  astris  ubi  non  multa  fa- 

stidia  nobilem  animum  fatigent,  adeo  ut  nemo  tam  for- 
tunatius, nemo  tam  cupidus  vitae  sit,  qui  si  patientia; 
fraenum  desit,  non  et  vitae  odio  et  mortis  interdum  de- 
siderio teneatur.  Sicut  autem  in  terris  esse  pessimum 
est,  sic  ad  coelum  scandere  sub  terrenorum  piaculorum 
fasce  difficile,  et  sicut  hinc  abire  suople  arbitrio  veli- 
tum, sic  neque  hic  contra  superioris  imperium  momento 
temporis  esse  licet.  Ita  quocunque  te  verteris  difficilia 
omnia  et  aspera  et  intractabilia  et  misera.  Attamen  quan- 
ta coecitas!  etsi  adversus  vitae  taedia  saepe  mortis  au- 
xilium imploremus,  tamen  cunctis  excussis,  seu  con- 
scientiae metus  est , seu  voluptatum  illecebrae , seu 
insitus  horror  mortis,  nil  magis  cupimus  quam  hic  esse. 
Cupiamus  oro  iam  tandem  esse  alibi,  et  quamvis  rei, 
Dei  misericordia  confisi,  cupiamus  aliquando  dissolvi  et 
esse  cum  Christo:  sed  dum  optata  certe  vel  optanda 
venit  dies,  mentibus  precor  in  coelo,  corporibus  hic  Si- 
mus, sobrie  patienter  humiliter,  et  iniquitatem  locorum 
aequitate  animi  molliamus. 

Ego  te  quidem  in  Italia-,  Deum  testor,  summo 
desiderio  praestolabar,  morasque  tuas  oderam,  quod 
prius  autumni  temperies  quam  adventus  tui  nuntius 
adesset.  Peperceram  enim,  imo  misertus  eram  tibi  dum 
aestate  media  aegrum  te  post  terga  relinquerem,  neque 
ab  incolumi  exegissem  ut  nulla  urgente  necessitate 
Phoebeis  caput  ardoribus  obiectares,  interque  Cancri 
rabiem  ac 'Leonis  delicatiore  corpusculo  pulverem  rae- 
cum  susciperes  ac  sudorem,  ad  quos  ego  nescio  qua 
fatali  sed  inermi  militia  natus  sum.  Cum  vero  iam  sol 
transiisset  in  Virginem,  Libramque  conspiceret,  mirabar 
quamam  ista  segnities,  et  amoenissima  Italiae  rura  cce- 

lique  clementiam  cernens,  mecum  saepe  dicebam:  nunc 
ille  quid  agit,  nisi  quod  promissi  sui  immemor,  nostrae- 
quc  oblitus  amiciti®,  Babylonicum  ccenum  terit,  et  tan- 
tus amator  libertatis  laudatorque  modesti® , sponte 
sua  superborum  liminibus  obversatur?  Si  ambitione 
tractus  nihil  inanius,  si  avaritia  nihil  obscoenius.  Quis 
autem  finis?  an  dum  cumulo  rerum  sit  extincta  cupi- 
ditas? qu®rendo  illa  magis  magisque  succenditur. 
Deme  divitias  , avariti®  subtraxeris  fundamentum. 
Pauper  enim  non  nisi  necessaria  vit®  cupit,  qu®  sunt 
pauca:  dives  qui  iam  nummorum  cumulos  vidit,  didi- 
cilque  immensa  et  inutilia  mirari,  protinus  aureos 
montes  et  argentea  flumina  cupida  sibi  meditatione 
componit.  Quamobrem  si  ad  finiendam  leniendamvc 
cupidinem  magnas  divitias  optamus,  in  adversum  ni- 
timur. Crescet  illa  successibus  et  latenter  obrepet,  nec 
cupiditas  tantum,  sed  necessitas  evitata  succrescet: 
nullusque  laborum  erit  modus , nisi  cum  intelligere 
coeperis  omnes  hos  laqueos  contemptu  ‘opum  dissolvi 
posse  non  opibus.  Dum  talia  volverem  iratus  tibi  et 
fortun®  me®,  ecce  subito  fama  tristior  infelicis  Ianuen- 
sium  belli  terribili  tonitru  perculit*aures  meas.  Obrigui 
stupens,  et  ad  te  animo  conversus:  heus,  inquam,  amice 
fortunate,  ut  in  malis!  Nam  sive  ista  pr®senseras  ct 
magna  quidem  consilii  tui  vis;  sive  nil  tale  pr®sagienti 
contigit  abesse,  et  tecum  in  eo  saltem  dementior  tua 
sors,  quod  admodum  fero  spectaculo  te  dimovit.  Certq 
quicquid  horum  verius,  tarditas  tibi  celeritate  melior 
fuerit;  mala  saltem  miserabilis  patri®  non  videbis.  Quid 
vero  nunc  loquar?  Quibus  verbis  magnitudinem  rei 
®quem  ? Quod  verebar  accidit:  Id  si  dicam  mentiar: 

imo  vero  accidit  quod  vix  possibile  arbitrabar.  Ianuen- 
sium  classem  profugam  mare  vidit  et  stupuit.  Nam  si 
raritas  miraculum  facit,  quid  rarius  quam  lanuenses 
in  pelago  iusta  acie  vinci?  Quamvis  nec  iusta  acies,  nec 
par  classis,  sed  auxiliorum  illuvies  externorum,  et  plu- 
res  adversus  unam  gentes,  et  exercitus  inde  numerosior, 
et  cum  ventis  atque  hostibus  prorsus  non  aequo  Marte 
certatum  est.  Nec  tamen  ideo  mirari  desino,  aut  un- 
quam desinam,  dum  meminero  ab  avorum  temporibus 
non  auditum,  quin  quaelibet  bella  maritima,  licet  im- 
par numero  Ianuensium  virtus,  et  conspecta  illius  urbis 
signa  confederint.  Sed  quid  loquor,  aut  ubi  sum,  ut  ait 
ille?  Haec  fortunae  solita  fides  est.  In  terris  vitam  agi- 
mus, ubi  nulla  unquam  fuit  longa  prosperitas  , nulla 
erit.  Somnia  sunt  quae  nos  laetos  faciunt  ac  mcestos. 
Somniantes  Deus  excitat,  ludicia  eius  abyssus  multa, 
consiliorum  eius  infinita  profunditas,  inaestimabilis  al- 
titudo. Forsitan  sic  expediebat  insolentiae,  ut  quam 
prosperitas  iugis  aluerat,  adversitas  inopina  compe- 
sceret. Longi  saepe  culpam  temporis  brevis  hora  casti- 
gat ut  nihil  aliud.  Utilis  saepe  felicibus  fuit  adyersitas, 
qua  monerentur  esse  se  quidem  fortunatos,  sed  fortu- 
nae ilnpcrio  non  exemptos.  Africani  verbum  est  a Pa- 
naetio relatum,  a Cicerone  autem  officiorum  libris  in- 
. sertum:  ut  equi  propter  crebras  contentiones  praelio- 
rum ferocitate  exultantes  domitoribus  tradi  solent 
ut  iis  facilioribus  possint  uti,  sic  homines  secundis 
rebus  effraenatos  sibique  praefidentes , tanquam  in 
gyrum  rationis  et  doctrinae  duci  oportere,  ut  perspi- 
cerent rerum  humanarum  imbecillitatem  varietatem- 
que fortunae.  Quod  quid  est  aliud  dictu  quam  quod 

ail  Psalmista,  sed  aliis  verbis  et  brevius,  ut  sciant 
gentes,  quoniam  homines  sunt?  Multos  quidem  cogit  hu- 
manae conditionis  oblivisci  nimia  felicitas:  quod  ubi 
accidit,  non  modo  utile  sed  necessarium  est  flagellum, 
quo  excitentur  et  sentiant  quoniam  homines  sunt  non 
dii.  Alexandrum  Macedonem  mullis  erroribus,  et  ante 
alios  opinione  falsae  divinitatis  inflatum,  ut  qui  se  filium 
Iovis  adulantibus  credidisset,  hominem  esse  non  Deum 
in  India  susceptum  vulnus  admonuit:  cuius  apud  Se- 
necam expressa  confessio  veri  est;  otnties,  inquit,  iuranl 
esse  me  filium  Iovis,  sed  vulnus  hoc  hominem  me  esse 
clamat.  Sapienter  id  quidem,  ut  ab  homine  non  tam 
rationi  credere  solito  quam  fortunae.  Si  Martem  belli 
Deum  credi  fecere  victorue,  si  quarumdam  artium  suc- 
cessus inventoribus  earum  inde  sumptum  divinitatis 
nomen  imposuit,  cur  non  tanto  pelagi  successu,  tot 
tantisque  victoriis  credi  poterat  Ianuenses  aequoris  deos 
esse?  Eventus  docuit  homines  esse  terrenos : prospe- 
ritas periit,  sed  non  sola,  simul  enim  et  prosperitatis 
comes  error  evanuit.  Quantum  uni  contrariorum  demi- 
tur tantum  accedit  alteri,  itaque  quo  minor  fortuna  est 
eo  maior  est  ratio.  Illa  in  consilium  advocanda,  quod 
inimica  eius  prosperitas  non  sinebat.  Illa  stdpori 
nostro  dolorique  medebitur.  Illa  nobis  fortunae  mores, 
constantiamque  monstrabit.  Quotiens  vicit  Hector,  quo- 
tiens Hannibal,  qiiotiens  Pompeius?  quisque  victus  est 
tandem:  quam  fortassis  oh  causam  Iulius  Caesar,  ut 
scriptum  videmus,  ad  pugnandum,  quod  semper  ar- 
dentissime fecerat,  fieri  coepit  extrema  aetate  cunctan- 
ctior.  Noverat  ille  vir,  quem  natura  ingeniosissimum 
fecerat,  ars  et  experientia  longa  doctissimum,  ubi  ra- 

dices  haberet  sua  illa  felicitas,  et  quod  de  eodem  le- 
gimus sciebat  expertus 

Quam  non  e stabili  tremulo  sed  culmine  cuncta 

Despiceret  staretque  super  titubantia  fultus 1 ; 

idcoque  fervorem  magni  animi  modesto  consilio  miti- 
gabat, mullorum  memor  ille  discriminum.  Multiformi- 
ter hic  erramus;  nam  et  quae  videntur  felicia  non  sunt, 
et  quae  speramus  duratura  non  durant,  et  quae  semel 
abiere  non  redeunt;  nihil  quale  coepit  desinit;  universa 
praetereunt:  tempus  fluit,  annus  vertitur,  dies  properat, 
volant  horae,  sol  obliquo  calle  circumflectitur,  luna 
quotidie  alia  semperque  dissimilis  sibi,  nunquam  uno 
oculo  fratrem  videt.  Hinc  nobis  haec  temporum  pera- 
moena varietas , amoenitasque  pervaria,  ut  ubi  modo 
nix  riguit,  rosa  mox  floreat,  et  qui  modo  nudus  aren- 
tique  similis  truncus  erat,  mox  frondibus  vestiatur; 
qui  tenuis  nuper  et  aestivum  * resolutus  in  pulverem 
campus  fuit,  imbribus  astringatur  ac  pinguescat  assi- 
duis. Omnia  statum  mutant,  terra?,  maria,  coelum  ipsum; 
homo  laboriosissimus  incola  nobilissimusque  terrarum, 
cuius  continue  sortes  tremunt,  cuiqs  mens  movetur 
affectibus,  corpus  locis,  cuius  minuitur  in  dies  animus, 
memoria  senescit.,  ingeniumque  retunditur,  valetudo 
concutitur,  robur  atteritur,  agilitas  ingrdvescit,  forma 
consumitur,  viror  excidit,  mors  insequitur,  fugit  vita. 
Sed  cum  sua  omnibus  sit  vertigo,  tamen  creberrima 
omnium  est  alternatio  fortunae,  quod  acriter  attendisse 
visi  sunt  qui  rotam  illi  tribuere  versatilem.  Et  miramur 
adhuc  moribus  usam  suis?  vincere  victi  possunt  qui 

1 I.iiran.  I.ih.  V. 

vinci  potuere  victores;  et  vincere  et  vinci  bellicum  opus 
est.  Quisquis  longae  vim  accingitur  sciat  alicubi  se 
lapsurum  : si  secus  evenerit , supra  fortunam  viatoris 
evenisse  noverit,  eventurumque  aliter  si  longius  pro- 
cessisset. Quos  perpetuo  victores  legis,  scito  illos  ad- 
versis casibus  vel  secessione  ab  annis,  quod  forsan 
Africano  meo  accidit,  vel  festina  morte  praereptos;  quod 
multis,  sed  in  primis  eidem  illi  Alexandro,  quem  paulo 
nate  nominavi,  plurimum  admirationis  addidit  apud 
indoctos,  et  pauca  pensantes.  De  quo  Livius:  « Haud 
» equidem,  inquit,  abnuo  egregium  ducem  fuisse  Alexan- 
» drum,  sed  clariorem  tamen  eum  fecit  quod  unus  fuit 
» qui  adolescens  in  incremento  rerum  nondum  alte- 
» ram  fortunam  expertus  decessit:  ut  alios  reges  cla- 
» ros  ducesque  omittam,  magna  exempla  casuum  hu- 
» manorum , Cyrum  quem  maxime  Graeci  laudibus 
» celebrant,  quid  nisi  longa  vita,  sicut  magnum  modo 
t>  Pompeium,  vertenti  ptaebuit  fortunae?  » Haec  Livius. 
Caeterum  hoc  adversus  variam  instabilemque  fortu- 
nam vitae  brevis  auxilium  optandum  votis  inconcussae 
felicitatis  nomen  optantibus  singulis  forte  regibus  aut 
ducibus  possit  aepidere;  regnis  atque  urbibus  non  ita: 
quae  sunt  non  dicam  immortales,  ut  Cicero,  sed  lon- 
gaevae. Tanto-  igitur  temporis  excursu , tanta  velut 
aetate  reipublicae  difficillimum  est  quemvis  victoriosum 
populum  utramque  fortunae  faciem  non  vidisse,  ut  ne- 
minem vinci  pudeat.  Roma  victrix  omnium  quotiens 
victa  est?  Testes  sunt  infelicium  praeliorum  dies,  quos 
in  annalibus  damnatos,  atros,  infaustos,  innominabiles 
ac  funebres  vocant:  testantur  tristis  loca  memoriae, 
Allia,  Cremera,  Ticinum,  Trebia,  Trasimenus,  Cannae, 

Thessalj a j ubi  se  ipsam  propriis  manibus  vicit  Roma. 
Quae  si  ante  facium  in  animum  venissent,  scivissemus 
et  lanuam  vinci  posse.  Sed  ita  est : amara  cogitatio 
gustum  aegrae  mentis  offendit.  Vix  est  qui  libenter  co- 
gitet quod  torqueat;  cogitantis  facile  animus  ad  dul- 
ciora convertitur.  Ego  quidem  de  me  fateor,  non  cogi- 
taveram diem  hunc  videre , non  quod  nescirem  volu- 
bilem fortunae  rotam , sed  virtute  eximia  sistendam 
rebar,  et  collatis  externis  nationibus  quae  mare  acco- 
lunt, spondebam  mihi  perpetuos  successus.  Hoc  spe- 
ravi fatfcor,  hoc  dixi,  hoc  denique  scriptis  inserui.  Vis 
audire  magnam  scriptoris  audaciam  ? Nec  dum  scri- 
psisse me  poenilet,  cum  tamen  falsum  me  scripsisse 
falsum  sperasse  res  arguat;  Quid  igitur?  An  mentitum 
esse  non  pudet?  Puderet  utique,  si  mentitum  me  cre- 
derem; nunc  vero  ita  demum  mihi  victorias  semper 
et  felicitatem  perpetuam  pollicebar,  si  civilis  unitas  in- 
fractae concordiae  non  deesset:  quae  profecto  defuit. 
Sunt  qui  odio  ducis  victos  sua  sponte  milites  affirment; 
quod  si  ita  est,  novum  non  est.  Tale  olim  aliquid  ex 
historiis  scimus.  Sunt  qui  odio  militum  ultro  cessisse 
ducem  ferant ; quod  si  credimus  exemplum  flagitii  non 
occurrit.  Unum  est  quod  penitus  moeslo  me  stupore 
circumdedit,  quod  ad  primum  fortunae  vulnus  conster- 
natos fractosque  animos  video,- quos  putabam  una  in- 
gens si  ruina  coelum  omne  convelleret  oppressura  es- 
set interritos.  Quandoquidem  huc  e proximo  raptim 
nuntius  venit  infelix.  Nox  erat  et  atrae  nocti  accessisse 
mihi  visae  sunt  tenebrae:  toto  corpore  totoque  animo 
cohorrui.  Ut  me  recollegi,  calamum  moestus  arripui. 
Longa  scribendi  materia  aderat,  multa  dolor,  multadicta- 

bal.  indignatio,  multa  consolationis  oratio  concursabat , 
eamqile  mihi  fiduciam  dabat  animi  simplicitas,  ut 
meum  opus  crederem,  sicut  ab  initio  et  semper  a 
bello  italico  dehortatus  eram  ; deinde  autem  de  externo 
hoste  quaesitae  victoria?  plauseram,  sic  nunc  animos 
labantes  oratione  firmare.  Sed,  ut  video,  iacent  victique 
sunt  quibus  stantibus  et  invictis  de  nulla  fortuna?  ini  uria 
desperandum  erat.  Volebam  et  iam  coeperam  praeter 
rationes  atque' hortamenta  virtutum,  omnium  gentium 
exempla  congerere  atque  in  primis  Romanorum,  quo- 
rum in  omni  praesertim  bellica  virtute  primu^ est  lo- 
cus: qui  post  tot  strages  et  post  illud,  ut  historici  vo- 
cant, pene  ultimum  vulnus  imperii  Cannis  acceptum, 
imminutis  nempe  viribus,  sed  aninrfis  calamitate  prope 
anctis,  semper  in  aciem*  redeuntes  victores  suos  eo 
maiore  gloria  vicerunt,  qno  abesse  longius  a spe  victo- 
riip  videbantur.  lungebam  Lacedaemones  indomitum 
gorfus  et  magnitudine  animorum  Romano  generi  proxi- 
mum, qui  ad  Thermopylas  ab  immenso  Persarum  exer- 
citu obruti,  non  multo  post  in  Asiam  ultrici  classe 
transvecti  sunt,  saepe  quidem  ab  extrema  rerum  de- 
speratione victores.  Addebam  Athenienses  qui  bello  cum 
Lacedaemoniis  suscepto,  afflictis  ad  ultimum  fortunis, 
amissis  ducibus  exercituque  deleto,  et  Syracusio  in 
aequore  tota  pene  classe  consumpta,  quod  unum  super- 
erat, servavere  animos:  brevique  post  terra  marique 
per  omnia  sese  magnifice  ulti  sunt.  Nec  silebam  Poenos 
quamvis  infidos  et  varios,  fortes  tamen,  qui  saepe  re- 
tentatis armis  et  de  magnis  casibus  resurgentes,  tan- 
dem perire  maluerunt  quam  servire.  Et  ut  publicis 
exemplis  privata . succederent,  pnderetque  quod  ausus 

esset  unus  vir  universum  populum  non  audere,  Mar- 
cus Claudius  Marcellus  in  medium  trahebatur,  qui  cum 
die  uno  adversus  hostem  bellacissimum  aequo  certas- 
set  eventu,  et  idem  die  proximo  victus  esset,  die  ter- 
tio reversus  in  aciem  victorem  vicit  Hannibalem.  Cita- 
batur in  testem  Caesar  qui  ad  Durachium  licet  absens 
victus,  fuso  exercitu  , amisso  centurione  fortissimo, 
mox  in  Thessalia  magno  praelio  victor  fuit.  Et  ut  vi- 
rilem pudorem  fcemineae  virtutis  exprobratio  praegra- 
varet, ipeminisse  iubebam  gloriosi  facinoris,  quando 
Thamiris  Scythiae  regina,  quae  ab  illo  formidato  rege  Per- 
sarum Cyro  magnis  percussa  vulneribus,  caeso  per  insi- 
dias exercitu,  et  unico  filio  interfecto,  non  tamen  muliebri 
consternatione  deiecta  est,  sed  pari  arte  regem  aggres- 
sa victorem,  virtutem  comitante  fortuna,  regem  ipsum 
cum  ducentis  Persarum  millibus  in  aeternum  memora- 
bili ultione  mactavit.  Haec  et  horum  similia  dum  prima 
facie  dictare  magno  impetu  animi  coepissem,  ad  aures 
meas  primo  mane  perlatum  est,  nullum  magnificis  vo- 
cibus locum  esse : cecidisse  animis  victos  et  agitari 
apud  eos,  humiliora  dicam  an  cautiora  consilia  nescio 
quidem  adhuc;  expectabimus  finem  iudiciumque  faci- 
lius. Tunc  tamen  infremui,  fateor  ; abiectoque  procul 
calamo,  mecum  ipse:  quid  ago?  inquam:  an  illud  obli- 
tus sum  virtutem  verba  non  addere?  Actum  est  de 
gloria  urbis  illius,  sed  ferendum.  Cuius  enim  gentis 
immortalis  erit  virtus  cum  fuerit  romana  mortalis?  Et 
urbibus  et  orbi  senectus  est  sua,  suum  declivum, 
(sic),  sua  mors.  Ad  finem  cuncta  festinant:  sub- 
eunda magno  animo  creatarum  rerum  omnium  sors 
communis:  omnia  orta  occidunt,  et  aucta  senescunt, 
n.  x 

Id  si  Sallustius  non  dixisset,  scimus  tamen,  sed  dissi- 
mulamus et  nos  ipsos  fallimus.  Itaque  dum  facium 
cernimus,  quasi  nesciremus  attoniti  lamentamur.  Ego 
equidem  non  id  queror  accidisse,  sed  in  nostrum  tem- 
pus incidisse  doleo.  Quamvis  et  is  ipse  non  sat  virilis 
aut  masculusKdoIor  sit.  Quid  enim  refert  qualiter  scias 
cuncta  porire.  dum  scias?  Quidam  Romani  finem  im- 
perii vaticinati  sunt,  cuius  nondum  finem,  sed  peio- 
rem fine  statum  cernimus.  Ilii  igitur  periturum  praevi- 
derunt, quod  nos  periisse  conspicimus.  Itaque  licet 
nunquam  fatum  hoc  Ianuensium  vidissemus,  ignotum 
tamen  esse  non  poterat  praeteriti  rationem  ad  ventura 
trahentibus,  humanaeque  varietatis  et  inconstantiae  non 
ignaris.  Superba  Babylon  corruit,  et  turris  illa  famosa 
quae  coalo  minabatur,  vix  nunc  per  terram  sparsa  con- 
spicitur. Assyriorum  sceptra  cum  mille  trecentorum  aut 
non  multo  secus  annorum  spatio  floruissent,  eflbeminalo 
rege  caeso  per  Arbacem  praefectum,  in  Medos  Persasque 
translata  sunt.  Inde  autem  post  non  longum  tempus 
Macedonum  armis  advecta,  et  Pellaeis  invecta  sunt  ar- 
cibus: inde  etiam  abitura  velocius.  Quamvis  enim  inter 
macedonici  regni  primordia  regemque  novissimum  lon- 
gum tempus  effluxerit,  tamen  ab  Alexandro,  quem  cu- 
piditas arripuit  monarchiae  , et  quem  magnum  Graii 
vocant,  usque  ad  Almilium  Paulum  qui  regno  illi  finem 
dedit,  quique  Macedonum  reges  captos  ante  currum 
egit  a perdomita  et  in  provinciae  formam  redacta  Ma 
cedonia  nomen  habens,  nisi  fallit  supputatio,  centum 
annos,  seu  non  multo  plus  minusve  reperics,  cum  du 
pio  amplius  Medorum  ac  Persarum  regna  compleverint 
Ne  autem  Euro  forsan  et  Boreae  Auster  invideat,  ha 

buit  et  suum  fatum  illa  mundi  pars  multisque  laltorum 
gradibus  ascendit  ut  rueret.  Quaprc  Carthaginem:  non 
invenies  vel  ruinam.  Ubi  sunt,  inquit  Valerius,  superbae 
Carthaginis  alta  moenia,  ubi  maritima  gloria  Inclyti  por- 
tus, ubi  cunctis  litoribus  terrilalis  classis,  ubi  tot  exer- 
citus, ubi  tantus  equitatus,  ubi  immenso  Africae  spatio 
non  contenti  spiritus?  omnia  ista  duobus  Scipionibus 
fortuna  partita  est.  Sed  oro  te,  Valeri,  ubi  sunt  iidem 
illi  quos  memoras  Carthaginis  domitores?  Respondebis: 
homines  fuerunt,  mors  iure  suo  usa  est.  Sed  ubi  quaeso 
romanum  est  imperium  omnium  ultimum  atque  fortis- 
simum? Quod  per  ferrum  aevi,  metallum  omne  succum- 
bit visio  illa  regiis  Assyrii  designavit.  Certe  ipsum  quo-r 
qne  auro  et  argento  atque  aere  praerigida  acie  pommi- 
nutis,  impermixtum  testae,  . quod  pars  visioois  novis- 
sima portendebat,  non  ab  alio  confractum,  sed  quod 
proprium  ferri  fuit,  rubiginosa  consumitur  senectute.  Ut 
vero  iam  cum  ultimo  Maximoque  concludam,  magna 
tantis  exemplis  inest  consolatio.  Non  praeripio  tibi  spem, 
sed  cautionem  permisceo.  Fortunae  blanditias  minasque 
contemnito,  et  non  tantum  ad  ea  quae  iam  non  evenisse 
non  possunt,  sed  ad  omnia  quae  evenire  possunt,  tan- 
quam  prorsus  eventura  sint,  accingere.  Acri  et  impla- 
cabili cum  hoste  bellum  gerimus,  pacem  sperare  non 
possumus,  victoriam  possumus,  nisi  cedimus,  nisi  falsis 
opinionibus  locum  damus.  Stultum  est  aeternum  hic 
aliquid  sibi  hominem  sperare,  cum  videamus  regna  ipsa 
mortalia.  Vale. 

EPISTOLA  IV. 

FRANCISCrS  PF.TRARCA  CUIDON1  ARCHIWACONO  GENUENSI 
' • S.  P.  D. 

Narrat  de  Cienuunsibus  in  fidem  Domini  Mediolanensis  receptis . 
deque  eorum  sorte  solicitum  piis  monitis  consolatur. 


Expectatio  supplicium  esi:  hoc  le  quam  primum 
liberare  disposui.  Ilaque  post  non  mullos  dies  primum 
cladis  nunlium  sequula  legatio  solemnis  huc  venit  so- 
bria quadam,  et  ut  ita  dixerim,  veneranda  tristitia,  $t- 
que,  ut  eleganter  ait  Statius,  multa  cum  maiestate  malo- 
rum. Erat* in  oculis  acceptae  pudor  ignominiae,  et  pu- 
blici damni  dolor,  et  patriae  miseratio,  interque  tot  af- 
fectus trepidos^  indignatio  acris,  et  ardens  quaedam 
scintilla  vindictae.  Multis  quidem  res  acta  tractatibus 
quos  locus  iste  non  capit:  tandem  supremo  dies  adsi- 
gnata  colloquio:  quae  ubi  illuxit,  vocati  omnes  adfuimus, 
atque  illis  dominum  expectantibus  iussus  comes  esse , 
cupide  parui,  ut  qui  optarem  mcestae  seriem  historiae, quae 
vulgo  varie  iactarelurex  ore  scientis  addiscere.  Conse- 
dimus: regiae  domus  in  medio  aula  ingens  est  auro  ve- 
stitis muris  ac  trabibus  insigni  fulgore  mirabilis.  Ubi 
cum  multi  ex  aulicis  convenissent,  casfl  mihi  princeps 
legationis  in  sorte  datus,  vir  prudens  et  litterarum  non 
ignarus,  quo  cum  sermo  mihi  pro  tempore  varius, 
cuius  de  te,  quem  ille  probe  noverat,  prima  pars  fuit, 
proxima  de  statu  patri®  mceslior  ac  longior  oratio, 
cuius  haec  summa  fuit.  Omnis  quidem  infelicis  praelii  in 
unum  ducem  culpa  reflectitur;  qui  utinam  Carthaginen- 

sium  dux  fuisset,  apud  quos  non  tantum  pavidos  aut 
temerarios,  sed  infaustos  duces  crucibus  affixos  scimus. 
Huius  vero  tantae  deiectionis  causam  didici  non  hostium 
metum,  quibus  multo  sanguine  nudum  victoriae  nomen 
constat,  non  virium  diffidentiam,  quibus  se  ntinc  etiam 
superiores  esse  confidunt,  sed,  quod  ab  initio  timeba- 
mus, intestinae  malum  metumque  discordiae,  primoribus 
procerum,  qui  miserari  debuerant  afflictam  plebem,  ty- 
rannidis causas  per  nefariam  occasionem  impia  mente 
captantibus,  quibus  territum  populum,  et  hinc  hosti- 
bus, hinc  civibus  quolibet  hoste  peioribus  obsessum,  ad 
huius  iustissimi  principis  confugisse  praesidium  Inter 
hos  sermones  facta  loquendi  copia,  introgressi  omnes 
ad  dominum,  non  mediocris  hominum  concursus  ijlu- 
strium  fuit.  Ibi  princeps  legationis  in  hanc  sententiam 
verba  fecit:  se  iussu  populi  urbem,  civeS,  agros,  mare, 
terras,  oppida,  spes,  opesque  et  fortunas  suas,  postremo 
divina  et  humana  omnia  in  fidem  domini  committere , 
a Corvo  scilicet  usque  ad  Portum  Herculeo,  ut  quidam 
putant,  nomine  consecratum,  qui  Menecus  olim,  nunc 
vhlgo  Monacus,  utroque  termino  in  deditione  compre- 
henso, certisque  conditionibus  adiectis,  quas  prosequi 
longum  esset,  sed  tunc  manu  publica  descriptae  clara 
voce  recitatae  sunt.  Fueram  sero  a quibusdam  de  con- 
silio requisitus  ut  legatorum  verbis  ‘responderem,  et 
tanta  de  re  loqui  ipse  aliquid  vellem:  id  enim  pergra- 
tum domino  futurum;  at  multa  passim  quamvis  occur- 
rerent seu  miserabiliter,  seu  magnifice  loquendum  es- 
set, seu  restituenda  spes,  seu  deflenda  calamitas, 
abundeque  sufficeret  nox  illa,  non  inexpertus  tamen 
quam  difficile  est  alienos  sensus  ad  plenum  nostris  ver- 

bis  exprimere,  excusavi  tanto  negotio  tempus  angu- 
stum. Ad  haec,  et  in  auribus  miserorum  pluris  domini 
verbum  fore,  quam  quidquid  ab  alio  dici  posset,  nec 
me  fefelli.  Ita  enim  ille  respondit  ut  aliquis  forsan 
ornatius, rellicacius  nemo.  Cuius  responsionis  effectus 
fuit:  non  se  de  propriis  viribus  atque  virtutibus,  sed 
de  divina  tantum  ope  confisum,  neque  ulla  cupidine 
teitninos  prolatandi,  sed  amica?  geniis  compassione 
dumtaxat,  rem  laboriosam  atque  arduam  suscepisse. 
Recipere,  igitur  se  illos  in  suam  fidem,  et  polliceri 
quidquid  consilii  potentiaeque  sum  luerit  reipublicae 
opem  quantam  possit,  plebi  infirmae  favorem  eximium, 
omnibus  iustitiam.  Orare  sese  Deum  atque  omnes 
caelicolas,  in  quibus  nominatim  recensendis  non  modi- 
cam partem  orationis  absumpsit,  ut  quod  ipse  pie  ac 
fideliter  concepisset  id  feliciter  consumarcnt.  Quid  vis? 
Per  amicitiae  fidem  iuro,  loquenle  illo,  sine  Jacrimis  non 
fui.  Credo  itidem  affectos  alios,  quod  mihi  omnium  im- 
mota frons  et  intentio  et  silentium  indicabant.  Sic  ille 
vir  maximus  Ianuensium  aerumnis  compati,  sic  magno 
animo  velle-succurrere  visus  est,  ut  si  vita  comes  fuerit, 
in  hac  enim  rerum  tota  vis  vertitur,  sit  vel  magnae  spes 
certa  victoriae  vel  honestae  pacis.  Si  enim  mutato  duce, 
mutatam  saepe  fortunam  belli  vidimus,  quid  sperandum 
putes  tot  insup*cr  legionibus  tantaque  potentia?  Ille 
quidem  si  spes  nostras  impleverit,  aeternum  decus  et 
immortalem  gloriam  ex  aliena  sibi  calamitate  conflave- 
rit; quod  si  voluntati  optimae  aliqua  fortunae  vis  obsti- 
terit, ipse  quidem  pii  propositi  merito  non  carebit. 
Ecce  cum  duabus  epistolis  multa  dixerimus,  plura  nunc 
etiam  sunt  quae  restant.  Praeteriti  ordinem  prapsentisque 

statum  temporis  audisti:  de  futuro  quidt sperem,  si  me 
roges,  non  audeo  quidem  scriptis  mandare,  ne  more 
suo  forsitan  debaccliantc  fortuna,  plurimorum  reprehen- 
sionibus pateam,  qui  si  tacuero,  quid  cogitem  non  vi- 
debunt. Utcaetera  praetermittam  quae  mihi  supra  meum 
sperandi  morem  multum  modo  spei  afferunt,  illud  con- 
stat, quod  a sapientibus  diffinitum  est,  optimum  reipu- 
blicae  staium  esse  insto  sub  unius  imperio.  Verumta- 
men  ut  ad  omnia  parati  simiis  cum  Augustino  desinam. 
» Manet,  inquit,  civitas  quae  nos  carnalitcr  genuit?  Deo 
» gratias.  Utinam  et  spiritualiter  generetur  et  nobiscum 
» transeat  ad  aeternitatem.  Sed  non  manet  civitas  , quae 
» nos  carnaliter  genuit.  Manet  quae  nos  spiritualiter 
« genuit.  .'Edificans  Ierusalem  Dominus.  Numquid  dor- 
» initando  aedificium  suum  perdidit,  aut  non  custodiendo 
» hostes  admisit?  Nisi  Dominus  custodierit  civitatem, 
» in  vanum  vigilant  qui  custodiunt  eam.  Et  quam  civi- 
» tatem?  Non  dormit  neque  dormitabit  qui  ctistodit 
» Israel;  » et  post  pauca:  « Quid  expavescis,  quia  pe- 
» reunt  regna  terrena?  Ideo  tibi  coeleste  promissum 
»*est  ne  cum  terrenis  perires:  nam  ista  peritura  prae- 
» dicta  sunt:  praedicta  omnino.  Non  enim  negare  pos- 
» sumus  quod ’ praedictum  est:  Dominus  tuus,  quem 
» expeclas,  dixit  libi:  Exurget  gens  contra  gentem,  et 
» regnum  adversus  regnum.  Habent  mutationes  regna 
» terrena:  veniet  ille  de  quo  dictum  est:  Et  regni  eius 
>>  non  erit  finis.  » Hoc  est  igitur  Augustini  consilium  , 
amice,  seu  maneat  civitas  nostra  terrena  seu  pereat. 
Non  sum  multus  in  persuadendo  cui,  me  tacente,  perSua- 
sufn  scio  maxime  viri  proprium  celsique  animi  et  hu- 
mana calcantis  praeparatum  esse  ad  omnia  quae  possint 

homini  accidere,  non  solum  in  istis  vagis  ac  profugis, 

ut  aiunt,  fortunae  bonis;  sed  in  ipsis  etiam  membris 

0 

suis  ac  suorum,  denique  et  in  amicis  et  in  patria,  quae 
viro  bono  vita  propria  est  carior,  dum  animus  in  tuto 
sit,  qui  ut  sanctis  philosophisque  visum  est,  nisi  ipse 

se  laeserit  ab  altero  laedi  nequit.  Caetera  omnia  magno 

. , # * 

tolleranda  sunt  animo.  Si  enim  et  fortuitorum  casuum 
fuga  nulla  est,  et  mala  licet  laevia  per  Impatientiam  in- 
gravescunt, quid  nisi  patientiae  spes  sola  relinquitur9 
Vale.  ‘ 


EPISTOLA  V. 

FRANCISCUS  PETRARCA  GUIDONI  ARCHIDIACONO  GENUENSI 
S.  P.  D. 

Gaudet  eum  ad  fontem  Sorgise  aliquot  diebus  fuisse,  et  loci  amoeni- 
tatem celebrat.  Narrat  sc  quoque  ab  urbe  in  villam  secessisse, 
cuius  situm  prospectumque  describit. 


Quae  spes  quod  solamen  publicae  calamitatis  audi- 
sti: tempus  est  stilum  ad  laetiora  vertendi.  Audivi 
quidem  te  curis  urgentibus  urbe  profugum,  rura  secta- 
ri" Laudo  morem  hunc  verbo  continue',  re  dum  licet ; 
sed  de  occupationum  urbanarum  suppliciis,  deque  soli- 
taria quiete  latius  aliquando  disserui,  et  res  est,  de  qua 
etsi  multa  saepe  dixerim,  multa  dicam,  si  diu  vivere  da- 
tum est.  Loquor  ut  vulgus:  vere  enim  in  rebus  huma- 
nis nihil  est  diu,  non  dicam  gaudium,  seu  fugitiva 
prosperitas,  sed  nec  dolor  ipse,  nec  gemitus  qui  nobi- 
scum  et  incipiunt  et  desinunt.  Caeterum  quid  mihi'  in 
his  quantislibet  vitae  mortalis  angustiis  saepius  repeten- 


Digitized  by  Googte 


UBER  SEPTIMUSDECIMUS. — EPISTOLA  V.  4-41 

dum  veniat  quam  quod  nunquam  ex  animo  nisi  cum 
animo  discedet?  Is  est  autem  ocii  ac  solitudinis  appe- 
titus, de  quibus  hactenus  singulos  tractatus  edidi,  non 
tam  aliis  quam  mihi,  ne  forte  silentium  oblivio  conse- 
cuta novis  animum- implicaret  affectibus,  a qdo  metu 
iam  procul  esse  -videor:  sic  mea  meCum  crevit  opinio  , 
iamque  induruit  atque  percalluit  et  in  habitum  versa 
est.  Sed  ut  omnia  ista  praeteream  et  ad  id  veniam 
quod  inter  multa  retrahentia  me  nunc  ad  scribendum 
trahit,  audio  te  nesdo  quot  diebus  ruris  mei,  quod  ad 
fontem  Sorgiae  est,  incolam  fuisse,  et  curarum  tuarum 
aestus  loci  optimi  refrigerio  temperasse.  Placet,  consi- 
liumque tuum  hoc  laudo;  nisi  enim  me  rerum  mearum 
fallit  amor,  et  consuetudinis  vis  antiquae,  vere  rus  il- 
lud locus  est  pacis  et  ocii  domus , requies  laborum, 
tranquillitatis  hospitium,  solitudinis  officina.  Nusquam, 
iudice  me,  praeclara  ingenii  opera  magnificentius  excu- 
duntur; loquor  expertus:  ita  tamen  si  quid  magnificum 
ex  hoc  parvo  et  angusto  prodire  possit  ingenio.  Illic 
solicitudinum  grata  remissio  et  dulce  diversorium  oc- 
cupati animi:  illic  silentium  et  libertas,  securum  gau- 
dium, laeta  securitas:  longe  inde  exulant  urbana  nego- 
tia et  litium  fervor  et  comessantium  strepitus;  non  ibi 
sentitur  armorum  fragor,  non  inanis  laetitia  triumpho- 
rum, non  inconsultus  e contrario  natus  moeror  quo  nunc 
angimur;  ludunt  argentei  pisces  in  gurgite  vitreo,  rari 
procul  in  pratis  mugiunt  boves,  sibilant  aurae  salubres 
leviter  percussis  arboribus,  volucres  canunt  variae  in 
ramis,  et  si  tecum  meis  me  versibus  uti  vis: 

Nocturnum  philomela  gemit,  flet  turtur  amicam 

Et  nitido  de  fonte  cadens  et  murmurat  amnis. 


Digitized  by  Googte 


Ui  DE  HEDUS  F.\  MILIARIBUS 

Villicus  autem  silet  rei  rusticae  intentus,  et  acclinis  in 
terram  de  attritis  opere  ligonibus  vicissim  sonitum  eli- 
cit ac  favillas:  denique,  ut  semel  expediam,  habitatio  est 
felix,  coelestis,  angelica.  Illuc  ergo  quotiens  vacat,  si 
quid  mihi  credis,  a tempestatibus  curiae  velut  in  por- 
tum fuge:  illic  enim  non  aliteq  quam  in  portu  Brundu- 
sii  fluctuantem  animi  naviculam  tremulofune  compesces. 
Utere  libellis  nostris,  qui  crebro  nimis  absentem  domi- 
num lugent  mutatumque  custodem:  uter-e  hortulo  qui 
similem,  quem  quidem  ego  viderim,  toto  orbe  non  ha- 
bet, tuamque  et  Socratis  nostri  fidem  implorat  ne  mea 
sibi  obsit  absentia.  Signabo  autem  diem  libi  serendis 
arboribus  idoneum,  non  eum  quem  fortasse  alibi  pro 
diversitate  terrarum  agricolae  observant.  Audivi  senes 
dicti  ruris,  ante  alios  villicum  meum,  qui  vir  optimus 
et  rerum  rusticarum  peritissimus  fuit,  ita  dicere  quod 
ibi  salum  fuerit  ad  octavum  idus  februarii  felici  suc- 
cessu coalescere,  nec  adverso  sidere  interire.  Tunc  ergo, 
praesertim  si  luna?  ratio  constabit,  serite  ibi,  oro,  novum 
aliquid,  quo  forte  senectutem  illic  placidam  simul  actu- 
ris, si  fata  permiserint,  vestra  cura  gratior  aspectus, 
atque  umbra  sit  densior.  Utere  arbustis  e quibus  anti- 
qua suis  manibus  Bacchus  et  Minerva  plantarunt,  nova 
vero  meis  ipse  manibus,  non  tantum  nepotibus  umbram 
factura  sed  nobis.  Utere  parva  domo  et  agresti  lectulo, 
qui  ubi  te  gremio  exceperit,  mei  praesentiam  non  requi- 
ret. Unde  equidem  nunc  tam  multa  miraberis:  desines 
autem  si  locum  noveris  ubr  ista  dictavi.  Collis  est 
uberrimus  atque  pulcherrimus  medio  ferme.  Cisalpinae 
Galliae,  cuius  in  ea  parte,  quam  Boreas  Uurusque  per- 
cutiunt. castrum  sedet  Sancti  Columbani  nomine,  late 

notum  situ  moenibusque  praevalidum.  Ima  collis  Lain- 
ber  lambit,  flumen  exiguum  sed  nitidum,  et  iam  iusti 
patiens  navigii , quod  per  Modoeliam  descendens  non 
procul  liinc  Pado  iUabitut'.  Ad  occiduum  latus  solitudo 
gratissima  est  et  dulce  silentium  liberrimusque  prospe- 
ctus. Nusquam  memini  e loco  tam  modice  tumenti  tan- 
tum et  tam  nobile  terrarum  spectaculum  vidisse:  parvo 
luminum  flexu  Ticinum,  Placentia  et  Cremona  cernun- 
tur, famosaeque  urbes  aliae  mullae.  Sic  enim  incolae  af- 
firmant: quam  vere  autem,  hodiernus  nubilosus  dies 
experigientum  negat;  sed  in  his  tribus  ipse  meis  ocu- 
lis credo.  Alpes  quae  nos  a Germanis  dirimunt  nivosis  a 
tergo  jugis  sunt  nubes  ccelumque  tangentes:  ante  ocu- 
los Apenninus  et  oppida  innumera,  atque  inter  inulta 
Clastidium  belli  punici  tempestate  historicorum  comme- 
moratione nobilitatum,  et  Padi  ripae,  ubi  acri  admodum 
et  iniquo  certamine  Marcellus  olim  dux  romanus,  caeso 
Insubrium  rege  Gallorum  Vindomaro,  tertia  opima  spo- 
lia de  ducibus  hostium  reportavit.  Padus  ipso  sub  pe- 
dibus ingenii  ambitu  pinguia  rura  discriminans.  Hoc 
ergo  cum  primum  colle  consisterem,  quid  vel  cogitasse 
me  primum  putas  vel  optasse?  Qualiter  forte  urbes  il- 
las iugo  premerem,  quot  aratris  rura  illa  proscinderem, 
quot  armentis  pascua  laeta  complerem  : quanto  navigio 
merces  externas  adverso  amne  subveherem,  quantis 
legionibus  virentia  arva  protererem,  quibus  voluptati- 
bus amoenissima  in  regione  diffluerem?  Tale  nihil 
omnino:  alium  mihi  longequc  alium  vitae  finem  statui. 
Quid  ergo?  scito  me  nusquam  amoena  loca  conspicere, 
quin  subito  redeam  in  memoriam  ruris  mei,  eorumque 
simul  quibuscum  libenter  valde,  si  datum  esset,  illic 

praecipue  vitae  brevis  fragmenta  consumerem.  Te  igitur 
cogitans  et  rus  illud  dum  tibi  ista  dictarem  memoriae 
credidi:  neque  enim  scribendi  inslrumeuta  *aderant: 
illa  autem  ubi  domum  est  reditum  depositum  bona  fide 
restituit.  Scripsi  igitur  haec  ad  vesperam  in  thalamo  non 
philosophico  poeticove,  sed  regio  quae  meditatus  eram, 
non  multo  ante  solis  occasum,  solus  ibi  herboso  cespiti 
insistens,  sub  ingentis  umbra  castaneae.  Vale. 

XII,  Kalendas  Novembris,  in  arce  Sancti  Columbani. 


EPISTOLA  VI. 

FRANCISCUS  PETRARCA  BERNARDO  ANGUISSOL.E 
PR/ESIDI  COMENSI  S.  P.  D. 

Excusat  se  quod  nondum  Comum  venerit,  nunciatque  iussu  domini 
longius  iter  se  propediem  initurum. 

Mos  est  equum  residem  geminis  sollicitare  calca- 
ribus: mea  tarditas  tribus  impellitur;  loci  novi  specta- 
culo, dulcis  amici  desiderio,  et  observantia  promisso- 
rum. Et  profecto  propinquam  urbem  illam  Cisalpinae 
Galliae  collibus  aereis  circumseptam  ipsisque  subiectam 
Alpibus,  et  famoso  lacui  impendentem  vel  semel  cupide 
viderem  Comum,  qui  Campanas  totiens  Cumas  vidi. 
Talem  vero  amicum  multo  cupidius:  aut  enim  ego  fal- 
lor, aut  nulla  dulcedo  maior  oculis  quam  exoptata  fa- 
cies amici.  Duplici  autem  voto  meo  sacrosanctum  fidei 
pignus  accedit:  promisi  etenim  me  venturum,  nec  pce- 
nitet  promisisse:  pudet  potius  quod  promiserim  non 
implesse.  Singula  quidem  vellicant  fateor:  universa 

convellunt.  Sed.tvir  optime,  quid  agam?  Viden  ut  un- 
dantem plenis  imbribus  urnam  praeceps  vertat  Aqua- 
rius? Iam  non  pluviae  sed  flumina  coelo  ruunt:  semita 
omnis  in  usum  tuwentis  alvei  versa  est,  ut  non  eun- 
dum viatoribus,  sed  natandum  sit.  Verum  quid  loquor? 
Ah  demens!  Qui  enim  quietis  avidissimus  diei  vix 
unius  iter  horreo,  dierum  profectionem  inire  iubeor 
multorum,  notasque  mihi  nimium  Alpes,  media  nunc 
byeme  transire.  Ille  me  ire,  qui  te  forsan  eundi  cupidum 
stare  iubet:  ita  prope  nullus  contentus  vivit.  Parebo 
tamen,  ut  qui  iubenti  nil  penitus  negare  velim;  idque 
eo  promptius  quo  me  ut  proprie  dixerim,  non  iubet  ille 
sed  rogat,  fortunam  suam  qnamvis  altissimam  humani- 
tate illa  notissima  supergressus.  Quantum  praeterea  via- 
rum rigor  et  brumalis  terret  asperitas,  tantum  profe- 
ctionis causa  delectat;  eo  enim  ad  pacem  inter  potentis- 
simos  duos  Italiae  populos  reformandam , tam  feliciter 
utinam  quam  libenter.  Cum  autem  ego  simul  et  tempe- 
ries verna  redierimus,  nil  mihi  procul  dubio  prius  erit 
quam  ut  loco  insigni  viso  et  amico  optimo  reviso,  hinc 
illud  impleam  quod  promisi.  Vale. 


EPISTOLA  VII. 

KRANCISCUS  PETRARCA  BERNARDO  ANGU1SS0L/E 
PR/ESIDI  COMENSI  S.  P.  D. 

Commendat  amicum  in  Germaniam  patriam  suam  redeuntem. 

Misi  ad  te  non  voluptatis  materiam  sed  laboris,  ut 
soleo.  Posses  optare  ut  alia  terrarum  in  parte  agerem 

unde  tibi  ex  me  amoris  tantundem,  taedii  minus  esset. 
Iste  quem  cernis,  peregrinae  licet  originis,  sed  amici 
animi  est , et  qui  non  me  solum,  sed  quoscumque  me 
amare  cognoverit,  amet  et  colat.  Itaque  sic  eum  ut  ami- 
cum aspice;  facies  ignota;  mens  viri,  si  quid  mihi  credis, 
humanitate  notissima.  Dirige,  hunc,  oro  te.  ut  nuper  alios 
direxisti,  qua  tutissimum  per  Alpes  atque  brevissimum 
in  inferiorem  Alemanniam  est  iter.  Annum  acturus  in 
Italia  cum  Legato  Sedis  Apostolicae  venerat.  Vicit  at 
patriae  et  suorum  amor:  saeculo  longior  annus  est  visus: 
decimum  mensem  explere  non  potuit.  Itaque  properat 
hinc  taedio  perurgente , illinc  trahente  desiderio.  Ma- 
trem habet  annosam,  cuius  fatalem  praevenire  diem  ar- 
det,  et  nimium  distulisse  formidat.  Est  enim  inter  cae- 
lera  pietate  mirabili,  maternumque  desiderium  proprio 
metitur,  eoque  suum  magis  ac  magis  accenditur.  Tu 
quoque  matris  eius  animum  perfacile  metiere.  si  et  tibi 
tuae  genitricis  imago  succurrat , et  pietati  pietas  stipu- 
letur, si  cogitare  coeperis  ipsum  viduae  filium  talem  atque 
unicum  abesse.  Solent  enim  et  quae  cara  sunt, .copia  et 
assiduitate  vilescere.  Ilie  vero  quae  pretium  facere  pos- 
sint universa  concurrunt.  Nam  et  filius,  et  unicus  est,  et 
qualis  vir  aspectus  ipse  testabitur.  Abfuerat  etiam  prius- 
quam ad  Italiam  veniret,  et  nunc  cum  pietas  insita  tum 
amicorum  expectatio  et  in  primis  matris  aetas  ac  soli- 
ciludo  solicitant.  Tam  pium  tamque  undique  accensum 
desiderium  qua  potes  adiuva,  et  tibi  vel  sic  alienae  quo 
que  pietatis  pariem  vindica.  Redde  natum  matri  anxiae, 
redde  civem  patriae  exoptatae:  nisi  forte  barbaricos  ani- 
mos non  putamus  natalis  soli  sentire  dulcedinem,  et 
hunc  affectum  nonnisi  Italicum  definimus  aut  Graecum. 

Atqui  percuncttire  unum  quemlibet,  non  dicam  ex  iis 
quos  haec  cultior  quam  Rhenus  alluit,  sed  quos  misit 
incultior  illa  barbaries  quam  Danubius  sive  etiam  quam 
Thanais  asperat.  Dicet  tibi  nil  coelo  patrio  blandius, 
nil  ea  terrarum  regione  suavius.  Provide  cave,  ne  ad 
comparationem  venias:  barbaricam  dicet  Italiam.  Vale. 


EPISTOLA  Vm. 

FRANCISCUS  PETRARCA  FRATRI  MATTH.CO  COMENSI  S.  P.  D. 

Cupiditatem  discendi  eo  nobiliorem  esse  quo  vilior  est  divitiarum 
cupiditas.  Illam  in  amico  laudat  et  veterum  exemplis  illustrat. 


Gaudeo  equidem  et  exuito  quotiens  litteratum  vi- 
rum discendi  cupidum  invenio.  Scrfet  avaritia  quaerendo 
crescere  et  successibus  irritari,  quem  ad  finem  nescio, 
uum,  nisi  ratio  exulet  a consiliis  humanis,  minus  cupere 
debeat  qui  plus  habet.  Somnus  dormiendo , fatigatio 
quiescendo  depellitur ; cibo  fames , potu  sobrio  sitis 
extinguitur.  Mirum:  sola  quidem  avaritia  quaesitis  ac- 
cenditur, ut  surdis  cecinisse  videatur  Horatius  ubi  ait: 

> : 

Denique  sit  finis  quterendi;  cumque  habeas  plus 
Pauperiem  metuas  minus,  et  finire  laborem 
Incipias,  parto  quod  avebas 

Salubre  consilium,  si  penitus  in  animum  descendisset. 
Nos  vero  mortales  immortalibus  curis  pleni,  tum  ma- 
xime timorem  incipimus  , et  laborem,  dum  finire  prae- 
cipimur; crescit  pecuniae  studium  crescente  pecunia. 

Heu  quanto  dignius  quantoque  melius  discendo  cresce- 
ret sapientiae  studium  et  cupiditas  litterarum,  praeser- 
tim cum  quaerendi  certus  sit  et  definitus  modus:  di- 
scendi proficiendique  usque  in  finem  nullas  est  Qnis. 
Nemo  se  salis  aestimet  profecisse:  nunquam  enim  nite- 
tur ut  ad  summum  veniat  qui  pervenisse  confidit:  la- 
borem viae  evasit  qui  attigit  quo  pergebat,  nec  minus 
qui  attigisse  se  putat:  subsistit  igitur,  et  subsistens  non 
modo  non  procedet,  sed  etiam  retrocedet.  Neque  etenim, 
ut  mercator  dives  quamvis  navigandi  finem  fecerit, 
cumulatam  tamen  consignatamque  pecuniam  domi  ha- 
bet, sic  etiam  studiosus  legendi  meditandique  finem 
faciens,  consignare  memoriam  velut  arculam  suam  po- 
test. Est  enim  futilis  ac  rimosa,  et  cui  nisi  aliquid  iugi 
studio  semper  inferciat,  mulla  quotidie  dilabantur.  Ita 
qui  non  discit  obliviscitur,  et  quisquis  memoriam  suam 
quasi  plenam  redundantemque  neglexerit,  post  tempus 
ad  illam  rediens  inanem  vacuamque  mirabitur.  Studen- 
dum assidue,  et  usque  ad  extremas  vitae  reliquias  sine 
intermissione  discendum  exemplis  innumeris  et  illustri- 
bus admoneamur  e quibus  pauca  subnectam.  Socrates 
quidem  quasi  philosophorum  pater,  senex  tractandis 
fidibus  operam  dedit;  litteris  graecis  Cato,  dum  doctior 
fieri  cupit.  Nec  laborem  Pythagoras,  nec  Plinius  mor- 
tem timuit,  nec  Democritus  caecitatem.  Princeps  eloquii 
Cicero  verba  facturus  excusasse  dicitur  quod  triduo 
non  legisset.  Philosophiae  autem  princeps  Plato,  uno 
et  octoginta  annis  moriens,  sub  capite  non  nummorum 
sacculos  senilis  testes  avaritiae,  sed  libros  philosophici 
studii  argumentum  habuit,  quasi  in  silentio  loqueretur 
et  diceret:  quibus  ingenio  vivens  incubui  quando  aliter 

non  possum  corpore,  saltem  moribundus  incumbo.  Car- 
neadem senectute  ultima  frigescentibus  membris  inae- 
stimabili ardore  animi,  inexplebili  litterarum  siti  saepe 
cibi  videmus  immemorem , et  si  ancillare  desit  obse- 
quium, inter  epulas  forsan  inedia  defecturum.  Nullum 
tamen  ex  omnibus  exemplum  clarius  quam  magnus  ille 
legifer  Solon,  qui  supremo  die  circa  lectulum  suum,  in 
quo  ipse  iam  animam  agebat,  disputantibus  amicis,  se- 
mivivum caput  extulit,  et  quaerentibus  inopini  motus 
causam  mirantibusque  respondit,  velle  se  quidquid  id 
esset  de  quo  loquerentur  addiscere,  et  sic  mori;  nec 
immerito  discendo  mori  voluit,  qui  (sic  enim  vere  illum 
gloriari  solitum  accepimus)  quotidie  discendo  senuerat. 
0 nobilium  ingeniorum  generosa  cupiditas ! Optabant 
illi  veteres  discere  non  ditari:  nostri  autem  senes,  con- 
tra quos  iure  optimo  Tullius  exeeratur,  quo  minus  vim 
restat  eo  plus  viatici  quaerunt.  Placet  igitur  quod  vulgo 
dictum  saepe  laudavi:  felices  bomines  si  tam  patrimonio 
suo  quisque,  quam  sapientia  propria  sit  contentus.  Sed 
nos  obliqui  existimatores  rerum  nostrarum  cito  nobis 
docti  sapientesque  videmur,  divites  vero  nunquam. 
Ilinc  illa  perversitas  ut  pecuniae  appetentissimi  simus, 
et  honesti  studii  contemptores.  Cur  quaeso  nisi  quia 
quae  deesse  nobis  opinamur  appetimus,  quae  credimus 
abundare  negligimus?  Haud  immerito  quidem,  nisi  ele- 
ctionem opinio  falsa  praecederet;  pecunia  enim  multis 
supervacua,  multis  saepe  mortifera,  sapientia  nulli  pe- 
nitus tanta  est  quin  egeat  ampliore.  Tibi  equidem,  amice, 
gratulor  quod  pecuniae  non  solum  animo  sed  professione 
contemplor,  sapientiae  autem  et  quibus  abundas  litte- 
rarum cupidissimus,  quaeris  sedulo  ubinam  illas  inve- 

nias,  mule  fit  ut  dives  inopis  in  morem  ad  ostium  etiam 
meum  pulses,  dignissimus  exaudiri,  nisi  voto  tuo  mea 
paupertas  obsisteret,  qua  cogor  ut  respondeam:  I felix: 
quaere  alibi,  ditiusque  limen  adi:  bic  namque  quod  ro- 
gitas procul  dubio  non  est.  Vale. 

f • . ' . 

*■:  «na!  o?.'p- . . 

EPISTOLA  IX. 

FRANCISCUS  1‘ETRARCA  MARCO  IANUENSI  S.  V.  D. 

A mantum  cocca  osse  iudicia,  seque  tantis  eius  laudibus 
prorsus  indignum. 

Falleris,  amice,  si  res  meas,  ut  tibi,  sic  omnibus  pla- 
cituras arbitraris. Non  oculis  omnibus  idem  visus:  coecus 
est  amor,  coeci  sunt  amantes,  amantumque  iudicia  coeca 
sunt.  Non  tu  primus  hoc  dicis,  dicet  aliquis;  vetus  est 
verbum.  Vetus,  inquam,  sed  verum.  Veritas  non  sene- 
scit. Ingeniosior  fortasse  qui  reperit,  non  verior.  Alter 
hoc  dixit.  Quid  refert?  an  minus  ideo  verum  est  quia 
a multis  dicitur?  Dixit  hoc  alter,  et  ego  consentio,  ve- 
rissimeque  dictum  fateor,  et  alienae  sententiae  expertus 
accedo.  Quae  cum  ita  sint,  vide,  quaeso,  ne  indulgentia 
tua  haec,  quae  fraenum  in  laudibus  meis  nescit,  non 
parvo  famae  periculo  nos  opponat,  tuque  non  sat  per- 
spicax iudex  appareas,  et  ego,  qui  tutius  latuissem, 
severioribus  iudicihus,  te  prodente,  subiiciar.  Illud  enim 
minime  vereor  ne  recens  cuiuscumquc  iudicium  te  ab 
antiqua  unquam  opinione  dimoveat.  Quidquid  erit,  absit 
ut  amicis  tuis  non  semper  pateant  amicitiae  nostrae  fo- 

res,  nihil  iliis  occultum  velim:  viderint  quid  iudicent: 
ibo  obviam,  elsi  forte  aliter  sensuris  ac  tu,  certe,  ut 
spero,  non  aliter  amaturis.  Postremo  malim  ccecum  tibi 
iudicium,  quod  facile  amor  excuset,  quam  mihi  inso- 
lentiam obiectent,  malum  inexcusabile,  tanta  praesertim 
earum  in  me  rerum  penuria  quibus  solent  homines  su- 
perbire. Vale. 


EPISTOLA  X. 

FRAftClSCCS  PETRARCA  IOHANNl  ARETINO  S.  P.  D. 

Sc  Mediolani  constitisse  et  animum  urbanis  negociis  addixisse  ea  ra- 
tione excusat,  quod  multa  citra  voluntatem  hominibus  facienda 
passim  occurrunt. 


Tres  mihi  de  te  veteres  radicatasque  sententias 
una  recens  auxit  et  renovavit  epistola,  sapienti®  simul 
et  virtutis  et  amiciti®  tu®  testis.  Ita  mihi  liquido  ante 
oculos  ponis,  quod  Deum  testor  nunquam  inde  discedit, 
®vi  brevis  et  incerti  fugam:  ita  graviter  hinc  occupa- 
tiones meas  antiquas,  si  qu®  sunt  qu®  laudem  me- 
reantur, hinc  novas  veteribus  adversas,  et  qumrend® 
glori®  inimicas  coacervando  dinumeras:  ita  dulciter 
hortaris  ut  fugiam  meque  in  libertatem  eripiens,  qu® 
mihi  non  exiguo  apparatil  iacta  sunt  rerum  meliorum 
fundamenta  non  deseram,  sed  accelerem  potius,  et 
pericula  mor®  longioris  intuens  alas  ingenio,  calamo 
calcar  adiiciam,  ut  iam,  quod  vix  possibile  videbatur, 
et  prudentior  apud  me  vir  sis  et  melior,  et  rebus  meis 
amicior  quam  putabam.  Quid  vero  me  responsurum 

credis?  Negaturum  ne  aliquid?  nihil  prorsus.  Possem 
lingua  forsitan,  corde  non  possum.  Urgeor  quidem  : 
non  opus  est  eculeo:  violenta  est  veritas,  animos  ligat. 
Quid  enim  non  ingenue  fatear  tibi  quod  negare  mihi 
ipse  non  audeo?  Ulico  ut  epistolam  tuam  legere  cepi 
dixi  mecum:  haec  veri  nodos  secum  attulit;  captus  sum. 
Unde  ergo  nunc  evadam?  Quibus  me  artibus  expediam, 
quo  ingenio  me  absolvam?  Postremo  quid  dicam  nisi 
quod  cum  toto  genere  humano  commune  crimen  est 
mihi?  Quis  est  enim  hominum  qui  non  sibi  saepe  no- 
cuerit, cui  non  proprie  dici  possit  vetus  illud  verbum, 
omnia  mala  haec  tibi,  o stultissime,  procurasti?  Elegans 
et  plane  argutus  Iohannis  Chrysostomi  tractatus  est, 
primo  forsitan  congressu  mendacii  frontem  habens,  at 
si  acrius  intuearc  nihil  verius.  Est  autem  hic  titu- 
lus. Nisi  a semelipso  neminem  loedi  posse:  quo  audito 
statim  inimicum  veri  vulgus  insaniet : quod  si  ad 
se  rationibus  viam  pandat,  velit  nolit  ita  esse  fate- 
bitur. Patimur  mala  quae  fecimus,  et  saepe  in  caput 
auctoris  poena  revertitur.  Non  aliunde  premimur  nec 
oportet.  Crede  enim  mihi : nil  opus  acie  instructa  aut 
machinis  muro  admotis,  defossisque  clam  cuniculis. 
Quisque  hostem  vastaloremquc  suum  secum,  interque 
delicias  suas  habet,  illi  obsequitur,  mirum  dictu,  et  ad- 
versus se  pertinaciter  illi  favet.  Dices  autem,  et  ante- 
quam dicas  assentior:  non  est  hoc  culpam  purgare, 
sed  participare  cum  pluribus:  aliena  quidem  accusatio 
non  excusatio  nostra  est:  insigniorem  forte  reum  culpae 
comes,  innocentiorem  certe  non  faciet.  Omissis  ergo 
aliis,  ad  me  revertor.  Video  te,  amice,  vero  armatum  fa- 
cile, si  resistam,  in  hac  colluctatione  victorem:  eodem 

enim  forte  tempore  quo  in  fronte  argumentorum  tuo- 
rum ictus  excipio,  transalpinus  amicus  litteris  quoque 
non  minus  validis  quam  urbanis,  nudum  ut  ita  dixerim 
tergum  ferit,  quaerens  itidem  ex  me,  quid  est  quod  ego 
tantus  ruralis  affectator  ocii,  in  tot  urbana  negotia  sim 
relapsus  sponte,  ut  sibi  videtur,  mea;  et  (vide  artifi- 
ciosissimum leporem)  nc  forsan  interrogatione  contur- 
ber antequam  me  tangat,  de  se  quaerit  admirans,  quid 
causae  est  quod  ipse  quoque  Babylonicos  anfractus 
male  oderit,  nec  dum  possit  effugiat.  Ecce  ut  duos  amicos 
e diverso  terrarum  tractu  in  idem  pugnae  genus  simi- 
litudo quaedam  contraxit  ingenii.  Quid  autem  diceret 
uterque  vestrum  si  nosset  quo  in  statu  nunc  maxime 
dum  loquor  res  sunt  meae?  Siquidem  coniuratis  non  ad 
imbrem  sed  ad  diluvium  cunctis  coeli  sideribus,  hyeme 
aspera  et  intractabili  transire  tibi  et  mihi  familiarissi- 
mas Alpes  cogor.  Sed  a quo?  forsan  interroges.  Et  a 
quo  putas  nisi  a me  ipso,  qui  sic  alterius  factus  sum 
ut  dulces  preces,  atque,  ut  Liberii  verbo  utar,  viri  ex- 
cellentis submissa  placida  blandiloquens  oratio  apud  me 
inexorabilis  vim  praecepti  imperiosaeque  vicem  maie- 
statis  obtineant?  Ita  nihil  sese  vilius  est  homini , nihil 
venalius  libertate.  Amico  sane  alteri  viva  voce,  si  illuc 
vivus  integerque  pervenero  (quaestio  enim  subdifficilis 
et  ni  fallor  utilis  communis  est  illi  tecum)  tibi  autem 
scripto  trepidante  respondeo,  non  equidem  ut  excuser 
quod  fieri  non  posse  iara  sum  fassus,  sed  ut,  si  quo 
pacto  fieri  potest,  non  vulgo  inerti  et  illaudato  et  ob- 
scuro, sed  illustrium  comitum  gloria  ac  splendore  me 
contegam.  Quid  igitur  Paulus  Apostolus  undique  sum- 
mus vir,  quid  ait,  oro  te?  Non  enim  inquit  quod  volo  facio 

bonum,  sed  quod  nolo  malum  hoc  ago.  Quid,  amice,  di- 
cent alii  si  Paulus  hoc  dicit?  Iam  quod  sequitur  nosti, 
quibus  hoc  verbis  excuset:  si  quod  nolo,  inquit,  ego  hoc 
facio,  iam  non  ego  operor  illud,  sed  quod  habitat  in  me 
peccatum.  Anceps  penitus  et  profunda  conclusio,  quam- 
que contra  me  verti  posse  non  inficior.  Sed  modo  non 
vacat  his  incumbere.  Signare  autem  locum  libet  ad 
quem  redeas,  si  quando  fortassis  tibi  talium  cura  erit. 
Psalmus  est  centesimus  decimus  octavus.  Ibi  non  pro- 
cul a principio  iste  nodus  aposlolicus  acerrima  quidem 
Augustini  disputatione  resolvitur.  Nunc  leviora  prose- 
quamur. Quid  enim  ipse  pater  Augustinus,  quid  agebat 
illo  conversionis  suae  die,  et  in  illa  saluberrima  sed 
difficillima  conflictatione  animi, dum  ad  meliorem  trans- 
ire vitam  vellet,  nec  transiret?  Quibus  aestuabat  ango- 
ribus, quibus  stimulis  urgebatur,  et  tamen  pestifero  te- 
nebatur fraeno  ne  transiret,  quo  non  magno  apparatu, 
sed  sola  voluntate  transeundum  erat?  Quando  quod 
eleganter  Flaccus  irridet: 

Strenua  nos  exercet  inertia:  navibus  atque 

Quadrigis  petimus  bene  vivere.  Quod  petis,  hic  est. 

Libet  tanti  viri  illius  angustias  meminisse,  et  intesti- 
num illud  animi  sui  bellum,  in  quo  sicut  dignum  erat 
pars  tandem  victa  deterior  clarissimum  et  aeternum 
meliori  praebuit  triumphum.  Idque  eo  . libentius  recor- 
dor quia  res  in  hac  eadem  urbe,  ubi  ego  nunc  simile 
quiddam  experior,  gesta  est.  Ambrosii  basilica  sola  est 
inter  domum  quam  inhabito,  et  cappellam  perexiguam 
ubi  in  arcano  conflictu  dissidentium  curarum,  tandem 
victor  Augustinus  sacro  fonte  ab  eodem  lotus  Ambro- 

sio,  vitaeque  prioris  solicitudinc  liberatus  est.  Quo 
facto  statim  amicus  ille  Christi  antiquus  et  hic  novus 
magno  sanctoque  gaudio  exultantes,  carmen  illud  fa- 
mosissimum laudis  et  confessionis  mutuae  pariter  ceci- 
nerunt Deo,  quod  mox  late  per  omnes  ecclesias  divul- 
gatum hinc  exordium  sumpsisse  compertum  est.  lam 
vero,  si  libet,  ipsa  de  se  loquentis  Augustini  verba  per- 
curram; vix  enim  possibile  dixerim  tantam  talis  animi 
procellam  efficacius  aliis  verbis  exprimere.  « Multa,  in- 
o quit,'  faciebam  corpore  in  ipsis  cunctationis  aestibus 
n quae  aliquando  volunt  homines  et  non  valent,  si  aut 
» ipsa  membra  non  habeant,  aut  ea  vel  colligata  vin- 
» culis  vel  resoluta  languore  vel  quoquemodo  impedita 
» sint.  Si  vulsi  capillum,  si  percussi  froptem,  si  con- 
» sertis  digitis  amplexatus  sum  genu,  quia  volui  feci. 
» Potui  autem  velle  et  non  facere,  si  mobilitas  roem- 
» brorum  non  obsequeretur.  Tam  mulla  ergo  feci,  ubi 
» non  hoc  erat  velle  quod  posse:  et  non  faciebam,  quod 
» et  incomparabili  allectu  amplius  mihi  placebat,  et 
» mox  ut  vellem  possem,  quia  mox  ut  vellem  utique 
» vellem.  Ibi  enim  facultas  ea  quae  voluntas,  et  ipsum 
» velle  iam  facere  erat,  et  tamen  non  fiebat:  faciliusque 
» obtemperabat  corpus  tenuissimae  voluntati  animae, 
® ut  ad  nutum  membra  moverentur,  quam  ipsa  sibi 
» anima  ad  voluptatem  suam  magnam  in  sola  volun- 
« tate  perficiendam.  Unde  hoc  monstrum  et  quare 
» istud?  Luceat  misericordia  tua  et  interrogem  si  forte 
» mihi  respondere  possint  latebrae  poenarum  hominum 
» et  tenebrosissimae  contritiones  filiorum  Adarn.  Unde 
» hoc  monstrum  et  quare  istud ? Imperat  animus  corpori, 

1 Aiifrusl.  Confest.,  lib.  VIII.  c.  R. 

» et  paretur  6latim;  imperat  animus  sibi,  et  resistitur. 
» Imperat  animus  ut  moveatur  manus,  et  tanta  est  fa- 
» cilitas,  ut  vix  a servitio  discernatur  imperium : et  ani- 
» mus  animus  est,  manus  autem  corpus  est.  Imperat 
» animus  ut  velit  animus,  nec  alter  est,  nec  facit  tamen. 
» Unde  hoc  monstrum  et  quare  istud?  Imperat,  inquam, 
» ut  velit,  qui  non  imperaret  nisi  vellet,  et  non  fit  quod 
» imperat.  » Haec  est  Augustini  admiratio  de  se  ipso. 
Quod  si  in  eo  potuit  accidere,  quid  in  me  tale  aliquid  mi- 
remur? Adhuc  tamen,  ut  vides,  subterfugio  et  vagor,  nec 
dum  aut  tuus  stupor,  aut  amici  illius,  aut  meus  (me  enim 
ipsum  erroresque  meos  atque  animi  mei  monstrum 
aliud  volentis  et  aliud  agentis  nolo  aestimes  me  magis 
aliquem  admirari)  brevi  aliqua  et  aperta  responsione 
comprimitur.  Quid  ergo  quod  Paulus,  quod  Augustinus, 
quod  innumerabiles  alii,  et  ut  nostra  prosequamur,  quid 
est,  inquam,  quod  amicus  ille,  quod  ego,  quod  tu  for- 
sitan unum  volumus  aliud  agimus,  cum  ad  id  nemo 
procul  dubio  nos  compellat?  Ad  hoc  Paulus  ipse  qui- 
dem obscurius  ut  dixi:  sed  simplicitas  veritati  et  fa- 
miliaribus amica  colloquiis.  Ipsum  igitur  audiamus  Au- 
gustinum, et  quonam  is  stuporem  illum  6uum  fine  de- 
terminet. « Sed  non  inquit,  ex  toto  vult  (animus).  Non 
» ergo  ex  toto  imperat.  Nam  in  tantum  imperat  in 
» quantum  vult,  et  in  tantum  non  fit  quod  imperat  in 
» quantum  non  vult;  quoniam  voluntas  imperat  ut  sit 
» voluntas  nec  alia,  sed  ipsa.  Non  utique  plena  impe- 
» rat,  ideo  non  est  quod  imperat;  nam  si  plena  esset 
» nec  imperaret  ut  esset,  quia  iam  esset.  Non  igitur 
» monstrum  partim  velle,  partim  nolle:  sed  aegritudo 
i)  animi  est,  quia  non  totus  assurgit  veritate  subleva- 

» tus,  consuetudine  praegravatus.  Et  ideo  sunt  duae 
» voluntates,  quia  una  earum  tota  non  est,  et  hoc 
» adest  alteri  quod  deest  alteri.  » Haec  est  nuda  et 
pura  veritas,  amice.  Volumus  quidem  omnes  esse  feli- 
ces, idque  ullatenus  nolle  non  possumus.  Ea  nobis  na- 
scentibus insita  prorsus  et  inextirpabilis  est  voluntas. 
Volumus,  inquam,  felices  esse  omnes:  sed  non  omnes 
facimus  quo  felices  simus:  imo  vero  viam  ipsam  uni- 
cam et  angustam,  qua  ad  felicitatem  pergitur,  pauci 
admodum  sequi  volunt,  neque  id  ipsum  plene  volunt, 
potiusque  velle  cogitant,  quam  volunt.  Hinc  ille.pestifer 
torpor  ac  perplexitas  animorum , de  quibus  iam  multa 
diximus,  aliud  agentium  cum  aliud  velle  videantur:  quod 
si  vere  vellent  utique  illud  agerent,  non  quod  agunt. 
Possumus  ergo  si  volumus  ad  felicitatem  ire,  hoc  est 
illa  agere  quae  nos  ad  felicitatem  veramque  libertatem 
animi  perductura  cognoscimus.  Sed  ita  demum  si  vere> 
si  plene,  si  constanter,  si  bona  fide  volumus.  Caeterum 
velle  ipsum  fors  non  slatim  nostri  erit  arbitrii,  quod 
etsi  liberum  acceperimus,  libertatem  ipsam  sic  peccati 
mole  oppressimus  et  consuetudinis  pessimae  vinclis 
adslrinximus,  ut  sine  praesentissima  Dei  ope  vix  ad 
honesta  consurgat:  tam  mulla  sunt  quae  retrahunt  et 
obsistunt.  Nam,  ut  ibidem  ait  idem  Augustinus:  « Non 
» solum  ire,  verum  etiam  pervenire  illuc  nihil  erat  aliud 
» quam  velle  ire.  » Et  sequitur:  « Sed  velle  fortiter  et 
» integre,  non  semisauciam  hac  atque  hac  versare  et 
» iactare  voluntatem,  partem  assurgentem,  cum  alia 
» parte  cadente  luctantem.  » Haec  sunt  quae  in  anxie- 
tate persimili  divinae  et  ingentes  illae  animae  senserunt: 
hoc  vobis  quotcumque  estis  amici  de  me  soliciti  ac 

pendentes  in  prmsenti  reruin  mearum  diilicullate  re- 
sponsum sit.  Unum  valde  me  praegravat,  ne  in  totum 
velim  quod  ex  parte  volo,  et  plene  velle  ni  fallor  volo. 
Volo,  inquam,  idque  me  velle  dicere,  Christo  licet  au- 
diente, non  timeo;  sed  dignum  fateor  ut  quod  indigne 
quaesivi,  non  dulce  sentiam  sed  amarum.  Nocet  mihi  ad 
quietem  et  ocium  famae  pondus,  quam  verae  nihil  ad 
rem,  si  idem  potest  falsa  quod -verax.  Mirum!  Ipsa  sibi 
praecox,  ne  dicam  praeceps,  fama  praeiudical,  et  falsi  no- 
minis magnitudo  verae  glori®  lardat  augmentum.  Nisi 
quod  non  merebar  ante  tempus  invenissem,  potuissem 
forte  quod  optabam  suo  tempore  promereri.  Verun ta- 
men ita  est : hinc  cuncta  mihi  turbida  et  inquieta  fiunt. 
Sed  bene  habet:  nil  patior  novi.  S®pe  laudati  lacus 
piscatorum  retibus,  s®pe  famosi  saltus  canum  latrati- 
bus infestantur.  Oh!  felix,  si  quis  usquam  est,  cui  con- 
tigerit inter  honesta  studia  latere,  et  vulgi  strepitum  et 
humanarum  curiositatum  declinare  circuitum.  Qui  sic 
latuit  clarior  emerget,  et  tunc  primum  vivere  dum 
mori  videbitur  incipiet.  Mihi  quidem  nescio  an  culpa 
an  fortuna  dulce  latibulum  invidit.  S®pc  hactenus  len- 
tantem fugere  mea  semper  fama  me  prodidit  loquacior 
mendaciorque  quam  vellem.  Ita  ego  a prima  ®tate 
tantus  amator  solitudinis  ac  6ylvarum  iam  senior  ver- 
sor in  urbibus,  et  odiosa  frequentia  laboro:  et  male 
mihi  est.  S®pe  etiam  in  animum  redit  illud  divi  Vespa- 
siani, qui  triumphali  die  cum  tarditate  pomparum  et 
turb®  t®dio  gravaretur  dixisse  fertur:  merito  se  pu- 
niri qui  ad  illum  nec  se  nec  maioribus  suis  dignum 
honorem  quo  serius  eo  turpius  aspirassct.  Graviter 
equidem  ac  modeste.  Mihi  ea  solum  suffragatur  excu- 

satio,  quod  etsi  verae  laudis  cupidum  me  nou  negem, 
hanc  tamen  quae  me  premit  pompam  concupisse  non 
memini.  Hactenus  colloquendi  studio  evagatus  sum ; hic 
tandem  colloquii  finis  esto,  ut  intclligas  etsi  labores 
alii  ex  aliis,  et  inter  labores  novae  mihi  quotidie  labo- 
rum causae  maleriaeque  nascantur,  me  tamen  de  liber- 
tate vel  in  vinculis  si  sors  cogat,  de  rure  in  urbibus, 
in  laboribus  de  quiete,  postremo,  ut  tritum  illud  Africani 
mei  dictum  vertam,  in  negotiis  de  otio  cogitare.  Inie- 
rim mihi  seu  arte  quadam  seu  natura  datum  scito  ut 
iugi  et  valida  meditatione  vile  mihi  faciam  quod  asse- 
qui nequeo,  dulce  autem  quod  evitare  non  valeo.  Vive 
nostri  memor  et  vale. 


Mediolani,  Kalendis  Ianuarii. 


AOO 


FRANCISCI  PETRARC/E 

FRANCISCUS  PETRARCA  CAROLO  IV.  IMPERATORI  AUGUSTO 
S.  P.  D. 

Caesarem  moras  nectentem  seque  inaniter  excusantem 
ut  romanum  imperium  restituat  adhortatur. 


Caesareos  apices  triennio  fere,  postquam  a te 
discesserant,  ad  me  pervenisse  miraberis.  Sic  est  tamen. 
Noo  tibi  iam  soli  tuisque  legionibus,  sed  nunciis  quo- 
que et  epistolis  tuis,  Caesar,  impermeabiles  Alpes  sunt. 
Ego  quidem  ut  vehementer  id  doleo,  sic  fateor  gaudeo, 
et  mihi  clam  gratulor,  id  tacito  me  non  fieri.  Clamavi 
equidem,  sed  frustra,  nec  duabus  epistolis  auditus  sum, 
quarum  etsi  stilus  auribus  forte  tuis  incomptior,  pro- 
fecto et  sententia  verax,  et  pura  scribentis  fides  est,  et 
quod  romanus  orbis  totus  attestabitur,  agendae  rei 
opportunissimum  tempus  erat.  Clamo  nunc  etiam,  quod 
tibi  frustra  ne  an  efficaciter  faciam  tu  videris : mihi 
frustra  non  crilquicquid  fideliter  egero.  Etsi  aliis  namque 
non  proderit,  mihi  certe  profuerit  satisfecisse  officio, 
implesse  quod  debeo.  Equidem  ego  ingens  et  quo  nul- 
lum inter  homines  maius  possum,  affectus  mei  prae- 

mium  tuli  testimonium  maiestatis  tuae,  quae  fidem  meam 
laudibus  multis  accumulat,  consilium  vero  non  am- 
plectitur. Malo  mihi  fidem  sine  prudentia  constare  quam 
sine  fide  prudentiam.  Dum  tibi  mea  fides  ac  devotio 
probetur,  non  magnopere  solertiae  titulum  aucupabor, 
consiliumque  meum  aequo  animo  feram  vel  respui  vel 
differri:  quin  etiam  gaudebo  et  haud  immerito  gloria- 
bor, te  non  modo  me,  sed  omnes  mortales  ut  Imperii  di- 
gnitate, sic  consilii  vivacitate  praecellere.  Suasi  quidem 
et  persuasisse  credideram  celeritatem  tuis  conatibus 
opportunam.  Ita  enim  mihi;  tibi  vero  aliter  videtur.  Tu 
fraenum  terris,  tu  clavum  pelago  regis  : tuo  stabitur  iu- 
dicio.  Ego  fideliter  loculus  dicar.  Satis  est  mihi.  Pru- 
dentia inter  professores  prudentiae  requiratur.  Si  ta- 
men interpretari  dictum  meum  non  prohibeor,  ita  ego 
tibi  celeritatem  suasi  ut  segnitiem  excuterem,  non  ut 
in  aliud  extremorum  te  impellerem.  Sciebam  enim  quod 
praecipitatio  cum  in  rebus  omnibus  turpis  sit,  tum  in 
summi  Imperii  administratione  turpissima  est.  Suasi 
ergo  celeritatem-  non  praecipitem  sed  maturam.  Matu- 
rate fugam,  inquit  Maro.  Quem  locum  Macrobius  expo- 
nens: et  contraria,  inquit,  videtur  fuga  maturitati.  Et  post 
pauca:  maturate,  inquit,  quod  neque  citius  neque  serius, 
sed  medium  quiddam  et  temperatum  est.  Quam  senten- 
tiam Caesar  Augustus  sequens  monebat,  ut  ad  rem  ge- 
rendam simul  adhiberetur  et  industriae  celeritas  et  tar- 
ditas* diligentiae : ex  quibus  duobus  contrariis  fit  ma- 
turitas. Multa  ibi  similia.  Sed  redeo  ad  rem.  Si  ergo 
tibi,  Caesar,  hoc  consilium  non  placet,  placeat  fides,  ut 
facit.  Me  autem  quid  dicturum  putas?  Nempe  mihi  con- 
silium aliud  nullum  est : sed  optabo  ut  quidquid  elege- 

ris  secundet  omnipotens  Deus,  et  moram  tuam  mundo 
utilem,  tibi  gloriosam  velit  et,  ut  ait  Psalmista,  tribuat 
tibi  secundum  cor  tuum  et  omne  consilium  tuum  confir- 
met. Verum  quia  nondum  functus  officio  sum  nisi  omne 
quod  mens  parturit  et  lingua  pepererit,  sic  iam  Caesar, 
epistolae  tuae  respondebo,  ut  intelligas  me  de  sententia 
non  tam  rationibus  litterarum  tuarum,  quam  tui  nomi- 
nis maieslate  depositum.  Quis  enim  sani  capitis  contra 
Caesarem  sentire  audeat,  et  praesertim  in  rebus  Impe- 
rii? Si  de  poetica  aut  si  ofnnino  de  litteris  sermo  esset, 
uterer  forte  libertate  Accii  poetae,  quem  Iulio  Caesari  in 
poetarum  consilium  venienti  non  assurgere  solitum  ac- 
cepimus , non  contemptu  principis,  sed  professionis 
propriae  fiducia.  Nunc  cum  de  Imperio  agitur,  quis  tibi 
non  assurgat,  aut  quis  non  cedat  nisi  amens  oblitusque 
rerum  omnium  ? Loquor  itaque  non  ut  te  refellam,  sed 
ut  exerceam,  non  ut  adverser,  sed  ut  me  tibi  penitus 
aperiam,  nudemque  quidquid  animus  latebris  suis  te- 
git. Primum  quidem  tarditati  meae  clvpeum  praetendis 
mutationem  temporum,  quam  multiplicibus  verbis  exag- 
geras, ut  aliquanto  magis  dictantis  ingenium  quam  im- 
peratoris animum  mirari  cogar  ac  laudare.  Quid  enim 
quaeso  est,  quod  aliquando  non  fuerit,  imo  vero  quid 
par  maiorum  nostrorum  laboribus  periculisque  perpeti- 
mur, dum  Brennus  Italiam,  dum  Pyrrhus,  dum  Hanni- 
bal vastabat?  Quaenam  comparatio  rerum  est?  Ut  vero 
nobis  omne  mortiferum  vulnus  sit  non  rerum  nafara, 
sed  mollities  nostra  facit.  Quod  ridebant  proavi,  nos 
lugemus,  et  ad  omnem  difficultatis  occursum  cohor- 
rescimus ac  torpemus  : cum  nulla  inierim  in  conqui- 
rendis excusationibus  sit  aetas  et  nulla  gens  prora- 

ptior.  Olim,  inquis,  Romana  Respublica  dives  fuit.  Quis, 
oro  te,  divitem  illam  fecit,  nisi  civium  suorum  virtus, 
ac  modestiae  studium  et  iustitiae  cultus  et  rei  bellicae 
disciplina?  Quid  autem  maius  censes : inter  tot  gentes 
indomitas,  inter  tot  populos  prohibentes*  evexisse  in 
silvis  dumosis,  et  in  collibus  imperviis  inauditum  illis 
temporibus,  et  invisum  nomen,  an  adhuc  stantibus  fun- 
damentis et  reverentia  nominis  toto  orbe  diffusa,  se- 
nectute collapsum  restituere?  Hic  mihi  mutationem  si 
quis  obiiciat  non  audiam,  vel  si  audiam  ridebo.  Crede 
enim  mihi,  Caesar,  mundus  idem  est  qui  fuit,  idem  sol, 
eadem  elementa:  virtus  sola  decrevit.  Civitatam  nempe 
manuque  congestarum  molium  aliae  creverunt,  decre- 
vere aliae,  quaedam  funditus  corruerunt,  nostris  quae- 
dam surrexere  temporibus.  Vetus  est  vicissitudo  rerum 
humanarum.  Quid  hinc  elicis?  Iterum  quaeso  crede 
mihi.  Si  Roma  illa  unde  titulum  trahis,  et  si  Caesar 
ille,  cuius  nomen  atque,  ut  sperare  solebamus,  animum 
habes,  hodie  viverent,  mullo  citius  quam  tunc  ad  arcera 
rerum  atque  Imperii  fastigium  pervenirent.  Tunc  enim 
repugnantiae  multum  fuit,  grave  nostris  periculum,  in- 
gens labor  l nunc  plana  et  fhcilis  via  est : sed  viator 
deest : luxus  et  inertia  late  regnant : ignavia  orbem 
terrarum  pQssidet,  armato  Caesari  mox  cessura,  imo 
vel  pro  te  partes  actura.  Nonne  etenim  tuum  nomen 
paucis  bonis  et  amatoribus  virtutis  atque  Imperii 
adiutum  adversus  inertem  luxum  inermemque  super- 
biam facile  bellum  omne  conficeret?  Vis  non  modo  pro- 
bem sed  ostendam  tibi  ista  esse  ut  dico?  'ecce.  Nu- 
diustertius  caput  extulit  quidam  e plebe  humili  non 
romanus  rex,  non  consul;  non  patricius  et  vix  bene 

cognitus  romanus  civis,  nuliis  titulis  suorum,  nullis 
maiorum  imaginibus,  denique  nullis  ad  id  tempus  virtu- 
tibus suis  clarus,  qui  vindicem  se  ronjanae  libertatis  as- 
sereret. Obscuri  hominis  clara  professio.  Illico  ut  scis, 
Tuscia  cupide  manus  dedit,  imperia  excepit.  Iam  sen- 
sim omnis  Italia  sequebatur,  iam  Europa,  iam  lotus  or- 
bis in  motu  erat.  Quid  multis  est  opus?  Non  legimus 
ista,  sed  vidimus.  Iam  rediisse  iustitia  et  pax  et  harum 
comites  alma  fides,  tranquilla  securitas,  ad  postremum 
aurei  saeculi  vestigia  videbantur.  Ille  tamen  in  ipso  re- 
rum flore  paruit  alteri.  Nolo  sibi  culpam  dare  nec  alte- 
ri : non  condemno  hominem , non  absolvo ; non  sum 
iudex : quid  opiner  scio.  Et  sumpserat  ille  titulum  Tri- 
buni, quod  inter  romuleas  dignitates  humillimum  no- 
men fuit.  Si  tantum  ergo  Tribunicium  potuit,  quid  Cae- 
sareum  nomen  posset?  At  si  differs,  si  haeres,  et  quam 
tibi  sub  oculis  posui  fugam  temporis  non  attendis,  actum 
est:  ruit  Imperium,  perit  libertas.  Noli,  oro  te,  Caesar, 
haec  cum  stomacho  legere,  quae  forsan  gustui  minus 
dulcia  sunt  quam  velles.  Nescis  quia  bilem  concretam 
remedia  nisi  amara  non  penetrant?  Ego  tibi  verum  di- 
cere non  metuo,  quoniam  amare  te  verum  novi,  odisse 
blanditias.  Prudenter,  optime,  magnifice.  Aconita  regum 
sunt,  irrisio  potentium,  mors  principum,  arma  fallen- 
tium. Sed  enim  nescimus  quanta  bellua  sit  Imperium. 
Hic  enim  alter  excusationum  tuarum  color  fuit.  Quod 
dictum  miror  cur  Augusto  tribueris  cum  Tiberii  sit, 
nisi  forte  vel  rerum  cura  praesentium  memoriam  ve- 
tustatis obnubilat,  vel  communicato  vocabulo  quemlibet 
Imperatorem  ut  Caesarem,  sic  Augustum  vocas.  Fecisti 
forsan  id  sciens,  ut  ab  insigni  auctore  dicto,  quo  uti 

decreveras,  auctoritas  quereretur,  non  ignarus  inter 
Augustum  et  Tiberium  quid  intersit.  Ille  principum  sa- 
pientissimus  atque  optimus  fuit; hic  obsccenus  ac  ferox, 
et  ut  de  eo  proprie  dixit  quidam,  lutum  a sanguine 
maceratum.  Hoc  tamen  idem  dicto  quo  temjiore  sit  usus 
nosti,  vel  si  quid  oblivionis  inter  tot  maiores  curas 
obreperit,  apud  Tranquillum  leges.  Eo  quidem  tempore 
hoc  dixit,  quo  exempto  iam  rebus  humanis  Augusto 
successor  longe  impar  impudentissime  arreptum  rebus 
ipsis  imperium  verbis  tamen  ambiguis  fallacique  et  va- 
ria dissimulatione  renuebat,  falsum  modestiae  nomen 
quaerens,  usque  adeo,  ut  tergiversanti  quidam  in  faciem 
elegantissime  cavillatus  illuderet:  coeleros  homines, 
quod  promittant  sero  implere,  illum  vero  quod  implerat 
serius  polliceri.  Sed  esto : sit  dictum  boni  principis,  sit 
non  ficto  animo  prolatum,  ipse  sit  auctor  Augustus. 
Quid  ad  rem?  Nescitis,  inquit,  quanta  bellua  sit  Impe- 
rium. Imo  scimus  eximie:  bellua  potentissima  est,  sed 
quae  fraenum  doctae  manus  excipiat : bellua  ingens,  sed 
tractabilis  et  ni  traoletur  indomita.  Aude,  age,  fraenum 
manu  arripe,  soliumque  tibi  debitum  conscende.  Si 
metuis,  sessorem  inveniet.  Iulius  Caesar,  cuius  ut  modo 
dicebam,  haercdilarium  nomen  habes,  equum  apud  se 
ortum  et  alterius  impatientem  ascendit,  et  in  deliciis 
habuit : tu  solium  non  alterius  sessoris  impatiens  sed 
a tot  retro  principibus  insessum  et  tuae  sessionis  avi- 
dissimum solus  fugis?  Verum  enim  vero  cuncta  prius 
tentanda  quam  ferriyji.  Haec  inter  excusationes  tuas 
ultima  est,  ubi  nescio  an  Illud  gloriosi  militis  apud  Te- 
rentium esses  oblitus:  omnia  prius  experiri  consilio  quam 
armis  sapientem  decet.  Nihil  enim  aliud  ad  patrocinium 

sententiae  huius  affers,  nisi  quod  hoc  et  medicps  docuisse 
ais,  et  Caesares  didicisse.  Bene  quidem  multum  dispa- 
ria  coequasti:  nam  et  Caesares  aegro  orbi  mederi  soli- 
tos accepimus:  nunc  et  ipsi  cum  reliquis  aegrotant,  et 
mundus  rngcr  medico  caret,  et  mors  universalis  in  fori- 
bus est.  Dic  autem  mihi,  Caesar,  quid  ex  omnibus  inten- 
tatum est?  verba,  preces,  minae,  blanditiae,  apparatus? 
Quid  restat  nisi  ut  hostibus  imperii  supplex  ad  genua 
provolvaris?  Si  id  auditu  foedum  et  indignum  est,  fer- 
rum superest  ultima  veternosorum  ulcerum  medicina. 
Nam  quid  amplius  expectas?  Padus  ut  ad  fontem  re- 
deat? Ibit  ille  qua  solitus  est,  et  cum  amne  fluent  anni, 
quodque  non  nunc  noviter  ex  me  audis,  iuventam  se- 
nectus excipiet,  senectutem  mors.  Nihil  prorsus  hinc 
auferes,  nisi  quod  bene  seu  quod  male  gesseris  : nihil 
hic  dimittes  tuum,  praeter  nominis  memoriam  et  exan- 
gue corpusculum;  illud  quoque  non  iam  tuum  sed  ter- 
rae parentis,  ac  vermium  non  magis  Caesaribus  quam 
plebeis  parcentium,  imo  quidem  avidius  ebrpora  nobi- 
liora rodentium.  Quid  de  aliis  fiet  «quae  videntur  tua4/1 
Certe  opes  et  imperium  linquas  alteri  necesse  est  et 
ignoras  cui.  Haec  humana  conditio  est;  cui  nec  Caesar 
nec  Pontifex  romanus,  denique  nec  regum  nec  omnino 
hominum  ullus  eximitur.  Nunc  igitur,  nunc  cura  quod 
semper  non  poteris,  qualia  scilicet  esse  velis  quae  pro- 
pria et  irrevocabiliter  tua  sunt : animam  et  famam.  In- 
ter temeritatem  cl  inertiam  nescio  quid  eligam  : saepe 
temeritas  felicior  fuit:  non  deleclpr  extremis,  medium 
quaero.  Sed  heii  vereor  (quod  pace  sit  dictum  tua 
omniumque  qui  imperio  illi  praesunt  quique  gerenda- 
rum rerum  officia  susceperunt'  ne  penitus  verum  sit 

quod  in  ore  semper  habeo:  singula  vitia,  singulas  .ex- 
cusationes habere,  inertiam  solam  omnes.  Si  diu  deli- 
berasse! Africanus,  Italia  deserebatur  a suis,  et  Afrorum 
erat.  Si  diu  deliberasset  Nasica,  libertas  romana  Grac- 
chi conatibus  et  audaciae  succumbebat.  Si  Claudius 
Nero  non  dicam  supervacua  multa  et  longa,  sed  unum, 
quod  necessarium  videbatur  et  breve  erat,  senatus- 
consultum expeclasset,  coniunctus  fratri  Hasdrubal  Ro- 
manum proculcabat  nomen.  Quid  inter  minores  haereo? 
Ipse  quem  saepe  nomino  Julius  Caesar  si  procrastinator 
fuisset  nunquam  in  tam  parvo  tempore  hanc  tantam  , 
quae  vix  omnium  studio  sustinetur  fundasset  erexis- 
setque  rerum  molem,  cui  Imperii  nomen  est.  Tu  si 
cuncta  deliberas,  et  singulis  immoraris,  praedicam 
tibi,  etsi  forte  non  animo  tuo  gratum  at  certe  fidei 
meae  debitum  (falsus  utinam  sim  aruspex),  nullus  erit 
rerum  finis;  alii  ex  aliis  erumpent  laquei;  nunquam  te 
Italia,  nunquam  tu  Italiam  videbis,  extra  quam  ubi 
imperii  caput  quaeras  nescio.  Proinde  quod  scribis , te 
non  ambitione  tractum  ad  imperium  aspirasse,  sed 
difficultatis  haud  nescium  divina?  iussioni  paruisse,  cre- 
do. Nam  et  prudentiam  et  modestiam  tuam  novi.  Sed 
vide  ne  hoc  tibi  primum  calcar  et  maximum  esse  de- 
buerit, quo  divini  certus  auxilii  properares.  Tu  quidem 
patrii  regni  finibus  contentus  imperatorii  oneris  et  ho- 
noris sarcinam  ultro  aliis  linquebas.  Hanc  infallibilis  ille 
rerum  sator,  rector  et  cognitor  multis  cupientibus  erep- 
tam humeris  tuis  imposuit.  Paruisti.  Non  acceptare  im- 
perium forte  magnum  fuerit:  de  hoc  tamen  docti  vide- 
rint. Certe  sine  scelere  poterat  non  recipi;  receptum 
negligi  sine  scelere  non  potes».  Deus  enim  tibi  (sicut 

ipse  non  dissimulas)  Deus,  inquam,  non  tuus  labor  aut 
ambitio  Imperii  auctor  est.  Times  illo  duce  proficisci 
quo  iubente  et  Abraham  unicum  filium  mactare  et  Moy- 
ses pastor  incomitatus  faciem  superbi  et  obstinati  regis 
adire  non  timuit?  Scio:  mulla  te  vellicant,  quibus  com- 
positis alia  atque  alia  emergerent.  Credis  ne  tu  Caesar 
in  imperio  sine  curis  vitam  agere,  quam  pastor  in  tu- 
gurio non  agit?  Nam  illa  qhalia  sunt  quibus  inniteris? 
Nonne  quot  publicae  mundi  clades,  tot  privalim  famae 
tuae  vulnera,  quotque  hinc  excusationes  efficere  tibi 
vis  tot  in  te  conficis  argumenta?  Cuius  enim  pudorem 
nisi  regis  praegravant  regni  mala?  Diruta  est,  inquis, 
imperii  libertas.  Tu  pater  imperii  dirutam  restaurabis. 
Sumpta  latinis  servitus:  tu  illam  tuorum  cervicibus 
excuties.  Ad  avaritiae  lupanar  prostituta  iustitia;  tu  il- 
lam ad  sua  sacra  penetralia  revocabis:  pax  e mentibus 
lapsa  mortalium:  tu  illam  in  sua  sede  restitues.  Ad  hoc 
enim  natus,  huic  officio  destinatus  es  ut  Reipublicae  de- 
formitates aboleas  et  pristinam  faciem  mundo  reddas. 
Tunc  verus  mihi  Caesar  verusque  videberis  imperator, 
cum  officium  tuum  impleveris,  sine  quo,  ne  dum  prin- 
ceps, sed  ne  privatus  quispiam  iure  laudabitur.  Addis 
autem  (stupeo  auditu';  nesciam  tunc  secessionis  Italiam. 
Quando,  obsecro,  id  fuit?  Ego  enim  in  annalibus  vix  aut 
ullum  tale  tempus  invenerim,  aut  inveniri  posse  credi- 
derim. Sileo  illa  vetustiora  ipsius  urbis  origine,  et  pri- 
mos muros  fraterna  caede  madentes  et  impio  scelere 
quaesita  diademata.  Quotiens  parta  iam  libertate  plebs 
indignans  secessit  a patribus?  Testes  sunt  mons  Sacer, 
laniculum,  Aventinus.  Pyrrhus  in  Italiam  (raiecit,  opem 
nempe  laturus  rebellantibus  Tarentinis.  Eodem  tempore 

et  Brutii  defecerant  et  Lucani  aliaeque  gentes  Italica?, 
quas  omnes  bello  contundi  et  nolentes  in  fidem  redigi 
oportuit.  Secutus  est  Hannibal;  defecit  Capua  magnis 
Romanorum  obstricta  beneficiis  et,  ut  proprie  dicam, 
populi  romani  liberta  sed  infidelis  et  ingrata.  Imo  vero 
quis  ea  tempestate  non  defecit?  Relege  historias.  De- 
cem octo  coloniae  per  omnem  Italiam  in  fide  manserunt, 
quarum  subsidio,  ut  Livii  summi  historici  verbis  utar, 
tunc  imperium  populi  Romani  stetit,  iisque  gratiae  in 
senatu  et  apud  populum  actae.  Quid  totiens  Hernicos 
rebellantes,  quid  perpetuos  hostes  Volscos  zEduosque 
commemorem?  Quot  cum  Latinis  bella  prope  civilia 
unum  enim  corpus  imperii  videbatur),  quot  urbes 
eversae,  atque  in  primis  ipsa  romani  imperii  parens  Al- 
ba? Quod  ut  fieret  quid  nisi  defectionum  metus  ac  me- 
moria hortabatur?  Quotiens  cum  Sabinis  ancipiti  acie 
decertatum,  cum  Umbris,  cum  Samnitibus,,  cum  Hetru- 
scis,  cum  Liguribus  ac  Boiis  et  Gallis  Insubribus , ubi 
Mediolanum  Ticinumque  urbes  sunt?  Sed  quid  longius 
feror?  Tibur  ac  Tusculum  et  Praeneste,  tria  quae  su- 
burbia urbis  Romae,  bellorum  causas  ac  materiam  prae- 
buere, cum  non  suis  tantum  viribus  insultarent,  sed 
externis  hostibus  auxilium  ac  receptacula  praebuissent. 
Ad  haec  Veii  vix  decennio  diruti:  exustae  Fidenae:  san- 
ctitatis admiratione  Phalerii  subacti,  vi  capta  Neapolis, 
captumque  Brundusium,  et  Corioli,  et  Fregellae,  et  So- 
ra, et  Algidum,  et  Corniculum,  ac  Sutrium,  et  Bovillae, 
et  Verulae,  et  Faesulae,  unde  patriae  meae  fundamenta 
fluxerunt.  Piget,  fateor,  maximis  parva  connectere.  Sed 
ut  iam  praevalida;  robustaeque  civitati  nihil  arduum  sit 
tenerae  ac  vix  dum  pubescenti  Reipublicae  nullu6  acu- 

leus  parvus  erat.  Adde  Syracusanam  obsidionem  lon- 
gam atque  difficilem,  clarissimaeque  urbis  interitum, 
qui  duces  quoque  hostium  ad  commiserationem  lacri- 
masque compelleret : adde  Firmium  atque  Asculum  et 
Picenum  omne  perdomitum,  Vestinosque  et  Marsos  et 
Pelignos,  interque  tot  externos  tumultus  intestinas  domi 
seditiones,  et  senatus  insolentiam,  et  tribuniciam  rabiem 
et  turbulentissimos  agrariae  legis  motus,  ut  reliquos  si- 
leam, quos  enumerare  non  sufficio.  Adde,  postquam  res 
ad  unius  imperium  rediit,  coniurationes  innumeras  et 
totiens,  licet  frustra,  petilum  insidiis  Augustum  caput, 
ut  omittam  qui  veneno  vel  gladio  periere:  adde  famem 
Perusinam  et  obsidionem  Mutinensem,  et  defectionem 
coloniae  Cremonensium,  quae  una  fuerat  inter  paucas 
fidelissima,  quarum  paulo  ante  memineram.  Longum 
nimio  historiae  iter  arripui  sed  subsistam.  Omnis  enim 
aetas  secessionibus  Italicis  ac  defectionibus  plena  est, 
ut  forti  animo  et  veterum  memori  nihil  possit  insoliti 
terroris  occurrere,  utque  nimis  proprie  dictum  et  ex 
ipso  naturae  gremio  sumptum  videatur  quod  Virgilius 
ait: 

Gravidam  imperiis  bellisque  frementem 

llaliam. 

Talis  enim  ab  initio  fuit,  talis  est  hodie,  talis  ad  extre- 
mum erit.  Iam  vero  quae  valide  te  paupertas  remoratur? 
Quid  habet  paupertas  commune  cum  Caesare?  Aut  quo- 
modo pauper  est  qui  alios  ditat?  Animus  pauperem  facit 
et  divitem.  Pauper  sum.  Et  Iulius  ante  imperium  pauper 
fuit;  post  imperium  non  dives:  nemo  enim  liberalius  vi- 
ctoria usus  est,  et,  ut  ait  Annaeus  Seneca,  nihil  sibi  reti- 
nuit praeter  dispensandi  potestatem.  Postremo:  pauper 

sum.  Multos  in  bellum  impulit  paupertas,  multis  animos 
dedit,  praesertim  si  adversarius  dives  sit.  Divitias  nempe 
viris  fortibus  bellum  facit.  At  monet  paucitas  meorum, 
comites  bellum  parant,  terret  fama  vulgaris.  Quarun- 
dam  minimarum  rerum  aliquando  magnum  est  no- 
men, et  saepe  fama  terribilior  quam  conspectus.  Opinio 
rem  non  mutat.  Quod  tui  nequeunt,  oculi  tuorum  vi- 
dent, non  quia  vegetiores,  sed  quia  propinquiores.  Multa 
de  longinquo  cernentibus  metuenda  propinquantibus 
apparuere  ridicula.  Ecce  quam  tibi  multa  Caesar  tri- 
bus epistolis  scripsi,  si  forsitan  ter  vocatus  exaudias, 
et  ut,  quem  non  potes  aliter,  in  his  litteris  animum 
•meum  cernas.  Mallem  posse  tibi  armatis  legionibus 
obviam  ire  imperata  facturus.  Quod  unum  datur,  animo 
atque  exhortationibus  occurro,  neque  iam  satis  scio , 
quid  ulterius  loquar,  neque,  si  hoc  non  sufficit,  quid  ex 
me  sufficere  possit  intelligo.  In  te,  magnanime  Caesar, 
in  te,  inquam,  esse  debet  ignis  ille  quem  speramus  no- 
bis et  algenti  iusliliae  succursurum.  Sed  is  forsan 
extinctus  est:  nequidquam  flamus  in  cinerem.  Improbi 
viri  verbum  est,  sed  hac  in  parte  veridici,  virtutem 
verba  non  addere.  Excitare  illam  potest  adhortatio , 
non  dare.  Itaque  nihil  amplius  dicam  nisi  id  in  quo 
totius  negotii  vis  est:  omnia  consilio,  Caesar,  egent,  sed 
nihil  inertia.  Et  est  ubi  non  multum  consultasse  con- 
silium sit.  Vale. 

IX  Kal.  Decembres. 

EPISTOLA  II. 

FRANCISCUS  PETRARCA  NICOLAO  SYGERO  MAGNO  INTERPRETI 
IMPERATORIS  CONSTANTINOPOLITANI. 

Gratiarum  actio  de  Homeri  libris  ab  eo  dono  acceptis. 

Clari  animi,  clarum  munus,  ut  decuit,  fuit:  opera- 
tiones enim  hominum  animum  imitantur,  et  qualis 
quisque  sit  ex  actuum  qualitate  conspicitur.  Singulare 
aliquid  te  decebat:  nempe  singularis  es  vir,  et  ab  acie 
vulgari  tota  intentione  remotissimus.  Si  esses  unus  e 
populo,  fecisses  ut  reliqui;  nunc  autem  implesti  magni- 
fice quod  tuum  erat,  unoque  actu  et  amicitiam  et  inge- 
nium aptissime  declarasti.  Misisti  enim  ad  me  de  Eu- 
ropa; ultimis  donum,  quo  nullum  vel  te  dignius,  vel 
mihi  gratius,  vel  reipsa  nobilius  mittere  potuisses.  Ma- 
gnus ille  rex  Svrim  Antiochus,  ut  quidam  putant,  sive, 
ut  Ciceroni  placet,  rex  Pergameorum  Attalus  Publio 
Scipioni  magnificentissima  dona,  usque  ad  Numantiam 
misit  ex  Asia,  qua;  ille  vir  clarissimus  non  abscondidit, 
sed,  ut  ait  idem,  inspectante  suscepit  exercitu,  cuius 
avus  Africanus  ille  superior,  insignia  munera  Masinis- 
sae regi  legitur  donasse,  virtutis  ob  meritum,  quia  Ro- 
manum exercitum  enixe  admodum  in  bello  iuverat. 
Fecere  idem  saepe  alii.  Neque  enim  modo  publicas  pri- 
valasque  munificentias  enumero:  sed  attingo  aliquas 
quarum  relatu  facile  quid  sim  dicturus  inlelligas.  Do- 
nant aurum  quidam,  vel  argentum,  concupiscibilem 
forte,  sed  certe  periculosissimam  terrae  fecem.  Donant 
spolia  rubri  maris  et  algae  ditioris  exuvias,  lapillos 

gemmasque  cometarum  in  morem  saepe  lugubrem  pror- 
sus ac  sanguineum  rutilantes.  Donant  monilia  et  bal- 
theos,  fuliginosorum  decus  artificum.  Donant  excellen- 
tium opus  architectorum  arces  et  moenia.  Tu  vero  vir 
optime  nihil  horum  quae  et  opulentiam  largientis  osten- 
derent et  accipientis  avaritiam  irritarent.  Quid  igitur  ? 
Rarum  munus  et  iucundum,  meque  utinam,  te  profecto 
dignissimum  ut  dixi.  Quid  enim  vir  ingeniosissimus 
atque  eloquentissimus  nisi  ipsum  ingenii  et  eloquentiae 
fontem  daret?  Donasti  Homerum  quem  bene  divinae 
omnis  inventionis  fontem  et  originem  vocant  Ambro- 
sius et  Macrobius,  et  si  omnes  tacerent,  res  ipsa  testa- 
tur, sed  fatentur  omnes.  Ego  autem  ex  omnibus  sciens 
unum  tibi  testem  protuli , quem  ex  omnibus  latinis  tibi 
familiarissimum  esse  perpendi.  Illis  enim  facile  credi- 
mus quos  amamus.  .Sed  redeo  ad  Homerum.  Hunc  tu 
mihi  vir  amicissime  donasti,  promissi  tui  simul  ac  de- 
siderii mei  memor,  quodque  non  modicum  dono  adii- 
cit,  donasti  eum  non  in  alienum  sermonem  violento  al- 
veo derivatum  , sed  ex  ipsis  graeci  eloquii  scatebris 
purum  et  incorruptum,  et  qualis  primum  divino  illi 
profluxit  ingenio.  Summum  utique,  et,  si  verum  rei 
pretium  exquiritur,  inextiinabile  munus  habeo,  cuique 
nil  possit  accedere,  si  cum  Homero,  tui  quoque  prae- 
sentiam largireris,  qua  duce  peregrinae  linguae  intro- 
gressus angustias,  laetus  et  voti  compos  dono  tuo  frue- 
rer,  attonitusque  conspicerem  lucem  illam  et  speciosa 
miracula,  de  quibus  in  Arte  poetica  Flaccus  ait: 

Antiphatem  Scyllamque  et  cum  Cyclope  Carybdim. 

Sed  nunc  heu  quid  agam?  Tu  mihi  nimium  procal 

abes  felix  utriusque  linguae  notitia  singulari;  Barlaam 
nostrum  mihi  mors  abstulit,  et,  ut  verum  fatear,  illum 
ego  milii  prius  abstuleram.  Iacturam  meam  dum  honori 
eius  consulerem  non  aspexi:  itaque  dum  ad  Episcopa- 
tum scandentem  sublevo  magistrum  perdidi,  sub  quo 
militare  coe{>eram  magna  cum  spe.  Longe  impar  fateor, 
tui  et  illius  ratio.  Tu  mihi  multa,  ego  tibi  quid  conferre 
possim  non  intelligo:  ille  autem,  cum  multa  mihi  quo- 
tidiano magisterio  coepisset  impendere,  non  pauciora 
quidem,  saepe  etiam  lucrum  ingens  ex  convictu  nostro 

S ' 

scse  percipere  fatebatur  urbane  nescio  an  vere:  sed 
erat  ille  vir,  ut  locupletissimus  graecae,  sic  romanae  fa- 
cundiae pauperrimus,  et  qui  ingenio  agilis,  enunciandis 
tamen  affectibus  laboraret.  Itaque  vicissim,  et  ego  fines 
suos,  illo  duce,  trepide  subibam,  et  ille  post  me  sa?pe 
nostris  in  finibus  oberrabat,  quamquam  stabiliore  ve- 
stigio. Nam  et  hic  quoque  ratio  diversa.  Ilii  enim  plus 
multo  latini,  quam  mihi  graeci  erat  eloquii.  Ego  tum 
primum  inchoabam,  aliquantulum  ille  processerat,  ut 
qui  italica  natus  esset  in  Graecia,  et  qui  licet  aptate  pro- 
vectior, lalinorum  conversationem  magisteriumque 
sortitus,  ad  naturam  propriam  facilius  remearet.  Illum 
mors,  ut  paulo  ante  questus  sum,  te  mihi  morti  non 
absimilis  rapit  absentia.  Etsi  enim,  ubicumque  sis,  de 
tanto  gaudeam  amico,  viva  tamen  illa  tua  vox,  quae 
discendi  sitim,  qua  me  teneri  non  dissimulo,  posset  vel 
accendere,  vel  lenire,  minime  aures  meas  ferit,  sine  qua 
Homerus  tuus  apud  me  mutus,  imo  vero  ego  apud  illum 
surdus  sum.  Gaudeo  tamen  vel  aspectu  solo  et  saepe 
illum  amplexus  ac  suspirans  dico:  0 magne  vir,  quam 
cupide  te  audirem!  Sed  aurium  mearum  aliam  mors  oh- 

struxit,  aliam  longinquitas  invisa  terrarum. Tibi  quidem 
pro  eximia  liberalitate  gratias  ago.  Erat  mihi  domi,  dictu 
mirum,  ab  occasu  veniens  olim  Plato  philosophorum  prin- 
ceps, ut  nosti  (neque  enim  vereor  ne  tu  tantus  vir,  quod 
scholastici  quidam  solent,  huic  praeconio  obrepas  , cui 
non  Cicero  ipse?  non  Seneca,  non  Apuleius,  non  Plotinus 
magnus  ille  Platonicus,  postremo  non  Ambrosius,  non 
Augustinus  noster  obstreperet)  nunc  tandem  tuo  mune- 
re, vir  insignis,  philosophorum  principi  poetarum  graius 
princeps  accessit.  Quis  tantis  non  gaudeat  et  glorietur 
hospitibus?  Ilabco  quidem  ex  utroque  quantum  latini- 
tas habet  in  sermone  patrio,  sed  graecos  proprio  in  ha- 
bitu spectare,  etsi  forte  non  prosit,  certe  iuvat.  Neque 
praeterea  mihi  spes  eripitur  aetate  hac  profectus  in  lit- 
teris vestris,  in  quibus  aetate  ultima  profecisse  adeo 
cernimus  Catonem.  Tu  si  quid  forsan  ex  me  cupis,  redde 
mihi  fiduciae  tantae  vicem  et  in  me  iure  luo  utere.  Ego 
enim  ut  vides  iure  meo  utor  in  te:  et  quoniam  petitio- 
nis successus  petendi  parit  audaciam,  mitte,  si  vacat, 
Hesiodum,  mitte  precor  Euripidem.  Vale,  vir  egregie, 
nomenque  meum  quod  sine  ullis  meritis,  nescio  qua 
indulgentia  vel  hominum  vel  fortunas  iam  satis  in  occi- 
dente cognoscitur,  in  orientali  aula  si  videtur  et  inter 
vestros  heroas  notum  facito,  ut  quod  romanus  Caesar 
amplectitur  Costantinopolitanus  non  fastidiat  Imperator. 

Mediolani , IV  Idus  Ianuarii. 

EPISTOLA  III. 

FRANCISCUS  PETRARCA  IOIIANNI  DE  CERTALDO  S.  P.  D.  _ 

Librum  Augustini  in  Psalmos  ab  eo  dono  missum 
acceptum  refert. 

Bcasli  me  munere  magnifico  et  insigni.  Iam  davi- 
dicutn  pelagus  securior  navigabo,  vitabo  scopulos,  ne- 
que verborum  fluctibus  neque  fractarum  sententiarum 
collisione  terrebor.  Solebam  ipse  meis  viribus  in  altum 
niti,  et  nunc  altius  brachia  iactando,  nunc  poste  for- 
tuito subnixus  per  obstantes  fluctus  fessum  ingenium 
librare,  ita  quidem  ut  saepe  cum  Petro  mergi  incipiens 
exclamarem:  Domine,  salvum  me  fac,  et  ipse  secum, 
Christo  manum  supplicibus  porrigente,  consurgerem. 
Hos  inter  aestus  puppim  tu  mihi  praevalidam  et  naucle- 
rum industrium  destinasti  divini  ingenii  Augustinum  , 
cuius  opus  immensum  quod  vulgo  tres  in  partes,  apud 
quosdam  plurifariam  divisum  multis  et  magnis  volumi- 
nibus continetur,  et  totum  uno  volumine  comprehen- 
sum et  a te  mihi  transmissum  laetus  stupensque  su- 
scepi et  dixi  mecum:  non  est  inertiae  locus:  si  quid 
otii  supererit  iste  discutiet:  magnus  adest,  et  magno 
curandus  impendio  dormire  totis  noctibus  non  sinet. 
Frustra  palletis  aut  connivetis  oculi;  vigilandum  est, 
lucubrandum  est.  Frustra  quietem  meditamini , labo- 
randum est.  Verum  dicam:  nemo  ex  amicis  illum  sine 
admiratione  rospexit,  cunctis  una  voce  teslantibus , 
nunquam  se  librum  tanti  corporis  vidisse;  quod  de  me 
ipse  profiteor  rerum  talium  haud  ultimus  inquisitor:  nec 

mole  litterarum  quam  sensuum  ubertate  maius  opus. 
Monstrum  est  cogitare,  quantus  ille  vir  ingenio,  quan- 
tus studio  fuit.  Unde  ille  fervor  scribendique  impetus 
sancto  viro?  Illa  rerum  divinarum  notitia  terrenis  diu 
primum  illecebris  capto?  Illa  demum  laborum  patientia 
seni?  Illud  otium  episcopo?  Illa  romani  eloquii  facultas 
Afro  homini?  Quamvis  ut  idem  etiam  quodam  loco 
clare  innuit,  sua  aetate  Afri  quidam  latinis  litteris  ute- 
rentur: de  quo  perproprie  dictum  putes,  quae  ipse  de 
Marco  Varrone  dixit  Terentianum  sequens:  vir  inquit 
doctissimus  undecumque  Varro  qui  tam  multa  legit,  ut 
aliquid  ei  scribere  vacavisse  miremur:  tam  mulfa  scri- 
psit, quam  multa  vix  quemquara  legere  posse  creda- 
mus. Sed  ut  alia  omittam  eiusdem  ingenii  monumenta, 
seu  quae  multa  sunt  mihi,  seu  quibus  adhuc  careo , el 
rursum  seu  quae  retractationum  suarum  libris  idem 
ipse  commemorat,  seu  quae  ibi  vel  oblita  forte,  vel  ne- 
glecta, vel  nondum  scripta  praeteriit,  ad  quae  omnia 
relegendum  vita  humana  vix  sufficit,  quis  etiamsi  nil 
aliud  egisset,  unum  hoc  scribere,  potuisse  non  stupeat? 
Nullum  unum  et  unius  opus  hominis  latinis  editum 
litteris  huic  magnitudine  conferendum  scio,  nisi  forte 
sit  alter  eiusdem  liber  in  epistolas  Pauli,  quod  nisi 
fallit  aestiraatio  frustraturque  memoria  prope  ad  eam- 
dem  litterarum  congeriem  videtur  accedere,  vel  Titi 
Livii  romanarum  rerum  liber  ingens,  quem  m parjes 
quas  decades  vocant  non  ipse  qui  scripsit,  sed  fasti- 
diosa legentium  scidit  ignavia.  Huic  tali  amicitiae  tuae 
dono  praeter  eam  quam  loquor  magnitudinem  et  libri 
decor  et  vetustioris  litterae  maiestas,  et  omnis  sobrius 
accedit  ornatus,  ut  cum  oculos  ibi  figere  coeperim  siti- 

eulosae  hirudinis  in  morem  nequeam,  nisi  plenos  avel- 
lere: ita- saepe  mihi  dies  impransus  praeterlabi  tu  r , nox 
insomnis.  In  quo  quidem  delectationi  meae  quam  iam 
fere  unicam,  nec  nisi  ex  litterarum  lectione  percipio, 
quantum  hac  tua  liberalitate  sit  additum,  non  facile 
vulgus  existimet,  cui  extra  corporeos  sensus  nulla  vo- 
luptas est:  tu  vero  perfacile,  neque  mirabere  libri  huius 
adventum  me  sitienter  atque  anxie  expectasse.  Scis  ut 
cupiditati  longa  brevitas,  festinatio  tarda  est.  Quod  si 
apud  Nasonem  amantis  insani  verbum  est: 

Septima  nox  agitur,  spatium  mihi  longius  anno 

quid  mihi  visum  putas  cui  inter  expectandum,  ut  ex 
persona  alterius  ait  idem: 

Luna  quater  latuit,  toto  quater  orbe  recrevit? 

Solet  honesta  cupientium  flamma  serenior  esse  non  se- 
gnior. Consulto  tamen  actum  rcor,  non  quidem  abs  te 
qui  in  mittendo  multam  solicitudinem  habuisti,  a for- 
tuna potius,  ut  ipsa  dilatio  desiderio  meo  calcar  mune- 
rique tuo  gratiam  cumularet.  Pro  quo  tibi  grates  meri- 
tas agendi,  ne  forte  putes  quod  huius  epistola?  con- 
textus aut  dies  unus  modum  statuat,  non  alium  scito 
quam  legendi  vivendique  finem  fore.  Vale,  nostri  me- 
mor. 

EPISTOLA  IV. 

FRANCISCUS  PETRARCA  IOHANNI  DE  CERTALDO  S.  P.  D. 


Gratias  agit  de  quibusdam  Marci  Varronis  et  Marci  Tullii  Ciceronis 
operibus  quorum  comparationem  instituit. 


Stilum  meum  obsequiis  tuis  vinci  video.  Multo  ego 
prius  gratiarum  quam  tu  gratarum  rerum  actione  de- 
fatiger. Recepi  ecce  iterum  a te  librum  ex  Varronis  ac 
Ciceronis  opusculis  eximiis  prorsus  et  raris,  quibus 

nihil  animo  meo  gcatius,  nihil  optatius,  nihil  demum 

> 

poterat  advenisse  iucundius.  Accessit  ad  libri  gratiam 
quod  ntanu  tua  scriptus  erat.  Quae  res  sub  oculis  meis 
inter  illos  duos  tantos  heroas  linguae  latiae  te  medium 
fecit.  Nec  vero  te  magnis  nominibus  inseri  pudeat 

Nec  te  poeniteat  calamo  trivisse  libellum , 

ut  ait  ille.  Etsi  enim  tu  alios  mireris,  quos  studiorum 
mater  omnium  tulit  antiquitas,  idque  iure  tuo  facias, 
cuius  sit  proprium  et  mirari  quae  vulgus  despicit,  et 
despicere  quae  miratur:  venient  tamen  qui  te  forsitan 
mirentur,  nempe  quem  iam  nunc  mirari  incipit  invidia, 
et  claris  semper  ingeniis  ingrata  praesentia,  quam  multa 
quoque  subripuisse  veteribus  non  ignoras,  quae  sensim 
postea  restituit  hac  una  in  re  iustior  et  incorruptior 
sequens  aetas.  Egisti  autem  optime  qui  illos  iunxeris  , 
quos  patria,  tempus,  ingenium,  amor,  studia  coniun- 
xerunt.  Amarunt  se  illi  cultu  mutuo,  multa  sibi  invi- 
cem, multa  de  alterutro  scripsere;  unus  amborum  ani- 
mus, praeceptorque  unus  fuit;  in  eisdem  scholis  milita- 

runt,  in  eadem  republica  versati  sunt,  non  eisdem  ta- 
men bonorum  gradibus,  altiusque  ascendit  Cicero.  Quid 
multa?  Bene  concorditerque  cohabitabunt.  Et,  crede 
mihi,  paucos  tales  iungere  poteras  ex  omnibus  saeclis 
ac  gentibus,  licet  ille  doctior,  ille  disertior:  sequor  fa- 
mam: denique  si, loqui  ausim,  ac  quis  deorum  quisve 
hominum  non  dicam  inter  tantas  me  iudicem  partes 
statuat,  sed  ultro  iudicare  ausum  inoffensis  auribus  au- 
diat, quando  tamen  ita  fert  animus  loquar,  ut  tibi  uni 
in  sinistram  aurem  insussurrem,  quicquid  id  est.  Cum 
equidem  magni  ambo,  aut  me  amor  et  familiaritas  fal- 
lunt, aut  omni  ex  parte  maior  est  Cicero.  0 quid  dixi? 
quorsumve  et  praerumptum  in  locum  prodii?  Sed  dixi; 
sed  prodii;  atque  utinam  non  minus  audaciae,  quam 
indicii  discrimen  adierim.  Vale. 


EPISTOLA  V.  • 

FRANCISCUS  PETRARCA  GERARDO  FRATRI  S.  P.  D. 

Mittit  Augustini  Confessiones,  multaque  disserit  de  mendosa 
librorum  lectione. 

Promissum  Augustini  Confessionum  librum  cum 
his  litteris  ad  te  misi,  quem  correctissimum  forsan  spe- 
ras eo  quod  meus  fuerit:  sic  enim  tibi  persuasum  scio, 
me  plus  aliquid  esse  quam  vulgus.  Id  in  aurem  tibi 
persuasor  optimus  amor  eloquitur.  Noli  sic  frater  opi- 
nari: noli  quaeso  te  fallere,  neque  te  ab  alio  falli  sinas. 
Si  tibi  hoc  amor  dicit  mendax  est:  si  alius,  ignarus  mei 
est:  si  tu  ipse,  possem  tibi  credere  nisi  amares.  Quid 

ergo?  De  me  mihi  credam,' qui  etsi  me  amem,  tamen 
ignorantiam  meam  odi,  interqile  odium  et  amorem 
temperatam  sententiam  ferre  queo.  Quid  vero  pronun- 
ciem  expectas?  Unus  ex  multis  adhuc  sum,  quamvis 
summo  studio  nitar  assidue,  ut  sim  unus  ex  paucis. 
Quod  si  accidat,  bene  erit  feliciterque  laboravero:  alio- 
quin  vulgi  aciem  nisu  saltem  et  voluntate  trascendero. 
Et  quando,  inquis,  hoc  tibi  futurum  spondes,  si  nondum 
est,  cum  quidquid  esse  debueras  iam  nunc  sis?  Care 
frater,  quaerendae  sapientiae  ac  virtuti  nulla  non  aetas 
apta  est.  Quandocumque  fuerit  serum  esse  non  poterit, 
modo  sit.  Et  de  me  quidem  hactenus.  Quid  de  aliis  di- 
cam, qui  non  persuasione  benevola,  sed  veri  incorrupto 
iudicio  docti  sunt?  Rarum  semper,  nostra  autem  aetate 
rarissimum  genus.  Sed  ne  ab  illis  quidem  semper  cor- 
rectos ad  unguem  codices  expectes.  Maiora  quaedam  et 
laudabiliora  pertractant.  Non  calcem  temperat  archite- 
ctus, sed  iubet  ut  temperetur;  non  gladios  acuit  dux 
belli,  non  magister  navis  malum  dedolat  aut  remos : 
non  tabulas  Apelles,  non  ebur  Polycletus,  non  Phidias 
marmora  secabat.  Plebeii  opus  ingenii  est‘  praepa- 
rare, quod  nobile  consumet  ingenium.  Sic  apud  nos 
alii  membranas  radunt,  alii  libros  scribunt,  alii  corri- 
gunt, alii,  ut  vulgari  verbo  utar,  illuminant,  glii  ligant  et 
superficiem  comunt.  Generosum  ingenium  altius  aspi- 
rat, humiliora  praetervolans.  Itaque  sic  habe;  saepe  ut 
agros  divitum,  sic  libros  doctorum  hominum  incultio- 
res esse  quam  reliquos:  copia  nempe  securitatem,  se- 
curitasque segnitiem,  segnities  situm  parit.  Sic  poda- 
grici callem,  quem  frequentare  habent,  offensae  licet  fa- 
cilis aut  paventes  aut  memores,  minutissimis  quoque  la- 

pillis  expurgant,  cum  sani  pedes  acuta  etiam  saxa  con- 
temnant. Sic  valetudinarii  fenestrellam  omnem  vitro 
sepiunt,  cum  bene  valentes  aer  liquidus  et  gelidi  flatus 
mulceanl  aquilonis.  Sic  igitur  idiotae  quos  syllaba  una 
vel  littera  saepe  diu  tenuit  perplexos,  omnia  accuratis- 
sime ne  quid  tale  iterum  patiantur,  emendant,  quod 
ingenio  fidentes  et  maioribus  intenti  xiegligunt.  Et  haec 
quidem  in  commune  dixerim.  De  libro  autem  hoc  quid 
speres  ipsa  te  libri  facies  monebit.  Novus  et  nudus  est 
et  nullo  correctoris  dente  percussus.  Familiaris  illum 
meus  scripsit,  quem  mecum  intra  tuum  limen  anno  al- 
tero vidisti,  iuvenis  digiti  quam  ingenii  melioris.  Negle- 
ctam tamen  orthographiam,  potius  quam  insignes  defe- 
ctus invenies.  Denique  forte  aliquid  occurret  quod  intel- 
lectum exerceat,  quod  impediat  nihil.  Perlege  et  insiste: 
accensum  liber  hic  animum  inflammabit,  qui  algentes 
accenderet.  Videbis  quod  de  Biblide  habetur  in  fabulis, 
Augustinum  nempe  in  fontem  devotissimarum  lacrima- 
rum esse  conversum:  quem  precare,  oro  te,  ut  commu- 
nem dominum  pro  mc  roget.  Quid  multa?  Et  tibi  inter 
legendum  fluent  lacrimae,  et  legendo  flebis,  et  flendo 
laetaberis,  dicesque  te  in  his  litteris  vere  ignitum  elo- 
quium et  sagittas  potentis  acutas  cum  carbonis  desola- 
toriis invenisse.  Vale. 

Mediolani,  VII.  Kal.  Maias,  ad  vesperam. 

FK  ASCISCES  PETII  ARCA  FORENSI  PLERA  INO  S.  P.  P. 

Amicorum  dulces  osse  obiurgationcs. 

Querelas  tuas,  optime  vir,  cunctis  mihi  blanditiis 
dulciores  elegantissimus  stilus  explicuit.  Mira  rerum  et 
infinita  diversitas  ac  stupenda  prorsus  alternatio,  dul- 
cia ex  persona  nonnunquam  amarescere,  atque  amara 
dulcescere.  Quae  in  speciebus  quidem  aliis  atque  aliis 
non  miramur.  Quis  enim  miretur  agnum  mitem  et  in- 
nocuum, rabidum  ac  rapacem  lupum,  ferum  et  indomi- 
tum leonem?  Ursus,  aper,  pardus,  tigris,  etsi  naturae 
omniparentis  imperio  coeant,  et  coniugio  delectentur, 
dilectae  tamen  consorti  blandiuntur  horrifice  et  leti  tri- 
ste nescio  quid  auribus  hirsutis  murmurant.  Contra  au- 
tem philomela  direpto  tristior  nido,  dulce  quiddam  et 
amoenum  gemit,  et  cycni,  ut  aiunt,  vicina  morte  suavis- 
simus est  concentus.  Talia  vero  in  una  eademque  spe- 
cie sine  stupore  non  cernimus.  Quis  enim  non  miretur 
esse  quorumdam  hominum  molestas  rancidasque  blan- 
ditias, quorumdam  hybleis  favis  dulciora  convicia? 
Utriusque  rei  exemplum  non  longe  quaesitum  dabo.  Est 
mihi  seniculus  quidam  domi  qui  licet  in  extremo  habi- 
tabilis zonae  natus,  ultra  quam  homines  non  sunt,  ipse 
tamen  homo  est,  hominisque  animam  et  effigiem  habet, 
sed  adeo  nihil  humani  risus,  ut  dum  blandiri  incipit 
aut  ursinum  saeviat,  aut  aprinum  nescio  quid  infrendat; 
adeo  denique  tetrici  moris  est,  penitusque  barbarici,  ut 
et  quodam  modo  lambendo  mordeat,  ut  de  eo  perpro- 

pric  dictum  putes  non  illud  eximii  prophetae  fluit  ut 
ros  eloquium  eius,  sed  illud  comici  poetae  lapides  loqui- 
tur: lapides,  inquam,  meros  atque  durissimos  quibus  ce- 
rebrum incredibiliter  excutit  et  obtundit,  foedoque  to- 
nitru coelum  omne  contristat.  Ex  diverso  autem  sunt 
amici,  pretiosa,  grata  et  immarcescibilis  supellex  qui 
me  castigando  et  iurgando.  permulceant.  Horum  unus 
es  tp,  cuius  mellifluae  querelae  multa  me,  fateor,  resper- 
sere dulcedine;  tam  suaviter  et  amice  hinc  fortunam 
tuam,  hinc  duritiem  meftm  defles:  melius  mihi  crede 
segnitiem.  Absit  enim  ut  aut  immemor  tui  sim,  aut 
oblitus  mei.  Memini  primordiorum  amicitiae  nostrae, 
quae  tu  mihi  velut  oblita  in  faciem  obiicis  commemora- 
tione tam  dulci  ut  gaudeam  reus  esse;  et  quamvis  no- 
lim iustam  tibi  querelae  materiam  praebuisse,  velim  ta- 
men aliquid  accidisse  quod  querereris.  Prodest  interdum 
irritari  animos,  et  saepe  parvae  species  offensae  magnae 
causa  virtutis  fuit.  Mullis  vocem  extorsit  indignatio  et 
dolor  et  metus.  Nisi  Cyri  miles  iit  Croesum  violentus 
irrueret,  Atys  Croesi  filius  perpetuo  mutus  foret.  Ego 
quOque  te  loqui  silentio  meo  feci,  quod  sermone  forsitan 
non  fecissem.  Enimvero  te  locutum  gaudeo:  taciturni- 
tatem vero  meam  molestam  tibi  fuisse  doleo.  Curabo  ne 
unquam  amplius  molesta  sit,  neu  aliquando  vel  frustra 
mihi  scripsisse  videaris,  vel,  si  nihil  scripseris,  possis 
sive  in  propriis,  sive  amicorum  saltem  in  litteris  te 
praeterituro  lamentari.  Hactenus  ergo  da  veniam  calamo 
attrito:  ignosce  digitis  fatigatis:  parce  animo  occupato  , 
ct  vale. 

Mediolani,  litibus  Martiis. 

' - EPISTOLA  VII. 

FKANCISCUS  PETU.UlCA  EfiANCISCO  PltlOlll'  SS.  APOSTOLORUM. 
Laudat  cius  scribendi  elegantiam  et  simplicitatem. 


Tumultuariam  et  festinatam  epistolam  tuam  legi, 
quae  non  minus  ideo  grata  oculis  meis  atque  animo, 
sed  prope  gratior  fuit.  Talis  illa  mihi,  qualis  amanti 
cupido  incomptior  amica.  Suspiravi  et  dixi:  quaenam 
haec  esset  si  speculum  aspexisset.  Ipsa  se  forte  dum  a 
prandio  consurgis,  Cerere,  ut  iocando  ais,  Liberoque 
certantibus,  raptim  quotidiana  veste  suffarcinatam,  et 
sic  ad  me  venire  iussam  affirmabat.  Contra  autem  sti- 
lus sobrium  et  impransum  profitebatur  auctorem;  nihil 
modestius,  nihil  abscissius;  matura  pro  tempore  sen- 
tentiarum gravitas,  dulcis  et  ingenua  frons,  verborum 
multus  subito  deprehensus  decor,  pudor  et  tremor  vo- 
cis, et  capillus  impexus,  et  discinctus  sinus,  et  pes  nu- 
dus, et  toga  fortuita.  Saepe  magni  cultus  loco  fuit  habi- 
tus neglectior.  Talis  Cleopatra,  sparsa  caesarie,  Caesareum 
animi  robur  inflexit.  Talis  Phaedrae  oculos  rigor  movit 
Hippolyti  et  coma  sine  arto  posita  et  levis  ore  pulvis 
egregio.  Talem  fuigse  Sophonisbam  reor,  dum  Masinis- 
sam caepit  victa  victorem,  quod  in  Africa  oiim  gestum 
nunc  in  Africae  nostrae  libris  patheticae  materiae  funda- 
mentum est.  Talis  puto  Lucretia  erat  dum  Sexti  Tar- 
quinii pectus  accendit,  unde  regnorum  finis  et  romanae 
libertatis  exordium  fluxit.  Quae  quamvis  ita  se  habeant, 
est  tamen  familiaris  mos  iste  formosis  de  deformitate 

conqueri;  adeo  nihil  excelsura  est  animo  summa  vol- 
venti donec  pervenerit  quo  suspirat.  Epistolam  quidem 
illam  inter  temporis  angustias  scriptam  nihil  nisi  bre- 
vitas indicio  est.  Non  soles  mecum  verborum  esse  tam 
parcus.  Sed  ne  illius  eximiam  brevitatem  multiloquio 
premam,  quidquid  hodie  mconomicum  mihi  domus  attu- 
lit, seorsum  altera  perleges  papyro.  Ita  enim  ab  eo 
studio  semotus  sum,  ut  neque  me  digna  censeam,  ne- 
que quodammodo  mea  putem  quaecumque  de  domesti- 
cis curis  scribo,  quamquam  ibi  praecipua  mentio  sit  li- 
brorum, quorum  me  anxio  avidum  non  negabo.  Hic 
me  affectus  a iuventule  prosequitur.  Ineptum  fortasse 
dioat  aliquis.  Quid  enim  stultius  quam  solicite  quaere- 
re, quo  parto  uti  nescias?  Quasi  non  iure  optimo 
Flaccus  irrideat: 

Si  quis  emat  citharas,  emptas  comportet  in  unum 

Nec  cithara;  studio  nec  Musa;  deditus  ulli. 

Nosti  caelera,  locum  tenes.  Si  quod  sane  mihi  cum  li- 
bris potest  esse  commercium,  hunc  in  me  affectum  non 
mirabitur  quisquis  Ciceronis  epistolas  aliquando  perle- 
gerit, ubi  vir  ille,  cuius  ex  iDgenio  velut  e fonte  pu- 
rissimo atque  plenissimo  fluebat  quidquid  est  pene  li- 
brorum illustrium,  quo  vetus  latinitas  glorietur,  libros 
tamen  alienos  non  appetere  videtur  sed  ardere.  Hacte- 
nus haec.  Epistolas  quidem  meas  aliquot  luo  sub  no- 
mine descriptas  ad  te  non  pervenisse  scio.  Facit  hoc 
mihi  quorumdam  importunitas  atque  improbissima  lit- 
terarum sitis,  qualem  pati  solent  qui  febribus  mstuan- 
tes  limphis  inhiant  nocituris.  Quidquid  ergo  cuique  exci- 
dit sitienter  intercipiunt,  nec  studiosorum  abstinent 

iniuriis,  dura  ardenter  hauriant  quod  tepide  digestum, 
sibi  atque  aliis  nauseam  ferat;  quos  ego  non  tam  litte- 
ratos quam  litteratores  voco,  frivolos  et  inanes,  et 
ut  ait  poeta: 

Non  aequo  foedere  amantes. 

Sic  iniquo  sidere  nati,  amantesque  semper  nec  amati 
profugas  litteras  insectantur.  Sed  de  his  satis  superque 
dictum  est.  Epistolarum  illarum  quasdam  iterum  ad  te 
mitto,  non  tam  quia  necessariae  tempestivaeque  sint, 
quam  ut  in  otio  meo  saepe  me  tui  memorem,  imo  vero 
nunquam  prorsus  immemorem  scias.  Vale. 

Mediolani,  Kal.  Aprilis:  propere. 

EPISTOLA  VIII. 

FRANCISCUS  PETRARCA  FR.ANCISCO  PRIORI  SANCTORUM 
APOSTOLORUM  S.  P.  D. 

Se  in  epistolis  familiaribus  de  sermonis  elegantia 
non  esse  solicitum. 


Credes  me  quoque  solicitum  comendis  epistolis 
qui  post  dies  hanc  aut  suscipiam,  aut  tibi  ingeram  cu- 
ram, et  quasi  lascivior  adolescens  nou  tantum  vultus 
in  speculo  sed  terga  contempler.  Crede  mihi,  non  sum; 
nihil  minus:  magna  mihi  ex  parte  ditabitur  quidquid  ad 
amicos  loquor.  Spero  me  illis  notum,  nec  placere  de- 
spero, licet  incomptum.  Debiliter  amat,  quem  dilecta; 
capillus  incultior  offendit.  Ab  aliis  autem  veniam  expe- 

to.  Si  coguent  quis  et  cui  et  quid  loquar,  forsan  qua- 
liter non  curabunt.  Fugio  ego  supervacuum  laborem: 
necessario  si  sufficiam  satis  erit.  Profecto  autem  magnus 
amor  artificiosa  eloquentia  non  eget,  Cui  non  diserta 
visa  est  amica?  Quem  non  delectat  dum  balbutit  infans 
filius?  Postremo  quis  a se  dum  secum  ipse  loquitur 
ornatum  quaerit?  At  vetus  est  verbum:  amictis  alter 
efjo,  de  quo  eleganter  Cicero:  Quid  dulcius  quam  habe~ 
re,  cum  quo  omnia  audeas  sic  loqui  ut  tecum?  Nemo 
igitur  exigat  ab  amico  quod  a se  non  exigit  i alioquin 
non  sic  cum  amico  loquitur  ut  secum.  Equidem  sic 
mihi  omnis  amici  sermo  probatur  ut  proprius,  nec 
sermo  tantum,  sed  silentium  et  nutus.  Quid  enim  refert, 
modo  quid  ille  velit  inlelligam,  aut  quid  nolit,  cum 
quo  idem  velle  et  idem  nolle  disposui?  Amici  mei  elo- 
quentiam si  adsit  amplector,  sicut  eiusdem  reliquas  seu 
gratias  seu  virtutes,  sed  ita  illam  expeto  quod  amici 
ut  animum  sic  et  linguam  ornatam  velim,  non  quod 
delicatas  cum  amicis  aures  habeam.  Malim  amicum  fa- 
cundum esse  quam  balbum,  quippe  et  sanum  malim 
quam  aegrotum,  formosum  praeterea  quam  deformem  , 
non  quod  aegrum  deformemque  minus  amem,  sed  quod 
sano  formosoque  magis  gratuler.  Sic  ditem  illum  potius 
eligam  esse  quam  pauperem,  ita  tamen  ut  non  inde 
praedam  mihi  cogitem,  sed  copiam  illi,  mihi  gaudium, 
sine  quo  amici  prosperitas  esse  non  possit.  Virtus  est 
amicitiae  fundamentum,  ad  quam  servandam  nihil  re- 
quiritur praeter  mutuam  charitatem.  Ea  simplex  et  nul- 
lis fucis  illita  est,  nil  quaerit  exterius.  Et  si  multa  non 
quaerenti  obveniant  (quis  enim  amicitiarum  commoda 
atque  oblectationes  enumeret?)  charitas  tamen  stimulos 

non  requirit:  sese  contenta  est,  ipsa  sibi  calcar  et  prae- 
mium. Si  quid  uberius  obtigerit  non  amicitiae  laus  fue- 
rit, sed  fortunae:  sicut  non  melior  piscator  est  sed  for- 
tunatior, cui  in  visceribus  capti  piscis  iaspis  inventus 
est,  nec  venator  fuit  melior  qui  avorum  temporibus  sub 
Arctoa  plaga,  si  tamen  vera  fama  est,  cervum  torque  au- 
reo circa  collum  coepit,  in  quo,  ut  perhibent,  vetustissi- 
mis litteris  scriptum  erat:  nemo  me  capiat,  quepi  Iulius 
Caesar  liberum  esse  iussit.  Aliud  agebat  agricola,  cui 
sub  Ianiculo  terram  molienti  septenos  libros  graecos  ac 
latinos,  et  Numae  Pompilii  regis  bustum  casus  obtulit. 
Saepe  me  'vineae  fossor  Romae  adiit  gemmam  antiqui 
temporis,  aut  aureum  argenteumque  nummum  manu 
tenens,  nonnunquam  rigido  dente  ligonis  attritum,  sive 
ut  emerem , sive  ut  insculptos  eorum  vultus  agnoscerem. 
Fortunatus  saepe  architectus,  dum  fundamento  stabili 
sedem  quaerit,  urnam  auream  defossamque  sub  terram 
Teperit  thesaurum.  Quisquam  ne  horum  adventitio  lu- 
cro famam  suae  artis  aut  ingenii  consecutus  est?  Fortu- 
nae dona  sunt  haec  non  hominum  laudes:  multoque  di- 
gnius habet  artificis  nomen,  quem  rite  omnia  facientem 
vipera  cavernis  lapsa  deterruit,  quam  is  quem  temere 
cuncta  miscentem  latentis  auri  fortuitus  fulgor  laeta  admi- 
ratione suspendit.  Idem  in  amicitiis  dicendum  est.  Elegi 
amicum  prudenter,  amavi  ferventer,  colui  diligenter, 
fidem  ad  extremum  praestiti.  Haec  mihi  amicitia  labores 
attulit,  curas  atque  pericula:  nullus  hic  error  amicitiae, 
sed  fortunae  est.  Ille  idem  praestitit,  sed  ob  eam  ipsam 
amicitiam  honore  auctus,  aere  ditatus  est.  Iam  dixj  for- 
tunatior fortasse,  non  melior  est  amicus.  Alter  autem 
amicitiam  simulavit  fidemque  dum  fingeret  invenit, 

commoda  hinc  multa  percipiens.  Nam  utilitates  quidem, 
ut  ait  apud  Ciceronem  Laelius,  etiam  ab  his  percipiun- 
tur saepe,  qui  simulatione  amicitiae  coluntur,  et  obser- 
vantur temporis  causa.  Quid  de  hoc  sentiam,  queris? 
Fuci  callidum  venditorem  et  mendacio  feliciter  usum 
dicam;  quod  amicitiam  spectat,  impostoris  illi  nomen 
attribuam,  non  amici.  In  amicitia  enim,  ut  ibidem  ait 
idem,  njhil  fictum  est,  nihil  simulatum k et  quidquid 
est,  idem  est  verum  et  voluntarium.  Haec  igitur  sum- 
ma est:  in  amicitia  sola  amicitia  quaerenda.  Verus  ami- 
cus nihil  nisi  amicum  cogitat.  Quod  si  me  semper  ami- 
cis praestitisse  et  ab  illis  praestitum  mihi  scio , neque 
quam  remitto  aliis,  a me,  in  familiaribus  praesertim  epi- 
stolis, eloquentiam  flagitari,  neque  mihi  vitio  verti  cre- 
dam si  cum  amicis  sic  locutus  inveniar  ut  mecum. 
Quae  res  mihi  tantum  incuriositatis  attulit,  ut  non  ver- 
borum modo  sed  rerum  quoque  negligens  fiam.  Undo 
me  fateor,  ut  incidenter  hoc  dixerim,  nonnunquam  in- 
constantiae notatum  ab  his  quibus  videretur  etiam  ami- 
cis colloquentem  sic  librare  omnia  debere,  ut  nihil  vel 
in  oratione  sit  varium  vel  in  rebus.  Quale  est  enim,  in- 
quiunt, amico  quidquam  loqui  aut  aliquid  velle  hodie, 
cuius  contrarium  cras  loquaris  aut  velis?  Firmandum 
ergo  animum  et  tum  demum  amicis  aperienda  consilia. 
Hinc  enim  ct  verborum  et  actuum  uniformitas  conseque- 
tur.  Quod  alibi  quidem  utiliter  praecipi  non  nego;  sed 
in  amicitia  nimis  vafre.  Ita  illis  respondeo  (nam  et 
adhuc  subiudice  lis  est,  et  te  arbitrum  non  recuso)  me, 
quod  saepe  iam  dixi,  omnia  cum  amicis  ut  mecum  lo- 
qui, inccum  vero  non  tantum  examinata  et  approbata, 
sed  ambigua  saepius  et  incerta  tractare,  et  haesitare,  et 

consultare,  et  ratiocinando  ad  verum  niti.  Itaque  quod 
deliberantis  est  proprium,,  modo  hanc,  modo  illam  pla- 
cere sententiam,  quod  suo  etiam  laudato  duci  Virgilius 
idque  non  semel,  dedit: 

Atque  animum  nunc  huc  celerem,  nunc  dividit  illuc 

In  pariesque  rapit  varias  pcrquc  omnia  versat. 

i 

Quod  si  ad  amicos  firmata  tantum  et  consignata  retulero, 
cautius  id  forte  videbitur,  et  constantiae  inanem  titulum 
aucupanti  electionis  ratio  constabit.  Verum  enim  vero 
non  id  est  amicos  consiliorum  participes  habere  sed 
conscios.  Ego  non  electiones  modo,  sed  cogitatus  mo- 
tusque animi,  quos  primos  vocant,  ad  amicos  referam.* 
neque  rerum  summas  atque  exitus,  sed  particulas  at- 
que primordia  et  progressus  et  quidquid  mihi  per  no- 
ctem obrepserit,  amicis  obviis  primo  mane  narrabo.  Si 
ad  mensam  eunti  quid  aliud  visum  erit,  surgens  ami- 
cis dicam,  et  pugnare  sententias  gaudebo  dum  melior 
vincat,  quod  facilius  fiet,  si  ab  ipsis  initiis  amicorum 
fides  in  partem  consilii  sit  admissa.  Haec  et  his  similia 
cum  srnpe  pro  quotidiani  moris  excusatione  dixissem , 
forte  accidit  ut  in  epistolas  Ciceronis  inciderem,  librum 
magnum  multaeque  varietatis  atque  huiuscemodi  fami- 
liaribus plenum  refectumque  colloquiis.  Ibi  excusatio- 
nem similem  legi,  et  delectatus  sum,  nescio  qua  vel 
ingenii,  quod,  ut  optare,  sic  sperare  utinam  liceret,  vel 
ipsarum  rerum  sola  similitudine  me  dixisse  quod  tanto 
ante  magnus  ille  vir  dixerat,  cum  adhuc  (Deum  testor) 
ab  illo  dictum  esse  nescirem,  et  secum,  ut  in  quodam 
loco  ait  idem,  in  eadem  incidisse  vesligia.  Quod  ut 
clarius  fiat,  ipsa  Ciceronis  verba  subiiciam,  qui  ad  At- 

ticum  scribens  cum  saepissime  variasse l,  adiecit  el 
quasi  ad  seipsum  loquens:  Anne  igitur,  inquit,  senten- 
tiam mutas?  et  respondet  ut  dixi.  Ego  lecum,  inquit, 
tamquam  mecum  loquor.  Quis  autem  est,  tanta  quidem 
dc  re,  quin  varie  secum  ipse  disputet.  Atque  huic  ra- 
tioni ille  aliam  accumulans:  simul  et  elicere  cupio  sen- 
tentiam tuam,  ait,  si  manet,  ut  firmior  sim,  si  mutata 
est  ut  libi  assentiar.  Quod  ultimum  me  non  tangit.  Non 
sum  tam  cautus;  nulla  mihi  in  amicitiis  ars,  nisi  ut 
valde  diligam,  valde  confidam,  nihil  fingam,  >nihil  oc- 
cultem, et  perinde  omnia  explicem  in  auribus  amico- 
rum, ut  in  animo  meo  sunt.  Sed  redeo.  Quamvis  ergo 
non  magis  aures  luas  quam  meas  circumvenire  propo- 
situm sit,  et  tamen  mihi  saepe  idem  efficacius  a me 
ipso  dicitur  quando  sic  dicitur  excitantibus  scilicet 
atque  pungentibus  Verbis,  quam  si  lentius  diceretur, 
tunc  amico  non. aliter  quam  mihi  mutata  ratione  con- 
sultum velim,  tunc  paulo  curiosior  in  sermone  sum 
excitandi  studio  non  fallendi  aut  inani  artificio  demul- 
cendi, Qualo  est  quod  dum  epistolam  quam  ad  te  pe- 
nullimam  scripsi,  tacitus  in  memoriam,  quod  esset  a 
me  festinanter  digressa,  reducerem,  nescio  quid  addi 
posse  visum  est,  quo  sonautior  sit  rotundiorque  sen- 
tentia. Id  tibi  seorsum  ut  in  animum  venit  scripsi : 
quod  si  probas  illic  inseres,  et  tua  manus,  nostro  funge- 
tur officio.  Vale. 

EPISTOLA  IX. 

HUNCISCUS  PETRARCA  FRANCISCO  PRIORI 
SANCTORUM  APOSTOLORUM. 

Quod  a paucis  in  patria  noscatur  eius  laudi  vertit. 


Quod  visum  fuit,  epistolae  tuae  respondi  et  misi  per 
fortuitum  quemdam  nostrae  Reipublicae  nuntium,  cum 
quo  multa  de  te,  in  quibas  illud  apprime  mihi  placuit 
quod  patriae  et  civibus  parum  notus,  eoque  mihi  notior 
clariorque  et  carior  es.  Semper  de  te  bene  speratvi : iam 
sperqrc  desino.  Spes  enim  incerti  venturique  boni  no- 
men; et  mihi  de  te  iam  nihil  incerti  est.  Epicurum  ac 
Democritum  studiosissimae  urbium  Athenae  famosos 
mundo  accolas,  sibi  autem  incognitos  habuere.  Mire- 
mur si  te  mercatrix  et  lanifica  nostra  non  noverit?  Ma- 
gnum locum  hactenus  in  nostra  amicitia  tenuisti.  En , 
quem  impossibile  arbitrabar  quod  alter  anteiret,  ipse 
te  praeis.  Ita  quidem  ille  me  de  te,  quem  facie  plane 
norat,  quasi  de  Dindamo  aut  Calano  Indorum  philoso- 
phis loquentem  audiit,  attonitus  atque  suspensus,  defi- 
xis in  me  oculis,  et  velut  horrore  novi  monstri  cuius- 
piam coram  extantis,  dum  non  tibi  sed  vero  adstipu- 
larer.  Ego  contra  stuporem  non  insulsi  hominis  stupe- 
bam, et  ut  dici  solet  in  sinu  tacitus  gaudebam:  et  ad 
me  identidem : quantus  est  ille  meus  cuius  hic  cum  la- 
tera viderit  verticem  certe  non  vidit!  Puto  nubibus 
cinctus  erat;  quod  excelsis  montibus  usuvenit;  imo 
vero  nubes  excesserat;  quod  si  Olympo  datur , quanto 
altior  illa  pars  animae  est  passionum  nebulas  super- 

gressa,  ubi  immota  serenitas  habitat,  quo  lippus  et 
multa  caligine  obsitus  popellus  frustra  suspicit?  Sed  ne 
mulla  de  hoc,  sic  tibi  persuade  ad  opinionem  meam, 
quam  iamdudum  impleveras,  laxandam  nullius  omnino 
facundiam  tantum  habituram  virium,  quantum  illius 
silentium  stuporque  habuit. 


EPISTOLA  X. 

FRANCISCIS  PETRARCA  FRANCISCO  PRIORI  SANCTORUM' 
APOSTOLORUM  S.  P.  D. 

De  legibus  conviviorum. 

Oh ! felix  laetumque  convivium  quod  tales  tamque 
unanimes  tres  amicos  apud  te  nostri  sub  adventum  nuntii 
festa  luce  contraxerat.  Marci  Varronis  de  lege  convivii  li- 
ber est,  ubi  illud  inter  mulla  praecipitur  ut  neque  plu- 
res  Musis,  neque  pauciores  Gratiis  sint  convivae,  ne  in 
alterum  extremorum,  aut  in  turbam  aut  in  solitudinem  res 
eat;  etsi,  iudice  mo,  semper  ad  solitudinem  vergendum. 
Nosti  quid  praeterea  convivalis  illa  lex  sanciat,  ut  sit 
omnibus  suis  numeris  convivium  absolutum.  Si  belli, 
inquit,  homunculi  collecti  sunt:  quod  ideo  dictum  puto 
quia  hominum  praepotentium  magnitudo  tranquillitati 
fere  semper  adversa  est,  non  aliter  quam  tumidi  ma- 
ris’fluctus.  Ad  haec  si  electus,  inquit,  locus,  si  tempus, 
si  apparatus  non  neglectus.  Illud  quoque  requiritur,  ut 
neque  loquacitate  turbidum,  neque  silentio  mutum  sit, 
sed  inter  utrumque,  et  confabulatione  iucunda,  cl  ser- 

mone  utili  amoenoque  sine  contentione,  sine  iurgio,  sine 
anxietate,  sine  molestia,  denique  dulci  convictu  et  affa- 
bilitate conditum..  Quae  dictu  levia  non  facile  rebus 
ipsis  implentur,  nisi  lenis  et  immota  serenitas  praeces- 
serit animorum  vultus  ac  verba  formantium.  Quid  de 
aliis?  Quam  famulis,  quam  convivii  domino  legem  po- 
nam, nisi  ut  illi  pauci,  humiles,  soliciti,  ille  vero  sit  lar- 
gus, sed  sobrius,  sed  laetus,  sed  modestus,  denique  cir- 
cumspectus, suavis,  urbanus,  disertus;  sed  qui  tacere 
noverit,  et  pro  qualitate  hominum  aut  temporum  aut 
locorum,  iactis  inter  convivas  verborum  seminibus  au- 
dire quid  alii  colloquantur?  Haec  et  si  quae  sunt  id  ge- 
nus nulla  ex  parte  prorsus  attico  vereque  philosophico 
convivio  tuo  defuisse  crediderim,  nisi  quod  tu  fortasse 
lautior  quam  rustica  nosset  antiquitas:  quamquam  tuas 
lautitias  eximia  sobrietate  et  modestia  plenas  sciam. 
Sed  ubi  ego  tunc  eram?  Eadem  certe  qua?  ut  abessem 
iusserat,  quo  uno  licuit  modo,  ut  ipse  quoque  praesens 
essem,  fortuna  providit:  quando  tunc  praecipue  caro 
caetui  meas  invexit  epistolas,  quibus  geminatum  gau- 
dium vestrum  scribis.  Credo  equidem,  neque  aliter  su- 
spicari fidelis  amicitiae  candor  sinit.  Vale. 

EPISTOLA  XI. 

FRANCISCUS  PETRARCA  FRANCISCO  PRIORI  SANCTORUM  . 
APOSTOLORUM  S.  P.  D.  1 

Librum  et  epistolam  mittit  ut  Iacobo  florentino  tradantur. 


Communis  amicus  an  nunc  etiam  Bononiae  sit,  igno- 
ro. Mallem  in  Academia  vel  Parnasso:  mallem  Platone 
vel  Homero  duce,  quam  Ulpiano  uti  vellet  aut  Scaevo- 
la, Pyeridumque  modis,  quam  legum  nodis  intenderet. 
Sed  vulgo  unus  obstare  nequeo.  Satis  sit  mihi  vulga- 
rium opinionum  evasisse  torrentem,  si  tamen  evasi,  et 
non  ipse  cum  millibus  mergor  ac  rapior.  Gratum  fateor 
mecum  meos  educere:  si  non  possum  salvis  gratulari, 
lugere  naufragos  non  vetor.  Coeterum  sive  ille  Bononiae 
nunc  etiam  degit  illa,  quae  omnibus  fere  studiis  par 
est,  discendi  cupidine,  sive  Florentiam  rediit  magnis 
Cisalpinae  Galliae  motibus  e studio  pulsus  in  patriam, 
quibus  per  bos  dies,  ut  vides,  non  sine  totius  prope 
Italiae  Germaniaeque  motu,  Ligurum  ac  Venetorum  po- 
tentissima  arma  miscentur,  quibusque  urbs  illa  misera- 
bilis olira  laetitiae  clarissima,  nunc  tristitiae  fusca  do- 
mus, graves  nuper  audaciae  poenas  tulit,  rebus  ipsis  et 
sanguine  proprio  experta,  quam  verum  est  illud  Cor- 
dubense  vulgatum,  quod: 

libertas  populi  quem  regna  coercent 
Libertate  perit : 

ubicumque,  inquam,  inter  hos  motus  ille  habitat,  cu- 
rabis ut  Ciceronianus  hic  libellus,  sive  quem  ab  illo 

quondam  te  praesente  suscepi,  ad  eumdem  quam 
primum  perveniat.  Ego  enim  rerum  dubius  hunc  ad 
te  potissimum  destinare  statui,  certus  tui,  quod  non 
temere  nidum  linquis , epistolamque  addidi  secum 
profecturam,  quia  per  armorum  strepitum  micantes- 
que  gladios  non  tuto  venturus  videbatur  incomita- 
tus et  inermis  Cicero,  vir,  ut  quidam  ait,  nihil  mi- 
nus quam  ad  bellum  natus;  quamquam  (si  iocari  cum 
defunctis  licet)  ille  forsan  haec  audiat  invitus,  quem  in 
epistolis  ad  Atticum  (mirum  dictu)  tanta  tenebat  cupi- 
ditas triumphandi.  Vale,  nostri  memor. 

Mediolani,  XVIII.  Kal.  Decembris. 


EPISTOLA  XII. 

FRANCISCUS  PETRARCA  IACOBO  FLORENTINO  S.  P.  D. 

Librum  Ciceronis  ab  eo  acceptum  et  a se  transcriptum  remittit. 

Cicero  tuus  quadriennio  et  amplius  mecum  fuit. 
Tantae  autem  dilationis  causa  scriptorum  haec  intelli- 
gentium  ingens  raritas  atque  penuria;  quam  iactura 
studiorum  incredibilis  consecuta  est,  dum  quae  natura 
obscura  erant,  intelligibilia  desierunt  esse,  novissime- 
que  neglecta  prorsus  ab  omnibus,  periere.  Ita  litterarum 
uberrimis  atque  dulcissimis  fructibus  et  ingeniorum  il- 
lustrium vigiliis  atque  laboribus  nostra  paulatim  saecula 
caruerunt,  quibus  an  excellentius  aliquid  in  terris  haud 
temere  dilfinierim.  Illud  fidentissime  dixerim  maiorem 
hanc  nostri  temporis  iacturam  aliquantoque  iustius  de- 

flendam,  quam  delphica  sedes  quod  siluit,  quo  Deorum 
singulari  quodam  dono  et  quo  nullum,  se  iudice,  maius 
esset,  Lucanus  saeculum  suum  caruisse  conqueritur. 
Quae  sedes  melius  omni  tempore  siluisset,  et  cum  in- 
cola suo  penitus  obmutuisset  Apolline,  qui  non  prophe- 
tae tantum  testimonio,  quoniam  omnes  Dii  gentium  dce- 
monia  sunt,  sed  proprio  etiam  ore  convincitur.  Siquidem 
interroganti  cuidam  quem  se  faceret  (quanta  veri  vis!), 
daemonem  se  esse  confessus  est.  Profecto  damnosius 
nemo  negaverit  dulci  solatio  litterarum  quam  perfldi 
ac  mendacis  daemonis  caruisse  colloquio.  Sed  relicta 
pereuntis  scientiae  querela,  ad  Ciceronem  tuum  re- 
deo, quo  cum  carere  nollem  et  poliri  per  scriptorum 
ignaviam  non  liceret,  deficientibus  externis,  ad  dome- 
stica vertor  auxilia,  fatigatosque  hos  digitos  et  hunc 
exesum  atque  attritum  calamum  ad  opus  expedio.  Et 
hunc  quidem  in  scribendo  morem  tenui,  quem,  si 
quid  tale  forsan  aggrediare,  tibi  quoque  notum  velim. 
Nihil  legi  nisi  dum  scriberem.  Quid  ergo,  dicat  aliquis, 
scribebas,  et  quid  scriberes  ignorabas?  Mihi  autem  ab 
initio  satis  fuit  nosse  quod  Tullii  opus  esset,  idque  ra- 
rissimum: procedenti  vero  per  singulos  passus  tantum 
dulcedinis  occursabat,  tantoque  trahebar  impetu,  ut 
legens  simul  ac  scribens  laborem  unum  senserim,  quod 
tam  velociter,  ut  optabam  calamus  non  ibat,  quem  ve- 
rebar oculis  anteire,  ne  si  legissem,  scribendi  ardor 
ille  tepesceret.  Sic  igitur  calamo  frenante  oculum  atque 
oculo  calamum  urgente  provehebar,  ut  non  tantum 
opere  delectatus  sim , sed  inter  scribendum  multa  di- 
dicerim memoriaeque  mandaverim.  Quo  enim  tardior 
est  scriptura  quam  lectio,  eo  altior  imprimitur  haeret- 

que  tenacius.  Fatebor  tamen : iam  eo  scribendo  perve- 
neram ut,  non  dicam  taedio  animi  (quid  enim  Ciceroni 
miniis  convenit'?),  sed  labore  manuum  victus,  susceptum 
consilium  non  probarem,  meque  iam  non  mei  negotii 
poeniteret;  dum  subito  ille  mihi  locus  allatus  est,  ubi  Ci- 
cero ipse  orationes  alterius  nescio  cuius  (sed  profecto  non 
Tullii;  unus  est  enim  ille  vir,  una  illa  vox,  unum  illud 
ingenium)  scripsisse  se  memorat.  Nam  quas  tu,  inquit, 
commemoras  Cassii  legere  te  solere  orationes  cum  otiosus 
sis,  eas  ego  scripsi:  et,  ut  solet,  cum  adversario  suo  io- 
cans  rudis  inquit  et  ferus  ne  omnino  unquam  essem  otio- 
sus. Quo  lecto  sic  exarsi  quasi  verecundus  miles  cari 
voce  ducis  increpitus,  et  mecum:  ergo  alienas  Cicero 
scripsit,  tu  Ciceronis  orationes  scribere  negligis  ? Hic 
animi  fervor,  hoc  studium,  hic  divini  honos  ingenii 
est?  His  actus  stimulis  processi  iam  propositi  certus, 
et  si  quid  ex  tenebris  meis  potest  splendoribus  illius 
facundiae  coelestis  accedere  , erit  hoc  forte  non  ultimum, 
quod  dulcedine  captus  inenarrabili  rem  suapte  natura 
taediosissimam,  scribere,  tam  alacriter  feci,  ut  vix  me 
fecisse  sentirem.  Nunc  ergo  iam  tandem  Cicero  tuus 
volens,  et  meo  nomine  tibi  gratias  acturus  ad  te  redit. 
Idem  apud  me  non  invitus  manet,  cui  hoc  familiariter 
imputem,  nulli  fere  omnium  qui  unquam  scripserunt 
me  tantum  fuisse  daturum,  ut  inter  tot  aculeos  huma- 
narum difficultatum  quos  prorsus  excutere  nequeo,  in- 
ter tot  studiorum  curas,  ad  quas  longa  etiam  brevis 
est  vita,  alienis  transcribendis  tempus  impenderem. 
Feci  forte  olim  tale  aliquid,  dum  clam  labentis  tempo- 
ris ditior  videbar,  quae  tamen  incertissimae  omnium 
fugacissimaeque  divitiae  sunt:  nunc  aperte  res  in  angu- 


Digitized  by  Google 


DE  [tEHUS  FAMLIAIRIDUS 


500 

stum  desinit:  non  est  vagandi  locus,  lam  necessariae 
utinamque  non  serae  parsimoniae  tempus  est.  Sed  tanti 
visus  est  Cicero,  cui  etiam  de  minimo  partem  darem. 
Vale. 


EPISTOLA  XIU. 

FR.YNCISCDS  PETRARCA  CROTO  BERGOMENSI  GRAMMATICO  S.  P.  D. 

Petii,  si  qu®  habeat,  scripta  Ciceronis,  quem  laudibus  effert. 

Fama  loquitur,  Ciceronem  inter  omnes  nunc  Italos 
familiarem  tibi  atque  hospitem  fore,  et  penes  te  permul- 
tos eosdcmque  perraros  illius  ingenii  libros  esse.  Oh! 
tanto  felix  hospite,  multo  certe  felicior  quam Evander  Al- 
cide. Quid  enim  Ciceronis  eloquio  par  herculeum  robur 
habet? 

Fixerit  leripedem  cervam  licet,  aut  Erymanthi 
Pacarit  nemora  et  Lernam  tremefecerit  arcu: 

quantumvis  labores  herculei  celebrentur , si  qui- 
dem profundius  verum  quaeras,  ille  eorpus  exercuit, 
hic  animum,  ille  lacertis  valuit,  hic  lingua,  ille  porten- 
torum apud  Graios,  hic  quo  nullum  pestilentius  mon- 
strum est,  magnus  apud  nos  ignorantiae  victor  fuit.  Sed 
ne  laudatissimi  hominis  in  laude  deficiam,  aut  fortasse 
tibi  notissimarum  rerum  exaggeratione  fastidio  sim,  a 
laudibus  versus  in  preces,  te  nunc  facie  licet  incognitus 
rogo  ut  me  quolibet  modo  visum  erit,  nisi  prorsus  in- 
dignum censes,  tanti  hospitis  participem  velis.  Nec  ille 
forte  limen  horruerit,  nec  tibi  pudori  fuerit  nostris  stu- 
diis auxilium  attulisse.  Qua  in  re  quod  huic  calamo  de- 
fuerit, communis  huius  amici  voce  supplebitur.  Vale. 

EPISTOLA  XIV. 

FRANCISCUS  FETRARCA  CROTO  BERGOMENSI  GRAMMATICO 
S.  P.  D. 

Pro  recepto  rerum  Tusculanarum  libro  gratias  agit. 

Quam  laete  audiam  tam  penetrabiles  preces  meas 
tuum  limen  attigisse,  ut  nullus  ibi  non  dicam  repulsae, 
sed  vel  tenuis  morae  obex  illis  occurrerit,  quam  iucunde 
Ciceronem  tuum  sub  meo  lare  conspiciam,  Cicero  ipse 
vix  exprimat.  Fuit  autem  nescio  an  casu  aliquo  an  iu- 
dicio  certo  (nihil  est  enim  iam  quod  non  de  ingenio 
tuo  sperem)  Ciceronianus  ille  codex  qui  mihi  in  primis 
sententiam  superioris  epistolae  vel  novam  parere,  vel 
vetustam  adamantinis  clavis  posset  affigere.  Etsi  enim 
Hercules  distantissimarum  lustrator  pacatorque  terra- 
rum Nemaeam  silvam  leone,  Erymanthi  colles  apro, 
Aventini  montem  incendiario  latrone,  Lernaeamque  pa- 
ludem multicipite  serpente  purgaverit,  atque  ob  haec 
et  his  similia  benevolentia  liberatarum  gentium,  et  fa- 
mae alis  coeli,  ut  ferunt,  summa  conscenderit,  plus  tamen 
aliquanto  est,  quod  in  hoc  ipso  tam  parvo  quinque- 
partiti libri  spatio  Cicero  noster  egit.  Idque  sic  esse 
perfacile  monstrabo.  Prima  equidem  pars  rugitu  ter- 
rifico impendentem  ubique  mortalibus  mortis  metum 
interficit.  Secunda  asperum  atque  vulnificum  dolorem 
corporis  domat.  Tertia  mentis  aegritudinem  coecis  va- 
poribus aestuantem  comprimit.  Quarta  venenosas  atque 
multiplices  animi  passiones  a stirpe  convellit.  An  cui- 
quam forte  ideo  leviora  haec  portenta  videantur  quam 

quae  famosum  Herculem  fecere  quod  invisibilia  haec, 
illorum  forma  terribilis?  Mihi  contra  nil  hoste  qui  nocet, 
nec  videtur,  est  gravius.  Ad  postremum  quinta  ratio- 
num scintillas  quasi  stellantia  lumina  explicat,  quibus 
ostenditur  ad  beatam  vitam  virtutem  solam  sufficere. 
Quae  mihi  pars  operis  quid  aliud  quam  Ciceroni  coeli  in- 
star fuerit,  ubi  mens  illa  siderea  et  excelsa  tot  errorum 
monstris  late  perdomitis  conquiescat?  Itacjue  gentile 
vulgus  ut  libet  Herculem,  ego  Ciceronem  nostrum 
eurnque  ipsum  non  ut  Deum  adoro,  sed  ut  divini  in- 
genii virum  miror  ac  veneror,  et  supra  fidem  stupeo 
quorumdam  nostri  aevi  doctorum  hominum  capita,  qui 
hunc  nescio  quibus  magnis,  non  inficior,  viris,  sed  ni- 
mis imparibus  conferre  solent.  Quamquam  iudicii  liber- 
tatem ut  per  alios  mihi,  sic  per  me  aliis  salvam  velim, 
ego  quid  in  animo  geram  scio  fixumque  adeo  ut  avelli 
nulla  vi  valeat,  non  si  mihi  Demosthenes  ab  inferis  re- 
deat, et  in  hoc  unum  omnibus  eloquentiae  suae  viribus 
acclivis  atque  intentus  incumbat,  non  si  omnes  aemuli, 
qui  clarissimum  illud  nomen  invidiae  suae  nebulis  et 
dum  vixit  involvere,  et  post  fata  tentarunl,  eoque  ma- 
gis quo  et  tanti  responsoris  aberat  metus,  et  impii  eruen- 
tique  hostis  favor  arserat,  nec  satiata  ira  nec  morte 
livor  extinctus  erat.  Mihi  ipsi  potius,  imo  equidem  vero 
credam  et  famae  publicae,  et  magnis  ac  multis  auctori- 
bus, quos  nisi  innumerabiles  essent  numerare  incipe- 
rem: sed  attingam  duos  non  italicos,  ne  suspectum 
testimonium  reddat  amor  originis,  sed  Hispanos,  ma- 
gnos illos  quidem  ac  famosos  viros,  et  quo  plus  fidei 
dicto  sit,  inter  se  quidem  hostes  longeque  discordes, 
qui  qualiter  sola  Ciceronis  in  laude  conveniant,  nisi 

fallor,  neque  absonum  neque  impertinens  est  audire. 
Annaeus  Seneca  vir  ingens  primo  declamationum  libro 
haud  longe  a principio:  quidquid  habet  inquit  romana 
facundia,  quod  insolenti  Grcecice  aut  opponat  aut  praefe- 
rat, circa  Ciceronem  effloruit:  omnia  studia  quae  lumen 
latinis  litteris  attulerunt  cum  illo  viro  nata  sunt.  Nec  ita 
multo  post:  omnes  inquit  magni  nominis  in  eloquentia, 
excepto  Cicerone,  audisse  mihi  videor,  nec  Ciceronem 
mihi  cetas  eripuerat,  sed  bellorum  civilium  furor  qui  tunc 
totum  pervagabatur  orbem , intra  coloniam  meam  me  con- 
tinuit, alioquin  in  illo  atriolo  in  quo  duos  grandes  prae- 
testatos ait  declamare  secum  solitos,  videre  eum  potui,  et 
audire  ingenium  illud,  quod  solum  Populus  Romanus  par 
imperio  suo  habuit,  et  quod  de  multis  dici  solet,  sed  de 
illo  solo  dici  debet,  potui  vivam  vocem  audire.  Et  Quin- 
tilianus acutissimus  maximeque  doctissimus  vir  in  libro 
oratoriarum  institutionum  post  multa  de  Cicerone  deque 
illius  eloquentiae  principatu  graviter  dicta  concludens: 
Quare  ait  non  immerito  ab  omnibus  celatis  suce  regnare 
in  iudiciis  dictus  est:  apud  posteros  vero  id  consecutus,  ut 
Cicero  tam  non  hominis  nomen , sed  eloquentia}  habeatur. 
Hunc  igitur  spectemus,  hoc  propositum  nobis  sit  exem- 
plum; ille  se  profecisse  sciat,  cui  Cicero  valde  placebit. 
Hoc  certe  novissimum  si  verum  est,  gaudeo  hercle  me, 
quod  alioquin  sperare  non  auderem,  aliquantulum  pro- 
fecisse. Sed  iam  nimium  vagor.  Hic  itaque  tuus  Cicero 
Tusculanarum  quaestionum  titulo  insignis,  in  quo  illius 
pridem  obruti  consuntique  oppidi  nomen  vivit,  a prima 
mihi  aetate  familiarissimus  fuit.  Tu  mihi  eum  nunc  ad 
unguem  correctum  et  aliis  tullianis  monimentis,  insuper 
et  amicissimis  ac  lepidissimis  tuis  litteris  comitatum 

direxisti.  Gratias  ago  et  institutae  tecum  nuper  amicitiae 
quodam  iure  obsecro,  ut  ardentissimo  voto  meo,  quod 
tibi  iam  vel  ex  litteris  meis,  vel  ex  vivis  amici  voci- 
bus notum  esse  non  dubito,  magis  ac  magis  hac  in 
parte  te  morigerum  praestes.  Vale. 

Mediolani,  Kal.  Decembris. 


EPISTOLA  XV. 

FRANCISCUS  PETRARCA  IOHANNI  DE  CERTALDO  S.  P.  D. 
Miratur  eum  poeta;  nomen  respuere. 


Ex  multis  epistolis,  quas  his  temporibus  tuas  legi, 
unum  elicui,  esse  te  turbido  animo:  quod  miror  et  in- 
dignor et  doleo.  Quid  enim  oro,  potest  esse  quod  tanto 
studio,  tanta  vel  artis  vel  naturae  calce  fundatum  pectus 
quatiat?  Legi  Syracusas  tuas  et  Dionysium  intellexi. 
Sed  quid  ideo?  quid  si  mors  ingruat?  si  aerumna,  si 
carcer,  si  exilium,  si  paupertas?  Haec  fere  sunt  fortu- 
nae iacula:  quid  horum  ad  altissimam  ac  munitissimam 
arcem  mentis  ascendere  quiverit,  nisi  tu  sponte  hosti- 
bus claustra  prodideris?  Quamquam,  fateor,  aliquanto 
levius  dicuntur  ista  quam  fiunt,  et  docentur  facilius 
quam  discuntur.  Irasceris,  ut  reliqua  sileam,  quia  te 
poetam  in  litteris  meis  voco.  Mirum : poeta  esse  voluisti, 
ut  poetae  nomen  horreres,  cum  contra  multi  nomen  hoc 
ipsum  ambiant  rei  expertes.  An  forte  quia  nondum 
Poeneia  fronde  redimitus  sis,  poeta  esse  non  potes?  An 
si  laurus  nulla  usquam  esset,  Musae  omnes  conlicesce- 

rent?  Nec  ad  umbram  pinus  aut  fagi  texere  carmen 
altisonum  fas  esset?  Sed  quia  temporum  magnis  angu- 
stiis coarctor,  de  hoc  tecum  scrupulosius  litigare  non 
est  animus.  Tu  videris  quem  te  dici  velis:  ego  quem 
te  habeam  statutum  semel  est  mihi.  In  illo  tibi  utique, 
in  hoc  mihi  morem  gessero.  Libros  abs  te  mihi  donatos 
habui,  et  quos  remisisti  itidem  accepi.  Quod  ad  te  litteras 
in  quibus  tibi  gratias  agebam  non  venerint,  mirarer, 
nisi  quia  talia  multa  quotidie  patimur,  et  haec  mihi 
querimonia  iugis  est.  De  reliquo  adolescens  hic  mei 
amans,  tui  cupidus  omnia  vivis  vocibus  ad  te  perfe- 
renda suscepit,  quem  ubi  audieris  scies  non  modo  quid 
agam,  sed  quid  cogitem,  quidque  tibi  cogitandum  et 
agendum  rear.  Certe  hospitem  te  opto. 

Mediolani,  XIII.  Kal.  Ianuarii. 

EPISTOLA  XVI. 

FRANCISCUS  FETRARCA  ANDRE /E  DANDULO  DUCI  VENETIARUM 
S.  P.  D. 

Hortatur  ut  Venetos  distrahat  a bello  cum  Ianuensibus  suscepto, 
et  optatissima?  pacis  reipublica;  utrique  prospiciens  auctor  fiat. 


Nil  audies  novi,  nil  insolitum  leges,  sed  illa  tan- 
tummodo recognosces,  quibus  saspe  aures  tuas  oculos- 
que lassavi.  Meministi  enim  credo,  clarissime  Ducum, 
ante  hoc  ferme  triennium,  cum  iam  duos  praestantis- 
simos  populos  ad  arma  terrifica  Mars  funestus  indu- 
ceret: prius  tamen  quam  mare  caeruleum  sanguine  ru- 
buisset, non  mihi  sed  Itali®  metuens,  in  qua  fateor, 

mea  quoque  temporalis  salus  includitur,  quam  longam 
et  quanti  amoris  quantaeque  solicitudinis  atque  formi- 
dinis plenam  epistolam  ad  te  misi.  Cuius  etsi  propter 
seipsam  non  meminisses,  neque  enim  illam  tanti  facio, 
ut  tali  memoria  digna  sit,  at  saltem  elegantissimae  gra- 
vissimaeque  tuae  responsionis  oblitus  esse  non  potes. 
Cum  vero  iam  bis  acie  decertatum,  iam  Hellespontia- 
cum aequor  atque  Tyrrhenum  geminis  cladibus  nostris 
infectum,  et  iam  simillimum  veri  esset,  irarum  flammas 
largo  cruoris  imbre  lentescere,  ab  hoc  nuper  Italorum 
maximo,  fidelis  heu  sed  inefficax  tractator  pacis,  ad 
te  civesque  tuos  missus,  quibus  nec  Dux  usquam  con- 
sultior, nec  gens  ulla  tranquillior  quanta  praesens  in 
consilio  cui  praesides,  quanta  tecum  solus  in  thalamo 
verba  feci ! Puto  propter  vicinitatem  adhuc  ut  ita  dixe- 
rim in  auribus  tuis  sonent.  Nequidquam  tamen:  nam  et 
procerum  tuorum,  et,  quod  mirum  in  modum  stupeo, 
pectus  etiam  tuum  salubribus  monitis  precibusque  ju- 
stissimis belli  fervor  atque  armorum  fragor  obstruxe- 
rant, reliquiaeque  veterum  irarum  et  recentis  memoria 
rumorque  victoriae.  Minime  novum  id  quidem:  iracun- 
dia enim  est,  ut  ait  Cicero,  inimica  consilio,  victoria 
autem  natura  insolens  et  superba  est.  Accesserat  ab 
Aquilone  quaedam  novarum  rerum  aura  pertenuis,  quae 
licet  adversus  id  quo  intendebam  flaret,  perfeceritque 
quod  timui,  pace  sit  dictum  tua,  tantam  tamen  avertere 
gravitatem  ac  saniora  dissipare  consilia  non  debebat. 
Quousque  enim  miseri  in  iugulos  patriae  et  in  publicam 
necem  barbarica  circumspiciemus  auxilia?Quousque  qui 
nos  strangulent  pretio  conducemus?  Dicam  clara  voce 
quod  sentio;  iuter  omnes  mortalium  errores,  quorum 

nullus  est  numerus,  nihil  insanius  quam  quod  tanta 
diligentia  tantoque  dispendio  Italici  homines  Italiae  con- 
ducimus vastatores.  Quae  tamen,  oh ! pietas,  oh ! implaca- 
bilis dolor,  qualis  inter  amantium  ac  colentium  manus 
esset,  cum  tot  iam  saeculis  inter  vastantium  feras  ma- 
nus mullum  adhuc  cunctis  terrae  regionibus  antecellat? 
Quid  in  verbis  inorer?  Praesertim  cum  tibi  notissima 
sunt  quae  loquor?  Sensi  ego  tunc  moestus  insidias  for- 
tunae, et  quam  doctioribus  nihil  esse  credideram,  non 
modo  esse  aliquid  didici,  sed  quodammodo  in  omni  re 
dominari  cum  Sallustio,  et  humanarum  cum  Cicerone 
rerum  dominam,  et  omnipotentem  atque  ineluctabilem 
coactus  sum  cum  Virgilio  confiteri.  Itaque  multis  hinc 
inde  verbis  perditis,  quam  spei  plenus  ad  te  veneram, 
tam  moeroris,  pudoris  ac  pavoris  plenus  abscessi.  Sor- 
tem enim  publicam  lugebam,  pudebatque  me  mei,  quod 
tanto  impar  negotio  delectus;  nec  tantum  praeclarae 
legationis  una  pars,  sed  dignatione  mittentis,  quamvis 
id  ipsum  saepe  obnixius  excusassem,  princeps  etiam  ad 
loquendum,  et  fortissimis  illis  atque  doctissimis  viris 
antepositus,  qui  me  longe  virtutibus  anteibant,  fructum 
non  rei  optimae  sed  insufficientiae  meae  debitum  repor- 
tarem: tametsi  quod  mihi  defuerat,  militariter  facundis- 

t 

simus  collega,  nisi  me  amor  viri  fallit,  implesset  di- 
sceptatione novissima.  Sed  aperire  aures  obseratas  et 
obstinatos  animos  movere  non  nostri,  nescio  an  vel 
ciceroniani  esset  eloquii:  magna  quippe  facundia  est 
vel  potius  nulla  quae  cogat  invitos.  Quod  ipse  perme- 
tuens  in  ipso  quidem  sollicitae  orationis  initio,  Cicero- 
niano enim  usus  verbo,  esse  opus  animo  non  repu- 
gnante testatus  sum:  tam  frustra  tamen,  ut  reliqua. 

Metuebam  sane,  quod  nunc  video,  ne  vestra  illa  duri- 
ties belli  maximi  materia  et  immensi  discriminis  causa 
foret.  Quae  si  tam  tibi  caeterisque  principibus  rerum- 
publicarum,  quam  mihi  homini  penitus  otioso  ac  soli- 
tario displicerent,  felix  Italia  iure  suo  cunctis  nunc 
etiam  provinciis  imperaret,  quas  prope  iam  serva  est. 
Verum  quia  magnus  amor  multum  mihi  prasbet  auda- 
ciae, et  quia  dulcis  spei  reliquias  invitus  abiicio,  iterum 
atque  iterum  retentabo  omnia,  teque  de  tam  longin- 
quo, ducum  providentissime,  contestabor,  si  absens 
forte  felicior  quam  praesens,  calamoque  potentior  sim 
quam  lingua,  aut  si  secunda  primam  vincat  epistola. 
Nosti  equidem,  vir  optime,  e cunctis  rebus  mortalium 
novissime  spem  deponi , nec  nisi  cum  vita  extremoque 
halitu,  quamvis  nec  tunc  quoque  deponitur,  quin 
potius  ad  meliora  convertitur  et  ad  metam  venit.  Sed 
de  mortalium  rebus  loquor.  Haec  igitur  modo  me  refo- 
vet: in  hac  una  multis  publicis  malis  fessus  et  magnis 
fortunae  minis  exterritus  acquiesco.  Vivere  desinam  si 
sperare  desiero,  Quid  autem  sperem  si  me  roges,  spero 
quod  cupio : sanam  mentem  consiliumque  maturius 
etsi  non  forsan  a ratione,  at  saltem  ab  experientia  pro- 
fecturum. Nosti  expertus  quid  pax,  quid  bellum  secum 
ferat:  vidisti  faciem  utramque  fortunae:  victi  fuistis,  et 
vicistis,  quamvis  ut  est  mens  hominum  indomita  vin- 
cendique  percupida,  primum  forte  negaveris.  Non  con- 
tendo ut  viceritis  semper.  Computa  quaeso  quid  tibi, 
quid  Heipublicae  victoriis  accesserit.  Minus  profecto 
auri,  minus  est  sanguinis,  et  quod  est  pessimum,  est 
plus  scelerum  ac  malorum.  Quae  si  victoribus  accidunt 
quid  sperare  debent  victi?  Incipe  iam  precor,  in  hanc 

rem  oculos  aperire  quos  vigilantissimos  ac  lynceos  ha- 
bes in  caeteris,  si  damni  quam  lucri  plus,  si  plus  mali 
quam  boni,  si  plus  flagitii  quam  virtutis:  imo  equidem 
si  virtutis,  si  boni,  si  lucri  nihil  in  bello  est,  sed  con- 
trariorum infinita  congeries,  desine  oro  iam  tandem, 
et  tibi  etiam  cui  ex  parte  Troianus  est  sanguis,  ab  illo 
duce  Dardanio  dictum  puta  : 

Proiice  tela  manu,  sanguis  meus. 

Non  patiaris  ut,  Duce  te,  Venetorum  ac  Ligurum  regna 
concurrant.  Iam  enim  ut  vides  suis  in  finibus  non  stat 
bellum.  Nempe  contagiosa  res  est,  et  quae  facile  ser- 
pat in  proximos,  atque  ita  sensim  vel  longinqua  com- 
plectitur, multa  quae  primum  immunia  videbantur,  tor- 
rentis in  morem  odiorum  atque  discriminum  alluvione 
permiscens.  Putabas  tibi  cum  Ianuensibus  rem  esse, 
quod  ipsum  flebile  nimis  ac  miserum  erat;  ecce  iam 
cum  tota  Liguria  bellum  geris,  et  quod  inter  haec  mala 
non  ultimum  posuerim,  ab  hoc  etiam  tali  viro  tantoque 
pacis  amatore  dissentis,  cuius  nescio  an  virtus,  an  for- 
tuna mirabilior  sit,  an  animus  maior,  an  humanitas. 
Solet  autem  excellentibus  viris  esse  familiaritas  quae- 
dam et  benevolentiae  affectus  licet  incognitis,  conglu- 
tinante pares  animos  natura.  Similitudo  enim  amicitias 
parit,  communis  alit  utilitas.  Atque  ambo  vos  iusti, 
ambo  prudentes,  ambo  magnanimi.  Quae  causa  discor- 
diae? Pax  utilis  est  ambobus,  imo  cunctis  necessaria, 
nisi  illis  qui  rapto  vivunt  et  exiguum  censum  multo 
mercantur  sanguine;  immane  genus  hominum,  si  tamen 
homines  sunt  quibus  humani  nihil  est  praeter  effigiem. 
Ili  sunt  qui  infami  stipendio  calamitosam  et  miseram 

vitam  trahunt.  Iure  igitur  pacem  et  in  pace  famem 
metuunt:  bellum  amant,  et  lupi  velut  ac  vultures,  strage 
hominum  et  cadaveribus  delectantur.  His  ne  tu  belluis 
morem  geres?  zEque  carnem  et  caesorum  exuvias  esu- 
riunt, aeque  sanguinem  sitiunt  atque  aurum.  Noli,  quaeso, 
noli  committere  ut  florentissimam  tuae  creditam  custo- 
diae Rempublicam,  atque  omnem  hanc,  quae  inter  Ap- 
penninum et  Alpes  inleriacet,  opulentissimam  atque 
pulcherrimam  Italiae  partem  externorum  ac  famelico- 
rum praedam  facias  luporum,  a quibus  bene. nos,  quod 
in  ore  semper  habeo,  ipsarum  iugis  Alpium  solers  na- 
tura secreverat.  I)e  nullo  queri  possumus:  nostra  illis 
impatientia  viam  fecit.  Dum  levia  quaelibet  in  nostros 
ulciscimur,  passi  sumus  ut  alienigenae  nostris  impune 
pascantur  saginenturque  visceribus.  Ah ! quanto  me- 
lius inedia  consumentur  et  rabie,  quod  facient  statim 
ut  gregis  italici  pastores  resipiscere  coeperint.  Pasto- 
rum providentia  mors  luporum  est.  Id  sane  te  ante 
alios  facere  et  fecisse  iam  spero:  nisi  enim  falsum  fama 
loquitur,  et  nisi  fallor  augurio,  iam  stomachari  incipis, 
iam  stipendiarii  militis  insolentiam  avaritiamque  fasti- 
dis. Quid  expectas  igitur?  Ad  cor  redi,  et  si  externi 
displicent,  tuos  ama.  Si  quid  autem  in  animo  forte 
rubiginis,  si  quid  odii  est,  amore  patriae  et  malorum 
communium  commiseratione  deterge,  nec  tibi  persua- 
deas, pereunte  Italia,  Venetiam  salvam  fore.  Est  enim 
pars  illius,  et  natura  partis  ea  est  ut  sequatur  sui  to- 
tius vel  subsistentiam  vel  ruinam.  Haec  tecum  saepe 
recogitans,  noli,  Dux  optime,  rerum  summam  in  extre- 
mum adducere,  ubi  et  vinci  miserum  est,  et  vincere 
sceleratum,  coque  ipso  miserius  est  quam  vinci  melius. 

In  nostros  hostes,  quibus  utinara  careremus,  potius  quam 
in  nosmetipsos  haec  tela  vertantur.  Melius  hae  divitiae 
vel  necessariorum  praesidia  bellorum,  vel  pacis  fuerint 
ornamenta,  quam  voluntariae  instrumenta  saevitiae.  Quan- 
tum potes  accelera;  quoniam  praeteritis  succurrere  non 
licet,  instantibus  saltem  malis  occurre.  Nec  expectes, 
dum  tota  haec  impendens  belli  nubes  in  nostrum  capnt 
detonuerit,  et  sanguine  proprio  Italia  omnis  inunda- 
verit, quando  gemitui  non  iam  consilio  locus  erit.  Ex- 
pergiscere,  tuosque  cives  excita,  et  publicum  illis  osten- 
de periculum.  Hoc  fac  prius  quam  cuncta  depereant, 
priusquam  de  Italia  vel  desertum  vel  barbaries  fiat. 
Cave  ne  cum  natura  te  mitem  pacificumque  genuerit, 
populumque  tuum  omnem,  cuius  in  immensum  aucta 
felicitas  non  bellorum,  sed  pacis  et  iuslitiae  fundamentis 
innititur,  de  iliorum  grege  videamini,  qui,  ut  ait  Psal- 
mista, cogitaverunt  iniquitates  in  corde,  tota  die  consti- 
tuebant prcelia.  Ne  forsan  eiusdem  imprecatio  in  vos 
cadat;  dissipa  gentes,  quee  bella  volunt.  Nihil  enim,  ut 
arbitror,  odiosius  Deo  est  quam  curare  et  niti,  ut  cum 
ille  te  aliqua  singularis  dote  virtutis  ornaverit,  tua 
sponte  et  voluptate  quadam  effera,  malus  fias.  Quam- 
obrern  etiam  atque  etiam  hic  insisto,  clamo:  sequere 
non  vulgi  furorem,  sed  naturam  tuam  dexteram  sem- 
per  in  partem , et  ad  meliora  quaelibet  te  vocantem.  Et 
si  vulgaribus  auris  eo  forte  prolapsus  es  quo  non  opor- 
tuit, retrahe  nunc  etiam  pedem  ab  incepto  praecipiti, 
dum  licet,  dum  nondum  signis  signa  colla la  sunt,  dum 
tonat  adhuc  nec  dum  fulminat  Mars  horrendus,  dum 
inter  amaras  et  horribiles  belli  minas  audiri  potest 
dulcissimum  pacis  nomen.  Denique  dum  spes  una  tam 

multis  nondum  consumpta  terroribus,  una  velut  ma- 
gnis in  tenebris  lux  apparet,  irreditura  forte  si  sper- 
nitur. Arripe  illam  dum  se  exhibet,  ut  dicaris  italica? 
pacis  auctor,  nomenque  tuum  cum  multis  et  magnis 
rebus , tum  hac  praecipue  gloriosum  mittas  ad  posteros. 
Nil  tibi  suadeo,  nisi  quod  tuum  est:  rationem  sequi 
non  impetum,  et  cavere  ne  impetu  omnia  in  praecipi- 
tium tecum  trahas.  Cum  enim  id  turpe  omnibus,  tum 
libi  turpissimum  et  penitus  alienum  est.  Nam  quid  hae 
litterae  profuerint,  quid  studia  haec  artium  honestarum, 
quibus  te  prae  cunctis  aetatis  nostrae  ducibus  abundan- 
lissimum  fama  praedicat,  nec  mentitur,  si  cum  meliora 
provideris,  deteriora  secteris?  Absit  hoc  ab  animo  tuo 
scelus,  et  ut  iam  loquacioris  quam  putabam  epistolae 
modus  sit,  oro,  precor,  obsecro,  obtestor  atque  adiuro 
te  per  virtutis  amorem  ac  studium,  quo  nulli  cedis, 
per  patriae  charitatem  qua  cunctos  exsuperas,  postremo 
per  quinque  Christi  vulnera,  quibus  sacratissimus  et 
innocentissimus  sanguis  fluxit,  quo  redempti  sumus, 
ut  si  me  tene,  si  pie,  si  fideliter  loquutum  putas,  mihi 
aures  animumque  non  neges,  et  si  consilium  placet,  non 
contemnas  auctorem.  Alioquin  omnia  videns  Deus  Chri- 
stus mihi,  et  praesens  in  omne  aevum  epistola  testes 
sint  (ut  a Plutarcho  philosopho  aliquid  sumam,  tuque 
sis  hodie  Traianus  meus),  quod  in  perniciem  Italiae  non 
modo  non  pergis  auctore  Francisco,  sed  pro  viribus 
reluctante,  teque,  quando  aliud  nequit,  alto  suspirio  et 
magnis  animi  gemitibus  revocante. 

Mediolani , V.  Kal.  Iunii  MCCCLIV. 

EPISTOLA  I. 

FRANCISCUS  PETRARCA  CAROLO  IV.  IMPERATORI  AUGUSTO 
S.  P.  I). 


Gratulatur  eius  in  Italiam  adventum,  rursusque  hortatur 
ut  Romanum  imperium  restituat. 

Et  gaudium  ingens  verba  praecidere  solitum.  Quid 
ni  autem  erit  ubi  spiritum  abrumpat?  Idem  ego  in 
tua  totiens  exhortatione  multiloquus,  en  ut  in  gratu- 
latione perbrevis  sum.  Quid  enim  dicam?  Unde  ordiar? 
Vacuasti  cor  meum  multis  angoribus  atque  implesti 
gaudio,  quodque  ait  Psalmista,  adimplebis  me  laetitia 
cum  vultu  tuo.  Et  si  sola  iam  fama  tui  nominis  adim- 
pletum est,  quid  vultus  ergo  caesareus,  quid  augusta 
frons  faciet?  Longanimitatem  inter  expectationes  ac 
patientiam  exoptabam.  Ecce  optare  incipio  ut  tantae 
felicitatis  capax  tantoque  gaudio  par  sim.  Iam  mihi 
nonBohemiae,  sed  mundi  rex,  iam  Romanus  imperator, 
iam  verus  es  Caesar.  Invenies  ne  dubita,  quae  tibi  pol- 
licitus sum,  parata  omnia:  diadema,  imperium,  im- 
mortalem gloriam,  aperlumque  coeli  aditum:  et  ad 
summam,  quidquid  optare  aut  sperare  datum  homini. 

Nunc  te  excitasse  qualibuscumque  sermunculis  glorior 
atque  exuito.  Iam  iuga  Alpium  transcendenti  occurro 
animis:  haud  equidem  solus:  infinita  mecum  acies,  quin 
ipsa  nostrum  omnium  publica  mater  Italia,  et  Itali®  ca- 
put Roma,  tibi  obvi®  altis  vocibus  Virgilianum  illud 
exclamant: 

Venisti  tandem,  tuaque  cxpeclata  parenti 
Vicit  iter  durum  pietas. 

Neque  vero  Germani®  obtentu  hanc  fastidias  aut  re- 
pellas matrem,  cum  qua  et  vil®  primordia  egisti,  et  si 
tuum  decus  amas,  extrema  exiges.  Nos  te,  C®sar,  ut  ab 
initio  dicebam,  ubicumque  ortum  Italicum  arbitramur. 
Neque  vero  magni  interest  ubi  sis  natus,  sed  ad  quid. 
Vive  et  vale,  C®sar,  et  propera. 


EPISTOLA  U. 

FRANCISCUS  TETRARCA  ZENOBIO  FLORENTINO  S.  P.  D. 

Festinans  quatuor  litteris  respondet,  et  asperrimam  eius 
anni  hiemem  describit. 

Tempus  breve  magnum  scribendi  desiderium  an- 
gustat, et  ardorem  animi  pr®gelidus  aer  frenat.  Sine 
exemplo  annus  est,  et  bruma  horrida  vulgo  iam  pene 
in  miraculum  atque,  ut  dici  solet,  in  religionem  vertitur. 
0 tranquilla  Parthenope,  et  magnis  ingeniis  laudata 
Campania,  vestrum  est  quod  ait  !\laro: 

Ver  assiduum  atque  alienis  mensibus  icstas. 

At  profecto  non  talis  ipsa  loquentis  mater,  glacialis 

Mantua,  et  importunis  frigoribus  oppressa,  nivosisque 
Alpium  et  Appennini  iugis  obsessa  Liguria.  Quamquam 
praesens  annus  qui  novitate  sui  attonitos  etiam  senes 
habet,  nescio  an  aliquid  causae  secretioris  ostenderit, 
quod  scilicet  e Germaniae  finibus  veniens  novus  Caesar 
coelo  nostro  suum  forte  frigus  invexerit,  cuius  is  rigor 
est,  ut  ipsos  quoque  Germanos  in  stuporem  cogat. 
Certe  ego  nudius  tertius  Mantuae,  quo  ad  ipsum  Cae- 
sarem multum  rogatus  accesseram,  in  familiari  collo- 
quio quo  princeps  ille  mitissimus,  lingua  et  moribus 
non  minus  Italicus  quam  Germanus,  me  nunquam  ante- 
hac praeterquam  in  litteris  visum,  saepe  dignatus,  sic 
eum  dicentem  audivi,  vix  se  unquam  tale  aliquid  in 
Germania  sensisse.  Cui  ego  respondi : forte  ccelitus 
actum  esse  ne  miles  teutonicus  subitam  coeli  muta- 
tionem et  italicam  temperiem  exhorreret.  Mitto  autem 
haec.  Hiems  zephyris  cedet,  aestas  aquilonibus,  omnia, 
senectuti.  Veniet  dies  quae  diebus  omnibus  metam  po- 
nat, et  hanc  temporum  varietatem  stabilis  concludet 
aeternitas.  Natura  suum  opus,  nostrum  interim  nos 
agamus.  Equidem  non  me  gelu  quodcumque  Riphaeis 
montibus  Maeoticisque  paludibus  adiacet  retardasset. 
Multa  scribere  cupiebam,  si  litteras  tuas  in  tempore 
recepissem;  sed  dum  iste  vir  clarus  et  nobis  carus 
attigit  Mediolanum,  aberam,  ut  dixi.  Huc  reversus  et 
tuas  ornatissimas  quatuor  epistolas  quibus  totidem 
meis,  sero  licet,  abunde  tamen  satisfactum  fateor,  et 
latorem  abitum  meditantem  reperi.  Supervacuum  visum 
est  inchoare  quod  perficere  non  erat.  Reliqua  igitur  ad 
suum  diem,  qui  longior  forte  dabitur  atque  tranquil- 
lior. In  hoc  brevi  et  turbido  nil  aliud  dixerim,  nisi  nil 

penitus  tuarum  ad  me  litterarum  hoc  biennio  perve- 
nisse, quae  mirari  te  non  miror  atque  etiam  indignari. 
Litterae  nostrae  medio  viarum  suos  raptores  inveniunt. 
Sed  ferendum  quod  mutari  non  potest.  Quid  autem 
scimus?  Multos  forsitan,  amice,  studiis  nostris  accen- 
dimus; multis  gloriae  stimulos  fortassis  incussimus. 
Sive  pergant  qua  ceperunt,  sive  nobis  duplicent  la- 
borem, et  epistolas  nostras  detineant  et  avertant,  modo 
nos  ament  et  quas  rapiunt  mirentur.  Scripta  torpenti- 
bus digitis,  sexto  Kalendas  Ianuarii  ante  lucem.  Vale. 


EPISTOLA  III. 

FRANCISCUS  PETRARCA  L.ELIO  SIO  S.  P.  D. 

Narrat  se  Mantuam  a C;esare  accitum  suinmaque  benevolentia 
receptum : ct  litteras  ei  mittit  quibus  eum  Ciesari  commendat. 

Credulum  amorem,  ait  Naso,  nec  fallitur:  utramvis 
in  partem  experientia  testis  adest.  Quam  facilis  enim 
et  quam  prona  est  caritas  amicorum  ad  amplissimas 
spes  opinionesque  clarissimas?  aut  quid  tam  magnifi- 
cum fingi  potest,  quod  de  amato  non  facile  credat 
amans?  Credo  ego  labores  herculeos  nulli  magis  cre- 
ditos quam  Philocteti:  credo  famam  viciae  Carthaginis 
nulli  profundius  haesuram  fuisse  quam  Laelio.  Patulae 
sunt  aures  amicorum:  omnia  ante  omnes  excipiunt. 
Magna  fides  amicitiae;  omnia  statim  credit,  nec  credi- 
disse contenta  est,  nisi  de  proprio  aliquid  auditis  ad- 
diderit. Contra  autem  comes  amoris  zelus  ardens  quam 
praeceps  est  ad  credendum  omne  quod  displicet:  non 

rebus  tantum,  sed  umbris  etiam  terretur  ac  somniis.  . 
Sed  ad  piam  illam  amicitiae  credulitatem  redeo,  de  qua 
mihi  nunc  sermo  est.  Equidem  quantum  ingenio  asse- 
quor, Romae  olim  duo  fuerunt  Laelii,  Scipionibus  ami- 
cum nomen:  ille  avum  coluit,  hic  nepotem,  ille  tribu- 
tariam vidit  Carthaginem,  hic  eversam.  Certe  et  mihi 
Laelius  meus  est,  quem  tot  saeculis  interiectis,  urbs 
eadem  senex  nondum  sterilis  genuit.  Miraris?  sed  te 
etiam  fallit  amor.  Credidisti  perfacile,  mi  Laeli,  quod  de 
me  tibi  ab  obvio  quodam  forte  narratum  est,  nec  quanta 
narranti  fides  esset  exegisti.  Quis  enim  tam  sobrius,  ne 
dicam  durus,  ut  quod  multum  delectat  libenter  abiiciat, 
cum  praesertim  delectatio  honesta  sit,  et  amicitiae  velo 
non  modo  error  excusabilis  sed  laudandus?  Credidisti 
igitur  nescio  cui  (vix  enim  suspicari  ausim,  famam 
etsi  saepissime  mendax  sit,  id  nunc  publice  fuisse  men- 
titam), me  scilicet  ad  Italicam  pacem  novo  cum  Caesare 
sanciendam  singulariter  praelectum,  feliciter  rebus  actis 
et  pace  Reipublicae  quaesita  et  magna  cum  gloria  re- 
measse. Nolo  erres  aut  inanem  voluptatem  ex  errore 
percipias:  non  ita  est,  amice.  Neque  enim  unum  caput 
res  tanta  poscebat.  Primi  procerum  missi  sunt.  Si  enim 
Argivos  delectos  viros  ad  petendam  pellem  auratam 
et  forsitan  fabulosam  arietis  olim  missos  legimus,  non 
multo  nunc  delectiores  Italos  mitti  dignum  erat  ad  vere 
auream  procnrandam  pacem?  Illi  equidem  parva  spe 
magno  et  procelloso  mari  Colchon  barbaricam  petiere, 
ubi  regnabat  incognitus  rex  dithes:  isti  Mantuam,  quo 
iam  Caesar  pervenerat  late  notus,  magno  et  prorsus 
incomparabili  praemio  illecti  atque  exiguo  et  plano  calle 
non  peterent?  Iverunt  itaque,  quod  res  docuit  felicibus 

ac  luetis  auspiciis,  et  ut  Graii  magam  veneficamque  fa- 
mosissimam, sic  nostri  dulce  bonum  patria?  reporta- 
runt. Quorum  tamen  ex  numero  non  fui:  nemo  tibi 
mendacio  blandiatur.  Quamvis  autem  tanto  negotio 
longe  impar,  iudicio  tamen  benigniore  mittentium  glo- 
riosum laborem  effugere  nequivissem , nisi  publicis 
votis  privata?  quaedam  obstitissent  causae,  quas  nunc 
6iluisse  praestiterit.  Ne  vero  forsan  his  dictis  omnis 
gloriae  contemptorem  putes,  sed  intelligas  me,  ut  fal- 
sam respuere,  sic  veram  gloriam  non  horrere,  dicam 
quid  multis  diebus  post  profectionem  legatorum  no- 
strorum et  prope  iam  omnibus  ibi  conventis  ac  firma- 
tis acciderit.  Caesari  enim  interea  mei  desiderium  in- 
cessit, et  cuius  animum  mores  ac  studia  noverat,  opta- 
vit et  faciem  videre.  Iam  hiems  miris  modis  induruerat; 
misit  tamen,  nec  occupationibus  meis  parcens,  nec 
labori,  et  misit  nuntium  solemnem,  quique  regibus 
imperat  me  rogavit  ut  ad  se  pergere  festinarem:  ei 
insuper  preces  misit  cui  nil  negaturum  me  putabat. 
Nec  errabat.  Quid  vis?  illo  vocante,  atque  hoc  urgente, 
proficiscor.  Nec  unquam  alias  evidentius  intellexi,  quid 
est  quod  ait  Augustinus,  Italicum  glaciale  solum.  Ad  II. 
Idus  Decembris  hinc  movi:<pequc  tam  terreum  quam 
adamantinum  atque  chalybeum  iter  erat,  et  glaciei  me- 
tus non  nisi  nivis  solatio  levabatur,  quae  ipsa  etiam 
praeter  morem  nescio  quid  horrificum  habebat.  Capta- 
bamus tamen  omni  studio  ubi  nequidquam  armati  in 
glaciem  equorum  pedes  utcumque  consisterent,  et  rui- 
nae pavor  assiduus  via?  laborem  fecerat  non  sentiri. 
Ad  haec  et  brumae  et  algori  nebula,  qualis  in  memo- 
riam hominum  non  est,  et  coelo  immiti  terrarum  va- 

stilas  accesserat,  et  solitudo  horridaXqualem  non  Mu- 
siS  et  Apollini,  sed  Marti  convenire  diceres  ac  Belloq®. 
Stratae  passim  domus,  habitator  nullus,  fumosaque  tecta 
villarum  et  dumosa  novalia,  et  hinc  illinc  erumpentes 
e latebris  armati,  quamquam  sine  noxa,  ut  qui  nostri 
essent , non  tamen  sine  horrore  quodam  praesentis 
adhuc  belli  vestigia  praeferebant.  Sed  veteri  fato  meo 
mos  gerendus  fuit,  intorque  difficultates  et  pericula 
incedendum.  Mediolano  autem  digressus  quarta  luce, 
imo  vero  quartis  seu  certe  continuis  tenebris  Mantuam 
veni , ubi  ab  illo  nostrorum  Caesarum  successore  plus- 
quam  familiaritate  caesarea  et  plusquam  imperatoria 
lenitate  susceptus  sum.  Et  ut  communia  praetermittam 
aliquando  soli  ambo  ab  initio  primae  facis  ad  noctis  si- 
lentium intempestae  colloquendo  ct  confabulando  per- 
venimus. In  summa  nihil  illius  principis  maiestate  sua- 
vius, nihil  humanius.  Hoc  unum  scito.  De  reliquis 
- quoniam,  ut  ait  Satyricus, 

Fronti  nulla  fides  est. 


nondum  diffinitive  pronuntio.  Expectabimus:  quan- 
tusque  sit  Caesar  non  verba,  non  vultum,  ne  fallamur, 
sed  actus  hominis  atque  exitum  consulemus,  quod  ipse 
sibi  non  tacui.  Dum  enim  ad  id  forte  mccum  sermo 
caesareus  descendisset,  ut  aliqua  sibi  de  opusculis  meis 
exposceret,  atque  in  primis  librum  cui  De  Viris  illu- 
stribus nomen  dedi,  illum  inexpletum  esse  respondi, 
et  temporis  atque  otii  egentem:  dumquc  ille  pacisci 
vellet  in  posterum,  occurri  libertate  illa  mea,  qua  cum 
maioribus  magis  uti  propositum  est,  quam  mihi  qui- 
dem contulit  natura,  auxit  vero  vicina  iam  senectus,  in 

immensum  auctura  cum  venerit;  et  ita,  inquam,  id  tibi 
promissum  credito,  si  tibi  virtus  adfuerit,  vita  mihi. 
Mirantique  et  dicti  causam  requirenti:  quod  ad  me,  in- 
quam, attinet  tanto  operi  iustum  iure  spatium  debetur; 
aegre  enim  magna  in  angustiis  explicantur:  quod  au- 
tem ad  te,  Caesar,  ita  demum  hoc  te  munere  et  eius 
libri  titulo  dignum  scito,  sinon  fulgore  nominis  tantum 
aut  inani  diademate,  sed  rebus  gestis  et  virtute  animi 
illustribus  te  te  viris  adscripseris,  et  sic  vixeris  ut  cum 
veteres  legeris,  tu  legaris  a posteris.  Quod  dictum  se- 
renis oculorum  radiis  et  augustae  frontis  laeto  probavit 
assensu.  Itaque  peropportunum  aggredi  visum  est,  quod 
iamdudum  facere  meditabar.  Sumpta  igitur  ex  verbis 
occasione,  aliquot  sibi  aureas  argenteasque  nostrorum 
principum  effigies,  minutissimis  ac  veteribus  litteris 
inscriptas,  quas  in  deliciis  habebam,  dono  dedi,  in  qui- 
bus et  Augusti  Caesaris  vultus  erat  pene  spirans:  et 
ecce,  inquam,  Caesar,  quibus  successisti,  ecce  quos  imi- 
tari studeas  et  mirari,  ad  quorum  formam  atque  ima- 
ginem te  componas,  quos  praeter  te  unum,  nulli  homi- 
num daturus  eram : tua  me  movit  auctoritas.  Licet 
enim  horum  ego  mores  et  nomina  et  res  gestas  norim, 
tuum  est  non  modo  nosse  sed  sequi:  tibi  itaque  debe- 
bantur. Sub  hoc  singulorum  vitae  summam  multa  bre- 
vitate perstringens,  quos  potui  ad  virtutem  atque  ad 
imitandi  studium  aculeos  verbis  immiscui,  quibus  ille 
vehementer  exhilaratus,  nec  ullum  gratius  accepisse 
munusculum  visus  est.  Quid  te  in  singulis  morer?  Multa 
ibi  mecum  quae  sileo:  unum  quod,  ut  puto,  miraberis 
non  silebo.  A die  ortus  usque  ad  hanc  aetatem,  totam 
vitae  meae  fabulam  dicam  an  historiam,  ex  ordine  voluit 

audire  (quamvis  ego  longam  nimis  inamoenam  que  mate- 
riam testarer), et  ita  me  diuticule  loquentem  animo  atque 
auribus  intentus  audivit,  ut  sicubi  vel  oblivione  vel  bre- 
vitatis studio  aliquid  praeterirem,  protinus  ille  suppleret, 
ac  saepe  me  melius  ipse  res  meas  nosset, quarum  fumum, 
stupeo  usque  trans  Alpes  nescio  quis  flatus  impegerat, 
oculosque  compleverat  intuendis  mundi  defectibus  oc- 
cupatos. Denique  dum  ad  hoc  tempus  narratio  perve- 
nisset, conticuissemque  parumper,  ille  me  de  sequen- 
tis vitae  proposito  percontatus:  fare,  inquit,  de  futuro 
quid  cogitas?  quemve  tibi  finem  mente  constituis?  In- 
tentio, inquam,  Caesar  optima  est,  quamvis  adhuc  actus 
meus  ad  limam  expolire  nequiverim.  Praeteriti  enim 
temporis  consuetudo  violenta  et  praesenti  intentione  po- 
tentior,  cor  adversus  recens  propositum  quasi  contra 
novum  ventum  aliis  flatibus  impulsum  mare  praecipi- 
tat. Ad  haec  ille:  credo  sic  esse,  inquit,  ut  dicis,  sed  aliud 
percontabar:  quaenam  tibi  vitae  semita  placeret?  Ego 
autem  incunctanter  et  intrepide  solitariae  inquam  qua 
nulla  tutior,  nulla  tranquillior,  nulla  denique  felicior 
vita  est,  quae  iudice  me,  tui  quoque  gloriam  principatus 
fastigiumque  trascendit.  Illam  ego  si  dabitur  in  sede  sua, 
hoc  est  in  silvis  ac  montibus,  quod  saepe  iam  feci:  alio- 
quin  quantum  possibile  fuerit,  ut  nunc  facio,  ipsis  in 
urbibus  consectabor.  Hic  ille  subrisit  et  sciebam,  inquit, 
sciensque  ad  hanc  te  confessionem  pedetentim  interro- 
gando perduxi,  ubi  tuum,  quod  in  multis  probo,  iudi- 
cium  reprobarem.  Sic  inter  nos  ingens  disputatio  est 
exorta,  saepe  me  interpellante:  vide,  Caesar,  quo  pro- 
grederis: mecum  non  aequo  quidem  Marte  contendis, 
cui  in  hac  quaestione,  non  tu  tantum,  sed  syllogismis 

armatus  Chrysippus  ipse  succumberet.  Diu  enim  nil 
aliud  cogitavi,  plenumque  caput  rationibus  et  exemplis 
habeo.  Magistra  rerum  experientia  mecum  sentit;  ine- 
ptum et  indocile  vulgus  adversum  est.  Noli  secum 
partes  facere:  vincam  te,  Caesar,  sub  quocumque  iusto, 
licet  urbano  iudicio:  quippe  qui  hoc  ipso  tam  plenus 
sim,  ut  de  parte  vel  exigua  libellum  unum  nuper  edi- 
derim. Intercepit  ille  promptissime  et:  hoc  ipsum  scio, 
inquit,  et  si  unquam  ad  manus  meas  liber  ille  perve- 
nerit, ignibus  eum  tradam.  Providebo,  inquam,  Caesar, 
ne  perveniat.  Ita  longis  iocosisque  sermonibus  protracta 
altercatio  est,  ut  fatear  ex  omnibus  quos  oppugnatores 
solitarim  vitae  sum  expertus,  nullum  audisse  contra  id 
vitae  genus  efficacius  disputantem.  Finis  is  fuit,  ut  si 
dicere  Caesarem  aut  credere  victum  licet,  verbis  et  ra- 
tione, nisi  fallor,  victus,  opinione  autem  sua  non  modo 
invictus,  sed  etiam  palam  victor,  hoc  ultimum  preca- 
retur, ut  secum  Romam  peterem.  Hanc  enim  fuisse  pri- 
mam causam  me  quietis  avidum  tam  adverso  tempore 
fatigandi.  Optare  se  tantam  urbem  non  suis  modo,  sed 
meis,  ut  ita  dicam,  oculis  videre:  egere  etiam  se  mei 
praesentia  in  quibusdam  Tusciae  urbibus,  de  quibus  ita 
locutus  est,  ut  Italicum  hominem,  et  Italicum  credere 
posses  ingenium.  Quod  etsi  mihi  admodum  placeret, 
pergrata  enim  duo  nomina  Roma  et  Caesar  ita  conve- 
nerant, ut  nil  animo  meo  dulcius  quam  cum  Caesare 
Romam  ire,  multis  tamen  ex  causis  partim  iustis,  par- 
titu necessariis  negavi:  unde  nova  iterum  lis  exarsit, 
quae  in  mullos  dies  producta  finiri  usque  ad  supremum 
vale  non  potuit,  quando  Mediolano  scilicet  abeuntem 
ultra  Placentiae  muros  ad  quintum  lapidem  prosecutus, 

vix  ab  ipso  tandem  multa  verborum  colluctatione  di- 
vulsus sum.  Quo  tempore  Tusci  militis  ex  comitatu 
caesareo  grave  verbum  et  liberum  insonuit,  qui  me 
manu  tenens,  oculis  in  illum  versus:  ecce,  inquit,  Im- 
perator de  quo  saepe  tibi  dixeram:  qui  si  quid  laude 
dignum  gesseris,  nomen  tuum  tacitum  non  sinet;  alio- 
quin  et  loqui  didicit  et  tacere.  Redeo  autem  ad  ince- 
ptum. Non  igitur  oblatam  gloriam  fugio  quod  invisa 
sit,  sed  quod  veritas  cunctis  rebus  amicior.  Non  se- 
quester pacis  ego,  sed  amator  fui,  neque  petitor,  sed 
hortator  et  laudator,  neque  principio  eius  interfui,  sed 
fini.  Cum  enim  in  conclusione  tractatuum  publicis  mo- 
nimentis  pacis  firmitas  fundaretur,  interesse  me  Caesar 
et  fortuna  voluerunt.  Profecto  autem  in  hoc  genere  nulli 
Italo  plus  tributum  scio:  vocari  et  rogari  a Caesare: 
iocari  et  disputare  cum  Caesare.  Platoni  quidem  sapien- 
tiae antistiti,  ut  Plinius  ait,  Dionysius  tyrannus  vittatam 
navem  misit  obviam:  ipse  quadrigis  albis  egredientem 
in  littore  excepit.  Haec  ut  magnifica  referuntur  in  glo- 
riam Platonis.  Vide  nunc,  amantissime  Laeli,  quo  ten- 
dam, et  ut  nullam  oblatam  verae  gloriae  materiam  prae- 
termittam. Quid  vero  non  ausurus  sim,  qui  Platoni  me 
conferre  non  verear?  Sed  absit  ut  me  illi  conferam,  cui 
maximorum  hominum  et  in  primis  Tullii  Augustinique 
iudicio,  nec  Aristoteles  conferendus  sit.  Non  ingeniorum 
sed  eventuum  ista  collatio  est.  Ille  Platoni  a Syracusa 
forsitan  arce  prospecto  per  aliquantulum  freti  spatium 
vittatam  navem  misit  obviam:  iste  autem  generosum 
ac  militarem  et  strenuum  quemdam  virum  aliquot  die- 
rum spatio  onustum  precibus  ad  me  misit;  ille  ultro 
venientem  excepit:  oravit  hic  etiam  ut  venirem.  Con- 

fer  modo  singula,  et  armato  militi  vittatam  navem,  et 
caesareae  lenitati  Dionysii  quadrigas,  postremo  Romano 
principi  Siculum  tyrannum;  credo  fateberis  merito  me 
Platonem  praecellere  fortuna.  Sed  iam  satis  gloriae  lu- 
dendo captamus,  quod  ipsum  levitatis  vitio  non  care- 
ret, nisi  ita  tecum  loquerer,  ut  mecum.  Epistolam  quam 
ad  Caesarem  ipsum  tuis  me  de  rebus  scribere  voluisti, 
qua  comitatus  illum  fidentius  atque  familiarius  adeas, 
cum  hac  simul  accipies.  Utraque  tibi  Pisis  occurret, 
ubi  tu  occursurus  es  principi.  Illa  quidem  ut  spero,  sed 
mullo  maxime  tua  virtus  et  nostrorum  herorum  recor- 
datio, caesareum  tibi  limen  aperiet.  Vale. 


EPISTOLA  IV. 

FHANCISCUS  PETRARCA  CAHOLO  IV.  IMPERATORI  AUGUSTO 
S.  P.  D. 

Commendat  Laelium  amicum  suum. 

Vide  quantum  mihi  spei,  quantumve  animi  prae- 
stat humanitas  tua,  Caesar,  ut  non  me  tantum,  quod 
feci  semper  et  facio,  et  dum  taciturnior  appareo  tunc 
altius  clamo,  sed  alios  quoque  clementiae  tuae  commen- 
dare ausim:  quamquam  si  vere  et  proprie  -loqui  velim, 
non  sit  alter,  quem  mea  tibi  nunc  devotio  recommen- 
dat,  nisi  forsan,  ut  dici  solet,  alter  ego.  Hic  vir,  o ma- 
xime Caesar,  qui  ad  pedes  tuos  cum  litteris  meis  venit, 
romanus  est  civis,  et  sanguine  nobilis  et  virtute  nobi- 
lior, cuius  in  laudibus  multus  essem;  nam  copiosa  et 

larga  materia  est  de  prudentia,  de  fide,  de  industria,  de 
facundia,  de  circumspectione  multiplici  caeterisque  vir- 
tutibus hominis  huius  loqui,  nisi  quia  totum  tibi,  sa- 
pientissime principum,  atque  existimationi  tuae  commit- 
tendum credidi,  qui  eum,  in  quo  stilus  hic  forte 
succumberet,  metieris  eximie,  si  respicere  ac  nosse 
dignaberis  profundo  et  infallibili  tuo  divinae  mentis 
intuitu.  Tuo  igitur  virum  hunc  arbitrio  aestimabis.  Si 
qua  mihi  apud  te,  Caesar  invictissime,  fides  est,  scito 
virum  bonum  esse,  multisque  vel  naturae  vel  studii 
dotibus  ornatum,  et,  ut  dicam  breviter,  virum  per  se 
ipsum,  nisi  forte  me  amor  fallit,  gratia  et  benevolen- 
tia dignum  tua.  Accedit  quod  et  sacri  imperii  tuique 
nominis  devotissimus  semper  fuit  et  apprime  fidelibus 
tuis  carus.  Siquidem  magnanimus  olim  vir  et  memo- 
rabilis Stephanus  de  Columna,  cuius  erga  gloriosissi- 
mum avum  tuum  Romanum  Imperatorem  fides  toto 
orbe  notissima  est,  et  qui  diem  tuum  teque,  quem  non 
aliter  quam  Christum  Simeon  expectabat,  videre  senio 
victus  et  praeventus  morte  non  potuit,  hunc  dilexit  ut 
filium:  tota  eius  generosa  familia  hunc  ut  fratrem  ger- 
manum semper  amore  complexa  est.  Iohannes  de  Co- 
lumna illius  Stephani  magni  nepos,  nobilissimus  ac 
fortissimus  adolescens,  sed  infausti  exitus  et  vitae  ni- 
mium brevis,  quem  quanti  faceres  si  aliunde  nescirem, 
ex  eo  didici,  quod  ante  hoc  ferme  septennium,  cum  te 
primum  divina  providentia  ad  Romanum  imperium 
evexisset,  tuque  ad  Romanam  curiam,  quae  deserto 
Tiberi  nunc  Rhodanum  colit,  eo  tempore  venisses,  ubi 
tunc  tibi  licet  incognitus  degebam,  vidi  in  publico  roaie- 
statem  tuam  illius  humeris  familiariter  innixam  strin- 

gentemque  piis  colla  complexibus,  ille  hunc  coluit  ut 
parentem.  Quid  mulla?  Omnes  huius  fidei  unanimiter  in- 
cumbebant: singuli  certatim  hunc  amabant:  hic  omnibus 
obsequebatur:  omnium  norat  arcanum:  cum  illis  infan- 
tiam, cum  illis  pueritiam  atque  adolescentiam  suam  egit, 
cum  eisdem  iuventae  florem,  cum  quibus  senescere  tan- 
dem morique  decreverat;  fecissetque,  nisi  clarissimam 
et  devotissimam  tibi  stirpem  festinata  mors  totam  heu 
brevi  tempore  rapuisset.  Illos  omnes  qui,  dum  in  terris 
agerent,  tui  erant  et  nunc  non  minus,  ut  auguror,  ubi- 
cumque habitent  tui  sunt,  tibique  felicem  ac  longaevam 
vitam  et  votivi  imperii  successum  rogant,  ante  pedes 
tuos  convenisse  cogita,  teque  magna  fiducia  precari  ut 
hominem  hunc,  qui  suus  fuerit  tuum  velis.  Adde  quod 
et  Romano  Pontifici  Clementi,  qui  te  ante  alios  paterne 
et  quem  tu  filialiter  dilexisti,  hic  familiariter  carus  fuit, 
et  Francorum  regi  quem  vicissim  tibi  sanguis  amor- 
que conciliavit,  et  Portuensi  Episcopo  qui  generis  ani- 
mique fulgoribus  Romanae  cardinem  illustrat  Ecclesiae, 
quemque  sacerdotio  patrem,  suavitate  germanum  habes, 
aeque  familiariter  carus  est.  Quis  vero  riunc  inter  tot 
tam  fulgida  nomina  nomini  locus  est  meo?  Et  tamen, 
vide  quantum  fiduciae  fides  parit,  audebo  me  noctuam 
aquilis,  talpam  lyncibus  miscere,  et  affusus  orare,  ut 
hunc,  quem  et  virtus  propria  et  tantorum  caritas  com- 
mendat, notum  primo,  deinde  si  merebitur,  carum  ha- 
licas. Nomen  viro  Laelius,  qui  apud  veteres,  ut  Cicero 
ait,  et  sapiens  et  amicitiae  gloria  excellens  fuit.  Hic 
apud  nos  utrumque  praeconium  est  adeptus.  Ille  Sci- 
pionem habuit  amicum:  ego  non  sum  Scipio,  sed  ami- 
cus sum.  et  pro  amico  supplex  apud  Dominum  inler- 


Digitized  by  Googte 


UBER  NONUSDECIMUS.  — EPISTOLA  IV. 


527 


cedo.  Vale,  Caesar,  et  vive,  et  vince,  et  impera  nostri 
memor. 

Mediolani,  V.  Kai.  Martias. 


EPISTOLA  V. 

FRANCISCUS  PETRARCA  MODIO  GRAMMATICO  PARMENSI  S.  P.  D. 
Secum  eum  domi  sua'  mansum  invitat.  . 


Scripsit  adolescens  noster  tibi  nescio  quid;  imo 
vero  nescio  quibus  verbis  aut  qualiter:  quid  autem 
scio.  Scripsit  autem  non  ut  precibus  te  gravaret,  sed 
ut  animum  exploraret  tuum,  quam  pronus  esset  ad 
convictum  nostrum.  Caeterum  quae  ex  illo  audisti,  quo 
dubii  nihil  aetas  infirmior  et  ad  optata  consequendum 
praeceps  pariat,  ex  me  forsan  cupis  audire.  Accipe  igi- 
tur, et  ex  paucis  multa  comprehendes.  Hoc  velut  so- 
cialium pactorum  chirographum  habeto.  Cupio  equidem 
te:  non  ignarus  magnorum  tibi  ac  praepotentium  homi- 
num aulas  patere,  sed  ita  mihi  persuasi,  melius  tibi 
futurum  nostra  cum  paupertate,  quam  cum  illorum  di- 
vitiis, si  bene  animum  tuum  novi.  Dulcior  est  enim 
honesta  paupertas  cum  amico,  quam  sub  domino  divi- 
tiae ingentes,  praesertim  libertatis,  quietis  et  frugalitatis 
avido,  qualem  te  si  natura  non  fecisset,  ut  auguror, 
studium  fecit.  Neve  paupertatis  nomen  forte  tibi  suspe- 
ctum sit,  scito  ut  nullum  sordidae,  nullum  maestae  indi- 
gentiae locum  esse,  sic  sollicitas  et  graves  hinc  abesse 
divitias.  Comparatio  sola  est  quae  vulgo  divitias  et  pau- 


528  DE  REBUS  FAMILIARIBUS 

periem  facit.  Quemlibet  ex  his  querulis  qui  perpetuis 
sortem  suam  inutilibusque  conviciis  ac  lamentis  exa- 
gitant, Amida;  illi  Caesareo  comparatum  divitem  aesti- 
mabis; quemlibet  cx  his  beatis,  qui  non  suis  bonis  auro 
purpuraque  superbiunt,  si  Marco  Crasso  illi  diviti,  aut 
Lydorum  regi  Crasso  admoveas,  pauper  erit.  Sane  ve- 
rum divitem  non  vulgaris  opinio,  sed  solus  animus  fa- 
cit. Hunc  tu  qualem  afferas  ipse  videris.  Hic  libi  rerum 
optima  praesto  sunt,  mediocritas  et  libertas.  Non  ego 
te  ad  servitium,  sed  ad  amicitiam  voco.  Aut  nunquam 
pariter  ac  nusquam,  aut  nunc  mecum  , si  vocanti  obse- 
queris, liber  eris.  Si  quaeris  igitur  ad  quid  te  vocem, 
iam  respondi,  ad  amicitiam,  ad  convictum.  Ae  ne  ad 
torporem  vocari  metuas,  agere  aliquid  te  volo,  ita  ta- 
men ut  actionis  modus  ex  arbitrio  tuo  pendeat.  An  in- 
cipere quorsumve  progredi  libeat,  nemo  te  calcaribus 
aut  clamoribus  urgebit;  nemo  tibi  frena  substringet^ 
ipse  vitae  tu®  cursum,  requiemque  moderabere.  Hunc 
ipsum  adolescentem , si  se  dignum  exhibuerit,  meliorem 
et  doctiorem  facies.  Aut  enim  ex  te  discet  aut  ex  nemine. 
Te  ab  infantia  mirari  didicit,  teque  ante  alios  amare. 
Multum  vero  doctrin®  conferunt  familiaritas,  amor, 
admiratio.  Ad  h®c  et  nugarum  aliquid  mearum,  non 
nisi  quantum  libuerit,  et  si  libuerit  scribes;  tuum  erit 
indicium  an  dign®  sint  qu®  tuum,  rebus  propriis  non 
otiosum,  calamum  fatigent.  In  studii  mei  partem  veni: 
mea  mihi  magis  probabuntur,  si  tuo  scripta  sint  di- 
gito. Sperabo  si  quid  mihi  vel  oblivione  vel  incuria  sit 
elapsum,  subterfugere  manus  tuas  ingeniumque  non 
posse.  Pro  his  tibi  non  montes  auri,  non  purpureas 
togas,  non  marmorea  atque  ebore  et  ebano  crustata 

palatia,  sed  quae  tibi  gratiora  coniicio,  victum  non  ino-  » ’ 
pem  sed  modestum,  et  philosophico  non  audeo  parem 
dicere,  sed  proximum,  otium  praeterea,  solitudinem,  li- 
bertatemque polliceor.  Mirum ! quam  praestare  mihi 
ipse  non  possum,  hanc  tibi  spondeo.  Sed  saepe  pallens 
medicus  salutem  alteri  tribuit,  quam  non  habet.  Ego 
quidem  importunae  et  inutilis  et  molestae  famae  compe- 
dibus sonituque  nominis  ac  fulgore  supervacuo,  ve- 
rumque ut  ingenue  fatear,  indigno,  nec  liber  esse  pos- 
sum nec  latere.  Tibi  in  terra  aliena,  donec  saltem  nosci 
ceperis,  et  otium  et  libertas  et  latebrae  jucundissimae 
non  deerunt.  Haec  sunt  quae  in  praesens  sese  offerunt 
adventus  tui  praemia.  Vellem  addere  posse  aliquam  te 
forte  dulcedinem  in  scribendo  ex  nostrorum  studiorum 
participatione  sumpturum.  Sed  et  de  hoc  videris.  Unum 
tibi  praeterea  quod  non  in  ultimis,  licet  in  ultima  parte 
epistolae  posuerim,  erit  vicinus  Ambrosius.  Vale. 

Mediolani,  Kal.  Maii.  Propero. 


Haec  tibi  dictaveram  dum  Parmae  te  esse  crede- 
rem famae.  Nunc  te  cum  communi  domino  esse  didici: 
unde  nil  horum  dictum  accipe,  nisi  quantum  illi  pla- 
cue  t cui  voluntates  meas  et  vota  subiicio.  Vale  iterum. 

V.  Kal.  Iunti. 

EPISTOLA  VI. 

FRANCISCUS  rETRARCA  KRANCISCO  PRIORI  SANCTORUM 
APOSTOLORUM  S.  P.  D. 

Commendat  amicum  euntem  Romam. 


Hic  quem  cernis  homuncio  Christo  devotus,  mundi 
rerumque  fugacium  spretor  ingens,  et  cupidissimus 
aeternarum,  idem  (perexigua  tantae  laudis  accessio,  sed 
quam  tuus  amor  faciet  esse  permaximam)  mihi  quoque 
carissimus,  Romam  petit.  Sic  eum  aspicies  ut  me:  bo- 
nae animae  vector  est.  Novi  hominem:  in  iisdem  castris 
militavimus,  necdum  exauctorati  sumus,  duce  quam- 
vis extincto.  Si  consilio  tuo  eget  ad  peregrinationis 
piae  compendium,  si  favore  aliquo,  puto  non  es  oran- 
dus ut  faveas;  oro  tamen.  Nam  quid  Christo,  cui  ser- 
vis, quid  Apostolis  eius,  hospitibus  tuis,  acceptius  po- 
tes, quam  si  Christi  amicissimum  hunc  virum  cupide, 
dimissis  frementis  aulae  fragoribus,  ad  illorum  quietis- 
sima limina  gradienlem,  iuveris  atque  direxeris?  De 
me  si  quid  explorare  libuerit,  libebit  autem  plurima, 
etsi  diversitas  studiorum  nosse  hunc  omnia  non  sinat, 
tamen  quod  ad  intimum  vitae  meae  modum  pertinet, 
fortasse  aliqua:  quod  ad  externum  pene  cuncta  narra- 
bit. Hoc  tibi  raptim  scripsi  in  extremo  angulo  Medio- 
lani, Ambrosianae  domus  in  parte  remotissima,  ea  luce 
eaque  lucis  hora,  qua  mundo  tenebris  presso  coecisque 
mortalibus  de  terra  olim  viva  lux  orta  est.  Vale,  nostri 
memor. 

EPISTOLA  VII. 

FRANCISCUS  PETRARCA  FRANCISCO  PRIORI  SANCTORUM 
APOSTOLORUM  S.  P.  D. 

/ 

So  nortem  praeferre  diei.  Et  pro  amico  humaniter 
recepto  gratias  agit. 


Secus  accidit  mihi  quam  Manlio  pictori,  qui  cum 
venustas  imagines  manu  sua  pictas,  turpes  autem  filios 
haberet,  interrogatus,  quid  ita  melius  pingeret  quam 
fingeret,  lepidae  quaestioni  festivum  reddidit  responsum: 
quia  in  tenebris  fingo,  inquit,  luce  autem  pingo.  Con- 
tra ego  quae  in  tenebris  animi  manibus  fingo  et  cogito, 
vel  formosiora  vel  minus  certe  deformia  sunt,  quam 
quae  luce  media  his  digitulis  pingo:  non  quod  per  se 
ipsam  mihi  lux  noceat,  quae  non  nisi  vel  lippis  vel  ma- 
leficis odiosa  est,  sed  quia  invisis  occupationibus  viam 
pandit,  quas  amica  et  silens  arcet  opacitas.  Quid  te 
morer?  Cum  ad  te  multa  per  noctem  memori  animo 
dictassem,  luce  reversa,  calamo  exarare  vix  quidquam 
fuit.  Tot  ianua  personat  ictibus,  tot  undique  diurnarum 
acies  curarum,  tot  amicorum  preces,  tot  servorum  la- 
menta circumstrepunt.  Piger  iste  multis  mihi  ventis 
ocior  Bootes  tam  rapido  flexu  his  etiam  noctibus  plau- 
stra rotat  algentia.  Noctem  curarum  nutricem  maxi- 
mam ait  Naso:  mihi  lux  curarum  difficilium  ac  tri- 
stium parens  est:  nox  silentii  et  quietis.  Et  miraris 
quod  paucis  placeo  cui  cum  paucis  convenit,  cui  omnia 
fere  aliter  videntur  ac  vulgo,  a quo  semper  quod  lon- 
gissime abest  id  penitus  rectum  iter  censeo?  Sed  ne 
omnes  nocturnos  conceptus  diei  malitia  coegerit  aborli- 

re,  hoc  unum  scias  epistolam  tuam  patri  sororibusque 
persimilem  ad  me  pervenisse,  qua  suavius  nihil,  nihil 
amicius.  Sensi  ex  ea  quod  olim  didiceram  expertus, 
qualiter  me  visurus  sis  qui  Romipelam  meum  ita  vide- 
ris, quem  ne  sequar  ut  ipse  tibi  spem  dederat,  Ligustici 
motus  impediunt.  Expectabo  an  vere  tranquillior  sit 
autumnus.  Procellosum  sane  sidus  haec  loca  despicit: 
adversus  quod  remedii  genus  optimum  fuga  est.  Heu ! 
quid  dixi  ? Quo  enim  extra  fortunae  tonitrua  patet  fu- 
ga? Unum  ergo  consilium  est  mihi,  ut  pacem  quam 
frustra  quaesivimus  extra,  quaeramus  in  intimis  animae 
latebris,  et  quam  mundus  non  habet,  petamus  a Do- 
mino. Vale,  nostri  memor. 


EPISTOLA  Mlt. 

FIl ANCISCUS  rETRARCA  GUIDOM  SF.PTIMO  ARCIIIDIACONO 
C.ENUF.NSI  S.  P.  D. 

Quod  magni  is  aestimet  nomen  suum  his  epistolis  inseri. 


Quod  tam  magni  aestimas  nomen  tuum  in  epistolis 
meis  poni,  facis  ut  reliqua.  Non  enim  id  meriti  mei,  sed 
indulgentiae  tuae  est.  Neque  ideo  me  ingeniosum  arbi- 
tror, sed  te  amicum.  Seneca  Lucilio  suo  scribens,  quod 
libros,  inquit,  meos  mitti  desideras,  non  magis  ideo  me 
disertum  puto  quam  formosum  putarem,  si  imaginem 
meam  peteres.  Eleganter  id  quidem  : quis  est  enim  qui 
non  deformis  amici,  quam  formosi  hostis  malit  imagi- 
nem? Non  enim  quod  aestimat,  sed  quo  apslimat  meti- 
tur, hoc  est  non  rebus  trahitur,  sed  affectu.  Tu  quoque 

nunc  sic  in  epistolis  meis  sicut  et  in  memoria  locum 
quaeris,  nec  attendis  quale  sit  hospitium  ubi  habites, 
sed  quis  hospes.  Et  profecto  nimis  ambitiosus  est,  qui 
non  libentius  vel  proprium  vel  pauperis  amici  limen, 
quam  ignoti  regis  atrium  ingreditur.  Cernis  ut  cupide 
tugurium  suum  pastor,  nidum  volucris,  cuniculos  ferae, 
stabula  greges  petant, 

Utque  ipsre  memores  redeant  in  septa  capella'; 

quod  ait  Maro,  quaerentes  non  pulchriora  sed  propria, 
ut  quem  non  homini  tantum,  sed  cunctis  animantibus 
insitum  videmus , naturae  non  dubitemus  instinctum 
esse  quem  sequeris,  ut  scilicet  non  doctorum  magis 
hominum  quam  amicorum  scriptis  tuum  nomen  inser- 
tum velis.  Cuius  te  voti  compotem  et  feci,  et  si  vita 
comes  erit,  faciam,  praefatus  libi,  quod  hospiti  olim  suo 
rex  Evander,  qui  cum  inopem  in  aulam  invitaret  jEne- 
am,  magnum  ibi  hospitem  alium  iam  fuisse  comme- 
morat : 

Ilmc  (inquit)  limina  victor 
Alcides  subiit,  h;ec  illum  regia  cepit. 

Quasi  diceret,  ne  despicias  paupertatem  nostram,  neque 
dedigneris  habitaculum  quod  dignatus  est  Hercules.  Ego 
idem  libi  amicisque  aliis,  ut  omnes  modo  tecum  allo- 
quar, quorum  nomina  scriptis  inserui,  testatus  sum. 
Parcite  et  aequanimiter  ferte,  precor,  si  non  par  gloriae 
vestrae  locus  est,  ubi  vos  includo:  neque  sordes  ege- 
statemque sermonis  mei  horreant  aures  oculique  ve- 
stri. Esse  quidem,  quod  nemo  ambigit,  nobiliori  in  parte 
meremini;  at  non  meritum  vestrum,  imo  facultas  aesti- 
metur mea.  Non  ubi  decet,  sed  ubi  possum  vos  exci- 

pio.  Amor  amplissimus,  domus  angusta  est.  Si  Cicero 
essem,  locarem  vos  in  Ciceronis  epistolis:  nunc  vos  in 
meis  loco,  in  alienis  neque  si  velim  queo,  et  scio  vos 
non  hospitis  claritatem  sed  amicitiam  aestimare.  Deni- 
que ut  obscuritatem  loci  comitatus  splendore  solemini, 
ibi  vos  pono,  ubi  duces  ubi  Reges  ubi  Caesares  ubi 
Pontifices,  postremo  quod  his,  me  iudice,  maius  est, 
ubi  philosophos  ac  poetas,  et  quod  maximum,  ubi  viros 
bonos  posui. 


EPISTOLA  IX. 

FRANCISCUS  PETRARCA  GU1DOXI  SEPTIMO  ARCI1IDIACONO 
GENUENSI  S.  P.  D. 

De  Italia;  motibus  et  praesertim  de  bello  inter  Venetos  et  Gcnucnses:' 
et  de  supplicio  Marini  Falierii  Ducis  Yenetiarura. 


Rumores  italicos  quotidie,  nisi  fallor,  ad  satietatem 
audis,  qui  vel  utinam  rariores  essent  vel  minus  immi- 
tes. Nunc  crebri  vehementesque  sunt  et  sonori  «adeo  ut 
non  tantum  in  Galliis  vicina  regione,  sed  apud  Indos 
atque  Arabes  audiri  queant.  Magni  sunt  rerum 
motus,  magni  bellorum  strepitus,  magna  imperio- 
rum iugisque  collisio,  magna  denique  famae  vox, 
qurnque  non  modo  alpes  patrias  sed  maria  transi- 
lit: et  cum  magna  sit  semper  mali  prcesentia,  futu- 
rorum apparatus  continuo  maior  est.  Ita  nobis  quod 
in  omni  adversitate  durissimum  est,  extremum  malo- 
rum solatium  spes  aufertur.  Semper  ne  igitur  sic  invi- 
cem conteremur?  Semper  nostrorum  laborum  sonitu 

cunelarum  gentium  aures  atque  ora  complebimus?  Sem- 
per  mundo  quoti  audiat , famae  dabimus  quid  loquatur? 
Ita  ne  non  aetati  tantum  suae,  sed  omnibus  saeculis,  nec 
poetico  magis  quam  prophetico  ore  loculi  sunt  Virgi- 
lius  et  Flaccus,  quorum  alter: 

Gravidam  imperiis  hellisquc  frementem 
Italiam 


dixit;  alter: 

Hesperiae  sonitum  ruinae? 


Auditum  Medis 


Agat  modo  fortuna,  perficiat  quod  incepit,  quando  si 
Virgilio  ipsi  credimus,  omnipotens  et  ineluctabilis  Dea 
est.  De  qua  re  ne  quid  praecipitante  iudicio  definiam, 
nihil  in  praesens  pronuncio;  tu  tamen  sententiam  meam 
nosti.  Si  quid  serium  loqui  soleo,  ab  hac  opinione  re- 
motissimus sum.  Nunc  loquor  ut  vulgus,  a quo  maxi- 
me dissentio.  Gaeterum  sive  illa  nihil  sive  aliquid  est, 
uam  Dea  procul  dubio  non  est,  et  rursus  sive  illa  suis 
viribus,  sive  nostra  ignavia  potens  est,  quoniam  qui- 
bus solis  obstari  illi  poterat,  arma  raliouis  obiecimus, 
agat,  inquam,  saeviat,  tonet  ac  fulminet,  in  hoc  praeci- 
pue mundi  latus,  ubi  in  utramque  partem  plurimum  se 
semper  exercuit,  pergat , instet,  premat,  urgeat  et 
quando  ita  superis  atque  inferis  placet,  ut  dictum  est, 
empta  perficiat.  Vereor  sane  ne  praesens  praefatiuncula 
quasi  magnae  moestitiae  index  amantem  et  amore  pavi- 
dum atque  solicitum  animum  tuum  forte  turbaverit. 
Pone  metum.  Privatim  nihil  adversi  est,  certe:  sicut 
publice  nihil  est  prosperi.  Quid  enim  prosperum  viris? 
Imo  vero  quid  nunc  non  triste  prorsus  et  miserum,  li- 

berlatc  mortua  cl  sepulta,  pro  qua  multi  sa?pe  vitam 
magna  cum  voluptate  et  gloria  profudere,  praesertim 
cum  non  libertas  sola  perierit,  sed  cum  illa  simul  6des, 
pietas,  pudicitia,  pessimisque  iam  moribus  late  regnan- 
tibus, nullus  usquam  iustitiae  aut  modestiae  locus  sit? 
Quae  quoniam  sine  consensu  generis  humani  contigisse 
non  poterant,  ideo  stomachosus  et  indignans  animus, 
non  magis  suam  quam  publicam  sortem  luget.  Hinc 
saepenumcro  dolor  meus,  his  quae  nulli  hominum  pro- 
sunt, mihi  etiam  nocent,  frivolis  quaerimoniis  evaporat. 
Ex  hoc  genere  principium  istud  esse  noveris.  Nunc  ne 
te  amplius  expectatione  torqueam,  quod  destinaveram 
expedio;  et  omissis  rumoribus  qui  assidue  aures  tuas 
fama  vociferante  circumsonant,  quos  nullis  annalibus 
comprehendi  posse  crediderim,  qui  Pisis  et  qui  Senis 
populorum  motus,  quot  in  latus  revoluta  Bononia,  quis- 
nam patriae  meae  status  utinam  ut  florentis  semper, 
sic  aliquando  fructifer®,  quid  fleat  Roma,  quid  Parthe- 
nope metuat,  ut  robus  ipsis  cognomen  suum  Terra 
Laboris  aequaverit,  quibus  aestibus  odiorum  ferveat 
sulphurulenta  Trinacria,  quid  agat  Iauua,  quid  paret 
Liguria,  quid  AimiHa  cogitet  aut  Picenum,  quam  in- 
somnis et  laboriosa  Mantua,  quam  meticulosa  Ferraria, 
quam  Verona  miserabilis  Aeteonis  in  morem  suis  ipsa 
canibus  laceretur,  ut  barbaricis  semper  incursibus  pa- 
teant Aquileia  et  Tridentum,  postremo  (pudorum  maxi- 
mus) qui  praedonum  coetus  per  Italiam  pervagentur, 
ntque  de  provinciarum  domina  servorum  sit  facta  pro- 
vincia, ad  Venetorum,  ut  Livii  verbo  utar,  angulum,  et 
ad  ea  quae  vix  dum  potes  audisse  festino.  Qui  bello 
cum  Ianuensibus  suscepto  ne  dicam  an  detecto  (latens 

enim  bellam  defuisse  nunquam  puto),  intra  breve  tem- 
pus primum  victi,  mox  victores,  rursum  maiore  prae- 
lio victi  sunt,  in  quo  illis  quidem  ut  hominibus  atque 
Italis  compatior,  mihi  autem  gratulor,  quod  haec  eis 
mala  omnia  ventura  praevidi,  praedixique,  non  astro- 
rum iudicio,  aut  ullo  vaticinii  genere,  quod  totum  de- 
spicio reiicioque , sed  praesagio  quodam  mentis  et 
urgentibus  coniecturis,  quibus  in  eam  sententiam  tra- 
hebar ut  videre  mihi  tunc  viderer  quod  nunc  video. 
Atque  utinam  dux  Andreas,  qui  rerum  summae  tunc 
praeerat,  hodie  viveret : exagitarem  eum  litteris  et 
omnes  aculeos  incuterem,  ac  tota  uterer  libertate.  Bonum 
enim  virum  atque  integrum  suaeque  Reipublicae  aman- 
tissimum  sciebam,  doctum  praeterea  et  facundum  et 
circumspectum  et  affabilem  et  mitem.  Uno  tamen  offen- 
debar, quod  belli  studio  ardentior  erat  quam  naturae 
ac  suis  moribus  conveniret.  Viventi  equidem  non  peper- 
ci, et  praesens  verbo  et  absens  litteris  lacessere  ausus 
tantum  virum;  quae  ille  de  animo  ineo  certus  patienter 
ferebat;  sed  recenti  victoria  elatus  consilium  respue- 
bat. Consuluit  illi  mors,  ut  et  acerbissimum  patriae  suae 
luctum  et  mordaciores  meas  litteras  non  videret.  Uti 
enim  fortunae  testimonio  solebat,  nec  dubitare,  quin 
sicut  illa  prosperior  videretur,  sic  iustior  causa  sua 
esset.  Itaque  saepe  mecum  illud  Scipionis  Africani  di- 
ctum usurpabat,  qui  loquens  cum  Hannibale:  Dii,  inquit, 
testes  sint  qui  et  illius  belli  exitum  secundum  ius  fas- 
que dederunt,  et  huius  dant  et  dabunt.  Illud  quoque 
Caesareum: 

H;ee  fato  quae  teste  probet,  quis  iustius  arma 

Induit,  Ikcc  acies  victum  factura  nocentem. 

Et  quantulum  illi  vivendum  erat,  ut  in  eundem  ista  re- 
flecterem, nocentem  teste  falo  convincens,  qui  teste 
fato  innocentiam  adstruebat?  Paucis  ante  obitum  diebus 
litterulas  meas  acceperat  aculeosas  fateor,  plenas  tamen 
affectuum  optimorum,  quibus  ita  se  torsit,  ita  respon- 
sionis studio  efferbuit,  sicut  postea  retulerunt,  qui  prae- 
sentes erant,  quasi  summo  pudori  duceret  non  aequasse 
stilum,  quod  unum  facillimum  illi  erat,  litterato  in  pri- 
mis disertoque  homini.  Id  enim,  puto,  quod  erat  diffi- 
cillimum non  curabat,  retundere  scilicet  et  confutare 
sententias.  Verbis  equidem  atque  dicendi  exercitio  or- 
natus, verborum  certamina  non  timebat;  sed  quid  rebus 
ipsis  facias  atque  apertissimae  veritati  quid  respondeas, 
nisi  ut  taceas  aut  confirmes?  Verba  enim  compares,  aut 
par  aut  superior  esse  potes,  rebus  inferior  sis  oportet. 
Saepe  phaleratam  eloquentiam  nuda  veritas  vincit.  Ita- 
que cum  se  multum  frustra  torsisset,  septimo  demum 
die  nuntium  meum  sine  litteris  dimisit,  responsum, 
propriumque  nuntium  pollicitus,  quem  non  misit,  nec 
deinde  respondit,  morbo  seu  corporis  seu  animi  prae- 
ventus, quod  per  eos  dies  contra  suam  atque  omnium 
spem  animosissime  ad  litus  Venetum , ipsa  eadem,  quam 
penitus  victam  atque  exterritam  aestimabat,  lanuensium 
classis  accessit,  cui  tumultui  Dux  ipse  praeter  morem 
armatus  interfuit.  Nec  post  eum  diem  fere  aliquid  ges- 
sit, quasi  festinans  impendentibus  caput  malis  matura 
morte  subducere.  Etsi  quidam  ferant  respondisse  eum 
nescio  quid,  quod  nequaquam  ad  me,  morte  ipsa  Ducis 
forsan  interveniente,  pervenit.  Post  quae  statim  apud 
Achaiae  insulam,  cui  Sapientiae  nomen  est,  Veneti  ab 
eadem  illa  vaga  classe  lanuensium  deprehensi  ingenti- 

que  prcelio  fusi  sunt,  eum  honorem  Duci  optimo  defe- 
rente fortuna,  ut  sicut  dixi,  dilatam  patriae  stiae cladem 
in  carne  positus  non  videret.  Certe  ut  ibi  potissimum 
vinceretur  divinitus  evenisse  crediderim,  quo  scilicet 
vocabulo  loci  saltem  reliqui  duces  admonerentur  ut  Sa- 
pientiam quam  fortunam  sequi  mallent,  et  a ratione  non 
ab  eventibus  rerum  elicerent  argumenta.  Sed  nonne  fe- 
difragus  sum,  qui  nova  pollicitus  antiqua  persolvo? 
Expecta  autem:  in  fundo  est  unde  promissi  mihi  fides 
constet.  Hactenus  audieras:  quod  sequitur  novum  au- 
dis. Huic  equidem  tali  Duci  iuveni  senior  successerat,  et 
ad  patriae  gubernaculum  sero  licet,  ante  tamen  quam 
vel  sibi  vel  patriae  opus  esset  accesserat,  vir  ab  olim 
mihi  familiariter  notus,  sed  in  quo  fallebat  opinio,  ani- 
mi quam  consilii  maioris.  Marinus  Phalierius  viro  no- 
men. Explere  animum  in  summa  dignitate  non  potnit, 
sinistro  pede  palatium  ingressus.  Namque  hunc  Veneti 
Ducem  sacrosanctum  omnibus  saeculis  magistratum, 
quem  in  illa  urbe  semper,  ut  numen  aliquod  antiquitas 
coluit,  nudius  tertius  in  ipsius  palatii  vestibulo  decolla- 
runt. Causas  rerum  ut  poetae  solent  in  primordiis  suo- 
rum operum  explicare,  si  comperta  loqui  velim,  ne- 
queo: tam  ambigue  et  tam  varie  referuntur.  Nemo 
illum  excusat:  omnes  aiunt  voluisse  eum  in  statu  Rei- 
publicae  a maioribus  tradito  nescio  quid  mutare.  Atque 
ita  cuncta  in  eo  conveniunt,  ut  quod  ait  Flaccus: 

Primo  ne  medium,  medio  nc  discrepet  imum. 

Nam  quod  vix  ulli  unquam  arbitror  evenisse,  dum  ad 
ripam  Rhodani  pro  negotio  pacis  per  rae  primum  et 
mox  per  eum  frustra  tentato,  apud  Romanum  Pontificem 

legationis  officio  fungitur,  Ducatus  honor  non  petenti, 
imo  quidem  ignaro  sibi  obtigit.  Reversus  in  patriam 
cogitavit  quod,  ut  puto,  nemo  unquam  cogitarat:  passus 
est  quod  nemo  unquam.  In  loco  celeberrimo  omniumque 
clarissimo  atque  pulcherrimo  eorum  quae  ego  viderim, 
ubi  maiores  sui , saepe  laetissimos  honores  pompis 
triumphalibus  deduxerunt;  illic  ipse  servilem  in  mo- 
dum, concursu  populi  tractus  et  ducalia  exutus  insi- 
gnia, capite  truncus  occubuit,  templique  fores  et  palatii 
aditum  scalasque  marmoreas  saepe  vel  festis  solcmni- 
bus  vel  hostilibus  spoliis  honestatas,  sanguine  foedavit 
proprio.  Locum  signavi:  tempus  signo.  Annus  est  ab 
ortu  Christi  mccclv,  dies  fuit,  ut  ferunt,  xiv  Kalendas 
Maii.  Rumor  est  tantus  ut  si  quis  urbis  illius  discipli- 
nam moresque  prospexerit,  quantamve  rerum  mutatio- 
nem unius  hominis  mors  minetur,  quamquam  alii  plu- 
res,ut  perhibent,  complicum  ex  numero  idem  supplicium 
vel  pertulerint  vel  expectent,  vix  maior  in  Italia  tem- 
poribus nostris  emerserit.  Hic  forte  meum  iudicium 
expectes.  Populum,  si  famae  creditur,  absolvo,  quamvis 
et  lenius  saevire  et  dolorem  suum  mitius  vindicare  po- 
tuerint; sed  non  facile  iusta  simul  atque  ingens  ira 
comprimitur,  magno  praesertim  in  populo,  ubi  iracun- 
di» stimulos  rapidis  inconsultisque  clamoribus  pr»ceps 
atque  multivolum  vulgus  exacuit.  Infelici  homini  et 
compatior  et  indignor,  qui  honore  auctus  insolito,  quid 
sibi  sub  extremum  vitm  tempus  vellet  ignoro,  cuius 
illud  quoque  calamitatem  praegravat,  quod  praescripto 
publico  more  iudicii  non  modo  miser  fuisse,  sed  insanus 
amensque  videbitur,  et  tot  iam  per  annos  sapienti» 
falsam  famam  vanis  artibus  usurpasse.  Ducibus  qui 

pro  tempore  fuerint  edico,  positum  sibi  prae  oculis  spe- 
culum sciant,  ubi  se  videant  duces  esse  non  dominos, 
imo  vero  nec  duces,  sed  honoratos  Reipublicae  servos 
esse.  Tu  vale,  et  quoniam  publicae  fluctuant,  demus  ope- 
ram ut  privatas  nostras  res  quam  modestissime  gu- 
bernemus. 

Mediolani,  VIII.  Kal.  Maias. 


EPISTOLA  X. 

FRANCISCUS  PETRARCA  GUIDONI  SEPTIMO  ARCIIIEPISCOPO 
GENUENSIUM. 

Ad  Pontificatum  maiorem  Genuensium  evectum  gratulatur. 

Successibus  tuis  moestior  me  an  laetior  ad  extre- 
mum essem,  diu  dubius  mansi.  Tangebat  animum  hinc 
quies;  hinc  gloria.  Alteram  tunc  ereptam  cum  maxime 
necessaria  esset:  alteram  illi  aetati,  cui  praecipue  debe- 
retur, superadditam  cernebam.  Gloriosum  tibi  laborem 
impositum  non  dolebam,  sciens  absque  labore  veram 
nec  quaeri  gloriam  nec  servari.  Illud  horrebam  quod 
libertas,  quam  semper  amaveras,  in  discrimen  agi  vi- 
debatur, et  haud  dubie  honori  onus  impositum  erat. 
Quo  altior  enim  status  est,  eo  durius  vitae  frenum  his 
qui  infamiam  timent : semperque  conspectior  rerum 
vertex.  Quid  vis?  Amor  libertatis  atque  otii  vincebat 
latendique  commoditas.  Dolere  iam  ceperam,  nisi  quod 
in  mentem  venit  te  neque  liberum  hactenus,  et  quod 
est  pessimum  servitii  genus,  iniquo  simul  ac  multi- 
plici pressum  iugo,  nunc  de  servo  hominum  multorum, 

servum  Dei  unius  effectum.  Felix  mutatio:  gaudendum 
est;  in  quo  statu  quid  agendum  tibi  seu  quibus  guber- 
naculis inter  procellosi  officii  fluctus  ac  scopulos  uten- 
dum sit,  nec  ego  sim  consultor  idoneus,  nec  tu  con- 
silii eges,  ut  qui  in  his  disciplinis  qure  maxime  hunc 
deceant  statum  tempus  omne  contriveris,  nuper  qui- 
dem pontifex,  sed  pontificii  iuris  ac  caeremoniarum 
omnium  a iuventute  peritissimus.  Unde  quae  mullis 
ardua,  libi  prona  sunt  atque  facilia.  Ne  vero  tam  dile- 
ctus olim  frater,  nunc  et  pater,  tantum  aequor  ingressus 
non  dicam  consilio,  non  hortatu,  sed  meae  saltem  vocis 
omine  careat,  funem  solventi  Horatianum  illud  exclamo: 

I bone,  quo  virtus  tua  te  vocat  pede  fausto. 

Nempe  quo  vix  alios  longae  adhortationis  calcar  urge- 
ret, natura  te  ducet  tua.  Non  es  cogendus,  non  urgen- 
dus, nec  rogandus  quidem.  Admonitio  ipsa  proj»e  su- 
pervacua est,  nisi  quae  monentis  fidei  fidem  facit.  Ad 
summam  ut  portu  gaudeas  optato  naturam  tuam  bo- 
nam sequere:  illi  sulcantis  freta  navigii  clavum  crede. 
Si  quid  ambigui  rerum  tempestas  attulerit,  summa  con- 
silium ab  arce  et  ab  illa  suprema  parte  animi  peten- 
dum erit,  quae  terrenis  turbinibus  inaccessa,  serena 
semper  atque  tranquilla  est.  De  fine  operum  nil  tibi 
penitus  arrogans,  omnem  spei  ancoram  in  Deo  fige, 
quodque  ait  Psalmista,  Revela  Domino  viam  tuam,  et 
spera  in  eo  et  ipse  faciet.  Haec  sunt  quae  tanta  de  re 
hodie  dicturus  fui , cum  stimulante  animo  plura  vellem, 
sed  frenante  atque  obstante  nuntio,  vix  ista  potuerim. 
Vale. 

EPISTOLA  XI. 

KRANCISGUS  PETRARCA  BEN1NTENDIO  R.  P.  VENETOR. 
CANCELLARIO  S.  P.  D. 

Immeritas  sui  laudes  respuit , oblatam  ab  co  amicitiam  accepto 
habet,  et  duos  artis  musica»  cultores  commendat. 


Bene  mihi  accidit  quod,  in  urbe  licet  frequentis- 
sirna,  tua  me  solitarium  epistola  reperit.  Erubuissem 
coram  multis  deprehensus  in  publico;  nunc  solus  erubui 
et  dixi:  quid  non  potes  imperiose  amor?  quid  non  po- 
tes quando  etiam  talis  viri  oculos  iudiciumque  per- 
stringis? In  litteris  quidem  tuis,  optime  vir,  duas  si- 
mul veterum  sententias  recognovi,  et  amoris  scilicet 
et  eloquentiae  magnam  vim,  nec  de  nihilo  dictum  vel 
amantium  caeca  esse  iudicia,  vel  oratorem  posse  omnia. 
Primum  te,  amice,  in  aestimatione  rerum  mearum  fallit 
haud  dubie:  secundum  vero  me  paulo  minus  fefellisset, 
ut  talis  mihi  videri  inciperem,  qualem  tu  me  facis:  sic 
corda  legentium  in  manu  habes,  sic  papyrus  pro  regia, 
sic  calamus  tibi  pro  sceptro  est,  nisi  quod  me  cogi 
sentiens,  in  arcem  rationis  evaseram,  meque  ipsum 
identidem  percunclabar  an  vera  essent  quae  de  me, 
stilo  quamvis  artificioso  et  mellifluo,  dicerentur.  Scio 
quid  mihi  intus  in  silentio  sit  responsum.  Proinde  oro 
posthac  pudori  meo  parcas,  neve  me  non  meis  laudi- 
bus oneres.  Non  precor  errorem  exuas  quo  delector; 
tantum  ne  me  facundiae  unco  trahas  in  errorem  mullo 
imparem.  Tuus  enim  error  ingenuus  et  amicitiae  testis 
eximiae:  meus  si  sit,  nisi  amens  ridiculusque  non  erit, 

quamquam  ni  fallor,  ne  in  hac  parte  labi  possim  provi- 
sum est  mihi.  Habeo  cui  haeream  conscientiam  meam, 
a qua  si  non  externis  flatibus  avulsus  fuero,  non  facile 
corruam.  Illic  enim  non  nisi  aura  purissima,  verique 
flant  spiritus.  Denique  sic  habeto,  posse  me  tibi  omnia 
credere,  nisi  quae  de  me  scribis,  quae  si  aliunde  proce- 
derent, qua  putas  fronte  lecturus  fuerim?  At  nunc  mihi 
notissimus  candor  tuus  quidquid  ais  aut  loqueris  sensi- 
bus meis  approbat,  et  quae  ex  ore  alterius  illusoria  vi- 
derentur, c tuis  labiis  grata  facit  et  dulcia.  Ad  summam, 
quisquis  sum,  tuus  sum,  et  amicitiae  nostrae  fores,  quas 
eloquentiae  tuae  clavibus  aperire  tanto  studio  satagis, 
apertae  sunt.  Ut  libet  exoptatus  ingredere.  Crede  mihi 
nullo  nisu,  nulla  opus  est  arte;  ultro  animis  praesto 
sum;  teque  in  limine  laetus  excipio,  non  prius  exclu- 
surus, quam  hanc  inde  animam  mors  excludat;  idque 
sic  esse  ut  dico  penitus  tibi  persuasum  velim.  Pauca 
sunt  quibus  glorier,  inque  his  ipsis  haesitare  soleo. 
Unum  hoc  intrepide  dixerim:  temporales  amicitias  non 
novi,  ad  quas  si  non  inanis  emolumenti  fluxa  ratio, 
sed  honestas  alliceret  immortalis,  ex  se  genitas  mor- 
tales esse  non  sineret.  Ego  fateor  ad  ineundas  amici- 
tias tardus,  sed  ad  finiendas  immobilis,  ad  hanc  con- 
trahendam utique  pronus  sum.  Ac  ne  id  fortuitum 
putes  de  te  mihi  diu  ante  praevisum  erat,  quem  ut  in 
amicis  haberem  et  dignus  et  appetens  videbaris.  Sane 
quod  praeter  modestissimum  amicitiae  votum,  etiam  de 
scriptis  familiaribus,  quae  varia  exigente  materia,  quo- 
tidie mihi  e manibus  excidunt,  partem  postulare  digna- 
tus sis,  mirarer  quod  ita  cum  vivum  fontem  domi  ha- 
licas et  lucidum,  somiarentes  ac  turbidos  vicinorum 

rivulos  sitibundus  ambias,  nisi  pridem  intellectus  mihi 
sit  animi  tui  ardor,  qui  tantus  est  ut  nullum  ingenii 
liquorem  undecumque  fastidiat,  neque  tibi  suffecturum 
arbitretur  quidquid  perennibus  scatebris  uberrimum 
pectus  affatim  promit,  nisi  vel  ad  limina  pauperum 
pulses,  et  tui  locuples  aliena  mendices.  Perge,  age, 
habes  quos  sequaris  duces,  seu  Socratem  mavis  seu 
Platonem,  quorum  alter  ut  scriptum  vides  ad  discen- 
dum pauper,  ditissimus  ad  docendum  fuit;  alter  litte- 
ras toto  orbe  collegit,  quas  toto  orbe  refunderet.  His 
exemplis  fretus,  et  hoc  iter  ingressus,  fieri  non  potest 
quin  ad  summas  quoque  divitias  provehare.  Quod  ad 
nugas  meas  attinet,  desiderio  tuo  etiam  mei  et  mearum 
rerum  amor  accedit.  Amor  ccecus,  ut  dixi,  et  semper 
obliquus  rerum  arbiter  vulgo  dici  solet.  Placens  hi- 
strio semper  placitum  canit.  Profecto  autem  non  in 
me,  neque  in  meis  scriptis  est  ut  placeant,  sed  in  te. 
Quantum  vero  in  his,  quando  his  delectaris,  quantum 
in  maioribus,  si  qua  sors  faverit,  libi  morem  gerere  cu- 
piam, et  rursum  quid  si  vacet  ex  te  velim,  eius  ex  ore 
audies  cuius  e manibus  ista  percipies.  Qui  vir  musica 
suavitate  mulcere  aures,  et  digito  potens  est  ingenium 
excitare:  cumque  ipse  sit  magnus,  quamquam  non  e 
coniugio  Thetidis,  maiorem  se  genuit.  Nunc  ambo  quie- 
tis avidi  de  toto  orbe  sibi  Venetiam  delegere.  Adesto 
illis  oro  qua  potes:  mei  sunt,  eoque  magis  esse  cu- 
piunt quo  tui,  esse  sibi  non  alterius  videbuntur.  Novis- 
simum est  ut  noris  epistolam  illius  optimi  viri  et  civis 
et  ducis  meliore  nunc  in  patria  viventis,  quo  digni  uti- 
nam  diutius  fuissemus,  laetum  me  sed  non  sine  lacri- 
mis perlegisse:  ita  mihi  de  sepulchro,  imo  de  coelo  re- 

spondere  visus  est,  ut  multa  mihi  suspiria  renovaret, 
sed  non  ita  ut  non  sibi  quoque  multa  responsurus  fue- 
rim, si  nobiscum  ageret.  Nunc,  ut  puto,  vel  tacitum  in- 
telligit.  Vale,  memor  nostri. 

Mediolani,  VII.  Kal.  lunii. 


EPISTOLA  XII. 

URANCISCUS  PETRARCA  CYROLO  IV.  IMPERATORI  AUGUSTO 
S.  P.  D. 


Discessum  eius  ab  Italia  graviter  arguit  et  obiurgat. 


Italos  fines  et  claustra  nostri  orbis  intranti  nuper 
animo  tibi  obvius  et  litteris  fui,  nec  multo  post  a te 
vocatus  et  corpore.  Abeuntem  animo  quoque  sequor  et 
litteris.  Hoc  interest  quod  tunc  laetae  litterae  laetusque 
animus  fuit,  nunc  incesta  sunt  omnia.  Ergo  tu,  Caesar, 
quod  avus  tuus  innumerique  alii  tanto  sanguine  quae- 
sierunt tantisque  laboribus,  sine  labore  adeptus  et  san- 
guine, complanatam  apertamque  Italiam,  patens  limen 
urbis  Romae,  sceptrum  facile,  imperturbatum  ac  paci- 
ficum Imperium,  incruenta  diademata,  vel  tantorum  in- 
gratus munerum  vel  rerum  non  idoneus  aestimator,  et 
haec  linquis,  et  (o  naturam  mutare  magnus  labor!)  ad 
barbarica  rursum  regna  revolveris?  Non  audeo  clare 
tibi  dicere  quod  mens  resque  exigunt,  ne  te  verbo 
contristem,  qui  me  et  mundum  facto  contristas  'tuo: 
non  quod  ob  invectivas  ac  satyras  quibus  merito  pa- 
negyricum debeatur,  aut  aliam  ob  causam  verum  loqui 

verear:  sed  quod  hoc  tuo  tam  pr.rcipiti  digressu,  fu- 
gaeque  (verum  uti  fatear)  simillimo,  neminem  te  arbi- 
tror tristiorem.  Quo  magis  magisque  me  attonitum  habet 
hoc  consilium,  cui  an  fortuna  unquam  fautura  sit  ne- 
scio, certe  ratio  et  virtus  et  boni  omnes  totumque,  si 
loqui  possit,  Imperium  adversantur,  mali  omnes  plau- 
dunt ac  rebelles.  I tamen,  quando  ita  fixum  animo  est: 
sed  hoc  quoque  memori®  ut  affigas  velim  et  valedi- 
centis memoriale  munusculum  tecum  feras:  a nullo  un- 
quam principum  tantam  spem,  tam  floridam,  tam  ma- 
turam, tamque  honestam  sponte  desertam.  Neque  vero 
minor  animus  romanum  principem  decebat  quam  Ma- 
cedonum regem,  qui  mox  finibus  patriis  egressus,  non 
se  Macedoni®  dominum  sed  terrarum  omnium  dici 
iussit,  cum  non  esset.  Tu  imperii  dominus  romani,  nil 
nisi  Bobemiam  suspiras.  Quando  hoc,  qu®so,  fecisset 
avus  tuus  aut  genitor,  qui  etsi  non  Imperator  ipso  es- 
set, sola  paterni  imperii  memoria  tot  urbium  ius  qum- 
sivit?  Sed  non  est  hmreditarium  bonum  virtus.  Quamvis 
ego  tibi  nec  imperandi  scientiam  deesse  crediderim, 
nec  bellandi : fons  actionum  omnium  voluntas  deest.  0 
si  in  ipsis  Alpium  iugis  avus  tibi  nunc  paterque  fiant 
obvii ! quid  dicturos  putas?  crede  illos  audias  vel  absen- 
tes. « Profecisti  eximie,  ingens  C®sar,  hoc  tuo  tot  per 
» annos  dilato  in  Italiam  adventu  et  festinato  abitu. 
» Refers  demum  istud  ferreum,  illud  aureum  diadema, 
» simul  ac  sterile  nomen  imperii.  Imperator  Romano- 
» rum  vocitaberis  Bohemi®  rex  solius;  qui  utinain 
» nusquam  esses,  ut  vel  sic  altius  coacta  virtus  as- 
» surgeret,  famesque  domestica  neglectum  aviti  cultum 
» patrimonii  suaderet.  » Sed  iam  brevi  impetu  defes- 

sus  calamus  requiescat,  et  vere,  ut  auguror,  fatigatis 
auribus  det  quietem.  Salutem  mihi  Laelius  meus  tuis 
verbis  attulit,  quae  mihi  iaculum  anceps  et  letale  vul- 
nus fuit,  simulque  Caesaream  effigiem  pervetusti  ope- 
ris, quae  si  vel  ipsa  loqui  posset,  vel  tu  illam  contem- 
plari, ab  hoc  te  prorsus  inglorio,  ne  dicam  infami  iti- 
nere, retraxisset.  Vale,  Caesar,  et  quid  linquis  et  quid 
petis  cogita. 


EPISTOLA  XIII. 

FRANCISCUS  PETRARCA  FRANCISCO  PRIORI  SANCTORUM 
APOSTOLORUM  S.  P.  D. 

Se  legationi  apud  Caesarem  fungenda1  Germaniam  versus 
iter  propediem  suscepturum  nunciat. 

0!  praedura  sors  mortalium,  o!  vere  iugum  grave 
super  filios  Adam,  ut  ille  ait,  a die  exitus  de  ventre 
matris  eorum  usque  in  diem  sepulturae  in  matrem  om- 
nium. Ecce  ego  dum  maxime  solitudinem  et  requiem 
meditarer , magno  rerum  et  familiae  strepitu,  contra 
meum  morem  ac  votum  prope  nunc  ad  Arctoum  mit- 
tor Oceanum.  Quis  crederet  ut  deinceps  Rhenum,  quem 
iuvenis  senem  vidi,  eundem  iuvenem  ipse  iam  senior 
viderem?  Siquidem  olim,  annis  meis  adhuc  crescenti- 
bus, circa  divortia  amnis  illius  ubi  decrescere  et  bicor- 
nis esse  incipit,  fui:  nunc  ad  radicem  montium  ubi  ille 
crescit  et  nascitur,  iam  decrescenti  iter  est  mihi,  et 
inde  longius  ad  extrema  terrarum:  magnus  labor  prae- 
sertim in  tanto  contrarii  appetitu.  Sed,  nisi  irritus,  non 

gravis.  Pro  publico  enim  bono  nullus  privatus  labor 
non  facilis  videri  debet.  Proinde  hanc  ob  causam  -non 
aliam  ab  hoc  Ligurum  regnatore  missus  ad  Caesarem 
proficiscor,  quamque  mittenti,  susceptoque  efficax  ne- 
gotio res  docebit:  mihi  vero  eatenus  morigerer  ut  il- 
lum, cum  quo  absens  litteris  nil  profeci,  voce  praesens 
feriam.  Litigabo,  arguamque  eum,  et  statuam  contra 
faciem  eius  hanc  degenerem  et  Caesareis  moribus  indi- 
gnam fugam,  ut  si  nulli  usui  iter  hoc  meum  sit,  certe 
legatus  ipse  mihi  fuero.  Primo  enim  quae  commissa, 
post  seorsum  quae  concepta  mihi  sunt  peragam.  Utar 
libertate  mea  et  Caesaris  utar  patientia.  Sic  me  saltem, 
sic  Italiam  et  desertum  imperium  ulciscar.  Orabis  pro 
felici  reditu,  post  quem,  ut  spero,  sic  in  solitudinem 
totus  immergar,  ut  nullus  ibi  me  labor  (o  quid  ante 
sepulchrum  spero?),  nullus  me  nobilium  scrutator  late- 
brarum livor  inveniat.  Vale  nostri  memor. 

Mediolani,  prcepropere  ct  inter  tumultum  sarcinulas  strin- 
gentium. XIV.  Kal.  Iunii. 


EPISTOLA  XIV. 

FRANCISCUS  PETRARCA  FR.VNCISCO  PRIORI  SANCTORUM 
APOSTOLORUM  S.  P.  D. 

Rediisse  sc  c Germania,  amicumque  suum  illi  commendatum  velle. 

Te  meditabar  abiens,  te  reversus  meditor.  Sed  qui 
tunc  suffecit  paucis,  nunc  multa  iubenti  animo  occupa- 
tior solito  calamus  non  sufficit.  Itaque  poscit  inducias, 
quas  ne  negem  temporis  premor  angustiis.  Reducem 

me  nosse  suffecerit,  hoc  adiecto,  sospitem  reducem.  Il- 
lud pluris  facies  quam  reditum,  quam  salutem,  quod 
orbem  terrarum,  quo  magis  ambio  minus  amo.  Si 
quid  amabile  est,  nisi  amor  fallit,  in  Italia  est,  cui  ul- 
tro si  loqui  possint,  omnia  climata  cesserint,  et  tacendo 
cedunt,  nisi,  quod  moestus  dico,  naturae  clementiam, 
incolarum  tumor  livorque  corrumperet.  De  huius  lau- 
dibus multa  saepe  diximus  et  si  vita  manserit  dicemus. 
Sed  nunc  recenti  memoria  de  his  mixtim  quae  et  pere- 
grinanti  se  obtulerant,  ct  reverso,  dicere  aliquid  in- 
stitui. Coeterum  is  cuius  e manu  hanc  litterulam  acci- 
pies concivis  et  amicus  noster,  non  enim  nostrum  dicere 
vereor  qui  meus  est,  multa  tibi,  non  addo  si  libuerit, 
referet  de  statu  meo,  cuius  noscendi  tuam  inexplebi- 
lem ac  perpetuam  sitim  novi.  Vale  et  maiores  meas 
propediem  litteras,  nisi  occupationibus  veler,  expecta. 

Mediolani,  XII.  Kal.  Octobris. 


EPISTOLA  XV. 

FltANCtSCCS  PETRA RCA  FRANCISCO  PRIORI  SANCTOREM 
APOSTOLORUM  S.  P.  D. 

Quod  multis  negociis  distentus  promissam  de  Italia  epistolam 
ad  eum  mittere  nequiverit. 


Poscis  ut  epistolam  de  Italiae  laudibus  quam  tibi 
pollicitus  videbar  non  subtraham.  Enimvero  nihil  ani- 
mo meo  gratius  quam  saepe  multa  tecum  colloqui.  Nec 
inficior  nuper  me,  dum  rura  barbarica  peragrarem, 
multa  et  varia  quae  de  huius  laudibus  diei  possent 

inter  equitandum  cogitasse.  Ita  mihi  accidit  ut  patriam 
nunquam  clarius  quam  in  peregrinatione  cognoscerem, 
et  ad  summam  quam  pulchra  esset  Italia  in  Germania 
perdidici.  Et.  hoc  mihi  epistolae  principium  fuit  illius 
quam  reversus  magno  impetu  coeptam  mox  destitui 
mole  rerum  pressus  et  varietate  distractus.  Nempe  ex 
illo  nullus  mihi  fere  tranquillus  dies,  nullum  liberi  su- 
spirii tempus  fuit.  Quod  minime  puto,  miraberc  si  Li- 
guriae labores  et  temporis  huius  statum  ante  oculos 
ponis.  In  navi  equidem  tantis  iactata  tempestatibus  in- 
trepidum forte  vectorem  esse,  inconcussum  certe  non 
licuit.  Meministi  quod  Augustinus  de  se  ipso,  deque 
hac  ipsa  urbe  in  simili  rerum  statu  loquens  ait:  nos, 
inquit,  adhuc  frigidi  a calore  spiritus  tui  excitabamur 
tantum  civitate  attonita  atque  turbata.  Quod  si  illi  accidit 
alienigena;  et,  ut  ipse  ait,  adhuc  frigido,  quid  italico 
homini,  nec  iam  Deo  gratias  a calore  spiritus  prorsus 
algenti,  et  certe  ab  annis  teneris  amore  quo  italici  no- 
minis super  cooetaneos  meos  omnes  quos  ipse  noverim 
aestuanti,  accidisse  aestimas?  Coeterum  iam  coelesti  fa- 
vore civitas  e multis  procellis  optatae  quietis  in  portum 
venit  multa  cum  gloria.  Mihi  autem  de  materia  quam 
poscis  mulla  utroque  stilo  saepe  occurrunt  ut  scribe- 
rem, quae,  ut  auguror,  vidisti:  et  si  quid  forte  nunc 
etiam  hic  scripsero,  ante  alios  videbis.  Vale. 

Mediolani,  II.  Kal.  Iunii. 

EPISTOLA  XVI. 

FRANCISCUS  1'ETRARCA  GUIDONI  ARC1IIEPISCOPO  GENUENSI 
S.  P.  D. 

I 

Eum  de  rebus  suis,  ut  orat  in  votis,  certiorem  facit. 


Novi  te:  scio,  quam  de  me  semper  anxius  fueris 
quamque  solicitus.  Et  profecto  non  amat  qui  non  me- 
tuit. Statum  meum  vis  audire.  Atqui  si  a stando  sta- 
tus dicitur,  nullus  hic  homini  status  est,  sed  fluxus  iu- 
gis  ac  lapsus,  atque  ad  ultimum  ruina.  Quid  velis  ta- 
men intelligo;  quam  seu  suaviter  seu  duriter  res  me® 
non  stent,  dico,  sed  volvantur.  De  quo  ipso  saepe  quae- 
rentibus amicis  pro  tempore  varie  respondi.  Quid  au- 
tem vetat  vel  saepius  idem  dici,  vel  mutari  stilo,  si 
qua  rerum  vel  opinionum  mutatio  facta  est?  Et  mea- 
rum quidem  rerum  summam  olini  tibi  notissimam  scio. 
Minutiora,  ni  fallor,  et  quotidiana  exigis;  quid  in  dies 
agam?  quid  de  futuro  statuam?  quamquam  et  illud 
mihi  de  ingenio  tuo  spondeam,  ubicumque  sim  nosse  to 
non  modo  quid  agam,  sed  quid  somniem.  Quid  enim 
nisi  somnia  dixerim  actiones  et  cogitationes  hominum, 
quas  novit  Dominus,  quoniam  vanae  sunt,  ut  Psalmista 
ait?  Et  revera  minime  operosam  aut  difficilem  tibi  co- 
gnitionem tribuo;  nosse  quid  agam.  Siquidem  post 
compressos  adolescenti®  turbines  et  flammam  illam 
beneficio  maturioris  aetatis  cxlinctam  (o  quid  loquor ! 
cum  tot  libidinosos  passim  ac  deliros  senes  videam 
turpe  iuvenibus  vel  spectaculum  vel  exemplum),  imo 
igitur  post  illud  incendium  coelesti  rore  Christiquc  re- 

frigerio  consopitum,  prope  unus  scmper  vita;  me®  te- 
nor fuit,  et  cum  s®pe  inierim  loca  mutaverim,  ille  man- 
sit immobilis.  Hunc  nemo  te  melius  nosse  debet.  Paulo 
minus  biennio  hospes  tuus  fui.  Quod  tunc  vidisti  nunc 
agentem  cogita,  nisi  quia  quo  magis  progredior,  eo 
magis  accelero,  et  ceu  fessus  viator  ad  vesperam  adhuc 
longae  vi®  cogitatione  suspiro  et  calcar  incutio,  lassi- 
tudinem excutio  et  gressum  ingemino  et  multiplex  vi- 
t®  t®dium  obliviscor.  Itaque  diebus  ac  noctibus  vicis- 
sim  lego  et  scribo,  alterum  opus  alterno  relevans  so- 
latio,  ut  unus  labor  alterius  requies  ac  levamen  sit. 
Nulla  mihi  delectatio  aliunde,  nulla  vivendi  dulcedo 
alia;  sed  h®c  ipsa  me  pr®gravat  atque  exercet  usque 
adeo,  ut  hac  dempta,  vix  intelligam,  unde  mihi  labor 
aut  requies.  Res  mihi  equidem  inter  manus  crescunt, 
et  subinde  ali®  atque  ali®  adveniunt  abeunte  vita,  ve- 
rumque si  fateri  oportet,  terret  me  tanta  emptorum 
moles  in  tam  parva  vitae  area.  De  eventu  Deus  vide- 
rit, cui  notissima  est  voluntas  mea,  quam  si  utilem 
anim®  noverit,  adiuvabit  spero.  Utcumque  autem  ipsa 
sibi  voluntas  est  pr®mium,  quamvis  nuda  et  optatis 
spoliata  successibus.  Ego  interim  anhelo,  vigilo,  sudo, 
®stuo,  nitor  in  adversum,  et  ubi  densior  difficultatum 
sepes,  co  alacrior  gressum  fero,  ipsa  rerum  novitate 
seu  asperitate  excitatus  atque  impulsus.  Certus  labor, 
fructus  incertus.  Malum  mihi  commune  cum  c®leris 
studium  hoc  ingressis.  His  intento  defluunt  temporum 
reliqui®,  et  ego  cum  illis  ad  extremum  eo,  et  mortalis 
immortali  premor  exercitio.  Dextera  quidem  calamis, 
oculus  vigiliis,  pectus  curis  atteritur.  Totus  iam  obdurui 
atque  percallui,  ut  Ciceronis  nostri  verbo  utar,  et  si  forte 

perveniam  quo  velim,  bene  erit:  alioquin  bene  esse 
voluerim.  Faustum  illud,  hoc  laudabile.  Illud  est  enim 
in  alterius,  hoc  in  nostra  manu  positum.  Hic  insistam 
ut  nullus  dies,  nulla  nox,  non  labor,  non  requies,  non 
voluptas  animum  ab  honesta  intentione  dimoveat.  De 
reliquo  sortem  meam  non  tantum  aequo,  sed  alto  etiam 
animo  feram.  Si  posteritati  noscar  proberque,  quid  ni 
gaudeam?  Sin  minus,  nostrae  notum  sufficit  aetati.  Si 
ne  idipsum  assecutus  videar,  paucis  aut  uni  mihi  no- 
tum fuisse  satis  fuerit : talem  modo  me  noverim  qua- 
lis sum,  talisque  sim  qualis  esse  cupio.  Magna  res  fa- 
teor et  optanda  facilius  quam  speranda.  Inter  has  igitur 
curas  agor,  saepe  interea  Deum  orans  quidquid  de  stu- 
diis famaque  decreverit,  ut  bonum  facilemque  et  sibi 
placitum  det  exitum,  neu  tot  me  totiens  periculis  eru- 
tum in  fine  destituat,  et  saepe  suspirans  illud  sibi  Davi- 
dicum  insusurro  : Ne  proiicias  me  in  tempore  senectutis, 
cum  defecerit  virtus  mea  ne  derelinquas  me;  e t illud:  Do- 
cuisti me  a iuventute  mea  et  usque  nunc  et  usque  in  se- 
nectam et  senium,  Deus  ne  derelinquas  me.  Nihil  affectuo- 
sius tamen,  nihil  saepius  precor 'quam  ne  derelinquat 
in  inorle.  Haec,  frater  optime,  summa  est  eius  quem  tu 
statum,  ego  cursum  seu  verius  casum  voco.  Sed  quia 
de  singulis  scrupulosius  quaeris,  accipe  caelera.  Corpore 
valeo  eo  usque,  ut  illud  ad  plenum,  neque  iam  gravior 
animus  aetasque  tranquillior,  neque  abstinentia  et  iuge 
bellum  perdomuerit,  quod  illi  contumacissimo  rebellan- 
tique  mancipio  indixi,  seu  calcitranti,  ut  proprie  dixe- 
rim, asello.  Christo  tandem  duce  domabitur,  sine  quo 
absque  ulla  dubitatione  sibi  succumberem,  ut  solebam. 
Sic  me  crebro  ex  hibernis  in  aciem  revocat,  cogitquc 

nunc  etiam  de  libertate  certare.  0 ! nascentium  sors 
immitis,  semper  in  praelio  stare,  non  adversus  alienige- 
nas tantum  hostes,  sed  adversus  indigenas  seque  ipsos, 
et  ancipiti  experientia  omne  tempus  absumere.  Spes 
prima  et  ultima  Christus  est.  Illo  opem  ferente  et  hostes 
meos  vincam  a quibus  persaepe  olim  iunior  victus  sum, 
et  asellum  hunc  inenodabili  ac  valido  vinciam  capistro, 
ne  mihi  lasciviens  dulces  somnos  atque  animi  requiem 
interpellet.  In  rebus  aliis,  quas  fortunas  vocant,  opti- 
mus et  ab  extremis  dislantissimus  est  modus.  Procul 
miseria,  procul  inopia,  procul  divitiae,  procul  invidia. 
Tuta  vero,  dulcis  ac  facilis  mediocritas  praesto  est.  Ita 
mihi  videor : fallor  forte.  Unum  est  in  quo  mediocritas 
me  ista  non  sequitur,  idque  si  invidiosum  forte  me  fe- 
cerit, non  mirer.  Honoratior  sum,  melius  dixissem  one- 
ratior,  quam  vel  unquam  optaverim,  vel  semper  optatae 
sit  expediens  quieti.  Neque  huic  solum  Italorum  maxi- 
mo suisque  proceribus  sed,  quod  publicam  sim  dictu- 
rus ad  gloriam,  toti  populo  conspectior  cariorque  quam 
merui.  Quadriennio  iam,  ut  vides,  integro  in  hac  iue- 
diolanensium  urbe  moram  traxi,  et  iam  quinti  anni  li- 
men ingredior.  Res  hercle  nec  mihi  unquam,  nec  tibi, 
nec  cuiquam  amicorum  vel  levi  praesagio  ante  visa : sed 
humanarum  rerum  consuetudo  est  vetus  ac  perpetua 
ut  sicut  nihil  certum  omnium  quae  speramus,  sic  nihil 
omnino  quod  praeter  spem  evenire  homini  non  possit. 
Nemo  se  fallat  aut  dicat:  hic  moriar,  illic  vivam.  Non 
respondent  exitus  consiliis.  Cum  multa  circumspexeris, 
cum  diu  multumque  cogitaveris,  unum  te  aliquid  fefel- 
lerit, et  cum  multa  decreveris,  fortuna  iure  suo  uti  vo- 
let, inque  ictu  oculi  cogitata  perverterit.  In  hac  urbe 

igitur,  ut  dixi,  vel  graocam  olympiadom  transgressus, 
nunc  romani  lustri  spatium  ingressus,  ea  non  praesi- 
dentium modo,  de  quibus  nuntiatum  esse  tibi  certus 
sum,  sed  totius  etiam,  ut  dictum  est,  populi  benevolen- 
tia fruor  hactenus,  ut  non  tantum  civibus  optimis,  sed 
terra;  atque  aeri  ipsisque  quodammodo  parietibus  ur- 
bis ac  moenibus  in  perpetuum  me  teneri  arbitrer.  Is  me 
omnium  favor  amplectitur:  his  me  oculis  videri,  his 
vocibus  concelebrari  sentio,  sic,  ut  amicitias  singulares 
sileam  de  quibus  agere  longum  est,  me  vulgo  etiam 
carum  scio.  Unde  id  quidem  nescio,  nisi  quod  et  fama 
suum,  puto,  tenuit  morem,  et  inter  occupationes  omnium 
ac  meas  nec  illis  me  propius  intuendi  facultas  oblata 
est,  nec  mihi  necessitas  apparendi.  Ita  nunc  usque  vul- 
gus fallitur : ego  lateo.  Accedit  habitatio  ab  omni  tu- 
multu civium,  nisi  quem  vetusta  devotio  semper  octavo 
mane  revehit,  semota  ad  occiduum  magnae  urbis  an- 
gulum. Ambrosii  hospes  sum,  quo  cum  multi  sa?pe  vel 
noti  vel  noscendi  avidi  se  venturos  dicunt,  uncis  inde 
negotiorum,  hinc  loci  distantia  retrahuntur.  Sic  est: 
sanctissimus  hospes  meus,  ut  consolationis  plurimum 
corporali  sua  praesentia  atque,  ut  reor,  spirituali  etiam 
praestat  auxilio,  sic  taedii  ac  fastidii  multum  eripit : 
salutari,  frequentari,  celebrari,  premi,  aspici.  Ab  his 
stimulis  tanto  sub  hospito  conquiesco,  et  velut  alto 
maris  c litore  procellas  video,  fragoremque  audio,  sed 
fluctibus  non  contingor.  Ac  si  quando  trans  limen  vel 
eundi  votum,  vel  visendi  domini  me  debitum  trahit, 
quo  nihil  me  aliud  quam  voluntas  rara  adigit,  vel 
honestas;  tum  dextra  Isevaquc,  flexis  oculis  et  labellis 
clausis,  nutu  frontis  eminus  salutans,  salutalusque 


Digitized  by  Google 


LIUEH  NONUSDECIMUS.  — EPISTOLA  XVI.  .“>57 

praetereo,  nil  in  transitu  patiens  quo  fatiger.  Iam  de 
reliquis  et  brevior  et  notior  tibi  olira  historia  est.  Ne 
quid  tamen  variante  fortuna,  ut  Gt,  de  vivendi  consue- 
tudine immutatum  suspiceris,  qui  fueram  sum:  victum 
meum  nosti,  somnum  quoque.  His  ut  addam  nulla  mihi 
unquam  fortuna  suaserit:  demo  potius  aliquid  in  dies, 
iamque  eo  perventum  est  ut  modicum  demi  possit. 
Denique  non  si  regiae  opes  advenerint,  aut  e mensa 
frugalitatem  pellere  poterunt,  aut  in  cubiculum  longos 
somnos  arcessere.  Nunquam  me  sanum  ac  vigilem 
lectus  habet,  nunquam  nisi  aeger  aut  dormiens,  stratis 
versor.  Simul  et  me  somnus  et  ego  lectum  desero. 
Somnum  morti  et  lectulum  busto  simillimum  duco.  Cum 
supremus  sopor  obrepserit,  satis  superque  in  cubiculo 
terreo  seu  saxeo  iacebimus;  id  medifans  lectulum  meum 
odi,  ad  illum  nisi  urgente  necessitate  non  redeo,  sed 
ab  illo  mox,  ut  me  naturas  vinclis  explicitum  sentio, 
intcrcunctanter  avellor,  inque  bibliothecam  illi  proxi- 
mam velut  in  arcem  fugio.  Fit  hoc  inter  nos  media 
nocte  divortium.  Quod  si  quando  forte  vel  nox  brevior, 
vel  vigili*  longiores  moras  traxerint,  at  profecto  nun- 
quam simul  aurora  nos  invenit.  Postremo  modis  omni- 
bus nitor,  ne  quid  melioribus  curis  interveniat,  praeter 
id  solum  quod  imperiose  necessitas  natur*  exigit: 
somnum  dico  et  cibum,  et  breve  honestumque  sola- 
tium  vegetando  corpori  refovendoque  animo  dumtaxat 
idoneum.  Id  enimvero  quia  pro  varietate  temporum  ac 
locorum  variari  oportet,  et  quale  mihi  nunc  sit,  nisi 
audias  nosse  non  potes,  dicam.  Amo  solitudinem  ut 
soleo,  sectorque  silentium,  nisi  inter  amicos  inter  quos 
nemo  me  loquacior;  hanc  reor  ob  causam  quod  ami- 

eorum  praesentia  solito  rarior  nunc  est:  raritas  autein 
desiderium  accendit.  Saepe  igitur  annuum  silentium 
diurna  loquacitate  compenso,  rursumque  amicis  abeun- 
tibus mutus  fio.  Importunum  negotium  cum  vulgo  lo- 
qui, aut  omnino  cum  homine,  quem  non  amor  tibi  seu 
doctrina  conciliet.  Coeterum  more  illorum  qui,  ut  ait 
Annaeus,  de  vitae  partibus  deliberant  non  de  lota,  in- 
gruentem cogitans  aestatem,  diversorium  amoenissimum 
saluberrimumque  adii.  Garignanum  vocant,  tribus,  ut 
numerant,  passuum  millibus  ab  ipsa  urbe  semotum. 
Rus  autem  in  planitie  elevatum  et  cinctum  undique  fonti- 
bus, non  illis  quidem  Sorgiae  nostro  transalpino  paribus, 
sed  modestis  ac  lucidis,  tamque  suaviter  invicem  per- 
plexis ac  vagis,  ut  unde  veniant  seu  quo  pergant,  vix 
possit  intelligi;  sic  coeunt  divertuntque,  et  rursus  in 
se  redeunt,  mullosquc  per  tramites  unum  in  alveum 
relabuntur  Menandreis  flexibus,  ut  nympharum  choros 
virgineamque  agi  dixeris  choream.  Hic  modo  sum,  et 
quid  agam  dixi:  et  si  sileam  nosti.  Ago  quod  solitus 
sum,  nisi  quod  rure  mihi  libertas  est  maior.  Otiosi  fue- 
rit si  pergam  exequi  quibus  tmdiis  urbanis  hic  caream, 
quibus  agrestibus  solatiis  abundem,  quae  mihi  poma 
de  arboribus,  quos  e pratis  flosculos,  quos  e fontibus 
pisciculos,  quas  e limis  anaticulas,  quas  e nidis  avicu- 
las, quos  ex  agris  hericiolos,  quosve  lepusculos,  ca- 
preolosque atque  apriculos  certatim  humiles  convehant 
vicini.  Est  hic  Carlhusiae  domus  nova  sed  nobilis.  Hinc 
mihi  quidquid  sancti  gaudii  sumi  potest  horis  omnibus 
praesto  est.  Decreveram  intra  ipsius  coenobii  septa  con- 
cludi, quod  illis  sanctissimis  viris  an  mihi  gratius  in- 
certum. Ita  re  factum  esset,  nec  verebar  ne  qua  in  re 

praesentia  mea  illos  oirenderet:  sed  reputans  me  sine 
equis  ac  famulis,  ut  adhuc  est  vitae  modus,  esse  non 
posse,  timui  ne  servilis  temulentia  ac  strepitus  religioso 
silentio  obstarent.  Sic  vicinam  illorum  domum  malui 
unde  officio  praesens,  taedio  autem  absens  piae  familiae 
devotis  actibus,  quasi  eorum  unus,  quandoiibet  inter- 
sum. Sacrum  mihi  continuo  limen  patet,  a quo  famuli 
mei  exulant,  atque  advenae,  nisi  rari  admodum,  quos 
vitae  qualitas  tali  dignos  facit  hospitio.  Nempe  sic  ex 
altero  solatium  quaeri  decet,  ne  fastidio  illi  sis  unde  tuo 
consulis  fastidio.  In  quo  saepe  peccatur,  dum  quisque 
sibi  nimium  indulgens,  alium  non  cogitat.  His  mihi 
equidem  in  locis,  ne  quid  nescias,  praeter  amicos  vete- 
res deesse  nil  sentio,  quorum  me  ditissimum  et  illorum 
virtus  et  mea  sors  fecerat;  inopem  et  mors  pridem,  et 
nunc  facit  absentia.  Quamvis  enim  vultus  separet  illos 
non  animus,  est  tamen  praesentiae  corporalis  non  leve 
desiderium,  quod  in  aliis  me  facile  leniturum  scito,  si 
te  mihi,  si  Socratem  nostrum  fortuna  restituat.  Quod 
speravi  diu,  fateor,  atque  optavi.  Nolo  quidem  me  excu- 
sandi studio  quempiam  accusare,  sed  si  pergitis,  quando 
remedium  aliud  non  est,  imaginaria  meorum  praesentia 
me  solabor,  deque  his  sanctis  ac  simplicibus  Christi 
amicis  quod  dabitur  non  litteratae  licet  ac  facundae  sed 
humilis  et  devotae  conversationis  eliciam,  cum  quibus 
rara  iuvat  inire  convivia,  crebra  colloquia,  perpetuam 
caritatem.  Neque  ultimum  vitae  meae  mortisque  prae- 
sidium in  illorum  orationibus  situm  spero,  quibus  et 
ut  tuas  adiicias  obsecro,  ut  Spiritus  Sanctus  adveniens, 
cui  hodiernus  sacer  est  dies,  fuscum  hoc  ac  gelidum 
cor  inflammet.  Vale. 

EPISTOLA  XVII. 

FRANCISCES  PETRARCA  GEIDONl  ARCHIEIHSCOPO  GENUENSI 
S.  P.  D. 


Quod  in  copia  rerum  omnium  paupertate  potius  quam  divitiis 
ipse  laboret. 


Palabam  plenus  esses  mei  rerumque  mearum,  sed 
amori  nihil  est  salis  dum  superest  aliquid  quo  aspiret. 
Et  quaeris  adhuc  an  famae,  quae  me  divitiis  auctum  re- 
fert, habenda  sit  fides ; quae  mihi,  si  habita  esset,  nota 
cl  comperta  non  quaereres,  mediocritatem  professo. 
Divitiarum  quaestio  suboritur : sic  ut  video  superioris 
epistolae  fides  nutat:  quod  nunc  cogitans  brevis  ero. 
Saepe  enim  multiloquio  fides  deest,  et  operosius  affir- 
manti minus  creditur.  Igitur  accessisse  aliquid  opibus 
non  negem,  sed,  mihi  crede,  plusculum  accessit  im- 
pensae. Mos  tibi  notus  est  meus.  Ut  nunquam  -ditior, 
sic  nec  pauperior  unquam  fui:  non  quod  ulla  egeam 
re,  nempe  omnium  solito  abundantior:  neque  ideo 
quod  natura  divitiarum  est,  ut  eis  crescentibus  sitis 
crescat  illarum,  quae  maior  utique  est  paupertas  quam 
illis  simul  earumque  desiderio  caruissc : imo  vero  illa 
paupertas  ultima,  hae  divitiae  primae  sunt.  Nec  si  ve- 
rum quaeritur,  ulla  maior  est  inopia  quam  multa  opta- 
re; nec  divitia)  maiores  quam  suo  esse  contentum.  Ne- 
que vero  fieri  potest  sive  ut  quod  quisque  acriter 
concupiscit  non  eodem  valde  egeat,  sive  ut  eo  indi- 
geat quod  non  cupit.  Ab  egendo  autem  nomen  traxit 
egestas,  quae  id  ipsum  est  quod  inopia  vel  paupertas. 

Non  me  igitur  hoc  inopem  facit.  Audeo  hac  in  parte 
quiddam  mihi  singulare  tribuere,  imo  non  mihi,  sed 
illi  uni  a quo  est  omne,  si  quid  in  me  vel  omnino  in 
homine  boni  est.  Quid  in  magnis  opibus  acturus  fue- 
rim, seu  quid  animi  habiturus  nescio.  Sed  ad  hunc 
diem  quo  plus  habui  eo  minus  optavi,  et  quo  rerum 
copia  largior,  eo  et  tranquillitas  vitae  maior,  et  cupi- 
ditas animi  minor  fuit,  minusque  solicitudinum  et  cu- 
rarum. Nec  sum  diflicilis  ad  credendum  forte  aliter 
eventurum,  si  ad  magnas  divitias  pervenissem.  Nam 
ut  navim  saepe  sub  fasce  habili  expeditam  pondus  in 
mare  demersit:  et  oculos  modesto  lumine  delectatos 
immodica  lux  offendit : sic  et  ego  opum  mole  nimia 
vincendus  ut  caeteri.  Nisi  me  fallit  opinio,  mediocritate 
hactenus  sum  invictus:  quamvis  hoc  ipsum  multis, 
nescio  an  et  tibi,  perrarum  atque  incredibile  visum  iure 
arbitror.  Si  hoc  igitur  non  est,  quod  mali  huius  usita- 
tum et  maxime  proprium  videretur,  quid  aliud  causae 
est?  forsan  interroges.  Dicam  quo  rei  simul  ac  mei 
naturam  intuearis  apertius.  Est  equidem  illa  quoque 
perpetua  et  immutabilis  opum  lex,  ut  cum  earum  sem- 
per  augmento  corrosorum  numerus  augeatur.  Sciebam 
hanc  esse  sententiam  Salomonis;  at  inexperta  vix  cre- 
dimus. Sed  novimus  iam:  non  mihi  credulitas  rei  huius, 
sed  notitia  certa  est.  Aurum  per  digitos  meos  transire 
didicit,  non  haerere;  placet  equidem  ac  delectat.  Ad 
hoc  enim  quaesitum,  inventum,  effossum,  abstersum, 
consignatumque  est  aurum,  non  ut  cupiditates  homi- 
num stando  nutriat,  sed  ut  transeundo  necessitatibus 
medeatur.  Et  hercle  aurum  qui  spernit  sobrie,  nec 
post  illud  abit,  nec  in  illo  sperat,  ille  mihi  vere  sapiens 

qui  fecit  mirabilia  in  vita  sua,  quem  scriptura  quaerit 
ut  laudet;  et  qui  utiliter  atque  honeste  distribuit,  do- 
minus: qui  anxie  illud  servat,  custos;  qui  amat,  amans; 
qui  metuit  servus;  qui  venerat  idolalra.  Ego  quem  in- 
ter hos  gradum  teneam  ignoro:  nec  de  me  mihi  ipse 
crediderim : libenter  farailiariterque  nos  fallimur.  Hoc 
scio  quod  aurum  de  domo  mea  deque  arcula  iter  facit 
non -hospitium:  quo  id  consequar  ut  inter  haeredes 
meos  aut  nullum  aut  exiguum  sit  certamen.  Et  de  me 
quidem  hactenus.  De  alumno  autem  nostro,  nam  et  de 
illo  etiam  quaeris  (nec  immerito:  pars  enim  quodammodo 
nostri  est),  quod  definiam  in  dubio  sum.  Mores  ut  in 
adolescente  tranquilli,  et  haud  spernendi  flores  huius 
temporis.  Quem  ex  his  fructum  sperem,  si  me  roges, 
spero  futurum  virum  bonum.  Nam  ingeniosum  esse 
iam  scio.  Sed  quo  ingenium , si  studium  desit?  Librum 
horret  ut  colubrum.  Sufficit  autem  bonum  fieri.  Non 
frustra  nascitur  qui  bonus  moritur.  Delector  ingenio, 
saepe  etiam  indignor,  quoniam  illud  per  desidiam  labi 
sinit;  nil  preces  valuere,  nil  blanditiae,  nil  minae,  nil 
ferulae.  Conatus  nostros  vicit  natura  polentior.  Sed  sic 
eat,  quando  aliter  non  potest.  Est,  fateor,  famosus  ac 
lucidus,  sed  non  facilis  litterarum  titulus.  Unde  fit  ut 
tolerabilior  sit  defectus  eloquentiae  aut  scientiae,  quam 
virtutis,  quod  illae  scilicet  sint  paucorum,  haec  est 
omnium.  Et  licet  hic  noster  esse  possit  ex  paucis,  si 
tamen  obstinatissime  renuit,  quid  agam?  Persolvi  de- 
bitum , praestolabor  exitum , laturus  omnia,  modo  bonus 
evaserit.  Ut  enim  veritas  intellectas,  sic  bonitas  vo- 
luntatis obiectum  est.  Hanc  igitur  qui  non  habet,  non 
est  cui  hoc  imputet,  aut  in  quem  culpam  reflectat,  at- 

<jue  ideo  venia  qualibet  est  indignus,  quia  volens  pec- 
cat. Non  possunt  sane  omnes  Cicerones  esse  vel  Pla- 
tones,  non  Virgilii  vel  Homeri;  boni  esse  autem 
possunt  omnes,  nisi  qui  nolunt.  Et  arator  quoque  pi- 
scatorque et  pastor,  modo  vir  bonus  sit,  suum  pretium 
habebit.  Denique  si  alterutro  sit  carendum,  ut  The- 
mistoclis dictum  de  divitiis  ad  litteras  traham,  malo 
virum  sine  litteris,  quam  litteras  sine  viro.  Vale. 


EPISTOLA  XVIII. 

FRANCISCUS  PETRARCA  IACOBO  SODALI  AUGLSTIXENSI  S.  P.  I>. 

Hortatur  ut  tyrannide  Ticinensium  se  abdicet,  et  pacem 
conditioni  suae  respondentem  proflteatur. 

Saepe  te,  frater,  admonui  ut  status  et  officii  tui 
memor  paci  operam  dares,  qua  sublata,  quid  aliud  vita 
hominum  quam  mors  est?  Seu  quid  mundus  hic  aliud 
quam  laborum  immortalium  ac  discriminum  officina? 
Preces  quoque  et  obsecrationes  immiscui  ut,  si  te  ratio 
non  movisset,  amici  caritas  moveret.  Oravi  perque 
omnes  te  coelicolas  adiuravi,  atque  in  primis  per  sa- 
crum et  venerabile  Augustini  ducis  tui  nomon,  cui  et 
ego  quamvis  peccator  in  spiritu  meo  servio,  et  cuius 
opem  apud  Christum  spero,  ut  aliquando  sopitis  aut  le- 
nitis odiorum  flammis  et  compresso  tumore  superbiae 
qui  amicorum  oculos  atque  aures  sanioribus  consiliis 
obstruxerat,  illud  acumen  ingenii  tui  et  eloquentiam 
ccelitus  datam  tibi,  quam  irritandis  animis  tuorum  ci- 
vium (jn  quod,  pace  tua  dixerim,  plausibiliter  hactenus 

potius  quam  salubriter  intendisti),  iam  tandem  ad  me- 
liora converteres,  et  quod  maxime  te  decebat,  religio- 
sam animam  pacificis  tractatibus  applicares.  Non  dura 
quidem  neque  difficilia  postulabam  ut  Augustini  miles 
ac  discipulus  pacem  velles , praecipue  dum  audires  du- 
cem ac  magistrum  tuum  cum  saepe  alias  tum  expres- 
sius in  eo  libro  in  quo  coelestis  et  aeternae  Reipubli- 
cae  leges  tractat,  quodam  loco  de  pace  sic  loquentem; 
« tantum  est  enim,  inquit,  pacis  bonum,  ut  etiam  in 
r>  rebus  terrenis  atque  mortalibus  nihil  gratius  soleat 
» audiri,  nihil  desiderabilius  concupisci,  nihil  postre- 
» mo  possit  melius  inveniri;  » et  post  paululum  « si- 
» cut  nemo,  inquit,  est  qui  gaudere  nofil,  ita  nemo 
» est  qui  pacem  habere  nolit:  quandoquidem  et  ipsi 
» qui  bella  volunt  nihil  aliud  quam  vincere  volunt.  Ad 
» gloriosam  ergo  pacem  bellando  cupiunt  pervenire.  » 
Et  rursus:  a Paci  igitur  geruntur,  inquit,  et  bella  ab  his 
» etiam  qui  virtutem  bellicam  student  exercere  impe- 
» rando  aut  pugnando.  Unde  pacem  constat  belli  esse 
» optabilem  finem.  Omnis  enim  homo  etiam  bollige- 
» rando  pacem  requirit.  » In  quo  quidem  Ciceroni 
consentit  ubi  suscipienda  bella  ait  ob  eam  causam  ut 
sine  iniuria  in  pace  vivatur.  Non  exequor  quae  ibidem 
Augustinus  idem  divino  strinxit  ingenio,  quod  et  tibi 
notissima  sint,  et  mihi  providendum  ne  si  cuncta  com- 
plecti velim,  magnitudo  rerum  modum  vincat  episto- 
la?. Quorum  tamen  illa  conclusio  est,  ut  omnem  usum 
rerum  temporalium  ad  fructum  terrenae  pacis  in  ter- 
rena civitate,  in  coelesti  autem  ad  pacis  aeternae  fru- 
ctum referendum  esse  definiat.  Quae  cum  ita  essent, 
sperabam,  fateor,  omne  quidem,  licet  ferox,  sed  in 

primis  ratione  utens  animal,  boc  est  hominem,  cui 
vera  scilicet  insit  humanitas,  sic  ante  alios  homines  te, 
cui  et  ratio  esse  deberet  uberior  et  singularis  religio 
ac  pietas,  pacem  amare,  pacem  quaerere;  nempe  qui 
tibi  dictum  crederes  Davidicum  illud  quod  saepissime 
decantares:  inquire  pacem  et  persequere  eam:  nisi  forte 
dicas  te  illam  utique  persequi,  qui  eam,  ut  videmus, 
finibus  tuis  pulsam  exulare  coegeris.  Sed  quid  eidem 
regio  Prophetae  dicimus  clamanti:  rogate  quee  ad  pacem 
sunt  Ierusalem?  qui  sciens  in  pace  omnem  bonorum 
abudantiam  esse,  omnem  iustiliam,  omnem  delectatio- 
nem ac  sanctarum  animarum  requiem,  vide  quid 
addidit:  et  abundanda  diligentibus  te.  Et  iterum:  fiat 
pax  in  virtute  tua,  et  intulit:  et  abundantia  in  turribus 
tuis.  Et  alio  loco:  orietur  in  diebus  cius  iustida  et  abun- 
dantia pacis.  Et  alio:  mansueti  harcdilabunt  terram  et 
delectabuntur  in  multitudine  pacis.  Et  rursus  alio:  in  pace 
in  idipsum  dormiam  et  reqidescam.  Longum  est  singula 
prosequi.  Ex  quibus  elicitur  bonorum  omnium  atque 
optabilium  rerum  hunc  unicum  fontem  esse,  quo  are- 
scente, succedant  egestas,  taedium  et  labor.  Quid  autem 
et  Ieremiae  dicemus,  cuius  illa  vox  miror,  nisi  tuis 
semper  auribus  insonet : quaerite  pacem  civitatis  et 
orate  pro  ea  ad  Dominum  ,*  quia  in  pace  illius  erit  pax 
vobis?  Ex  his  atque  similibus  sacrarum  testimoniis  scri- 
pturarum, in  quibus  apprime  doctum  te  putabam,  bene 
de  te,  frater,  opinabar,  teque  pacis  amicum  mihi  per- 
suaseram. Sed  fallebar  ut  inlelligo.  Tu  enim  sub 
Christi  tunica  Marti  sacer,  et  Bellonae  devotior  quam 
Mariae,  sub  religiosi  habitu  tegens  propositum  bellatoris, 
nec  id  quoque  iam  tegens  sed  dictis  et  factis  aperiens, 

relatu  mirum,  terribile  cogitatu,  iu  co  tibi  summaiu 
meritorum  et  felicitatis  et  gloriae  silam  putas,  si  hoc 
videat  aetas  nostra,  hoc  posteritas  audiat,  te  multis 
gentibus  et  toti  pene  Italiae  pestiferum,  populo  au- 
tem tuo  funestum  et  fortasse  ultimum  bellum  ingenio 
fovisse,  exacuisse  consiliis,  eloquio  inflammasse,  ut 
tibi  quem  sequestrum  pacis  et  quietis  auctorem  cre- 
didi, iam  merito  dici  possit  quod  ipsi  olim  Ieremia 
immerito  dictum  est:  siquidem  liomo  hic  non  queerit 
pacem  populo  sed  malum,  Heu!  care  mihi  in  Christo 
frater,  quam  valde  vereor  ne  tibi  quoque  conveniat 
quod  ille  vir  sapiens  ait  in  parabolis : ,vir  impius  fodit 
malum  et  in  labiis  eius  ignis  ardescit:  homo  perversus 
suscitat  lites  et  verbosus  separat  prirteipes.  Et  quod  aliter 
ait  in  Ecclesiastico:  homo  iracundus  intendit  Hiem  et  vir 
peccator  turbabit  amicos,  et  in  medio  habentium  pacem 
immittet  inimicitiam.  Nam  si  aquis  auribus  et  pacato 
animo  audire  verum  potes  ab  amico,  quis  est  usquam 
hominum  qui  dubitet,  quin  si  tu  unus  non  esses,  tot 
hominum  millia  qua  hanc  non  modo  Italia,  sed  totius 
orbis  pulcherrimam  atque  optimam  partem  tenent,  in 
tranquilla  et  exoptata  pace  nunc  viverent:  quidquid 
per  squalidos  et  incultos  agros  armorum  aut  signo- 
rum volitat,  quidquid  incendiorum  desertis  villarum 
lectis  exaestuat,  quidquid  formidinis  ac  fuga  amplas 
ac  nobiles  alternis  molibus  urbes  quatit,  quidquid  de- 
nique sanguinis  hoc  bello  ultro  citroque  fusum  fuuden- 
dumque  est,  totum  e tuorum  consiliorum  scatebris  et 
facundi  pectoris  fonte  processerit?  0 ! felicem  te,  qui  ad 
hanc  rei  militaris  gloriam  sine  ullo  armorum  exercitio, 
sedendo,  loquendo  perveneris,  ut  unus  fieres  e numero 

illorum,  qui,  ut  ait  Psalmista:  cogitaverunt  iniquitates 
in  corde,  tota  die  constituebant  proelia.  Idque  ut  de  te, 
quamvis  iu  aciem  non  prodeas,  porproprie  dictum  scias, 
sequitur  non  quod  erat  proprium  bellatorum,  induerunt 
arma,  conscenderunt  equos,  ordinarunt  agmina,  sed 
quid?  acuerunt  linguam  suam  sicut  serpentes;  venenum 
aspidum  sub  labiis  eorum.  Heu  mihi,  frater!  Quanto 
melius  quantoque  professione  tua  dignius  fuit  linguam 
Deo  dicatam  divinarum  laudum  occupare  praeconiis, 
quam  delinimentis  anilibus,  et  ventosis  adhortationibus 
populorum,  quibus  te  non  uno  aut  altero  ut  caeleri,  sed 
omnibus  omnium  flagitiis  inquinares,  omniumque  qui- 
bus abundare  bellum  solet  particeps  delictorum,  nec 
tantum  particeps  fieres,  sed  magister.  Ita  ne  tibi  cura 
conscientiae  posthabita,  fama  dumtaxat  inanis  eloquentiae 
satis  est,  ut  propter  hanc  unam  fons  et  principium  et 
causa  horum  malorum  omnium  dici  velis?  Nam  quis 
ulla  aetate  bellum  hoc  aut  meminerit  aut  narrabit,  qui 
non  tuum  in  primordio  flebilis  histori*  nomen  ponat? 
Quis  hanc  pinget  historiam,  quae  iam  per  aulas  porti- 
cusque magnatum  pingi  incipit,  qui  nou  et  inter  con- 
siliarios et  inter  ipsos  etiam  bellatores  tuam  fingat 
effigiem?  Mirum  prorsus  nec  unquam  alias  visum 
spectaculum,  inter  galeas  clypeosque  et  micantes  gla- 
dios et  tela  trementia,  venenoso  afflatu  animos  inficiens 
et  verbis  intendens  bellum  nigra  succinctus  veste  fra- 
terculus. Gaude  igitur,  exulta  qui  e tribus  Catonis 
magni  et  e Scipionis  dimiliani  laudibus  consecutus  es 
duas,  ut  scilicet  et  imperator  sis,  et  orator  optimus, 
quippe  qui  exercitum  nutu  solo,  populum  voce  regas. 
Nc  qua  autem  in  re  summis  illis  viris  cedas,  eorum 

quoque  laudem  tertiam  usurpare  quis  prohibet,  ut 
optimus  etiam  sis  senator,  quando  omnis  patri®  fortu- 
na, omnes  primorum  civitatis  sententi®  de  consiliis 
tuis  pendent?  Tres  enim  in  homine  summas  res  uter- 
que illorum  pr®stitisse  fertur,  ut  esset  optimus  orator, 
optimus  imperator,  optimus  senator.  Sed  vide,  oro,  ne 
qua  te  glori®  cupiditas  obliquis  tramitibus  huc  im- 
pellat. Profecto  enim  nemo  vel  senator  vel  imperator 
bonqs  est,  ne  dicam  optimus,  nisi  qui  domi  militiaeque 
ea  consulit  atque  agitat,  non  qu®  sibi  speciosa,  sed 
qu®  populo  atque  exercitui  fructuosa  sunt.  A quo  te 
quam  longissime  abesse  quis  non  videt,  qui  pacis 
dulcedine  relegata,  ultro  in  patriam  bellum  amarissi- 
mum atque  anceps  attraxeris?  Restat  oratoris  nomen 
solum,  quod  ipsum  mala  et  noxia  suadendo  mereri 
equidem  non  potes,  cum,  sicut  summis  oratoribus  vi- 
sum est,  orator  sit  vir  bonus  dicendique  peritus.  Video 
in  quantas  angustias  te  coarctem  qui  ex  omnibus  ti- 
tulis quos  sperabas  ne  unum  quidem  tibi  concesserim, 
nisi  pro  parte  dimidia.  Etsi  enim  dicendi  peritum 
non  inficier,  oratorem  nego.  Neque  etenim  aut  bonus 
vir  es  aut  esse  poles,  quamdiu  te  publicis  bonis,  ut  fa- 
cis, et  pacis  consiliis  adversum  pr»bes.  0 quanto  feli- 
cius vel  tibi  vel  patri®  mulus  esses,  quam  facundiam 
pestilentem  tanto  studio  qu®sivisses ! Ergo  si  tu  loqui 
aut  nescires  aut  nequires,  nec  laboraret  Italia,  nec  lu- 
geret. Ergo  in  lingua  tua  public®  miseri®  radix  est, 
quam  si  Deum,  si  proximum,  si  patriam,  si  te  ipsum 
diligeres,  commorsitalam  dentibus  proiecisse  decuerat, 
profuturam  potius  corvis  aut  canibus,  quam  hominibus 
nocituram.  Tu  tamen  hoc  agis,  ad  hoc  niteris,  hoc 

magnificum  ducis,  quod  te  more  aucupis  mulcentc 
aures,  credulum  vulgus  ia  tendiculas  tuas  cadat,  quod- 
que aliquid  aerumnarum  novaruinque  in  dies  ruinarum 
titulis  tuis  accrescat,  quibus  iam  pene  nihil  accrescere 
intra  miserabilis  patriae  fines  potest,  quae  exterius  va- 
stitatem miseram,  et  hostilem  tuis  attractum,  ut  sic 
dicam,  manibus  exercitum,  intus  vero  linguae  tuae 
arietem  duraque  patitur  imperia.  Dircaeo  siquidem  Am- 
phioni per  contrarium  simillimus  evasisti.  Ille  Thebas 
suo  struxit  eloquio,  tn  Ticinum  sternis  tuo,  perve- 
tustam, ut  fama  est,  nobilissiraamque  urbem,  et  nisi  te 
unum  civem  laevo  sidere  genuisset,  felicissimam;  te 
autem  cive  miseram,  te  duce  miserrimam:  nisi  te  illud 
excusat,  quod  obsessam  patriam  magnae  partis  civium 
exilio  et  multa  domorum  strage  laxaveris,  atque  una 
contentam  crebris  muniens  plateis,  obsidionis  horrenda 
solatia  inustam  tota  in  urbe  solitudinem  et  diversoria 
sane  bonis  inamoena  paraveris.  Hoc  ne  autem,  seu 
quid  aliud,  quaeso,  est  propter  quod  ut  labia  tua  ape- 
riat, quotidie  Deum  rogas?  vide,  oro,  quid  postules, 
quid  promittas?  Petis  ut  aperiat,  puto  non  ut  Upminum 
cladem,  sed  ut  Dei  laudem  nunciet  os  tuum.  Quod 
quam  fideliter  impleas  tu  cogita.  Certe  ille  pacem,  tu 
contrarium  praedicas,  ad  litteram  fortassis  intelligcns 
Evangelicum  illud:  non  veni  pacem  mittere  sed  gladium. 
Cui-  non  potius  ad  id  respicis,  quod  sine  allegorico  te- 
gmine nuda  veritas  clamat : hoc  est  praeceptum  meum 
ut  diligatis  invicem;  Diligite  inimicos  vestros;  Benefacite 
his  qui  vos  oderunt;  Pacem  habete  inter  vos;  qui  quotiens 
aliquem  salvasset  hoc  fere  cum  alloquio  dimittebat: 
vade  in  pace;  et  ad  discipulos  ingressus  hoc  salutatio- 


Digitized  by  Googte 


570  DE  KEBUS  FAMILIARIBUS 

nis  genere  uti  solebat:  Pax  vobis,  eodem  illos  uti  de- 
bere praecipiens;  postremo  qui  eisdem,  quos  valde  di- 
lexerat  et  diligebat  in  finem,  iam  morti  proximus 
supremo  elogio  pacem  dedit  ac  reliquit?  Tu  populo 
tuo  quid  sis  moriens  relicturus  nescio:  certe  vivens 
bellum  illi  et  labores  et  impensas  et  multiforme  peri- 
culum acervasti.  Quantum  mihi  videris  oblitus  omnia 
quaecumque  conferre  poterant  ad  salutem,  illam  in 
primis  parabolam  Salvatoris,  quam  fortassis  ideo  despi- 
cis, quia  Lucas  solus  eam  posuit,  seu  turrim  erecturi, 
seu  ad  bellum  profecturi,  atque  ante  quam  opus  ag- 
grediatur, sumptus  operis  aut  militiam  computantis. 
Quae  negligentia  quaeve  praecipitatio  non  rogantem  ea 
quae  pacis  sunt,  sed  maiora  viribus  ausum  te  merito 
perdet , ut  auguror.  Bene  quidem  t modo  ne  unius  ho- 
minis ruina  populum  premat  immeritum,  quem  audire 
non  sinis,  quo  salvus  et  innocens  permansisset,  illud 
Apostolicum  ad  Haebreos:  Pacem  sequimini  cum  omni- 
bus et  sanctimoniam,  sine  qua  nemo  videbit  Deum.  0 ! in- 
gens aestimatio  parvae  rei,  tam  multos  esse  calamito- 
sos, ut  tu  disertus  appareas,  et  unius  linguae  falsam 
gloriam  tot  mortibus  atque  vulneribus  constare.  Quam- 
quam quid  ego  hanc  frivolis  et  inanibus  coniecturis 
malorum  praesentium  causam  quaero,  quae  si  vera  es- 
set, haud  dubie  plus  sit  vanitatis  habitura  quam  crimi- 
nis? Alia  quidem  et  verior  et  gravior  causa  est.  Ali- 
quanto altius  quam  ad  solam  eloquentiae  famam  tendis. 
Atqui  romanos  duces  externosque  considera.  Nullum 
apud  nos  propositi  talis  exemplum,  nullum  similis  au- 
daciae ducem  habes.  Quis  enim  inermis  linguae  fiducia 
tale  unquam  aliquid  aggressus  est?  Nisi  Ciceronem 

mihi  forsan  obiicias,  qui  licet,  ut  scimus,  omnipotenti 
facundia  terruerit  atque  urbe  propulerit  Catilinam,  ta- 
men et  consulatus  illum  suus  et  senatus  ac  civium 
consensus  armabat,  nec  privatus  ipse  sibi  imperium 
quaerebat,  sed  reipublicae  libertatem.  Obiicies  Pisistra- 
tum Atheniensium  tyrannum,  quem  licet  eloquentissi- 
mum  non  ignorem,  ille  tamen  et  lingua  armatus  et 
gladio,  servire  sibi  patriam  coegit.  Unus  ex  omnibus 
Pericles,  qui  postea  locum  eius  arripuit,  tibi  magna  ex 
parte  similis  videtur:  siquidem  tantum  inermi  facundia 
valuit  quantum  ille  valuerat  armata:  itaque  florenlissi- 
mam  urbem  summum  Graeciae  decus  fando  pessum 
dedit.  Sed  et  hic  quoque  diversitas  multa  est.  Ille 
enim  magnus  princeps  nullo  religiosae  servitutis  com- 
pede obstrictus:  tu  e radice  humili  veniens,  et  pauper- 
tatem et  obedientiam  professus,  qui  subesse  pauperibus 
vovisti,  divitibus  vis  praeesse,  et  ut  voti  huius  iniquis- 
simi compos  sis,  praestat  tibi  non  tam  tuum  lepos  (ne 
hinc  valde  complaceas),  quam  tuorum  civium  mira 
simplicitas,  quos  ex  ore  tuo  pendentibus  hamis  captos 
eo  trahis,  unde  mihi  crede  non  retrahes.  Quid  hinc 
dicam?  Utinam  tam  fidei  tuae  possem  quam  ingenio 
gratulari.  Profecto  si  patriam  amares  matrem  et  al- 
tricem tuam,  illi  potius  te  quam  illam  tibi  subiiceres: 
nunc  ut  contrarium  velle  damnabile,  sic  tantum  posse 
mirabile  est.  Gaude  iterum:  unus  tu  e cunctis  ter- 
ris ac  saeculis  incomitatus,  nudus,  pauper,  ignobilis, 
novis  et  inauditis  artibus  tyrannidem  occupasti,  et 
quae  Longobardorum  regum  quondam  regia  fuerat, 
nunc  tui  imperii  sedes  est.  Robustum  populum  qui 
talem  dominum  ferre  queat.  Bellicis  quoque  succcs- 

sibus  luis  laetor,  et  quod  giganteum  illum  exulem 
triumphis  ac  victoriis  clarum  providentissimi  cives  tuo 
freti  consilio  receperint,  qui  velut  alter  Alcides  non 
duodenos  tantum , sed  millenos  obeat  labores,  et  he- 
roicis actibus  cuncta  terrarum  monstra  conculcet;  et 
quod  circa  Nancani  castrum,  ubi  maxime  fervida  illa 
vis  animi  et  ille  tuus  acerrimus  conatus  exarserat,  sal- 
tem semel  egit  ut  debuit  fortuna.  Videto  autem  ut  et 
arcis  illius  exactam  custodiam,  et  piam  captivorum 
curam  habeas.  Hoc  magnitudinem  tuam  decet,  ne  per 
insolentiam  attollatur,  sed  inter  vinctos  tuos,  quos 
ante  triumphalem  currum  es  acturus,  summum  et  prae- 
cipuum sit  insigne  clementia.  Proinde  ut  omittam  iocos 
et  finiam  quod  incepi,  oro  te,  amice,  et  obtestor  ut  ad 
te  reversus  examines  non  quid  iuvet,  sed  quid  de- 
ceat: neque  quid  esse  cuperes,  sed  quid  es,  quem  te 
fecerit  natura,  quem  fortuna,  quem  professio,  quem 
vitae  series  anteacUe.  Intelliges,  nisi  fallor,  nullum  in- 
ter haec  ambitioni  ac  iactantiae,  nullum  ineptae  et  indi- 
gnae tyrannidi  locum  esse.  Quotiens  ista  tua  dominandi 
cupiditas  inardescet,  non  dico  coelum  aspice,  quod  qui- 
dem bene  instituti  et  modesti  homines  faciunt  dum 
tentationibus  urgentur,  sed  in  te  ipsum  verte  oculos,  ac 
vicissim  calceos,  zonam  amictumque  tuum  contemplare 
acriter:  videbis  nil  tibi  purpureum,  et  sub  Christo  fa- 
mulatum redolere  omnia,  non  super  homines  princi- 
patum. Ad  summam  si  nullis  ad  hoc  seu  iurgiis,  seu 
monitis,  seu  precibus  flecti  poles  ut  ridiculum  tyran- 
nidis appetitum  exuas,  at  saltem  pacis  amorem  indue, 
ne  vel  a consortio  exui  hominum  bonae  voluntatis,  qui- 
bus pacem  angelicus  praeeo  dcnunciat,  vel  in  testa- 

mento  quo  Christus  pacem  suis  legat,  exhaeredutus  aut 
praeteritus  videare.  Cura  si  sapis,  ut  quod  cupido  facis, 
facias  diu.  Dominandi  avidus  servire  cupientibus  im- 
pera. Dominare,  frater,  dominari  volentibus,  sed  in 
pace,  quae  sola  quidem  et  parva  augere  potens  est,  et 
dissipata  colligere,  et  exsanguia  refovere:  dominare,  sed 
integra  in  urbe;  sive  quoniam  id  iam  fieri  nequit,  his 
ipsis- ruinis  dominare  placatior,  nec  laceram  iam  am- 
plius lacerandam  implacabili  censeas  feritate.  Ne  accin- 
garis linguae  tuae  gladio  semper,  sed  prudentia  et  fa- 
cundia tua  intende  prospere,  procede,  et  quando  ita 
vis,  civesque  volunt  tui,  regna,  et  attende  sequentia. 
Propter  veritatem  enim  et  mansuetudinem  et  iustitiam 
qu©  pacis  utique  sunt  sorores,  deducet  te  mirabiliter 
dextera  tua.  Memento  ut  Gedeon  cum  audisset  a Do- 
mino: Pax  tecum,  ne  timeas,  erexit  altare  Domino  et 
dominic©  pacis  nomen  imposuit.  Noli  tu  de  tuis  bellis 
quod  supremo  vitae  tempore  Iulius  C©sar  meditatus 
fertur,  Marti  templum  extrucre.  Aliud  namque  belli- 
cosum principem,  aliud  pacificum  fratrem  decet.  In 
finem,  si  exemplo  cmsareo  delectaris,  et  dominus  ma- 
vis esse  quam  frater,  etsi  nihil  monstruosius  a s©culis 
auditum  sit,  si  tamen  astra  consentiunt,  imo  si  patitur 
Deus,  esto  dominus,  sed  clemens  et  mitis  et  amator 
pacis,  quod  illum  fuisse  constat  omnibus  in  quorum 
manus  illius  epistolae,  quas  per  ipsum  civilis  belli  tem- 
pus scripsit,  forte  pervenerunt.  IIoc  ultimum  quasi  coe- 
leste oraculum  ausculta.  Stude  potius  ut  tibi  bene  sit, 
quam  ut  aliis  male,  et  cave  ne  odiorum  aut  invidi© 
stimulis  populum  tibi  subiectum  in  extrema  miseria- 
rum, qu©  iain  vicina  sunt,  ultimamque  perniciem 

irtipellas,  nove  quod  tibi,  si  saperes,  summopere  pro- 
videndum erat,  honestissimum  ordinem  quem  professus 
es,  supra  gloriosum  Augustini  nomen  et  sacras  ere- 
miticae vitae  delicias  multorum  religiosorum  hominum 
devotione  humili  fundatum,  tua  tyrannica  et  urbana 
superbia  vel  concutias  vel  infames : sed  memor  esto  sub 
eodem  tecto  venerabiles  ipsius  Augustini  reliquias  te- 
cum  esse,  eumque  solicitum  sui  ordinis  et  amantem 
fingas  tibi  sempcr  imaginarium,  ut  dicitur,  testem 
atque  omnibus  qute  gesseris  aut  dixeris  aut  demum 
cogitaveris,  interesse.  Tandem  timeas  tanto  sub  teste 
peccare  atque  ea  committere  quibus  et  tuus  ille  domi- 
nus ac  magister,  et  omnium  magister  ac  dominus 
Christus  offenditur.  Vale. 

Mediolani,  VIII.  Kal.  Aprilia. 

Ibidem  in  Bibliotheca  Barbermohim,  q>  VIII, 
56  et  XXX,  (84. 

xxiv  post  (4  Addat  Ibidem  Codd.  CCCLVII  et  CCCLV1II  in  Bi- 

bliotheca Seminarii. 

xxxviii  5 Dignum  Erato  felix  Dignum  erat  o felix 

xliv  post  (0  Addo»  Ferret  animus.  Ad  ignotum.  Vol.  III,  Ap* 

pend.  n.o  0. 

lvi  post  (6  Addat  Malitia  salutabis.  Ad  Malitiam.  Vol.  III,  Ap- 

pend.  n.o  7. 

LViti  post  (6  Addat  Motus  crebris.  Ad  Lucam  tacerd.  Placenti- 

num. Vol.  III,  Append.  n.o  5. 

IX VI  post  8 Addat  Orationis  celeberrime.  Ad  Iohanncm  Mori. 

Vol.  III,  Append.  n.°  8. 

Ad  ba?c  loca  adnotaudum,  quod  oiuiis  fidenter  veterum  editorum 
Testigia  sequuli,  epistolam  Lombardo  a Serico  inseriptam  qu® 
locum  suum  inter  Scnilct  (Lib.  X,  n.°  (()  sortita  fuerat  nos 
inter  Familiaret  locavimus.  Eam  benignus  lector  hinc  expun- 
gendam noverit,  et  in  eius  locum  illam  esse  restituendam, 
qnom  inter  nostras  Varias  sub  n.o  53  inveniet,  quicque  in 
Codd.  A,  B,  C,  vere  est  8,  VIII,  Fani. 

Clix  25  Morari  Mirari 

